
			פתח דבר

			ראשיתו של הכרך שלפנינו בכינוס שארגן מרכז דהאן בשנת תשס"ו בספרד, ונושאו היה "רבי יהודה הלוי — נבארה ותור הזהב בספרד". שני מושבים בכינוס התמקדו ברבי יהודה הלוי; המושבים האחרים נסבו סביב היבטים שונים של היהדות בספרד מימי הביניים עד המאה השש עשרה. 

			תוכניתם של ראשי מרכז דהאן הייתה להוציא ספר בעקבות הכינוס הזה ולצורך זה הוקמה ועדה אקדמית והוחל באיסוף המאמרים. מכיוון שאין דין הרצאה כדין פרסום מאמר, התארכה השעה ואט אט נאספו המאמרים המדעיים. גם חוקרים שלא השתתפו בכינוס ביקשו לפרסם בקובץ הזה את מחקריהם על רבי יהודה הלוי ועל היהדות בספרד של ימי הביניים. משנאספו הנושאים התברר שהקובץ גדול מדי, והוחלט לפצלו. קובץ אחד התמקד בשירת רבי יהודה הלוי בימי הביניים וערכו אותו אפרים חזן ודב שוורץ, והוא כבר התפרסם בשנת תשע"ז ושמו "שירת ההגות: עיונים ביצירתו של רבי יהודה הלוי". הקובץ השני הוקדש לנושא "היצירה בספרד ומסורותיה" בעריכתנו. 

			מכיוון שמדובר בהוצאה מדעית, כל אחד מן המאמרים נשלח לחוות דעת מחמירות של מומחים בתחום, והמחברים התבקשו לתקן את מאמריהם לפי אותן חוות דעת. התהליך הזה נמשך זמן רב, ועתה סוף־סוף אנו זוכים לברך על המוגמר. שבעה מן הכותבים אכן השתתפו בכינוס בספרד, אבל שישה אחרים הוסיפו את מחקריהם מאוחר יותר. למרבה הצער, שניים מן הכותבים לא זכו לראות את פירות עמלם בדפוס: פרופ' שמעון שטובר ע"ה ואמנון שילוח ע"ה. יהא הקובץ הזה נר נחמה למשפחותיהם. 

			שלושה מדורים בספר: מדור הגות, מדור לשון ומדור תרבות. מדור ההגות כולל שישה מאמרים, ארבעה מהם מתמקדים בניתוח הגותם של אישים. אסתר אייזנמן דנה בקשר בין ר' משה בן יהודה בן המאה הארבע עשרה שעסק בפיסיקה ובמטפיסיקה האריסטוטלית ובכמה מעיקרי היהדות, ובין הסכולסטיקה שאחרי תומאס אקווינס; אלי גורפינקל מנסה לברר אם ר' יצחק אברבנאל (1508-1437), מפרש המקרא, המדינאי והפילוסוף התורני, לא היה מקורי בפרסומיו אלא פלגיאטור. שלמה גליקסברג מתעמק בהגותו ההלכתית של הרשב"א — רבי שלמה בן אברהם אבן אדרת (1310-1235) פוסק וחכם תלמוד ידוע שחי בברצלונה,  באמצעות פסיקתו בעניין "מטרד לציבור". דב שוורץ עומד על זיקתו הפילוסופית של ר' יהודה משקוני (1373-1327) הנעה בין מזרח למערב — בין ביזנטיון לספרד. משקוני היה ככל הנראה רופא מלומד שנולד במקדוניה, נדד בימי חייו למצרים, למיורקה, לדרום צרפת וגם למרוקו, ומכאן ההשפעות על דבריו. 

			שני המאמרים האחרים במדור ההגות עוסקים בקבלה: אורנה רחל וינר דנה בסוד האצבעות בקבלה במאה השלוש־עשרה, ומשה חלמיש מקשר בין הקבלה לסידור התפילה בספרד של ימי הביניים.

			מדור הלשון כולל שלושה מאמרים, שניים מתמקדים בתורתם הדקדוקית של אישים מסוימים, ואילו השלישי בתורתם של ראשוני המדקדקים.  כל התיאוריות הדקדוקיות המוצגות מתייחסות לדקדוק לשון המקרא. אפרים חזן מתאר את תורתו הדקדוקית של הרמב"ן — ר' משה בן נחמן  (1270-1194) שהיה רופא, מפרש התורה והתלמוד, המתגלה בפירושיו ובדרכי השיבוץ של הפסוקים המקראיים בהם. לובה חרל"פ עומדת על דרכו המיוחדת של מנחם בן סרוק (~920-~950 או ~980) בספר השורשים הראשון מסוגו שהתפרסם למקרא, שבו השורשים הם אותן אותיות הנשמרות בכל צורות הלשון ללא אותיות השימוש. שמעון שטובר ז"ל סוקר את ההתפתחויות הדקדוקיות של ראשוני המדקדקים הספרדים שחיו בשכנות עם הערבים באנדלוסיה, בצפון אפריקה ובמצרים.

			מדור התרבות אוחז ארבעה מאמרים ומגוון בתכניו. אהרן גימאני מתאר את נדודי ר' בנימין מטודלה שיצא מספרד  ונדד בין קהילות ישראל באירופה ובמזרח התיכון, וקשריו עם יהודי חצי האי ערב. משה עמאר מתמודד עם השאלה ההלכתית הקשורה באישורי כשרות הבשר בספרד של ימי הביניים לנוכח לחצי הסביבה הנוצרית והאינקוויזיציה. מאמרה של אורה (רודריג) שורצולד משווה את הרכבם של שני סידורי נשים בלאדינו שהתפרסמו במאה שאחרי הגירוש, האחד בדפוס בידי הרב בנבנשתי הבקי בהלכה ובתפילות, והשני בכתב יד בידי מחבר אנונימי שמסורת לשונו העממית מעידה על השפעות זרות. חותם את הקובץ מאמרו של אמנון שילוח ז"ל המוסיקולוג הדן בהיבטי המוסיקה בתרבות של יהודי ספרד.

			אנו מבקשים להודות למרכז דהאן ולד"ר שמעון אוחיון העומד בראשו על הכללת הספר הזה בין פרסומי המרכז, לאורה קובלקובסקי שטיפלה בכל ההיבטים הארגוניים המורכבים של הפקת הספר, ולעורכת הלשון רתם כסלו על ההקפדה בלשון המאמרים ובעיצובם. יעמדו כולם על הברכה.

			העורכים: משה חלמיש ואורה (רודריג) שורצולד

			אסתי אייזנמן

			הסכולסטיקה שאחרי תומאס אקווינס ומשנתו של ר' משה בן יהודה

			במאמרו המפורסם 'הסכולסטיקה שאחרי תומאס אקווינאס ומשנתם של ר' חסדאי קרשקש ושל קודמיו'1 מציע ש' פינס את האפשרות, שהוגי דעות יהודים בפרובאנס ובספרד הנוצרית היו פתוחים לבעיות החדשות שהעלו סכולסטיקנים שונים בעקבות הגותו של תומאס אקווינס, ואף היו נתונים להשפעתם ולקבלת רעיונותיהם במידה זו או אחרת. לטענתו, אף על פי שמבחינת העדות הטקסטואלית של כתביהם קיים כביכול רק ההקשר היהודי־ערבי, אין לקבל עדות שטחית זו ולהניח שהיו מנותקים מן התרבות הנוצרית הסובבת, אלא יש לחפש קרבה לרעיונות של סכולסטיקנים. לפיכך הוא קובע ש'תפקיד המחקר לעתיד לבא הוא לבדוק מבחינה זו את כתביהם של כל הוגי הדעות היהודיים שקמו בארצות אלו בתקופה זו ולאחריה'.2

			טענתו של פינס אכן זכתה להתעניינות רבה ונידונה בהרחבה במחקר, שטרם הצליח להגיע לקביעות חד־משמעיות בנושא.3 המאמר הנוכחי בא לבדוק טענה זו בנוגע לר' משה בן יהודה (להלן: רמב"י, אמצע המאה הי"ד), בעל האנציקלופדיה אהבה בתענוגים.4 מעיון טקסטואלי שטחי באנציקלופדיה רחבת ההיקף עולה כי שמותיהם של אלגזאלי, אבן סינא, אבן רשד, הרמב"ם ואבן עזרא הם המקורות העיקריים לרעיונותיו ועמם נזכר, אם כי באופן מינורי יותר, ר' משה הנרבוני, ואין אזכור לאף הוגה סכולסטי. לכאורה מקורותיו ועמדותיו של רמב"י שאובים אפוא מן העולם האריסטוטלי הערבי־יהודי, אולם עיון מעמיק באנציקלופדיה מעלה את האפשרות שרמב"י היה ער לבעיות שהעסיקו את הסכולסטיקה הנוצרית וכי הוא נחשף לרעיונותיהם של סכולסטיקנים שונים בכלל, ובפרט לאלה של הפרנציסקנים — ודונס סקוטוס בראשם.5 

			אמנם אין לנו ידיעות ברורות אם ובאיזה אופן נחשף רמב"י לרעיונות אלה, ואפילו איננו יודעים אם הוא שלט בלטינית. בכל זאת, ידוע לנו שהמסורת הסכולסטית הועברה לא פעם על פה,6 ויהודים לא היו חייבים להיות בקיאים בלטינית ולקרוא בספרי הסכולסטיקנים על מנת להכיר את דיוניהם.7 על כן לא מן הנמנע שרמב"י התוודע לרעיונותיהם גם אם לא ידע לטינית.

			השפעתה של הסכולסטיקה הנוצרית על רמב"י באה לידי ביטוי בכמה סוגיות. במאמר זה אתייחס בקצרה רק אל שלוש מהן: החומר הראשון, גודל וקוטן אינסופי וסוגיית התנועה והזמן. 

			החומר הראשון8

			המושג 'החומר הראשון' (או 'החומר ההיולי') הוא אבן יסוד בפיזיקה האריסטוטלית, הקשור בצמד המושגים הכללי 'חומר' ו'צורה'. הפיזיקה האריסטוטלית הבחינה בין החומר והצורה וקבעה כי כל עצם הוא שילוב של השניים. במציאות הקיימת אין חומר בלא צורה, ואין צורה בלא חומר. תהליכי התהוות הם תהליכים של מעבר מן הצורה בכוח, הטמונה בחומר, לצורה בפועל. 

			ארבעת היסודות הפשוטים, ארץ, מים, אוויר ואש, המרכיבים את העולם התת־ירחי והם החומר והמצע לכל צורות העולם, מורכבים אף הם מחומר ומצורה. חומר היסודות הוא החומר ההיולי (שבעברית של ימי הביניים נקרא לרוב 'החומר הראשון'), והוא המצע ליסודות ומשותף לארבעתם. חומר זה כשלעצמו הוא חסר כל צורה או איכות. צורת היסודות היא צורות הארץ, המים, האוויר והאש.9 

			ואולם, האם יש בחומר ההיולי, הקשור לעולם לצורה, פוטנציאל להתהוות העצם בלבד, והוא אינו קיים כשלעצמו בפועל? האם החומר הראשון הוא מונח הכרתי בלבד, ואינו ישות אונטית העומדת בפני עצמה? שאלה זו נידונה רבות בפרשנות ובמחקר,10 אולם במהלך רוב ימי הביניים התפרש אריסטו, בדרך כלל, כמי שסבר שלחומר הראשון יש קיום פוטנציאלי בלבד, והוא אינו ישות בפועל. אבן רשד11 וההוגים היהודים הידועים לנו12 חזרו וקבעו כי החומר הראשון הוא עצם בכוח בלבד.13 שונה הדבר כאשר אנו מגיעים לרמב"י. הוא טוען שלחומר הראשון יש מציאות בפועל, אם כי 'מציאות חלושה':

			החומר הראשון הוא נמצא ממוצע בכח המציאות, בין הכח הגמור והפועל הגמור, כי הוא בעצמותו מציאות חלוש בפועל.14 

			בדברים אלה טוען רמב"י שהחומר הראשון הוא 'נמצא ממוצע', הקיים בין הכוח הגמור לפועל הגמור. הטענה שהחומר הראשון הוא 'נמצא ממוצע בכח' אמנם נסמכת על דברי אבן רשד, שקבע, בעקבות אריסטו,15 כי כיוון שהדברים אינם יכולים להתהוות מן האין,16 הם מתהווים מן החומר הראשון, שהוא ממוצע בין ההיעדר לפועל הגמור, ולפיכך החומר הראשון הוא בכוח.17 אולם בעוד אבן רשד קובע שהחומר הראשון נמצא בין ההיעדר הגמור ובין הפועל, קרי הוא בכוח, מסקנתו של רמב"י היא כי הוא נמצא בין הכוח הגמור ובין הפועל, ובלשונו: בפועל חלוש. 

			אם כך, כיוון שאבן רשד ראה בחומר הראשון ממוצע בין ההיעדר והפועל, הוא היה יכול להגדיר את החומר הראשון ככוח גמור. אך לפי רמב"י, החומר הראשון הוא ממוצע בין הכוח הגמור לפועל, ואם כך, הוא אינו יכול להיות בעצמו כוח גמור, כפי שקבע אבן רשד. לפיכך רמב"י טוען שהכוח של החומר הראשון הוא כוחניות 'זכה' וממוצעת:

			זה כי ארסטו ביאר, שהמתהוה לא יתהוה מהנמצא בפועל, כי הנמצא השלם לא יתהווה, כי מה שהוא נמצא לא יקבל הוויה. ולא יתהוה מנעדר, כי לא יתהוה דבר מן ההעדר המוחלט. ואמנם יתהוה מן דבר הוא בכח זך לא גמור, כי אם ממוצע. ואין דבר בכח ממוצע יתהווה ממנו מתהווה במהו מתהווה כי אם בהיולי הראשון.18

			מכאן עולה שהחומר הראשון אינו כוח גמור, ולפיכך יש לו מציאות כלשהי, וזוהי המציאות החלושה בפועל. כלומר, רמב"י מניח לקטגוריות הבינאריות (בכוח ובפועל) של אבן רשד ופרשניו היהודים, ובמקומן מציב סקאלה של כמה דרגות מציאות: היעדר, כוח גמור, כוח ממוצע־זך, פועל חלוש ופועל גמור. 

			והנה, בעוד שלטענה של רמב"י, כי לחומר הראשון בעצמו כבר קיימת מציאות עצמית בפועל, ככל שידוע לנו אין דעה מקבילה במסורת הערבית־יהודית, עד לר' חסדאי קרשקש (1410-1340),19 הרי שהיא רווחת במידה ניכרת בכתביהם של כמה מן הסכולסטיקנים הפרנציסקנים, ובראשם דונס סקוטוס (1308-1265) וּויליאם אוקאם (1347-1287 לערך).20 סכולסטיקנים אלה יצאו נגד עמדתו של תומאס אקווינס, שלפיה החומר הראשון הוא ישות כוחנית בלבד. יתרה מזאת, אצל דונס סקוטוס קיימת הבחנה בין פוטנציאליות אובייקטיבית (potencia obiectiva) לפוטנציאליות סובייקטיבית (potencia subiectiva), כאשר הראשונה מכוונת לפוטנציאל של משהו שאינו קיים כלל, והשנייה לפוטנציאל של שינוי בתוך עצם קיים.21 לטענת דונס סקוטוס:22

			מכל ההוכחות שמניתי לעיל יש לומר שהוא [החומר הראשון] אינו רק פוטנציאל אובייקטיבי אבל הוא צריך להיות פוטנציאל סובייקטיבי, וקיים בפועל.23

			החומר הראשון הוא פוטנציאל סובייקטיבי ולכן קיים בפועל. סקוטוס מבסס את התנגדותו לעמדה של תומאס אקווינס, שלפיה לחומר הראשון יש מציאות פוטנציאלית בלבד, בטענה שמשהו שהוא פוטנציאל אובייקטיבי אינו נמצא ולכן לא יכול להתהוות ממנו דבר. 

			למרות המסורת הערבית־יהודית, הגורסת שהחומר הראשון הוא בכוח גמור ואין לו מציאות בפועל, ובניגוד לה, רמב"י מבחין בין סוגים שונים של כוח24 וטוען, בדומה לדיונים אחדים בסכולסטיקה הנוצרית, שלחומר הראשון יש מציאות כלשהי בפועל.

			גודל וקוטן אינסופי

			נושא נוסף העולה לדיון באנציקלופדיה של רמב"י, אך סוטה ממערכת הטיעונים המקובלת במסורת הערבית־יהודית, הוא השאלה: האם לגשם יש גודל מזערי (minima naturalia) ומרבי? על פי המסורת האריסטוטלית, כל גשם ניתן לחלוקה אינסופית ואי־אפשר לדבר על אטומים, משום שאטומים הם נקודות נטולות גודל, ולכן אינם יכולים ליצור גודל. עם זאת, אף על פי שניתן לחלק את החומר עוד ועוד עד אינסוף, חלוקה זו תיאורטית ואינה ניתנת ליישום בפועל, כי אין אינסוף בפועל. המושג 'אינסוף חלקים' משמעו אפוא האפשרות להמשיך ולחלק את הגשם עוד ועוד, ולא אינסוף חלקים הקיימים בפועל. 

			סכולסטיקנים שונים החל מתומאס אקווינס25 ולאחריו עסקו בשאלה: האם החלוקה האינסופית העקרונית של הגשם עשויה להימנע גם כשננסה ליישמה, בשל מגבלות חומריות (ולא תיאורטיות)? כלומר, האם בחלוקתו של עצם לא יקרה מצב, שבו מפאת קטנותו הוא ישתנה ויהיה לעצם אחר? האם אין לכל חומר גודל מזערי שעליו הצורה יכולה לשכון, ולכן גם לכל גשם יש גודל מזערי? שאלה זו, שבצדה תשובה חיובית, נמצאת בצורה ראשונית ביותר כבר אצל אריסטו,26 אך כפי שהראתה ר' גלזנר,27 היא פותחה רק על ידי אבן רשד בצורה נרחבת. עם זאת, לטענת גלזנר, מכיוון שאבן רשד פיתח את התיאוריה בעיקר בפירושו הבינוני לשמע הטבעי ורמז אליה רק בצורה שטחית בפירושו הארוך, הסכולסטיקנים השונים ככל הנראה לא הכירו את דעתו זו ופיתחו תיאוריה דומה, ללא תלות בפירושו וזיקה לו.

			אבן רשד טוען, בפירושו למאמר השלישי של ספר הפיזיקה (העוסק באינסוף), שהחומר ניתן לחלוקה אינסופית מצד חומרו, אך מצד צורתו הוא מוגבל לכמות מזערית של חומר:

			והחלוקה אל בלתי תכלית אמנם תקרה בשעור מצד החמר, לא מצד הצורה. ואמנם התכלית בחלוקה אמנם יקרה לו מצד הצורה. ולזה אי אפשר שיחלק גודל האש אל בלתי תכלית, במה שהוא גודל אש, אבל אמנם ישיגו הגודל חלוקה אל בלתי תכלית מצד מה שהוא גודל לבד, לא מצד שהוא גשם טבעי.28 

			במקביל לדבריו של אבן רשד בביאור האמצעי לשמע הטבעי, על חלוקת הגוף לאינסוף חלקים,29 עסקו כאמור סכולסטיקנים שונים בסוגיה זו ובמשמעויות הנגזרות ממנה. לטענתם, אם ננסה לדחוס ולצמצם את החומר, הוא לא יוכל לשמור על תכונותיו וישנה את מהותו. למשל, אייגידיוס רומנוס טוען:30

			חלוקה מתמשכת אינה סותרת את מושג הגודל הטבעי הטהור הפשוט מצד היותו עצם טבעי, אולם היא אינה עולה בקנה אחד עם הגודל הטבעי מצד היותו נמצא תחת מין כלשהו. זו הסיבה שיש להקציב כמות מינימלית לבשר וכן למים... [אם כן] אם חלוקה אינסופית (divisio autem in infinitum) אינה עולה בקנה אחד עם עצמים טבעיים זאת משום שהיא אינה עולה בקנה אחד עם צורה מסוימת (formae specie).31

			לדעת סכולסטיקנים אחרים, למשל ריצ'רד מידלטון וויליאם אוקאם, אף אם החומר לא ישנה את מהותו, הוא יהיה כה קטן עד שלא יוכל להתנועע או להיתפס על ידי חושינו.32 על פי סקוטוס, החומר אמנם לא יאבד את תכונותיו בגלל החלוקה שלו, אך הסביבה 'תשתלט עליו'. כך כמות קטנה מדי של מים לא תישאר עוד מים בגלל האוויר שסביבה.33 בדומה לשאלת הגודל המזערי, נשאלת אותה השאלה בנוגע לגודל המרבי לכל עצם וצורה, והדיון בה גם הוא מקביל.

			ניתן לראות שקיימים הבדלים בן אבן רשד לסכולסטיקנים במהלך הדיון. בעוד אבן רשד דן באפשרות העקרונית של חלוקת החומר ושינוי מהות העצם, הסכולסטיקנים דנים בנושאים נוספים הנגזרים מעיקרון זה, כמו אפשרות תנועתו של חומר שחולק לחלקים קטנים, שינוי תכונותיו המקריות והסיבות לתופעות אלו.

			אף על פי שסוגיית הגודל המזערי בנוגע לגוף נמצאת אצל אבן רשד, אין היא זוכה להתייחסות מרובה במסורת היהודית, ואין אנו מוצאים התייחסות נרחבת לנושא.34 גם כאשר היא נידונה, היא מועלית בהקשר של הדיון בחלוקת החומר לאינסוף, ולא בהקשר של תנועה. 

			לאחר שראינו מחד גיסא את המקורות של המסורת הערבית־יהודית לסוגיית החלוקה לאינסוף, ומאידך גיסא את המקורות הסכולסטיים שלה, נציג את דברי רמב"י בסוגיה, המועלים במאמר המוקדש לתנועה, ולא במאמר המוקדש לסוגיית האינסוף:

			וכמו שהצורה העצמית, בענין הוויתה והפסדה כמות מוגבל בגודל ובקוטן, לא יעברהו, ולו יעברהו, לא היתה הויה כלל, ולא תתהוה ולא תפסד עוד, כן המתנועע באנה ובמצב, והמתנועע בכמה בענין הצמיחה והחסרון וביפעל וביתפעל, והמשתנה באיכות, למה שלא יתנועע ולא ישתנה כלל, כי אם נמצא רמוז אליו והוא גשם מה, והוא הטבעי. וזה כי אלו להם כמות מוגבל בקוטן ובגודל, לא יעברהו. ואלו יעברהו בקוטן שלא יוחש, לא היה מתנועע באנה ובמצב, ולא היה צומח כלל, ולא היה מתחסר עוד, ולא יפעל הדבר בזולתו, ולא יתפעל מזולתו כלל, ולא היה המראה ההוא, ולא נשתנה המשתנה באיכות ההוא. ולזה בעל מראה מה, לו הודק בתכלית עד שנתקטנו חלקיו קוטן חזק בתכלית, הוסר המראה ההוא המיוחד לו, וזה כי עבר כמותו המוגבל לו בקוטן, ולזה הוסר. כמו שהפטדה שהיא ירוקת המראה, שאלו הודקה בתכלית, אז נתלבנה והוסר מראה שלה הירוק, כי נתקטנו חלקיו יותר מן הראוי לו.35

			לטענת רמב"י, חומר שנדחס יתר על המידה משתנה ולא יוכל לעבור שינוי באיכות, בכמות, במקום או במצב, או לפעול ולהתפעל. הגשם לכשעצמו אינו כולל את תכונת התנועה והשינוי, ולכן החל מגודל מסוים העצם לא יוכל להתהוות או להשתנות, אך יהיה ניתן לחלוקה אינסופית, באופן עקרוני. 

			ניתוח דבריו של רמב"י מעלה את האפשרות שהוא הושפע בסוגיית חלוקת החומר דווקא מן הסכולסטיקנים, ולא מן המסורת הערבית־יהודית, או לפחות לא רק ממנה, וזאת מכמה סיבות: ראשית, כאמור, רמב"י קרא את הפירוש הארוך לשמע הטבעי,36 אלא שאין לנו ידיעות אם קרא גם את הביאור הבינוני. אמנם הביאור היה נפוץ ביותר בקרב היהודים, אך עובדה היא כי כל הציטוטים המובאים בחיבורו לקוחים מן הפירוש הארוך בלבד. לפיכך, כלל לא בטוח שהוא התוודע לסוגיה כפי שנידונה אצל אבן רשד בפירוש הבינוני. רמב"י מעגן את דבריו בדברי אבן רשד כמעט בכל מקום שהדבר אפשרי, ואין זה סביר שדווקא כאן לא היה מזכיר אותו ולו ברמז, אם היה מכיר במישרין את דבריו במקום שבו מצוי כאמור עיקר הדיון. 

			שנית, ההקשר, השפה וכיוון הדיון של רמב"י שונים מאוד מהמינוח העברי ומהמסורת הפרשנית היהודית לאבן רשד. רמב"י מתייחס לסוגיית חלוקת הגוף במסגרת הדיון על התנועה, ולא במסגרת הדיון על האינסוף, כפי שהיה נהוג במסורת הערבית־יהודית. אבן רשד מדבר על האפשרות לחלק את העצם עד אינסוף, ולא על כל סוג של הקטנה. לעומתו, רמב"י, בדומה לסכולסטיקנים, דן לא רק באפשרות לחלק את הכמות הקטנה של עצם, אלא גם באפשרות שעצם ייתפס על ידי החוש, יתנועע, ישתנה במראהו וכיוצא באלה. אבן רשד אף חילק בין חומר העצם לצורתו כדי להסביר את עקרון החלוקה האינסופית, ואילו רמב"י מתייחס לעניין הצורה בלבד, האופיינית לדברי הסכולסטיקנים. מכאן עולה סבירות רבה שרמב"י הכיר את הקשר הדיון הסכולסטי בסוגיה ולא נחשף אליה רק מקריאה בכתבי אבן רשד. 

			תנועה וזמן

			נושא נוסף שרמב"י דן בו, כנראה בהשפעה סכולסטית, נוגע למציאות התנועה מחוץ לנפש. רמב"י טוען:

			והתנועה בבחינת כלל חלקיה הקודמים והמתאחרים היא נמשכת המציאות מההתפשטות, ובבחינת החלק הנמצא ממנה בפועל, אין לה המשך והתפשטות כלל. ובכלל תדמה לקו, אשר לו התפשטות בצד אחד לבד והוא האורך. אם כן החלק הנמצא ממנה בפועל אינו תנועה, ולא ירמז, כי אין לו המשכות כלל. והעבר מהתנועה בלתי נמצא חוץ לנפש. ואולי היה נמצא בחלק אחר חלק. ואם כן התנועה בלתי נמצאת כלל חוץ לנפש במה היא תנועה.37

			על פי טיעונו של רמב"י, ניתן לומר כי התנועה כלל לא קיימת במציאות וכי היא רק מושכלת על ידי הנפש, בדומה לתפיסת הזמן האריסטוטלית. לפי תפיסת הזמן האריסטוטלית, אין הזמן מורכב מ'עתות', כלומר מאטומים של זמן.38 כשם שאטומים של חומר אינם יכולים, על פי אריסטו, להתקשר זה לזה ליצור רצף של נפח וגודל, כך לא יכולות נקודות זמן אטומיות להתקשר זו לזו וליצור רצף זמן. לפיכך הזמן נתפס כרצף ולא כאוסף של נקודות או אטומים.

			לפי המסורת האריסטוטלית אמנם אין הזמן מורכב מעתות, אך בכל זאת אנו אומרים: 'עכשיו' או 'עתה' כדי לציין את ההווה המיידי. אולם משך ההווה הוא 'עת־עתה' קצרה החולפת ונהפכת לעבר מיד וכהרף עין, ללא כל משך זמן. הזמן מתחלק אם כן רק לעבר או עתיד. הוא אמנם מורכב מעבר, הווה ועתיד, אך ההווה לא קיים כי כל רגע בהווה אינו באמת הווה, משום שהוא עדיין ניתן לחלוקה, ואי־אפשר להגיע לנקודה 'אמיתית' של רגע ההווה.39 אין מקום שניתן לעצור בו על רצף הזמן, ולפיכך כל רגע שייך או לעבר או לעתיד.40 

			לדעת רמב"י, דבר דומה ניתן לומר על התנועה מבחינת השינוי העובר על האובייקט. אם התנועה מוגדרת כיציאה הדרגתית מן הכוח אל הפועל ואין רגע אחד שבו היא בפועל, הרי שלא קיימת תנועה בפועל, כשם שההווה אינו קיים בנוגע לזמן. כל 'נקודה' על רצף השינוי איננה התנועה עצמה. למשל, כאשר צבע של עצם משתנה משחור ללבן, גם כאשר הוא מגיע לרגע אונטולוגי שבו הוא אפור — האפור עצמו אינו התנועה, כי התנועה היא עצם המעבר והשינוי. מתפיסה זו, השוללת את קיומם של אטומים של חומר (ושל זמן), עלול להשתמע שהתנועה אינה קיימת אונטולוגית, אלא רק בנפש, שכן רק הנפש יכולה לתפוס את החלקים השונים של 'נקודות' המציאות כרצף וכמכלול. רמב"י שולל אפשרות כזאת:

			התשובה — כי לה מציאות מורכב וממוצע בין חוץ לנפש ובין הנפש. כי למה שחלק ממנה נמצא בפועל חוץ לנפש, אף על פי שאין לו המשכות כלל, כי לא ירמז שתי פעמים. ובכלל היא כמו הנקודה, ואם אינה נקודה. והיא מתדבקת עם חלק העובר והעתיד התדבקות, כי אין בין חלק וחלק מנוחה, כמו שיחוייב מטבע התנועה. וביניהם ענין מה מדביק, לא מתדבק, והוא העתה. הנפש קושרת החלק העבר והחלקים בכללם, אשר הם מתדבקים, אשר עברו, והחלק העתיד.41

			לטענתו של רמב"י כאן, יש לתנועה גם מציאות חוץ־נפשית וגם מציאות פנים־נפשית. כיוון שחלק מן התנועה נמצא בפועל, אף על פי שאין לה המשך ורק הנפש קושרת את עברה ואת המשכה, היא קיימת בפועל. בהמשך הדיון טוען רמב"י, שאם התנועה והזמן תלויים גם בנפש, אזי לכאורה אם אין נפש, אין לא תנועה ולא זמן. הוא שולל הבנה כזאת וטוען שהנפש רק משלימה את התנועה והזמן, אך אינה קובעת אותה. הן הזמן, הן התנועה, כל אחד לעצמו, מצויים כשאינם תלויים בקיומה של נפש, אם כי קיומם 'חלש' ואינו שלם. התנועה והזמן קיימים כיחידות עצמאיות מחוץ לנפש באופן בלתי רציף, והנפש היא שקושרת אותם לממד רציף:

			ואם נאמר אם התנועה והזמן נמצאים מצד פועל הנפש, אם כן אם לא תמצא הנפש לא ימצאו הם, וזה שקר. יושב — כי לא תפעל הנפש מציאותם במוחלט, כי אם על צד ההשלמה אליהם. כי בתנועה בה קדימה ואיחור בלי הנפש. ואם בה קדימה ואיחור, זהו אם כן הזמן נמצא, ואמנם בחולשה. ואמנם הנפש תקשרם ותדביקם בתנועה, עד שתהיה התנועה אחת מדובקת דבוק נפשיי.42

			גם בסוגיית הזמן והתנועה, דיוניו של רמב"י מתבססים על רבות מהבחנותיהם של אריסטו ואבן רשד. אריסטו עצמו, אף שהטיל ספק במציאות הזמן מחוץ לנפש, לא הטיל ספק במציאות התנועה.43 הספק שלו במציאות הזמן נובע מהעיקרון שהזמן מורכב מחלקים של עבר ועתיד, כאשר העבר כבר איננו והעתיד עדיין לא קיים. בנוסף לכך, הזמן הוא לפי הגדרתו 'מספר התנועה', וספירה של דברים תלויה בקיומה של נפש שתספור אותם. שני ספקות אלה אינם קיימים אצלו בנוגע לתנועה. התנועה אינה נתפסת אצלו כמורכבת מחלקים שכבר עברו ומחלקים עתידיים, וכן היא עצמה אינה 'ספירה', ולכן אינה תלויה בסופר. 

			לעומת אריסטו, אבן רשד העיר שגם הזמן וגם התנועה אינם נמצאים לגמרי מחוץ לנפש: 

			ונאמר כי אנחנו כאשר השתכלנו מציאות הזמן, והיות חלקיו אם עבר או עתיד, ושהוא אין דבר ממנו אפשר שיהיו רומזים אליו בפועל, לא ימצא דבר דומה אליו כי אם התנועה. ומן התנועה ההעתק. הנה חלקי התנועה קצתם כבר נפסדו, ומקצתם מוכנים שיהיו, כענין בזמן... ואולם התנועה הנה מציאות הקודם והמתאחר בה אמנם הם במחשבה, כי היתה התנועה מציאותה במחשבה... וכן גם כן יראה מגדרו שהוא מצד פעל לנפש, כמו שיאמר אריסטוטלס, ומצד מה נמצא חוץ לנפש. וזה כי התנועה תצטרך במציאותה וקבץ חלקיה קצתם אל קצת אל השכל, כי הנמצא ממנה חוץ הנפש אמנם הוא ההתנועעות, והוא ענין המתנועע, אבל בשנלקח בשכל מקובצת התחייב לה שתהיה בעלת חלקים קודמים מתאחרים ובעלת מספר על צד מה שישיגו הבעלים חוץ לנפש נשואיהם העצמותיים... ולזה מה שאמר אלכסנדר: לולא מציאות הנפש לא ימצא כלל זמן ולא תנועה.44 

			אבן רשד טוען כאן שהתנועה, כמו הזמן, מורכבת מחלקים שכבר עברו ומחלקים עתידיים, ולכן אינם נמצאים ללא הנפש. דבריו, החוזרים על עצמם גם בקיצור השמע הטבעי וגם בפירוש הארוך, אינם נזכרים בפירוש הבינוני. כאמור, היהודים קראו בדרך כלל רק את הפירוש הבינוני, וייתכן שזאת הסיבה לכך שאין אנו מוצאים דיון בנושא זה אצל הפילוסופים היהודים,45 למעט דיון קצר אצל הנרבוני.46 

			עם זאת, מהלך החקירה והקשרה אצל אבן רשד (והנרבוני בעקבותיו) שונים מאלה של הסכולסטיקנים. בעוד אבן רשד דן בקיומה של התנועה, במסגרת הדיון על הזמן, ומוקד הדיון הוא מציאות הזמן מחוץ לנפש, אצל סכולסטיקנים שונים, החל מאלברטוס מאגנוס,47 הדיון נסב קודם כול על התנועה, ובאמצעותה על הזמן.48 אבן רשד טוען שלא ניתן לתפוס את התנועה, משום שקיים בה אלמנט של זמן. אם הזמן הוא פועל של הנפש, אזי התנועה היא גם פועל של הנפש. לעומת זאת, הסכולסטיקנים השונים מעלים את בעיית קיום התנועה ללא תלות בזמן, משום שעצם השינוי לא קיים, כי כל חלק של התנועה איננו שינוי, אלא מצב סטטי.

			נוסף על כך, אבן רשד אינו מציע פתרון להסבר קיומה של התנועה מחוץ לנפש, משום שיש לדעתו תנועה מחוץ לנפש. אמנם אם אין זמן מחוץ לנפש והתנועה מתרחשת בזמן, מתעוררת בעיה ביחס לתנועה, אך לדעתו עצם התנועה נמצאת מחוץ לנפש. לעומתו, סכולסטיקנים שונים, ובמיוחד דונס סקוטוס, נדרשים להציע הסבר מדוע, אף על פי שתנועה מוגדרת כשינוי — והשינוי (ללא תלות בזמן) אינו יכול להיתפס ללא נפש — בכל זאת התנועה קיימת. ההסבר של סקוטוס מתמקד ברעיון שלפיו הן התנועה, הן הזמן תלויים בנקודה או בעת הנמצאות בפועל. ובזכות קיומם החוץ־נפשי והמציאותי, ניתן לומר על התנועה והזמן שהם נמצאים, אם כי לא באופן שלם.49 

			אבן רשד טוען שלתנועה יש מציאות חוץ־נפשית ונפשית גם יחד. אמנם לזמן מצד עצמו יש רק מציאות נפשית,50 אך כיוון שהוא תלוי בתנועה, מצד זה יש לו מציאות עצמאית.51 לפיכך עולה מדברי אבן רשד, שהזמן הוא התלוי קודם כול בתנועה. לעומת זאת, סכולסטיקנים שונים טענו שהן לתנועה, הן לזמן יש מציאות חוץ־נפשית ונפשית גם יחד, ולעניין זה הזמן אינו תלוי בתנועה.52

			נראה אפוא שהדיון אצל רמב"י דומה לכיוון הסכולסטי יותר מאשר לכיוון של המסורת הערבית־יהודית. ראשית, רמב"י דן בשאלת קיומה של תנועה בדיון נפרד מן הדיון בזמן. לדיון זה חשיבות עצמאית, והוא אינו מוצג אך ורק כנספח לשאלת הזמן. שנית, רמב"י, כמו סכולסטיקנים שונים, מציע הסבר, שלפיו הן התנועה, הן הזמן תלויים בנקודה או בעת הנמצאות בפועל, ובזכות קיומם המציאותי והחוץ־נפשי ניתן לומר עליהם שהם נמצאים, אם כי לא באופן שלם. שלישית, רמב"י טוען, שוב כמו סכולסטיקנים שונים, שהן לתנועה, הן לזמן יש מציאות חוץ־נפשית ונפשית גם יחד: 

			הזמן עם התנועה מקרה במקרה המציאות, בלתי מיושב במציאות, כי הוא לא יושכל כי עם התנועה,53 והתנועה הוא מקרה. והזמן יחוייב גם כן היותו כן.54

			לדעת רמב"י הזמן יחד עם התנועה הם מקרים של המציאות, ולדעתו שניהם יחדיו מתארים את המציאות כפי שהיא משתקפת בנפש. לא ניתן להבין זמן ללא תנועה ולא ניתן להבין תנועה ללא זמן, ושניהם ביטויים של המציאות.

			סיכום

			מן הסוגיות שנידונו במאמר עולה סבירות רבה שרמב"י הכיר את הדיונים שהתקיימו בקרב אסכולות שונות של סכולסטיקנים ואת הבעיות המדעיות שהעסיקו אותם. הדבר בא לידי ביטוי בעמדותיו באנציקלופדיה בנוגע לסוגיות רבות, ששלוש מהן שנידונו במאמר: אפיונו של החומר הראשון, אפשרות הקיום בפועל של גודל וקוטן אינסופיים ומהותם של התנועה והזמן. 

			בנוגע לחומר הראשון קובע רמב"י את מציאותו העצמאית בפועל של החומר הראשון, בניגוד לתפיסה הערבית־יהודית, שלפיה מציאותו של החומר הראשון היא פוטנציאליות טהורה. 

			בנוגע לגודל או קוטן אינסופיים קובע רמב"י שאף על פי שגוף יכול להתחלק עד אינסוף, הרי שמגודל מסוים ואילך הוא יאבד את מהותו ויישאר גשם בעל ממדים בלבד, אך לא בעל מהות העצם שהייתה לו. כך גם יקרה אם הוא יגדל מדי. אופי השאלות שמעלה רמב"י, הקשרן וכיוון החקירה אינם נמצאים במסורת היהודית־ערבית, אך מופיעים במסורת הסכולסטית. 

			בנוגע לתנועה ולזמן, רמב"י תופס אותם כשני צדדים של שינוי החל על העצם המתנועע, שמתרחש בחלקים קטנים ורציפים, אך לא אטומיים, המתחלקים עד לאין סוף. השינוי והמעבר שעובר העצם המתנועע מתרחשים בחלקים קטנים וקורים בפועל. רק הנפש יכולה לתפוס את התנועה, וזאת בזכות תפיסת הזמן שיש בה, בהיותה קושרת את החלקים כולם ליחידה אחת — הן מבחינת התנועה, הן מבחינת הזמן. גם כאן, אופי הדיון ותוכנו מעלים את הסבירות שרמב"י נחשף לדיונים המקבילים של הסכולסטיקנים וגילה התעניינות בבעיות שהעסיקו אותם. 

			הדמיון בין הדיונים של רמב"י בשלושת הנושאים הללו ניכר גם בסוגיות אחרות, כגון מהותו של המזג החומרי, נפילה חופשית של גופים בריק וטיבה של הנפש. ההשוואה המצרפית של הדיונים בשרשרת הנושאים הללו מרחיקה את האפשרות שההקבלה ביניהם מקרית ושהפיתוח הרעיוני עצמאי. יש לקוות שהמחקר בעתיד יבהיר מה היו המקורות המדויקים שמהם שאב רמב"י. 

					52	דולניקובסקי (לעיל הערה 47), עמ' 69, 120; קרוס (לעיל הערה 20), עמ' 230-227.

				

				
					53	השוו לביאור הבינוני לשמע הטבעי (לעיל הערה 28), מאמר רביעי, כלל שלישי, פרק רביעי (דף 48א): 'ולמה שהיה נראה מענין הזמן כי לא יהיה רק מתנועה ושינוי, וזה כאשר לא ישוער בתנועה לא ישוער בזמן'. והשוו לפירוש הארוך לשמע הטבעי (לעיל הערה 11), מאמר רביעי, הדבור בזמן (דף 193א): 'מפני שהזמן אי אפשר שיצוייר אלא עם ציור התנועה'.

				

				
					54	אייזנמן, ספר אהבה בתענוגים, חלק א (לעיל הערה 4), עמ' 142, שורות 5-3.

				

			

		
	
			אלי גורפינקל

			האם היה ר' יצחק אברבנאל פלגיאטור? דיון חדש בקטרוג ישן

			תולדות הביקורת

			דרכי הציטוט והשיבוץ של ר' יצחק אברבנאל (1437–1508) עוררו את תמיהתם של רבים כיוון שחיבוריו השונים כוללים רעיונות רבים ואף מובאות מהוגים ומפרשנים שקדמו לו, אך לצד מקרים רבים שבהם הוא מביא דברים בשם אומרם, ניתן להצביע על פעמים רבות שבהן הוא אינו מציין את שם המחבר הראשון. בחלק ממופעים אלה מצוין כי מדובר בפירוש או ברעיון של אחר, ללא ציון שמו, ובאחרים מוצג ההסבר כפי רוחו של אברבנאל עצמו. אף שאברבנאל אינו ההוגה או המפרש היחיד שנוהג כך, נהגים אלה בולטים יותר בכתביו. נראה לכאורה כי הם חורגים גם מן המקובל בדורו, ולא בכדי הוא הואשם בכך כבר בתקופתו או סמוך אליה. כפי שנראה להלן, נהגים אלה עומדים בניגוד להצהרותיו של אברבנאל על אודות החשיבות של ציון דברים בשם אומרם. בסוגיה טיפלו כמה חוקרים, והתגבשו כיוונים מספר להבנת שיטתו. מחקר זה מבקש לדון מחדש בנושא, תוך פרישת מקורות בכתביו ובכתבי בני דורו שטרם נידונו בהקשר זה.

			את ההאשמה בגניבה ספרותית טפל על אברבנאל לראשונה ר' מאיר עראמה (לפני 1455–1522),55 בנו של ר' יצחק עראמה (1420–1494). באיגרת שצירף להעתקתו לחיבור של אביו,56 עקידת יצחק, ואף ביקש שתובא בהעתקות הבאות שייעשו לחיבור, האשים: 

			איש בעל שררה ותורה ממרבי המשרה,57 נתגדל על ההרים הגבוהים כהררי אל58 עם מלכים ויועצי ארץ59 אלה אלופי מגדיאל60 ושמו יצחק אבראבנליא, קבע עתים לתורתי,61 בא אלי כדרכי ושלא כדרכי,62 מייני ומלחם חוקי63 אכל ושבע ודשן64 עד בלעו רוקי,65 הוציא חמה מנרתקי,66 ונתרפא בשמש צדקי.67 

			מאיר עראמה מספר כי כשהיה אברבנאל בנאפולי, לאחר גירוש ספרד, הוא למד אצל אביו וינק מתורתו,68 אך לאחר מכן 'גבה לבו בדרכי אדני69 לבנות לו בתים ועליות מרווחים70 ממבחר בנייני... עשה ספרים וחבר חבורים... וכל רואיהם יכירום כי הם...71 יולדו על ברכי...72 בנים גדלתי ורוממתי73 סביב לשלחני'.74

			באותה תקופה קטרג באופן דומה על אברבנאל גם ר' דוד מסיר ליאון (1460~-1530~; להלן: רדמ"ל)75 וחזר על האשמתו כמה פעמים:

			אלו הם דרשות ופשטים גנובים אִתו;76

			וכל היום חובר חבר77 בחבורים גנובים, גזלת העני בביתו78 ובחשכה יתהלך79 בסכלותו;80

			...עם כי81 גנוב הוא אתו אגלה לעיני מאהבי את נבלותו.82,83

			ודורש דרשות וגונב מפה ומפה ומתפאר בסדור מה שגנב: ראו כי נגידים אדבר.84,85

			וזה האיש משפטו לרכוב אניות, לגזול שכיות החכמה וסגולת מלכים והמדינות86 עוברים וישב ממנו שבי,87 מסכסך מצרים במצרים88 מסך רוח עִוְעִים89 בגלות ירושלים אשר בספרד;90,91

			רדמ"ל מאשים את אברבנאל כי דבריו כוללים תכנים ששאב מבורות אחרים, בלא שקיים עליהם את שם בעליהם.92 ביקורתו על דרכי הציטוט והציון של אברבנאל נאמרה במסגרת ביקורת רחבה שלו נגדו. אברבנאל מואשם שם גם בהבנה רדודה, בגאווה ובניסיון לנכס לעצמו, לצד מעמדו החברתי והפוליטי הרם, גם עמדת מנהיגות דתית, שהמבקר סבור כי אינו ראוי לה.93

			במאה הי"ט הצביע הרב ח"י פולק, המו"ל והמבאר של עקידת יצחק, על שני מקרים של העתקת תוכן מחיבור זה בפירוש אברבנאל לספר דברים.94 מעט אחריו חזר כרמולי על האשמה זו והראה כי אברבנאל העתיק (לפחות שלוש פעמים) גם מחיבורו של ביבאג', דרך אמונה.95 שניאור זק"ש פרסם חיבור שיוחס בטעות לאברבנאל, 'זכות אדם' שמו, והראה כי מקור השיבוש במובאות הרבות שהעתיק אברבנאל מהחיבור המקורי בלא לציין את מקורו, כדרך שנהג בפירושי עראמה.96 באותה תקופה העיר ש"ז ורבלונר, שהביא לדפוס את פירושיו של יוסף כספי למורה, על נוהגם הנפסד של פרשני המורה אחרי כספי לצטט מדבריו בלי לקרוא עליהם את שם אומרם: 'כולם, איש לא נעדר, מבורו שאבו'.97 במיוחד הוא מלין על אברבנאל, על שהוא מציין את כספי רק כאשר הוא משיג עליו, ובמקרים אחרים מביא מפירושיו בלי לאזכרו. שטיינשניידר חוזר על הטענות ומוסיף עליהן.98 בדורות הבאים הצביעו מלומדים וחוקרים על נקודות השקה רבות בין משנותיהם של עראמה ואברבנאל וזיהו פסקאות רבות בכתבי האחרון שהושפעו מכתבי הראשון.99 לאווי אף טוען שבדיקה מקיפה של מקורותיו של אברבנאל עשויה לפרנס דורות של חוקרים.100 י' זייבלד מעיר, במסקנת ביניים של עבודת ההדרה מקיפה של עקידת יצחק לקראת מהדורה חדשה:

			שעל כל צעד ושעל מופיעות פסקאות זהות בספר עקידת יצחק ובחיבורי רבי יצחק אברבנאל, והדברים מגיעים עד כדי כך שלפעמים כשחסרות תיבות בדפוס עקידת יצחק, אפשר להשלימן ע"פ המובאטת בספרי רבי יצחק אברבנאל.101

			ניסיונות תירוץ ו'לימוד זכות'

			במשך הדורות ניסו חכמים וחוקרים להסביר באופנים שונים את דרכו של אברבנאל בציטוט ובציון מקורות שעמדו לפניו. כמה מן העוסקים בסוגיה לא ביקשו לעסוק בנושא עצמו ולכן לא מיצו את הדיון בו, אך מתוך ניסיון להגן על כבודו של אברבנאל וללמד עליו זכות, ראו צורך להעיר ולהסתייג מן הביקורת. אחרים עסקו בנושא באופן ישיר, תוך סקירה רחבה יותר של כתבי אברבנאל ודיון בדברי קודמיהם. להלן אסקור את הניסיונות השונים לסוגיהם, אציין את הביקורת שנאמרה לגבי חלק מהם ואוסיף ביקורת הראויה להיאמר לגבי כיוונים אחרים. 

			טעות ושגגה של אברבנאל או עורך מאוחר

			ח"י פולק הציע כמה אופני הסבר להנהרת דרכי הציטוט של אברבנאל. אופנים אלה מבוססים על עיקרון דומה, המבקש להסיר את האחריות הישירה מאברבנאל. אחד מהם מציע את הטענה שמדובר ב'שגגה היוצאת מלפני השליט',102 כלומר בשיבוש שנגרם בטעות ומבלי משים.103 כיוון אחר טוען שייתכן שמדובר בטעות שנבעה מגלגולי העריכה של פירוש אברבנאל לדברים: הפירוש נכתב בתחילה כסיכום לשימוש אישי ולפיכך לא כלל ציונים לכל המקורות; בשעה שנערך הפירוש מחדש לא תוקן הדבר בשל טעות של אברבנאל, או יד מכוונת של תלמיד שוטה, שסבר שעדיף להציג את הפירושים כפרי הגותו של רבו אברבנאל.104

			שרה הלר־וילנסקי105 דוחה את ניסיונות ההצדקה של פולק על ידי ציון מובאות נוספות שמקורן בעראמה, המצויות דווקא בספרים המאוחרים של אברבנאל. בכלל, היא טוענת, הגותו של אברבנאל ומשנתו התיאולוגית עומדות בזיקה גדולה לאלו של עראמה.106 

			את 'לימוד הזכות' של פולק דוחה גם אבישי שוטלנד, מהדיר כמה מכרכי המהדורה החדשה של פירוש אברבנאל למקרא,107 בעקבות השוואת הנוסח הראשון של פירוש אברבנאל לדברים שפרסם ש' רגב לפירוש הנדפס. רגב ציין כי כמה מדברי אברבנאל, שנמצאו קרובים לדברי עראמה, חסרים מהנוסח הראשון הנ"ל.108 מתברר אפוא, טוען שוטלנד, שדווקא בעריכה הסופית הוסיף אברבנאל מדברי עראמה, ולא מדובר בטעות שהשתרשה.109 על דבריו יש להעיר מדבריו של רגב שם, שציין כי הנוסח הראשון חסר הרבה, וקשה לקבוע מסמרות על פיו.

			רגב עצמו מעיר שהימצאותם של קטעים אחרים, שבהם יש זיקה כזאת כבר בנוסח הראשון לדברים, שנכתב שנים רבות לפני שנפגש אברבנאל עם ר' יצחק עראמה בנאפולי, מלמדת לכאורה שלפחות בחלק מן המקרים, מקור הדברים אינו אצל עראמה.110 הוא גם מראה כי בכמה מקומות שבהם קיים דמיון בין אברבנאל לעראמה, ביאורו של אברבנאל רחב יותר. הוא אינו מבקש לתת תירוץ כולל לטענתו של עראמה, ורק מראה כי בכמה מקומות הטיעון אינו מבוסס. כמובן, פתרונו הוא חלקי ואינו מתמודד עם מכלול המובאות מכתבי מחברים אחרים בחיבורי אברבנאל.

			ציון מקורות סמכותיים והימנעות מאזכור דמויות בנות גילו

			שוטלנד מציע הצדקה אחרת לנוהגו של אברבנאל.111 הוא מציין שאברבנאל אינו עקבי באזכור שמם של חכמים אחרים, והשאלה היא רק מדוע את עראמה אינו מזכיר כלל, או מזכירו בכינוי כלשהו ('חכמי אראגון', 'מי שפירש', 'אחד מחכמי הדור' ועוד).112 הוא משער, שאברבנאל לא ראה בעראמה, שהיה בן דורו המבוגר מעט, דמות סמכותית שיש ערך לציטוט בשמה. 

			יש להעיר, כי אברבנאל נמנע בעקביות גם מאזכורם של אישים אחרים, ולאו דווקא חכמים בני גילו, אלא גם חכמים שהיו מבוגרים ממנו. דוגמה בולטת שצוינה במחקר היא ר' יוסף חיון (המאה הט"ו), רבה של ליסבון. אברבנאל משלב בפירושו לספר דברים קטעים רחבים מאיגרת תשובה ששלח אליו חיון, ובכל זאת נמנע מאזכורו.113 אכן, ההתעלמות של אברבנאל מחיון, שתואר במחקר כרבו, עוררה לפני כמה שנים את י' קאפח לבחון מחדש את טיב היחסים בין שני האישים. לטענתו, חיון לא היה רבו של אברבנאל והוא אף מצמצם את פער הגילים בין חיון המבוגר יותר לאברבנאל המעט צעיר יותר.114 נראה שאף לדעתו, הסיבה לכך שאברבנאל אינו מציין את חיון ועראמה בשמם, אלא בכינויים דוגמת 'חכם מחכמי הדור', נובעת מקרבת השנים אליהם (חיון הוא בן דורו ועראמה הוא בן הדור הקודם).

			לפי כיוון ההסבר הזה ניתן להסביר גם את דרכי הציטוט של אברבנאל ביחס לר' אברהם ביבאג', שחיבורו 'דרך אמונה' השפיע על מבנה חיבורו 'ראש אמונה' ועל תכניו, אך אזכורו נעדר ממנו כליל.115 

			שוטלנד מוסיף, כי העובדה שאברבנאל אף לא ציין את שם חיבורו של עראמה עשויה להיות מוסברת על ידי האפשרות שבשעה שאברבנאל למד מר' יצחק עראמה ועמו, חיבורו של האחרון, עקידת יצחק, עוד לא בא לידי גיבוש והוצאה לאור (הוא נדפס לראשונה רק ב־1522).116

			ההשערה שלפיה ראה אברבנאל את כתביו של עראמה לפני שנערכו כספר עשויה להיות נכונה ולאחרונה נטען שייתכן כי מהדורה ראשונה מכתבי עראמה הגיעה לאברבנאל שנים רבות לפני כן.117 מנגד, ממקור אחר ניתן להסיק שאברבנאל רק שמע בעל פה דברים בשם עראמה.118

			אין צורך לצטט רעיון שהכול יודעים מי אמרו

			הרב ראובן מרגליות (1889–1971), תלמיד חכם בולט וחוקר רבני, הקדיש בירור ארוך לנושא אמירת דבר בשם אומרו. הוא תוהה על מנהגם של אישים רבים בימי הביניים שלא חשפו את מקור דבריהם ואף שיבצו בחיבוריהם העתקות ממקורות קדומים בלא לציין זאת. הוא סבור שהגורם ההיסטורי לתופעה הוא המעבר מלימוד אוראלי ללימוד מן הספר, שחל בתקופת הגאונים. משעה שהתפשטו הספרים היה ברור לכל ש'דעה מקובלת' כלשהי או 'עניינים פרטיים שנתקבלו אצלם להנחה קיימת' הם פרי רוחו של פלוני, ולפיכך לא נהגו לציינם.119 הוא מבקש ליישב כך גם את מנהגי הציטוט של אברבנאל ולטעון שהוא אינו מציין את דבריו של עראמה כיוון שברור לכול ששאב ממקורו.

			יש להעיר כי קשה ליישם עיקרון זה ביחס להיעדר האזכורים של עראמה אצל אברבנאל, שהרי ספרו של עראמה לא התפשט בזמן שכתב אברבנאל את דבריו, ואין הדבר דומה לחיבור סמכותי מן הדורות שעברו שדבריו נפוצו ברבים.

			הסבר המבוסס על עיקרון דומה טוען שפעמים רבות תלמידים אינם מציינים שמקור דבריהם הוא בחיבור של רבם, 'יען שרוב דברי ספרם הם ממה שקבלו מרבם, והכל יודעים שתורת רבם היא, והיה דבר זה ידוע לכל בני דורם'.120 כך תירץ מעט מוקדם יותר גם הרב יוסף חיים זוננפלד (1848–1932) את המנהג לומר דברים בשם 'יש מי שאומר' בלא ציון מפורש.121 כיוון זה מופיע כבר בחז"ל: 'וכי על כל דבר שאמר יהושע היה אומר להם כך "אמר לי משה"? — אלא יהושע יושב ודורש סתם, והכל יודעין שתורתו של משה היא'.122 גם הרב מרגליות מתייחס למימרה זו ולעיקרון הנגזר ממנה ומבקש ליישב בעזרתה מופעים חז"ליים אחרים של השמטת בעל השמועה.123 גם מדברי הרמב"ם בהלכות כבוד רבו, האומר: 'ואל יאמר דבר שלא שמע מרבו עד שיזכיר שם אומרו',124 ניתן להסיק שדברים שחכם למד מרבו אין צורך להזכיר בשמו.125

			כך ביקשו להסביר את העובדה שר' אשר (רא"ש) אינו מזכיר בפסקיו את דברי ר' יצחק אלפסי (רי"ף), ור' יוסף אלבו אינו מציין כמעט את דברי רבו ר' חסדאי קרשקש.126 יש מקום לבחון אם ניתן לומר שאברבנאל ראה בר' יצחק עראמה, שהיה מבוגר ממנו בכ־17 שנה, את רבו ושסמך על כך שידוע לכול שהוא מביא מדבריו. אכן, גם מדברי תלונתו של ר' מאיר עראמה ניתן להבין שבעיניו היה אביו היה רבו של אברבנאל, ואף היו שטענו כך במחקר.127 אולם אחרים שללו זאת וטענו כי אין בעובדת הלימוד המשותף של שני האישים או ברצון ליישב את שאלת הפלגיאטיות של אברבנאל משום הוכחה ליחסי רב-תלמיד.128 בעייתיות נוספת בבחינת אפשרות זו ביחס לאברבנאל היא העובדה שהוא מזכיר את עראמה בכמה מקרים, ובעיקר שהוא אינו מזכיר גם כאלה שלא נחשבו לרבותיו. עוד יש להעיר, שכמה מפוסקי ההלכה ציינו כי אם יש לחכם יותר מרב מובהק אחד, עליו לציין מה מדבריו אמר רבו.129

			אברבנאל ראה את הרעיונות שציטט כפרי רוחו

			ב"צ נתניהו הקדיש מחקרים חשובים לביוגרפיה ולכתבים של יצחק אברבנאל. הוא עסק בסוגיה ואף הצביע על כמה מקרים נוספים שלא צוינו לפניו, שבהם דמיון ניכר בן דברי עראמה לאלה של אברבנאל. נתניהו טוען כי שני האישים נהגו להיפגש בזמן שהייתם בנאפולי ודנו בנושאים תיאולוגיים ופילוסופיים. מתברר שכמה מן הרעיונות שנותחו או גובשו בדיונים אלה הם פרי מאמץ אינטלקטואלי־רוחני משותף. לשיטתו, מדובר אפוא ברעיונות משותפים או בכאלה שאברבנאל חש שהם 'שלו'.130 למסקנה דומה הגיע גם בן זזון, המעיר על אופי העיון הספרדי שבו למדו זה עם זה בני גילים שונים.131 נתניהו מציין עוד, שספרו של עראמה לא התפרסם בחייו ומעלה את האפשרות כי הוכנסו בו שינויים בהשפעתו של אברבנאל.132 

			מהסברים אלה מסתייג יוסף הקר. לטענתו מתעלם נתניהו 'התעלמות גמורה' מדרכו של אברבנאל ליטול ממחברים נוספים הקודמים לו.133

			הסגנון השיבוצי

			יאיר האס חולק על מסקנתה של הלר־וילנסקי, שלפיה יש לאמץ את הביקורת המתארת את אברבנאל כפלגיאטור: 'עצם ההנחה כי אברבנאל העתיק מדבריו של עראמה כדי להציגם כדבריו וכרעיונותיו היא איננה סבירה', שהרי 'לכל אורך פירושיו למקרא אברבנאל מביא בשם אומרן דעותיהם של קשת רחבה של פרשנים בין אם הוא מסכים עימן ובין אם לא'.134 לדעתו, הימצאותם של דברי עראמה בכתבי אברבנאל נובעת מסגנון כתיבתו של אברבנאל. הוא טוען שאברבנאל פיתח סגנון שהיה קיים בספרות היהודית לפניו, שבו משבץ המחבר בכתיבתו פסוקי מקרא ומטבעות לשון חז"ליים. לדעתו, סגנון זה שירת כמה מטרות, ובהן לעורר חוויה אסתטית בקורא הבקי במקורם הקדום של מטבעות הלשון (יפי המליצה), לרמוז על קרבתו הרוחנית של המחבר לקודמיו (תיקוף) ולהדגיש את השינויים שיוצר המחבר בחומר שהועבר לו מהם. אברבנאל הגדיל לעשות, ובזכות בקיאותו העצומה במקורות היהודיים, הפילוסופיים והסכולסטיים, כלל בשיבוציו גם מדברי מחברים אלה. האס מביא כמה דוגמאות של שיבוצים מעין אלה, שבהם ניתן להצביע על ההבדל בין דברי המקור לשימוש שעושה אברבנאל בלשונו לשם הבעת עמדתו השונה. לדעת האס, גם שיבוץ דבריו של עראמה נובע מהסגנון שסיגל אברבנאל לעצמו לשבץ בכתיבתו מדבריהם של פרשנים והוגים שהזדהה עם השקפותיהם. לדבריו, מקורה של הביקורת על דרכי הציטוט של אברבנאל נעוץ בפער שביניהם לבין אברבנאל: הואיל ובקיאותם בספרות הפרשנית אינה משתווה לזו של אברבנאל, הם לא הבחינו בתכונה זו של סגנונו ולא הפיקו ממנה הנאה.

			האס מודע לקושי להגדיר קטעי טקסט ארוכים, פעמים כדי 30 שורות, כשיבוץ גרידא. הוא מסביר כי בניגוד לטענתה של הלר־וילנסקי, אברבנאל ציטט קטעים אלה מתוך זיכרונו הפנומנלי ולא העתיק אותם מתוך חיבוריו של עראמה. לכן, אין לראות בהם העתקה וגניבה ספרותית אלא שיבוץ. הוא מוסיף שאינו מבקש להציע שיפוט מוסרי, אלא להסביר את מניעיו של אברבנאל, שבחר בתוכן ששיבץ ממניעים אסתטיים ואחרים, ולא ביקש ליחסו לעצמו.135

			איני סבור שהפתרון הדיכוטומי שמציע האס לקושי זה מספֵּק. מדבריו עולה תמונה של איש רוח המסוגר במגדל השן סביב חיבוריו ואינו מודע לאופן השלילי שבו נתפס הסגנון שהוא מחדש. כידוע, אברבנאל היה איש המעשה המחושב: מדינאי וכלכלן. חוקרי משנתו הצביעו גם על הסטרוקטורה ועל המגמות הסמויות בכתיבתו,136 וקשה לטעון שדווקא סגנונו חורג מכלל זה. 

			סיכום ביניים

			עד כה תיארתי כמה הסברים שהצד השווה בהם הוא ההנחה כי ראוי להביא דבר בשם אומרו והעלמת שם המחבר היא בגדר מעשה שלא ייעשה. משכך, הוצעו תירוצים המנסים להקל את 'אשמתו' של אברבנאל בעזרת שני סוגי טיעונים. האחד, מדובר בשיבוצים שנעשו על ידי המחבר שלא מדעת — בשגגה, כתוצאה מגלגולי העריכה, ואולי בכלל נעשה על ידי תלמידים או מדפיסים (פאללאק). האחר, במקרה הספציפי של שיבוצי אברבנאל מכתבי עראמה לא חלה חובת ציון המקור: הם היו בני אותו גיל, ואברבנאל לא ראה בעראמה סמכות (שוטלנד, קאפח); התוכן 'שייך' גם לאברבנאל (נתניהו); או שאברבנאל יצר סגנון ייחודי שבו חובה זו אינה חלה (האס). אל מול חומרת האשמה, אין פלא שדברי סנגוריה 'נקודתיים' מעין אלה לא עלו על דעתם של המבקרים בראשית העת החדשה, ר' מאיר עראמה ור' דוד מסיר ליאון, ומלומדים זהירים מאז המאה הי"ט שחזרו על ההאשמה.137

			כיוון אחר: אברבנאל לאור נוהגי הציון בדורו

			יעקב לוינגר, אריק לאווי ויוסף הקר הציעו ראשי פרקים לנתיב שונה מזה שבו הלכו התירוצים שנסקרו כאן עד כה. לוינגר, ומאוחר יותר לאווי, טענו שיש לבחון את דרכי הציטוט והשיבוץ של אברבנאל לאור המקובל בתקופתו ולא לבקש לו דרכי התייחסות 'לגיטימיות' על פי נורמות בני זמננו.138 לדבריהם, מושג 'הקניין הרוחני' החל להתפתח בתקופת הרנסנס, ואין פלא שאברבנאל, שגדל על ברכי המסורת הספרדית, אינו מכיר בו. אכן, ההאשמות נגדו בגניבה ספרותית הושמעו באיטליה אחרי הגירוש, ובחלק מן המקרים על ידי אישים שגדלו בתרבות זו (רדמ"ל, די־רוסי). הקר לא דן בנושא באופן ישיר, אך מביע הסכמה עקרונית עם דרכו של לאווי ועומד על הצורך לבחון את הנושא מחדש על רקע התפיסות המקובלות בזמנו ובמקומו של אברבנאל.139 גם ח' אנגל, שסקר בקצרה את שאלת המקוריות של אברבנאל, אימץ את פתרונו של לאווי.140

			אכן, כמה מחקרים עמדו על היחס לפלגיאט בעת העתיקה ותיארו את תהליכי התגבשות מושג הקניין הרוחני ואת התמורה שחלה בתקופת הרנסנס. ניתן לומר באופן גורף, כי בדרך כלל יחסם של אנשי ימי הביניים לתופעות האמורות מתון יותר משלנו.141 שרה סטרומזה הבחינה בין שתי אסכולות עיקריות: האריסטוטלית, שנטייתה הבסיסית היא ביסוס מדעי, ובכלל זה ציון המקור; והניאופלטונית, שמסיבות שונות נוטה פחות לציון המקורות.142 בהקשר התרבות היהודית הצביעו חוקרי ההלכה והפילוסופיה היהודית על אישים רבים — חכמי הלכה, פילוסופים, פרשנים, דרשנים ומשוררים — שאימצו דרכים כמו שאילת רעיונות, מילים ואף פסקאות וחטיבות טקסטואליות בלא ציון מקורם. הווי אומר: אברבנאל אולי בולט בשימושו הרחב במקורות אלה, אך הוא מבטא חלק ממגמה רחבה, כמעט כוללת. ניתן לציין לדוגמה את יפת בן עלי (המאה הי'),143 רש"י וחוגו,144 ראב"ע,145 הרמב"ם,146 הרמב"ן,147 ר' אלעזר מוורמס148 ור' מנחם רקאנטי149 במאה הי"ג, את בעלי התוספות,150 את ר' מנחם המאירי,151 ר' יהושע אבן שועיב,152 ר' יצחק די לאטישׂ153 ור' מאיר אבן אלדבי במאה הי"ד,154 ואת ר' יוסף אלבו155 ור' אברהם ביבאג' במאה הט"ו.156 בדור שלאחר מכן צוינו בהקשר זה ר' יוסף אלאשקר157 ויוסף אבן יחיא,158 ובהמשך — רבים אחרים.159 כך עשו גם אבותיהם של המקטרגים על אברבנאל בדורו, יצחק עראמה, אביו של מאיר,160 ויהודה מסיר ליאון, אביו של רדמ"ל.161 בכמה מקרים ניתן לזהות תופעות אלו אף אצל אלה שהתלוננו, קטרגו והטיחו ביקורת חריפה בנוהגי הציטוט של אברבנאל (או אחרים) — אצל רדמ"ל,162 אצל ר' מאיר עראמה163 ואצל ר' יוסף אלאשקר.164

			כיוון זה מניח שדרכי הציטוט של אברבנאל אינן שונות מהותית מאלו של הוגים אחרים בימי הביניים, והעובדה ששמו נעשה בפי כמה חוקרים סמל לפלגיאטיות אינה צודקת. היא נובעת אולי מהאשמתו הישנה של ר' מאיר עראמה, שגרמה למלומדים מאוחרים יותר לבחון את נוהגי הציטוט של אברבנאל באופן מיוחד, אך גם בשל האופי האנציקלופדי של חיבוריו, הכוללים מספר גדול יותר של אזכורים, ציטוטים ומובאות מאשר אצל אחרים. אשר על כן, מרובים יותר גם המקרים שבהם הוא בוחר — מסיבות שונות — להעלים את מקורותיו. יתר על כן, המעיין בחיבורים ימי ביניימיים אחרים אינו תמה על השמטת המקורות, אלא מניח שמחבריהם לא פעלו לאורם של מתודולוגיה מחמירה ושיקולים נוקשים וקבועים. לעומת זאת, הכתיבה הסדורה של אברבנאל, ההקדמות המתודולוגיות, המבנה המסודר שבו כל דיון פותח בשאלות שנדונות ומטופלות באופן מסודר ומובנה וריבוי המקורות שכן אוזכרו — אלה מעוררים ציפייה שכך ינהג תמיד.

			למרות זאת, נראה לי כי הניסיון להסביר את מנהגי הציטוט של הפילוסופים היהודים בימי הביניים ובתקופות הרנסנס, בעזרת הבחנה בין האתיקה של הקניין הרוחני בתקופתם ובין האתיקה המקובלת בתקופתנו, אינו נותן פשר מלא למנהגי הציטוט של מחברים יהודים שלא הקפידו על הבאת דברים בשם אומרם, ובמיוחד לא לדרכו של אברבנאל. הצורך — ואולי החובה — להזכיר דברים בשם אומרם מבוססים על מקורות חז"ליים, והתעלמות מהם זוקקת הסבר. במיוחד קשה הסבר זה ביחס לאברבנאל, שכן הוא מתייחס פעמים רבות לצד העקרוני של אמירת דברים בשם אומרם — ומביע עמדות סותרות. מחד גיסא, הוא מפרט את מקורות שיטתו ומצהיר כי מנהגו נובע מן הצורך להביא דבר בשם אומרו — למשל: 'ובצד מה אטה לדברי... ובצד אחר לדברי... וגם מעט אקח מדברי... ממה שכתבו בדבר הזה, כמו שאבאר כל דבר בשם אומרו'.165 מאידך גיסא, הוא גם מוקיע את אלה שלא נהגו כך:

			...שהחכמים המזוייפים, כל מאוויים חפצם הוא להראות את עצמם שנשתלמו בחכמה מכל בני קדם, ולכן יהיו מגנבי דברים ששמעו מפי רבותם ומאנשים אחרים וייחסום לעצמם ויקטינו מעלת זולתם... כדי להתגדל ולהתהדר בעצמם; אמנם השלם בחכמתו ומדות תורתו — לא יעשה כן, אבל יקטין מעלת עצמו בהגדילו מעלת רבו.166

			בכמה מקומות מציין אברבנאל כבדרך אגב כי מקור דבריו של פלוני הוא בדברי אלמוני, 'אם כי לא זכרו בשמו'.167 ניסוח מעין זה עשוי להתפרש כביקורת, אך גם כאמירה סתמית חסרת שיפוט מוסרי. במקומות אחרים הוא מפורש יותר בביקורתו: 'בעל... הביא התשובה הזאת בשמו [בשם עצמו] ולא בשם אמרה והרחיב בה דברים, כלם נכללים בדברי הרב';168 'והרב רבינו נסים ובעל ספר העקרים... נמשכו בזה אחרי בעלי הדין שזכרתי, עם היות שלא אמרו הדבר בשם אומרו ויחסו דעותיהם לעצמם';169 'והדעת הזה, אם היות שאמרו הרב [רמב"ן] מדרך הסברא, כבר בא בדברי חז"ל... ואפלא מהרב איך זכר זה מדרך הסברא ולא אמרו בשם אומרו...?'170

			מנגד, במקומות אחרים מבהיר אברבנאל שאינו רואה בעיה בשיבוץ ובאזכור תכנים של מחברים קודמים בלא אזכורם, והוא מביא לכך גם צידוק תיאולוגי. בכמה מקורות הוא עומד על תופעת הפסוקים הדומים או הזהים שבדברי נביאים שונים ומסביר שמכיוון שהנביאים לא קיבלו בנבואה תוכן מילולי, אלא ראו משלים או השיגו השגות כלליות (בניגוד למשה רבנו, שנבואתו הוכתבה מילה במילה), הם נדרשו לנסח בעצמם את נבואותיהם, ובחלק מהמקרים בחרו לשבץ ממילותיו של נביא קודם.171 בלשונו: 'ומפני זה בראותם ענין אחד יליצו אותו פעמים באותם המלות והדברים שראו וידעו שניבאו אותם נביאים אחרים'. הוא חוזר על התמה גם במקומות אחרים: 'ומפני זה בספרם את נבואותיהם היו מדברים פעמים בלשון עצמם ופעמים היו מדברים אותו בדברים ומלות שקדם אליהם בהם נביא אחר';172 'לא שהיה מיכה ממגנבי דבריו של ישעיהו אבל שהיה מספר המראה אשר ראה בנבואתו באותם דברים שהיו שגורים בפיו מדברי ישעיהו'.173

			במקום אחר, בהקדמת פירושו לספר ירמיה, דורש אברבנאל את הפסוק 'בַּעֲלֵי אֲסֻפּוֹת נִתְּנוּ מֵרֹעֶה אֶחָד' (קהלת יב 11):

			שאף על פי שמחברי הספרים ילמדו ויקחו מדברי הקודמים כאלו הם מגנבי דברים, אין בזה מהגנאי להיותם 'בעלי אסופות' שאספו וקבלו מזולתם, לפי שהחכמות כלם 'נתנו מרועה אחד' והוא האל יתברך שמפיו דעת ותבונה174 וכל החכמים למדו ממנו והיוצא מדבריו אלה כלם למוד נאה.175

			הווי אומר: התורה האלוהית היא מקור החוכמה, והפרשן אינו אלא חושף אותה. לכן, אל לנו לראות את חידושיו כ'שלו'. אברבנאל חוזר על רעיון זה בקצרה גם בפירושו לאבות: 'שעם היות שמחברי הספרים פעמים לוקחים אלו מאלו, שאין בזה גנאי, כי התחלת הכל הוא השי"ת'.176 

			ציטטות מפורשות אלו שוללות את האפשרות לטעון כי השמטת חלק ממקורותיו נובעת מחוסר תשומת לב לעניין שאינו חשוב בעיניו לאור המוסר המקובל בדורו. אכן, לאווי ציין חוסר עקביות זה אצל אברבנאל והפכוֹ לאבן בניין בהסברו שתואר לעיל. לדבריו, חוסר העקביות נובע מן העמימות של מושג הקניין הרוחני בתקופה זו בכלל, ואצל אברבנאל בפרט.177 לדעתי, הסבר זה דחוק. אברבנאל אינו מביע את דעתו באמירות עמומות והפער אינו רק בין האמירות לדרכי הציטוט שהוא נוקט, אלא קיימת סתירה בדבריו בין מימרות מפורשות. גם ריבוי ההתייחסויות לנושא אצל אברבנאל, והעובדה שהסתירות מצויות לא רק בין כתביו מתקופות שונות אלא גם בין חיבורים מאותה תקופה (כך שלא ניתן להצביע על התפתחות שחלה אצלו ביחס לנושא), שוללים הסבר זה לחוסר העקביות.

			נראה שלגבי אברבנאל לא מתאימה גם קביעתה של סטרומזה, אשר נאמרה לגבי מסורת הציטוט בספרות הפילוסופית הערבית־יהודית. לדבריה, בספרות זו אין מסורת של ציטוט המקורות וכאשר חכם מאזכר בכל זאת את מקורותיו, יש להניח כי קיימת סיבה פרטיקולרית לכך.178 בכתבי אברבנאל, המשתייך לזמן ולמקום שונים לחלוטין, אנו מוצאים אזכור רב של מקורות, וכאמור, גם הצהרות עקרוניות על הצורך בכך.

			פתרון חדש

			ציון דברי האומר כערך ראוי ולא כחובה מוסרית או דתית

			גם אני רואה את מנהגו של אברבנאל כתופעה פרטיקולרית של מנהגי הציטוט וציון המקור באותם דורות. נוהגו אכן בולט, אך לא ללמד על עצמו יצא, אלא ללמד על הכלל כולו.179 לדידי, בשונה מן התפיסה שהוצגה לעיל, אין לבחון את המחברים היהודים רק על רקע הספרות והתרבות הכלליות באותם דורות, אלא גם את ההקשר המסוים שבו פעלו החכמים היהודים. הקשר זה מניח הסכמה עקרונית בדבר הצורך והחשיבות של הבאת דבר בשם אומרו, בהתבסס על דברי חז"ל באבות ו ה–ו, המונים 48 מעלות של קניין תורה, שהאחרונה שבהן היא: 'האומר דבר בשם אומרו; הא למדת שכל האומר דבר בשם אומרו מביא גאולה לעולם שנאמר: "ותאמר אסתר למלך בשם מרדכי" (אסתר ב כב)'.180 מימרה זו מצויה בפרק שנספח למסכת אבות ומקורו מאוחר יותר, אמוראי או בתר־אמוראי.181 היא חוזרת בספרות חז"ל פעמים רבות,182 וניתן לשער כי ראו בהדרכה זו נורמה מחייבת או ערך ראוי.183 

			מנין נובעת הדרכה זו? מקורות חז"ליים אחרים מכנים את מי שאינו נוהג כן 'גזלן', ולפחות לפי חלק מן הפוסקים, היא בעלת משמעות הלכתית.184 נראה שהמביאים מדברי קודמיהם מבלי לציין את מקורם לא גרסו כן, ולדידם מקור הנורמה או הערך שונה. ייתכן שהם גרסו שאין זכות לקניין רוחני,185 אולי כפי שכתב אברבנאל במקור שהובא לעיל, שלאדם אין בעלות על דבריו ביחס לדברי תורה, שמקורם הוא האל. אשר על כן, נראה שגם לדעת אברבנאל, הצורך לציין דבר בשם אומרו הינו ערך חשוב וראוי בלבד, בעוד ההשמטה מגונה. גנות זו אפשר שתתפרש בכיוונים שונים: מעין גניבה, הטעיית הבריות בדבר רמת גדלותו של הפלגיאטור, גאווה פסולה, שקר, ואפילו הנמקות כמעט אקדמיות: מניעת העיון בטקסט המקורי ועמידה על בירורו וכדומה.186

			היות והכלל שלפיו יש לצטט דבר בשם אומרו אינו מבוסס על זכויות קניין, הדיון על נוהגי הציטוט של מחברים שונים, ובכללם אברבנאל, אינו משפטי אלא אתי. דיון אתי מניח את קיומם של ערכים שונים, שיישומו של אחד מהם סותר את האחר פעמים רבות, וההנחיה המוסרית היא לבחור את האופן הראוי ביותר במקרה קונקרטי. גם ציון רעיון או פירוש בשם אומרו הוא חשוב וראוי, אך במקרים רבים הוא מתנגש עם ערכים וצרכים אחרים, חברתיים או רוחניים, וההכרעה היא לוותר על שם המקור. כאמור, מחברים רבים בימי הביניים — אישי הלכה, הוגים ופרשנים — נהגו באופן דומה לזה של אברבנאל והשמיטו שמות מחברים שאת דבריהם ציטטו או הביאו — אם כי באופן פחות בוטה ובשיעור קטן יותר. מסתבר כי גם הם ראו בעיקרון החז"לי, שלפיו ראוי לומר דבר בשם אומרו, 'רק' ערך חשוב, וגם הם שקללו ערכים וצרכים שונים כדי להכריע אם עיקרון זה תקף במקרים משתנים. ייתכן שמדרג הערכים שלנו היה מייצר הכרעה אתית שונה ביחס לציון דבר בשם אומרו, אך לא ניתן לפסול באופן גורף את השקלול שערכו, להבנתי, אברבנאל וחכמים אחרים.

			ניתן לזהות מגוון שיקולים חברתיים, דתיים ופילוסופיים להעלמת שם המחבר. חלקם נפרשו על ידי המחברים עצמם, ועל אחרים הצביעו חוקרים שונים. מתברר שחלק מן המחברים מתחשבים בכמה שיקולים, ואחרים פועלים לפי עיקרון בודד. להלן אסקור שיקולים אלה ואנסה לבחון אילו מהם הנחו את דרכי כתיבתו של ר' יצחק אברבנאל.

			נימוקים אתיים ודתיים להסתרת שם המחבר

			אחת ההנמקות מצביעה על החשש מדוגמטיות: אם יצוינו שמות החכמים, עלול הקורא להכפיף את דעתו בפני סמכותם ולהימנע מהתמודדות עמם, או מביקורת או ממחלוקת עליהם.187 גם הצדקה זו אינה מתאימה לאברבנאל, המשמיט בעיקר שמות של חכמים מן העבר הקרוב, ולא את בעלי הסמכות מן הדורות שעברו.

			סוג אחר של הנמקות, הפוך, טוען שמטרתה של השמטת שם האומר היא דווקא כדי לתקף את המימרה. כיוון אחד טוען כי מטרת ההשמטה היא לאפשר לדעה להישמע ללא דעות קדומות ועל מנת שתיבחן לגופה. כיוון הנמקה זה מצביע על שיקולים אזוטריים: קהל מסוים עלול להימנע מעיון בדברי המחבר או מאימוצם אם יֵדע שהם מבוססים על מקורות הנחשבים בעיניו מקורות זרים או מנוגדים לתפיסותיו הדתיות. לכן מצניע המחבר את מקורותיו ונמנע מחשיפתם. הנמקה ברוח זו מוסר הרמב"ם בהקדמתו לפירוש אבות (שמונה פרקים),188 וזאת ככל הנראה גם הסיבה להשמטת זיהוי האומר מפירושים מקראיים שמקורם קראי,189 או מקור אחר הנחשב פסול.190 ניתן לזהות כיוון זה בספרות הרבנית,191 ובמאה ה־20 פיתח שטראוס גישה זו כמפתח פרשני לפענוח כתבים פילוסופיים יהודיים מימי הביניים.192 הסבר דומה אך מנוגד הציע דב שוורץ: מגמת ההצנעה מיועדת לאפשר את התקבלות החיבור בקהל הפילוסופי, ולכן מוצנעות דווקא הדעות המסורתיות.193 כיוון הנמקה דומה, המצוי בספרות חז"ל ובספרות הרבנית, מסביר שמטרת ההשמטה היא על מנת ליצור מצג שלפיו הדעה נאמרה על ידי רבים או בסתמא, ולפיכך להקנות לה מעמד סמכותי יותר. מכאן קצרה הדרך למופע הפוך, של תליית הדעה בחכם בעל סמכות שלא אמרהּ.194

			נראה שגם הנמקה זו על כיווניה השונים לא כיוונה את אברבנאל, שהרי הוא כלל בחיבוריו גם פירושים שדחה בתוקף או פירושים של מחברים והוגים שאת דבריהם לא מקובל לצטט.195 מגמות פירושו מוכיחות שגם לא פעל לאור גישה הפוכה ולא הצניע השקפות מסורתיות על מנת שחיבורו יתקבל אצל הקהל הפילוסופי. 

			לפעמים, כגון במקרים שבהם נדחית דעה או השקפה, אי־קריאת שם הבעלים על הדעה המותקפת נובעת מרצון לשמור על כבודו ועל סמכותו של החכם שדעתו נשללה.196 עשוי להיות גם שיקול הפוך: חכמים נמנעו מאזכור חכם בן תקופתם, משום שלא ייחסו לסמכותו משקל מחייב, ואולי אף זלזלו בה.197 כיוון דומה מדגיש מרכיבים חברתיים: החכם מאזכר חכמים בני עדתו או המשתייכים לאסכולה שהוא תומך בה ונמנע מציון אחרים.198 

			יש שטענו כי אם ערכו את דבריהם קודמיהם או הוסיפו עליהם, הרי שהדברים נקראים על שמם.199 הסבר זה אינו מניח את הדעת ביחס להשמטות אברבנאל, שלעתים מצטט את הרעיונות כהווייתם.200

			כיוונים אחרים מדגישים את הצורך בכתיבה רהוטה, שציטטות תדירות משבשות אותה. כיוון זה טוען כי אם החכם מצהיר מראש כי כתביו כוללים מדברי אחרים, אין פגם בעובדה שאינו חוזר ומציין זאת בכל מקרה ומקרה. הנמקה זו נאמרה על ידי הרמב"ם201 וצוטטה על ידי מחברים שונים שאימצו את דרכו בדורות הבאים.202 במהלך הדורות הוצעו כיוונים דומים, כגון שניתן להסתפק בציון המקור בפעם הראשונה שהוא מצוטט בלא להזכירו שוב,203 או שהצורך בציון המקור מתייחס רק למקור הראשוני ולא לאלה שציטטו אותו, וכדומה.204 נראה שמנהגי הציטוט של אברבנאל, המציין בדרך כלל מקורות רבים בחיבורו, אינם מבוססים על תפיסה זו. 

			כיוון דומה, שאף הוא נובע מן הרצון לקצר או לפחות לאפשר קריאה רהוטה, טוען שאין צורך לצטט תפיסה רווחת, שהכול יודעים מי אמרהּ,205 או שאין בה אלא פרשנות פשוטה למקור סמכותי, ללא דיון מעמיק.206 נראה שהסבר זה אכן מבאר חלק ניכר מהשמטות המקורות אצל אברבנאל, ובעיקר את המקרים שבהם הוא מצטט ביאור מילולי קצר (כגון מכתבי ראב"ע או כספי) ללא חולק. במקרים כאלה, העמסת שם המחבר מסרבלת לשווא את הקריאה. 

			במקרים רבים אברבנאל השמיט דווקא מחברים בני הדור שלפניו, שאין יד הכול ממשמשת בהם, או שטרם פקע שמם. לפיכך, אני סבור שלפחות במקרים הללו הנחה אותו עיקרון אחר. להבנתי, אברבנאל ראה את החשיבות בציון המקורות כצורך מדעי, שמטרתו לאפשר ביקורת על דבריו (צורך שגם הרמב"ם התוודע אליו בדיעבד207). לדעתו, הוריית המשנה במסכת אבות שיש לומר דבר בשם אומרו היא תכליתנית. עיקרון זה מצטרף אל המגמה הבסיסית של כתיבה רהוטה, ולכן הוא מציין דווקא את שמות המחברים שאת דבריהם ניתן לאתר בקלות בארון הספרים או שהם ידועים לכול. לעומת זאת, שמות של מחברים שכתבו בדור שלפניו ובדורו, שחיבוריהם טרם התפרסמו או נפוצו, הוא משמיט פעמים רבות: הוא אינו רואה טעם בהפרעת רצף הדיון או הניתוח בציון מקור שממילא לא ניתן או קשה להגיע עדיו. מכאן נובעת השמטת שמות מחברים כמו ר' אברהם ביבאג', יצחק עראמה ור' יוסף חיון. מדובר באישים שמהם ומכִּתביהם שאב רבות, אך ספריהם חוברו זה מקרוב, ואינם מצויים בשלב זה בידי הכול.

			סיכום

			למרות החשיבות האתית והדתית בציון שם המקור, פעמים רבות התעלם אברבנאל מכך ולא ציין את מקור דבריו. על הבעייתיות הצביעו כבר מבקרים בימי הביניים, ולפיכך הוא נידון רבות גם במחקר. 

			סקרתי כאן בביקורתיות את ההסברים השונים והצבעתי על העובדה שבעיית הפלגיאטיות הטרידה כבר את אברבנאל עצמו, כלומר קיימת לכאורה גם 'סתירה פנימית' בדרכי כתיבתו (העלולה להתפרש כצביעות, או למצער כחוסר תשומת לב מופלג). הצבעתי גם על נוהגי הציטוט שהיו מקובלים אצל רבים מהכותבים בימי הביניים, ובמסגרתם פעמים רבות לא צוינו ההפניות. טענתי שלא ניתן להסתמך על המוסר המקובל בלבד, שכן הוא מנוגד לכאורה להדרכות חז"ליות, וקשה במיוחד בהסבר דרכו של אברבנאל, שכתיבתו מתודולוגית יותר והוא אף חוזר על חשיבות ציון המקורות כמה פעמים.

			לפיכך, בחנתי מחדש את משמעות ההדרכות החז"ליות להבאת דבר בשם אומרו. טענתי כי לא מדובר באיסור הנובע מתפיסה של קניין רוחני, מעין זו המקובלת בזמננו, אלא בהצבעה על חשיבות הערך. משכך, לא מדובר בחובה מוחלטת אלא בשיקול העומד בין מגוון שיקולים אחרים.

			מן האמור עולה שגם אברבנאל סבר כי יש חשיבות מוסרית ודתית לציון דבר בשם אומרו ואף נהג כן הלכה למעשה, אך למרות זאת סטה במקרים רבים מכלל זה, בגין עקרונות מוסריים ודתיים אחרים. בימי הביניים ובמחקר הצביעו על שיקולים ערכיים, מדיניים ופילוסופיים שונים המצדיקים את העלמת שם האומר, ולעיל בחנתי את מידת התאמתם לדרכי הציטוט של אברבנאל ואף הצעתי שיקולים נוספים. 

			האם היה אברבנאל פלגיאטור? אין לכחד שהוא נהג באופן שהיינו מכנים היום 'פלגיאטיות', אך בזמנו ובמקומו לא היה בכך פסול — אם הייתה סיבה מספיק טובה לנהוג כן. בכל מקרה של העלמת שם המקור בכתביו, ואכן ישנם מקרים רבים כאלה, יש לסקור את מכלול השיקולים ולבחון אילו מהם הנחו את אברבנאל להשמיט את שם האומר. האשמתו המפורשת בפלגיאטיות על ידי כמה מבני תקופתו עלולה לנבוע מסיבות שונות, דוגמת הבדלי תרבות, יחס ביקורתי לאישיותו ולמשנתו,208 ולמצער, חוסר הבנה של מכלול שיקוליו ביחס למקרים ספציפיים.209 הדיון במחקר המשיך את ההאשמות מתקופת הרנסנס, ובמידה רבה אף טעה להניח שהסדר והממד הביקורתי שבכתבי אברבנאל מלמדים על גישה מדעית מוקדמת וציפה באנכרוניזם שאברבנאל ינהג על פיהם.

					109	פירוש אברבנאל, דברים, מהד' חורב (לעיל הערה 46), עמ' ח–ט, הערה 13.

				

				
					110	לאחרונה טען זייבלד, כי הגיעו אל אברבנאל קטעים ממהדורה ראשונה של עקידת יצחק שנים רבות לפני כן, בסביבות 1470–1472, וכי הם היו מקור הציטטות הללו (זייבלד, בעל העקידה [לעיל הערה 1], עמ' 521, 641–642), וראו על כך ביתר פירוט להלן בהערה 65.

				

				
					111	שם, שם. שוטלנד מבטיח שישוב ויעסוק בכך בהרחבה במבואו הכולל למהדורה החדשה של פירוש אברבנאל לספר בראשית. בשנת תשס"ח יצא לאור הפירוש לבראשית במסגרת מהדורה חדשה זו, אך בעריכה וההדרה של חכם אחר, ובלא המבוא המובטח, וראו להלן הערה 86.

				

				
					112	יש להעיר על טיעון זה: אברבנאל מציין פעם אחת ששמע בשם עראמה; ראו להלן הערה 64.

				

				
					113	א' גרוס, 'ר' יוסף חיון ור' יצחק אברבנאל — יחסים אינטלקטואליים', מיכאל, יא (תשמ"ט), עמ' כג–לג, ובפרט בעמ' כז והערה 26; י' קאפח, '"מגיד משנה" לרבי יוסף חיון: מהדורה חדשה', שנתון לחקר המקרא והמזרח הקדום, כה (תשע"ז), עמ' 321–322. על ההבדל בין דרך טיפולו של אברבנאל בסוגיה לדרכו של חיון, ראו י' האס, סטיות מתודולוגיות של אברבנאל בפירושו לתורה לאור תפיסתו את מהות התורה, עבודת מוסמך, אוניברסיטת בר־אילן תשס"א, עמ' 9–10; ע' ויזל, 'בין שאלתו של יצחק אברבנאל לתשובתו של יוסף חיון: שלב חדש בשאלת חלקו של משה בכתיבת התורה', מ' אביעוז, א' עסיס, וי' שמש (עורכים), זר רימונים: מחקרים במקרא ובפרשנותו, מוקדשים לפרופ' רימון כשר, ישראל תשע"ג, עמ' 603–615.

				

				
					114	י' קאפח, פירוש ר' יוסף חיון על ספר ירמיה, ירושלים תשפ"ב, מבוא, עמ' 21–32.

				

				
					115	מ' קלנר, תורת העיקרים, ירושלים 1991, עמ' 138–139; יצחק אברבנאל, ראש אמנה (מ' קלנר, עורך), רמת גן תשנ"ג, עמ' 71, הערה 14, עמ' 82, הערה 25.

				

				
					116	הצדקה דומה נאמרה לגבי המובאות שמביא עראמה מביבאג'; ראו להלן הערה 109.

				

				
					117	שרה הלר־וילנסקי (לעיל הערה 2, עמ' 29) מוכיחה שהספר עקידת יצחק נכתב כבר בשנות ה־80 של המאה הט"ו. יהודה זייבלד הקדיש לאחרונה כמה מחקרים לשלבי עריכתו של החיבור עקידת יצחק. הוא מוכיח שעראמה גיבש את דרשותיו בכתב עוד קודם לכן, בשנים 1470–1480. הוא מוסיף ומראה שהמשיך לשכלל את החיבור עד שהתגבשה מהדורה סופית, הכוללת שינויים רבים (ייתכן שהעריכה הסופית נעשתה על ידי בנו ר' מאיר), והיא שנדפסה. זייבלד הצביע גם על קיומה של יחידה ספרותית שנכתבה ואחר כך הוכנסה לחיבורו עקידת יצחק בשינויים רבים (הנ"ל, 'המהדורה הראשונה של "עקידת יצחק" לר"י עראמה', מכילתא, ב [תשפ"א], עמ' 201–252, ושוב בספרו בעל העקידה [לעיל הערה 1], עמ' 591–637; הנ"ל, 'מאמר בעל העקידה בנצחיות הברית וחיוב הבנים בשבועת האבות', ישורון, מב [תשפ"א], עמ' א–כג, ושוב בספרו בעל העקידה, עמ' 643–666). הוא מעלה השערה נוספת, שלפיה צרור מכתבים ששלח ר' מאיר עראמה בשנים 1470–1471 למנהיג שהיטיב עם משפחתו והיה מוכר זה מכבר (הברמן, לעיל הערה 1, עמ' 92–104), מתעד למעשה תכתובת עם ר"י אברבנאל כבר בשלב זה, וכי במסגרה שלח מאיר עראמה לנמנעו גם את המהדורה הראשונה של כתבי אביו (בעל העקידה, עמ' 65–73, 639–642). השערה זו מעניינת מאוד, אך איני בטוח שאכן ניתן לקבוע בוודאות שהנמען הוא אברבנאל, וגם לא שבאחת האיגרות מתאר ר' מאיר את העברת כתבי אביו אל הנמען.

				

				
					118	בפירושו למורה הנבוכים מציין אברבנאל דברים ששמע בשם עראמה ועוסקים בביקורת על מורה הנבוכים המימוני (ראו פירוש אברבנאל על ספר מורה נבוכים, לח"א ב, השאלה ה־כ' [מ' לנדא, עורך], פראג תקצ"א, ג ע"א, והערה 2). דברים אלה מצויים לפנינו בספר עקידת יצחק, ואזכורם כמסורת על פה עשוי ללמד שאברבנאל לא ראה את החיבור עקידת יצחק בכתובים, לפחות לא באותו שלב. אכן, בתכתובת עמי (באפריל 2021) התלבט זייבלד אם אברבנאל מתכוון בציון זה ליחידה ספרותית שכתב עראמה נגד מורה הנבוכים ושולבה אחר כך בעריכה המאוחרת של ספרו עקידת יצחק (בדומה ליחידה הספרותית שעליה הצביע במחקריו שצוינו בהערה הקודמת), או לדברים שנכתבו מלכתחילה בעקידת יצחק. זייבלד חוזר על ספק זה גם בספרו בעל העקידה (לעיל הערה 1), עמ' 236–242. לדעתי, נוסח הציטוט מלמד על שמיעת הדברים בעל פה בלבד, לפחות בשלב זה.

				

				
					119	ר' מרגליות, שם עולם, פתיחה, ד, ירושלים תשמ"ט, עמ' טו–טז, הערה 15.

				

				
					120	ירמיהו אברהם פלענסבערג, אצל ר' חסדאי קרשקש, אור השם עם פירוש אוצר חיים, הקדמת המפרש, א, ווילנא תרס"ה [חסר עימוד].

				

				
					121	הרב יוסף חיים זוננפלד, שו"ת שלמת חיים, עניינים שונים כד, ל (ש"ח ורנר, עורך), ירושלים תשע"ח, עמ' 233–234.

				

				
					122	בבלי, יבמות, צו ע"ב. 

				

				
					123	ראו זוננפלד, שלמת חיים (לעיל הערה 70), שם; מרגליות, שם עולם (לעיל הערה 68), פתיחה, ג, עמ' יב–יד.

				

				
					124	משנה תורה, תלמוד תורה ה ט. דבריו נפסקו להלכה גם בשולחן ערוך, יורה דעה, רמב כד.

				

				
					125	ר' יואל סירקיס (1561–1640), בית חדש (ב"ח), לטור יורה דעה, רמב ס"ק ז; ר' שבתי כהן (1621–1662), שפתי כהן (ש"ך), לשולחן ערוך, יורה דעה, שם ס"ק מג. לטענתו, החובה לומר דבר בשם אומרו היא דווקא כששמע מאחרים שאינם רבותיו. הם מוסיפים שאם למד מיותר מרב אחד, עליו לציין את מקורו, וכן ש'עכשיו [בזמנו של המחבר, א"ג], סתם מה שהאדם אומר סוברים העולם שהוא מפי עצמו, והלכך (ולכן) הדין משתנה'.

				

				
					126	פלעסנבערג (לעיל הערה 69), שם.

				

				
					127	ש' רגב, 'השיטה הפרשנית של האברבנאל', מחניים, 4(ב) (תשנ"ג), עמ' 242–249. רגב כותב: 'שניים מרבותיו [של אברבנאל] היו ר' יצחק עראמה ור' יוסף חיון'. להבנתי, הוא לא התכוון להגדיר את עראמה כרבו, אלא רק ציין שהוא למד ממנו.

				

				
					128	ד' בן זזון, ביאור דון יצחק אברבנאל למורה נבוכים, עבודת דוקטור, אוניברסיטת בן־גוריון בנגב תשס"ט, עמ' 17–18, הערה 5, עמ' 60, הערה 24; ובעיבוד מאוחר, הנ"ל, נבוכים הם: מסע בביאורו של דון יצחק אברבנאל ל'מורה הנבוכים', ירושלים תשע"ה, עמ' 27, הערה 5, עמ' 82, הערה 24. יש להעיר שניסיון היישוב של שוטלנד (לעיל ליד ציוני הערות 57–63) מניח הנחה הפוכה, שלפיה אברבנאל לא ראה בעראמה סמכות משמעותית.

				

				
					129	ראו לעיל הערה 74.

				

				
					130	ב"צ נתניהו, דון יצחק אברבנאל: מדינאי והוגה דעות, תל אביב תשס"ה, עמ' 315, הערה 92. ברכה זק ציינה שר' משה קורדובירו (רמ"ק) שיבץ פעמים רבות בחיבורו אור יקר את דברי תלמידו ר' שלמה אלקבץ, ובדרך כלל מבלי לציין זאת, וכך נהג פעמים רבות אלקבץ לגבי רעיונותיו של רבו. זק סבורה שהגורם לכך הוא ששני האישים ראו איש את רעהו (ליתר דיוק: תלמיד את רבו ורב את תלמידו) כיוצרים משותפים. היא מוסיפה ומשערת שיחס הדדי זה נבע גם מן 'ההשקפה על השותפות הנפשית של רב ותלמיד... הענקת הרב לתלמיד חלק מנשמתו', כלומר על תפיסה קבלית של יחסים אלה (ב' זק, כרם היה לשלמה: האל, התורה וישראל בכתבי ר' שלמה הלוי אלקבץ, באר שבע תשע"ח, עמ' 17).

				

				
					131	בן זזון, ביאור דון יצחק אברבנאל למורה נבוכים (לעיל הערה 71), עמ' 17–18, הערה 5; עמ' 59–60, הערה 24, עמ' 115, הערה 75; ובעריכה מחודשת, הנ"ל, נבוכים הם (שם), עמ' 27, הערה 5, עמ' 81–82, הערה 24, עמ' 158, הערה 77.

				

				
					132	ראו לעיל הערה 73.

				

				
					133	הקר (לעיל הערה 2, עמ' 517, הערה 151) סבור שחוקרי אברבנאל מנסים לסנגר עליו, במודע או שלא במודע.

				

				
					134	י' האס, 'לבעיית הימצאות דברי רבי יצחק עראמה בכתבי רבי יצחק אברבנאל', סיני, קלד (תשס"ד), עמ' קנד–קנט.

				

				
					135	ראו עוד: יהלום (להלן הערה 96), עמ' 143.

				

				
					136	ראו למשל: י' בער, 'דון יצחק אברבנאל ויחסו אל בעיות ההיסטוריה והמדינה', תרביץ, ח (תרצ"ז), עמ' 241–259; מ"צ סגל, 'ר' יצחק אברבנאל בתור פרשן המקרא', תרביץ, ח (תרצ"ז), עמ' 260–299. 

				

				
					137	במקורות לעיל ולהלן הוזכרו דברי שטיינשניידר, הלר־וילנסקי, קלנר ואחרים; עליהם יש להוסיף, למשל, י' זנה, 'גניבה ספרותית או טעות המדפיס', קרית ספר, ז (תר"ץ–תרצ"א), עמ' 279–281; א"מ הברמן, 'מליצות ושירים לרבי יצחק ורבי מאיר עראמה', אוצר יהודי ספרד, ח (תשכ"ה), עמ' 92; כהן סקלי, דון יצחק (לעיל הערה 39), שם. האשמה זו קבעה לה מקום גם בספרות הרבנית. ראו, למשל, שמריהו ליב הורוויץ, אוצר התורה, ח"א, ניו יארק תרפ"ו, מבוא, עמ' 93; י' שביב, מבוא למהדורה החדשה של פירושי אברבנאל (לעיל הערה 46), בראשית (ירושלים תשס"ז), עמ' ח ובהערה 16.

				

				
					138	י' לוינגר, ביקורת על ספרה של ש"ה וילנסקי, קרית ספר, לב (תשי"ז), עמ' 249; לאווי (לעיל הערה 46), עמ' 225–229.

				

				
					139	הקר (לעיל הערה 2), עמ' 516–517.

				

				
					140	H. Angel, ‘Abarbanel: Commentator and Teacher Celebrating 500 Years of his Influence on Tanakh Study’, Tradition, 42(3) (2009), pp. 18-19.

				

				
					141	ראו במקורות שמציין לאווי (לעיל הערה 46), עמ' 246 (ואציין בפרט את המחקר של קונסטבל, G. Constable, ‘Forgery and Plagiarism in the Middle Ages’, Archiv für Diplomatik, 29 [1983], pp. 1-41); לספרות הרחבה המצוינת שם יש להוסיף, למשל, ש' אברמסון, בלשון קודמים: מחקר בשירת ישראל בספרד, ירושלים תשכ"ה, עמ' 9–12; ש' ליברמן, שקיעין, ירושלים תש"ל, עמ' 3; תירוש־רוטשילד (לעיל הערה 21), עמ' 61; נ' רקובר, זכות היוצרים במקורות היהודיים, ירושלים תשנ"א, עמ' 54–56; ג' הולצמן, 'הקדמת ספר "מכלל יופי" לר' שמואל צרצה — ההדרה ומבוא', סיני, קט (תשנ"ב), עמ' כב–כג; א"א אורבך, בעלי התוספות: תולדותיהם, חיבוריהם, שיטתם, ירושלים תשנ"ו, עמ' 678; ש' סטרומזה, 'מסורות ציטוט: על מקורות גלויים ומקורות מוצנעים בספרות הפילוסופית בערבית־יהודית', י' בלאו וד' דורון (עורכים), מסורת ושינוי בתרבות הערבית־היהודית של ימי הביניים, רמת־גן תש"ס, עמ' 167–178; א' אייזנמן, אהבה בתענוגים לר' משה בן יהודה (חלק א, מאמרים א–ז), ירושלים תשע"ד, מבוא, עמ' יז; סקלרץ, דרכו של רמב"ן (להלן הערה 96), עמ' 286–287. על הפלגיאט בספרות — בפיוט הקדום ובשירה בימי הביניים — ראו אברמסון (שם, כל החיבור); ד' פגיס, שירת החול ותורת השיר למשה אבן־עזרא ובני־דורו, ירושלים תש"ל, עמ' 101–115; י' רצהבי, מוטיבים שאולים בספרות ישראל, רמת גן תשס"ז; מ' זולאי, 'מקור וחיקוי בפיוט', הנ"ל, ארץ ישראל ופיוטיה: מחקרים בפיוטי הגניזה (א' חזן, עורך), ירושלים תשנ"ו, עמ' 63–65, 306–323; ש' אליצור, 'עיבודי פיוטים בגניזה הקהירית', פעמים, 78 (תשנ"ט), עמ' 100–127; י' לוין, 'על 'גנבת־השיר ועל המקוריות בשירה העברית בספרד בימי הביניים', בספרו, שִׁירָה אֲרָגוּהָ יְדֵי רַעֲיוֹן: עיונים בשירה העברית בספרד בימי הביניים ובהשפעת הפיוט הקדום על השירה העברית החדשה, לוד תשס"ט, עמ' 66–133; ר' רפאל־ויוונטה, מַטְמוֹן מְשָׁלִים: משל הקדמוני ליצחק אבן סהולה (קסטיליה 1281), חקרו וצפונותיו, רמת גן תשע"ז, עמ' 206–253; ובמקורות להלן. על המקובל בספרות ובשירה הערבית, ראו G. E. von Grunebaum, ‘The Concept of Plagiarism in Arabic Theory’, JNES, 3(4) (1944), pp. 234-253.

				

				
					142	סטרומזה (לעיל הערה 84); ראו עוד הנ"ל, הרמב"ם בעולמו: דיוקנו של הוגה ים־תיכוני, ירושלים תשפ"א, עמ' 31.

				

				
					143	א' סימון, ארבע גישות לספר תהלים — מר' סעדיה גאון עד ר' אברהם אבן עזרא, רמת גן תשמ"ב, עמ' 67; מ' נדלר־עקירב, פירוש יפת בן עלי הקראי לספר עמוס: מהדורה ביקורתית לפרקים א-ד עם תרגום עברי, מבוא והערות, עבודת דוקטור, אוניברסיטת בר־אילן, עמ' 129–140. כאשר עשה כן עשו לו, ורבים ציטטו אותו ולא ציינו את שמו; ראו נדלר־עקירב, עמ' 140–150; מ' פוליאק וא' שלוסברג (עורכים), פירוש יפת בן עלי לספר הושע: מהדורה מוערת, רמת גן תשס"ט, מבוא, עמ' 97–100.

				

				
					144	י"מ תא־שמע, כנסת מחקרים: עיונים בספרות היהודית בימי הביניים, א: אשכנז, ירושלים תשס"ד, עמ' 22–24, 72 ועוד; א' גרוסמן, רש"י, סדרת גדולי הרוח והיצירה בעם היהודי, ירושלים תשס"ו, עמ' 75.

				

				
					145	ראו למשל: נ' בן־מנחם, ענייני אבן עזרא, ירושלים תשל"ח, עמ' 233.

				

				
					146	ראו למשל: י' טברסקי, מבוא למשנה תורה לרמב"ם, ירושלים תשס"א, עמ' 75–90; סטרומזה, הרמב"ם בעולמו (לעיל הערה 91), עמ' 31–33. אמנם, הרמב"ם נימק במפורש את הגורמים לכך, וראו על כך להלן.

				

				
					147	ראו להלן הערה 116; להלן בפנים ליד ההפניה להערה 119; וראו גם מ' סקלרץ, מקומו של ראב"ע בפירוש רמב"ן לספר בראשית, עבודת דוקטור, אוניברסיטת בר־אילן תשס"ב, עמ' 44, 80–125; הנ"ל, 'דרכו של רמב"ן באימוץ דברי ראב"ע והבאתם שלא בשם אומרם', שנתון לחקר המקרא והמזרח הקדום, כ"ד (תשע"ו), עמ' 285–302; ש' יהלום, בין גירונה לנרבונה: אבני בניין ליצירת הרמב"ן, ירושלים תשע"ג, עמ' 109–144; ע' ישראלי, ר' משה בן נחמן: ביוגרפיה אינטלקטואלית, ירושלים תשפ"א, עמ' 122–144.

				

				
					148	ראו: י' דן, תולדות תורת הסוד העברית, ו: ימי הביניים, ירושלים תשע"א, עמ' 494, הערה 3.

				

				
					149	ח"ד שעוועל (עורך), ר' משה בן נחמן (רמב"ן), כתבי רמב"ן, ירושלים תשכ"ד, ח"ב, עמ' שטז.

				

				
					150	אורבך (לעיל הערה 90), שם.

				

				
					151	ש"ז הבלין, בתוך: המאירי, סדר הקבלה (לעיל הערה 49), מבוא, עמ' לב.

				

				
					152	אברמסון, בלשון קודמים (לעיל הערה 90), עמ' 10, הערה 4.

				

				
					153	ש"ז הבלין, שערי ציון, מבוא, בתוך: המאירי, סדר הקבלה (לעיל הערה 49), עמ' 148. הסבר המהדיר שם אינו מסתבר (ראו דברי בהערה שם); נראה יותר שדברי ההצטדקות אינם אלא כסות לסיבה מהותית יותר שבגינה נמנע המחבר מציטוט שם האומר.

				

				
					154	י' ברגר, 'לתולדות מקורותיו והשפעתו של ספר שעשועים לר' יוסף בן מאיר אבן זבארה', הצופה לחכמת ישראל, יב (תרפ"ח), עמ' 230.

				

				
					155	אלבו הואשם על ידי ר' יעקב בן חביב כי שאב מבורו של ר' חסדאי קרשקש, והאשמה זו חוזרת אצל רבים (ר' יעקב בן חביב, פירוש הכותב לעין יעקב, מגלה, ב ע"ב, ירושלים תשס"ח, ג: מועד ב, עמ' קלט; וראו למשל פלעסנבערג [לעיל הערה 69], שם); במחקר הוכיחו כי רבים מיסודותיו מבוססים על דברי הוגים נוספים. ראו י' צינברג, תולדות ספרות ישראל ח"ב, תל אביב 1956, עמ' 193 ובמקורות בעמ' 368, הערות 15–16; י' גוטמן, דת ומדע, ירושלים תשט"ו, עמ' 169; ראו גם ד' ארליך, 'להשפעתו של "האמונה הרמה" לר' אברהם אבן דאוד על "ספר העקרים" לר' יוסף אלבו', עלי ספר, כא (תש"ע), עמ' 43–46; הנ"ל, הגותו של ר' יוסף אלבו: כתיבה אזוטרית בשלהי ימי הביניים, רמת גן תש"ע, עמ' 34–38, ובפרט במקורות המרוכזים בהערות 40, 49, 50–58; ע' ערן, מבוא, הנ"ל (עורכת), אברהם אבן דאוד, ספר האמונה הרמה בתרגום שלמה אבן לביא — ספר האמונה הנשאה בתרגום שמואל אבן מטוט והביאור האנונימי לספר האמונה הרמה, ירושלים תשע"ט, עמ' 57–59.

				

				
					156	L. Allan, The Theology of Abraham Bibago, The University of Alabama Press 1981, p. 56, n. 60; א' נוריאל, גלוי וסמוי בפילוסופיה היהודית בימי הביניים, ירושלים תש"ס, עמ' 155.

				

				
					157	יוסף אלאשקר, מרכבת המשנה, לאבות א ח (י"ש שפיגל, עורך), לוד תשס"ז, עמ' נד, הערה 126.

				

				
					158	זנה (לעיל הערה 80), עמ' 279–280.

				

				
					159	ראו, למשל, נ' בן־מנחם, 'עם מתקשטים בנוצות זרים', הנ"ל, בשערי ספר, ירושלים תשכ"ז, עמ' 175–181; ש' אשכנזי, 'הגונב מן הספר', ישורון, כה (תשע"א), עמ' תרעה–תרצ; ושוב, בהרחבה, בספרו, אסופה: ארבעה מאמרים מאוצרות הר"ש אשכנזי (י"י סטל, עורך), ירושלים תשע"ד, עמ' 13–85; רקובר (לעיל הערה 90), עמ' 37–46; ז' גריס, ספר סופר וסיפר בראשית החסידות, תל אביב תשנ"ב, עמ' 38 ובמקורות בעמ' 124, הערה 112; מ' פייקאז', בימי צמיחת החסידות, ירושלים תשנ"ח, עמ' 13–14; במקורות שקיבץ יהלום (לעיל הערה 96), עמ' 143, הערה 80; ובמקורות להלן.

				

				
					160	ר' יוסף שלמה דילמדיגו (יש"ר מקנדיאה) מציין כי ר"י עראמה הושפע רבות מן הספר דרך אמונה של ביבאג', 'הגם שאינו אומרם בשמו' (הנ"ל, מצרף לחכמה ונובלות חכמה, פרק ו, ירושלים תשס"ז, עמ' 16; מובא גם אצל: נוריאל [לעיל הערה 99], עמ' 286; ובמקום אחר: 'וימלא כולו מספר ר' אברהם בן ביבג'י הנקרא "דרך אמונה"' [יוסף שלמה דלמדיגו, איגרת האחוז, יצחק החזן, פינת יקרת, אשדוד תשס"ט, עמ' 242]). הדוגמה המובהקת ביותר היא הדיון בדעת ביבאג' שלפיה משה רבנו לא חטא (ביבאג', דרך אמונה, מאמר ב, שער ו, קושטא רפ"ב, הקדמה ה, סו ע"ב–סז ע"א), המובא בעקידת יצחק, במדבר, פרשת חוקת, שער פ. עראמה מכנה את ביבאג' שם 'מחכמי פלוסופי עמנו ומחשוביהם'. הלר־וילנסקי (לעיל הערה 2, עמ' 44–45) טוענת שעראמה לא ראה את החיבור 'דרך אמונה' וידע את תוכנו מתוך קשרים אישיים עם המחבר; וראו מה שהעירו על דבריה יעקב לוינגר (לעיל הערה 87), זייבלד, בעל העקידה (לעיל הערה 1), עמ' 484–487 והערה 79.

				

				
					161	ראו ב' רות, היהודים בתרבות הריניסאנס באיטליה, ירושלים תשכ"ב, עמ' 282; ש' סימונסון, תולדות היהודים בדוכסות מנטובה, ירושלים תשכ"ג, ח"ב, עמ' 422, הערה 264; לוינגר (לעיל הערה 81); ר' בונפיל, מבוא לספר נופת צופים, בתוך: יהודה מסיר ליאון, ספר נופת צופים, צילום מהד' מנטובה רל"ה, ירושלים תשמ"א, עמ' 39–41. ראו גם: נ' יעקב, אוצר הגדולים אלופי יעקב, בני ברק תשס"ו, ערך רנא, ח"ד עמ' קו.

				

				
					162	ראו ד' תמר, 'על ספר "כבוד חכמים" לר' דוד מסיר ליאון', קרית ספר, כו (תש"י), עמ' 96–100 (נדפס שוב בספרו, מחקרים בתולדות היהודים בארץ ישראל ובאיטליה, ירושלים תשל"ג, עמ' 48–52); א' גוטליב, '"אור עולם" לר' אלחנן סגי נהור', מיכאל: מאסף לתולדות היהודים בתפוצות, א (תשל"ג), עמ' קמח והערה 20; תירוש־רוטשילד (לעיל הערה 21), עמ' 20; גורפינקל, עין הקורא (לעיל הערה 21), עמ' 91; הנ"ל, 'פירוש איכה (א, א–ו) לר' דוד בן יהודה מיסיר ליאון', קבץ על יד, כח (תשפ"ג), עמ' 152–153.

				

				
					163	ראו זנה (לעיל הערה 86), עמ' 280

				

				
					164	יוסף אלאשקר, צפנת פענח, הקדמת המחבר (מ' עמאר, עורך), לוד תשס"ט, עמ' ד–ה, וראו דברי המהדיר במבוא, עמ' מט–נ.

				

				
					165	פירוש אברבנאל, לשמות לב א (עמ' 530). וראו שם בהמשך: הוא מעיר לגבי אחד הפרטים שאינו יודע מי שאב ממי (עמ' 532), כלומר דיון זה משמעותי בעיניו.

				

				
					166	שם, ו ו, עמ' תא.

				

				
					167	פירוש אברבנאל לבראשית א, ד"ה 'ברא' (מהד' חורב, עמ' 23); שם, לויקרא כג, ד"ה 'וכן אומר' (עמ' 264); שם, לשמות יט טז (עמ' 295). בשלושת המקורות הללו, החכם שלא ציין את מקורו הוא רמב"ן. ראו גם פירושו לבראשית א בעניין הרקיע (עמ' 73), שם מכוונים הדברים כלפי ר"י הישראלי מחבר יסוד עולם.

				

				
					168	פירוש אברבנאל לויקרא כו, 'התשובה הז'' (מהד' חורב, עמ' 311).

				

				
					169	שם, הפירוש לשמות כ, ד"ה 'ואמנם בהיתר השאלה השביעית' (מהד' חורב, עמ' 317); וכעין זה גם בדברים ה, ד"ה 'אנכי ה'' (שם, עמ' 104); ובאותו עניין: ראש אמנה (לעיל הערה 62), פרק ז, עמ' 71.

				

				
					170	פירוש אברבנאל לשמואל ב' כג (מהד' חורב, עמ' 565).

				

				
					171	ביחס להקבלות בין ישעיהו ב ומיכה ד, ראו בפירושי אברבנאל לשני המקורות; ביחס להקבלות בין ירמיהו מט ועובדיה א 1, ראו בפירושי אברבנאל לשני המקורות; ביחס להקבלה בין יואל ד 16 ועמוס א 2, ראו בפירוש אברבנאל לעמוס, שם.

				

				
					172	פירוש אברבנאל לעובדיה א 1.

				

				
					173	פירוש אברבנאל למיכה ד 1.

				

				
					174	על פי משלי ב 6.

				

				
					175	פירוש אברבנאל, הקדמה לספר ירמיה.

				

				
					176	נחלת אבות, ד ה, עמ' רלג; ראו גם דבריו של אורבך (לעיל הערה 90), שם; יהלום (לעיל הערה 96), עמ' 143.

				

				
					177	לאווי (לעיל הערה 46), עמ' 228–229. דעתו צוטטה על ידי הקר (לעיל הערה 2), עמ' 517. יש להעיר שדברי לאווי מבוססים על שני מקורות בלבד (לאווי, שם, עמ' 246, הערה 113), והקר (שם, עמ' 152) ציין מקור אחד נוסף; עובדת הימצאותם של מקורות נוספים מחייבת מסקנה שונה.

				

				
					178	סטרומזה, מסורות ציטוט (לעיל הערה 84). עמ' 176–177.

				

				
					179	על פי בבלי, פסחים, קכ ע"א; יבמות, ז ע"א, ועוד.

				

				
					180	על הקשר בין ציון מקור לבין הגאולה, ראו בפרשנים לאבות, ב כב; וראו עוד א' דסלר, מכתב מאליהו, ירושלים תשנ"ז, ד, עמ' 239–240, 325; י"מ לאו, 'האומר דבר בשם אומרו מביא גאולה לעולם', ישועות עוזו: ספר זכרון לרב עוזי קלכהיים, ירושלים תשנ"ו, עמ' 109–112.

				

				
					181	ראו למשל ששה סדרי משנה, מפורשים בידי חנוך אלבק, ירושלים ותל אביב תשי"ג, נזיקין, עמ' 351; משנת ארץ ישראל, עם מבוא ופירוש מאת עמוס ספראי, אבות, ירושלים תשע"ג, מבוא, עמ' 7–8, וראו עוד שם, עמ' 351, 369 ועוד.

				

				
					182	מסכתות קטנות, כלה, א כד; כלה רבתי, ב טו; בבלי, מגילה, טו ע"א; חולין, קד ע"ב; נדה, יט ע"ב; תנחומא במדבר כז; מדרש משלי ו טז; ובמקורות נוספים.

				

				
					183	מעמדה הנורמטיבי של מסכת אבות אינו חד־משמעי, וככל הנראה היא כוללת הדרכות מוסריות לצד הלכות חתוכות. ראו מ' הכהן, 'מסכת אבות בהלכה', תורה שבעל פה, ד (תשכ"ב), עמ' קכב–קמא; מ"ד מכבי לונטל, 'ההלכה במסכת אבות', המעין, לט(ג) (ניסן תשנ"ט), עמ' 45–50; א' בנר, 'מסכת אבות — הלכה או חסידות?', המעין, מ(ב) (טבת תש"ס), עמ' 49–52; א' בן דוד, 'מסכת אבות — הלכה או חסידות', המעין, מ(ג) (ניסן תש"ס), עמ' 73–74. ניסוח הדרישה הספציפית לומר דבר בשם אומרו במסגרת מעלות קניין תורה וכאמצעי להבאת הגאולה מורה לכאורה שאינה בגדר הלכה פסוקה ומחייבת. כאמור למעלה, מימרה זו אינה מצויה במסכת אבות המשנאית והיא מאוחרת הרבה יותר, כך שברור כי מעמדה הנורמטיבי חלש יותר. 

				

				
					184	ראו: מרגליות, שם עולם (לעיל הערה 68), פתיחה, ב, עמ' ט–י; רקובר (לעיל הערה 90), בפרט עמ' 17–29, 67–74; ט' פרשל, מאמרי טוביה, ירושלים תשע"ו, ח"א, עמ' לב-לה; ראו גם י"א כהן, עמק המשפט, ח"ד: זכויות יוצרים, נתניה תשנ"ז, חלק התשובות ב, עמ' י–יד.

				

				
					185	לבעייתיות מושג הקנין הרוחני בהלכה, ראו למשל ז' פלק, הקניין הרוחני בדיני ישראל, ירושלים, תש"ז; ח' נבון, 'זכויות יוצרים בהלכה', צהר, ז (תשס"א), עמ' 35; ש' אישון, 'זכויות יוצרים בהלכה (תגובה למאמרו של הרב חיים נבון)', צהר, ז (תשס"א), עמ' 51–61. לטיעון שלפיו אכן אין זכויות יוצרים לחידושי תורה, ראו רקובר (לעיל הערה 90), עמ' 71–74; מ' פואה, בשורת הצדק: על ההבדלים התוכניים והערכיים בין משפט התורה למשפט העמים בדרכו של שבתי בן דב, ישראל תשע"ט, עמ' 55–69.

				

				
					186	ראו בפרשנים לאבות (לעיל הערה 129); שלמה אלמולי, שקל הקודש: מאמר קצר במלאכת השיר (ח' ילון, עורך), ירושלים תשכ"ה, עמ' עט–פא.

				

				
					187	ראו, למשל, דוד מסיר ליאון, מגן דוד, כתב יד מונטיפיורי 290 (סימנו 7328 f), 71 ע"א; יצחק שמואל ריג'ייו (יש"ר), חומש עם ביאור יש"ר, ירושלים תשס"ד, בראשית, הקדמה, עמ' לא. על מגמה דומה אצל הרמב"ם, ראו א' מלמד, 'הרמב"ם על סמכות הספרים', א' רביצקי (עורך), הרמב"ם: שמרנות, מקוריות, חדשנות, ירושלים תשס"ט, עמ' 95–107. 

				

				
					188	הקדמות הרמב"ם למשנה: המקור הערבי ותרגום חדש, י' שילת, ירושלים, תשנ"ב, הקדמת מסכת אבות, פתיחה, עמ' רכז–רכח, וראו שילת, שם, עמ' רסא; סטרומזה, הרמב"ם בעולמו (לעיל הערה 91), עמ' 14–16; וראו עוד מ' גודמן, חזרה בלי תשובה: על חילוניות אחרת ועל דתיות אחרת, ישראל תשע"ט, עמ' 160–162.

				

				
					189	ראו למשל פוליאק ושלוסברג (לעיל הערה 92), מבוא, עמ' 97–99.

				

				
					190	י' דן, תולדות תורת הסוד, י: ימי הביניים, ירושלים תשע"ד, עמ' 14.

				

				
					191	ראו, למשל, דוד קאססעל (קסל), הקדמה: תולדות המחבר וקורות ספריו, עזריה מן האדומים, מאור עינים, מהד' בן יעקב, וילנא תרכ"ו, עמ' IX; י' קטן, 'קבל האמת ממי שאמרה', המעין, לב(ג) (ניסן תשנ"ב), עמ' 54–56.

				

				
					192	L. Strauss, Persecution and the Art of Writing, Chicago 1952, ובתרגום עברי, ל' שטראוס, 'רדיפה ואמנות הכתיבה', הנ"ל, ירושלים ואתונה: מבחר כתבים (א' הוס, מתרגם, א' לוז, עורך), ירושלים תשס"א, עמ' 141–282, ובמיוחד הפרק העוסק ברמב"ם: 'אופיו הספרותי של "מורה נבוכים"', שם, עמ' 167–205; ובמקורות שהובאו אצל א' רביצקי, על דעת המקום: מחקרים בהגות היהודית ובתולדותיה, ירושלים 1991, עמ' 157, הערות 65–66. לסקירה ולניתוח של גישתו ראו א' לוז, בתוך שטראוס (שם), עמ' 52–60; רביצקי (שם); W. Z. Harvey, ‘The Return of Maimonideanism’, JSS, 42 (1980), pp. 253-254; ד' שוורץ, סתירה והסתרה בהגות היהודית בימי הביניים, רמת גן תשס"ב, עמ' 18–24; ארליך (לעיל הערה 104), עמ' 27–33; א' חדד, התורה והטבע בכתבי הרמב"ם, ירושלים תשע"א, עמ' 18–19; ח"א רכניצר, נבואה והסדר המדיני המושלם: התאולוגיה המדינית של ליאו שטראוס, ירושלים תשע"ג, עמ' 193–235; ועוד.

				

				
					193	שוורץ (לעיל הערה 135); וראו עוד: גורפינקל, עין הקורא (לעיל הערה 20), עמ' 184.

				

				
					194	על הנמקה זו ועל תופעת תליית הדברים בחכם סמכותי שלא אמרם, משיקולים כלכליים ומשיקולים מהותיים, על הצדקתה ועל הבעייתיות שבה, ראו למשל א' בראלי, אמינות ומסורת, המעין, נב(ד) (תמוז תשע"ב), עמ' 41–46; וראו עוד זוננפלד, שלמת חיים (לעיל הערה 70), כו, עמ' 234.

				

				
					195	על שימושו במקורות נוצריים, ראו למשל סגל (לעיל הערה 85), עמ' 277–279; א' לימור, בין יהודים לנוצרים: יהודים ונוצרים במערב אירופה עד ראשית העת החדשה, תל אביב תשנ"ח, ח"ד, עמ' 144.

				

				
					196	שפיגל, בתוך: פרווינצאלו, חסדי אבות (לעיל הערה 1), מבוא, עמ' 42–44; ראו גם תירוש־רוטשילד (לעיל הערה 21), עמ' 20, ביחס לאחד המקרים שבהם לא ציין רדמ"ל את מקורו.

				

				
					197	אלן (לעיל הערה 105, עמ' 56, הערה 60; מ' קלנר, 'תורת העיקרים של ר' אברהם ביבאגו', דעת, 15 (תשמ"ה), עמ' 101; הנ"ל (לעיל הערה 62), עמ' 139 (לביקורת על שימושם בהנמקה זו בהקשר הפרטיקולרי הנידון, ראו נוריאל, גלוי וסמוי [לעיל הערה 105], עמ' 155); ש' יהלום (לעיל הערה 96, עמ' 131-109, 142) דן בדברי החוקרים שהסבירו באופן דומה את אי־האזכור של השגותיו של ראב"ד בכתבי הרמב"ן, אך דוחה הסבר זה.

				

				
					198	H. J. Zimmels, Ashkenazim and Sepharadim, New York 1996, pp. 14-15. נימוק זה מאומץ על ידי פרופ' שמא פרידמן להבהרת דרכו של הרמב"ם, המקמץ באזכורי שמות החכמים: 'על רקע קרבתו הרוחנית לחכמי המזרח וספרד דווקא' (ש"י פרידמן, 'פרוש רש"י בבית מדרשו של הרמב"ם', א' גרוסמן וש' יפת [עורכים], רש"י: דמותו ויצירתו, ירושלים תשס"ט, עמ' 408–412; הציטוט מעמ' 412). ש' יהלום (לעיל הערה 96, עמ' 136–139, 142) הסביר כך את התעלמותו של רמב"ן מהשגות הראב"ד ומאישים שזוהו עם מתנגדיו בפולמוס על כתבי הרמב"ם.

				

				
					199	ראו ר' ישעיה דיטראני, שו"ת הרי"ד סימן טו, הסבור שטיעון זה מנחה כמה מבני תקופתו; הרי"ד עצמו דוחה שיקול זה. 

				

				
					200	וראו עוד מה שכתבתי לעיל בפרק: אין צורך לצטט רעיון שהכול יודעים מי אמרו.

				

				
					201	הקדמות הרמב"ם, שילת (לעיל הערה 137), הקדמת מסכת אבות, פתיחה, עמ' רכז–רכח; ספר המצוות (שמואל אבן תיבון, מתרגם, ש' פרנקל, עורך), ירושלים ובני ברק תשנ"ה, תחילת ההקדמה, עמ' י (ואולי לכך כיוון גם בסוף הקדמתו למשנה תורה [ש' פרנקל, עורך], ירושלים ובני ברק תשס"א, עמ' ד); איגרות הרמב"ם, מהד' יצחק שילת, ירושלים תשנ"ה, ח"ב, איגרת לר' פנחס הדיין, עמ' תלט. ביחס לדברים שבשמונה פרקים, כתב מחבר אחד שהכוונה דווקא לדברי חוכמה ולא לדברי תורה (א' שרקי, על שמונה פרקים לרמב"ם, ירושלים תשס"ח, עמ' לה). דבריו תמוהים, שהרי הרמב"ם נהג כך גם בחיבורו ההלכתי משנה תורה, וכפי שכתב באיגרת לר' פנחס הדיין.

				

				
					202	ראו למשל מרגליות, שם עולם (לעיל הערה 68), פתיחה, ד, הערה 15; אייזנמן, אהבה בתענוגים (לעיל הערה 90), מבוא, עמ' יז (וראו שם הנמקות אחרות מאותו מחבר); ביאור יש"ר (לעיל הערה 136), שם.

				

				
					203	סטרומזה, מסורות ציטוט (לעיל הערה 90), עמ' 177; רמב"ם, ספר המצוות (לעיל הערה 150), שם (וראו על דבריו יהודה העשיל לעווענבערג [לבנברג], אמרי חן, השרשים לספר המצות, א, ליקוואוד תשע"ג, עמ' א–ג); שעוועל בתוך כתבי רמב"ן (לעיל הערה 98).

				

				
					204	יהודה דוד אייזענשטיין, אוצר ישראל, 'גנבת דברים', ניו יורק תרס"ו, ח"ג, עמ' 303; רקובר (לעיל הערה 90), עמ' 58–62. על המקורות שציין יש להוסיף את דברי ר' משה בן יהודה, מחבר הספר הפילוסופי אהבה בתענוגים (אמצע המאה הי"ד), שכתב: 'ולא יתחייב לומר זה קבלתי מזולתי, כי הוא בכללו מקובל, אם מזולתו החכם ואם מספרי החכמים' (אייזנמן, אהבה בתענוגים [לעיל הערה 90], עמ' 9, שורות 10–11). בהמשך דבריו הוא מוסיף: 'ואמנם, כל מחבר חכם... כללות חבורו בנוי על מה שהשיג מקודם מהחכמים על דרך האמת, אם מפיהם ואם מפי תלמידיהם, ואם מפי ספריהם' (שם, שורות 14–16). נראה שהוא אינו שולל את זיקת הדברים לאומריהם בענייני תורה וחוכמה, שהרי הוא מתרעם מיד אחר כך על גנבי הדברים. ראו עוד יהלום (לעיל הערה 96), עמ' 141.

				

				
					205	ראו למשל תירוש־רוטשילד (לעיל הערה 21), עמ' 227; ראו עוד לעיל בפרק 'אין צורך לצטט רעיון שהכול יודעים מי אמרו'; יהלום (לעיל הערה 96), עמ' 145.

				

				
					206	יהלום (שם), עמ' 138–139.

				

				
					207	איגרות הרמב"ם (לעיל הערה 150), שם, שם, עמ' תמד–תמה.

				

				
					208	הביקורת שהפנה נגדו רדמ"ל בסוגיה זו דורשת תשומת לב מיוחדת, לאור העובדה כי כדי להתמודד עם האשמה דומה שטפל ר' יוסף בן שם טוב על הרמב"ם, הוא טרח והביא שני תירוצים שונים (מגן דוד, 68 ע"ב, 71 ע"א). כפי שהערתי לעיל, יחסו הביקורתי כלפי אברבנאל כולל טענות מסוגים אחרים ונבע מגורמים שונים. 

				

				
					209	מאותה סיבה הפנה אברבנאל האשמות דומות כלפי רמב"ן ור' יוסף אלבו.

				

			

		
	
			שלמה א' גליקסברג

			הגותו ההלכתית של הרשב"א בהלכות ציבור: 'מטרד לציבור' כמקרה מבחן210

			א. מבוא 

			כבר עמדו חוקרים על עיסוקם הנרחב של חכמי ספרד בהלכות ציבור,211 וחלקם אף עסקו ביסודות העיוניים של הדברים.212 מטרת הפרק הנוכחי היא לעמוד על תפיסת המונח 'ציבור' אצל הרשב"א,213 באמצעות עיון מעמיק במכלול עמדותיו ההלכתיות בנושא 'מטרד לציבור',214 על רקע סוגיות התלמוד הנוגעות לתחום זה. הרשב"א, רבי שלמה בן אברהם בן אדרת, היה ראש חכמי ספרד מלפני שנת 1270,215 ועד לשנת 1310 לספירת העומר.216 מפעלו הפרשני והפסיקתי עמד ועומד במרכז הפעילות ההלכתית עד ימינו.217

			ב. רקע הלכתי

			'דיני מטרדים', או בשמם ההלכתי דיני 'הרחקת נזיקין', מרוכזים בשורת משניות בפרק השני של מסכת בבא בתרא (להלן 'פרק לא יחפור').218 בפרק זה ניתן לראות הבחנה ברורה בין מטרדים ליחיד לבין מטרדים לציבור. חלק מן המשניות עוסקות במטרדים הפוגעים בשכן וחלקן במטרדים הפוגעים בעיר כולה. אולם היסוד העיוני להבחנה זו אינו נזכר שם במפורש. כמו בתחומי הלכה אחרים, גם כאן התרחש תהליך של חישוף העיקרון המושגי שבבסיס הדברים,219 החל בסוגיות התלמוד וכלה בפרשנות הראשונים, כאשר הוא מוצא ביטוי מיוחד ועקבי בתורתו של הרשב"א.220 

			במשנה: לאחר סדרה של משניות העוסקות במטרדים שבין בעל חצר לשכנו או בין בעל בית לשכנו, מופיעות ארבע משניות שעניינן מטרדים הפוגעים בעיר מגורים.221 

			מתוכן, בשתי משניות מצאנו לכאורה כפילות בתוכן, כאשר בחלקה הראשון מתייחסת המשנה לציבור, ואילו בחלקה השני — לדינו של היחיד.

			כך במשנת שובך:

			מטרד לציבור: 'מרחיקין את השובך מן העיר חמשים אמה'.222

			מטרד ליחיד: 'ולא יעשה אדם שובך בתוך שלו אלא אם כן יש לו חמשים אמה לכל רוח'.223 

			כך גם במשנת גורן:

			מטרד לציבור: 'מרחיקין גורן קבוע224 מן העיר חמשים אמה'.

			מטרד ליחיד: 'לא יעשה אדם גורן קבוע בתוך שלו אא"כ יש לו חמשים אמה לכל רוח...'225

			בשתי המשניות שלפנינו הן המטרד לציבור, הן המטרד ליחיד הם אותו מטרד ממש, ואף על פי כן ראתה המשנה לנכון להציג את הדין העקרוני שלה בשני אופנים: מטרד ליחיד ומטרד לציבור. דומני כי דרך זו יש בה כדי ללמד על מודעות להבחנה המהותית שבין שתי הקטגוריות.226

			כאמור, כדרכם של מקורות תנאיים, לא נידונו בגוף המשניות דיונים קונספטואליים, אולם ייתכן שעצם ההבחנה תרמה לגיבושם של רעיונות מסוג זה בהמשך.

			בתלמוד: הסוגיה הבבלית שבצד משנת אילן הסמוך לעיר קובעת: 'שאני הזיקא דרבים מהזיקא דיחיד'.227 על פי כלל זה מנמקת הסוגיה את ההבדל שבין אילן הסמוך לעיר לבין אילן הסמוך לבורו של היחיד. על פי הסוגיה, במשניות כשלעצמן מונח הבדל מעשי בין ציבור ליחיד, וכפי שהקשתה זו הסוגיה: 'מ"ש גבי בור דקתני קוצץ ונותן דמים ומאי שנא הכא (=משנת עיר) דקתני קוצץ ואינו נותן דמים'.228 הסוגיה אם כן כבר מאפיינת ומנסחת את ההבדל בכלל. לאורו של הכלל התלמודי הנזכר, הסיקו הראשונים כמה מסקנות מעשיות.229 

			ג. ציבור כישות משפטית 

			[1] מטרדי אילן וגורן — עיון בשיטת הרשב"א. במשנה נאמר: 'מרחיקין את גורן קבוע מן העיר חמשים אמה. לא יעשה אדם גורן קבוע בתוך שלו אא"כ יש לו חמישים אמה לכל רוח ומרחיק מנטיעותיו של חברו ומנירו כדי שלא יזיק'.230 על כך שואלת הסוגיה: 'מ"ש רישא ומאי שנא סיפא'.231 כלומר, מדוע בתחילת המשנה, מעבר לחיוב ההרחקה, המשנה קובעת גם עד היכן, ואילו בסופה מסתפקת בהערכה כללית 'כדי שלא יזיק'. בהמשך מביאה הסוגיה את תירוצו של האמורא רב אשי: 'מה טעם קאמר מאי טעמא מרחיקין גורן קבוע מן העיר חמשים אמה כדי שלא יזיק'.232 על פי הסבר זה, המשנה קובעת תחילה את הדין, דהיינו את איסור קרבת הגורן לעיר, לאחר מכן מנמקת ומסבירה את הסיבה לכך: 'כדי שלא יזיק'. 

			על דברי רב אשי אלו מקשה הרשב"א: 'דודאי מדמחייבינן ליה לארחוקי מזיק הוא'. כלומר, חיוב ההרחקה מלמדנו שלפנינו סוג של נזק, ומדוע אם כך ראה צורך התנא במשנה לחזור ולומר זאת במפורש? על כך מציע הרשב"א שני תירוצים: 

			ונ"ל דאצטריך משום דתנא לעיל מינה מרחיקין את האילן מן העיר עשרים וחמש אמה, וקא מפרש טעמא בגמרא משום נויי233 העיר, וכל שהוא משום נויין אין בני העיר יכולים למחול, וכדמייתי עלה אין עושין שדה מגרש ולא מגרש שדה ומשום נויי ארץ ישראל, קמ"ל דהכא לאו משום נויי העיר הוא אלא משום שלא יזיק, ואם רצו למחול ולמשבק עושין. אי נמי קמ"ל בערי ישראל בין בחוצה לארץ מרחיקין, מה שאין כן במרחיקין את האילן דאינו אלא משום נויי העיר, וכיוון דמשום נויין הוא סתמא דמלתא אינו חייב להרחיק אלא דווקא בארץ ישראל.234

			בהסברו הראשון מבחין הרשב"א בין שני סוגי מטרדים: 'גורן' ו'אילן'. באשר לגורן, יש יכולת לבני העיר למחול על הפגיעה, ואילו באשר לאילן, אין זה בסמכותם, ועל אף מחילתם, בעל האילן מחויב להרחיקו.

			ואולם, בדברי הרשב"א חסר הסבר מהו היסוד לחלוקה ומדוע אין לבני העיר יכולת למחול לבעל האילן על כך שהוא מטריד אותם. לכאורה היה ניתן להציע שהיעדר הסמכות למחול על מטרדי אילנות מבוסס על נוי ארץ ישראל דווקא,235 ומשום קדושת ארץ ישראל שאינה ניתנת למחילה. זאת בשונה מנזקי גורן, שהם נזקי בני אדם הניתנים למחילה. אולם מסתימת דברי הרשב"א בהסברו הראשון, בניגוד לשני, נראה שהוא מתייחס לכל מקום בעולם ולאו דווקא בארץ ישראל.236

			כך גם עולה מדברי הר"ן, בהביאו את דברי הרשב"א: 'כתב הרשב"א ז"ל דמשום דמתני' דלעיל משום נויי העיר ודוקא בארץ ישראל, קמ"ל דהך מתני' משום היזקא ואפי' בח"ל. ונפקא מינה נמי דאי משום נויי העיר אין בני העיר יכולים למחול, כדתנן אין עושין שדה מגרש ולא מגרש שדה, ואי משום היזק יכולים למחול'.237 הר"ן לא ראה לנכון להוסיף את דברי הרשב"א: 'ומשום נויי ארץ ישראל', וכנראה סבור שאין הוספה זו חיונית.238 לאמור, היעדר הסמכות למחול קשור לנוי העיר, אך לאו דווקא לנוי עיר בארץ ישראל.239

			גם ר' בצלאל אשכנזי, בהביאו את דברי הרשב"א הללו, בשיטה מקובצת, מתעלם מהראיה הקושרת את היעדר הסמכות למחול על נוי, להלכה של אין עושין שדה מגרש ותפארתה של ארץ ישראל, ומסתפק בעיקר הדין: 'וכל שהוא משום נויין אין בני העיר יכולים למחול'.240 

			פרשנות נוספת שניתן היה להציע בדברי הרשב"א היא ההנחה שמשתמעת בהם חלוקה בין ממון לאיסור, ובעוד נזקי הגורן מתאפיינים כמטרד היוצר פגיעה ממונית, ומכאן גם היסוד לחייב את ההרחקה או לחלופין למחול עליה וכדין כל חסרון ממוני שניתן למחילה, סמיכות האילן לעיר איננה נזק אלא חיוב המוטל על בעל האילן, ומכאן שאין לבני העיר סמכות להפקיע ממנו חיוב זה.

			אולם נראה שגם הסבר זה יש לדחות: מהדיון התלמודי בסוגיה זו עולה שלסמיכות האילן לעיר יש גם משמעות של נזק, אף שנאסר משום נוי. על דברי המשנה שאם העיר קדמה לאילן קוצץ ואינו נותן דמים, נאמר בסוגיה: 'מ"ש גבי בור דקתני קוצץ ונותן דמים ומאי שנא הכא דקתני קוצץ ואינו נותן דמים אמר רב כהנא קידרא דבי שותפי לא חמימא ולא קרירא ומאי קושיא דלמא שאני הזיקא דרבים מהזיקא דיחיד'.241 מדברי רב כהנא וסתם התלמוד נראה כי אילן הסמוך לעיר הינו נזק. ראשית, עצם ההשוואה בין משנתנו ובין נזקו של היחיד מלמדת כי מדובר ביסוד משפטי זהה, חרף העובדה שהסיבה שבגללה יש להרחיק את האילן מהבור היא הלכה מהלכות נזקי שכנים. גם בדברי רב כהנא נשארת השוואה זו בעינה. חיזוק לכך ניתן לראות גם בהמשך הסוגיה: 'ומאי קושיא דלמא שאני הזיקא דרבים מהזיקא דיחיד'. כלומר, סמיכות האילן לעיר מוגדרת בתלמוד כ'הזיקא דרבים'.242 אם כן, קשה לראות את חיוב ההרחקה כחובה לדאוג למראה העיר, המוטלת על בעל האילן, ומתברר אפוא שחובה זו נגזרת מהמטרד הנגרם לבני העיר. 

			אכן, נראה שמטרד האילן לעיר מוגדר כנזק גם על ידי הרשב"א: 'מהכא משמע דלר' יוסי אפי' לגבי נזקין דרבים סבירא ליה דעל הניזק להרחיק את עצמו אלא היכא דאיכא גירי דידיה, ולא שני לה בין היזקא דיחיד להיזקא דרבים, והילכך מתני' דקתני מרחיקין את השובך מן העיר חמישים אמה ולא משמע דפליג עלה ר' יוסי, א"כ לר' יוסי גירי הוו'. בדברים אלה קובע אפוא הרשב"א עיקרון, שלפיו כל משנה הנשנית בפרקנו, מבלי לצרף בה את דברי רבי יוסי כחולק, יש להניח כי היא עולה בקנה אחד עם שיטתו של רבי יוסי, והסיבה שחובת ההרחקה חלה על בעל המטרד נעוצה באופיו של המטרד ובהגדרתו כגירי דיליה.243 

			כללו של דבר, נראה כי אילן הסמוך לעיר הינו נזק, על כל מאפייניו, ומתקיימים בו קריטריונים של נזק מכל היבט. הן מצד המזיק ('גירי דיליה'), הן מצד הניזק ('היזקא דרבים'), ומשום כך נראה כי לא ניתן להגדיר את חיוב הרחקת האילן מהעיר כאיסור, וממילא לחייב את הרחקתו, חרף מחילת אנשי המקום. 

			משכך, נראה כי יש צורך להציע הסבר אחר על מנת לבאר את ההבחנה בין מטרדי גורן, הניתנים למחילה, ל'מטרדי אילן שלא ניתנים למחילה', שבדברי הרשב"א. 

			דומה שכך יש לבאר את הדברים: נזקי גורן ונזקי אילן לעיר שונים במהותם. גורן הממוקמת בסמיכות לעיר מזיקה לבני העיר, אך הנזק אינו קולקטיבי ונוגע למעמד העיר כעיר, אלא גורם חיסרון לממונו של היחיד, ותביעותיהם של רבים מבני העיר מצטרפות לדרישה מרוכזת להסיר את המטרד, בשם העיר. משכך, מסתבר אפוא כי אם בני העיר מוכנים למחול על הנזק לממונם, הרשות בידם ובעל המטרד יהיה פטור מלהרחיקו,244 כדין כל אדם שרשאי למחול על נזק לממונו.245 לעומת זאת, הרחקת האילן כדאגה לנוי העיר, יש לסווגה לקטגוריה אחרת של מטרדים. 

			כיצד? מראה העיר, כך נראה, איננו נכס פרטי של איש, אלא דרישה של העיר כקולקטיב.246 המשמעות איננה ממונית אלא תדמיתית. המטרד איננו לתושב זה או אחר, אלא לציבור כישות משפטית העומדת בפני עצמה, ומשום כך אין לאיש מבין תושבי העיר סמכות למחול על מטרדיה, לרבות להנהגה משותפת של כלל התושבים. זאת שכן תדמית העיר תלווה אותה גם בעתיד, כאשר תושביה יתחלפו ויתווספו אחרים.

			ישנן שתי אפשרויות עקרוניות בתפיסת מהות הציבור. הראשונה — הציבור אינו אלא ריכוז כמותי של פרטים רבים, אשר אינם מאבדים את זהותם. השנייה — הציבור הוא ישות בעלת מהות עצמאית, שאינה מותנית בפרטיה. על פי השקפה זו, היחיד מאבד אפוא את זהותו האישית.247 האפשרות לראות את הציבור כישות משפטית העומדת בפני עצמה היא ללא ספק חדשנית ביותר, אולם מתברר כי עיקרון זה נמצא כבר בדברי הרמב"ן,248 רבו של הרשב"א, והרשב"א249 מיישמה הלכה למעשה בסוגיה זו ובסוגיות רבות אחרות.

			סוף דבר, מהעולה מן המקובץ נראה כי לפנינו קטגוריה חדשה: 'מטרד לציבור'.250 מטרד לציבור הוא מטרד הפוגע באינטרס הציבורי של קבוצת אנשים מוגדרת.251 אין צורך שכל אנשי הקבוצה ייפגעו, אך פגיעה בנכסים או בצרכים אינהרנטיים של הקבוצה כקבוצה תהיה מטרד לציבור.

			[2] זיזין וגזוזטראות ברשות הרבים, עיון בשיטת הרשב"א. כך גם עולה לכאורה מפירושו של הרשב"א למשנת זיזין וגזוזטראות בסוף פרק שלישי של מסכת בבא בתרא: 'אין מוציאין זיזין וגזוזטראות לרה"ר אלא אם רצה כונס לתוך שלו ומוציא'.252 את הסיבה לאיסור מסביר הרשב"ם: 'ואיכא למיחש פן יכשלו בהם בני רה"ר והלכך אין מוציאין'.253

			גם בסוגיה זו נידונה מחילה על מטרדי רשות הרבים על ידי הרשב"א: 'וכגון שזה לא היה טוען שכונס לתוך שלו היה, או שנודע בבירור שלא כנס לתוך שלו אלא שהיה טוען שבני רשות הרבים מחלו, ואמר לו דלא אפשר לבני רשות הרבים למחול, למאן פייס ומאן מחיל, והרשות של כל העולם הוא'.254 דעתו של הרשב"א היא אפוא כי היות שרשות הרבים אינה של המתגוררים בה או של תושבי אותה העיר, אלא של כל העולם, לא תועיל מחילה. טיעון זה מחייב הסבר, ונראה כי ניתן להסבירו בשני אופנים: 

			א. בשונה מעיר או ממבוי, לרשות הרבים אין בעלים מזוהים, מכיוון שמעצם הגדרתה היא רשות של כל בני העולם, והיות שלא ניתן לכנס את כולם ולבקש את מחילתם, לא תהיה אפשרות באופן מהותי למחול על מפגעים ברשות הרבים. סברה דומה נזכרה לראשונה בדברי סוגיית התלמוד בנוגע להוצאת זיזים לרשות הרבים, שם נאמר: 'אבל רבים מאן פייס ומאן שביק'.255 ההסבר שניתן לכך בפירוש המיוחס לרבנו גרשום הוא: 'דלא מצי למיתן ממון לכל העולם'.256 כך גם נראה מפירושו לסוגייתנו: 'דליתנהו כל בני רה"ר גבי הדדי דלימחלי ליה',257 וכך הוא אף מסביר את דברי רב אמי שבסוגייתנו כי 'בני מבואה מחלין גבאי'.258 ההסבר: 'דיחידים נינהו ומדי מחלי'.259 

			ב. ניתן להציע דרך אחרת בביאור דברי הרשב"א, הסבר המשתלב יותר עם דרכו במקומות אחרים, ובמיוחד על רקע פירושו בנוגע לדין בית כנסת של כרכים. נקדים ונציע את דברי המשנה והסוגיה במסכת מגילה, שעל פי המשנה בה יש לבני עיר סמכות למכור את בית הכנסת שבבעלותם ולרכוש בדמיו תיבה.260 על דברי המשנה מביאה הסוגיה הבבלית את דבריו של האמורא רבי יונתן: 'לא שנו אלא בית הכנסת של כפרים אבל בית הכנסת של כרכין כיוון דמעלמא אתו ליה לא מצו מזבני ליה דהוה ליה דרבים'.261 הראשונים בפירושיהם ביקשו להסביר מהו בית כנסת של כרכין ומדוע לא ניתן למכרו.262 

			הרשב"א מביא תחילה את ההסבר השני שבתוספות: 'משו' דמעלמ' קאתו לה, רבים הוציאו בבנינו ובדברים הצריכין לו ושמא אחד יש בסוף העולם שקנה בו נחלקו מעכב, לפי שבני העולם אינם כפופים לבני העיר הזאת ולא לז' טובי העיר שבה',263 ועל כך הוא כותב: 'וק"ל דלפי פי' זה... וא"כ מאי קא מקשה מנגעים... ואיפשר היה לפרש אבל של כרכים כיון שמעלמ' אתו לה הוה ליה דרבים. כלו' שבני העיר זו כשהן בונין על דעת כל הבאים כאן עשאוה וכאלו הקדישוהו לכל ואין לה בעלים וכענין מקדש264 וכן פיר' הר"ם במז"ל, והשת' מותיב שפיר עלה מנגעים'.265 על פי הרשב"א, בית הכנסת של כרכים הוא בבעלות הציבור, מפני שהוקדש לו 'ואין לה בעלים', ומשום כך אין לאיש את הסמכות למכרו.266 

			דומני כי בדרך דומה יש להבין את פירושו של הרשב"א בסוגיית זיזין וגזוזטראות: רשות הרבים על פיו איננה נחלתם של המתגוררים בה, אלא שייכת לכלל הציבור, ולכן גם המטרדים בה פוגעים בכלל הציבור, ואין בידי תושבי המקום סמכות למחול.267 הסבר זה משתלב אפוא בהסבר שהצענו לפירושו של הרשב"א על משנת אילן הסמוך לעיר.

			[3] מחילה על מטרד לציבור ברשות הרבים, עיון בתשובת הרשב"א. כאמור, לפי הרשב"א, על מטרדים לציבור ברשות הרבים לא ניתן למחול היות שרשות הרבים שייכת לכל העולם. דיון זה הועלה על ידיו גם בתשובה, אלא ששם המסקנה היא שכיום ניתן לעשות חלל ברשות הרבים, ואף להוציא זיזין וגזוזטראות: 

			שורת הדין מדין בגמ' כל שבא לעשות חלל תחת רשות הרבים אף על פי שראו רבים ושתקו אין זו מחילה המועלת... אלמא אם מחלו בפירוש מחילתם מחילה וההיא דרב אמי במחילת שתיקה בלבד הוא אלא שאפשר לפרש אבל התם כיון דא"א לומר דפייס ואיפייסו ליה דבני רשות הרבים א"א להתפייס ולמחול שהדרך מסור הוא לכל העולם...268 וזיזין וגזוזטראות הא מפקי כולהו לכתחילה על דרך הרבים ואינם נמנעים ועוד דעל דעת כן מסר להם המלך את הרשות...269

			בדברים אלה מיישב הרשב"א את מנהג העולם: שכבר 'הורגלו הכל בכך ואין נמנעים והכל צריכים לכך ובאלו הכל מוחלין בכך ורוצים בכך'. על פי דרכנו, יש להסביר מדוע תועיל מחילה זו וכיצד דברי הרשב"א הללו עולים בקנה אחד עם דבריו בפירושו לאותה סוגיה, שלפיהם זהו מטרד שאינו ניתן למחילה. אולם נראה כי בצרכים חיוניים שהכול זקוקים להם, הדבר פוסק מלהיות מטרד. אכן, על מטרדים ציבוריים, כגון פגיעה בנוי או זיהום אוויר, אין לאיש סמכות למחול, אולם כאשר הנידון הוא צרכים חיוניים של הציבור, נראה כי מאותה סיבה מוחלים כולם לכולם.

			[4] רש"י וראב"ד — מקורות אפשריים לשיטת הרשב"א. לאור עיוננו בשיטת הרשב"א, ניתן כעת להצביע על דברי חכמים קדומים יותר, אשר נודעה השפעתם עליו, ובהם מופיע כיוון חשיבה זה. אילולי היו בידינו דברי הרשב"א, היינו מהססים להסביר בצורה זו את דבריהם, אולם לאורה של משנתו הקוהרנטית, מוארים הדברים באור חדש. 

			1. מדידת קרקעות הסמוכות לאמת המים ולנהר, שיטת רש"י.270 

			בסוגיה במסכת בבא מציעא: 'א"ל רב יהודה לרב אדא משוחאה לא תזלזל במישחתא דכל פורתא ופורתא חזי לכורכמא רישקא א"ל רב יהודה לרב אדא משוחאה ד' אמות דאניגרא זלזל בהו דאנהרא לא תמשחנהו כלל רב יהודה לטעמיה דאמר רב יהודה ארבע אמות דאניגרא לבני אניגראי דאנהרא דכולי עלמא'.271

			בסוגיה שלפנינו מובאת דעתו של רב יהודה, ולפיה יש 'לזלזל' במדידת ארבע האמות הסמוכות לאמת המים, ואילו בשפת הנהר אין לאמוד כלל. רש"י הטעים שיש לעשות כך כדי שלא תתקלקל השפה. כוונת רב יהודה האומר שיש לזלזל בהן היא שאין לדקדק בהן ולהרחיבן,272 ואילו על שפת הנהר אין מודדים אותן כלל, אלא הן ניתנות באומד הדעת, כדי שיהיה ניכר לעין שהן שלמות ורחבות.273 

			את ההבחנה שבין אמת המים לנהר מסביר רש"י בכך שהנהר שייך לכל העולם, ולכן אין מי שימחל. לעומתו, אמת המים שייכת לבעלי השדות הסמוכות, ולכן יש בסמכותם למחול: 'לבני אניגרא, אינו מזיק אלא יחידים ויש בידן למחול';274 'לכ"ע — ומאן מחיל'.275 נראה כי גם כאן יש להסביר בדרך דומה: היות שהציבור הוא ישות משפטית העומדת בפני עצמה, אין בכוחו של אדם פרטי למחול בשמו.276

			2. סוכה ברשות הרבים,277 שיטת רש"י. 

			בברייתא במסכת סוכה נאמר: 'ת"ר סוכה גזולה והמסכך ברשות הרבים רבי אליעזר פוסל וחכמים מכשירין'.278 לפנינו שתי מחלוקות, והזיקה ביניהן מקורה בטעם משותף: קיום מצות סוכה בדרך של גזילה. כך נראה מפירושו של רש"י, שמוסיף על הדברים את עקרון 'גזל הרבים': 'והמסכך ברשות הרבים, הא נמי גזל הרבים'.279 דבריו מובנים אפוא היטב על בסיס העיקרון שרשות הרבים שייכת לכלל הציבור.280

			3. מצר שהחזיקו בו רבים, שיטת הראב"ד. 

			ברוח זו הסבירו ראשונים גם את דברי התלמוד בנוגע למצר שהחזיקו בו רבים. כך בסוגיה במסכת בבא בתרא: '...משום דרב יהודה אמר רב דאמר מצר שהחזיקו בו רבים אסור לקלקלו'.281 ההנמקה282 שניתנת לכך על ידי הראב"ד,283 כפי שהובאו דבריו בשיטה מקובצת: 'כלומר דברשות החזיקו שהנותן לרבים כנותן לשמים שכן העוסק בצרכי רבים כעוסק בצרכי שמים ואף על פי שהוא חוץ מן הדין'.284

			ד. סיכום וחתימה

			מתוך עיון בדברי הרשב"א בכמה מקומות, העלינו כי המושג 'מטרד הציבור' יסודו בתפיסת הציבור כישות מופשטת העומדת בפני עצמה, ולא כאוסף של יחידים. אפשרות זו היא חדשנית והיא צפה ועולה אצל פילוסופים כלליים ויהודים, אך הרשב"א מיוחד בהעמדת עיקרון זה כיסוד הלכתי בעל משמעות מעשית. 

			בדברינו עמדנו על כך כי הרשב"א לא יצר עיקרון זה יש מאין ואף לא אימץ אותו ממקורות זרים, אלא הרחיב, המשיג, פיתח והדגיש עיקרון שכבר נמצא לפניו ושילב אותו בתוך השקפת עולם הגותית285 קוהרנטית. בשיטתו העקבית בסוגיות אלו מתלכדים למעשה שני צירי השתלשלות עקרוניים. הציר האחד הוא ההכרה העקרונית בציבור כישות משפטית הנפרדת מסך פרטיה, והוא מגיע לשיאו אצל הרמב"ן, רבו של הרשב"א. הציר השני הוא ההכרה בבעלות הציבורית על המרחב הציבורי, שראשיתו בדברי התנאים והתלמוד ושיאו בדברי הרשב"א. רמזים מקדימים לשיטתו זו כבר מצויים בקצרה ובדרך רמז בדברי ראשונים, שהשפיעו באופן עקבי על עולמו, כמו רש"י והראב"ד. 

			כאמור, ההבדל בין התפיסה של ציבור כישות משפטית ובין תפיסתו כאוסף של יחידים אמנם נידון בהרחבה במקורות הגותיים שונים, ואחרונים ניסו לתמוך את דרכם ביסודות בדברי ראשונים. אולם לעיון בדברי הרשב"א נודעת משמעות מיוחדת בהקשר זה, שכן הוא עשה שימוש בעיקרון באופן הלכתי יישומי, המתבלט לאור ההקשר ההיסטורי הייחודי שבו פעל. 

			בספרד ניתנה ליהודים אוטונומיה שיפוטית רחבה,286 שטמנה בחובה הזדמנות לנהל את חי הציבור בצורה יהודית.287 אך המסורת ההלכתית לא הייתה ברורה דיה ליצירת משנה הלכתית־מעשית־ציבורית סדורה. מפעלם הפרשני־פסיקתי־עיוני של הרמב"ן והרשב"א יצר אפוא משנה ייחודית, הממזגת בין יסודות הגותיים יהודיים ובין יסודות הלכתיים.288 

					222	ברוח זאת נראה כי ניתן להבין גם את דברי הרשב"א בסוגיה: 'קשיא לי, והא מתני' דהכא בין ביחיד בין ברבים היא, דהא קתני מרחיקין את השובך מן העיר חמשים אמה לא יעשה אדם בתוך שלו אלא א"כ הרחיק חמשים אמה לכל רוח וקתני אם לקחו אפי' בית רובע וכו'. ויל' דה"ק אי לאו מתני דזיזין הוה אמינא דהא דקתני הכא אם לקחו אפי' בית רובע, לאו ארישא דרישא קאי, דהיינו מרחיקין את השובך מן העיר, אלא גבי יחיד קאי, דהיינו סופה דרישא, כלומר אמאי דקתני לא יעשה אדם שובך בתוך שלו, משום דביחיד איכא למימר דילמא פיוסי פייסה, קמ"ל מתניתי' דזיזין דאפי' גבי רבים אמרי', ומתני' דהכא דקתני אם לקחו אפי' בית רובע אפי' רישא דרישא קאי כנ"ל'. כלומר מדברי הרשב"א עולה כי משנתנו עוסקת בתחילתה במטרד לציבור, ולאחר מכן במטרד ליחיד.

					224	מדברי רש"י נראה שזריית הגורן מזיקה לצמחייה, אולם אין בדבריו הסבר במה שונה מטרד זה ממטרד ליחיד, אשר גם שם הגורן מזיקה לצמחייה. בפירושו של רבנו ברוך, המובא בשיטה מקובצת הנר של רבי זכריה אגמאתי, מצאנו התייחסות להיבט הציבורי של מטרד זה: 'פיר' שלא יבוא התבן והקש ויזיק בני אדם ויזבל העיר'. מדבריו עולה כי מלבד הנזק הנגרם לבני אדם על ידי זריית הגורן, גם המראה של העיר נפגע. נמצא אפוא כי גורן הסמוכה לעיר מגורים היא מטרד לציבור, היות שהשימוש בה מזבל את העיר. 

				

				
					225	בבא בתרא ב, ח. תשומת לב למבנה המשנה מצאנו בדברי שני אחרונים. בספר חזון איש, חושן משפט יא, יב, כתוב: 'מיהו צריך טעם למה תני מן העיר ולא תני מחברו, ואי יחיד אינו יכול למחות ניחא, וכן בשובך וגורן תנן ביחיד היזקא בשדות והיזק דיחיד בבית לא תנן ואפשר דלא יעשה בתוך שלו אלא א"כ יש לו נ' אמה כולל היזק דאדם והיזק דשדה ואפשר דכל דתני מרחיקין מן העיר ה"ה בשל יחיד ותני עיר אגב אילן'. הערה דומה מצאנו בספר דברות משה, אך לעומת החזון, איש הדברות משה דבק בכך גם במסקנה: 'ובא דבגורן קבוע נמי תנן מרחיקין מן העיר חמישים אמה שמשמע נמי דמבית יחיד אינו צריך להרחיק... הנה כיוון דמרחיקין את האילן מן העיר הוא בעיר דווקא ולא בבתים בעלמא יש לפרש דשאר ג' מקומות שנקט עיר שהוא מעיר דווקא' (בבא בתרא א, כ, הערה מג, עמ' רסח).

				

				
					226	לאור ההבחנה זו הצעתי שגם שתי המשניות של אילן הסמוך לעיר ואילן הסמוך לבור, בדומה למשנת שובך וגורן, הן שני היבטים של עניין אחד, ובעוד שבראשונה נידון מטרד לציבור, בשנייה נידון מטרד ליחיד: מטרד לציבור — 'מרחיקין את האילן מן העיר עשרים וחמש אמה ובחרוב ובשקמה חמשים אמה' (בבא בתרא ב, ז). מטרד ליחיד — 'מרחיקין את האילן מן הבור עשרים וחמש אמה ובחרוב ובשקמה חמשים אמה' (שם ב, יא) (S. Glichsberg, ‘The Tree as a Nuisance, the Evolvement of a Halacha’, Mo’ed, 18 [2008], pp. 3-4). את הסיבה מדוע יש להרחיק את האילן מן העיר לא ציינה המשנה, ובסוגיית הבבלי הובאה דעתו של האמורא עולא: 'מאי טעמא אמר עולא משום נוי העיר' (שם כד ע"ב). אולם לאור האמור, ניתן לשער כי גם משנת אילן הסמוך לעיר עסקה במקורה בנזק העלול להיגרם לעיר על ידי שורשי האילן, ולא באמצעות נופו. ניתן להניח שהדבר קשור לבורות ציבוריים השייכים לעיר או נמצאים בסביבתה, שכן מכמה מקורות תלמודיים עולה כי פעמים רבות היו בורות שיחין ומערות שייכים לרבים או לבני העיר ולא ליחידים. מסכת ביצה: 'דתניא גזל ואינו יודע למי גזל יעשה בהם צרכי רבים מאי נינהו אמר רב חסדא בורות שיחין ומערות' (ביצה כט ע"א). כלומר בורות שיחין ומערות יועדו לרבים. ייתכן שהסיבה שבורות אלה יועדו לרבים היא בגלל עולי רגלים רבים שהיו זקוקים להם. ראו: ש' ספראי, העליה לרגל בימי הבית השני, ירושלים תשכ"ה, עמ' 155, 158. עוד ראו בעמ' 113-110, שם מניח ספראי שתיקון המקוואות והבורות שמזכירה התוספתא נעשה לשם שימושם של עולי הרגל שהיו צריכים להיטהר. אמנם ש' קרויס (קדמוניות התלמוד, כרך א, חלק א, ברלין־וינא תרפ"ד, עמ' 41), משער כי בסתם עיר בפרק זה הכוונה לירושלים, אולם מתברר שלאו דווקא, וגם בערים אחרות היו בורות מים ציבוריים, וגם מסיבות אחרות, ואף בירושלים לא נצרכו בורות לטהרה אלא לשתייה. 

				

				
					227	שם, כד ע"ב.

				

				
					228	שם. 

				

				
					229	כך לדוגמה קובע הראב"ן, אף על פי שנבלות, קברות ובורסקי אינם עונים על הקריטריונים של 'גירי דידיה', החיוניים על פי הסוגיה הבבלית להגדרתם כמטרד, על פי שיטתו של רבי יוסי. ראו על כך במאמרי S. Glichsberg, ‘Conflicts between Neighbors in the Jewish Court: The Balance between Justice and Harmony’, HUCA, 89 (2019), pp. 159-176; ובמאמרי: ש' גליקסברג, 'בין מטרד לנזק, לאופיו של פרק ב' של מסכת בבא בתרא', HUCA, 79 (2009), עמ' כט-מח. לגבי מטרדים אלה מודה רבי יוסי שיש להרחיקם, מכיוון שהם 'היזקא דרבים': 'ונראה לי מדלא פליג ר' יוסי בכולה מתניתין דלא יחפור אלא באילן ובור לחוד דאמר זה חופר בתוך שלו וזה נוטע בתוך שלו מכלל דבכולה מתניתין מודה דעל המזיק להרחיק... והא דתנן [כה.] מרחיקין את הנבלות וכו' אע"ג דלא ניחא ליה דליזיל (הרוח) [הריח] ול"ה גיריה אפילו הכי לא פליג ר' יוסי עלה משום דהוי היזקא דרבים [ההדגשה שלי] ומודו ביה דעל המזיק להרחיק את עצמו' (ראב"ן, חלק א, סימן א). על פי הראב"ן, מטרדי הריח במשנתנו אמנם אינם 'גירי דיליה', אולם יש להרחיקם מכיוון שהם מטרד לציבור. ברוח דומה מאמץ הריטב"א את אותו הכלל לגבי משנה אחרת. כך במשנה: 'אילן שהוא נוטה לרה"ר קוצץ כדי שיהא גמל עובר ורוכבו...' (בבא בתרא ב, יד). בדברי המשנה דנה סוגיית התלמוד: 'מאן תנא דבנזיקין בתר אומדנא דהשתא אזלינן' (שם כז ע"ב). מעיר על כך הריטב"א, כי שאלת הגמרא עולה לדיון דווקא במשנתנו, ולא במשניות קודמות העוסקות בעץ שענפיו או שורשיו מתפשטים, משום שאין היא עולה אלא בנזק של רבים, שראוי לדאוג יותר לסילוקו המוחלט, בשל הקפדה יתרה בנזקי הרבים. ואכן, ההוכחה שהובאה בעניין זה לקוחה אף היא מנזק של רבים דווקא: 'פירוש בנזיקין דרבים קבעי, מפני שראוי לדקדק בדבר יותר לסלק הנזק לגמרי, או משום רבותא דנזיקין דרבים דחמירי או משום דקדרא דשותפי וכו' אבל בנזיקין דיחיד לא מבעיא לן' (ריטב"א, בבא בתרא, שם). עוד ראו: שו"ת אבקת רוכל, סימן קפח, ד"ה. אף בנוגע לסמיכות קברות לעיר נכתב: 'ואברא להיזקא דרבים חיישינן טפי'. בהקשר זה נציין את דבריו של הר"ן (שבת מב ע"א): 'דנזקא דרבים כסכנת נפשות חשיב לן'; ובמגיד משנה (שבת י, כה): 'וכיון שרבים ניזוקין בו חשיב כסכנת נפשות'.

				

				
					230	בבא בתרא ב, ח.

				

				
					231	בבא בתרא כד ע"ב.

				

				
					232	שם.

				

				
					233	בהערת המגיה (הרמ"ל קצנלבוגן) לחידושי הרשב"א לבבא בתרא, הוצאת מוסד הרב קוק, ירושלים תשנ"ז, עמ' תיח, הערה 4, כתב: 'ק"ק איך מוכח מהתם דלא מהני מחילה'. אולם נראה כי יש לפרש זאת כי ההלכה שאין עושין שדה מגרש וכו' נאמרה לציבור, ואם יש לציבור יכולת למחול, אין לה מקום כלל. עוד נראה כי כך משתמע מדברי הר"ן שנביא להלן.

				

				
					234	חידושי הרשב"א, שם.

				

				
					235	ראו על כך במאמרי: S. Glichsberg, ‘Ecology in the Hebrew Law: Between Universalism vs Particularism’, HUCA, 84-85 (2013-2014), pp. 249-268.

				

				
					236	כפי שניתן להיווכח מדברי הרשב"א עצמו. הרשב"א מדגיש כמה פעמים את הצורך בנוי: 'משום נויי העיר', 'כל שהוא משום נויין אין בני העיר יכולין למחול', 'קמ"ל דהכא לאו משום נויי העיר הוא'. בכל הלשונות שלעיל אין הסתייגות והגבלה לנוי ארץ ישראל דווקא. האזכור היחיד לגבי נוי ארץ ישראל דווקא מופיע כהסבר לראיה שאין למחול על נוי. החלוקה בין עיר בארץ ישראל לעיר בחו"ל מושתתת על הבנתו היסודית של הרשב"א הן במשנתנו, הן במשנה בערכין ט, ח, וכפי שהוא אומר כך מאוחר יותר, בצורה עוד יותר מפורשת, בתירוצו השני. כלומר, החלוקה בין עיר בארץ ישראל לעיר בחו"ל לעניין נוי מקובלת עליו, וכך הוא גם מפרש את המשנה, אלא שלא נראה שחלוקה זו עומדת בבסיס דבריו, כאשר הוא קובע שלא ניתן למחול על נוי העיר.

				

				
					237	חידושי הר"ן, בבא בתרא, שם.

				

				
					238	כך גם נראה מדברי הנימוקי יוסף, יג ע"א בדפי הרי"ף דפוס וילנא, ד"ה וגרסי'. יש לציין כי הנימוקי יוסף בחר לצטט את הרשב"א דווקא מתוך דברי רבו הר"ן. לשונו תואמת את לשון הר"ן, זולתי משפט אחד: 'קמ"ל דהיאך מתני' דהכא משום היזקא הוא ואפי' בחוץ לארץ'. 

				

				
					239	אמנם בחידושי הריטב"א בסוגייתנו אנו מוצאים הבחנה דומה. באופן פשוט, נראה שהריטב"א מצטט את דברי הרשב"א, אולם תשומת לב לכמה שינויים מלמדת כי לפנינו שיטה חדשה: 'פירוש ואצטריכו להאי טעמא, דלא נימא דמשום נוי העיר (הוא) כלדעיל, וליתא בחוצה לארץ, קמ"ל דמשום נזיקין הוא ובכל מקום איתיה. ותו נפקא מינא שאם רצו למחול בני העיר אהדדי ליחיד הרשות בידם, משא"כ בההיא דמשום נוי העיר, דכיון דמשום תפארת (א"י היא) אין מחילתם מחילה'. אם כן, מפורש בדברי הריטב"א, שתפארת ארץ ישראל היא הסיבה השוללת מבני העיר את הסמכות למחול על נוי עירם. עוד נוסיף שבחידושי חתם סופר, בבא בתרא כד ע"ב, ד"ה ונותן דמים, עומדים על עיקרון זה בלי להזכיר את דברי הריטב"א: 'וצ"ל אפילו אי בעל העיר רוצה לזוק בנכסיו וכל בעלי העיר כפופים תחתיו ואם לא ירצו ילכו להם, מ"מ כיון דתנא בא"י קאי והתם הוה היזקא דכל מדינת א"י אם יש בה עיירות שאינם נאותים, ולאו כל כמיניה דהאי בעל העיר לגנות ולבזות המדינה... ויהיו כל ישראל נפסדים'. 

				

				
					240	שיטה מקובצת, בבא בתרא, שם.

				

				
					241	שם.

				

				
					242	שם.

				

				
					243	כך גם נראה מדברי הנימוקי יוסף, המוסבים על פסיקת הר"ח והרי"ף כרבי יוסי, שעל הניזק להרחיק את עצמו (ראו בבא בתרא כה ע"ב). לגבי יתר המשניות שב'פרק לא יחפור', שמהן עולה שעל המזיק להרחיק את עצמו, יש להסביר שבהן מדובר ב'גירי דיליה', שבעניינו 'מודה רבי יוסי ב'גירי דיליה', שאז על המזיק להרחיק את עצמו. וכך כותב הנימוקי יוסף (שם, יא ע"ב, בדפי הרי"ף דפוס וילנא, ד"ה לימא מתני דלא כר' יוסי): 'מדאמרינן הכי גבי הרחקה זו טפי מכל הרחקות דמתני' וכתבו רבינו חננאל והרי"ף ז"ל דכולהו מתני' כרבי יוסי אתיא... אבל כולהו מתני' הוו גיריה ממש... והרחקת אילן מן העיר משום נויי ובמקומו מזיק'. הנימוקי יוסף מונה את המשניות שבפרקנו ומסביר אחת לאחת כיצד הן מתיישבות עם ההגדרה של 'גירי דיליה' וכיצד הן כלולות בדברי רבי יוסי שהלכה כמותו. גם משנתנו כלולה בדבריו, ונמצא אפוא שלסמיכות האילן לעיר יש הגדרה של 'גירי דיליה'. וראו פירוש רב שרירא גאון לבבא בתרא, הובא בתשובות הגאונים, מהדורת ש' אסף תרפ"ט, עמ' 201.

				

				
					244	כיצד תתבצע מחילה זו? השוו: תוספות, בבא בתרא כג ע"א ד"ה אחולי אחילו גביה: 'פי' ז' טובי העיר במעמד אנשי העיר שהרשות בידם כדאמר פרק בתרא דמגילה'.

				

				
					245	במסכת בבא קמא ח, ז: 'קרע את כסותי שבר את כדי חייב ע"מ לפטור פטור'. וראו: רמב"ם, נזיקין, חובל ומזיק ה, יא; שו"ע, חושן משפט שפ, א.

				

				
					246	כותב א"א אורבך: 'ההבחנה בין "דבר של עולי בבל" לבין "דבר של אותה העיר" [=ראו: נדרים ה, ד] מזכירה את ההבחנה בין RES PUBLICAE לבין RES UNIVERSITATIS. המגמה היתה לראות בראשונים את רכושה על עמה של רומי' (א"א אורבך, 'הפקר — משהו על המוסד ומקומו במציאות ההסטורית', שנתון המשפט העברי, ו-ז [תשל"ט-תש"ם], עמ' 19). עוד ראו: W. W. Buckland, A Manual of Roman Private Law, Cambridge 1947, pp. 107-108; R. W. Lee, The Elements of Roman Law, 1946, pp. 106-107. מנגד כותב ספראי: 'הרכוש של העיר לא נידון כשייך להנהגת העיר או "העיר" כגוף משפטי אלא כשייך לבני העיר. לא היה קיים בתפיסתו של המשפט העברי גוף משפטי עצמאי של העיר, אלא בני העיר היוו שותפות גדולה והנהגת העיר מנהל את הרכוש המשותף' (ש' ספראי, 'הקהילה היהודית בארץ ישראל בתקופת המשנה והתלמוד', ירושלים 1995, עמ' 230). אכן, כפי שכבר ציינו, אף שעיקרי דברינו על ציבור כישות משפטית מיוסדים על דברי ראשונים, או על דרך פרשנותם את סוגיות התלמוד, כבר במשנה ניתן להבחין ברגישות למטרד לציבור.

				

				
					247	דוגמה לכך היא דברי הר"ן על הברייתא, נדרים פד ע"א: 'המודר הנאה מאנשי העיר כל שנשתהא שם שנים עשר חודש אסור ליהנות ממנו'. מסביר הר"ן שם: 'ומדקתני לה סתמא, משמע ודאי אפילו בא לעיר אחר שנדר אסור בה'. כלומר, מדבריו משתמע כי המושג 'בני העיר' אינו כולל יחידים, אלא הוא מושג קיבוצי העומד בפני עצמו, ולכן אפילו תושב חדש שבא להתגורר בעיר, מאחר שנכלל ב'בני העיר', חל הנדר גם עליו. כך גם בשו"ת הריב"ש, חלק א, סימן שצט: 'אלא כל בני העיר בכלל תקנתן ואף הנולדים לאחר מכן, שהרי יכולים הציבור לעשת תקנה עליהם ועל זרעם כמו שמצינו בפילגש בגבעה... וכתב הרמב"ן במשפט החרם שכן הדין בכל קבלת רבים... ועוד שאפילו בדברים שלא קבלו עליהם בני העיר בהסכמה אלא שנהגו כן מעצמם לעשות גדר וסייג לתורה אף הבנים חייבין לנהוג באותו גדר... והרי הם כאילו קבלו עליהם בפי' כל תקנות העיר בעת בואם'.

				

				
					248	ראו: רמב"ן על התורה, ויקרא א, ב. ובביאור דבריו ראו: חידושי הר"מ זמבא, סימן לח, ובספרו זרע אברהם, סימן ד; שו"ת גבול יהודה, סימן ד; אוצרות יוסף, דרוש ד, אות יח, כג. וראו רש"י, שם. ובביאור דבריו ראו: מהר"ל, גור אריה, שם; ספר להורות נתן, פר' וישלח. וברש"י, במדבר טז 15. ועל כך שם משמואל, שם. דומה כי לא נטעה אם נטען שגדול הדוברים בעניין זה היה רבי יוסף ראזין מדווינסק, בעל הצפנת פענח, אשר בכתביו ההלכתיים עשה שימוש רב בעיקרון זה ואף יישם אותו והמחישו בנושאים הלכתיים מגוונים. ראו על כך: מ"מ כשר, מפענח צפונות, ניו יורק תש"כ, עמ' 64-63, 118-113; מ' גרוסברג, צפונות הרוגצ'ובי, ירושלים תשל"ו, עמ' 11-9. עוד ראו: מהר"ח אור זרוע, סימן קכא; קובץ שיעורים, בבא בתרא, סימן תד; שיעורי הגר"ש רוזובסקי, שם, סימן יב; שו"ת חלקת יואב, חלק ג, סימן קצא; שדי חמד, מערכת מ, כלל קצח; משך חכמה, במדבר יט, יג; שם, הפטרת דברים. עוד על כך ראו: מ"צ נריה, צניף מלוכה, כפר הרואה תשנ"ב, עמ' 55-46; א' דבורקס, 'כח הציבור', בשבילי המנהג, חלק א, ירושלים תשנ"ד, עמ' 163-154; מ' אדלר, 'פרט וכלל', בלכתך בדרך, כסלו תשנ"ט, עמ' 55-18; ש"א דיכובסקי, 'גדרי ציבור ושותפין בהלכה ואגדה', נאות דשא, תל אביב תשל"ה, עמ' מ-נו. כאן המקום להעיר כי אמנם המקורות בעניין זה רבים, אולם יש להבחין מתודולוגית בין ציבור מקומי לבין 'כלל ישראל'. לגבי האחרון, אנו מוצאים אצל הוגים שונים את התפיסה כי כלל ישראל הוא אידיאה נצחית שאינה מותנית בהתנהגותם המקרית של בני ישראל בתקופות שונות. עניין זה תופס מקום נכבד במשנתו של הראי"ה קוק. ראו: מאמרי ראי"ה, עמ' 181-179; עין איה, ברכות, עמ' 210, 91, 29-28; משפט כהן, סימן קכד, סימן קמג. דבריו מיוסדים, כפי הנראה, על המהר"ל מפראג, גבורות ה', פרק כד; נצח ישראל, פרק יא. בעניין זה ראו: י' בן נון, 'לאומיות ואנושיות וכנסת ישראל'. יובל אורות, ירושלים תשמ"ה, עמ' 169; י' עמיטל, 'משמעותה של משנת הרב קוק לדורנו', שם, עמ' 338-336; נ' אריאל, 'אינטגרציה בהגותו של הרב קוק', שם, עמ' 152-149; נ' רקובר, 'כלל ישראל פילוסופיה ומשפט', תחומין, טז (תשנ"ו), עמ' 232-211. בפילוסופיה הכללית ידועות לנו שתי אסכולות: האחת, הריאליסטית, סבורה שהגדרות כלליות יש להן קיום ממשי וריאלי משלהן. האחרת, הנומינליסטית, גורסת שלכוללים או למושגים כלליים אין ממשות משלהם ואינם אלא שמות המציינים קיבוץ של דברים. ראו: ש"ה ברגמן, ערך נומינליזם, האנציקלופדיה העברית, כרך כד, תל אביב וירושלים תשל"ב, עמ' 953-951; הנ"ל, מבוא לתורת ההגיון, ירושלים תשי"ג, עמ' 43; הנ"ל, תולדות הפילוסופיה החדשה, ירושלים תש"ל, עמ' 319 ואילך; R. I. Aaron, The Theory of Universal, Oxford 1952; N. Goodman, The Problem of Universals, Notre Dame IN 1956. שורשי שאלה זו נעוצים בפילוסופיה היוונית הקלאסית בכיוונים כלליים, אך הגות ימי הביניים ידעה גוונים רבים. בפילוסופיה החדשה, המחלוקת איבדה את אופייה התיאולוגי, אך היא נמשכת בגוונים שונים עד היום. 

				

				
					249	על שיטת הרשב"א בנוגע לעיקרון של ציבור כישות משפטית, ראו: דברי הרב משה אביגדור עמיאל, דרכי משה, חלק א, שמעתתא ה, פרקים י-יא; שמעתתא א, פרק ז; שמעתתא א, פרק יד; מידות לחקר ההלכה, מידה יב, אות סג. וראו לעיל הערה 11.

				

				
					250	לפי הריטב"א כאמור, המטרד שלפנינו איננו לעיר אלא לארץ ישראל כולה. 

				

				
					251	בדומה לזה בשו"ת חוות יאיר, סימן ריג: 'כי יש לומר שלא נקרא היזק רבים רק באסיפת קהל ועיר ובני המדינה יחד שנתחברו... משא"כ אלו לקוטים הבאים מכפרים ומעיירות נפרדים ויושבים לפי שעה בק"ק, כיחידים דמי'. עוד ראו חידושי אנשי השם, בבא בתרא יג ע"א, בדפי הרי"ף, בשם מהר"ן שפירא: 'ר"ל מי שיש לו חלק בהעיר (=נותן דמים) לאפוקי הדרים שם בשכירות שאין להם בתים בתוכה שאותן ודאי אינם נותנים לזה וק"ל'. דומה כי נקודת המוצא של הדברים היא שהנזק הוא לעיר ולא לתושבים. מסתבר אפוא שנזק במובנו הפשוט מזיק באותה מידה לתושבי קבע ולשוכרים. הגבלת החובה לתושבי העיר הקבועים מלמדת כי לפנינו מטרד לעיר, וכנ"ל.

				

				
					252	בבא בתרא, ג, ח.

				

				
					253	רשב"ם, בבא בתרא ס ע"א, ד"ה גזוזטראות. בנימוקי יוסף, בבא בתרא לב ע"ב, בדפי הרי"ף דפוס וילנא, פירש: 'משום שיזיק את הרבים'. יש אפוא להסתפק בכוונת דבריו, האם החשש הוא שבני רשות הרבים ייכשלו בהליכתם, או שמא יש לפרש את הנזק בעצם הפגיעה ברשות הרבים, וכפי שפירש הרי"מ חרל"פ לשון דומה, וראו להלן הערה 64. 

				

				
					254	רשב"א, בבא בתרא שם. במהדורת מוסד הרב קוק, עמ' תקפה. 

				

				
					255	בבא בתרא כג ע"א. 

				

				
					256	רבנו גרשום, שם, ד"ה אבל. 

				

				
					257	הנ"ל, שם ס ע"א, ד"ה לרה"ר. 

				

				
					258	בבא בתרא ס ע"א.

				

				
					259	רבנו גרשום, שם, ד"ה מחלין. כך ניתן להבין גם את דברי רבנו חננאל המובאים בספר הנר של רבי זכריה אגמתי: 'אין מוציאין זיזין וגזוזטראות לרשות הרבים וכן הלכה. והני מילי לרשות הרבים דליכא מאן דמחיל דלאו כולי עלמא מחלי, אבל במבוי אי מחלי ליה בני מבוי כר' אמי דמחלו ליה בני מבוי' (שיטה מקובצת הנר, בבא בתרא שם).

				

				
					260	מגילה ד, א.

				

				
					261	מגילה כו ע"א.

				

				
					262	התוספות שם, ד"ה כיון פירשו תחילה: 'נראה לפרש הרי כיון שרוב בני אדם רגילים ללכת שם להתפלל אף על פי שאין נותנים כלום בבנינו מכל מקום כיון דלדעת אותן רבים נעשה חמורה קדושתו ואינן יכולין לעוררו'. פירוש זה עולה גם מדברי הרא"ש בפסקיו, רבי אברהם מן ההר והמאירי, והוא מובא גם בשיטה למסכת מגילה (מהדורת מכון אופק, ירושלים תשנ"ט), ובר"י קרקושא. עוד מפרשות התוספות שם: 'ועוד יש לפרש כיוון שרבים נותנים בבנינו ובשאר צרכיו ובסמוך נמי דקאמר רב אשי דאדעתא דידי קאתי היינו ממה שנותנים בו לעשות רצונו'. בדרך זו מפרשים גם האור זרוע, הראבי"ה ובתוספות הרא"ש, והוא מובא ברשב"א, בריטב"א, בר"ן ובשיטה למסכת מגילה. מסביר זאת האור זרוע: 'שכן המנהג כשבונין בית כנסת בכרך גדול מתנדבים משאר מקומות ונותנים לצורך בית הכנסת, הילכך כולהו בעלים נינהו, ואין בני העיר לבדם בעליהם, הילכך אינם יכולים למכור דשמא יש אחד בסוף העולם שיש לו חלק בה'. כך לכאורה נראה כי מפורש בירושלמי: 'שמא אחד מסוף העולם קני ביה'. אולם פסקי הרא"ש מסביר את הירושלמי באופן אחר: 'פירוש יש לו זכיה בה ואפי' הסכימו כל הרגילים ליכנס לזאת העיר למוכרה שמא יש אחד בסוף העולם שהיה סמוך לעיר הזאת והיה רגיל ליכנס בה ולדעתו הוקדשה'.

				

				
					263	רשב"א מגילה, שם, מהדורת מוסד הרב קוק, עמ' קפה.

				

				
					264	הערת המגיה הרח"ז דימיטרובסקי, שם עמ' קפז. הערה 114: 'שהיה לכל ישראל'. ההדגשה של המחבר.

				

				
					265	שם, מהדורת מוסד הרב קוק, עמ' קפו-קפח.

				

				
					266	ספר דבר אברהם, חלק א, סימן א, ענף ו, הסיק מדברי הרשב"א, בבבא קמא קיג ע"ב, שדעתו היא שרשות הרבים היא קניינם של כל בני המדינה.

				

				
					267	כך גם ניתן לראות את דברי רש"י בפירושו למסכת יומא יב ע"א, ד"ה כרכים: 'שהוא מקום שווקים ומתקבצים שם ממקומות הרבה והיא עשויה לכל הבא להתפלל ואין לה בעלים מיוחדים'. לעומת זאת, במסכת מגילה, שם, ד"ה, אבל מפרש רש"י: 'הוה להו בתי כנסיות דרבים והכל בעליהם ואין בני העיר לבדם בעלים הם'. ויש להסתפק, אם כוונתו היא כפי שעולה מדבריו במסכת יומא ומהרשב"א במגילה, שבית הכנסת הוא קניין הציבור, ועל כן 'אין לה בעלים מיוחדים', או שמא כוונתו בדבריו 'שהכל בעליהם' היא שזהו גדר של שותפות שלכל יחיד יש בה חלק.

				

				
					268	ההדגשה של המחבר.

				

				
					269	שו"ת הרשב"א, חלק ב, סימן רצב.

				

				
					270	השפעתו של רש"י על הרשב"א היא מן המפורסמות שאינן זקוקות לראיה. די להתבונן במספר הפעמים שהרשב"א מזכיר בפירושו את רש"י. י' תא שמע בספרו (הספרות הפרשנית לתלמוד, חלק א, ירושלים תשנ"ט, עמ' 41) מדגיש כי מאז התפרסם פירוש רש"י, לא נלמד התלמוד הבבלי בשום מקום ללא פירוש זה. על שימושו של הרשב"א ברש"י ובמהדורותיו ראו בקצרה במבואות מהדירי חידושי הרשב"א על הש"ס בהוצאת מוסד הרב קוק, למשל אצל ר"א ליכטנשטיין, חידושי הרשב"א, בבא קמא, מבוא, ירושלים תשמ"ז, עמ' 10-8. 

				

				
					271	בבא מציעא קז ע"ב. תרגום: אמר לו רב יהודה לרב אדא המודד, אל תזלזל במדידה, שכל מעט ומעט ראויה (=לגדל בה) לכרכום תרבותי. אמר לו רב יהודה לרב אדא, המודד ארבע אמות הנגר (=שמודדים בשפת אמת מים קטנה) זלזל בהן (=ואל תמדדן בדיוק). ושל הנהר, אל תמדוד אותן כלל (=ושער במידה גדולה). רב יהודה לשיטתו, שאמר רב יהודה ארבע אמות (=הסמוכות) לתעלה (=שייכות) לבני התעלה. והסמוכות לנהר (=שייכות) לכל העולם.

				

				
					272	רש"י, שם, ד"ה ארבע: 'ארבע אמות דאניגרא — אמת המים שהמשיכוה מן הנהר הגדול אל השדות על פני הבקעה כולה ומניחין בעלי כל שדה ושדה מלזרוע את אגפיה רוחב ארבע אמות שלא תתקלקל שפתה ומודדין אותם כולם ביחד ומציינים אותם שלא יחרשו מן הסימן ולחוץ'.

				

				
					273	רש"י, שם, ד"ה לא: 'זלזל בהן — אל תדקדק בהן להרחיבן: לא תמשחנהו כלל אלא באומד הדעת תניחנו כדי שיהו ניכרים לעיניים שהן שלמות ורחבות'.

				

				
					274	רש"י, שם, ד"ה לבני.

				

				
					275	רש"י, שם, ד"ה לכ"ע.

				

				
					276	דברי רש"י אלה, כי על נכס השייך לכולם לא ניתן למחול, עולים בקנה אחד עם דבריו במקום אחר: 'מי הוא שבידו למחול ולסלוח' (רש"י, בבא בתרא כג ע"א, ד"ה ומאן שביק).

				

				
					277	ראו על כך בהרחבה במאמרי: ש' גליקסברג, 'סוכה כמטרד ברשות הרבים, על המתח בין מצוותו של היחיד ובין חובות הציבור', שיח שדה, 3 (תשס"ז); שו"ת ניצני ארץ, ירושלים תשע"א, סימן ד, עמ' 112-103.

				

				
					278	סוכה לא ע"א.

				

				
					279	רש"י, שם, ד"ה והמסכך. משמעות מעשית נוספת לדין זה מעניק אחד מפוסקי זמננו, הרב מנשה הקטן, שו"ת משנה הלכות, חלק ד, סימן רכו: 'ולא אכחד מעטי כי כבר הי' לי הרהורי דברים באנשים שיש להם מכונית (קאר בלע"ז) ולא מצאו מקום ליכנס עם המכונית ומעמידים המכונית ברחוב במקום אשר אסור מדינא לעמוד שם לבד ממה שעוברים בזה על דינא דמלכותא דינא יש בזה עוד איסור של גזל הרבים כיוון דהרחוב שייך לכל העולם והוא גוזל מהם וצ"ע מאד אמאי סמכו אפילו שומרי התורה שמניחין המכונית נגד החוק'. עוד ראו: שו"ת מנחת יצחק, חלק ח, סימן קמח, לעניין הענשת מי שמצער את הציבור ומי שמחנה את רכבו באופן שמפריע לציבור; רנ"צ פרידמן, הבטיחות בדרכים לאור ההלכה', שנה בשנה (תשכ"ט), עמ' 130-123; י' בלויא, פתחי חושן, ירושלים תשמ"ח, ח, כט, אות עג.

				

				
					280	ברוח זו מסביר הרב יחיאל מיכל חרל"פ את דברי רש"י שלפיהם הסיבה שאסרו חכמים לגדל בהמה דקה בארץ ישראל היא מפני גזל הרבים: 'רועה בשדות אחרים וגוזל את הרבים' (רש"י, בבא קמא פ ע"א, ד"ה לסטים). מסביר הרי"מ חרל"פ: 'ולכן נראה דבארץ ישראל הרועה בשדות אחרים יש בו שני סוגי איסור: אחד, מה שמפסיד להיחיד שהשדה היא שלו, וגם איסור שמחויב חלק מהישוב שכל ישראל רוצים שהשדה תזרע ותגדל בה פירות האדמה והאילנות, ובארץ ישראל דוקא הרי זה נחשב כאילו גוזל את הרבים [ההדגשה של המחבר] של כלל ישראל, יען שהארץ בכללה שייכת לכל העם כולו. וכוונת רש"י היא שבארץ אעפ"י שישלם להיחיד את הפסדו, ולא תהי' אז גדל היחיד, אבל את חורבן הישוב לא יתקן בתשלומי דמים, ומפני זה הוי כגוזל את הרבים, וישוב א"י וגוזל את הרבים וחד הוא וכשאמרו לסטים מזוין בתוך ביתו, כוונתם היתה שמשום ישוב הארץ הריהו כגוזל את הרבים' (הרב יחיאל מיכל חרל"פ, תורת חוף ימים, ספר הזכרון, ירושלים תשמ"ח, עמ' קסז-קסח). העיקרון שלפיו ארץ ישראל שייכת לעם כולו זכה כשלעצמו לעיגון משפטי בתשובות גאוני בבל, אשר התירו לבצע קניין אגב, בכל מצב, גם כאשר אין ליהודי קרקע משלו, על בסיס העיקרון שלכל יהודי יש חלק משפטי בארץ ישראל, כך למשל בתשובת רב נחשון גאון, כפי שצוטטה בשו"ת מהר"ם מרוטנבורג, ד' סדילקוב תקצ"ה, סימן תקלו: 'אלא הכי פירושא, דקים להו לרבנן דאין כל אחד מישראל שאין לו ארבע אמות בארץ ישראל. ואם תאמר נטלוהו ישמעאלים ואנן בגלות, קיימא להו לרבנן דקרקע אינה נגזלת ובחזקת ישראל היא וארץ ישראל נקראת על שם ישראל'. עוד ראו: ש' אסף, תקופת הגאונים וספרותה, ירושלים תשט"ו, עמ' רעז-רעח. למקורות נוספים ראו: תשובות הגאונים, מהדורת הרכבי, ברלין תרמ"ז, סימן ר; אוצר הגאונים, קידושין, סימן קסא-קסג; ספר העיטור, הוצאת ורשה תקס"א, על פי דפוס ונציא שסח, מאמר ו, (י ע"ב). ראו: ספר הפרדס, ניו יורק תשי"ט, דף קב; תשובות רש"י, ניו יורק תש"ג, סימן רנה. תשובה זו הובאה גם בשו"ת הרשב"א, חלק ז, סימן תכח. ובכל בו, סימן קכח. עוד ראו: תשובות הגאונים הקצרות, דפוס קושטנדינה של"ה, סימן קצג; תשובות הגאונים, מהדורת אסף, ירושלים תרפ"ז, סימן קה. עוד ראו ראב"ן סימן עט; שו"ת מהר"ם מרוטנבורג, דפוס סדילקוב תקצ"ה סימן תתי. 

				

				
					281	בבא קמא כח ע"א; יב ע"א; כו ע"ב; ס ע"ב; ק ע"א. 

				

				
					282	תלמידו של הרשב"א, הריטב"א, מסביר מדוע מי שדרך הרבים עברה בתוך שדהו והחליף אותה באחרת הפסיד את שתי הדרכים, וחותמה של תורת רבו הרשב"א ניכר בדבריו: 'והוא לא זכה בדרך הישן כי כל העולם [ההדגשה של המחבר] יש להם בו זכות ואין אנו יודעים אם יתרצו גם עדין לא מיחו כדי שיתבטלו החליפין אף מחמתן הרי הוא כמזכה דבר מעכשיו לעד שהוא במדינת הים על מנת שיזכה בו או בשדהו כשיבוא דזכה חברו במה שנתן ולא זכה במה שיש לו ליטול עד שנראה אם ירצה אם לאו' (ריטב"א, בבא בתרא ק ע"א, ד"ה ופרקינן). כך גם מצאנו בדברי רבי יצחק בר אברהם מנרבונא, בשו"ת הרשב"ש, סימן ד. 

				

				
					283	חיים סולובייצ'יק (C. Soloveitchik, ‘Rabad of Posquieres: A Programmatic Essay’, Studies in the History of Jewish Society in the Middle Ages and on the Modern Period-Presented to Professor Jacob Katz, English Section, pp. 7-40) עמד על כך שתורתו של הראב"ד נקלטה ופותחה היטב אצל הרמב"ן ותלמידיו, ובראשם הרשב"א.

				

				
					284	בשיטה מקובצת, בבא בתרא, שם. 

				

				
					285	הגותו של הרשב"א ותפקיד הקבלה והפילוסופיה בחשיבתו נידונו בכמה מחקרים: D. Horwitz, The Role of Philosophy and Kabbalah in the Work of Rashba, Yeshiva University 1986; ד' שוורץ, 'בין שמרנות לשכלתנות (הגותו העיונית של חוג הרשב"א)', דעת, 33-32 (תשנ"ד), עמ' 143-132; מ' אידל, 'הרשב"א ואברהם אבולעפיה — לתולדותיו של פולמוס קבלי נזנח', ד' בוירין ואחרים (עורכים), עטרה לחיים, ירושלים תש"ס, עמ' 251-235. וראו פויכטונגר (לעיל הערה 4), עמ' 146, הערות 4, 5.

				

				
					286	ואף לדון דיני נפשות. ראו בהרחבה: ש' אסף, העונשין אחרי חתימת התלמוד, ירושלים תרפ"ב.

				

				
					287	בנושא זה הרחיבו חוקים רבים, בקצרה אפנה לכמה מחקרים: מ' אלון, 'סמכות ועוצמה בקהילה היהודית — פרק במשפט הציבורי העברי, שנתון המשפט העברי, ג-ד (תשל"ו-תשל"ז), עמ' 34-7; הנ"ל, 'שלטון הקהילה ויחסי יחיד וציבור במשפט העברי', שנה בשנה (תשל"ח), עמ' 237-209; א' וסטרייך, 'הכרעות שיפוטיות של הרא"ש בספרד', מחקרים בהלכה ובמחשבת ישראל (תשנ"ד), עמ' 182-157.

				

				
					288	אכן, פעילותו של הרשב"א הייתה יישומית יותר במידה ניכרת, שכן הוא נשא בתפקיד הרשמי של 'רב חצר המלך' (Rabbi de la corte) של יהודי ספרד, בעוד לרמב"ן לא היה מעמד רשמי. ראו תא שמע (לעיל הערה 6), עמ' 57. 

				

			

		
	
			אורנה רחל וינר

			סוד האצבעות בקבלה

			במאמר זה289 מבקשת אני לחשוף גישה קבלית ייחודית, הקושרת את סודות האלוהות והבריאה לאצבעות כף היד במחווה ובהתבוננות. גישה זו תחילתה כנראה בספר יצירה — אם כי שורשיה בסודות הטמונים בענייני האצבעות במקרא, כגון עבודת כוהן גדול בבית המקדש, הנחת תפילין וברכת כוהנים — שיאה אולי בחיבור 'סוד האצבעות' לר' יעקב הכהן, וסופה מי ישורנו. 

			א. קורותיו וכתביו של ר' יעקב

			ר' יעקב הכהן יחד עם אחיו ר' יצחק הכהן, בני ר' יעקב הכהן, מכונים האחים הכוהנים. ר' יעקב בן יעקב הכהן נולד בסוריא אשר בקסטיליה לפני שנת 1220 ונקבר בשגוביה בסוף שנות ה־60 של המאה הי"ג.290 הוא מכונה בכתבים ר' יעקב הספרדי, ר' יעקב איש סוריא ור' יעקב משגוביה, ותארים שונים צורפו לשמו. האחים חיו בתקופתו של המלך אלפונסו החכם (1284-1252)291 באחת הקהילות הגדולות292 בתקופתם, לפי מושגי הימים ההם: כ־65 משפחות מנתה 'כנסייתם', כפי שעולה בבירור מתפילתו של ר' יעקב: 'תשתבח בשמך הגדול... ותתיחד בפי עמך ישראל עמוסיך. ותתגדל בכנסיה שלנו שהיא כלל ששים וחמש משפחות עומדים לפניך...'293

			ר' יעקב ור' יצחק בני יעקב, כמו רבים אחרים, נדדו מאזור לאזור והיו בקשר עם חכמים מאזורים שונים בספרד. לפי עדותו של ר' יצחק294 נדדו השניים ועברו בפרובאנס, וכנראה אף התגוררו זמן מה בנרבונה או בקרבתה. הם באו בקשרים עם מקובל מתלמידי ר' אלעזר מוורמס295 בסביבות שנות ה־50 וה־60 של המאה הי"ג.296 במאמר על האצילות השמאלית, שכפי הנראה חובר ממכתבים297 שכתב מן הדרך,298 מזכיר ר' יצחק שאחיו ר' יעקב 'נחלש' בבדרש.299 אצל אחדים מחוקרי הקבלה הם נחשבים ל'חוג הכוהנים' שבין חוגי קבלת קסטיליה, יחד עם תלמידיהם וכותבי תורתם, הלוא הם בן גילו, תלמידו וממשיך דרכו של ר' יצחק הכהן, ר' משה מבורגוש,300 ותלמיד צעיר ממנו, ר' טודרוס הלוי אבולעפיה.301 ר' יעקב, שהיה המבוגר בין האחים, כפי ששלום מוכיח,302 היה ראש חוגו בימיהם, ולאחר מותו המשיך ר' יצחק ולימד את תלמידי ר' יעקב.303 גם לפי עדותו304 של ר' יצחק דמן עכו, שקרא את ספר האורה,305 נחשב ר' יעקב לאחד מגדולי מקובלי קסטיליה.

			המסורת האשכנזית בכתביהם של הכוהנים מובחנת בבירור. כמוכן ניכרת בהם השפעה של כתבי חוג העיון, הן בכיווני החשיבה הגנוסטית306 והניאופלטונית,307 הן בסגנון הכתיבה הפסאודואפיגרפי.308 יש חוקרים המערערים על עצם המפגש של הכוהנים עם חכמי צרפת, אך לא על המגע עם כתביהם. יש המגדירים את החוג כמי ששימשו מתווכים להרקת התורה החסידית לקבלה הספרדית.309 אברמס מגדיר זאת אחרת: 'כתבי ר' יעקב ככלל מדגימים את המעבר בתורת הסוד במאה הי"ג, מכתבי חסידי אשכנז למקובלים בספרד'.310 

			מן האמור לעיל דומה כי קבלתם אחת היא. ואולם, אברמס במחקרו על ספר האורה סובר אחרת. מדבריו משתמע כי ר' יצחק הכיר את קבלת אחיו אך לא גרס אותה. לדעתו, הנתמכת בציטוט מאת ג' שלום בספר התמונה,311 ייצגו האחים שני זרמים בקבלה, שהתקיימו במקביל ללא סתירה ומחלוקת.312 מיניה וביה מביא אברמס דוגמה לכך, שר' יצחק הטמיע במאמר על האצילות מסורות מתוך 'פירוש האותיות' של אחיו ר' יעקב. עוד הוא סבור שר' יעקב פעל בטרם הופץ הזוהר ולפני שנכתבו כתבי ר' יצחק הכהן.313 מכל מקום, אברמס טוען ש'אין זיקה רבה בין הקבלה של ר' יעקב ולקבלה של ר' יצחק הכהן', ולפיכך 'עלינו להיזהר לא רק בשימוש במילים "המעמיקים" ו"האחים־הכוהנים" אלא גם במונח "חוג"'.314 יורשה לי להעיר לגבי הקדימות, כי 'פירוש טעמי הנקודות וצורתן' לר' יצחק הכהן משקף קבלה תיאוסופית מגובשת למדי, בעוד רוב כתבי ר' יעקב הכהן אינם קשורים עדיין כלל לתיאוסופית הספירות, ויש בהם אך ניצנים של תורה זו.

			חיבוריו הקצרים של ר' יעקב הכהן נתפרסמו לראשונה בדפוס על ידי שלום במדעי היהדות ב, קבלות ר' יעקב ור' יצחק.315 שני חיבורים ארוכים יותר, פרוש המרכבה וספר האורה שממנו נלקח 'סוד האצבעות', נחקרו ונתפרסמו בנפרד. וזוהי רשימת החיבורים:

			
					פרוש צורת האותיות או פירוש האותיות316 

					תפלה נוראה לר' יעקב משגוביא317 

					קבלת החכם ר' יעקב החסיד ב"ר יעקב ז"ל318 

					סודות לר' יעקב הכהן319 

					פרוש המרכבה320

					ספר האורה321 ובו 'סוד האצבעות'

					סוד דרכי האותיות והנקודות322

			

			ספר האורה נכתב על ידי ר' יעקב כסדרה של פירושים למצוות ודרשות על פסוקים. הנושאים מסודרים לרוב לפי 'סודות', סוגה ספרותית מקובלת בין מקובלי קסטיליה, במיוחד במאה הי"ג.323 הסוד העוסק בנקודות נמצא בתוך טעם התפילין. אפשר להבין שהמחשבה על היד עטורת התפילין ועטורת סודות הויה, הגלומים באצבעות וברווחים שביניהן, גררה גם את הדיון המעמיק יותר על סוד האצבעות והנקודות. במהדורת אברמס מופיע 'סוד האצבעות' כנושא בפני עצמו, הפותח במילים 'תדע לך אחי', כאשר לפניו משפט מקשר מסוף סוד התפילין: 'והבן סוד האצבעות הגדול הזה'.

			'סוד האצבעות' נמצא בשלושה כתבי יד, כידוע לי. הראשון (כ"י מילנו 62) — בתוך רצף סודות של ר' יעקב הכהן המהווים את ספר האורה; השני (כ"י פריס 770) משובץ כ'הגהה', כלומר כתוספת מאוחרת על גבי דף מחוק, בתוך חיבור העוסק בסודות האותיות והניקוד, כשחלק מהדפים, במיוחד אלה שבסביבת הקטע המשובץ, מקבילים לקטעים מהחיבור 'סוד דרכי האותיות והנקודות' (להלן, סדא"ן); והשלישי (כ"י פריס 817) נמצא בסופו של חיבור הדומה לסדא"ן (אך אינו זהה לו) ומופיע בספר הנעלם, שהוא אוסף של מדרשים וחיבורים קבליים שונים מן המאה הי"ג.324

			מי חיבר את 'סוד האצבעות'

			לדעת שני חוקרים, שלום ופרבר, נכתב 'סוד האצבעות' על ידי ר' משה די ליאון (רמד"ל), ואילו אברמס משייך אותו לר' יעקב. כך הוא מצוטט גם אצל וולפסון. שלום קובע כי '"סוד האצבעות" לקוח בלי ספק מספר אבוד של ר' משה די ליאון על סוד האותיות'325 — אך אין הוא מביא ראיה לכך. פרבר — במאמרה על מקורות תורתו הקבלית המוקדמת של רמד"ל, שבו היא עומדת על הקשר בינו לבין ר' יוסף ג'יקטילה ב'גנת אגוז' ועל המקורות המשותפים להם — אומרת על 'סוד האצבעות': 'ולא מן הנמנע שהוא יצא מתחת ידיו של רמד"ל'.326 כלומר, היא מודה שיש ספק בזיהוי, אך נקודת המוצא שלה היא עמדתו של שלום: 'אני נוטה לקבל את זיהויו של רמד"ל כמחבר "סוד האצבעות"'.327 אברמס מיקם את 'סוד האצבעות' בתוך ספר האורה לר' יעקב, ובעצם עריכה זו יש משום הצהרת עמדה, שהסוד שייך לר' יעקב. במאמרו על סמליות האותיות ודימויי המרכבה בזוהר מצטט וולפסון קטע מכ"י מילנו מתוך 'סוד האצבעות' בהגדירו אותו כטקסט קסטיליאני השייך לאותה תקופה — ספר האורה של ר' יעקב בן יעקב הכהן.328

			אין אחדות דעים בין החוקרים ביחס למיהות מחברו של 'סוד האצבעות', זה אומר בכה וזה אומר בכה.329 אני נוטה לדעה כי ר' יעקב הוא שכתבו. אין ספק ש'סוד האצבעות' ו'סוד דרכי האותיות והנקודות' מיד מחבר אחד יצאו, ויש בהם מוטיבים משותפים זה עם זה ועם ספר האורה של ר' יעקב, שבין קבציו נמצא גם 'סוד האצבעות'.330 לתוספת נופך אומר, כי מוטיב האצבעות כלייטמוטיב מקבל ביטויים רבים ושונים בכתביו.

			בטרם אסקור את החיבור 'סוד האצבעות' עצמו, אביא בקצרה אקדמות מילין על סוד האצבעות בקבלה. 

			ב. סוד האצבעות בקבלה הקדומה

			בדברים הבאים אעקוב אחר מוטיב האצבעות בקבלה, החל מספר יצירה ורישומיו בכתבי המקובלים וכלה בר' יעקב הכהן ובני חוגו. אנסה להתחקות אחר מקורו של מוטיב האצבעות בכתבי הקבלה בכוונה למצוא את הקשר בין אצבעות האדם ועבודתו המיסטית.

			ספר יצירה

			אף שאינו נחשב שייך לספרות הקבלה במלוא מובן המילה, הזין ספר יצירה את רעיונותיהם של פילוסופים ומקובלים כאחד:331

			עשר ספירות בלימה:

			מספר עשר אצבעות,

			חמש כנגד חמש, 

			וברית ייחוד מכוונת באמצע 

			במלת לשון ובמילת המעור332 

			בס"י נוסח לראשונה הקשר בין האצבעות לספירות ובינן ללשון ולדיבור במסגרת הברית בין האדם הישראלי לבורא. ס"י טבע את המונח 'עשר ספירות' בתודעה הקבלית, גם אם עצם המושג ופשרו לבשו ופשטו צורה והתעטפו באדרות רבות לאורך השנים. עשר הספירות נקבעו בציטט הידוע הזה כמקבילות לעשר האצבעות בגוף האדם. הצורה המצטיירת כאן היא של לשון מאזנים: חמש אצבעות מכל יד, והלשון אשר בפה, כלומר בראש, היא המאזנת. בדומה לכך עשר אצבעות הרגליים, חמש מכל צד, ואיבר הברית, שמיוצג כאן בביטוי 'מילת המעור', כלשון המאזניים. מילה בדיבור ומילה של הברית — יש כאן לשון נופל על לשון פשיטא. 

			ותמה הוא, מה ראה ס"י להציג את האנתרופוס האלוהי באיברים אלה: אצבעות, לשון ומעור. שמא אין האיברים האלה אלא ייצוג גופו של האדם באשר הוא? בשאלה זו ואחרות התחבטו הפרשנים הקלאסיים של ס"י, והדיה מצויים במחלוקת חכמים במחקר המודרני.333 

			האצבעות אצל חסידי אשכנז

			ר' אלעזר בן יהודה מוורמס כתב פירוש לס"י, ובו הוא מרחיב קמעא את הרעיונות של ס"י ומפרש את הסתום בו:

			עשר ספירות בלימה שאין לספור יותר מי' כי כשאתה מונה י"א הרי חוזר החשבון חלילה, כמספר י' אצבעות זהו סימן לדבר כמו האצבעות י' וה' כנגד ה' וברית יחוד מכוונת באמצע כי ה' אצבעות ביד ימין וה' ביד שמאל והלשון באמצע שממנו מחשבת הייחוד לפה ולשון הוא ברית הייחוד באמצע וכן ה' אצבעות ברגל ימין וה' אצבעות בשמאל וברית המילה מכוונת באמצע כן י"ס הם ויחיד עולם ממוצע למעלה מכולם על כסא כבודו, זהו ששנה במלת פה ולשון ובמלת המעור הוא הערוה כלשון שכתוב למען הביט אל מעוריהם334 וכמו כמער איש ולויות.335

			הספירות נתפסות כאן בבירור כשימוש במספרים בשיטה העשרונית, והמילה 'ספירות' כאן היא שם פעולה. האצבעות הן סימן ותזכורת לשיטת ספירה זו. המילה 'אצבעות' מעבירה את ר"א ממחשבת החשבון לתודעה אחרת, תודעת הספירות. 

			בעקבות ס"י הוא מדגיש את המספר עשר וכן את שיווי המשקל בין שתי הקבוצות של חמש, התופס הן באצבעות הידיים, הן באצבעות הרגליים. מאזן זה שבגוף כמוהו כעשר הספירות, והאל היחיד שורה מעליהן, נעלה ביחידותו, וכביכול מצוי באמצעיתן של הספירות, אך מעליהן, על כיסא הכבוד. 

			מן הכיסא עובר ר"א ומטיל אור על המילה 'מעור' בעזרת פסוקים הרומזים לארוס האלוהי. מתוך כך עולה קונוטציה של המרכבה הקדומה,336 מרכבה ממשית בדמות מכונה על אופנִים שהייתה במקדש שלמה, ועליה היו מצוירים 'כְּרוּבִים אֲרָיוֹת וְתִמֹרֹת־כְּמַעַר־אִישׁ וְלֹיוֹת, סָבִיב' (מלכים א' ז 36). אף כאן, ספק דימוי למבנה טכני, ספק לציורים ולפיתוחים של קישוט — הרמיזה הארוטית כבר בטקסט המקראי.

			ספר הבהיר

			בס"י מתווכות האצבעות בין האדם לאל דרך האיכות המספרית והקשר למערכת האותיות. ספר הבהיר מקשר את האצבעות והספירות לעניין נוסף, והוא הרמת הידיים לברכת כוהנים. השימוש במושג 'ספירות' במשמעו התיאוסופי, כפי שמורגל בקבלת המאה הי"ג, נעשה כאן בצורה אגבית, לדעת שלום, כמו היה כבר מושג ידוע ומקובל,337 אף כי בספר הבהיר כמעט אינו מופיע מלבד בדוגמה שלפנינו ובמשנה העוקבת.338 במושג 'תיאוסופיה' הכוונה לקבלה המושתתת על תפיסת ההוויה האלוהית כעשר ספירות וליציאה והאצלה של עשרה כוחות אלוהיים אלה בבריאה. הם שקבעו את דמות היקום, האדם וערכיו והם שמודדים את העברת השפע אליהם.339 הרמת הידיים מסמלת את עשר הספירות שבהן נסתיימה בריאת שמים וארץ והושם גבול340 להם, ומכאן שבנשיאת הידיים והרמתן כלפי מעלה גורמים להבאת שפע ממקור עשר הספירות מן השמים אל הארץ: 

			ומאי טעמא בנשיאות כפים ולברך בהון בברכה, אלא משום דאית בידים עשר אצבעות, רמז לעשר ספירות שבהן נחתמו שמים וארץ, ואותן העשרה כנגד עשר הדברות, ובכלל אותן העשרה נכללין כל שש מאות ושלש עשרה מצות, ומנה אותן האותיות של עשר הדברות ותשכח דאינו"ן תרי"ג אותיות, ובהם כל עשרים ושתים אותיות בר מטית דלית בהון. ומאי טעמא, ללמדך דטית היא בטן ואינה בכלל הספירות.341

			כמו כן מסמלות עשר האצבעות גם את עשרת הדיברות. דרך מניפולציה של גימטריות מגיע בעל הבהיר לכך, שי' הן תרי"ג מצוות וכ"ב אותיות שבהן (חוץ מהאות ט'), ובזאת הוא רומז אגב הרחבה לעניין השני שס"י מקשר לאצבעות, דהיינו האותיות.

			סמל אחר שמצמיד ספר הבהיר לאצבעות הידיים הוא 'עשרה מאמרות שבהם עומד העולם', והידיים הן ידי משה הנוצחות במלחמה.342 אחת הספירות או המידות,343 או אחד המאמרות, נקראים 'ישראל' ובתוכו התורה. הרמת הידיים מסמלת אפוא את ניצחון ישראל והתורה ואת הקשר ההדוק ביניהם, שאין ישראל נוצחין אלא בזכות שמירת התורה:

			ומאי ניהו תורת אמת, דבר שמורה על אמיתת העולמים ופעלתו במחשבה והוא מעמיד עשרה מאמרות שבהם עומד העולם והוא אחד מהם, וברא באדם כנגד אותן עשר, עשר אצבעות ידים, וכשהיה משה מרים ידיו ומתכוין במעט כונת הלב באותה מדה344 שנקראת ישראל ובתוכה תורת אמת, ורומז לו [ב]עשר אצבעות ידיו שהוא מעמיד את העשר, ואם לא יעזור את ישראל לא יתקיימו העשרה מאמרות כל יום ויום, הילכך וגבר ישראל, וכאשר יניח ידו וגבר עמלק, וכי משה היה עושה שיגבר עמלק, שנא' (שמ' יז יא) וכאשר יניח ידו, אלא אסור לאדם לשהות שלש שעות כפיו פרושות לשמים.345

			עשרת המאמרות, דהיינו עשר פעמים שנכתב בפרשת בראשית 'וַיֹּאמֶר אֱלֹהִים', כגון 'וַיֹּאמֶר אֱלֹהִים יְהִי אוֹר' (בראשית א 3), התגלגלו לעשר ספירות והם מיוצגים בעשר אצבעות הידיים. האצבעות אינן סמל בלבד, אלא כוח בהן 'להעמיד' ולקיים את עשרת עמודי העולם הללו. יש כאן דילוג בין ממדי זמן שונים: מזמן היסטורי, המעמד של מלחמת עמלק, כשמשה הרים את ידיו למען ניצחון ישראל, לזמן נצחי או קבוע, זמן הטבע: 'לא יתקיימו העשרה מאמרות בכל יום ויום'. 

			בנשיאת הכפיים346 שבברכת כוהנים מורידים את שפען של ספירות אלה ומעמידים את העולם על מכונו. לאלמנטים הכלל־אנושיים ולמצווה היהודית־אופיינית של ברית המילה מצטרפים כאן עשרת הדיברות וברכת הכוהנים, שכולם קשורים לדיבור, למילה ולאות. האצבעות כאיבר בגוף זוכות לקשר עם היקום ועם הנצח הן דרך הזמן ההיסטורי, הן דרך הזמן היומי. באמצעות דמותו של משה מועברות האצבעות מן המעשה ההיסטורי למעשה התפילה היומיומי.

			קבלת קטלוניה

			רמב"ן

			ראינו כי בס"י מחולקות האצבעות לשתי קבוצות של חמש, כמתבקש באופן טבעי, תוך יצירת תמונה של מֹאזניים. תמונה זו חוזרת אצל ר' משה בן נחמן בְמודגש, תוך הוספת מושגי הימין והשמאל, החסד והדין.

			[מ"ג] עשר ספירות בלימה מספר עשר אצבעות פירוש כי העשר ספירות שהם נעלמות והם בלימה, מספרם וענינם נראה ביצירה התחתונה. שנבראו באדם עשר אצבעות ביד וברגל שהם בהתחלת האדם ובסופו, והם חמש כנגד חמש לפעול באלו צד ימין ורחמים ובאלו צד שמאל ודין, וברית יחיד מכוונת באמצע במילה ובלשון ובפה, כלומר נתייחדו בג' מקומות יחוד שלם, במילה והיא בצורת יו"ד לרמוז על ייחוד החכמה, ובלשון שהוא צורת וא"ו לרמוז על הקו האמצעי בשם הגדול, ובפה הוא הנקב שהדיבור יוצא ממנו והוא בצורת ה"א בהעלמה, ורומז על ייחוד הבינה.347 

			אצבעות הידיים והרגליים גם יחד, וגוף האדם בכללו, על מבנהו הסימטרי והמאוזן, הם מעין מכשיר לפעולה על הספירות האלוהיות, דהיינו לתיאורגיה. על ידי הסתכלות במבנה הגוף ואיבריו כמסמלים את אותיות שם הויה מטיל הרמב"ן על האדם היהודי את כל כובד משקלה של יצירת (דמות) האל במעשיו.

			הרמב"ן מדגיש אפוא שני היבטים בסוד האצבעות: א. הפונקציה הסימבולית: 'הספירות הנעלמות' נראות ב'יצירה התחתונה', קרי באצבעות הידיים. ההתבוננות באצבעות חושפת משהו מעשר הספירות הנעלמות. ב. הפונקציה התיאורגית: האצבעות פועלות על הספירות.

			ספר מערכת האלהות

			ספר מערכת האלהות (להלן סה"מ) מציב את הספירות בתבנית אדם דרך תיאור מחוות הידיים. הרמת הידיים כלפי מעלה מביאה לירידת שפע הספירות חוכמה ובינה, חוכמה בימין ובינה בשמאל, אל הראש הנמצא ביניהן:

			מנין תרי"ג מצות נרמזים באברי האדם ובגידיו רמ"ח אברים כנגד רמ"ח מצות עשה המשתלשלים מן התפארת באהבה ושס"ה גידים כנגד שס"ה מצות לא תעשה המשתלשלים מן העטרת דרך הפחד ועוד תראה כי צורתו הנכבדת שזכרתי כלולה בי' ספירות כי בראשו החכמה והתבונה שמשכנם במוח כנגד השניה והשלישית. והראש מקבל אותם בזרועות הפרושות למעלה ולכן נעשה האדם כנגד עשר ספירות. עשר אצבעות ידיו ועשר אצבעות רגליו לזכרון.348

			בעל סה"מ מציין, שהאצבעות הן עשר במספר בתור סמל זיכרון לעשר הספירות. הניסוח 'ולכן נעשה האדם' מעביר את מרכז הכובד שבהשוואה אל הספירות: אין האצבעות מזכירות לנו בתוקף מספרן את הספירות, אלא לכתחילה נוצר האדם כשעשר אצבעות לו, כתזכורת לספירות.

			הרעיון של ספר הבהיר בדבר הקשר של עשר אצבעות לברכת כוהנים זוכה לפיתוח נוסף בסה"מ:

			ונשיאות כפים של כהנים בעשר אצבעות ידיהם למעלה כנגד עשר הויות עליונים להשרות שכינה בתחתוני' על ידו להביא ברכה לעולם. כי אם יזכו ישראל היות שכינה שוכנת בקרבם אז השלום בארץ והברכה מצויה.349

			הספירות בספר הבהיר מיוצגות על ידי האצבעות מכוח שיתוף המספר, ואילו סה"מ ממקם אותן בתבנית גוף האדם באופן אנכי. הידיים הפרושות כלפי מעלה מסייעות לקבל את ספירות חוכמה, בינה והשאר אל תוך גוף האדם. 

			בקבלה הקטלנית, הן אצל הרמב"ן, הן בסה"מ, משתקפות אפוא הספירות בגוף האדם בכללו, לא רק באצבעות ולא במספרן בלבד, אלא בחלוקה ומיקום על פני הגוף באיבריו השונים.350

			הקבלה הנבואית

			בקבלה האקסטטית של אבולעפיה חוזר המוטיב המוכר של נשיאת הכפיים הכוהנית, אולם היא מתפתחת לכיוונים חדשים. מן התפילה הציבורית היא עוברת למסעו של היחיד בהתבוננות ובמדיטציה; מנחלתם הבלעדית של הכוהנים היא מומלצת לאדם הישראלי הרגיל, ובלבד שימלא את כל כללי הטקס בדחילו ורחימו. אלה כללים חדשים שנועדו למטרת התבוננות בשם המקודש, שם ע"ב, והם מלווים במחוות ידיים שונות ומשתנות, בשלושה שלבים:

			ושא עיניך למרום, ושא את כפיך הימנית והשמאלית כדמות נשיאות כפים של הכהן, שהוא מחלק חמש אצבעותיו מפה וחמש מפה, והשתים הקטנות דבקות ושתים הקרובות להן ג"כ דבקות וחלוק באמצע והגודל פשוט לבדו, וכך לשתי ידיך בצורה זה, ולשונך תכריע בנתים כלשון הפלס... מיד תוריד ידיך בנחת אשר נשאת אותם לפני השם בדמות עשר ספירות חמש כנגד חמש במספר עשר אצבעות, חמש מימינות וחמש משמאילות, אלה לזכות ואלה לחובה, ואתה הפכת הכוחות וזכית החייב, וע"כ תשים יד שמאלך על לבך, פשוטה בחמש אצבעות, ושים עליה יד ימינך פשוטה בחמש אצבעות להורות שהמזכה גבר וכבש תחתיו את המחויב, עד שהוא אסר עצמו והודה ונכבש, ועל זה אתה ישר לבך מיד והשתחוה לפני הצורה הנחשבת בלבך שהיא לפניך שהיא בעלת התנועה, ר"ל אשר הניעה העניה אשר ענית אשר טבע [לבך] לה בכסא כבוד, ושמה מלאך ה', והוא אמצעי שבינך ובין בוראך.351

			בריטואל אישי זה נישאות העיניים ונישאות הידיים, מכאן שהידיים מורמות אל שדה הראייה המוגבה352 (תרתי משמע) של המתבונן (תרתי משמע): דרך התבוננות פיזית מגיעים להתבוננות רוחנית־מיסטית. נשיאת הכפיים הכוהנית אינה מופנית, כמקובל, מן הפנים החוצה, אל ציבור המתפללים מקבלי הברכה, שהרי כאן מדובר בריטואל פרטי של הכנה להתכנסות מדיטטיבית. כפות הידיים מכוונות אפוא אל פני בעליהן, ולפיכך הן מוצמדות באצבע הקטנה, בזרת, ולא באגודל. התמונה הכללית של הידיים דומה לזו שבברכת כוהנים, אך אינה זהה לה. הקווים המאפיינים את שני האופנים של נשיאת הכפיים, זו המופנית אל הזולת וזו המופנית אל העצמי, הם הצמדת שתי הידיים בצד כף היד על פני מישור מדומה אחד, כמין ספר פתוח, והצמדת זוגות־זוגות של אצבעות, כשבין האמה לאצבע בכל יד יש רווח. למעשה הרווח, החלל הפנוי, הוא המציין מחווה זו בתודעה העממית והופך אותה למקודשת ונסתרת, כאשר בהיחבא בלבד מדגימים אותה.

			במחווה המקבילה לנשיאת כפיים, האגודל בולט הצדה מיתר ארבע אצבעות כף היד, ואבולעפיה מדגיש עובדה זו: 'והגודל פשוט לבדו'. הדבר מתקשר למעמד האגודל ב'סוד האצבעות' של ר' יעקב הכהן, כפי שנראה להלן.

			בשלב הבא מועברות הידיים לתנוחה אחרת, ובה שתי כפות הידיים מונחות על הלב באצבעות פרושות, כף יד ימין על גבי כף יד שמאל. יד שמאל פשוטת האצבעות מסמלת את חמש ספירות הדין, אולם עליה מונחת יד ימין, גם היא פשוטת אצבעות, המסמלת את התגברות מידת החסד על הדין. בשלב השלישי מורחבות מחווֹת הידיים לתנועת הגוף כולו — להשתחוויה מול תמונת האותיות שנוצרה בלב ומושלכת קדימה, והיא מסייעת לקשר בין האדם לאלוהיו.

			בקבלה הנבואית מובאות הידיים והאצבעות לא כסמל שכלי בלבד, ואף לא בתנוחה המקובעת של ברכת כוהנים בלבד. מייצוגיות פסיבית למדי בקבלה הקטלנית מקבלות כאן הידיים והאצבעות חיוּת ותנועה. הן פועלות ומשחקות, הן מפעילות את הגוף, את הראייה החיצונית וההחזיה הפנימית ובכוחן להפֵּך את מידת הדין למידת החסד.

			ג. קבלת קסטיליה

			בסקירת קבלת קסטיליה אעסוק רק בחוג האחים הכוהנים, ואף בחוג זה אתמקד רק בכתבי ר' יעקב הכהן ותלמידו ר' משה מבורגוס. אתחיל בכתביו השונים של ר' יעקב.

			ר' יעקב הכהן

			כמו אצל רבים מהמקובלים, גם אצל ר' יעקב הכהן מהדהד ספר יצירה במונחיו שהתקבלו כנוסחות קוסמיות. עשר האצבעות וברית הלשון והמעור נזכרים ב'סוד הציצית' שבתוך ספר האורה. ר' יעקב, כפי שנראה להלן, אוהב לגלגל במוטיב האצבעות. הוא מצטט בשפע מספר יצירה ומבאר, 'ולמה אמר בכאן האצבעות ולא שאר האיברים, לפי שבאצבעות נעשו כל האומניות, וכן מעשה אצבעותיך (תהלים ח 8)'. סמליות זו בוטאה גם ב'סוד האצבעות' כנימוק תשתיתי לכתיבתו. בספר האורה, כמו בסדא"ן, דן ר' יעקב פעמים רבות במטטרון ובמעמדו. מוטיב האצבעות מסייע לו גם בזאת: 'ה' אצבעות רמז לי' גלגלים בגלגל חמישי שהוא וילון עומד מטטרון הוא יוד. וממנו נגזרו כל העשיריות יה"ו'.353

			סוד דרכי האותיות והנקודות

			בחיבור סדא"ן354 מועלה דימוי של היד הקמוצה מתוך שילוב של משחק מילים בין שם התנועה (שניתן לה על שם השפתיים הקמוצות בזמן ביצועה) לבין מצב היד, כשברקע פעולת הכוהן מן המקרא: 'וְקָמַץ הַכֹּהֵן מִמֶּנָּה מְלוֹא קֻמְצוֹ...' (ויקרא ה 12). ר' יעקב משתמש בשיבוץ המקראי לתיאור המהות הגבוהה מכול — זו של הבורא אדון הכול: 'ואינם יכולים לצאת מרשותו לכאן ולכאן כאשר נפרש בסוד המלך שהוא הקומץ את כלם בקמצו אשר בידו נפש כל חי ורוח כל בשר איש'.355 דברים ברוח זו נכתבו גם בהמשך החיבור, מתוך הדגשת ההבדל בין קמץ לחולם, ואדון בכך ביתר פירוט בסעיף 'סוד האצבעות'.

			ועל כן אין לעלות בלבבך הענין הזה כי אחרים דומים לחל"ם בצורה ובדמות מה שאין כן לקמ"ץ הקומץ את הכל בקמץ וכלם נקמצים בידו כאשר נפרש בע"ה כי אין דומה אליו לא בצורה ולא בדמיון ולא בתכונה. והוא כולל את כל הנקודות בידו וכלם נכללים בו.356

			היד הנקמצת לאגרוף, החופן בתוכו את אבקת הקטורת, מסמלת את הקב"ה, החופן בידו נפש כל חי. האל מיוצג גם על ידי תנועת הקמץ, סמליות החוזרת אף ב'סוד האצבעות'.

			פירוש האותיות

			בחיבורו 'פירוש האותיות', הגוזר לקחים תיאולוגיים וקבליים מהעיצוב הגרפי המסורתי של האותיות העבריות המרובעות, מדבר ר' יעקב על צורת האות א' כדמות אדם. כיוון החשיבה הבולט בפירוש זה הוא פירוק האותיות לגורמים, כלומר נעשה ניסיון למצוא את האותיות המסתתרות בתוך כל אות, את המרכיבים הקטנים והבסיסיים (במאמר מוסגר ייאמר, כי בסדא"ן מצביע ר' יעקב על סימני הניקוד כמרכיבים את האותיות). האות א' מורכבת משלוש אותיות: י', ו', י'. 

			וכמו כן הבט בצורת האלף ותמצאנה בצורת אדם בראש בידים וברגלים והראש הדומה ליוד הוא כנגד עשרה דברים שהן בראש האדם ואלו הן: ד' בתי הראש ושתי האזנים ושתי העינים ושני הנחירים הרי עשרה כנגד חשבון צורת היוד שבראש האלף וכמו כן כנגד עשר אצבעות ידי האדם. והקו האמצעי הדומה לואו הוא כנגד שש קצוות אשר באדם, כי האדם עולם קטן הוא... והרגל אשר באלף הדומה ליוד, היא כנגד עשר אצבעות רגלי האדם.357 

			הדימוי לגוף האדם מורכב מכמה תפיסות, הן צורניות, הן של ערכי גימטרייה סמליים, ולא כאן המקום לפרט. לענייננו חשוב הסיפא — 'והרגל אשר באלף הדומה ליוד היא כנגד עשר אצבעות רגלי האדם'. זה מעלה על הדעת ציור המופיע בספרי קבלה:358

			אם עד כה ראינו מוטיבים הקשורים לאצבעות מתגלגלים ברצף קווי משהו, משאנו עוברים לסקור את קבלתו של ר' יעקב, הגבול נפרץ. בספר האורה הוא מזכיר את מוטיב עשר האצבעות הבסיסי מספר יצירה, ברית הלשון, ומוצא בהן טעם מהותי שמעבר למספרן: האצבעות הן היוצרות כל שבעולמו של האדם. עם זאת, באמצעות מספרן ועל ידי האותיות ה' ו־י', הנושאות את הערכים הגימטריים הקשורים למספרן, הוא מקשר אותן למושגים קוסמולוגיים ופילוסופיים: גלגלים, רקיעים ומטטרון שר השכל. בחיבור סדא"ן משחקות האצבעות משחק שונה, בנבדל מזה שבס"י. הכוהן המקראי שב ומופיע באחד מטקסי המקדש, כאשר הוא קומץ את המנחה באצבעותיו, ופעולתו זו קושרת את האצבעות מחד גיסא לניקוד, דרך האסוציאציה לשמה של הפעולה, ומאידך גיסא לריבון העולם, דרך סמליות הפעולה של אחיזה ושליטה. מקוריותו בולטת מאוד במאמרו 'פירוש האותיות', בראש ובראשונה בעצם הקדשת מאמר לרעיונות הנקשרים בצורתן ועיצובן של האותיות. בדיונו על המבנה הגרפי של האות א' הוא מייחס את רגלה השמאלית הדומה ל־י' לסמל אצבעות הרגליים. אצבעות הידיים במחווה כלשהי יוצרות את האות ב'. 

			סוד האצבעות

			מטרת החיבור 'סוד האצבעות' היא ללמד את ידיעת סוד השם המיוחד דרך ההתבוננות באצבעות. ר' יעקב כמורֶה מניח ידיעה מוקדמת אצל הלומד:

			וסוד שם המיוחד תמצאהו כלו בסוד הנשמה ולא תמצא דבר גופני מפני שהוא כלו נקודות שהן הן נשמה ממש ולא תמצאהו בכל האותיות כמותה.359

			שם השם מורכב מאותיות המשמשות גם כאִמות קריאה, הווה אומר שם השם מורכב בעצם מנקודות. ייתכן שר' יעקב חש בהפרעה מכך שהאות א', שגם היא אם קריאה, אינה נמצאת בשם השם, וזה סותר את אמירתו 'ולא תמצאהו בכל האותיות'. אולי משום כך שילב אות זו ב'סוד האצבעות' והקדיש לה דיון נרחב, כמו 'פיצה' אותה.

			המחבר קושר בין נקודות ואותיות — הנקודות הן נשמה לאותיות.360 ושמא ניתן להבין: האותיות כאמות קריאה הן נשמה לאותיות העיצוריות, על דרך ההיררכיה הנמצאת אצל ר' יוסף ג'יקטילה ב'שער הנקוד'361 — אותיות מסוג של חשמל, חיות ואופנים.

			כללו של דבר, שם השם כולו בסוד (=במהות) נשמה, ואין בו דבר גופני. יש משום אירוניה בכך שהדבר מובא כפתיחה לחיבור שעניינו ראיית השם דרך גוף האדם ממש. ברם, זו דרך המקובלים וכך אף נהג ספר הזוהר בפתיח לחטיבת אדרא רבא.362

			ניתן לומר כי החידוש בחיבור 'סוד האצבעות' הוא בכך שייחודו של האל נלמד מחמש התנועות — קמץ, צירי, חולם, שורק וחיריק — לפי האצבעות.

			ואמנם כי ענין הייחוד בחמשת התנועות בו ואמנם קמץ צרי חלם שרק חרק כפי א'363 צבעו' ופרקיהם בענינם וסודם.364

			בהתאם למשפט זה וכדי להוכיח את דבריו מדבר ר' יעקב על כל אחד ממרכיביה של התזה הנ"ל: על התנועות ועל האצבעות, על המספר חמש המשותף לאצבעות ולתנועות, על כל אצבע ועל כל תנועה ועל ייחוד השם ויחידותו.

			העניין הראשון באצבעות, המורה על שם השם, הוא דרך המושג 'חמש תנועות'. האצבעות, שהן חמש במספר, מעידות על שם השם המורכב מתנועות. יש כאן משוואה לוגית משולשת: שם הויה מורכב מאותיות־תנועות/חמש תנועות/חמש אצבעות. מסקנה: האצבעות מסמלות את שם הויה. ושוב יש משום פרדוקס בכך שזהות בכמות משמשת ליצירת הסמל למהות נעלה.

			המספר חמש תנועות מייצג סכמה תודעתית של חמש תנועות בסיסיות בהגייה — A, E, I, O ו־U — שמהן נוצרים וריאנטים תנועתיים שונים בשפות שונות ואף בדיאלקטים של אותה השפה. בעברית מייצג השיח על חמש התנועות את מסורת המבטא הספרדי. בכתבי הקבלה הן מיוצגות לעתים בגלוי או ברמז על ידי חמש אותיות א' עוקבות, ואכן בהמשך החיבור, אגב דיונו בצירי, משרבב המקובל ר' יעקב מעין מאמר מוסגר והוא: 'כי תמצא שהם חמש תנועות בפה כנגד חמש אצבעות שביד אַ' אֵ' א' אֻ' אִ' וא' הגדול'.365 מלשון הכתוב ניכר כי הכותב מודע להתייחסותו להגייה: 'חמש תנועות בפה'.

			העניין השני גם הוא כרוך במספר ובריבוי: 'י"ד פרקים ועם השם יה'.366 מספר פרקי אצבעות כף היד הוא ארבעה־עשר, ובאותיות — י"ד, כשם היד עצמה.367 לפי הנוהג, בחישובי הגימטרייה ניתן להשוות בין מילים ומושגים באמצעות יצירת ערכים מספריים שווים, וזאת על ידי הוספת המספר 1 כתמורה למילה עצמה בנוסף לערכי אותיותיה. לפעמים מנסחים זאת במילים 'ועם הכולל'. עם תוספת המספר 1 לציון המילה יד עצמה מתקבל אפוא 15 — השם י"ה.368 היד כגימטרייה עם הכולל נעשית יהּ, שם השם. מכאן שהיד בכללותה מסמלת את השם, או את אחד משמות הקודש.369 

			דבר הלמד מעניינו שהכוונה כאן ליד כאחדות כוללת, שבעצם מספר פרקי האצבעות כביכול נכתב שם השם על גוף האדם. הנה מקום נוסף שבו נמצא שם השם על גוף האדם — הפעם על היד. שוב באה תפיסת שם השם דרך ריבוי ודרך אותיות שם השם כמו גם דרך הגוף.

			האצבעות המרכיבות יחד כף יד מביאות להתבוננות משתאה במבנה הנפרש לעיניים. מבין שאר האצבעות, האגודל יוצא דופן כמשמעו: מזדקר הצדה, מדופן כף היד.370 מכאן שהוא חייב לייצג מהות שונה, נבדלת ומיוחדת:

			קמץ מיוחד מובדל וחוצה מאחדותם כמו שתמצא ענין הגודל החוצה משאר האצבעות ולא נכלל עמהם בשום צד כי הוא חוצה מהם. ותמצא כי בו הכח והגבורה ובלתו אין הגבורה והכח.371

			צורת תנועת הקמץ תומכת בדימוי האגודל כריבון הכול־יכול: כשם שהקמץ שונה בצורתו ובגודלו משאר סימני הניקוד, כן האגודל שונה במיקומו ובכיוונו ביחס לכף היד.372 הקמץ מסמל את הא־ל,373 שהוא מובדל מן העולם ובריותיו. הוא מקומו של עולם, ואין העולם מקומו, מעין פנתיאיזם.

			אולם לאדם יש לא חמש אצבעות ויד אחת, אלא שתי ידיים שבהן שני אגודלים. בשימוש מחוותי נכון בשתי הידיים ניתן ליצור סמל אלוהי:

			וכן תמצא השתי ידים כשתקפוץ אותם ותחברם יחד. והשני גודלים תרים אותם למעלה דומיא לכסא. ואדון הכל רם ונשא יושב עליו ובלתו אין יושב על כסא ואין כח וגבורה לכל המלאכים בלעדיו. והוא מושל על כל העולם ועליהם ועל שר שלום הידוע העושה הכל במצוות הש"י.374

			ובכן, שתי הידיים יחד יוצרות את דמות הכיסא האלוהי במחווה שהיא מעין משחקי ילדים וצלליות. בקיפול של שתי כפות הידיים לאגרופים והצמדת שני האגרופים, תוך הפניית האגודלים כלפי מעלה, רואה ר' יעקב דימוי לכיסא, דימוי ויזואלי־מחוותי משפת הגוף, כמעט ילדותי, אבל טבעי ואמיתי. הכיסא כסמל לשלטון, שלטונו של הבורא. סמל לסמל.

			מתוך הקטע עולה תמונה מיתולוגית של הפלירומה השמימית, המלך היושב על כיסאו וסביבו השרים־המלאכים. כולם מקבלים את כוחם מכוח שלטונו של המלך, ואפילו 'שר־שלום', מטטרון, ששמו כשם רבו ולפיכך נראה לעתים כשליט העליון — גם הוא נתון לשלטונו של הכול־יכול ואך משרת וממלא את רצונו (הבהרה מסוג זה חוזרת פעמים אחדות בסדא"ן375). סמל הכיסא מתייחס גם לאותו הכיסא הנישא על גבי המרכבה.

			האגודל הזקוף וניצב לכף היד יוצר חתך של כיסא, או שהאגודלים בצמידותם כלפי מעלה יוצרים את מסעד הכיסא. האגודל הזקוף מעל האצבעות המקופלות במבנה תלת־ממדי ועגול, אפשר שהוא מייצג גם את הדמות שמעל הכיסא.

			הפרקים שאפשרו את כיפוף האצבעות לאגרוף, וממילא לכיסא השם, הם המאפשרים את תנועת כפות הידיים לכל עשייה, ולפיכך משמשות האצבעות לביטוי רעיון ההתפעלות מחוכמת השם ומעשהו במציאות, התגלות הבורא בבריאה:

			ואמנם בצורת ענין זה שאנו כוללים בידים ופרקיהם בסוד האצבעו' בא לרמוז בלבבו סוד חכמות עליונות מעשה אצבעותיו של מקום. וזהו רמז בסוד כי אראה שמיך מעשה אצבעותיך.376

			דהיינו, לאחר הלימוד על עליונותו של השם וגבורתו מובא כאן הרעיון התיאולוגי של ההתפעלות מהבורא על פי הרושם במציאות.

			האצבעות כמהות מספרית של חמש המקבילה לחמש התנועות מסמלות את שם הויה. אולם כדי להוציא מכלל טעות שיש ריבוי באלוהות, מדגיש ר' יעקב את הייחוד, וגם זאת דרך האצבעות. לצורך זה הוא מפרק אפוא את המהות הכוללת של חמש האצבעות לאצבעות יחידות ובודק כל אצבע בנפרד (אמנם כבר לפני כן החל בהפרדה זו, כאשר הגדיר את האגודל כ'נפרד וחוצה מאחדותם'. ר' יעקב נזקק לכך גם לצורך הצבת 'מודרת הכיסא', אם יורשה לי להשתמש בביטוי שאול). תוך כדי הדיון מגדיר ר' יעקב את הייצוגיות של כל תנועה באצבע מסוימת:

			ויש לנו להמשך בסוד זה רמז זה לזכר ולסימן האחד שאמרנו שהוא בסוד צרי אחריו ואחריו הגודל גובה הקומה הרם על כל רמים. וכפי ראיית העין והוא בסוד חלם. וגם אמנם כי תמצא שאר בעלי הקבלה המבינים מעלה העליונה בסוד החלם מפני שרואים אותו רם ונשא ולעולם הולך על ראשי האותיות מלמעלה.377

			אצבע צדק, האצבע המורה, מייצגת את הצירי. זהו סימן התנועה היחיד שיש בו שתי נקודות ומרמז לפיכך על דואליזם בעליונים או על אשליה של שתי רשויות. אצבע הצירי ממוקמת בין האגודל, המייצג את הקמץ, לבין האמה, המייצגת את החולם, ושניהם נלחמים על כתר הבכורה, מי מהם יסמל את הרשות העליונה הטוטאלית.

			ואכן, מה יכריע את הכף? כאן באות הנקודות ומסייעות לאצבעות. אצבע האמה אמנם נראית גבוהה מכל האצבעות, ככפילה החולם הנמצא מעל הנקודות, בהיותו מסומן מעל האותיות. אולם דווקא החולם ומהותו הם המעידים כי אין האמה יכולה לסמל את הבורא היחיד:

			מפני שרואים אותו רם ונשא... ואינו נשפל א"כ [=אם כן] מה בנקדת שר"ק שבו או בנקדת חר"ק כי צורה אחת לשלושתן. וכבר ראינו כי הכל יודעין הש"י אין דומה לו בשום צד והוא דגול מכל הרבבות של הקדוש והצורות ואלו כלן דומות זו לזו.378

			ב'התמודדות' בין קמץ לחולם משוקע גם סיפורו של אלישע בן אבויה המכונה 'אחר', שמקורו בתלמוד (חגיגה יד ע"ב)379 והורחב בספרות ההיכלות. כיוון שראה את מטטרון יושב על הכיסא בנוכחות הקב"ה, פירש 'אחר' כאילו הן שתי רשויות ויצא לתרבות רעה. מלבד הרמיזות שנזכרו לעיל מופיעה ב'סוד האצבעות' רמיזה ברורה למקור התלמודי: 'ואמנם כי אין למעלה ימין ושמאל חלילה כמו שאמרו ז"ל אין למעלה לא עמידה ולא ישיבה ולא עורף ולא עיפוי וגו'' (חגיגה טו ע"א).380 האירוניה היא שדברי 'אחר', שהיו בסיס לטעותו ולכפירתו, מובאים כאן כלשונם — דווקא כדי להוציא מכלל טעות. וזאת על רקע חיבור קבלי, העוסק במושגים של ימין ושמאל (הן לגבי המלאכים, הן לגבי התפצלות והתפשטות האורות מן המקור), קדימויות בזמן, במקום ובגודֶל ובדימוי הכיסא האלוהי באמצעות כפות הידיים. דומה שיש בציטט ממסכת חגיגה משום הצהרת אמונים תיאולוגית־שמרנית, שאינה יחידה ב'סוד האצבעות'. 

			החולם אינו יחיד, שכן יש תנועות נוספות המסומנות באותו סימן — נקודה אחת: כמו החולם שבאמה, כך הקמיצה בשורוק והזרת בחיריק. ההבדל בין הסימנים הוא כהבדל שבין האצבעות: האצבעות שונות זו מזו באורכן, ואילו התנועות ממוקמות על הנייר ביחס לאותיות באופן שונה — מעל האות, באמצעה או תחתיה. כל אלה מייצגים מעלות שונות, שאינן אלא היפוסטזות של הבורא:

			כלם וכל המעלות שהם אינם ואין תהו. וכלם יאבדו והוא יעמוד וכלם כבגד יבלו ונשגב י"י לבדו בייחודו ואין אחר נזכר לבדו381

			מעלות אלו, העשויות להיתפס כמערכת האנגלולוגיה או כאילן הספירות (שאמנם אך נרמז ביצירתו המוקדמת של ר' יעקב), אינן אלא מלבושים ודרגות של האצלה, ולא המהות הפנימית העליונה הקיימת לעד. קיומן תלוי ברצונו של בעל הכוח, המסומל בקמץ ובאגודל. דבר זה מסומל גם במחוות היד בגוף ממש — האגודל כשולט באגרוף:

			קמץ כאשר תרצה ללקט כחך בלבך ובעצמך תסתום ידיך ותשליט היכול המתכנה בסוד קמץ. תמצאהו עולה על הכל וכלם נשפלים ונכנעים מתחתיו ולהורות כי הוא אדון השולט על כל רמים והוא רוכב על הרם והגבוה המתכנה בסוד חלם וכלם באים להשתחוות למלך י"י צבאות ועכשו לא נזכר זולתי קמ"ץ לבדו שאל איה מעלת צרי איה מעלת הרם והנשא בגדלו ואיה השרק והחרק? כבר הם כנגדו כלא היו ואינם נזכרים זולתי הוא לבדו בסוד קמ"ץ.382

			הקמץ הוא מושג נרדף לאגודל, והוא משמש למעשה בשלושה מישורים: כשם תנועת ניקוד, כאצבע האגודל וככינוי לבורא 'היכול המתכנה בסוד קמץ', הלוא הוא הכול־יכול. כדי לקבל כוח, ממליץ ר' יעקב הכהן, קומצים את היד ומאגרפים אותה באופן שהאצבעות מופנות פנימה. האגודל מאפשר את האגרוף ואז: א. ניכר כי הוא עולה ומכסה את כל שאר האצבעות, ומכאן שהוא מצוי ברמה גבוהה מהן ושולט בהן; ב. עצם יצירת האגרוף גורמת להשבת כוחות הגוף: 'תרצה ללקט כחך'. הפעולה הפיזית מלווה במחשבת התכווננות על הכול־יכול, פעולה סמלית המחזקת את הכוונה הפנימית. שילוב זה מזכיר שוב את המודרות שנדונו לעיל. יש כאן אפוא שילוב של שלושה מרכיבים: המערך האנרגטי האלקטרומגנטי הזורם באצבעות, הפעולה הסימבולית של קמיצה־קמץ והכוונה הפנימית. 

			נוצר כאן דימוי של האצבעות הכפופות לאגרוף ומכונסות מתחת לאגודל כאילו הן משתחוות לו, לאגודל. השאלה החוזרת כהד, 'איה מעלת... ואיה מעלת...' מזכירה שאמנם בשם הויה בניקודו הנפוץ, על משקל שם אדנות, אין ייצוג לתנועות צירי, שורק וחיריק. החולם אכן נמצא שם בצד הקמץ — והנה ייצוג של ה'מאבק' ביניהם גם בניקוד שם השם.

			ר' יעקב ביאר והדגים את ייחודו של האל מתוך ההסתכלות באצבעות, אך זאת בלי לבטל את עצם קיומן של ההיפוסטזות הנאצלות. הן אף מקבלות בחיבור זה שמות של אורות מאורות שונים, היורדים ונאצלים כשפע לאדם דרך ידיו. סדר השפעת האורות שר' יעקב מעמיד הוא משמעותי:

			והבן הסוד כי בהשפיע המעלה העליונה לנקודה הנקראת ימין, הימין פושט השפע ומשפיע לנקודה הנקראת זרוע השם ונקראת שמאל על שנשפע מאחד. והוא משפיע לאשר מתחתיו הנקרא אור פניו של מקום.383

			מתחת לידיים ולזרוע נמצאות הפנים, מכאן שר' יעקב רואה לנגד עיניו את תנוחת נשיאת הכפיים הכוהנית, שבה הידיים נמצאות גבוה מעל הראש והפנים. 

			הקשר המיוחד בין שם הויה לבין חמש התנועות ובין כל אלה לאות א', שזוכה לדיון נרחב ב'סוד האצבעות' (ואינו מענייננו במאמר זה), הינו 'ייחוד':

			וסוד ענין זה נראה ביחודו א' כפי הענין אשר התעוררתי וצורת ייחודו המה בסוד [נ"א: הנאה] בסוד יהו בו נכללות. שם המיוחד בד' אותיותיו א' וסוד נקודותיו אשר נכללות בו.384

			לדעתי מתאר כאן ר' יעקב בתמציתיות רבה את ההתבוננות בשם הויה בניקודים שונים ובשילוב האות א', דבר שהיה נהוג הן אצל ר' אברהם אבולעפיה,385 הן אצל חסידי אשכנז.386 עצם השימוש במושג 'ייחוד' מלמד, שמדובר כאן בפרקטיקה מיסטית. זאת ועוד, ייתכן שפרקטיקה מיסטית זו, הכרוכה בכוונה, בראייה ובשמיעה פנימיות, לוּוְתה בהתבוננות פיזית באצבעות היד ובפרקיה תוך התכווננות לניקוד השייך לכל אצבע. אולי אפילו סימנו את הניקוד על האצבע עצמה, וזה הקל את ההתרכזות וחסך נייר תזכורות, שהיה חומר יקר באותם הימים... ההתבוננות הפיזית באצבעות היד וביד כולה, על מספר פרקיה המסמל את שם השם, בוצעה אולי תוך ניע קל של כל אצבע שבה התרכז המקובל, ופעולה זו הטביעה את שם השם בבשרו של המייחד והמתבונן.

			כללו של דבר, כתבי ר' יעקב קרובים ברוחם לכתבי ר' אלעזר מוורמס, אם כי דעות החוקרים חלוקות על אופן העברת ההשפעה. בחיבור שלפנינו וכן ב'סוד דרכי האותיות', שם בולטת גישה זו של התבוננות בתופעות טבע, אין מדובר בתופעות דמונולוגיות, ותופעות הטבע המתוארות אינן מייצגות תהליכים או מצבים חריגים, כמו בקבלה האשכנזית, אלא, כאמור, מצבים מוכרים, פשוטים וידועים. עצם ההתבוננות בטבע לשם הכרת הבורא יש לה היסטוריה ארוכה, החל ב'מָה רַבּוּ מַעֲשֶׂיךָ ה' כֻּלָּם בְּחָכְמָה עָשִׂיתָ' (תהלים קד 24) וכלה בחסידות של המאה הי"ח, ובעצם — אין 'וכלה'. כמאמר ר' יעקב: 

			ואמנם בצורת ענין זה שאנו כוללים בידים ופרקיהם בסוד האצבעו' בא לרמוז בלבבו סוד חכמות עליונות מעשה אצבעות של מקום. וזהו רמז כי אראה שמיך מעשה אצבעותיך.387

			אין פלא שר' יעקב הכהן היה מודע מאוד לפעולתן של הידיים והאצבעות כסמל ריטואלי. מבשרו חווה את כוחו של הדימוי והסמל: 'מבשרי אחזה אלו'. אם כן, הטקס הקבוע בבית הכנסת לא הקהה את חושיו והוא הצליח להתעלות מעל לכוחו של ההרגל ולחוות חוויות מיסטיות הקשורות לנשיאת הכפיים ואף לשלבן בקבלתו הכוללת, וכך הנחיל לנו יצירות מיוחדות באופיין.

			ר' משה מבורגוס

			גם ר' משה מבורגוס, תלמידו של ר' יעקב, כתב על אצבעות ועל ידיים בתוך מאמר הכתוב ברוח שיעור קומה — 'ולפי עניין שם המידות הנכבדות קרא להן שיעור' — והרי מקצת דבריו: 

			וכף ואצבע אלהים מניין אותיותיו ארבעים388 ומהשנים הנכבדים לא מינו אלא אחד ועל כן הכתוב שיצא ממנו החשבון והוא ידיו גלילי זהב ממולאים בתרשיש אל תקרי כלפי החשבון ידיו אלא ידו... וכמו שכתוב ידו גליל זהב ממלא בתרשיש והם עשרים אותיות... אצבעות יד הקדש חמש עשרה אלפים רבבות. רחב ג' אלפים רחב אצבע אחת וכן האורך... ולכן כתב ידיו גלילי זהב ממולאים בתרשיש. זהו הצדקה... וכן נאה לומר בא כבוד האמת על כבוד הידים האמיתיות לבריותיהן...389 

			מכיוון שחיבור זה מתאר את המידות האלוהיות תוך שילוב גימטריות, כשמו: 'סוד י"ג מידות ופירושן וגימ' שלהן', ניתן לומר שמתוך 'אצבעות יד הקדש חמש עשרה אלפים רבבות' על דרך הצמצום נקבל 15=י"ה, רמז לשם ה'. הרמז הגימטרי לשם ה' לא נאמר במפורש בקטע על האצבעות, אך קשר של חשבון גימטרי ואיבר נדון בהרחבה בקטע הקודם לו בחיבורו הנ"ל של ר' משה, והוא הקטע על הראש.390 גם בקטע זה ניתן לזהות קשר גימטרי: 'ידו' בגימטרייה 20. אולם ר' משה כותב בסגנון אזוטרי: 'כמו שכתוב ידו וגו' והם עשרים אותיות'. הערך המספרי אינו 'מספר עשרים' אלא 'עשרים אותיות'. ניסוח זה יוצר את המשוואה, שהיד או האצבעות הן אותיות. 

			מכיוון ש'סוד יג מידות' נוגע (בהמשכו) לא רק במידות האלוהיות אלא אף בשמות הקודש, ניתן אולי להחיל עליו דברים שכתב אידל על 'פירוש שם בן מ"ב אותיות' שלו, שנתפרסם באותו מקום כמו 'סוד יג מדות': 'דבריו אלו של ר' משה מבורגוס מלמדים, כי במחצית השנייה של המאה הי"ג הייתה ידועה בספרד טכניקה לקבלת השפע הנבואי על־ידי השמות הקדושים'. אידל מוצא בדבריו של ר' משה מבורגוס, כמו אצל אבולעפיה, מיזוג של שלוש גישות: 'המיידעת, הנבואית והמאגית'.391

			יש לשער כי נושא זה הגיע אליו ממורו ר' יעקב, שקיבל מסורת אזוטרית קדומה,392 ואף הוא דן בנושא שיעור קומה.393 החיבור שיעור קומה הקדום מהדהד בעוצמה בחיבור 'סוד י"ג מידות' לר' משה מבורגוס, ולפניכם הקטע הרלוונטי: 

			ר' ישמעאל אומר כמה שיעורו קומתו של הקב"ה חי וקים לעולם ולעולמי עולמים יתברך שמו ויתעלה זכרו [...] אצבעות ידיו חמש עשרה אלפים רבבות פרסאו' שלש עשרה אלפים רבבות פרסאות כל אצבע ואצבע תתמ"ת תתמצ"ץ גג"ת מנ"ת אדרמ"ץ ככמנ"ת ז"ו זיי"ן מנו"ן זיי"ן שמו וכן אתה מונה מן הגדול והולך לפיכך נקרא האל הגדול הגבור והנורא שנאמר כי ה' אלהים הוא אלהי האלהים וגו' וכתו' וידעת כי ה' אלהיך הוא האלהים האל הנאמן וגו' אצבעות ידיו חמש עשרה אלפים רבבות פרסאו' שלש עשרה אלפים רבבות פרסאות כל אצבע ואצבע.394

			הדמיון בין שני החיבורים חורג מעבר לשיתוף בתוכן ובמוטיבים ומתבטא גם בסגנון ובאוצר המילים. נראה כאילו ר' משה ספג את שיעור קומה הקדום והטמיעו לתוך חיבורו, תוך העשרה בפרטי תיאור, במשחקי גימטריות ובצפנים מבוססי עברית, המחליפים את השמות המוזרים, הזרים לעברית. אותם האיברים מצויים בשני החיבורים: רגליים, קרסוליים וארכובות בחיבור הקדום, ורגליים, שוקיים, ירכיים וארכובות אצל ר' משה. מעניין שתיאורי הרגליים אצל ר' משה מצויים בסמוך לתיאורי האצבע והיד, הד רפה לאצבעות היד והרגל בס"י. בשני החיבורים מצויה המילה 'פרסה' ביחס לרגלי האל לציון כפות הרגליים, כנראה כמשחק מילים עם 'פרסאות' כמידה. ואותה המידה בדיוק — 15 אלף רבבות פרסאות — מצוינת בשניהם כשיעור האצבע.

			'האצבע' בחיבורו של ר' משה מבורגוס אינה קשורה לברכת הכוהנים ולא להורדת השפע. אין היא בכלל אצבע בגוף האדם אלא כביכול איבר של האל, וכיאות איבר גדול ממד, ולא כבגוף האדם, שם היא אחת מן האיברים החיצוניים הקטנים. לכאורה, ככל שהאיבר גדול יותר, כן גדול יותר כבוד נושאו: 'בא כבוד האמת על כבוד הידים האמתיות'.395 למרבה האירוניה, במילה 'אצבע' נשמעת קונוטציה של המילה 'אצבע' כמידת אורך בספרות התלמודית, והיא כמובן מציינת דבר קטן. מנגד, המילה 'אצבע' נושאת בחובה אף נימת התפעלות, מהסוג המובע ב'אצבע אלהים', הווה אומר שלפנינו הגשמה מיתולוגית של דמות האל. 

			חיבור שיעור קומה הקדמון כתוב בסגנון מיתי־ארכאי, המעצים את האנתרופומורפיזם המקראי. נגד גישה זו יצא הרמב"ם חוצץ במורה נבוכים.396 ביטויים מגשימי אל במקרא מתפרשים אצל הרמב"ם כאלגוריה, וכך גם הביטוי 'אצבע אלהים':

			וכן אמרו מכתב אלוהים הוא, כבר באר יחס המכתב ההוא לשם איך הוא באמרו כתובים באצבע אלוהים, ואמנם אמרו, באצבע אלוהים, הוא כמו שאמר על השמים, מעשה אצבעותיך, אשר התבאר שהם נעשו ב'אמירה', בדבר יי שמים נעשו; הנה כבר התבאר לך כי הכתוב ישאיל למציאות הדבר לשון אמירה ודבור, ושהדבר ההוא בעצמו אשר נאמר עליו שנעשה בדיבור, נאמר עליו מעשה אצבע. כן אמרו כתובים באצבע אלוהים, דומה לאמרו כתובים בדבר אלוהים, ואילו אמר בדבר אלוהים היה דומה לאמרו בחפץ אלוהים' — כלומר ברצונו וחפצו.397

			הרמב"ם דן באפשרויות שונות להבנת המילים 'אצבע אלהים', והשקפותיו הבסיסיות, המובעות בגלוי ובסתר במורה נבוכים, ניכרות אף כאן. דעתו הנחרצת היא שלשון המקרא האנתרופומורפית אינה אלא לשון השאלה, וכל פעולה או איבר הנזכרים ביחס לה' אינם מבטאים אלא את רצונו הראשון, הקמאי. כך המילה 'אצבע' בהתייחס לה', כגון בפסוק 'כתובים באצבע אלהים', תתפרש לא אחרת מאשר המילה 'דבר' בביטויים כגון 'דבר ה''. אין האצבע אלא 'דיבור' ו'מאמר'. אך גם ה'אמירה' של ה' מתפרשת אצל הרמב"ם במקומות אחדים398 במו"ן כ'רצון' ו'חפץ ה''.399 

			'הכתב והמכתב' אצל הרמב"ם נהפכים למשחקי אותיות ולשפות הצופן והתמורה המסורתיות שב'סוד יג מדות' לר' משה. בחיבור זה האחרון, העוסק בשמות האל וחותמיו, יש משחק משמעויות בין המידות כשיעור נמדד לבין מידות כתכונות, לא רק בשמו אלא גם בתוכנו, דבר הצובע את תיאורי הענק בסמליות ובאלגוריות של תוארי השם. 

			אין בקטעים אלה של שיעור קומה ו'סוד י"ג מידות' שום רמז להתבוננות, אלא אם כן נשליך עליהם את מה שנאמר בחיבוריהם של ר' אברהם אבולעפיה ור' יעקב הכהן.400 מה שמשותף לחיבור זה ולמוטיב האצבעות בקבלה הוא האפשרות ליצור קשר בין אצבעות האדם לבין ההיכרות עם הבורא והשגתו בדרך המיסטית.

			יש עדות לכך שהרמב"ם הכיר את ספרות ההיכלות ואת שיעור קומה וקיימת עדות עקיפה לכך שהכיר את 'ספר הרזים'. הוא העיד על עצמו שקרא את כל הטקסטים של ע"ז שיכול היה למצוא, וקשה להניח שקרא רק ספרות של גויים ולא את זו של יהודים.401 אולם דווקא התנגדותו הנחרצת למה שכונה על ידי קלנר 'פרוטו־קבלה' היא שעוררה אותה והייתה קטליזטור להיווצרות ספרות הקבלה.402

			נסכם אפוא ונאמר, כי שיעור קומה כתוב בסגנון מיתי, הרמב"ם פירש בהרחקת ההגשמה בדרך ההפשטה האלגורית, ואילו 'סוד י"ג מידות' לר' משה מבורגוס שוב כתוב בסגנון מיתי, מיתי־סימבולי, והוא אחד מביטויי תגובות הנגד של הקבלה לשיטת הרמב"ם. למרבה הפלא, הגישה האלגורית של הרמב"ם403 והגישה המיסטית־קבלית נפגשות בנקודה זו: האצבע כדיבור המורכב ממילים ואותיות, האצבע ככתב, האצבע כאות, האצבע כסימון והחתמת האות בניקוד.

			כללו של דבר, הדיון ב'אצבע' אצל ר' משה מבורגוס הוא דיון תיאולוגי הנגזר מתולדות הדיון על שיעור קומה הן במרחב הספרויות של המיסטיקה היהודית, החל בספר שיעור קומה וכלה בקבלה של המאה הי"ג, הן בספרות הפילוסופית הימי ביניימית שבמרכזה הגותו של הרמב"ם.

			ד. רצף ותמורה

			ראינו את התפתחות מוטיב האצבעות404 בתולדות המיסטיקה היהודית מספר יצירה ועד קבלת האחים הכוהנים.405 בס"י האצבעות מובאות לייצוג המספר עשר ומושג ה'ספירות', וכן ליצירת תמונת מאזניים מגוף האדם. חסידות אשכנז ממשיכה את כל האלמנטים הללו ומושיבה ממעל את כבוד האל במרכבה. המרכבה שנרמזת בקבלת חסידות אשכנז חוזרת ומופיעה בסוף 'סוד האצבעות', אם כי בדמות מרכבת הכרובים, וכן בסדא"ן באופן מודגש ביותר.406

			ס"י ראה באצבעות — והכוונה לאצבעות הרגליים — את ברית המילה היהודית. גם מוטיב זה נמשך והולך בחסידות אשכנז ומתקשר לברכת פריון, הקשורה אף היא לכרובים. ר"א מוורמס הולך בעקבות ס"י, מעמיק תפיסתו בלשונו ומרחיבהּ בענייניו תוך כדי הדגשת היסוד הארוטי־סקסואלי של סוד האצבעות וקישורו למרכבה האלוהית ולסוד הכרובים. 

			ברם, ספר הבהיר מקשר את האצבעות לברכת כוהנים המקראית, אך ממשיך לגרור את מוטיב העשר מס"י. עשר האצבעות מסמלות את העשייה, עשיית המצוות, וכן את עשרת המאמרות שבהם נברא העולם. בספר הבהיר מודגשת אפוא הסימבוליות של העשר לכל עשייה, גם של האדם וגם של בורא עולם ומכוננו. ניכר כאן אפוא סימבוליזם תיאוסופי, וכמוהו גם תיאורגיה.

			הרמב"ן מוסיף לאלמנטים של ס"י את מושגי הדין והחסד. כמו כן הוא מקשר את הגוף ואיבריו לשם הויה: הגוף השלם בונה את שם השם. הוא מרחיב אפוא את גישתו התיאורגית של ספר הבהיר. גם סה"מ מחזק גישה זו. התיאוסופיה אצלו ברורה יותר במיקומה על פני הגוף, לפחות לגבי הספירות חוכמה ובינה. בקבלתו יש אפוא מגמה סימבולית־תיאורגית ביסוד סוד האצבעות.

			בקבלה האקסטטית־נבואית של ר' אברהם אבולעפיה אין התייחסות סימבולית־תיאורגית. נושא הדין והחסד והאיזון, שעלה בקבלה הקטלנית, מקבל כאן את מקומו ומשתלב במעשה האצבעות. כאן נועד לאצבעות תפקיד ריטואלי מובהק, במחווה ובהתבוננות מדיטטיבית־מיסטית.

			בקבלת קסטיליה שני הנציגים הבולטים לעניין האצבעות הם ר' יעקב הכהן ור' משה מבורגוס. אשאיר את ר' יעקב לסיום ואזכיר תחילה את ר' משה. האצבע והיד קשורות אצלו לסגנון שיעור קומה, הווה אומר הגישה המיתית, בגוון סימבולי של קבלת האותיות והשמות.

			אילו מן המסורות דלעיל משתקפות ונמשכות בקבלת ר' יעקב הכהן? ניתן לומר כי קבלת ר' יעקב הכהן בעניין סוד ויסוד האצבעות מעוגנת בכל הזרמים המקבילים והקודמים. היא רומזת לספרות ההיכלות ולשיעור קומה בהתפעלותה ממעשה אצבעותיו של הבורא ומשיעורו. מחד גיסא, הרי היא קבלה פילוסופית, המתארת את העולם הקוסמולוגי במונחי גלגלים ושכלים; מאידך גיסא, זוהי קבלה לשונית של אותיות וגימטריות ופרפראות חוכמה, בדומה לקבלה הנבואית של אבולעפיה. מצד אחד, זוהי קבלה המדגישה את שם השם בגוף האדם וממשיכה בזאת את הקבלה הקטלנית התיאורגית; מצד אחר, השימוש בידיים להתבוננות מיסטית ולהורדת שפע ממשיך את הקבלה המדיטטיבית־נבואית וגובל במאגיה. 

			יתר על כן, קישור האצבעות לניקוד נעשה למיטב ידיעתי לראשונה407 ב'סוד האצבעות' ובסדא"ן, שניהם מיסוד חיבוריו של ר' יעקב הכהן. אם ר' אברהם אבולעפיה שילב בקבלתו תיאורי תנוחות ידיים מפורטים, הניזונים מן התפילה בלבד (אמנם הנחת ידיים על הלב עשויה לבוא גם כמחווה משפת הגוף הטבעית), ר' יעקב הציג ותיאר לא רק מחוות של התנועה הריטואלית בברכת כוהנים, שהרי כהן היה, ולא רק את תנועת האגרוף כחלק משפת הגוף, אלא גם תנוחות ייחודיות, המזכירות במידת מה משחקי ילדים או אמני צלליות, היוצרים באצבעות ידיהם דימויים מעולם החי. המקובל ר' יעקב משתמש באותה השיטה תוך תיאור מפורט של סמליות המחווה, דרך סטרוקטורות מעולם הטבע בדומם ובצומח ועד למושגים מופשטים וגבוהים, מושגי עולם המרכבה.

			ה. מחוות ידיים בקבלה והמודרות 

			הדברים שנכתבו על תנוחות כף היד או כפות הידיים, במיוחד ב'סוד האצבעות' ובמקצת ב'פירוש האותיות', וההתייחסות המפורשת להשפעה על הגוף ועל הנפש שיש להחזקת אצבעות מסוימת, יוצרים תהודה חזקה בכיוון המודרות. המודרות משמשות למטרות כאלו בתרגילי יוגה מסוימים אף בימינו. במאמרו על האצבעות והחושים בתורתו של אבן צייאח מציע יוני גארב: 

			יש מקום לדון גם בקשר בין תורת כף היד של צייאח לבין המיסטיקה ההודית והטיבטנית, שנודע בהן מקום חשוב ל'מודרה' — שימוש מאגי־מיסטי במצבים שונים של האצבעות וכף היד... תוך כדי שימוש בטכניקות לשוניות ('מנטרה')408

			לנוכח הדיונים של ר' יעקב ב'סוד האצבעות' על תנוחות כף היד, קשה שלא להיזכר בכמה עניינים מן המסורות ההינדיות והבודהיסטיות. כוונתי לחוכמה שעניינה קווי זרימת האנרגיה בגוף, המכונים מרידיאנים. קווים אלה מתחילים לעתים קרובות בקצות האצבעות, ולכן אופן החזקת היד והאצבעות, אם בפרישה פתוחה או בקמיצה וקפיצת היד לאגרוף, משפיע על זרימת האנרגיה בגוף. ואכן, הידוק היד לאגרוף בסיטואציות מסוימות יוצר חיזוק פנימי. מטבע הדברים נתפס האגרוף בשפת הגוף, בספרות409 ובאמנות, ברוב התרבויות ובלשון העברית בפרט, כסמל לכוח.410 יתרה מזאת, תנוחות שונות של כפות הידיים, עם הצמדות אצבעות בשילובים שונים, הנקראים מודרות, משמשות ביוגה להשפעות גוף־נפש. באמונת הבודהיזם מסמלות המודרות 'תכונות' ו'מצבים' של הבודהה ושל השאיפה הרוחנית או, במילים אחרות, את תוארי האלוהות. בבודהיזם ובהינדואיזם המודרה היא הבעה במחוות יד של הכוחות האלוהיים, היא שפה שלמה של מצבים סימבוליים ותנועות סימבוליות של כפות הידיים.411

			כפי שהמודרות הן חלק מטכניקה יוגיסטית, כך המחוות בספרות הקבלית היהודית, שעיקרן נשיאת הכפיים הכוהנית, הן חלק מתפיסה מיסטית־אקסטטית. איברי גוף ותנועות איברים שונים בהקשר של חוויה מיסטית־מדיטטיבית אצל מקובלים נדונו בעיקר במחקריו של משה אידל על ר' אברהם אבולעפיה. מלבד נשיאת הכפיים על דרך ברכת כוהנים כנזכר לעיל, תיאר אידל את הנחיותיו של אבולעפיה לתנועות הראש בכיוונים שונים לייצוג הניקוד.412 כמו כן חקר את הוראותיו של אבולעפיה להתבוננות באיברי גוף שונים (ראש, בטן וגווייה) ותהליכים גופניים, כגון נשימה ו'חימום הלב', ובחן אותם ביחס למנהגים אקסטטיים במרחב התרבות.413

			אם אידל שם את הדגש על תיאור הנשימה ותנועות הראש בחוויה האקסטטית, אני מוסיפה ומדגישה את ההיבט של תנועות הידיים והתבוננות בהן. אין ספק שבחוויה מיסטית־אקסטטית של התבוננות באות ובניגונה, שגופו של המתבונן מופעל בה במתוכנן ובמודע, עשויות גם האצבעות לקחת חלק בצורה אינטואיטיבית. על אחת כמה וכמה אם זהו אדם, שמתוקף היותו כוהן הורגל לייחס חשיבות ומשמעות לתנוחת הידיים כהעברת ברכה. דבריו המפורשים של המקובל ב'סוד האצבעות' הם בבחינת מועט המכיל את המרובה, אולם מאופן ניסוחם אין ספק כי חש את הדברים בגופו ממש. הוא לא הוסיף והרחיב בנושא גם אם היה לו מה לומר בנידון, פשוט משום שחיבור קבלי לרוב אין מטרתו בריאות הגוף והנפש אלא השגת האלוהות ודבקות בה.

			ידוע שהתרבות הערבית בספרד ספגה רבות מחוכמת הודו. חקר הלשון הערבית התבסס על השיטות שנוצרו בהודו בחקר הסנסקריט,414 וכך קרה גם במדעים אחרים. דוגמות בולטות לכך הן אלבירוני ור' אברהם אבן עזרא. אלבירוני (הלך לעולמו בשנת 1030) היה אסטרונום ומלומד אסמעילי פרסי, שהתפרסם הודות לספרו האנתרופולוגי על הודו ותרבותה ועל ההינדואיזם ומקורותיו415 והיה מוכר היטב בספרד. אחד הספרים שתרגם ר' אברהם אבן עזרא, בן המאה הי"ב, מערבית לעברית כולל הקדמה מיוחדת שכתב הראב"ע, ובה הוא מתאר את תולדות מעבר המדעים מהודו לחיק התרבות העברית.416 בהשפעת הבלשנות ההודית הקדומה צמחה בדקדוק העברי תורת תיאור פונטי המבוססת על עיקרון פיזיולוגי־חיתוכי.417 כתבי יד בנושאים שונים הועברו בין הארצות על ידי סוחרים, ורבים מהם על ידי יהודים. יהודים היו הגורם המרכזי של הסחר בין ארצות המזרח לארצות המערב, ואין על כך עוררין. במסמכים מחצרות המלוכה ניתן למצוא שמות יהודיים רבים. הסוחרים היהודים העבירו בצד הסחורות השונות גם דואר, כגון שאלות ותשובות בענייני הלכה, חיבורים ומידע. היהודים היו סוכני תרבות וידע. כפי שיכלו להעביר טקסטים הלכתיים אלפי קילומטרים, כן יכלו להעביר עדויות ראייה. ייתכן אפוא שיהודים שחזרו מפרס ומהודו, גם אם לא הביאו חיבורי דת הודיים, הביאו עמם עדויות ראייה על טקסים, על מנהגים ועל ריטואלים מן המזרח. את מחוות הידיים המכונות במזרח 'מודרות' קל להדגים או לתאר אגב סיפור זיכרונות מסע ללא כורח לציין את כינוייהם או את משמעיהם הסמליים והדתיים באופן מדויק ומפורט. לא מן הנמנע שיהודי מקובל, הלמוד על התבוננות וחזיונות מיסטיים, שמע על התנועות האלו המבוצעות בהודו, ואז התמקד בעניין זה במדיטציה כדי לבדוק מה משמעותן ביהדות ובעבריוּת, וקיבל מה שקיבל.

			מאליו מובן, שאין כאן כל כוונה להוכיח קשר ישיר והשפעה היסטורית ישירה של חוכמת הודו על קבלת ר' יעקב. מכל מקום, לא מן הנמנע שידע מסוג זה גונב לאוזניו, שכן בסדא"ן418 מוזכרים בפירוש חכמי הודו. אשר על כן, בפרק הבא אציג את נושא המודרות ואערוך השוואה בינן לבין העניינים הרלוונטיים ביהדות מתוך גישה פנומנולוגית.419

			מאפיינים במודרות

			המחוות — ריטואל וסימבול

			מקורן של המחוות שבבסיס המודרות הוא בריקוד ההינדי הדתי, ומשם עברו אל הבודהיזם. המחוות הסימבוליות מתחלקות לשני סוגים: אלו המשמשות בטקסים אזוטריים והן דינמיות ומשתנות, ואלו המופיעות באיקונוגרפיה של הבודהה בפיסול ובאמנות החזותית.420 מודרות מהסוג השני פועלות כסַמנים לתפקוד של בודהה בפסל או בתמונה, בדומה לנהוג באיקונוגרפיה הנוצרית, שבה תנוחות ידיו של כריסטוס מזהות אותו בתפקידו כמטיף או כמברך. הן המודרות, הן 'מקבילתן' היהודית — נשיאת הכפיים, מלוות במילות טקס. המודרות מלוות על ידי מנטרות, ואילו נשיאת כפיים מלווה בברכת הכהונים הידועה מן התורה: 'יְבָרֶכְךָ יְהוָה, וְיִשְׁמְרֶךָ' וגו' (במדבר ו 24). 

			בסוד האצבעות יש התייחסות לצורת האצבעות ולהעמדתן במחווה מסוימת ביד אחת, ומחווה אחרת עם משמעות אחרת — בשתי ידיים. גם במודרות יש שיטה של שתי ידיים ושל יד אחת. אחת מן המחוות המתוארות ב'סוד האצבעות' מסמלת את כיסא האל, וזאת כדי להציג לעין את הרעיון התיאולוגי המקראי, שעצם מעשה הבריאה נעשה באצבעות האל: 'כִּי אֶרְאֶה שָׁמֶיךָ מַעֲשֵׂה אֶצְבְּעֹתֶיךָ' (תהלים ח 4). בבודהיזם ניתן למצוא כמקבילה ספציפית את מודרת הבורא.

			במסורות ההינדואיסטית והבודהיסטית נעשה פיתוח מפורט ביותר של מחוות כף היד והאצבעות, דבר שבא לידי ביטוי הן בטקסים דתיים, הן באמנות — בריקוד, בציור ובפיסול, במגוון גדול ובתדירות גבוהה. בספרות היהודית נמצא מעט מאוד אזכורים ודיונים בנושא זה, הן בספרות המקורית, הן בספרות המחקר.

			אם בתרבות המזרח המודרות גלויות לעין כול, בפסלים בראש חוצות, אצלנו המעט שנותר — מוסתר. אם בתוקף היותו מעוגן בכתבי קבלה ולא מן הידועים ביותר, זעיר פה זעיר שם, ואם בטקס הדתי של נשיאת כפיים, שהתגלגל למנהג של 'אין רואים אין יודעים'. מרוב קדושה אין מתבוננים בידיים — אף שננקטו אמצעי 'הגנה' והן מכוסות בטלית.

			במזרח יודעים שיש משמעות לתנוחות הידיים מהסוג המקובע והגלוי. גם בסוג הטקסי המבוצע על ידי יודעי ח"ן בלבד יש התייחסות מודעת למשמעות הפעולה. בטקס ברכת כוהנים, לעומת זאת, אין הכוהן חייב לדעת דבר מלבד אמירת הפסוקים ואופן החזקת האצבעות. אף אין הוא חייב להאמין בכך, שהוא מעביר ברכה אלוהית בהתאם להבטחה המקראית 'בְּכָל הַמָּקוֹם אֲשֶׁר אַזְכִּיר אֶת שְׁמִי אָבוֹא אֵלֶיךָ וּבֵרַכְתִּיךָ' (שמות כ 20) — ובוודאי אינו מודע לכך שהוא מבצע פעולה מאגית כלשהי או מאמין בכך.

			בהתאם לכך, גם לא נדרשת אותה מידה של דיוק בביצוע או בארטיקולציה (אלא בהתאם למצופה מתפילה בכלל) הנתונה למומחים בלבד. לכן אפילו מבעד לטלית ניתן להבחין בהבדלים קלים בין הכוהנים המבצעים. ייתכן שההבדל קשור למסורת האישית שמקבל בן מפי אב. 

			המודרה כחותם

			המשמעות המקורית של המילה 'מודרה' היא תו, חותם. בבודהיזם האזוטרי הקדום פועלת המודרה כחותם מאגי להורדת כוחות קוסמיים.421 היא מבוצעת על ידי תנועת יד ומחוות באצבעות המלוות בהשמעת מנטרות, הברות מסוימות מקודשות. מכאן התגלגלה המשמעות של מודרות לציון מחוות היד והאצבעות, וזה השימוש הנפוץ במילה כיום. 

			אם נתייחס למשמעות המקורית של המילה 'מודרה' — חותם, וכן להיותה קשורה וצמודה למילים מקודשות, נמצא כאן דמיון וקשר למושג חותם בקבלה. המילה 'חותם' מופיעה בקבלה היהודית בהקשרים שונים, לא כולם רלוונטיים לענייננו. בספרות ההיכלות מסופר שהיורד במרכבה צריך להיות מצויד בחותמים, בחותמות422 או בחותם ובטבעת423 כדי שיאפשרו לו לעבור בהיכלות הרקיע.

			כדי שיצליח היורד במרכבה במשימתו, עליו לא רק להתפלל 'בכל כחו', היינו בכונת־לב שלימה, אלא אף ל'חתום עצמו בחותמות שלו'. לא ברור כאן כיצד בדיוק נעשו אלה, אך נראה, שחותמות שונים נחקקו על איבריו של המתפלל המיסטיקן והיו חלק בלתי־נפרד מדרכיו להשגת החזון האלוהי.424 

			יש שחותמות נחקקו ממש על גוף האדם,425 ומן הסתם נחקקו אף באצבעות הידיים. על הקשר בין אצבע וחותמות אצל מטטרון, ש'בטבע אצבעו' יש 22 חותמות שבהם נחתמו כל סדרי ערבות רקיע, ניתן ללמוד מן המובאה הבאה:

			אלו תשעים ושנים שמות מעין שם המפורש שבמרכבה שחקוקין על כסא כבוד שנטל ה'ב"ה' משמו המפורש והניחן על שמו של מטטרון שבעים שמות יש לו שקורין בהם מ'מ'ה' ב'ה ומלאכי השרת בשמי מרום ועשרים ושנים חותמות שבטבע אצבעו שבו נחתמו כל סדרי ערבות רקיע בו נחתמו פיתקי של שרי מלכיות שבמרום.426

			ויש שהחותמות הם אך סימבוליים: 'שתי מחלקות השם המיוחד חתומות באדם'.427 

			בספרות הקבלה התגלגל אפוא המושג חותם לציין את שם ה'. ראשיתו של שימוש זה בניסוחיו של ס"י: 'וחתם בהם שש קצוות ופנה למעלה וחתמו ביה"ו. שש חתם תחת ופנה למטה וחתמו ביו"ה. שבע חתם מזרח ופנה לפניו וחתמו בהי"ו' וכו'.428 מובאים כאן שישה צירופים של שם זה, ומעתה יופיעו שישה וריאנטים אלה בחיבורי קבלה רבים, לפעמים בתואר 'חותמות'. לעתים תוכפל אחת האותיות ואחרת תוסר, והדבר יאפשר מספר גדול בהרבה של צירופים בני שלוש אותיות משלוש האותיות היסודיות הנ"ל. מעניין שבס"י מופיעה 'חתימה' זו בהקשר של כיווני רוחות השמים ושל תנועה, מעין תנועת הגוף: פנה למטה, פנה לפניו וכו'. צירופים אלה ואחרים כ'חותמים' מקבילים באופן כלשהו למושג מנטרה. 

			כך, למשל, השתמש בתורה זו ר' אברהם אבולעפיה. ה'חותם'429 בשבילו הוא גם אצבעות430 הכוהנים וגם האותיות, אותיות שם ה', המשנות את כיוונן כמו אותיות החותם הבולטות ביחס לציור הנוצר מהן:

			סודם נכה"ל לכהן זה לה' שמות כנגד חמש אצבעות השמאל וסודם על"ה מהל"ל ליהודים לכהן והנשאר בסופם ל"ה יה"י הוד"י יוד"ה הדי"ו והי"ד והחותם ידוע שהוא מיוחד כ"ה ליהודי"ם הכהני"ם כ"ל היהודי"ם יודע"ם מולדי"ם ועדי"ם ממי"ם כללי"ם.431

			המילה 'חתם' נושאת את שני המשמעים: הן במובן של הטביע את חותמו, הן במובן של סיים, גמר. בכתבי קבלה שונים, כגון אצל ג'יקטילה, התערבו ונמסכו לעתים שני המשמעים432 זה בזה: 'וכן יש לך להתבונן בהיות יה"ו חותם ששה צדדין'.433 ליתר דיוק, המשמעות כאן היא כפועל יוצא לשניים: לא רק סיום הפעולה על ידי העושה, אלא גרימת סיום למושא, הגבלת פעילותו. על משמע זה בס"י מרחיב את הדיון ליבס:434 האל 'חותם' את ששת קצוות היקום בעזרת אותיות שמו. מכאן שאבה לשון הקמעות והטליסמאות את כוחה, כדברי אידל.435

			חותם האל וחותם האדם הם טביעות האצבעות. האדם משאיר את חותמו בבריאה, שהיא מעשה אצבעותיו של האל וטביעת חותמו.

			המודרה כלחם והחולם

			בספר הנעלם,436 טקסט הקרוב ברוחו ובתוכנו לסדא"ן ול'סוד האצבעות' ומכיל בתוכו את אחת הוורסיות של 'סוד האצבעות' וכן חיבור הדומה לסדא"ן אך איננו סדא"ן (כ"י פריס 817), מצאתי אזכור של 'חכמי הודו', בדברים שהם ביקורת על סולם ערכים. מה שנכתב בו על החולם וסמליו מזכיר התייחסות למשמעות קדומה של המילה 'מודרה', שאותה מצאתי בספרו של וודרוף וחשבתי תחילה להתעלם ממנה. וודרוף בוחן את חמשת האלמנטים (פנצ'ה), שהם יין (מדיה), בשר (ממשה), דגים (מטסיה), דייסה קלויה (מודרה) ואיחוד מיני (מאיהונה), המייצגים שתיה, אכילה והתרבות.437

			במקום אחר מפרש וודרוף את המילה 'מודרה' כ'לֶחֶם'. חמשת היסודות האלה הם בעלי שלושה משמעים: החומרי הראשוני, תחליף מעודן כלשהו וערך סימבולי או אלוהי.438 כך ה'בשר' איננו ה'עצמי ובשרי' של אדם אלא הקדשת עצמו לאל. הדג מסמל חוכמה (כמו בצופיות) והמודרה היא פעולת הוויתור על כל קשר עם הרע שסופו שעבוד.439 וודרוף מבאר שחמשת הצרכים הגופניים, הנקראים בזלזול חמשת ה־M, עוברים תהליך הרחנה וסובלימציה לערכים ולפעולות רוחניות דרך הפיכתם לסמלים. 

			ולמה הבאתי זאת מלבד עצם העניין שבהבנת המודרה לשורשה? כי בקטע המזכיר את חכמי הודו נזכר המושג 'לחם', והרי הוא לפניכם:

			מצאנו בספרי חכמי הודו בהיות אמונתם בראותם עוצם מעלתו וגבהו להיות אמונתם וקיומם בו וראינו בענין תקון תפלותיהם ענין אמן יהא שמיה רבה בהיותם אומרים אמן יהא שם יה מברך בהיות א440 מחשבתם כי הואיל ותנועתו וקיומו הוא בשם זה שהוא יה שהוא שמו ממש. ושלא היה שם זה נשפע אליו מאת המעלה העליונה. ועל זה היו סומכים בפסוק אמרו לחם אלהיו כלומר חלם שהוא סוד יה אלהיו שהוא לחם הפנים שר הפנים כאשר הוא בענין חלקי הנקודות. ועלה בלבם אמונתם הרע הזה. כאשר קרה לקצת אותם שנכנסו לפרדס וכן היה אמונת קיומם בזה שר המעלות. והיו סומכים על עניני פסוקים הרבה וכל הנשמה תהלל יה. וכן הללויה.441

			ר' יעקב הכהן — או תלמידו כותב דבריו — יוצא חוצץ נגד אותם חכמי הודו או הכופרים מבני עמנו שאימצו את דרכיהם, כפי שמשתמע מן ההמשך.442 ומה הייתה הטעות שנגדה הוא מוחה נמרצות? הווה אומר, החלפת הבורא העליון בשר הפנים, הוא מטטרון, ששמו כשם רבו. זהות השמות — כאן אמנם 'רק' יה ולא שם הויה במלואו, כעולה ממקורות אחרים — הביאה להחלפה של המהות הנעלמת מאחורי השם ול'קידומו' של השר למדרגת המלך. השקפה זו מבוטאת ברמזים ובסמלים הידועים מתוך סדא"ן, הקשורים לתורת הסוד של הניקוד בקבלה. בצד משחקי המילים חולָם — לחם — חלום נמצאת הסמליות המיתולוגית המוצמדת לחולם:

			והואיל ואין לו רשות להניע אימתי שירצה ועל כל פנים צריך להקרא חלם מלמעלה כי בתנועת יה שהוא סוד חלם עומד בכחו ועוד. אבל אינו מניע כי המאמר מן האדון הוא המניע והתנועה ועל כן צריך להקרא חלם כי אינו עומד ברשותו כעבד העומד במאמר ובצווי מאדוניו. ועל כן הוא כח העומד בסוד חלם. והבן עד מאד באמרו לחם הפנים כי סוד חלם הוא יה בסודו פנים שר הפנים עומד בפני רבו כל הימים וזהו לפני תמיד כי חלם נקודה לבד יחידה.443

			גם בתורה הטנטרית של המודרות וגם כאן נעשה משחק אליטרציות, המסייע לזיכרון ולשעשוע האינטלקטואלי והרוחני בהעלאת המושגים החומריים לייצוג של מהות רוחנית גבוהה. ר' יעקב מנסה להטעים את ההבדל בין שתי הגישות, זו ההודית, המחליפה בורא בנברא, וזו היהודית, המעלה את מושא ההתבוננות והתפילה עד הגבוה מכול, הבורא העליון. 

			השוואה מסכמת

			הצד השווה בין סוד האצבעות והמודרות הוא כי המחוות מלוות במילות טקס, הקבועות וצמודות למחווה. כמו כן נודעת חשיבות לצורת החזקת האצבעות ביחס לכף היד. ב'סוד האצבעות' יש התייחסות לצורת האצבעות ולהעמדתן במחווה מסוימת ביד אחת, ומחווה אחרת עם משמעות אחרת — בשתי ידיים. גם במודרות נמצא שיטה של שימוש בשתי ידיים ושל שימוש ביד אחת. המטרה בשתי התרבויות היא הורדת שפע.

			במחוות ובמילים המלוות מוזכרים הא־ל ושמותיו או כינוייו. בבודהיזם ניתן למצוא כמקבילה ספציפית את מודרת הבורא. אחת מן המחוות המתוארות ב'סוד האצבעות' מסמלת את כיסא האל, ואין צורך לומר שברכת כוהנים כל כולה שם הויה. 

			בשורש הדברים טמון רעיון החותם, הן במיסטיקה המזרחית, הן במיסטיקה היהודית. בשתיהן התרחקה הפרקטיקה בת ימינו מרעיון זה.

			הצד השונה הוא כי במזרח מוכרות ומבוצעות תנוחות יד ואצבעות רבות ביותר; בפולחן הדתי היהודי — רק תנוחה אחת המשמשת בפועל בפרקטיקה הדתית ועוד תנוחות מעטות בספרויות המיסטיקה היהודית. במזרח נחשב ביצוע המודרות בריטואל הדתי לפעולה מאגית; ביהדות נשיאת כפיים נחשבת לריטואל דתי הנושא בחובו אספקט מאגי. במזרח המחוות מבוצעות בגלוי בין שבדת, בין שבריקוד; בנשיאת כפיים, כפות הידיים עצמן מוסתרות, וכן המשמעות המיסטית־מאגית נסתרת או משוקעת בכתבי חוכמת הנסתר.

			ו. סיום

			בחיבור 'סוד האצבעות' מבקש ר' יעקב הכהן ללמד את הקורא את סוד השם המיוחד מתוך התבוננות ביד ובאצבעות. אבי אלקיים סבור, כי ייתכן שלפנינו שני מעגלי השפעה אזוריים שעמדו ביסוד 'סוד האצבעות' בספרות הקבלה בימי הביניים, בנוסף למודרות של חכמי הודו: האחד נוצרי והאחר מוסלמי. הנצרות הייתה עשויה להשפיע בתפיסה הסימבולית של האצבעות, אשר בה האגודל מייצג את האב, האצבע את הבן, האמה את רוח הקודש והקמיצה היא ה'אמן' המסכם. כמו כן, אין להתעלם מתופעת הסטיגמטה (בעיקר אצל נשים), בדיוק במקום שבו נפצעו כפות ידיו של ישו בעת שנצלב, תופעה הידועה בנצרות כבר מתחילת המאה הי"ג.444 ביחס לאסלאם, עשויה להיות השפעה מתוך הנוהג של המאמין להתבונן בכף ידו ולראות בקוויה רמז ל־99 שמותיו הקדושים של אללה.445 השפעות אלו ראויות למחקר מקיף שאין זה מקומו.

			הנסתר נלמד מן הגלוי: את סודות האלוהות ניתן לגלות מתוך התבוננות בתופעות הטבע, שחלקן יוצאות דופן במיוחד וחלקן פשוטות ויומיומיות וקרובות לאדם כעצמו ובשרו, בבחינת 'מבשרי אחזה אלוה'.

					322	סדא"ן התפרסם בדפוס עם תוספות, השמטות ושינויים בספר ילקוט הרועים הגדול, ירושלים תש"ס, בשם 'ספר סוד דרכי הניקוד והאותיות' לר' יעקב הכהן הנקרא בפי החכמים ר' יעקב הספרדי. כאמור מתחת לכותרת, עניינו 'ביאור י' חלקים בעניין שם המפורש ועניני המרכבה... כלשון תלמידו ר' משה מבורגוש'.

				

				
					323	דיון רחב ומקורות משווים מובאים אצל אברמס (לעיל הערה 15), עמ' 103-104, וכן בעמ' 51.

				

				
					324	פרבר (לעיל הערה 21), עמ' 71.

				

				
					325	בקטלוג ברנהיימר אצל שלום (לעיל הערה 12), תרביץ, ה (תרצ"ד), עמ' 188.

				

				
					326	פרבר (לעיל הערה 21), עמ' 69.

				

				
					327	שם, בהערה 4.

				

				
					328	‘another Castilian text deriving from the same period, the Sefer ha-‘orah of R. Jacob ben Jacob ha-Kohen’, ראו E. Wolfson, ‘Letter Symbolism and “Merkavah” Imagery in the “Zohar”’, Alei Shefer, M. Hallamish (ed.), Bar Ilan 1990, p. 200.

				

				
					329	אולם ראו מאמריו של אבישי בר אשר, שהתפרסמו לאחר כתיבת מאמר זה: א' בר אשר, '"ספר הנעלם" — קטעים חדשים מספר "אור זרוע" ובירורים בחיבוריו המוקדמים של ר' משה די ליאון: עיון ומהדורות מדעיות', תרביץ, פג (א-ב) (תשע"ה), עמ' 197-329; הנ"ל, 'שרידים חדשים מספר "אור זרוע" ומ"ספר הנעלם"', תרביץ, פג(ד) (תשע"ה), עמ' 635-642. בחרתי להשאיר את שאלת המחבר כפי שראיתי אותה בעת עשיית מחקרי שכן אין הפולמוס מטרת המאמר. תכליתו היא להראות את הקשר המעניין של הניקוד עם אצבעות כף היד בהיבט מיסטי של עבודת השם, בתוך שרשרת הרעיונות של קבלת קסטיליה הימי ביניימית, קבלה בסוד הניקוד.

				

				
					330	עוד על כך ראו בעבודת הדוקטורט שלי (לעיל הערה 1) בפרקים הרלוונטיים.

				

				
					331	י' ליבס, ספר יצירה, ירושלים ותל אביב תשס"א.

				

				
					332	ס"י, מהדורת ישיבת החיים והשלום, ירושלים תש"נ, עמ' 41. השוו לנוסח במהדורה המדעית של א' גרינוולד, ספר יצירה, תל אביב 1971, עמ' 13: 'עשר ספירות בלימה: מספר עשר אצבעות, חמש כנגד חמש, וברית ייחוד מכוונת באמצע במילת לשון ופה ובמילת המעור'.

				

				
					333	ראו למשל את דעתו של וולפסון, כי האצבעות בס"י הן סמל לגוף כולו: E. Wolfson, Through a Speculum that Shines, Princeton 1997, p. 71. עוד על כך ראו להלן בסוף הסעיף על קבלת קטלוניה; וכן ראו דיון על משנה זו ואפשרויות שונות לפירושה אצל ליבס (לעיל הערה 43), עמ' 29-30.

				

				
					334	'לְמַעַן הַבִּיט עַל מְעוֹרֵיהֶם' (חבקוק ב 15).

				

				
					335	'פירוש על ספר יצירה מרבינו אלעזר בעל הרקח מגרמיזא', מהדורת צילום מפרמישלאן, דף ג ע"א. 

				

				
					336	ראו: ר' אליאור, מקדש ומרכבה, כהנים ומלאכים, היכל והיכלות במיסטיקה היהודית הקדומה, ירושלים תשס"ג, למשל עמ' 68.

				

				
					337	ג' שלום, ראשית הקבלה וספר הבהיר, ערכה לפי הרצאות רבקה ש"ץ, ירושלים תשמ"ו, עמ' 148-149. 

				

				
					338	ממנה לומדים כי ה'ספירות' כאן אינן מספרים אלא סמל של אור כשל אבני ספיר (שם, עמ' 148).

				

				
					339	המושג תיאוסופיה בחקר הקבלה הוגדר אצל שלום (לעיל הערה 19), עמ' 206; על המושג ספירות וגלגול משמעויותיו ראו אצל מ' חלמיש, מבוא לקבלה, ירושלים תשנ"א, עמ' 99-102.

				

				
					340	והשוו מספר הבהיר סעיף ק"י: 'ועל כל חלק יש לו ד' רוחות לשמור מזרח ומערב צפון ודרום ומתחלקים ששה לכל רוח... וכולם חתומים בהוי"ה אלהי ישראל'.

				

				
					341	לפי כ"י מינכן דף 16 א', מתוך המהדורה המדעית של ספר הבהיר מאת דניאל אברמס, לוס אנג'לס תשנ"ד, עמ' 173.

				

				
					342	על היעלמותה של פרישת הכפיים כמחווה בתפילה ראו אצל א' ארליך, כל עצמותי תאמרנה, ירושלים תשס"ג, עמ' 110-113, 232-234.

				

				
					343	במאמרו על הספירות מנתח אידל קטעים אלה מספר הבהיר ואת השאלות העיקריות העולות מהם. הוא מברר את פשר המושגים 'מאמרות' ו'דברים' ואת קשרם לעשר הספירות ולעשרת הדיברות. לעניין 'המדה הנקראת ישראל' משער אידל שאין הכוונה אלא לספירת כתר. מ' אידל, 'הספירות שמעל הספירות', תרביץ, נא (תשמ"ב), עמ' 270.

				

				
					344	על תפיסה מיסטית של המושג 'מדות' בספר הבהיר ראו אצל שלום (לעיל הערה 49), עמ' 143-159.

				

				
					345	ספר הבהיר, מהדורת אברמס (לעיל הערה 53), עמ' 179-181. קטעים אלה מתוך ספר הבהיר מצוטטים גם במאמרו של חננאל מאק, הדן בעיקר בקשר שבין מדרש במדבר רבה לבין הקבלה הקדומה. מאק קובע, כי 'מדרש במדבר רבה שימש חוליה חשובה בדרך המעבר של רעיונות שונים בתחום המיסטיקה היהודית ממזרח למערב והיה אחד היסודות שעליהם נבנתה הקבלה הקדומה'. ח' מאק, 'זמנו, מקומו ותפוצתו של מדרש במדבר רבה', תעודה, יא (תשנ"ו), עמ' 94, ולעניין הקטעים הנ"ל ראו עמ' 87-88.

				

				
					346	בדיונו על מקורותיו ועריכתו של מדרש במדבר רבה (שם) עוסק מאק גם בקטעים אלה מספר הבהיר ובקשר בין נשיאת כפיים לבין עשר אצבעות ו'ספירות'. הוא מסכם כי זהו רעיון המופיע במדרש תדשא וידוע גם ממקורות מזרחיים יהודיים ושאינם יהודיים, ומשם הגיע אל ספר הבהיר.

				

				
					347	ג' שלום, 'פירושו האמתי של הרמב"ן לספר יצירה ודברי קבלה אחרים המתייחסים אליו', מחקרי קבלה, א (תשנ"ח), עמ' 91-92. אשר ל'ייחוד הבינה', האופי הפאלי של ספירת הבינה בקשר למשנת ס"י כפי שהובע בתורתו של ר' יצחק דמן עכו הוצג בספרו של א' וולפסון: E. Wolfson, Circle in the Square, New York 1995, p. 100. 

				

				
					348	ספר מערכת האלקות, מנטובה שי"ח, מהדורת צילום ע"י הוצאת מקור חיים, ירושלים תשכ"ג, דף קמז ע"א-ע"ב. 

				

				
					349	שם, עמ' קצד.

				

				
					350	כאן המקום להעיר כי תפיסה זו, שגוף האדם משקף את מערכת הספירות האלוהיות, הובעה על ידי וולפסון ככוונתו המקורית של ס"י במשנה הנידונה. לדעתו אין האצבעות אלא סמל לגוף כולו: ‘It does not appear to me that this imagery indicates a simple rhetorical analogy, that is, that to comprehend the numerical sum of the ten sefirot one should think of the ten fingers on one’s hands. The reference to the covenant of unity or oneness (berit yihud) set in the middle, corresponding to the tongue and phallus, indicates that we are dealing with a full human form’ (וולפסון [לעיל הערה 41], עמ' 71). פרשנותו זו של וולפסון הינה בגדר טענה מהותנית לא דיאכרונית, הניזונה מן הפרשנות הקלאסית המוצגת במאמר זה. וולפסון עצמו מציין בספר מאוחר יותר (Language, Eros, Being, New York 2005, p. 489, n. 10) כי קריאתו זו של ס"י חורגת מן התפיסה המחקרית של מרבית החוקרים, שאינם גורסים את המושג 'ספירות' בספר יצירה לאור התיאוסופיה.

				

				
					351	'ספר החשק' חלק א, סימן ב; כ"י נ"י בימ"ל 1801, עמ' 9-10. קטע זה מובא כבר אצל אידל באחד מספריו על ר' אברהם אבולעפיה כדוגמה לתנועות ידיים בעת 'ההזכרה' (=ההתבוננות באותיות ובנקודות): מ' אידל, החוויה המיסטית אצל אברהם אבולעפיה, ירושלים ותל אביב תשס"ב, עמ' 31-32.

				

				
					352	טכניקות שונות של מדיטציה והתבוננות מציעות למתבונן להביט בעיניו העצומות דרך מצחו, ובכך יש משום 'נשיאת העיניים'.

				

				
					353	אברמס (לעיל הערה 15), עמ' 302.

				

				
					354	על מקורותיו בכ"י ועל מיהות מחברו ראו: וינר (לעיל הערה 1), עמ' 61-70. 

				

				
					355	סדא"ן, כ"י סט. פטרבורג 21, דף 32ב.

				

				
					356	סדא"ן, כ"י פריס 770, דף יח ע"ב.

				

				
					357	שלום (לעיל הערה 3), עמ' מא.

				

				
					358	הציור לקוח מספר 'פרדס רמונים' לרמ"ק, המהדורה הישנה, קרקוב 1592. וראו דבריו של אברמס: ‘Jacob ha-Kohen additionally included drawings of the letter Aleph and the angelic symbolism which is overlayed on the Menorah in Jacob Ha-Kohen’s Book of Illumination’. D. Abrams, ‘New Study Tools from the Kabbalists of Today: Toward an Appreciation of the History and Role of Collectanea, Paraphrases and Graphic Representations in Kabbalistic Literature’, Journal des Études de la Cabale, 1 (1997), f. 3.

				

				
					359	אברמס (לעיל הערה 15), עמ' 313.

				

				
					360	היחס 'אותיות כגופות, נקודות כנשמות' נזכר בלשון זה או אחר במקומות אחדים בקבלה מן המאה הי"ג וזכה לדיונים לא מעטים בספרות המחקר. ראו למשל על אבולעפיה: מ' אידל, אברהם אבולעפיה — לשון, תורה והרמנויטיקה, ירושלים ותל אביב תשנ"ד, עמ' 22; על הזוהר ותיקוני זוהר: א' וולפסון, 'דימוי אנתרופומורפי וסימבוליקה של אותיות בספר הזוהר', מחקרי ירושלים במחשבת ישראל, ח (1989), עמ' 147-181; על ספר הבהיר: ר' מרוז, 'אור בהיר הוא במזרח', דעת, 49 (תשס"ב), עמ' 151.

				

				
					361	'שער הנקוד', עמ' לג ואילך.

				

				
					362	זוהר ח"ג, קכז ע"ב–קמה ע"א.

				

				
					363	חילופי נוסח: כפי אצבעו' — כ"י פריס 817, לפי אברמס (לעיל הערה 15), עמ' 312.

				

				
					364	כ"י מילנו 62, לפי אברמס (שם).

				

				
					365	כך בכ"י מילנו — הטור הימני במהדורת אברמס (תשנ"ג). בטור האמצעי — כ"י פריס 718 — מופיעות רק חמש א', והן מנוקדות בחמש התנועות כסדרן, דהיינו לפי הסדר של האצבעות שאליהן הן מקושרות. בטור השלישי — כ"י פריס 770 — 'א' א' א' א' א' וי"א הגדול'. הייתי סבורה ש'הגדול' הוא שיבוש מעתיקים מ'הגודל' (=אגודל), אך גם אז הדבר לא יובן כל עיקר, שכן חשבון האגודל עם שאר האצבעות הוא עדיין חמש. ושמא פירושו 'ויש אומרים הגדול'?

				

				
					366	בכ"י מילנו. בנוסחים האחרים קטע זה אינו מופיע, וגם כאן הוא מופיע כמשפט מקוטע, חסר סוף. 

				

				
					367	השוו לדברי השל"ה: 'עוד תמצא רמז יהו"ה בעשר אצבעות הידים שהם מספר עשר ספירות כיצד הנה בכל אצבע ג' פרקים לבד מאצבע אגודל שבו ב' פרקים. ואשר יצר את האדם בחכמה יצרו כן בכוונה נפלאה יד ימין תרמוז לאותיות י"ה ויד שמאל תרמוז לאותיות ו"ה. קח אותיות יה במילוי כזה יוד ה"א הרי הם חמש אותיות והם חמש אצבעות היד וקח אלו האותיות ותמלאם שנית כזה יו"ד דל"ת ה"א אל"ף הרי בד' אותיות אצבע ג' פרקים ובאצבע אגודל ב' פרקים. וע"כ נקרא יד על שם י"ד פרקים' (דף ז' ע"ב).

				

				
					368	השוו דבריה של אן־מארי שימל על המיסטיקה הנומרולוגית באסלאם, אם כי מתקופה מאוחרת במקצת: ‘Fourteen is not only half of 28, the number of the lunar mansions and the letters of the Arabic alphabet, but it is also reflected in the 14 parts of human hand and the 14 vertebrae each in the upper and lower parts of the spine. It is not strange that the Arabic alphabet consists of 14 so-called sun letters, and also of 14 letters with diacritical marks and 14 without them? Such considerations played an important role in the mystical interpretations of the letters as it was elaborated in the late fourteenth century by the so-called Hurufis, who combined letter and number mysticism with the parts of the human face and body, showing, for example, that the words yad, “hand”, and wajh, “face”, both have the numerical value of 14. It would be surprising if such speculations were not applied to the prophet Muhammad. Indeed, one of his names, Taha, has the numerical value of 14 and points to the fact that he, radiant like the full moon, appeared in the dark night of this world to illuminate it with his perfect spiritual and corporeal beauty’ (A. Schimmel, The Mystery of NUMBERS, New York 1993, p. 211).

				

				
					369	רעיון דומה — ואולי אפילו נועז יותר — הובע בתקופה יותר מאוחרת על ידי השל"ה (בהמשך למצוטט לעיל): 'גם תמצא ביד רמז שדי, כיצד קח אמה קמיצה זרת תפשיטם כמו ש', ואחר כך תכוף אצבע כמו ד' אח"כ תכוף האגודל שהוא יותר קטן ואז כדמות י' וזהו שהראה הקב"ה לאברהם באל שדי. ולא ביד חזקה ממש שהוא ציור יהו"ה' (דף ז' ע"ב). כאן לא השאיפה לדבקות ולחוויה מיסטית היא המדריכה את ההתבוננות ביד כסמל לאלוהות, אלא התיאופניה עצמה, עצם ההתגלות, היא שמבטאת את עצמה במחווה ובמבנה של כף היד כסמל למהות ההתגלות.

				

				
					370	למעשה, בהפעלה קלה של הדמיון, אם נפרוש את כף היד לנגד עינינו כשהאגודל מצביע כלפי מטה, נוכל לראות ביד (כף, זרוע ואגודל) צורת קמץ. 

				

				
					371	אברמס (לעיל הערה 15), עמ' 313.

				

				
					372	האגודל, בנפרד מן האגרוף בכלל, כבר ייצג לאורך ההיסטוריה כוח, וזאת משום שמבנהו יוצא הדופן (כפשוטו, החורג הצדה), הוא שמאפשר את הפעולות המגוונות של כף היד, כולל פעולות אגרוף, לפיתה וכוח. קיטוע האגודל, אם כתאונה ואם כעונש, גוזל מן האדם את כוחו הבסיסי לאחוז בנשק. כמו כן, בתורת כף היד 'האגודל שויך למארס עם אפיונים של עצמה ואומץ' (ר' שיר, מאגיה ומיסטיקה ביהדות, ירושלים 1997, עמ' 88).

				

				
					373	השוו: 'בכל החיבורים שקבלתם קרובה לספר 'אור זרוע' עומדת תנועת הקמץ בראש מערכת התנועות ומסמלת את האלוהות עצמה': פרבר (לעיל הערה 21), עמ' 89, ה52.

				

				
					374	אברמס (לעיל הערה 15), עמ' 314.

				

				
					375	כגון כ"י בר אילן 1038 (דף יד ע"ב): 'והכל תמצא בסוד השכל העשירי. הוא מלאך בסוד מלאכים. הוא גלגל בסוד גלגלים על כי תנועתם ממנו היא במאמר הבורא ית' וית'. הוא כסא ממש כי הוא כסא הוא כ"ס י"ה'. 

				

				
					376	אברמס (לעיל הערה 15), עמ' 314.

				

				
					377	שם, עמ' 314-315.

				

				
					378	שם, עמ' 315.

				

				
					379	ראו את ספרה של נורית בארי, יצא לתרבות רעה: אלישע בן אבויה — 'אחר', תל אביב 2007.

				

				
					380	אברמס (לעיל הערה 15), עמ' 317-318.

				

				
					381	שם, שם.

				

				
					382	שם, עמ' 315-316.

				

				
					383	שם, עמ' 317.

				

				
					384	שם, עמ' 313.

				

				
					385	אידל (לעיל הערה 64), עמ' 23-24.

				

				
					386	מ' אידל, קבלה: היבטים חדשים, ירושלים ותל אביב תשנ"ג, עמ' 116-117.

				

				
					387	אברמס (לעיל הערה 15), עמ' 314.

				

				
					388	ניתן להבין את הרמז הגימטרי כדלהלן: 

						'ואצבע אלהים' במספר קטן = 40

						'ואצבע' 7+2+9+1+6 = 25

						'אלהים' 4+1+5+3+1 = 14

						עם הכולל = 40

						או לחלופין: 'וכף' = 16 + 'ואצבע' = 25, יחד 41, בלי הכולל 40.

						קשר בין 40 ובין 'אצבע אלהים' נעשה גם במדרש תהלים מזמור עח: 'ר"א אומר, ארבעים מכות שנאמר (שם ח, טו) 'אצבע אלהים היא. טטרגון היה על כאו"א, הרי ארבעים מכות במצרים'.

				

				
					389	שלום (לעיל הערה 12), תרביץ, ה, עמ' 308 וכן עמ' 305, הערה 3.

				

				
					390	שם, עמ' 306. על המושג שיעור קומה בתורתו של ר' משה מבורגוס בפירושו למרכבת יחזקאל ראו אצל אידל (לעיל הערה 56), עמ' 253-257.

				

				
					391	אידל (לעיל הערה 64), עמ' 21-22.

				

				
					392	שלום (לעיל הערה 12), עמ' 251.

				

				
					393	שם, עמ' 152.

				

				
					394	ספר שעור קומה, מהדורת כהן, עמ' 147-137, שורות 104-51.

				

				
					395	ואולם ראו הערתו של שלום (לעיל הערה 12) לעניין זה — הוא מוצא כאן רמזים לספירות (שם, עמ' 308, הערה 12).

				

				
					396	על יחסו של הרמב"ם לשיעור קומה ראו במאמרו של רפאל ישפה: ר' ישפה, 'הרמב"ם ושיעור קומה', מ' אידל, ד' דימנט וש' רוזנברג (עורכים), מנחה לשרה: מחקרים בפילוסופיה יהודית ובקבלה מוגשים לפרופ' שרה וילנסקי, ירושלים תשנ"ד, עמ' 131-185.

				

				
					397	מו"ן, חלק א, פרק ס"ו, עמ' 97-98.

				

				
					398	כגון בהקדמה למו"ן ובחלק א פרקים ס"ה, ס"ז ועוד רבים. ועיינו עוד בספרו של ב' גרוס, ברית הלשון, ירושלים תשס"ה, עמ' 61.

				

				
					399	הרמב"ם תמה על אונקלוס, שבדרכו הפרשנית בתרגומו נוטה להתרחק מהגשמה, אך במקרה ספציפי זה לא נזהר.

				

				
					400	מקורות אחרים בכתבי ר' יעקב הכהן מראים שימוש במושג שיעור קומה ובמרכיביו: 'השיעור קשור לפעילות האלוהית, בעוד שה"קומה" מציינת את הרבדים השונים של המציאות' (אידל [לעיל הערה 57], עמ' 252). אידל אף הולך בעקבות ליבס במילון ספר הזוהר ומוצא בדברי ר' יעקב רמז ל'פעילות האלוהית היוצרת את מערכת הספירות' (שם, עמ' 253 והערה 74).

				

				
					401	M. Kellner, Maimonides’ Confrontation with Mysticism, Oxford 2006, p. 25.

				

				
					402	שם, עמ' 8-9, 18.

				

				
					403	על גישתו של הרמב"ם למסורת הסוד הקדומה ראו בספרו של מנחם קלנר (לעיל הערה 113) ובהקדמתו של אידל שם.

				

				
					404	ר' יוסף ג'יקטילה מרחיב את הדיבור על ברית האצבעות והפה וכו' בעקבות ספר יצירה — כגון בגנת אגוז, עמ' קנג עד קנו — אך אנו לקודמיו של ר' יעקב נשאנו עינינו. 

				

				
					405	קשה להתעלם מקבלת אבן צייאח בנושא האצבעות, אף שהיא מאוחרת בהרבה ביחס לקבלת הכוהנים. בטקסט על נושא זה מגולמת מיסטיקת האצבעות בגישה רב־מערכתית. גישה זו קושרת אדם ואלוהות דרך הגוף ועבודה עם הגוף, במקרה שלנו — האצבעות, וכן חושים הנקשרים אליהן, כשבתווך נמצאות פעולות פיזיות־ריטואליות וקבוצות נוסחאיות של אותיות — חמשת מוצאי הפה שהתוודענו אליהם בספר יצירה, ראו: י' גארב, 'האצבעות והחושים — תעודה מ"אבן השהם" של יוסף אבן צייאח', פעמים, 67 (תשנ"ו), עמ' 120-124. לא נעשה כאן קישור לניקוד. גישה זו נראית כסיכום, עיבוד והרחבה של כל שנאמר עד כה בקבלה על האצבעות. מכל מקום, מבחינה פנומנולוגית נראה 'סוד האצבעות' שבו עסקינן, שנכתב ככל הנראה במאה הי"ג, כמתמודד עם גישה המשתקפת בקבלתו של אבן צייאח, שאולי היו לה מהלכים לפני כן — והיא שהאצבע הארוכה, האמה, היא המסמלת את הדרגה הגבוהה ביותר, הכתר. ברם, לפי 'סוד האצבעות' האגודל הוא שמסמל את האינסטנציה הגבוהה ביותר. ועדיין אין כאן אילן הספירות על שמותיהן.

				

				
					406	דיון מפורט על כך יימצא בדיסרטציה שלי (לעיל הערה 1).

				

				
					407	לפי שעה מצאתי רק בעוד מקום אחד קישור של האצבעות לניקוד, והוא בתיקוני זוהר, ועליו כבר נכתב, כי אפשר שהושפע מכתבי ר' יעקב הכהן, כגון במאמר של אידל על הספירות (לעיל הערה 56), עמ' 252-253. מחמת העניין אביא את דברי תקו"ז, אף שהטקסט נחשב למאוחר יותר ואינו בכלל דיון זה, ואדון בו ביתר הרחבה במקום אחר: 'שבעין אנפין אית לאורייתא, ובההוא זמנא לית לה דפיקו דאיהו כגוונא דנקודי דמנקדין בדפיקו דאצבען דאינון י', דבהון מנקדין בדפיקו דרוחא. ואינון מנקדין בנימין דכינור דדוד, דפיקו איהו כגוונא דקלא דסליק בניגונא לקבל עשרה דפקין דאסתכל אסיא בדפיקו' (ספר הבהיר ותקוני הזוהר בהוצאת מוסד הרב קוק, ירושלים תשנ"ד, עמ' 209).

				

				
					408	גארב (לעיל הערה 117), עמ' 122-123.

				

				
					409	ראו למשל את ספרו של יהודה עמיחי, גם האגרוף היה פעם יד פתוחה ואצבעות, ירושלים 1989.

				

				
					410	ראו למשל הביטויים 'בעל אגרוף', 'חוק האגרוף' ו'באגרוף ברזל', שעדין משמרים תמונה של שימוש באגרוף עצמו, אולם 'גבר אגרופו' = נתחזק כוחו: 'מיום שגבר אגרופה של חנפה נתעותו הדינין' (סוטה מא ע"ב) ועוד (המילון החדש לאבן שושן, עמ' 11). המושג 'אגרוף' עצמו כבר משמש כסמל לכוח ומשמעו כוח הזרוע, אלימות: 'אוי לי מאגרופן, שהם כהנים גדולים... ועבדיהן חובטים את העם במקלות' (פסחים נז ע"א). על ידיים קמוצות כסמל לכוח ראו: ‘Hands signify power, strength… The hands of God is divine power… Symbolic attitudes of hands are… clenched – threat, aggression’ (J. C. Cooper, Symbols, London 1978, p. 78).

				

				
					411	שם.

				

				
					412	'...מציע אבולעפיה דרך המבוססת על התבוננות בנושא המשתנה בהתמדה: יש לצרף את האותיות, את ניקודן "לנגן" ולנענע את הראש על פי הניקוד, ואף לשאת את הידיים בתנועה של ברכת כהנים' (אידל [לעיל הערה 64], עמ' 41).

				

				
					413	שם, עמ' 36-42.

				

				
					414	על השפעות הבלשנות ההודית על הבלשנות הערבית והעברית בתחום הפונטיקה והמילונאות ראו, למשל, נ' אלוני, 'השיטה האנאגרמטית של המילונאות העברית בספר יצירה', טמירין, א (תשל"ב), עמ' צא-צה. אלוני מצטט את סוף ספרו של וילד משנת 1965: 'מכיון ששיטת אלכ'ליל אין לה מחברים שקדמו לו, ולעומת זאת יש בידינו להוכיח את השפעת הפוניטיקה ההודית, אין לפקפק עוד כי סדר ההגאים של אלכ'ליל ב"ספר העין" ואף זה של תלמידו סיבויה קיבלו את הרעיון הכללי ואף את הסידור הממשי בחלקו מתורת הלשון ההודית והודות לה קמה תורת הפוניטיקה הערבית' (שם, עמ' צב).

				

				
					415	E. C. Sachau, Alberuni’s India, Delhi 1964.

				

				
					416	ש' סלע, אסטרולוגיה ופרשנות המקרא בהגותו של אברהם אבן עזרא, רמת גן תש"ס, עמ' 21.

				

				
					417	א' אלדר, 'עיון מחודש בשאלת חלוקת התנועות העבריות לדרך רום, דרך מטה ודרך ניצב', מ' בר אשר (עורך), מחקרי לשון, מוגשים לזאב בן חיים, ירושלים תשמ"ג, עמ' 51 והערה 54.

				

				
					418	בכ"י סט. פטרבורג 21, בפרק המכונה 'ספר הנעלם', דף 36ב: 'ולשים בלבבכם יראתו כי הוא אלהים חיים ומלך עולם. ואין דומה לו בשום צד ואין ערוך אליו וכי כל המעלות כאין נגדו כי גם אמנם מצאנו בספרי חכמי הודו בהיות אמונתם בראותם עוצם מעלתו וגבהו להיות אמונתם וקיומם בו וראינו בענין תקון תפילותיהם...'

				

				
					419	בספרו קבלה: היבטים חדשים לעיל הערה 98) עורך משה אידל הקבלה בין מעגלים בטקסט קבלי אנונימי, הנותן הנחיות להתבוננות בשם השם בקשר עם 'שמע ישראל' ובין המנדלה ההודית. אידל גורס, כי 'חרף ההבדלים האלה אין לזלזל באפשרות שמסורות הודיות חלחלו לתוך הקבלה, אולי בתיווכו של חומר צופי' (שם, עמ' 124).

				

				
					420	M. Eliade, The Encyclopedia of Religion, New York & London 1987, p. 134.

				

				
					421	הקשר בין אצבעות למודרות במחקר נרמז במשפט אחד במאמר של גארב (לעיל הערה 117).

				

				
					422	'אמר ר' ישמעאל/ כשאתה בא ועומד על פתח היכל ראשון/טול שתי חותמות בשתי ידיך/ אחד של טוטרוסיאי יוי/ ואחד של סוריא שר הפנים/ של טוטרוסיאי יוי הראה אותו לעומדין לימין/ ושל סוריא הראה אותו לעומדים לשמאל' (P. Schafer, Synopse zur Hekhalot, Tubingen 1981, §219-220).

				

				
					423	הימן במאמרו המאלף, הבודק את הקשר בין ספרות ההיכלות לספר יצירה, דן גם במושג החותם וחתימת הקצוות באותיות שם ה', סוקר את המחקר בנידון ומתחקה על עקבות המושג עד המאה השנייה במקורות גנוסטיים ויווניים. ראו: A. P. Hayman, ‘Sefer Yesira and the Hekhalot Literature’, J. Dan (ed.), International Conference on the History of Jewish Mysticism, 1st: Early Jewish Mysticism, Jerusalem 1987, p. 75.

				

				
					424	מ' בר־אילן, 'חותמות מאגיים על הגוף אצל יהודים במאות הראשונות לספירה', תרביץ, נז (תשמ"ח), עמ' 43. 

				

				
					425	שם, עמ' 37 ואילך.

				

				
					426	שפר (לעיל הערה 134), 78, V228§.

				

				
					427	גנת אגוז, עמ' קס.

				

				
					428	ס"י, מהדורת ישיבת החיים והשלום, עמ' 69.

				

				
					429	על ניתוח מוטיב החותם אצל אבולעפיה ראו אידל (לעיל הערה 64), עמ' 146.

				

				
					430	ייתכן שהביטוי התלמודי בהקשר זה, 'קשרי אצבעות', כגון 'אין הכוהנים רשאים לכוף קשרי אצבעותיהן עד שיחזרו פניהם מן הציבור' (סוטה לט ע"ב), השפיע על לשונו של אבולעפיה, המשתמש בביטוי 'התרת קשרי חותמות', שעליו כבר העיר ג' שלום והשווה זאת לתיאוסופיה הבודהיסטית (לעיל הערה 19), עמ' 131.

				

				
					431	ר' אברהם אבולעפיה, חיי עולם הבא (בעריכת א' גרוס), תל אביב 2001, עמ' פח.

				

				
					432	על שימושים נוספים למילה 'חותם' ראו אצל שלום (לעיל הערה 19), עמ' 45-48, 380; וכן אצל אידל (לעיל הערה 64), עמ' 146-147 והערה 96.

				

				
					433	גנת אגוז, עמ' ס.

				

				
					434	ליבס (לעיל הערה 43), עמ' 178 ואילך.

				

				
					435	‘Just as regular talismans collect the celestial influx emanating from the astral realm, language too functions talismanically, collecting an even higher form of the effluvia: while the material talismans or seals collect the influx of the celestial bodies, the linguistic seals collect the influx of the celestial world of letters’. ראו: M. Idel, ‘On Talismanic Language in Jewish Mysticism’, Diogenes, 170 (1995), p. 28.

				

				
					436	אבל ראו גם פרבר (לעיל הערה 21), עמ' 70-71.

				

				
					437	‘We may proceed to an examination in greater detail of the five (Pancha) elements (Tattva), namely, Wine (Madya), Meat (Mamsa), Fish (Matsya), Parched Cereal (Mudra), and Sexual Unio (Maihuna) which stand for drinking, eating and propagation’. ראו: J. Woodroffe, Shakti and Shakta, Madras 1951, p. 605.

				

				
					438	שם, עמ' 606.

				

				
					439	שם, עמ' 607: ‘Mudra is the act of relinquishing all association with evil which results in bondage’. 

				

				
					440	כך במקור.

				

				
					441	כ"י סט. פטרבורג 21, דף 36ב.

				

				
					442	הפסקה הבאה בכתב היד מלמדת זאת: 'ועל זה בהיות בעל הסוד רבינו יעקב איש תבץ עומד על ספריהם וחוסר אמונתם נפשו בקנוי בא. ועבר עליו רוח קנאה וחבר חבוריהם גדולים ועמד על מצפה לשבור מלתעות אפיקורסין והכופרים מתורת האמת. והעמיד על סודות התושיה ועקרי האמונה דבריו' (שם).

				

				
					443	שם, עמ' 32א.

				

				
					444	ד' מוריס, האישה העירומה, בן שמן 2006, עמ' 137-151.

				

				
					445	קווי כף היד (קו החיים וקו הראש) עשויים להיראות כספרות ערביות: ۸ ۱ — ביד ימין = 18. ۸١ — ביד שמאל = 81. 81+18 = 99: מספר שמותיו הקדושים של אללה.

				

			

		
	
			משה חלמיש

			תרומתה של הקבלה לידע על נוסח התפילה והמנהג בספרד — השפעה ועדות

			סקירה

			א. שאלות יסוד

			מסורת בידינו שזכינו לסידור תפילה מנוסח הודות לבקשה שהגיעה מספרד אל רב עמרם גאון לשלוח אליה את סדר התפילה.446 מכאן שהנוסח הבבלי הוא שקבע את נוסח התפילה הספרדי. עם הזמן חדר סדר רב עמרם גם לבית התפילה של גדולי אשכנז. כיום כאשר אנו באים לקבוע או להציג את סדר רב עמרם גאון במקורו, נתקלים אנו בעובדה המצערת שחיבור זה זכה במרוצת הימים להעתקות רבות, שבמהלכן נשתנו פרטים רבים וחלו בו השמטות או הוספות, שבאו בעיקרן כדי להתאים את הסידור שיהיה רלוונטי למקום ולזמן של המעתיק.447 זאת ועוד, כידוע, סידור התפילה מעולם לא קפא על שמריו, וחכמים שונים בדרך כלל הוסיפו על הסדר המקורי — הן קטעים מן המקרא או מן התלמוד (במידה פחותה), הן תפילות חדשות או פיוטים מקוריים חדשים. לאט־לאט הגיע סידור התפילה לעיצוב מרובה פנים. המשווה את נוסח התפילה של הרמב"ם, למשל, לבני זמנו בספרד, בצרפת, באשכנז או באיטליה, עומד מיד על השוני הרב בין כולם. על הקומות המקוריות של נוסח ארץ ישראל ובבל נוספו נדבכים רבים למדי, ומנגד גם הושמטו לשונות תפילה. מכאן שאף הדיבור על הנוסח שהיה קיים בספרד, למשל, אינו יכול להיות חד־אנפי ואינו מהימן במלואו, כי בספרד עצמה לא הייתה אחידות. אחת הסיבות לכך היא בוודאי היעדר הקשר האישי הישיר המאפשר פרישת מנהיגות וקביעת נוהג אחיד, שלא לדבר על הקושי הבסיסי שבחלוקה בין ספרד הנוצרית והמוסלמית, ואפילו בתוך האזור הנוצרי עצמו — למשל, קטלוניה וקשטיליה, שאינן אחידות בנוסחאותיהן.

			מגורשי ספרד שהתפזרו לתוך קהילות שונות שימרו את מנהגם המקורי ואף זכו להערכה רבה על הנוסח היפה שלהם. כך משתמע, למשל, משאלה שהופנתה אל ר' שמואל די מדינה, המהרשד"ם (שאלה לה), כבר במחצית השנייה של המאה הט"ז:

			קהל אחד שסדר תפילתם כפי מנהג אבותיהם היה על דרך אחת ולאור הזמן וטלטול הגליות באו במלכות הלזו, מלכות תוגרמה יר"ה, ונתבלבלו המנהגים וכמעט נתהפך כל העולם לסדר תפלת ספרד. יען כי הם הרבים במלכות זה ותפלתם זכה ומתוקה. וכולם או רובם הניחו מנהגם ונמשכו אחר מנהג ספרד כמו שהוא היום בעיר ואם שאלוניקי יע"א שק"ק קאלבריא ופרווינצייא וסיסיליא ופולייא תפסו מנהג ספרד לא נשאר כמעט כי אם הק"ק אשכנז שלא שנו מנהגם. 

			אכן, בשאלוניקי, שהיו בה 32 'קהלים',448 נדפסו, החל בשנת רפ"ז, מהדורות אחדות של מחזור מנהג אראגון. משמע, יש שמנהגי קהילות מסוימות 'מונצחים' לאורך זמן ממושך.

			אם נבקש לשחזר את מה שהיה נהוג בספרד, נצטרך בראש ובראשונה לאסוף את כל כתבי היד העתיקים של הסידורים ששרדו, אולם מתברר שמספרם מועט,449 ועליהם נצטרך להוסיף את הידיעות שנשתמרו בספרי הלכה ומנהג, מוסר וקבלה. מקורות הלכתיים חשובים לעניין זה הם, למשל, ספר העִתים לר' יהודה הברצלוני, ספר המנהיג, טור אורח חיים, צרור החיים מאת ר' חיים בן שמואל מטודלה, תלמיד הרשב"א, שעוסק בענייני תפילה וברכות, וכיוצא באלה, וכן ספרי שאלות ותשובות,450 כגון קובצי תשובות גאונים שבחלקם שורבב בתוכם חומר ספרדי, שו"ת הרמב"ן, שו"ת הרשב"א, שו"ת הרא"ש,451 ואולי גם השו"ת של ר' דוד בן זמרא, שנולד כ־15 שנה לפני הגירוש ואפשר ששימר נוסחאות מספרד. כמו כן נזדקק לספרי פרשנות למשנה תורה לרמב"ם. חשובים הם ספרי מוסר ששימרו עדויות, מועטות ככל שיהיו, כגון ספרי רבנו יונה גירונדי, מנורת המאור. כמובן, חשיבות מיוחדת נודעת לפירושי תפילות, אך למרבה הפלא מועטים הם. ייזכרו במיוחד ר' דוד אבודרהם (המאה הי"ד) ור' יוסף בן צדיק בספרו זכר צדיק (נכתב בשנת 1467). 

			והנה כאן נוסף מקור חשוב מאוד, הכולל מערכת חיבורים רחבה יחסית של פירושים לתפילה מאת מקובלים. כידוע, רוב ספרי המקובלים הראשונים אינם ספרים שיטתיים או "עצמאיים" אלא ספרי פרשנות — למקרא, לאגדות התלמוד, לטעמי המצוות ואף לתפילות. פירושי התפילות היו אפוא ענף חשוב של ספרי קבלה בימי הביניים בספרד, ועם שאין בענף זה יצירה אידיאולוגית חדשנית, יש בו שיקוף נאמן של האידיאולוגיה הקבלית. נזכור נא שהפירוש הראשון לתפילה בכלל יצא מהעולם המיסטי, מבית מדרשם של חסידי אשכנז, וכוונתי לפירושו של ר' אלעזר רקח (כ"י פריס 772), סביב שנת 1200, ולא ייפלא שסמוך לאחר מכן גם מקובלי ספרד עסקו בכך. אמנם מטבע הדברים ספרי הפירוש אינם כוללים נוסח מלא של התפילה, אלא תיבות או ביטויים שראו לנכון לפרשם, ברם, דווקא בפירוש הקבלי יש יתרון בכך שהפרשן נוהג להציע פירוש סימבולי כמעט לכל מילה, וממילא מתאפשרת פרישת יריעה רחבה יותר של נוסח התפילה. אף זאת, פירושי תפילות בספר אור זרוע לר' דוד בן יהודה החסיד, למשל, כוללים הרבה מאוד מנייני תיבות, כדרכם של חסידי אשכנז, וממילא נרשמים חלקים לא קטנים מנוסח התפילה. חשוב לציין שחיבור זה נזכר רבות בספרות שלאחריו וכנראה השפיע לא מעט.

			עם ספרי הפרשנות הקבלית לתפילות במאה הי"ג נמנים חיבורים כמו פירוש התפילות של ר' עזרא מגרונה;452 פירוש התפילות של ר' עזריאל מגרונה;453 פירוש התפילות והברכות של ר' יהודה בן יקר (ירושלים תשל"ט); פירוש התפילות לבעל ספר המפליג האנונימי,454 שישב כנראה בקטלוניה; פירוש התפילות של ר' מנחם בן בנימין מרקנטי (קושטאנדינא ש"ד), שלבטח שהה זמן מסוים בספרד; אור זרוע לר' דוד בן יהודה החסיד, במחצית הראשונה של המאה הי"ד;455 ר' יצחק ג'אקון שחי בדור הגירוש;456 ואולי כדאי להזכיר גם את פירוש התפילה של ר' יוסף בן שרגא, שאמנם חי בארג'נטו, הסמוכה לפיררה שבאיטליה, אך במקורו הוא ספרדי והיה מחותָנו של ר' יוסף יעבץ. חשיבות יש גם לתולעת יעקב, פירוש קבלי לתפילות שאף הוא נכתב מחוץ לספרד, בקושטא, אבל המחבר, ר' מאיר אבן גבאי, היה ממגורשי ספרד ובוודאי שימר מסורותיה, ולא בכדי הוא חוזר ומצטט מן הזוהר ומאור זרוע הספרדי הנזכר לעיל.

			לצד פירושי התפילה חשובים ספרי קבלה אחרים, שאף הם משלבים דיונים בתפילה, שכן התפילה מייצגת חלק נכבד מעבודת הקודש, שהיא עניינו של המקובל במובהק. למשל, ספר הרימון של ר' משה די ליאון, שאמנם בעיקרו הוא פירוש למצוות אך כולל יחידה שלמה העוסקת בפירוש התפילה. במידה מסוימת גם ספרו הנפש החכמה, הכולל סודות וטעמי מצוות, עשוי לתרום בנושא שלנו. וכמובן חשוב ספר הזוהר, שאף הוא ביסודו פירוש על התורה, אבל בין השיטין מבצבצים ענייני תפילה והלכה לא מעטים. י' תא־שמע, שעקב בדקדקנות רבה אחר מקורות אשכנזיים להלכות ולמנהגים המשתקפים בזוהר, תיאר גם את המקורות הספרדיים שלו.457 מעט חומר לענייננו נמצא פה ושם גם בספרו של ר' יצחק דמן עכו, מאירת עיניים. אוסיף ואציין כי מבחינת הנושא המעניין אותנו במסגרת זו נודעת חשיבות עצומה לספר המנהיג458 ולפירושו של ר' יהודה בן יקר, מפני ששניהם עקבו במרץ רב אחר נוסחאות שונות בתפילה ובמנהגיה ותיעדו אותן בחיבוריהם.

			זאת ועוד, חכמים שונים מצאו לנכון ללקט מדברי הזוהר אמירות שונות כאסמכתא459 ל'הלכה' כלשהי. כך אמנם נמצא שורה של הליכות והלכות, נוסחאות תפילה, שבאו מבית המדרש של ספרד ככלל ושל הזוהר בפרט. ראוי לציין כי תופעה זו של השפעה או קשר בין הקבלה לבין הנוסח המקובל בספרד עולה בחשיבותה ובהיקפה על המתרחש באשכנז באותו זמן. 

			ב. השפעות קבליות (בעיקר בשבת)

			להלן אציין בקיצור נמרץ שורה של דוגמאות להשפעה קבלית או לפחות להתאמה בין מקורות קבליים ואחרים — הן בתחום הנוסח, הן בתחום ההלכה והמנהג. 

			כידוע, הלכות שונות נקבעו בזוהר במפורש אגב הילוכו, אגב פרשנות מרחיבה של כתבי הקודש או של חז"ל, או אגב דרוש סימבולי־מיסטי. מה שחשוב הוא שהאידיאולוגיה הקבלית הולידה אצל מחבר או מחברי הזוהר, ובראשם ר' משה די־ליאון, מיניה וביה תוצאות הלכה למעשה. אולי כאן טמון אחד מסודות השפעתו של הזוהר. הדברים כאילו הובנו ונתקבלו מאליהם. דומה עלי שאחד הראשונים שהסיק כן היה הרקאנטי. למשל, הוא זה שאימץ, כנראה לראשונה, את השקפת הזוהר בהנחת תפילה של יד מִיוֹשֵב. כך ראו גם אחרים את הדברים. דוגמה נוספת לעניין מות משה רבנו בחו"ל, שנחשבת לגביו למעליותא, מציין חכם איטלקי, ר' עזריאל דאיינה: 'כדאיתא בס' הזהר, מביאו הריקנאטי בפ' ויחי על קבורת יעקב'.460 במידה מסוימת כבר מחבר השו"ת המיוחסות לג'יקטילה, שבוודאי ישב בספרד במאה הי"ד, קבע דינים על פי הזוהר,461 ו'פסיקותיו' נתקבלו אצל גדולי הפוסקים, כמו ר' יוסף קארו462 ואחרים. 

			אפשר שסיבה נוספת להצלחת הזוהר בהשפעתו היא שלעתים הוא מכריע במחלוקת קיימת. כלומר, דעה שהוא נוקט כבר נאמרה בידי צד אחד בוויכוח, כך שהוא אינו יוצר חידוש הלכתי של ממש. אמנם תמיד תיוותר השאלה: מהיכי תמצי? מה כוחו כפוסק? כאן באמת נקודת הכובד. הנוטה לקבלה — לא ישאל; המתנגד לקבלה — לא יקבל התשובה. דוגמה מובהקת להכרעתו בתוך מחלוקת היא איסור הנחת תפילין בחול המועד. גדולי הלכה, כמו הרא"ש והרשב"א, שקועים היו בעומקה של הלכה זו ודעותיהם נחלקו, אך הזוהר נקט כדעה מסוימת, וברבות הימים נמצא בספרות ההלכתית שעֶמדה זו נזקפת כעמדת הזוהר. וחשובה אפוא עדותו של החכם הגדול, ר' יצחק אבוהב: 'אבל רשב"י כת' במד' הנעלם שמי שמניחם [בחוה"מ] חייב מיתה וכבר נפשטה הוראה שלו בהרבה מקומות'.463

			בהקשר זה, עובדה מעניינת היא שלעתים בעלי הלכה שנגררו אחר הקבלה הביאו נימוקים המנוגדים לדרכי הפסיקה הרגילה. למשל, 'ומקצתם יראים לעצמם לפי שנמצא כתוב בספרי הקבלה שהמניח תפלין בחול המועד נענש'.464 הפלגה זו השפיעה גם על חכמים במזרח אירופה, שבדרך כלל לא נהגו לפי הקבלה ואילו בשל חומרת העונש הנזכר בזוהר נרתעו מלהניח תפילין בחול המועד.465 כמו כן, לעניין נפילת אפיים בלילה, שרבו בו הדעות, הכריע הרקאנטי לכיוון מסוים, ועמדתו נתקבלה הן אצל המקובלים ברחבי ספרד, הן בספרי הלכה שונים, כגון צרור החיים לתלמיד הרשב"א, שלחן ערוך ועוד.466

			אביא עתה בקצרה מקצת דוגמאות נוספות להשפעות או לעדויות הקבליות, ותחילה למנהגים הקשורים בשבת.

			בספרד נהגו לפתוח את תפילת ערבית בליל שבת, כמו בחול, בפסוקי 'והוא רחום'. כך מפורש בספר המנהיג, בטור וכן הלאה. וכן נהגו בטוליטולה, לפי עדותו של ר' ישראל אלנקאוה.467 אולם ספרות הקבלה, החל בר' משה די ליאון, בכתביו העבריים ובזוהר (ח"ב קל ע"א, קלה ע"ב), עמדה בתוקף על כך שאין לומר פסוקים אלה הקשורים בעולם הדין, שכן ביום שבת הדין מוּשבּת, ותחתיו — הטוב, השלום והחסד שולטים בעולם. העיקרון הקבלי החשוב, שסטרא אחרא הופקע כוחו בשבת, משמעותי מאוד לבעל הזוהר. ברם, בדיקת כתבי היד של סידורים ספרדיים אִכזבה, משום שאין כל הסידורים רושמים את הנוסח הסדיר במלואו, ולרוב נרשמה רק תפילת עמידה לליל שבת בהיותה שונה מבימות החול. לפיכך אין לנו אלא לסמוך על הודעת אבודרהם במאה הי"ד, שעדיין 'נוהגין בכל המקומות בספרד' לומר 'והוא רחום'. ובכל זאת, סידור מנהג קטלוניה, שנדפס בשאלוניקי רפ"ו (1526), אינו מזכיר את 'והוא רחום'. לעומתו, סידור קטלונייא, שנערך בידי עידן פרץ (ירושלים תשע"ט), כן מזכירו (עמ' קח). משמע, אפשר להניח שהייתה השפעה קבלית, אך ראינו גם תנודות ברחבי ספרד, ולפיכך אין בידינו תמונה עדכנית מלאה.

			העיקרון הזוהרי האמור הוביל לשינוי נוסף, שבליל שבת נוקטים את הנוסח הארץ ישראלי שאין חותמין את ברכת השכיבנו ב'שומר עמו ישראל', אלא הפורש, וכן 'ופרוש סכת שלום'. כך לפי הזוהר (ח"א מח ע"א, וח"ב קל ע"א). וכבר ג' שלום, בנוסח של הזוהר הפרטי שלו (בשני המקורות הנזכרים), העיר כי זהו מנהג ספרד.

			ר' אהרן ברכיה ממודינה מעיד בסידורו הקבלי כי 'בתפלת ספרדים מתוקן מזמור לדוד [מזמור כג] בתפלת ליל שבת'.468 אכן, כך (אמנם לאחר הקידוש) כתוב בסידור ספרדי שנדפס בנאפולי ר"ן. בדומה לכך, בידינו פירוש לתהלים בשם כף הקטורת, חיבור קבלי ספרדי אנונימי מתקופת הגירוש ששרד בכתבי יד (הוהדר בידי אריה נאמן, תל אביב תשע"ט), והוא כותב: 'וטוב לאומרו ולהזכירו [מזמור כג] על השולחן'. ולמרבה העניין נמצא אותו גם בסידור הרמ"ק,469 ששאב זאת ממסורת ספרד, שהרי כפי הנראה מוצא משפחתו היה מקורדובה. ידיעות מקריות אלו עשויות להעיד על מסורת קבועה שנהגה בספרד. שוב, הקביעות היא לגבי עצם אמירת המזמור, אך שונים מנהגי הקהילות בדבר מועד האמירה. עוד יש לשים לב שהעדויות שהבאנו הן מסוף תקופת ספרד, ואף על פי שרובן ממקורות קבליים, הרי עצם העובדה שנדפס כך גם בנפולי ר"ן, כאמור, מחייבת לחשוב על התפוצה גם מחוץ לחוגי המקובלים.

			כמו כן נראה לי כי מקור המנהג הקבלי, שזכה לתפוצה עצומה בעקבות מקובלי צפת, להקדים לתפילת ערבית של ליל שבת מקצת מזמורי תהלים, מקורו בספרד. כך מעיד בעל כף הקטורת: 'המזמר אותם [את מזמורי תהלים] בערב שבת... משבח אני גלות אשר בספרד שנוהגים ככה, וכן הם מאריכים במזמורים שהם לדוד'.470 חבל שהדברים נמסרו בקצרה, ואין לדעת אם מדובר במזמורים מסוימים ואילו הם. גם אין לדעת אם מקור המנהג הוא קבלי, או שהחיבור הקבלי משמר עדות חד־פעמית, לפי שעה, מספרד על הנהוג בה בנידון דידן, לפחות בתקופה מסוימת.

			המנהג לטעום בערב שבת מן התבשילין שהוכנו לשבת, מבוסס כנראה על הזוהר (ח"א מח ע"ב). השאלה איזו חלה בוצעים בליל שבת זכתה לתשובות שונות בספרות ימי הביניים, בהלכה ובקבלה.471 ההחלטה הקבלית לבצוע על התחתונה נתקבלה במקורות שונים. זאת ועוד, מקצת מקורות בספרד, כולל קבליים, מדברים על החובה לבצוע על שתי כיכרות בשבת. ברם, הזוהר כתב472 שיש להניח ארבע כיכרות בכל סעודה. גם נזכרת הקפדה על שלוש סעודות (שם, ח"ב רנב ע"ב). 'הלכה' זו זכתה לפיתוחים שונים, שאין להאריך בהם כאן.473

			העיקרון ששבת משרה שלום ואין בה שליטה לכוחות הדין נתן אותותיו גם בהוראה להימנע מריב ומחלוקת בשבת, כדי שלא לעורר לווייתן מרבצו. כך בתקוני זוהר (תקון מח, תש"ח, פה ע"א), וכך נתקבל. 

			וקצת מענייני תפילה. כותב ר' אלעזר אזכרי: 'ומצאתי בתקוני זוהר כשהש"ץ אומר קדיש אומרים הצבור ויאמר כי יד על כס י־ה מלחמה לה' בעמלק ואח"כ עונין אמן יהא שמיה רבא. וכן העידו הזקנים שהיה מנהג זה בקאשטילייא בזמן הרבנים הגדולים הרב הגדול ר' יצחק אבוהב והרב הגדול ר' יצחק דילאון זצ"ל, וכן המנהג גם היום במקומות הרבה'.474 לא ניכנס כאן להשתלשלות הרעיונית הקשורה במנהג זה.475 מכל מקום, מסורת מהלכת על מנהג קשטיליאני שנזכר בספר קבלי כתקוני זוהר ומוכר גם בפי חכמי הלכה מפורסמים שחיו אחריו, והשמועה מגיעה עד ר"א אזכרי בצפת לפני שנת שמ"ח, מועד חיבור ספרו. אם כי עדיין אין בדברים אלה הוכחה חד־משמעית שתקוני זוהר הוא המקור למנהג זה, הדבר נראה סביר למדי. 

			כמו כן בכתבי יד שונים476 נמצא תפילה המיוחסת לרמב"ן, וכותרתה 'תפלת הים של הרמב"ן', כפי שהיא מכונה בשער ספר יפה נוף, ויניציאה (בין של"ג-ו).477 התפילה הזאת נדפסה גם מעבר לשער ספר מגלת אסתר לר' יצחק ליאון (ויניציאה שנ"ב), ושם נקראת 'שמירה לדרך ששלח אותה הרב הגדול הרמב"ן ז"ל מעכו לברזילונה... ואשר יקרא אותה על הדרך לא יראוהו הלסטי''.478 כן נעתקה בסידורים שונים. והנה, גם אם אין בידינו עדות משכנעת לכך שהרמב"ן הוא המחבר, הרי עצם העובדה ששמו נקרא עליה באיזשהו שלב די היה בה כדי שתתקבל בציבור ויחזרו להשתמש בה.

			נציג עכשיו כמה נוסחי תפילה שיש עליהם עדויות בספרות הקבלית הספרדית:

			בסידורי ספרד המועטים שבידינו נמצא (בעיקר במסגרת הגדה של פסח) בברכת המזון הנוסח 'ומלכות בית [או: בן] דוד משיחך מהרה תחזירנה למקומה' (ואפשר גם בשינויים קלים ביותר). משפט זה אינו נמצא בסידורי אשכנז, אך חיבורי קבלה ספרדיים שונים גורסים אותו כדבר מובן מאליו. למשל, ר' יצחק דמן עכו, מאירת עינים;479 ר' דוד בן יהודה החסיד, בפירוש התפילות, אור זרוע;480 פירוש התפילות לר' יוסף בן שרגא.481

			בסידורי ספרד (וכן בנדפס בנאפולי ר"ן) מופיע בשחרית של שבת: 'וכל לשון לך תשבח'. נוסח זה נמצא גם בהקדמת תקוני זוהר (טז ע"ב), ואילו באשכנז הנוסח הוא 'תשבע'. 

			ברוב הסידורים שנכתבו בספרד במאה הי"ג, כגון כתב יד פריס 590 (=ס' 10550) וכתב יד פריס 591 (=ס' 10551), מופיע בפיוט 'אל אדון' הנוסח 'סובבים אותו'.482 כן נדפס בסידור הספרדי בנאפולי ר"ן. וכך הוא גם בספרות הפרשנית הקבלית לתפילות, כגון פירוש התפילות לבעל ספר המפליג האנונימי,483 פירוש התפילות והברכות של ר"י בן יקר,484 אור זרוע,485 וכן בספרו של ר' שם טוב אבן גאון.486 יוצאים מן הכלל הם כתב יד פריס 606, מן המאה הי"ג לערך, דף 13א; כתב יד פריס 592, דף 135ב, מנהג קטלן, שנכתב בליסבון בשנת 1484; וכן סידור שנדפס בוונציה, כנראה בשמ"א-ג, דף ס ע"א — ובאלה 'סובבים הודו'. מכל מקום, ברור כי הנוסח בספרד אינו אחיד וקבוע, וחשוב אפוא למצוא כתבי יד או מקורות נוספים לקבלת תמונה נרחבת ככל האפשר. 

			בסידורי ספרד, בימי הביניים ובעת החדשה,487 אומרים את הפסוקים 'ישמחו השמים' וכו' לפני קריאת התורה. וכך עולה בפירוש הקבלי אור זרוע (כתב יד בהמ"ל בניו יורק 2203, דף 47א), המפרש פסוקים אלה כמסיח לפי תומו.

			במנחת שבת מוסיפים את הפסוק 'וַאֲנִי תְפִלָּתִי' (תהלים סט 14). מנהג זה ידוע היה באשכנז ובספרד, אם כי היו חילוקי דעות אם לכפול את הפסוק. מכל מקום, לפי זוהר, ח"ב קנו ע"א, הודגשה עצם האמירה מפני שהיא עת רצון, בניגוד למנחה בחול. הדגשה זו תואמת את התפיסה הכללית של בעל הזוהר, שהזכרנוה לעיל, לגבי ייחודה של שבת. אכן, הנימוק של 'עת רצון' זכה מאוחר יותר להשלכות שונות.488 הוא הדין לאמירת 'ויהי נועם' ושיר של פגעים/נגעים (מזמור צא) במוצאי שבת. מנהג זה ידוע כבר מספר השאילתות במאה השמינית. אולם הטעם כדי להישמר ממזיקין, שנאמר בזוהר, ח"א יד ע"ב, ולאחר מכן בשבלי הלקט, בוודאי תרם תרומה רבה, שכן בתודעת הציבור יש משקל למלחמה, בכל דרך שהיא, בכוחות החושך.

			כיוצא בכך, המנהג לכיפוף האצבעות בהבדלה נזכר כבר בסדר רב עמרם גאון, ובמקורות נמצא נימוקים שונים. אולם הזוהר כדרכו (ח"ב רח ע"א) מדבר על מניעת שלטונם של כוחות החושך. ונראה שטעם זה חדר ומוכר יותר.489 כך גם ההוראה להאריך 'תוספת שבת' במוצאי שבת כדי להוסיף מחול על הקודש ולמנוע לפי שעה את חזרת כוחות הרע לשלוט בעולם.490 

			ג. מנהגים בהשפעת הקבלה

			עתה נראה שורה של מנהגים שכפי הנראה מקורם בקבלה: אמירת מזמור קד בראש חודש נזכרת תחילה רק במדרש הנעלם (ח"א צז ע"ב), ואחר כך בטור. אין היא מופיעה בסידורי אשכנז.

			בטקס ברית המילה מקובל לומר פסוקים, כמו 'אשרי תבחר ותקרב' וכו'. הוראה זו מקורה בזוהר, ונתקבלה.491

			על פי זוהר חדש492 קבע בעל ילקוט חדש, שחובה לשמוח ביום הבר מצווה כחתן ביום חופתו. נראה שהיו לו מהלכים בספרד ונתקבל גם במגן אברהם, לשו"ע סי' רכה ס"ק ד.493 

			המנהג לקדש אישה בטבעת נזכר בספרד כבר בספר החינוך, סי' תקנב. המעניין שהרמ"א (סי' כז ס"ק א), הביא זאת בשם תקוני זוהר (והוא בתקון י, כה ע"ב), אולי משום שראה בו יצירת רשב"י.

			על הפסוק 'נָקִי יִהְיֶה לְבֵיתוֹ, שָׁנָה אֶחָת' (דברים כד 5) כותב הזוהר: 'דלא יעמול במילי דעלמא... נקי למסין ולארנונין וגולגולתן, נקי דלא יפוק לחילא לאגחא קרבא'.494 וכתב על כך הרב ר' מרגליות: 'וזהו מקור מנהג ישראל ליתן מזונות להזוג עכ"פ שנה אחת בכדי שלא יעמול במילי דעלמא'.495 אמנם דברי הרב מרגליות מכוונים כנראה לתקופות מאוחרות, אך יש להניח שהייתה פחות או יותר רציפות, שכללה את ספרד ואשכנז כאחד. 

			על שעת העונה הרצויה בחצות הלילה, כמעשה דאימא שלום (נדרים כ ע"ב), ראו הזוהר (ח"ג פא ע"א) וכן רקנאטי (פר' בראשית, יא ע"ד). מאוחר יותר, בעקבות האר"י, נקבעו תאריכים שונים, אך אין זה מענייננו במאמר זה.

			יש לערוך לכבוד הכלה חופה יפה. כך נאמר בזוהר (ח"ב קסט ע"א). אמנם כבר בתקופת חז"ל הציבו מקום חשוב ל'הכנסת כלה', ואולי מטעמים לאומיים־דמוגרפיים גרידא, ובוודאי כך נהגו בתרבויות אחרות כבר בזמן קדום, אך הזוהר הדגיש יותר את הצד הטקסי, שכן בשעת החופה שורה הכלה העליונה [=שכינה] על הכלה התחתונה, האנושית. 

			על עמידת הקהל בחופה ראו תקוני זוהר, תקון י, כו ע"א.

			שער שכורכים בו את פרשיות התפילין צריך שייראה מבחוץ. כך על פי הזוהר (ח"ב רלז ע"ב) וכך כתבו הפוסקים.

			בשחרית תחילה מתעטפים בטלית ולאחר מכן מניחים תפילין. כך לפי הזוהר (ח"ג קכ ע"ב). הוראה זו נתקבלה אט־אט ונעשתה לסדר המקובל.496

			ובאשר למספר חוליות הציצית כותב הרמב"ם: 'כמה חוליות הוא עושה בכל כנף? לא פחות משבע ולא יותר משלש עשרה. וזו היא מצוה מן המובחר'.497 אולם הזוהר קבע מספר כולל, והוא 39.498 קביעה זו נתקבלה בכל קהילות ישראל.

			במסכת ברכות (לד סע"ב) כתוב שיש להתפלל בבית שיש בו חלונות. אך לפי הזוהר צריכים להיות 12 חלונות. כן צריכות להיות שש מדרגות בעלייה אל הבימה, ולא יותר. כך בזוהר (ח"ב רו ע"א), אשר מצא לכך סימוכין בדברי הימים ב' ט 18: 'וְשֵׁשׁ מַעֲלוֹת לַכִּסֵּא'. שתי ההנחיות הללו די מקובלות. 

			לאחר נטילת ידיים לסעודה יש להגביה אותן. המקובל רבינו בחיי בן אשר499 מקדיש לכך דברים, ובין היתר מציין את הפסוק בתהלים קלד 2: 'שְׂאוּ יְדֵכֶם קֹדֶשׁ' וכו'. אולם בפירושו למסכת אבות הוא מזכיר פסוק אחר.500 נראה שהיה זה נוהג מקובל ונוספו לו כל מיני דרשות. מעניין שהפסוק 'שאו ידיכם' נקלט יותר מאחיו. כך משתמע מלשון השל"ה, בראשית המאה הי"ז: 'קבלתי'.501 

			לאחר נטילת ידיים, חובה לנגב את הידיים. כאסמכתא לכך מופיעה הגימטרייה 'לחמם טמא = בלא ניגוב ידים'.502 כל זה מופיע אצל רבינו בחיי,503 ובעקבותיו, כנראה, אצל חכמי ספרד שונים.504

			'מצוה מן המובחר לאחוז בלחם בעשר אצבעותיו' בברכת המוציא. כך כותב רבינו בחיי,505 אולם מקור דבריו בספר המנהיג (עמ' רו), שהוא עצמו מסתמך על 'תשובות רבי שלמה ז"ל', והכוונה ככל הנראה לרש"י. בכל אופן, אפשר להיווכח שהמנהג היה מקובל בספרד. כך בטור, סי' קסז ס"ק ד, ונמצא אותו כעבור כ־200 שנה הן בספר הספרדי שחובר בתקופת הגירוש, כף הקטורת,506 הן אצל הרדב"ז, שנולד בסאמורה סמוך לפני הגירוש.507

			כידוע, רגילים לאכול בליל ראש השנה מאכלים מסוימים שמתלווים אליהם סמלים שונים. כיוצא בכך, נמנעים מאכילת מאכלים שיש בהם סימן רע. אחד מאלה, לפי דעות מסוימות, הוא הדג. והנה כותב החיד"א: 'כתב הרשב"ץ שאין לאכול דג דאשכחן דכתיב דאג, והבאתיו בברכי יוסף, ועתה מצאתי סמך לדבריו ז"ל בתקוני הזוהר הקדוש דף ג"ן ע"ב דפוס קושט' דדריש דג לשון דאגה'.508 חשוב אפוא המקור הספרותי בתקוני זוהר, אם כי אין לראות בכך עדות גמורה על המציאות ההיסטורית.

			ד. סיכום

			בסקירה דלעיל רשמנו דוגמאות שונות ומועטות, שכל אחת מהן זוקקת מחקר רחב יותר על דרכי השתלשלותה, אך יקצר המצע כאן מהשתרע, ולא באנו אלא לרמוז להיקף הגדול של התרומה הקבלית. ולוואי שנוכל למצוא מקורות רבים יותר שיסייעו בידינו בשרטוט התמונה. 

			

			
				
					446	אמנם מקומו של השואל אינו ידוע בוודאות. לפי אלבוגן (התפילה בישראל, תל אביב תשל"ב, עמ' 271) — ברצלונה (באנציקלופדיה העברית, ערך עמרם, כתוב: כנראה בברצלונה. וכך באנציקלופדיה יודאיקה, כרך 2, עמ' 892, בערך Amram. אולם באנציקלופדיה יודאיקה, כרך 11, עמ' 550, בערך Lucena, כתוב כי השואל הוא תושב לוסנה שבדרום ספרד). אולי הפתרון הוא בכך שסדר מאה ברכות, הכלול בסדר רב עמרם, נשאל ר' נטרונאי מתושב לוסנה, וסדר רב עמרם המלא נשלח כנראה לברצלונה. וראו ש' אסף, תקופת הגאונים וספרותה, ירושלים תשט"ו, עמ' קפ, קפב. ואכמ"ל.

				

				
					447	כבר נ' וידר הביא את סדר רב עמרם כדוגמה לקלקלת המדפיסים או המעתיקים. ראו התגבשות נוסח התפילה במזרח ובמערב, ירושלים תשנ"ח, א, עמ' 202 [='על הברכות "גוי־עבד־אשה"', סיני, פה (תשל"ט), עמ' ק]. 

				

				
					448	כעדותו של ר' יוסף מלכו, שלחן גבוה, או"ח, סי' תקפד, שאלוניקי תקט"ז, ח"ב, לה ע"ב: 'ל"ב קדושו'... כל קהל וקהל יש לו מנהג בפני עצמו'.

				

				
					449	וכבר העיר י' תא־שמע, כי מספר כתבי היד הליטורגיים הספרדיים מימי הביניים מגיע לכדי שישית ממספר כתבי היד האשכנזיים. ראו ספרו, התפילה האשכנזית הקדומה, ירושלים תשס"ג, עמ' 15.

				

				
					450	אני מבקש להציע דוגמה מקרית ביותר דווקא מספר שו"ת אשכנזי. לאמור, תוך דיון בנושא מסוים כותב לפי תומו ר' יצחק בן משה מוינא: 'הוא ירחם על העמוסים בזכות ברית איתנים' (שו"ת אור זרוע, ח"א, סוף סי' קו). נוסח זה שונה מן המקובל כיום, ולטעמי הוא הרבה יותר יפה, וכנראה המקורי. ואכמ"ל.

				

				
					451	למשל, הוא המקור ל'ברוך הוא וברוך שמו'. ראו שו"ת הרא"ש, כלל ד, סי' יט. אגב, י' יעקבסון (נתיב בינה, א, תשכ"ד, עמ' 115), לא מצא לכך אלא מקורות מאוחרים יותר.

				

				
					452	ראו, למשל, כ"י פרמא־פירו 105 (=ס' 13971).

				

				
					453	ראו, למשל, כ"י אוקספורד 1938 (=ס' 18870).

				

				
					454	ראו, למשל, כ"י פריס 188 (=ס' 4172). החיבור הוהדר בידי א' אפטרמן, כוונת המברך למקום המעשה, לוס אנג'לס תשס"ד.

				

				
					455	ראו, למשל, כ"י אוקספורד 1624 (=ס' 17202). החיבור הוהדר בידי בן ציון הכהן, ירושלים 2009.

				

				
					456	על ייחודו בפירוש התפילה ראו ג' שלום, 'לידיעת הקבלה בספרד ערב הגירוש', תרביץ, כד (תשט"ו), עמ' 167, הערה 3.

				

				
					457	ראו י' תא־שמע, הנסתר שבנגלה, נוסח מורחב, תל אביב תשס"א.

				

				
					458	המנהיג קורא לספרות ההיכלות 'ספרים הפנימיים'. ראו מהדורת יצחק רפאל, תשל"ח, עמ' פה, פח ועוד.

				

				
					459	למשל, ר' משה כלץ, בשליש הראשון של המאה הט"ז, בהגהותיו לספר המוסר. כמו כן, מאמרים מן הזוהר על התפילה צוטטו ועובדו בפירושו של ר' אלישע גאליקו, באור ספר קהלת, ויניציאה של"ח, מט ע"א-נא ע"א, על דברי קהלת (ד 17): 'שְׁמֹר רַגְלְךָ כַּאֲשֶׁר תֵּלֵךְ'.

				

				
					460	ראו שו"ת עזריאל דאיינה, ההדיר י' בוקסנבוים, תל אביב תשל"ז, חלק א, עמ' 133.

				

				
					461	ראו ג' שלום, תשובות המיוחסות לר' יוסף גיקאטילה, אמת ליעקב, ברלין תרצ"ז, עמ' 170-163.

				

				
					462	ראו מ' חלמיש, הקבלה בתפילה בהלכה ובמנהג, ירושלים תשע"א (מהדורה שלישית), עמ' 165, 174-171.

				

				
					463	כ"י בהמ"ל בניו יורק 01961, עמ' 19. וראו גם ה' רבינוביץ, מהר"י אבוהב ושיטתו בפרשנות התלמוד, עבודת דוקטור, רמת גן תשנ"ב, עמ' 389.

				

				
					464	שו"ת רדב"ז, ח"ד סי' ח.

				

				
					465	ראו י' כ"ץ, הלכה וקבלה, ירושלים תשמ"ד, עמ' 107, 113-112. אפשר שהסיבה להערתנו בגוף המאמר שהעמדה השוללת נזקפה לדורות כעמדת הזוהר נובעת מן הרתיעה מפני חומרת העונש.

				

				
					466	ראו חלמיש, הקבלה (לעיל הערה 17), עמ' 485-474.

				

				
					467	ראו מנורת המאור, מהדורת ענלאו, ב, עמ' 182-181. וראו דיון רחב אצל מ' חלמיש, הנהגות קבליות בשבת, ירושלים תשס"ו, עמ' 257-252.

				

				
					468	'הערה' בסוף חיבורו אשמורת הבקר. וראו חלמיש, שם, עמ' 304-303. אציין כי גם החכם האיטלקי ר' יעקב ישראל פינצי, בפירוש התפילות (כ"י הספרייה הבריטית 9151Or., דף 88א), כותב: 'והטעם שאנו אומרים מזמור [כג] קודם הסעודה כהא דאיתא בספר הזוהר', אך אינו מציין את המקור במפורש.

				

				
					469	תפלה למשה, שער י סי' יא, פשמישל תרנ"ב, רה ע"ב.

				

				
					470	כ"י פריס 845, דף 147ב. על כך עמד גם מ' אידל, 'הפירוש המאגי והתיאורגי של המוסיקה בטקסטים יהודיים מתקופת הרנסנס ועד החסידות', יובל, ד (תשמ"ב), עמ' מה-מו.

				

				
					471	ראו דיון רחב אצל חלמיש, הנהגות (לעיל הערה 22), עמ' 337-335.

				

				
					472	ח"ג רמה ע"א. ועיינו ניצוצי זוהר.

				

				
					473	ראו חלמיש, הנהגות (לעיל הערה 22), עמ' 332-328. שוב אציין כי ר' יעקב ישראל פינצי (לעיל הערה 23), דף 102ב, כותב: 'גם יש לו לתקן השלחן וישים בו י"ב ככרי לחם כהא דאיתא בתקוני הזוהר'.

				

				
					474	ספר חרדים, ונציה שס"א, כב ע"ב.

				

				
					475	ראו, למשל, ח' פדיה, השם והמקדש במשנת ר' יצחק סגי נהור, ירושלים תשס"א, עמ' 110-108, 135-129, 188-181.

				

				
					476	כגון כ"י פפד"מ 18 משנת שנ"א, דף 36א-ב; כ"י מוסקבה־גינזבורג 1302; ועוד.

				

				
					477	ראו א"מ הברמן, המדפיס זואן די גארה (בעריכת י' יודלוב), ירושלים תשמ"ב, עמ' 9.

				

				
					478	ראו שם, עמ' 68.

				

				
					479	ירושלים תשמ"ד, עמ' ז.

				

				
					480	כתב יד בהמ"ל בניו יורק 2203, דף 62ב.

				

				
					481	כתב יד הספרייה הבריטית 792, דף 56א.

				

				
					482	לנושא זה עיינו חלמיש, הנהגות (לעיל הערה 22), עמ' 394.

				

				
					483	כ"י פריס 188, דף 209א.

				

				
					484	עמ' צט.

				

				
					485	כ"י בהמ"ל 2203, דף 45ב.

				

				
					486	בדי הארון, ירושלים תשל"ז, עמ' 125-124.

				

				
					487	ראו, למשל, ש' טולידאנו, דברי שלום ואמת, ירושלים תשס"ה, ב, עמ' 66.

				

				
					488	ראו חלמיש, הנהגות (לעיל הערה 22), עמ' 447-444.

				

				
					489	ראו שם, עמ' 498-496.

				

				
					490	זוהר, ח"א יד ע"ב.

				

				
					491	ראו ט"ז לשו"ע סי' רסה. וראו חלמיש, הקבלה (לעיל הערה 17), עמ' 300.

				

				
					492	זוהר חדש, ירושלים תשי"ג, י ע"ג.

				

				
					493	כמו כן ראו דוד עובדיה, קהלת צפרו, מרוקו, חלק ג, ירושלים תשל"ו, בפרק נהגו העם, עמ' 270, סי' ג. אמנם בשו"ת יביע אומר ח"ד, או"ח סי' יד ועוד, הרב עובדיה יוסף מסתמך בכך על המהרש"ל, אך הוא מזכיר כמה מקורות בזוהר, ובכללם זוהר חדש, התומכים בכך. וראו גם א"פ שטיין, תחנון ונפילת אפים ביום הבר מצוה, בני ברק תשנ"ו, עמ' כו-כח.

				

				
					494	זוהר, ח"ג רעח ע"א.

				

				
					495	ניצוצי זוהר, שם, אות א.

				

				
					496	ראו, למשל, ספר האגור, סי' פד. וראו חלמיש, הקבלה (לעיל הערה 17), עמ' 301. הלכה זו קיבלה מאוחר יותר ממד חשוב מאוד מטעמים מיסטיים, עד כדי כך שאם הניח תפילין ואחר כך הביאו לפניו טלית, הרי הוא מתעטף בטלית ומברך וחוזר מחדש ומניח תפילין בברכה. כך כתוב בבן איש חי, שנה ראשונה, פר' וירא, אות ג.

				

				
					497	הלכות ציצית, פרק א הלכה ח.

				

				
					498	זוהר, ח"ג רכח ע"ב. וראו מ' חלמיש, סדר יומו של מקובל, תל אביב תשע"ט, עמ' 47-46.

				

				
					499	שלחן של ארבע, מהדורת ח"ד שעוועל, ח"ד, תש"ל, עמ' תסג.

				

				
					500	מהדורת ח"ד שעוועל, ח"ד, תש"ל, עמ' תקלד.

				

				
					501	של"ה, שער האותיות, אות ק בהגה"ה. בתקופתו ולאחריה מתועד יותר, כגון ר' מאיר פאפרש, דרך סעודה, בסוף אור צדיקים, ווארשא תרמ"ט, פט ע"א; ר' יעקב קאפיל, סידור קול יעקב, סלאוויטא תקס"ד, קיא ע"א; ר' משה מסטנוב, משמרת הקדש, הנהגות סעודה במסגרת הנהגות יום ראשון (אין עימוד). 

				

				
					502	על הגימטריה הזאת ראו חלמיש, הקבלה (לעיל הערה 17), עמ' 177.

				

				
					503	שלחן של ארבע, מהדורת ח"ד שעוועל, ח"ד, תש"ל, עמ' תסה.

				

				
					504	כגון טור, סי' קנח; ר' מאיר אלדבי, שבילי אמונה, תשע"ז, עמ' שפג-שפד; כף הקטורת, כ"י פריס 845, דף 236א; ר' יוסף קארו (בית יוסף ושו"ע), סי' קנח ס"ק יב.

				

				
					505	כד הקמח, ערך ברכה, מהדורת ח"ד שעוועל, תש"ל, עמ' פא. רבינו בחיי התייחס לכך גם בספרו הקלאסי על ענייני הסעודה, שלחן של ארבע, מהדורת ח"ד שעוועל, תש"ל, עמ' תסח, ושם הוסיף טעם: 'משום חבוב הברכה'.

				

				
					506	כך בכ"י פריס 845, דף 129א, בפירוש למזמור קיט.

				

				
					507	רדב"ז, מצודת דוד, מצוה צא, זאלקווא תרכ"ב, יח ע"ב. וראו גם שו"ת הרדב"ז, ח"ג, סי' תקפב.

				

				
					508	מחזיק ברכה, סי' תקפג אות ג.

				

			

		
	
			דב שוורץ

			בין ביזנטיון לספרד: עיונים בהגותו של ר' יהודה משקוני

			היסטוריונים רבים מתארים את קורות המאות הי"ד והט"ו בקרב יהדות ספרד כתקופה של ירידה וניוון. הבולט שבהם הוא יצחק בער, בחיבורו המונומנטלי תולדות היהודים בספרד הנוצרית. אולם מסתבר כי דווקא תקופה זו מתאפיינת בפריחה תרבותית ויצירתית בקרב יהדות ספרד, וכך נהפכה ספרד למוקד של משיכה למשוררים, להוגים ולאנשי הלכה. יש שהגיעו בעקבות התמורות הפוליטיות בארצות הגובלות בספרד או בסביבותיהן, דוגמת הפרעות באשכנז והגירוש בפרובאנס, ויש שביקשו מלכתחילה את המרכזים התרבותיים בקסטיליה, בקטלוניה ובמחוזות אחרים בספרד. הוגים לא מעטים שישבו בתקופה זו בביזנטיון הרחוקה ביקשו להסתופף בצלה של הסביבה הספרדית. אחד מהם הוא ר' יהודה לאון בן משה משקוני, בעל החיבור אבן העזר, שהוא פירוש רחב יריעה לפירושו של אבן עזרא לתורה. משקוני נולד ב־1328 בבולגריה, ואת חיבורו כתב החל מ־1362. הוא נדד בארצות ביזנטיון ובמצרים והגיע למיורקה. משקוני הוא תוצר מובהק של התרבות הביזנטית. לפי עדותו, הוא למד אצל ר' שמריה האקריטי, מהנודעים שבחכמי ביזנטיון. את חיבוריו חיבר משקוני במיורקה, שבאותה תקופה הייתה לחלק מממלכת ארגוניה. כדאי לציין כי ארגוניה, שהייתה מעצמה ימית, שלטה באיים שונים, בהם סרדיניה וסיציליה, ובמלכות נאפולי. מעבר התרבויות של משקוני היה מעוגן אפוא במציאות הפוליטית של ביזנטיון, איטליה וספרד. לאחר דיון ברקע לפעילותו של משקוני נדון בפרשנותו לאבן עזרא לתורה ובדעות ששיקע בפירושו רחב היריעה.

			א. רקע

			כידוע הייתה הקיסרות הביזנטית בתהליך של התפרקות וניוון באמצע המאה הי"ד. אף על פי כן, האקלים הרעיוני המיוחד של יהדות ביזנטיון בשלהי ימי הביניים הצמיח זרמי הגות בעלי קווי אפיון אחדים, וניתן להבחין במידה רבה בינם ובין ההגות המקבילה של יהדות ספרד ופרובאנס. זרמים אלה היו הרקע להתרקמות הגותו של משקוני. 

			תופעות

			תיעוד המגמות הרעיוניות בביזנטיון בשלהי ימי הביניים הוא אתגר העומד בפני המחקר. קצרה היריעה כאן לעמוד על עיקרי המגמות הללו, אולם מן הראוי לעמוד לפחות על ה'סימפטומים' של הייחודיות הביזנטית. חוקרים שדנו בהוגים יהודים ביזנטיים כפעם בפעם חשו שגישות לא שגרתיות הופיעו לעתים מזומנות ברחבי האימפריה ובקרב הוגים שצמחו באקלים התרבותי שלה. נציג תופעות אחדות כאלו:

			א.	חיבור רחב יריעה, שהגבולות בין פילוסופיה שכלתנית לקבלה תיאוסופית ואקסטטית ובין דיון שיטתי לבירורים אקראיים ואסוציאטיביים מיטשטשים בו לחלוטין, התחבר במחצית השנייה של המאה הי"ד.509 קשה למצוא חיבור כדוגמתו בתרבות הספרדית והפרובאנסלית באותה התקופה.

			ב.	דיון שיטתי באמונה ובעיקרי האמונה מתוך הבעת תפיסות ייחודיות הופיע בשלהי המאה הי"ד בקנדיאה. אפשר שזהו הדיון השיטתי והממוקד הראשון במחשבה היהודית בסוגיית העיקרים.510 דיונים ייחודיים אחרים הופיעו בתורת האלוהות, הנפש והבריאה. אין אלה בהכרח דיונים מעמיקים, המציעים תובנות חדשות בסוגיות תיאולוגיות שונות. אולם הם מעידים על מסורות שונות ואחרות מאשר המסורות הפילוסופיות של המערב. 

			ג.	בשלהי המאה הט"ו הופיע חיבור שמטרתו ללמד את הקורא להימנע מטעויות ולשפר את טכניקות החשיבה, כהגדרתו של ישראל מ' תא־שמע.511 סגנון דיון זה ואופיו אף הם ייחודיים ומעידים על מסורת שונה.

			ד.	עדויות מייחסות תפיסות זורואסטריות למלומד יהודי בשם אלישע היווני, שהשפיע על ההוגה הניאופלטוני גורגיוס גמיסטוס (פלטון).512 תופעה כזאת יכולה הייתה להתרחש בתרבויות הקרובות יותר למזרח מאשר ספרד ופרובאנס.

			שיטה

			חשוב לציין שההגות הביזנטית בכלל בשלהי ימי הביניים לא העמידה שיטות פילוסופיות רבות. זאת ועוד, סגנונם הפרוזאי של הוגים ביזנטיים רבים היה מסורבל ומעורפל, ומבחינה מסוימת הוא מעיד על היעדר מסורת פילוסופית רציפה ויציבה של דיוק וזיקוק. הוגים אחדים הותירו שורה של הערות על כתבי קדמונים, ובמיוחד אריסטו, ללא חתירה להעמדת מסכת מקפת, להעמקה יתרה או לניסיון של חידוש. מיכאל מאפסוס (Ephesos) כתב הערות לפוליטיקה לאריסטו בראשית המאה הי"ב.513 הקיסר תאודור (השני) לסקריס (Theodore II Laskaris)514 ויוחנן פדיאסימוס פוטוס (John Pediasimos Photos) העירו אף הם על כתביו של אריסטו. המקור של פדיאסימוס היה פירושיו של פילופונוס לאריסטו.515 מכל מקום, תופעה זו השפיעה גם על הוגים יהודים ביזנטיים, שלא חתרו לשיטה מובנית אלא הסתפקו בצרור הערות, לעתים באופן חופשי ולעתים בצמידות לטקסט מתפרש. נדירות הן המונוגרפיות הפילוסופיות שנכתבו במאה הי"ד בידי יהודים באזורי הקיסרות. משקוני בחר לפרש את פירושו של אבן עזרא לתורה, ופירושו איננו מציב שיטה רעיונית סדורה כי אם שברי רעיונות, כפי שנראה להלן. 

			מביזנטיון לספרד

			אף על פי שביזנטיון הייתה מחוז רחוק מהמערב, הקשרים התרבותיים השתמרו באמצעות תופעת הנדידה. ר' שמריה בן אליה אקריטי, פילוסוף ופרשן מקראי ותלמודי שמוצאו מנגרופונטי (Negroponte), שעל פי משקוני הוא היה רבו המובהק, נדד ככל הנראה לאיטליה ולספרד. ר' אברהם בן יהודה ליאון מקנדיאה, שחיבר את הכתב הפילוסופי 'ארבעה טורים', נדד אף הוא לספרד (אחרי 1375) והצטרף ברבע האחרון של אותה מאה לחוג תלמידיו של ר' חסדאי קרשקש.516 והיו חכמים כדוגמת ר' אליהו בן אליעזר ור' שבתי הכהן [בלבו?], רציונליסטים שפעלו במחצית השנייה של המאה הי"ד ונדדו למזרח כדי לבקש חוכמה.517 

			ר' יהודה משקוני הוא חוליה חשובה בהתעניינות המחודשת של שכלתנים רבים במאה הי"ד בדמותו של אבן עזרא בכלל, ובפירושו לתורה בפרט. הוגים רבים חיברו פירוש לפירושו של אבן עזרא לתורה, ויש כאלה שחיברו יותר מפירוש אחד. בפירושו של משקוני לפירוש אבן עזרא לתורה, 'אבן העזר' שמו, הקורא מוצא אריכות דברים מופלגת הרווּיה במסורות ובמונחים מדעיים־פילוסופיים, וחלק מתופעה זו נזקף כמדומה לזכות השאיפה להפנים את סגנון התרבות השכלתנית הספרדית. משקוני אף מספר על חיבורים רבים שרכש כדי להשלים את השכלתו.518 

			דמותו של משקוני משכה את תשומת לבם של חוקרים לא מעטים, ובראשם שטיינשניידר, שפירט בהרחבה את מקורותיו של משקוני.519 מיכאל פרידלנדר תיאר את פירושו של משקוני בתוך סקירה על פרשני אבן עזרא.520 סטיבן באומן בחן את יצירתו על רקע התרבות הביזנטית.521 אוריאל סימון בחן בהרחבה את מקורותיו של משקוני בזיקה למסורת כתיבת הפירושים לפירושו של אבן עזרא.522 במקום אחר עסקתי בהרחבה בתפיסתו המאגית האסטרלית של משקוני ובהשלכותיה הפרשניות.523 במאמר זה ברצוני לעסוק בסוגיות יסוד בהגותו הפילוסופית.

			פרשנות אבן עזרא בביזנטיון בשלהי ימי הביניים

			דמותו של אבן עזרא תפסה מקום בהגות הביזנטית של המאה הי"ד, ולעתים שיקעו הוגים פרשנות לדבריו בהגותם. עמם נמנה ר' אלנתן קלקיש, שהיה הוגה מרכזי בביזנטיון באמצע המאה הי"ד. פירושיו של אבן עזרא מופיעים בספרו, והוא נזקק אליהם תכופות. ראוי להעיר על תופעה ייחודית זו: לעתים שוזר קלקיש בדיוניו פירושים לפירושיו של החכם החידתי. מדי פעם מפרש קלקיש סוגיות בעלות זיקה קוסמולוגית ותיאולוגית בפרשנותו של אבן עזרא כנסבות על המישור המוסרי. דוגמה לכך היא ביאורו הרציף לפירושי אבן עזרא בסוגיות של טעמי המצוות. קלקיש כתב: 

			והצורה לא יבינוה כי אם מתי מספר524 — רוצה לומר החומר, שהוא הגוף, נמשל לאֵ"ם, והצורה, שהיא הנפש, נמשלה לאָ"ב, כחוק אפלטון שהיה קורא הצור"ה זכר והחומר נקבה; ואשר אמר א"ע לא יבינוה כי אם מתי מעט, והו' כונת הפסוק באומרו בן אמך (דב' י"ג, 7), כי ידוע שהמסית, שהוא היצר הרע לא יבוא כי אם מצד החומ"ר הנקרא א"ם... ושניהם בבת אחת נבראו. 

			ובתת כל חלק בעיתו ימלט החלק525 — ור"ל כשיכניע יצרו החוטא בעד יוצרו להביא קרבן בחטאו ויתודה עליו יתכפר, כי בלתי וידוי לא ימצא כופר, והכתוב מסייענו בזה באומרו והתודה על חטאתו526... ולשון 'וידוי' מודע למשכילים, ומזה הענין הוא זבח לאלהים תודה (תה' נ', 14), ו"ו והתודה הוא פ"א הפעל, והה"א האחרונה למ"ד הפעל. ושם הפועל מן הודה תודה. ואז יהיה לו חלק לעולם הבא. ולזה אמר החכם גם יש בעולות סודות בעתידות, והמשכיל יעיין בספר יסוד מורא בחיבור החכם שחיבר במה שביאר שם. אמר: עתה שים לבך ודע כי כל המצות הכתובות בתורה או המקובלות או התיקונים שתיקנו האבות אע"פ שרובם הם במעשה או בפה, הכל הם לתקן הלב.527

			הפירוש הראשון עוסק באיסור מסית ומדיח, שעונשו סקילה. קלקיש מכונן את סודו של אבן עזרא על המישור האלגורי במובהק ופותח את דבריו בהצהרה: 'והנפשות שוות אבל אינן נכבדות בשוה, כי יש נשמה נכבדת וחוזה יתר מהאחרת'.528 במילים אחרות, הוא מעביר את זירת הכתוב למישור הפסיכולוגי האישי. אבן עזרא התכוון אפוא לממד החומרי של האדם, המאיים להסית אותו אל החומריות. הפירוש השני דן בקורבנות. לדידו, סוד הקורבנות נעוץ בשלמות לבו של המקריב. הקורבן הוא בגדר 'כופר', כלומר הוא מכפר על המקריב, אבל הכפרה תלויה בראש ובראשונה בשלמות לבו וכוונתו של האדם, כפי שנקבע גם ביסוד מורא. 

			הפרשנות להתבטאויות קוסמולוגיות ותיאולוגיות בגוון מוסרי איננה מתייחדת לנוסח השני והעשיר של אבן ספיר. גם בנוסח הראשון של חיבור זה פירש קלקיש פסקה חידתית נודעת אחרת של אבן עזרא, שהיא תיאולוגית במובהק, ברוח מוסרית.529 נמצאנו למדים כי בתוך הרצאת דבריו שילב קלקיש סופרקומנטר לדברי אבן עזרא. הסודות שמצא בדבריו הם אלגוריים־פסיכולוגיים ומוסריים במובהק. תופעה כזאת נדירה בפרשנות הספרדית במאה הי"ד, שלא ביקשה לכונן פירושים קוסמולוגיים ואסטרולוגיים־מאגיים על המישור המוסרי והאישי, ותחת זאת טיפחה את הידע המדעי כשלעצמו.

			שילוב של פירושים לפירושי אבן עזרא למקרא שב ונשנה גם אצל ר' מרדכי בן אליעזר כומטינו. בפירושו ליסוד מורא שילב כומטינו פירוש לפירושו לדבריו הנודעים של אבן עזרא לבראשית ג 24 ('כי מאור השכל יצא החפץ' וכו').530

			רמב"ם ואבן עזרא

			את ההגות היהודית במאה הי"ד בספרד ניתן לאפיין במידה רבה כסינתזה של הרמב"ם ושל אבן עזרא. השפעתו של אבן עזרא על השכלתנות באותה ניכרת במאפיינים אלה:

			א.	סגנון. שפת הסודות של אבן עזרא בפירושו למקרא חדרה לכתיבתם של השכלתנים. באמצע המאה הי"ד גם תפיסות שכלתניות שגרתיות מופיעות לעתים כסודיות.

			ב.	פרשנות אסטרולוגית. אסטרונומיה ואסטרולוגיה היו תחומים מרכזיים ביצירתו של אבן עזרא. מעתה הפירושים האסטרולוגיים נהיים חלק בלתי מבוטל מהפרשנות השכלתנית למקרא.

			ג.	עיצוב תפיסות תיאולוגיות. אסטרולוגיה נעשית כלי תיאולוגי. עד למאה זו עמדו תפיסות ההשגחה, דרך משל, בזכות עצמן, ועתה הן תלויות באסטרולוגיה.

			ד.	כתיבת פירושי־על (סופרקומנטרים). שורה של פירושים לפירושו של אבן עזרא על התורה מתחברים בידי שכלתנים מימוניים מובהקים, בעיקר מאמצע המאה ואילך.531

			כיוונים אלה השפיעו גם על ההוגים שהושפעו מההגות הספרדית, וכפי שנראה להלן, ר' יהודה משקוני נמנה עמם.

			ב. מאפיינים ספרותיים ורעיוניים

			אבן העזר הוא החיבור היחיד לפי שעה ששרד מתוך כתבי משקוני. אורכו ומליצותיו מקשים את התוויית גישתו הרעיונית. על כן, לפני שאנתח סוגיות פילוסופיות ותיאולוגיות בהגותו של משקוני, אעיר על קווי המתאר של חיבור זה ועל סגנונו ותוכנו. קווי המתאר מסייעים במישרין ובעקיפין להכרת התודעה הרציונליסטית של משקוני.

			סגנון הפירוש: (1) אריכות

			פירושו של משקוני הוא כאמור רחב יריעה ולעתים קרובות גם טרחני. את המאמץ הפרשני המופלג שהקדיש לפירושו של אבן עזרא תירץ בכך ש'כל באור הוא חסד גמור מהמבאר' (17א).532 משקוני הוסיף וציין שהוא בסך הכול פרשן ('מבאר') ולא מחבר מונוגרפיה. אבל מאחר שפירוש אבן עזרא כופה עליו לעסוק בעניינים אזוטריים, הוא מחויב לדון בהם כשלעצמם ללא זיקה הכרחית או ישירה לפרשנות. 'ואמנם מתק העיון באלה הענינים הנשגבים בסודותיהם יוציאני מגבול המבארים להעיר כל בעל הערה שכלית על ככה. וכאשר רעיוני ירהיבוני533 על ככה, וארצה להשיב אחור ימין שכלי534 להעיר על ככה, השפע השכלי עצור בעצמות נפשי המשכלת כאש בוערת נלאתי כלכלו ולא אוכל'535 (218א). בין כך ובין כך התוצאה היא חיבור ארוך ורב־מליצות.

			משקוני ספג על כך ביקורת חריפה בשלהי המאה הט"ו מעטו של ר' מנחם בן משה תמר, שפעל בסלוניקי במחצית השנייה של המאה. הוא היה נכדו של ר' זכריה כהן צדק, שכתב חיבור הגנה על אבן עזרא ועל הרמב"ם לנוכח ביקורתו של הרמב"ן על שניהם.536 מנחם תמר היה תלמידו של ר' שבתי בן מלכיאל הכהן, שחיבוריו מלמדים על ידע בלוגיקה ובמדעים ועל עיסוק אינטנסיבי בכתבי אבן עזרא. הוא מצטט פעמים אחדות מתוך הערותיו של שבתי הכהן על פירוש אבן עזרא לתורה. לפני ר' מנחם תמר, שאף הוא חיבר פירוש לפירושו של אבן עזרא, עמד הסופרקומנטר של משקוני. בפתיחתו כתב: 

			וקמו רבים מחכמי ישראל ופרשו דבריו [של אבן עזרא] כל א' כפי חכמתו, אע"פ שאני לא ראיתי מהם שנים או שלשה בהעברה, ועתה שאני כות' אין אצלי מהם אלא א' לבד, והוא ר' ליאון המכונה מושקוני, אשר במקומות רבים מעדו קרסוליו כמו שאוכיח במקומותיה[ם], וברוב הוא כדברי המחבר [=אבן עזרא] חוץ מקו הרחב.537 

			ביקורתו בעניין האריכות מפליאה כשלעצמה, שכן הוא עצמו חיבר פירוש מייגע ורחב יריעה לפירושו של אבן עזרא, שרובו ענייני לשון, דקדוק ופשט. לאורך חיבורו של תמר, המעיד על עצמו שהוא נמנה עם שושלת של למדנים ביזנטיים העוסקים בסודות אבן עזרא, פזורות הערות ביקורתיות ועוקצניות, כגון 'ואולם גם זה מפרושי ר' מושקוני הבלתי נכוני[ם]'; 'ר' יהודה מושקוני האריך בזה הדרוש והעמיק שחת וטבע במים אדירי[ם] והעלה חרש בידו'.538 

			סגנון הפירוש: (2) מסורת וסוד

			משקוני ביקש לפסוע בעקבות אבן עזרא במלחמתו הבלתי מתפשרת על האמת. מאחר שהביא בפירושו רשימה ארוכה של פרשנים על אבן עזרא (אבישי, כלב קורשינוש, דוד פרדיליאון, שמריה האקריטי ועוד), הוא היה מודע היטב להיווצרותה של מסורת. יתר על כן, תודעת המסורת היא חשובה ביותר להבנת פרשנותו של משקוני. וכשיש מסורת, יש גם בעלי סמכות של ראשונים. על כן הצהיר משקוני שלא ייכנע לסמכות אלא יפלס את דרכו העצמית בפרשנותו. 'ואע"פ שקצת מהאומרים ככה אני בילדותי יצקתי מים על ידיהם, הנה במקום שיש חלול השם בהוראת חלוף האמת אין חולקין כבוד לרב'539 (189ב). ועוד כתב במקום אחר: 'דע שבזה הלשון נבוכו רבים ולא ידעו אנא יפנה בבאורו גם אי זה דרך ישכון אור הבאור בו,540 והבאור הבעל פנים בצד מה יותר יותר מכל הבאורים שראיתי הוא באור חכם אחד לא אנקבהו בשם להיותו כבר היה אחד ממורי בחכמה הראשונים ובאורו בלתי כשר בעיני' (281ב-282א). משקוני היה בעל ביטחון מופלג במקוריותו ובצדקת פרשנותו.

			במקביל לתודעת המסורת והחידוש היה משקוני בעל תודעה אזוטרית מופלגת. בחיבורו הוא מצהיר עשרות רבות של פעמים על עיסוקו בחומרים סודיים ועל עצם היותו מגלה סוד. מידה כזאת ייחס גם לאבן עזרא, כפי שהבהיר לקורא החכם והמבין מדעתו: 'דע שהאעז"ל כמנהגו הטוב בכל הכתובים כי ירמוז בהם רמזים סודיים מורים האמת ליודע ומכיר מרחוק כן עשה פה' (360ב). בכך הצטרף משקוני לתדמיתו של אבן עזרא בספרד ובביזנטיון.541 אבן עזרא נתפס כדגם של חכם מופתי. כשהביא משקוני באריכות הסבר מטאורולוגי למכת הברד, קבע באופן חד־משמעי כי עניינים אלה גלויים וידועים לאבן עזרא 'בידיעה אמתית יותר שלמה מידיעתנו אנחנו' (115ב). 

			משקוני הדגיש יותר משאר הפרשנים בני דורו את הממד האזוטרי של דברי אבן עזרא. יתר על כן, בעוד שאחדים מפרשני ספרד הדגישו שהם חושפים את דברי אבן עזרא אך אינם בהכרח מסכימים עמם, משקוני הזדהה לחלוטין עם דמותו האזוטרית של אבן עזרא. הוא הסביר את לשונו החידתית ועתירת הסודות של אבן עזרא בכך שאנשי דורו הבינו רמזים. 'וזה באור בארוכה, בסבת קצר דעות אנשי דורנו זה עד שהנגלה הוא אצלם נעלם מה שאמ[ר] הוא542 בקצרה בסבת יכלת דעות אנשי דורו הוא להשקיף ברמז על כל נעלם' (170ב). מוטיב ירידת הדורות מבהיר את ההבחנה החריפה בין הקיצור והאזוטריות של אבן עזרא לבין האריכות המופלגת של משקוני.

			התודעה האזוטרית של משקוני היא כפולה: מצד אחד הוא עוסק בעניינים עמוקים, ולפיכך עצם טבעם הופך אותם לנסתרים, ומצד שני פעילותו הפרשנית נועדה לחשוף את אותם עניינים. על כן המוטיב השולט בפירושו הוא חשיפת סודות. חשיפה כזאת נעשית בראש ובראשונה באמצעות פרשנות אלגורית לכתובים ולאגדות חז"ל. זאת ועוד, משקוני היה מודע לגורם הפוליטי הדתי בסגנון האזוטרי. הוא אימץ את הדגם האפלטוני, שלפיו המלך הוא החכם שרכש את המושכלות. באופן כזה הסביר את החיוב המוטל על המלך לכתוב לו ספר תורה.543 וכבר קבע הרמב"ם בהקדמתו לפרק חלק, שחכמים מתנהלים בסגנון אזוטרי ותמך את דבריו בספר משלי, שכתב החכם מכל אדם. לפי משקוני:

			שכל שלם ברצותו לבאר אי זה סוד במקומו, ויראה כי אזלת יד544 דעת המבינים545 על הרוב, ואולי ידינוהו לכף חובה, ובסכלותם תחת אהבתו להם ישטנוהו, יעוֵר צדק במקום הסוד ההוא למען סבב באורו שלא במקומו,546 והמשכיל השלם הבלתי מתעצל במטמונים יחפש הבאור ההוא,547 ולא ישקוט ולא ינוח עד מצאו אותו (60א-ב).

			החכם מסתיר את דבריו מפני ההמון, שעלול להאשים אותו בכפירה ובמינות בדרך זו או אחרת.548 ואכן, משקוני נקט דרכים של זהירות. הוא הצהיר בדפיו הראשונים של אבן העזר, כי במקום 'שראוי לקיים הנגלה והנסתר למה נדחה הנגלה'?! (8ב). וכבר הערתי במקום אחר, שמחבר יהודי ביזנטי עלום בן התקופה, אבש"י, מדבר על שלוש כיתות: פרשני הלשון, התלמודיים והפילוסופים. הצגתו אותן מרמזת על המתח שביניהן. הוא ציין שכיתות אלו נמצאות במרחק גדול, ומן הסתם התכוון לוויכוחים על הפילוסופיה שהתלקחו במאה הי"ג בספרד ובפרובאנס. משקוני נזהר אפוא לקבוע שהמשמעות הנסתרת של הכתובים לא תמיד דוחה את המשמעות הגלויה.549

			מקורות

			משקוני לא היה מקובל. הוא התאמץ להביא מקורות שכלתניים ככל שהיו תחת ידו, אבל נמנע ממקורות מהמיסטיקה הקדומה ומהקבלה. אמנם כשכלתנים רבים, אף הוא התייחס במפורש לחיבור שיעור קומה. דוגמה לשימושו במקורות היא ציטוט שהביא מפירושו של ר' משה נרבוני לשיעור קומה. משקוני פירש את דברי אבן עזרא בפירושו הארוך לשמות לג 21, שבו עמד הפרשן החידתי על סודותיו של שם העצם. אבן עזרא פתח בהצהרה, 'וזה היום שראה משה מה שבקש, היה לו כיום מתן תורה לישראל. ולא הגיע אדם לפניו ואחריו אל מעלתו. וחכמינו אמרו, שהראה לו קשר של תפילין;550 ודבריהם נכון, רק לא כאשר יפרשוהו חכמי דורנו, שהוא כמשמעו'. לאחר דיון אריתמטי בסוד השם ודיון אסטרולוגי בדרכי ההשגחה סיים אבן עזרא במונח 'כול'.551 במהלך הפירוש הזכיר את שיעור קומה. הציטוט של דברי נרבוני הוא קצר, אך משקוני הקדים לו הקדמה ארוכה ומייגעת. בהקדמה זו הוא מותח ביקורת על נרבוני כדלהלן:

			החכם ר' משה בר' יהושע הנרבוני והוא הידוע ללועזים בלע' מיאישטר"י ביד"ל בלשו"ם העירו כחו השכלי לבאר מה שאמ' האעז"ל פה והואיל ובאר כל הנאמר מדברי הא"ע ז"ל בזו הפרשה... ולא ראיתי לו באור בשום דבר מכל דברי האעז"ל לא מדבריו בבאור התורה ולא מדבריו בבאוריו בספרי הנביאים והכתובים רק בזה הלשון הנאמ' בזו הפרשה שהועדתיך שעורו,552 וחי השם אשר פדה את נפשי מכל צרה553 ויפדה אותה עוד למען שמו וחסדיו הגוברים על יריאיו554 מכל צרה, ובפרט מצרות מניעות ההשכלה,555 שמה שאומר לך פה מגבול ידיעת האיש הנזכר וחכמתו ואל יד שכלו בהשגתו בכלל הן במה שיורוהו הספרים התוריים הן במה שיורוהו הספרים החיצוניים לא כמקנא או כאויב ושונא לו ומבקש קלונו אתארהו לך במה שאתארהו, רק האמת אגיד לך בלתי משא פנים, ואעיד לך עדות נאמנה על מה שראיתי ממנו בראיה חושיית גשמיית ובראיה שכליית למען לא ירשלך556 מה שתראה מדבריו בלתי הולך על נכון בחכמת המבטא אם אתה מחכמי המבטא או בלתי הולך על נכון בחכמת התלמוד אם אתה מחכמי התלמוד מעיין במה שאמ' בדרשי החכמות העיוניות, ותוציא לעז על כל דבריו בהקישך בנפשך היקש והקשים לאמר: כאשר [238א] לא השיגה יד שכלו בזה וחשב שידע והוא לא ידע ואשם בכל מה שאמ', כן כל מה שאמר בזה הוא על דרך בלתי נכונה — בהעדר הידיעה האמתית ממנו בזה כן העדר הידיעה האמתית ממנו בזה; לא זו דרך המשכילים השלמים. רק דרכם הוא לברור מדברי כל איש ואיש מאנשי החכמה הנאמ' במשפט, ולעזוב מדבריהם מה שיראה להם שהוא הולך על בלתי סדר האמת והנכונה, כי לא כל הרוצה ליטול את השם557 / להיות לו יד ושם558 / בכל חכמה / על הנכונה — יטול, רק מי שהשפיעו עליו מהשפעת השכל העליונה השפעה פרטית והיה הוא ונפשו המשכלת קדש ליי' בהיותו מוכן בכל צד מכל חכמה ומדע ושכלו הוכן לזה בסיוע אלהי ועזר עליון,559 והנמצאים בזה התאר וכ"ש במדותינו560 אלה הנה הם מעטי המעטים, ומי יתן וימצאו בדורותינו אלה אנשים שלמים מתחלפי השלמות בחכמה חכמה עד שעל דרך משל זה יאמר 'חכם בחכמת המבטא אני', וזה יאמר 'תלמודיי אני', וזה יאמר 'הגיוניי אני', וזה יאמר 'למודיי אני', וזה יאמר 'טבעיי אני', וזה יאמר 'אלהיי אני' ובשם חכמת האלהות יכנה שמו.561 ואני ידעתי את האיש הנזכר562 ואת שיחו563 ותארו בתאר בני השלמות הפרטי על הדרך אשר אתארהו לך: הנה בחכמת המבטא564 ובחכמת התלמוד ראה ולא ידע, בדק בהן בשכלו מה שבדק לאור נר שכליי דק השביב והשלהבת והניצוץ ולא בדק בהן לאור אבוקה שכליית, וכ"ש לאור לבנה שכליי, וכ"ש לאור חמה שכליי; ואמנם חכמת ההגיון — ואע"פ שהיא מלאכה ואינה חכמה — הנה הוא בדק בה לאור אבוקה שכליית; ואמנם החכמות הלמודיות הנה הוא לא בדק בהן כל עיקר לאור שום מאיר, ואמנם אם בִּטה בהן בדבר, בטה מה שבטה על פי השמועה ועל פי העיון אשר בדה מלבו, לא ששום מורה הורהו על דבר ממה שנתבאר בהן; ואמנם חכמת הטבע הנה הוא בדק בה בלי ספק לאור חמה שכליי בכל מה שבארו בו חכמי הספרים החצוניים565 מלבד מה שגלגל בדבריו בפירושיו מדברי רז"ל האגדיים ובארם על דרך חכמת הטבע יש לאלו אור שכליי על ככה; ואמנם חכמת האלהות הנה בדיקתו בה ג"כ על דרך מה שנתבאר ממנה בספרים החיצוניים בדיקת אור לבנה שכליי, כי רבו הספקות אשר ישיגו בה כ"ש שמה שגלגל בדבריו בפירושיו מדברי רז"ל האגדיים והואיל ובארם על דרך חכמת האלהות הנה הדברים ההם ענקתמו566 הידיעה הבלתי שלמה והיו לסנורים567 ולשכים568 בעיני הבלתי בעלי שלמות שכלי בהסכמת התורה האלהית עם החכמה החיצונית. כללו של דבר כל מה שחשבו לקשור עם חכמת הטבע והאלהות מדברי רז"ל ולבארו על פיהן הנה הוא הסיגו אחור569 מידיעת האמת, והִדעיך אור סודו, וחפרה570 בדיקת הלבנה השכליית בדבריו בחכמת הטבע על ככה, ובושה בדיקת החמה השכליית בדבריו בחכמה האלוהית על ככה. והנה הוא בבֹאו לבאר מה שנאמ' מדברי האעז"ל בזו הפרשה בדברים אשר רשמנום לך הנה כל הדברים והמאמרים אשר הביא בבאורם הם כלם אמתיים אין ספק באמתותם, ואמנם הם דברים מועתקים מספרי אומריהם על צד ההעתקה לא על צד הבאור, מצורף לזה שגם הוא נפל במהמורות העדר הידיעה השלמה בבאור שם 'תפלין' והגזרתו להעדר חכמת המבטא ממנו בנפול בני בלי שם בחכמה בזה (237ב-238א).

			משקוני לא היסס לנתח את רמת הידע של ר' משה נרבוני ולקבוע באילו תחומים שלט ובאילו גילה אוזלת יד. לדידו, שליטתו הטובה ביותר של נרבוני הייתה בפיזיקה. פחות מכך שלט במטפיזיקה, מפני שמדובר בתחום שכבר הטילו בו ספקות. ככל הנראה התכוון משקוני לספקות שהביע הרמב"ם ביחס למודל האצלת השפע ולמודלים האסטרופיזיקאיים של הגלגלים על פי אריסטו וממשיכיו הריאליסטים. הווי אומר, השליטה הלא מושלמת נובעת מטיב החוכמה כשלעצמה ולא בהכרח מחוסר ידיעה. פחות מכך שלט נרבוני בלוגיקה, עוד פחות בידע התלמודי, ואילו במדעים החישוביים לא שלט כלל. 

			משקוני הוסיף וטען כי נרבוני לא הורגל לפרש את דברי אבן עזרא, ועל כן אפשר ואפשר שיטעה באותו מקום שאכן בחר לפרש את דברי אבן עזרא, לאמור עניין שיעור קומה. נוסף על כך טען כי דבריו של נרבוני אינם נקיים משגיאות ומחוסר ידיעה בתחומים מסוימים. לבסוף אף רמז לכך שנרבוני היה שטחי, שכן הביא את דברי הקודמים ללא ניתוח ממשי. נרבוני ספג במשך השנים ביקורות שונות, שחלקן התייחסו למידת קיצוניותו בסוגיות תיאולוגיות. אולם תיאור פוגעני כזה הוא נדיר. לאחר ההקדמה הביקורתית ציטט משקוני מתוך דברי נרבוני באיגרת על שיעור קומה:

			וזה באמרו בבאורו בהם דבר זה לשונו: הנה אמרו שהראה לו קשר של תפלין, ודברם נכון, ירצה שהראה לו איך העלול נקשר בעלה שהיא העיקר, והכל תפל לו ונדבק בו; עכ"ל בזה (238א).571 

			מסתבר שהציטוט שהביא משקוני מאיגרת על שיעור קומה הוא קצר ביותר. זאת ועוד, בשולי פירושו האלגורי של נרבוני לאגדת התפילין מתח משקוני ביקורת חריפה על הפירוש, בד בבד עם המשך הגישה הביקורתית כלפי אישיותו של נרבוני כשלעצמה. עדיין הסגנון נותר ארוך כשהיה:

			והנה גם הוא חזה שוא ותפל572 בבאור [238ב] שם 'תפלין' בזה. והנה אע"פ שהאיש הנזכר בעל שם ויד בחכמה בגבול נכון, גם הוא מאוהבי השלמים עמי באהבת מעלה573 / הנה אהבת האמת יותר עצומה, וכ"ש בדברים הסודיים / תפיל השגגה בהם את השוגג בפחי סכלות והוללות574 יקושים575 / והיו לו למוקשים. ואחרי שגליתי לך ריבי נפשי576 עם הבלתי שלמים בחכמת המבטא, המשחיתים והמתעיבים את כל הבא בכתובים בפצותם פיהם ובשלחם יד לשונם לדבר בבלתי ידיעה ובצאתם מגבול השגתם בבארם מה שאין להם דרך ידיעה שלמה בבאורו, להעדר מהם ידיעת החכמות הסודיות על הסדר, אשוב לבאר לך שם 'תפלין' ומה כוונת רז"ל בזה בקראם את התפלין בזה השם, ומה יורו הם בקראם בו (237ב-238ב).

			לבסוף הפליג משקוני בפרשנות אלגורית רחבת יריעה לתפילין. הוא אף הפנה לספרו האבוד לפי שעה עין גדי,577 שהוא פירוש לאגדות חז"ל על דרך הפילוסופיה ושבו הוא עתיד להשלים את היריעה הארוכה בלאו הכי. במקביל מתוארות התפילין כמקבילות לעולם השמימי וכמחקות אותו, ועל כן גם מושכות שפע ממנו.578 תושם אל לב אריכות ההערכה על נרבוני לנוכח הקטע הקצר שהובא מתוך פירושו.

			היחס לר' משה נרבוני משקף הן את דרך טיפולו של משקוני במקורותיו, הן את אישיותו ואת סגנון כתיבתו. משקוני לא היסס להבליט את חדשנותו כביכול לעומת אוזלת ידם של ראשונים. אריכות הדברים שנקט אפשרה לו לחלק שבחים אחדים בצד מתיחת ביקורת חריפה והערכה מפוקפקת של קודמיו. סגנונו המנופח הולם יותר כותבים ביזנטיים מאשר מחברים ספרדים או פרובאנסלים. סגנון כזה ניתן למצוא במידה מסוימת בגרסה המאוחרת של אבן ספיר לר' אלנתן קלקיש, חיבור רחב יריעה שנכתב בביזנטיון באותה תקופה. לעומת זאת, אם נשווה את אבן העזר לכתיבה הספרדית של פירושים על אבן עזרא, נמצא הבדלים מהותיים. גם חיבורים הנוטים לאריכות, כדוגמת מקור חיים לר' שמואל אבן צרצה או המאור הגדול לר' שם טוב אבן מאיור, מאריכים מסיבות מסוימות ולא מתפארת המליצה. אבן צרצה הִרבה לצטט מתוך פירושי קודמיו. אבן מאיור הִרבה לעסוק בפרשנות פשט. בין כך ובין כך, האריכות לא נבעה מסגנון של חזרות מייגעות על היגדים שכבר נאמרו, מהכרזות חוזרות ונשנות על סודות מופלגים וממליצות אחרות כמו אצל משקוני. דברים אלה יפים גם לגבי שני החיבורים שכותרתם צפנת פענח (ר' יוסף טוב עלם ור' שם טוב אבן שפרוט), ואף הם פירושים לפירוש אבן עזרא לתורה. אולם דווקא מפני שהיה בצומת של תרבויות, תפיסותיו של משקוני מעוררות עניין ומלמדות על האופן שבו הפנים גישות ששמע עליהן פעמים רבות מכלי שני ושלישי.

			שכלתנות וביקורתיות

			כמנהגם של שכלתנים מובהקים בימי הביניים, אף משקוני כונן את העלילה המקראית על המישור האישי של השגת השלמות האינטלקטואלית. התכנים שדיבר בהם מתמצים במאבקו של השכל בעולם החומרי כדי להשיג את המושכלות ובאופיים של אלה. הוא האריך לדרוש במשמעויות של גן עדן, למשל, הציג מלחמות מקראיות כ'מלחמה במחשבה' (36ב) ולא היסס לכונן איסורים ומצוות על השכל המפלס את דרכו ברכישת המושכלות.

			מבחינת האידיאלים שבהם האמין משקוני, ברור שהיה שכלתן מובהק. הוא קבע שכדי להיות פרשן של אבן עזרא יש לרכוש את המושכלות. כדרכם של החוגים במאה הי"ד, הוא ייחס חשיבות גדולה לאסטרולוגיה ולמאגיה אסטרלית. עצם הפנייה לאבן עזרא חייבה מעורבות בסוגיות אלו, שכן פועלו המדעי של הפרשן החידתי מוקדש לאסטרולוגיה ופרשנותו המקראית רוויה בה. השליטה במדעים היא תנאי להבנת פרשנותו של אבן עזרא. באחד מפירושיו כתב משקוני: 

			דע אתה המעיין בבאורי זה כי לא תוכל להבין דברי האעז"ל במקום זה,579 ואפי' אם תראה בהם אלף ביאורים, אם לא קדמה לך ידיעה מה בחכמת תנועת גלגלי השבעה כוכבים הרצים,580 ותדע ג"כ תארי תנועותיהם איך הם; כי אם תהיה מהיודעים זה תבין מה שאבאר פה בדברי החכם. ואחר שהקדמתי לך זה אודיעך מה שראוי להודיע למבינים (6ב).

			משקוני התייחס לזיקת המועדים לאסטרולוגיה. אבל רכישת ההשכלה כתנאי להבנת דבריו של אבן עזרא מתרחבת גם לתחומי ידע אחרים. כל כך מפני שאבן עזרא הוא פרדיגמה של האדם השלם. 'דע אתה המעיין בבאורי זה שזה החכם ז"ל היה שלם בכל חכמה בלי ספק ולגודל שלמותו בה היה מדבר בהערות סודיות כמנהג כל שלם לעשות ככה' (42ב). האדם השלם ניחן אפוא בידע, והוא מתאפיין בסגנון אזוטרי מובהק.581

			משקוני לא היסס למתוח ביקורת מרומזת על פרשנות המדרש לתורה. על דברי אבן עזרא בהקדמתו לפירושו לתורה כתב:

			ולא די שמדרשי החכמים הם הפכיים ברוב המקומות,582 אמנם יש בהם מדרשים שהם סודות גדולים ואינם מפורשים כמשמעם, כי לא יקבלם השכל כפשטם; וא"כ איך נבא לבאר התורה אם נבארה במדרשים במה שהוא יותר נעלם ממנה? הלא דרך החכמים היא לבאר הנעלם בנגלה והנסתר בנראה והסתום במפורש, לא לבאר הנעלם בנעלם כמוהו או במה שהוא יותר נעלם ממנו כמו שיעשו מפרשי דברי התורה הנעלמים במדרשים, שיפרשו דבריה בדברים נעלמים כמוהם ולפעמים ביותר נעלמים מהם (9ב).

			אבן עזרא דיבר על מדרשים שיש בהם מסרים סודיים ('ויש לו סוד, ואיננו מפורש'). משקוני פירט את הדברים מתוך ביקורת על הדרש, שנועד לפרש את התורה ובמקום זאת הוא מערפל ומטשטש את מושא הפירוש. אף על פי כן לא נרתע משקוני מלבקר את אבן עזרא על סטייתו מדברי חז"ל. למשל: 'ואמנם באורו הנכון אצלו על הפשט נפלא ממני גם נשגב ולא אוכל לדעתו עד יסכים עם דברי רז"ל המאושרים' (313ב). 

			משקוני הצטרף למסורת השכלתנית, שראתה בדברי אגדה מעיין לא אכזב של סודות פילוסופיים. על ראש השנה כתב, כי 'ידוע סודו לכל מי שהבין לחשי סודות רז"ל בו ורמזיהם בענינו' (233ב).

			אם כן, משקוני התאמץ לתפוס את החבל בשני קצותיו. מצד אחד תמך באופן נמרץ באזוטריזם הפילוסופי ולא נמנע מביקורתיות, ומצד אחר שמר כפעם בפעם על סמכותם של החכמים. השכלתנות הייתה נר לרגליו, אבל הוא הקפיד להבהיר שפילוסופיה המנותקת מן התורה איננה ערובה לאמת. פילוסופים ללא מסורת תורנית אמנם קולעים לעתים לאמת בהיקשיהם, אך לעתים 'יבוז השכל מליהם' (101א). דבר אחד ברור: הפילוסוף התורני עוסק בסודות מופלגים, והסגנון האזוטרי הוא המאפיין הראשי של השיח שלו.

			ג. תארים אלוהיים

			הבכורה של סוגיית התארים ניכרת בחינוך הפילוסופי היהודי הביזנטי. ר' שבתי הכהן מציין כי ראשית לימודו עם ר' אליה בן אליעזר במורה הנבוכים היה כסדרו של החיבור, שפרקיו הראשונים עוסקים בהרחקת הגשמות ובמשיגי הגשמות.583 משקוני תיאר את אבן עזרא כמי שדולה סודות 'מבאר חכמת האלהות' (87ב), לאמור המטפיזיקה. ואכן משקוני נדרש לפרקים לסוגיות בתורת האלוהות, ובכוונתי להעיר על תפיסות לא שגרתיות בתוכן או בסגנון.

			שלילת הצורה

			הקב"ה מתואר בספרות הפילוסופית בימי הביניים פעמים רבות כצורת המציאות. משקוני עצמו תיאר את האל כ'צורת העולם' (47א).584 תיאור כזה הופיע בכתבי הוגים כמו אבן סינא, אבן רשד והרמב"ם. משקוני עקב אחרי המסורות הפילוסופיות וקבע כי אף על פי שהאל הוא העיקרון הצורני של העולם, כשלעצמו אין לו צורה. מדבריו אנו למדים כי יחסי החומר והצורה הם בסופו של דבר בעלי השלכה אפשרית על תיאור האלוהות. משקוני כתב:

			כבר ידעת שהצורה היא נשענת על ישות מה, והישות ההוא אם שהוא בלתו הצורה כענין בצורה הטבעית הנשענת על ישות מה חמרי בהכרח, ואם שישות הצורה יהיה מענין הצורה עצמה ועצמותה עד שיאמר שישותה והיא דבר אחד ואמנם עכ"ז הנה גם צריכה לקיום מצד הפועל לישותה, וזה כענין בצורות הקדושים585 והנשמות החכמות בפעל,586 והנה המין הראשון ממיני הצורה הוא בלתי בעל מעמד והשני הוא בעל מעמד.587 ויחויב שהשם ית' לא תהיה לו צורה לא עומדת ולא נעדרת אם המנעות היות בו צורה עומדת הנה הוא588 על זו הדרך הלא הודעתיך שאע"פ שהצורה העומדת הנה היא וישותה הם דבר אחד, הנה עכ"ז היא צריכה לקיום מצד פועֵל ישותה, שעליו היא נשענת, ואם באנו לתאר את השם ית' בצורה הנה עכ"פ נחייב שיצטרך לקיום מצד פועל ישות צורתו אשר עליו תעמוד צורתו ותשען, וחלילה לו ית' מזה כי שגגת זה הענין בו עולה זדון589 (185ב). 

			הנחת היסוד היא שכל צורה עומדת בנושא או במצע (סובסטרט) כלשהו. משקוני כינה את הנושא 'ישות'. הוא חילק את הנושאים לשניים: נושא שאיננו ממין הצורה, דהיינו החומר, ונושא שהוא ממין הצורה עצמה, דהיינו השכלים הנבדלים והשכלים הפרטיים הנשארים לאחר המוות. משקוני המשיך והסיק שכל נושא הוא נפעל, כלומר הנושא זקוק לגורם חיצוני שיאציל או יברא אותו. מכאן שלקב"ה אין צורה. אפשר להציג את ההיסק הרמוז בדבריו של משקוני בסגנון של שלילת הסיפא:

			א.	לכל צורה יש נושא.

			ב.	לכל נושא יש פועֵל.

			ג.	לקב"ה אין פועל.

			ולכן — 

			ד.	לקב"ה אין נושא. 

			ה.	לקב"ה אין צורה.

			ספק אם משקוני היה מודע למשמעות של החלוקה למצעים חומריים ולמצעים לא חומריים. בדבריו קבע ממדים של חומר וצורה בכל הנמצאים, כולל האובייקטים הרוחניים. לפי זה, לשכלים הנבדלים, למשל, יש נושא רוחני ('מענין הצורה עצמה' ובהמשך הוסיף משקוני והגדיר את הנושא 'מעצמות הצורה'). הסבר כזה נשען בעקיפין על תפיסתו של ר' שלמה אבן גבירול, שלמלאכים יש חומר וצורה. משקוני הוסיף לישויות הרוחניות גם את השכל הפרטי השורד לאחר המוות. תפיסה זו הייתה נתונה במחלוקת חריפה כבר במאה הי"ב,590 וכידוע הייתה בעלת השפעה על הסכולסטיקה. אפשר שמשקוני שמע את הדי הדיונים בתפיסתו של אבן גבירול. ולבסוף, ברור מניתוחו של משקוני שכדרכם של הוגים ניאופלטוניים, הוא הבדיל את האל מן השכלים הנבדלים. מאחר שהשכל הנבדל בהגדרתו הוא בעל מצע כלשהו, הרי שלא ייתכן שהאל יהיה השכל הראשון, המניע את הגלגל העליון.

			המונח 'כול'

			פרשני אבן עזרא וחוקריו במשך הדורות ישבו על מדוכת המונח החידתי 'כול'.591 פרשנויות אחדות הועלו למונח זה: נוכחות אלוהית בהוויה כולה, ישות אלוהית, ביטוי לכול־יכולת האלוהית ועוד. אף משקוני נדרש למונח זה. הוא פירש את דברי אבן עזרא 'כי הוא הכל' (הפירוש הארוך לשמות כג 21) — 'הוא סבת הכל' (167א). כלומר משקוני דחה את המובן האימננטי מכול וכול. אבל הדיון המרכזי נערך כפירוש על לשונו של אבן עזרא 'כי הכל בחלקים בחלקי הכל שהוא גוף'.592 כדרכו האריך משקוני וכתב:

			דע שהכל נחלק לשתי מדרגות: כל על דרך הציור וההשכלה, והודעותיו רבות; וכל על דרך ההשגה החושיית. וגדר כל 'כל' על דרך השלוח593 הוא, שאין דבר חוץ ממנו, ובאורו שאין דבר ממה שהוא שיהיה חוץ ממנו, שבזה יקרא 'כל' ו'שלם', וכי יפרד ממנו דבר, ואפי' כגרגיר חרדל, הנה הוא לא יקרא 'כל' ולא 'שלם', ואמנם יקרא שמו 'חלק', ואין הבדל594 בינו ובין הגרגיר החרדליי595 שנבדל ונפרד ממנו, רק שהוא נקרא 'חלק גדול' והגרגיר החרדליי ההוא יקרא 'חלק קטן'. וזה הגדר יצדק בכל כל גופיי חושיי, ר"ל מושג בחוש. ואמנם בכל שעל דרך הציור וההשכלה לא יצדק זה, כי הציור יחברהו ויפרידהו יקבצהו ויפזרהו על פי אשר תשיג יד המצייר והמשכיל להיות לו זה לפתח תקוה596 בכל אשר יפנה להשכיל, ובמה שלא עמדה הסכמה במשפטו אין גדר רק הפרוץ בו מרובה על העומד וגדרות פרצותיו על פי מדות ציור המשכיל ותבונותיו, כי פעם יפשיט הכלליות הנפרד מהחמר ויבינהו ויודיעהו לזולתו ויורהו. ואמנם הכל האמתי, אשר אין כל למעלה ממנו, הנה זה גדרו על צד באור השם הוא שאין דבר חוץ ממנו כלל, וזה השם לא יצדק <אלא> על סבת הסבות גבוה הגבוהים597 יגדל ויתאדר שמו לעד, כי הוא המקיף כל העולם כלו בציורו המשובח598 ולא ימלט מהקפת ציורו דבר, ולא ימצא דבר חוץ מידיעתו כלל. והכל שהוא בחלקים הנה הוא כל כל גשמי, כי הוא לא יקוים רק בחלקיו, כי איננו רק קבוץ חלקיו, גם חלקיו לא יקויימו רק בו, כי הוא מקבצם ומאחדם ומדבקם, והנה הם נעזרים במציאותם בו כי הוא מקבץ פזוריהם ונדחיהם, והוא נעזר בהם, כי אין מציאותו רק בהם ומהם ועמהם. ולכן הטיב האעז"ל לאמר בחלקי הכל שהוא גוף אחר חמרו, כי הכל בחלקים, ור"ל בזה שהכל שאיננו גוף אין דרכו זאת הדרך, ולא לאדם בהיותו שכל עם חֹמר דעת הדרך ההיא והודעתה כפי הראוי והמחויב, כי לא ידע הדבר על בוריו רק הדומה לו מכל צד, ואיך ישיג המעורב בחמר את הנבדל מכל חלאה חמריית?! (370א-ב).

			הגדרת הכוליוּת היא על דרך השלילה: אין ישות מחוץ לה. שלושה סוגים של כוליוּת ('כול') ציין משקוני בדבריו, שניים במפורש ואחד במובלע, ואלה הם:

			א.	כוליות חומרית. ניתן לומר שהגוף, למשל, הוא כוליות של האיברים שבו. אך למעשה אין כוליות כזאת, כי אין בעולם גוף הכולל את כל הנמצאים. היו שניסו להחיל את רעיון המיקרוקוסמוס על הגלגל העליון המקיף ולטעון שהוא מקום העולם, אבל אין הוא כולל את כל הנמצאים בבחינת איברים לגוף. על כן הנמצאים הגשמיים הם בגדר 'חלק'. אף על פי שמשקוני דחה מובן זה של כוליות, הוא ראה בו כלי חשוב להמחשת ההרמוניה הקוסמית, לאמור ההיזקקות ההדדית של מערכות היקום המקבילה למערכות הפיזיולוגיות של האדם, ולהבהרת היותו של עם ישראל גוף אורגני.599

			ב.	כוליות בהשגה ובדמיון. ניתן ליצור מושג של כוליות בהשגה. כלומר השכל והדמיון יכולים ליצור מושג מופשט של כוליות ולכלול בו את האובייקטים השונים. אבל להשגה כזאת אין גבולות חד־משמעיים, מכיוון שזאת יצירת הנפש ולא הוויה חוץ־שכלית.

			ג.	כוליות אמיתית. כוליות כזאת מיוחסת לקב"ה בלבד, ועניינה שהוא מכיר את כל הצורות ('הקפת ציורו'). הצורות כולן בהופעתן האידיאלית והמושלמת נמצאות בידיעה האלוהית, ואין צורה מחוצה לה. מן הראוי לציין כי פעם נוספת השתמש משקוני בביטוי מובהק של אבן גבירול, דהיינו ידיעה כהקפת הדבר ('מקיף כל העולם').600 ההקפה מאפשרת את הכוליות.

			משקוני כונן אפוא את המונח 'כול' על הנוכחות של הצורות בידיעה האלוהית. בדרך זו פירש את כוונת מדרש שעור קומה.601 בפירושו הארוך של אבן עזרא לשמות לג 21, העוסק בעניין השגת משה בנקרת הצור, נכתב, 'ועל כן כתוב בשיעור קומה כי השם הוא בורא כל גוף וכל נכבד מהגוף. והנבזה מהגוף הוא המקרה. ואמר ר' ישמעאל כל היודע שיעורו של יוצר בראשית מובטח לו שהוא בן עולם הבא, ואני ור' עקיבא ערבים בדבר זה'. וכך ביאר משקוני דברים אלה:

			ואמנם בידיעת שעורו של יוצר בראשית יהיה הרצון בו הפועֵל הגדול602 או הפועל הנמשל אל הגדול נכלל כל מה שאמ' האעז"ל למעלה, ר"ל ממציאות כל נכבד מכל גוף וכל גוף וכל נבזה מכל גוף. ולְמה שיוצר בראשית ציורו כולל כל הנמצאים כלם ומלא כל הארץ כבודו,603 אמ' כל היודע שעורו של יוצר בראשית, עם היות באור המאמר על דרך האמת מורה על שעור הגבלת יצירת יוצר בראשית מלמעלה למטה וקשר נמצאי יצירת פעלתו זה עם זה.604 ואמנם הבטיחו את היודע זה השעור שהוא בן העולם הבא, הנה אין ספק בהבטחתו זאת כי אין במציאות כי אם האל ובריאותיו, והיודע שעור בריאותיו ושעור ציורו בהם עד היכן הגיע605 הנה הוא שב כללי ודבק בשם ית' בדבוק נצחות והשם ית' אומ' לדבק טוב הוא606 (248א).

			כאמור, הצורות בהופעתן האידיאלית נמצאות בידיעה האלוהית. ידיעת 'שיעור קומה' עניינה הכרת מכלול הצורות שבידיעה האלוהית. משקוני תיאר ידיעה זו כפסגת ההשגה וכגורם ישיר לדבקות האינטלקטואלית. נמצאנו למדים שמשקוני פירש את הכוליות ואת המונח 'כול' כנוכחות הצורות בידיעה האלוהית. בכך אפשר שקלע לכוונה המקורית של אבן עזרא. ייתכן שמלכתחילה השתמש הפרשן החידתי בכוליות כציון לאופייה של הידיעה האלוהית. או אז אין בפירושו של משקוני חידוש מהותי. אולם דרך הצגת הדברים, לאמור חלוקת הכוליות וסיווגה, איננה שגרתית כלל ועיקר.

			שמות האל והבריאה

			דיון מעניין הציג משקוני בסוגיית השמות האלוהיים וזיקתם לבריאה. דברים אלה נאמרו מסביב להתעסקותו של אבן עזרא בשמות אלה בפירושו לבראשית יז 1. משקוני פתח את הדיון בהרצאת הסיבות לשמות האלוהיים. מאחר שהאל הוא אחד, יש לתת את הדעת מדוע השמות הם רבים. משקוני הציג לכך שתי סיבות:

			א.	לעתים האל פועל פעולה ישירה ('פועל קרוב', והכוונה לנביעת השכל הראשון) ולעתים פעולתו היא עקיפה ('פועל רחוק').607

			ב.	המציאות מושתתת על הפכים, דהיינו הוויה והיעדר; מאחר שהאל אחראי לשני ההפכים גם יחד, הרי השמות מציינים הן את היותו מקור להוויה, הן מקור להפסד.

			לפי זה, שם בן ארבע אותיות (הוי"ה) מציין את האל כמהווה בעוד שהשם 'שדי' מציין את האל כמעדיר. כתב משקוני:

			והנה שם בן ד' אותיות למי שזכה לדעת קריאתו ככתבו ולהבינו ככתבו מבואר לו בלי ספק שהשם ית' נקרא בו לְמה שהוא ממציא ומהוה ופועל לכל, ושם 'שדי' ג"כ למי שזכה להבינו מכח חכמת המבטא הנה יבין כי הוא ית' מתואר בו, לְמה שהוא שודד ומשדד ומכלה ומעדיר ומשמיד את כל נעדר ונשמד ברצונו הקדום אחר שהוא הסבה הראשונה לכל סבות ההעדר כמו שהוא הסבה הראשונה לכל סיבות המציאות608... לְמה שמשפט המציאות הוא שפעֻלות המציאות ייוחסו בראשונה ועצמות לחמר, ואחר זה אם ייוחסו לצורה יהיה זה בשנית ובמקרה, והנה השם ית' פעלות המציאות הנה עצמיות לו, ייוחס לו בראשונה ועצמות, כי הוא סבת מציאות הכל. לכן השם אשר יקרא בו שיובן ממנו שהוא ממציא לכל ופועל לכל יקרא שם עצם, כי באמת הוא עצמי לו מצד שההמצאה שלמות לממציא (44ב).

			שם העצם ('הויה') מציין אפוא את היצירה והבריאה, ושם התואר ('שדי') את ההיעדר. מכאן שההיווי הוא רכיב בעצמות האלוהית, בעוד שההיעדר איננו בעל מעמד כזה. גישתו של משקוני הופכת את הבריאה לתואר אלוהי מובהק. 

			מכאן ניתן להסיק כי משקוני לא חתר להציג משנה סדורה בסוגיית הבריאה,609 ובמיוחד לנוכח רמזיו של אבן עזרא המתפרש. אולם שברי רעיונותיו של משקוני מלמדים על תפיסות רבות־עניין. תפיסות אלו מושרשות כולן בהוויה השכלתנית, אולם אין הן שגרתיות. תפיסת הבריאה כשלמות לבורא, אף על פי שהופיעה במרומז בראשית המאמר השלישי של אמונות ודעות לרב סעדיה גאון, לא הייתה מקובלת במערב, ובוודאי לא בניסוח כניסוחו של משקוני. רס"ג טען שהטוב האלוהי מחייב הטבה, ועל כן ברא האל את העולם. משקוני המשיך קו מחשבה זה והציג בדיונו בשורת השמות האלוהיים את היצירה והבריאה ('המצאה') כשלמותו של האל. אולם בשכלתנות הספרדית והפרובנסאלית במאות הי"ג והי"ד לא היה ניסוח ישיר מסוג כזה שגרתי ורוֹוח.

			ד. השגחה אלוהית

			משקוני לא הבחין בין הדיון בידיעה האלוהית לדיון בהשגחה. מבחינתו, העיקרון של שתי הסוגיות אחד הוא, והוא שהאל כולל את הצורות בידיעתו המוחלטת.610 הוא התעכב על המורכבות שבהשגחה וציין את מעמדו המיוחד של עם ישראל במסגרתה. אף בסוגיה זו מתבלט סגנונו המיוחד.

			השגחה ואסטרולוגיה

			כמובן, כפרשן של אבן עזרא אימץ משקוני את העיקרון היסודי, שגזירת הכוכבים מעצבת את גורלו של אדם ואת גורלן של אומות. מגזירת הכוכבים ניתן להימלט אך ורק באמצעים אינטלקטואליים (ידיעת ההורוסקופ) ומאגיים (כישוף אסטרולוגי).611 משקוני מתייחס לכך במקומות רבים בחיבורו. למשל, הוא הבהיר שכאשר אדם חוזר בתשובה וזועק לקב"ה, הרי צעקתו מאפשרת לו לקבל תוספת כוח עליון, וכך לשנות את הגזירה (133ב). עוד כתב כי בלעם ביקש לנצל את השיקולים האסטרולוגיים כדי לפגוע בעם ישראל (343א-ב), ויש דוגמאות לא מעטות נוספות. אבל בכך לא טמונה ייחודיותו של הדיון הפילוסופי בהשגחה באבן העזר, כפי שנראה להלן.

			הנחת היסוד של משקוני היא איחוד תפיסת ההשגחה של הרמב"ם עם חשיבות ההכרעה האסטרולוגית. הוא כתב:

			ולכן כל מה שתתאמץ נשמתו [של אדם] לעלות במרכבת השכל תתאמץ ההשגחה העליונה האלהית בו למלטו מכל נזק ופגע רע בכל עת ובכל רגע, ויתאמץ תולדת גופו המסובב מהתנועה הגלגליית המיוחדת במציאותו לשמור גופו אחר שגופו בכל מאודיות כחותיו יהיה סר אל משמעת נשמתו, ולא יפנה כח מכחותיו לפעול פעל בו יכריח את נשמתו לסור אל משמעת גופו, ואז המניע העליון יהיה הצופה הגדול והמשגיח המיוחד בו לאמץ נשמתו ולהעלות במעלת מרכבת השכל אשר באמצעות המרכבה ההיא תמלט משחת כחות גופו ומאבדון הנמצאים הטבעיים (170ב).

			משקוני התייחס בדבריו אלה לקץ הקצוב לאדם. הוא קיבל את התפיסה המימונית כפשוטה, דהיינו שהשמירה על החכם נעשית לפי רמת חוכמתו.612 אבל הוא עימת תפיסה זו עם הנחת היסוד של הגזירה האסטרולוגית. כך, קיים מאבק בין טבע הגוף, הנקבע על פי תנועת הגלגלים, לבין דרכו של השכל, שקובעת חוקיות עצמאית. משך חיי האדם נקבע לפי המתח והאיזון שבין שני הגורמים הללו. מצד אחד ניצבת קביעת המערכת השמימית. 'וזה כל ימי חלדו הקצוב לו מצד המערכה העליונה613 שהיא מערכת נצח[ית]' (שם), ומנגד, בכוח השכל להתגבר על המערכת ולהאריך את החיים. 'הנה בלי ספק הדָבק בשם ית[ברך] הוא השלם בנשמתו, והוא בכח שלמות נשמתו יגיע למדרגה שהשם ית[ברך] יחזק חומו ולֵחו, ולְמה שהאיש הוא בלי ספק ידע טבעיו ומהקצוב לו מהחיים לפי מה שיכיר ממזג חומו ולחו, וישתדל להכין עצמו בחזק חום ולח, ויעזרהו השם ית[ברך] על זה ויעצו[ר] הזמן הקצוב' (172ב). מכאן ברור שההשגחה באופן כללי היא תוצאה של עימות בין הגוף לבין השכל, ובמילים אחרות, בין הגורל האסטרולוגי להשגחה האלוהית האקטיבית, הנקבעת לפי רמת ההשכלה של האדם. בסופו של דבר, ידם של השכל ורכישת המושכלות על העליונה.

			הכול והחלק

			משקוני ניסח את תפיסת ההשגחה שלו כפרשנות לדבריו הנודעים של אבן עזרא, 'כי האמת שהכל ידע כל חלק על דרך כל ולא על דרך חלק'.614 קודם עסקנו במונח 'כול' בהקשר האונטולוגי, וכעת אנו נדרשים להשלכותיו על ההשגחה האלוהית. משקוני כתב: 

			פי' דע לך שהכל אצל החכמים מתבאר לשני מינים גם הוא נגדר בשני גדרים. ואמנם האחד נקרא 'כל בלתי אמתי' והאחר נקרא 'כל אמתי'. וגדר הכל הבלתי אמתי הדבר שאין חוץ ממנו דבר ממנו, ובזה הגדר יגדר כל מה שיאומת עליו שיקבל החלוקה בעצמו. ואמנם גדר הכל האמתי שאין חוץ ממנו דבר כלל, וזה הכל הוא ענין שלא יקבל חלוקה ולא ימלט חלק מחלקי המציאות כלו שלא יכלל בו, והוא השם ית' שהוא צורת העולם בכלל והמשגיח הכללי בו, ולא ימלט חלק מחלקי המציאות שלא יקוים בו ובכחו אם על צד המקיים מקרוב או הרחוק. והנה למה שיש הבדל בין ענין המינים והאישים, כי המינים בעלי קיום ונצחות ולא כן האישים, הנה כן יש הבדל בהשגחתם מאתו, כי השגחתו תמשך אחרי הנצחות וההשארות לא אחרי ההעדר והכליון, כי יביא זה שנוי בעצמות בידיעתו והשגחתו חלילה לו ית' וית' מזה, כי הוא בלתי משתנה משום צד. והנה הוא לפי זה יודע ומשגיח בחלקי המין על צד ידיעתו והשגחתו במין שהוא כל, ואע"פ שהמין אינו כל אמתי הנה הוא נקרא 'כל' למה שיחלק לחלקים, כי כל נחלק יקרא 'כל' טרם החלקו, ואמנם הכל האמתי הוא מה שאמרנו (47א-ב).

			משקוני חילק בין שני מובנים של הכללה: המובן האחד, הכללה במובן המרחבי והמושגי, חל על עצמים מורכבים. למשל הבית כולל את השולחנות, הכיסאות וכדומה (מרחבי), וסוג היונקים כולל את מיני היונקים היבשתיים והימיים (מושגי). המובן השני הוא הכללה במובן של עיקרון צורני והנעתי, ולפיו הגורם הכוללני מכיל את הצורות ומקיים את האובייקטים שהם צירוף של צורות אלו וחומריהן. המובן הראשון של 'כול' מתייחס לסוג ולמין והמובן השני מתייחס לאלוהות. הסוג והמין כוללים את הפרטים. האל כולל את כל הנמצאים במובן זה שהוא העיקרון הצורני שלהם, לאמור צורותיהם נמצאות בידיעתו, והוא גם מאפשר את קיומם. משקוני קישר בין שני המובנים, אף על פי שאין הכרח לכך. ההשגחה האלוהית מתייחסת למינים, והאל מכיר את הפרט ככל שהוא מרכיב של המין. במונחיו של משקוני, 'הכול האמתי' משגיח על 'הכול הבלתי אמתי'. כל זאת מפני שהמינים הם נצחיים, ובכך הם הולמים את הפעילות האלוהית שאף היא נצחית.

			מכאן ואילך הבהיר משקוני שהקב"ה אכן השגיח על אברהם. אלא שהוא הרגיש בסתירה שבדבריו, שכן ציין קודם לכן שההשגחה היא מינית בעוד שאברהם איננו אלא פרט. וכה כתב משקוני:

			ואל תקשיח לבך אתה המעיין בהבנתך באורנו זה ותאמר ואיך הוא נקשר ראש באורך עם רגליו, כי אתה הנחת בראש כי ידיעת השם ית' נמשכת אחר המיניות, ולא תמשך אחר האישיות כי ישיגה שנוי, והיא רחוקה מכל שנוי; ואחר בסוף חתמת דבריך בענין שיובן מהם שהשם ית' ידיעתו והשגחתו אישיית, ודבריך סותרי' זה את זה. אשיבך מלין615 על זה ואחוך ושמע לי616 אם כה תאמר; דע, שלזה אמרתי לך כי השגחתו תמשך אחר הנצחות וההשארות, והנצחי והנשאר הוא הוא אשר יקרא 'מין', ואף אם יהיה איש או היה איש. ואנחנו נחשוב כל חלקי המין כלו לאין ולאפס, ונחשוב האיש האחד המיוחד בהגיעו במדרגה שבה ישאר נצחי וקיים למין ולכל. והנה דברי לא יסתרו זה את זה, ואמנם הראש והסוף הם אחדים והם בסתר המדרגה.617 וראה אמתת זה הענין שלהיות אומת ישראל האומה אשר הודרכה והושגחה שתזכה להשארות וקיום ונצחות בקיימה מצות התורה בדין וכשורה, אמ' ית' על ידי נביאו אני יי' לא שניתי ואתם בני ישראל לא כליתם,618 ואף אם אומת ישראל היא המעט מכל העמים ויחסה אל רבוי שאר האומות כיחס המין אל המין, הנה למה שהיא מזומנת ומקודשת לנצחות נסמך לה העדר שנוי הבורא שהוא הנצחי האמתי, ולא יסמך זה לשום אומה אחרת זולתה והבן זה אם אתך בינה (47ב).619

			לכאורה אימץ משקוני בדבריו אלה את דברי הרמב"ם במורה ג, יח כפשוטם, ומן הסתם לא היה מודע לחילופי האיגרות בין התיבונים בסוגיה.620 לפי פרשנותו של משקוני, הקב"ה משגיח על האדם השלם מסיבה זו: מאחר שהשלם רוכש השכלה וזוכה לדרגה של הישארות השכל, הרי הוא מתעלה לדרגת המין. עד כאן ניתן לראות בדבריו פרשנות לרמב"ם, וכבר עסקנו לעיל בתפיסה זו ובשילובה באסטרולוגיה. אבל משקוני הוסיף גורם אחר, שלחלוטין איננו מימוני. לדידו, גם עצם הפוטנציאל להישארות נצחית מעניק השגחה אלוהית, ולא רק מימושו. יתר על כן, אף סבירות גבוהה למימוש הפוטנציאל מאפשרת את ההשגחה. מאחר שעם ישראל כולו הוא אומה של אנשים שלמים, הרי שההשגחה האלוהית כוללת את כל פרטיו. גישה כזאת מקרבת את משקוני להוגה אחר, שככל הנראה היה אף הוא ממקור ביזנטי, והוא ר' קלונימוס בעל משרת משה.621 קביעה אחרונה זו מוליכה אותנו לסוגיה נוספת בתורת ההשגחה, והיא ערכו המיוחד של עם ישראל.

			עם ישראל

			בהגות הספרדית באמצע המאה הי"ד מוצאים דיונים מחודשים בסוגיית מעמדו של עם ישראל. דיונים אלה ניזונים מהמעמד האסטרולוגי המיוחד של העם והארץ בהגותו של אבן עזרא, שלא הייתה גורם מהותי קודם לכן. אפשר שהדי פעילותו של ר' שלמה בן מנחם (פראט מימון), שפירש את ספר הכוזרי ואף העמיד חוג תלמידים שהמשיכו את פועלו, השפיעו על האווירה הרעיונית בתקופה הנזכרת ואף הגיעו למשקוני.622 ואכן, גם משקוני עמד במקומות אחדים בכתביו על מעמדו המיוחד של עם ישראל בבחינת עם סגולה. הוא לא ייחס בהכרח משמעות על־טבעית לסגוליות האומה, אולם הבחין בחריפות בין ההשגחה על עם ישראל ובין ההשגחה על הגויים. בדבריו השתמש משקוני בדימוי העפר שבדבריו של בלעם (במדבר כג 10). וכה כתב:

			וזה שכמו שהעפר אם יחפרוהו ויוציאוהו ממקומו תשוב הארץ להצמיחו ולמלאת מקומו ברב הימים, כן ענין ישראל עם צרות מעיקיהם, כי יהרגום ויגלום מאדמתם כי הנשארים מהם יצמיחו האומה וישיבוה רבת עם כמבראשונה, ולא כן ענין שאר האומות; כי בפקד יי' על צבא המרו' במרום ועל מלכי האדמה באדמה623 ויגזור אומר624 להשבית אומה מה, הנה הוא ישביתנה ויעדירנה עד ימחה זכרה מתחת השמים,625 ושמור זה וזכרהו626 כי סוד נפלא הוא גם הוא (343ב).

			כלומר, עם ישראל שורד לנצח בעוד האומות השולטות מפעם לפעם אובדות ונעלמות. הכתוב שמשקוני השתמש בו רומז לכך שאומות אלו נמחקות מפני הגורל האסטרולוגי הנכון להן ('צבא מרום'). ואם כן, יש כאן חזרה על הרעיון הקלאסי, שעם ישראל איננו נתון תחת ההשפעה האסטרולוגית בעוד שהגויים כפופים לה. מכל מקום נצחיותו של עם ישראל היא פרי תכנונה של ההשגחה העליונה.

			עוד טען משקוני כי קיים מדרג של ערך, המזכיר במידת מה את סולם המציאות של ר' יהודה הלוי, כדלהלן: 

			לפי משקוני, באותה מידה שהאדם נעלה על החי כן נעלה עם ישראל על הגויים, ובאותה מידה שעם ישראל נעלה על הגויים כן נעלה משה על עם ישראל ('וכמעלת ישראל על כל העמים ועל כל הגוים בכלל כן מעלת משה ע"ה על כל ישראל בכל' [236ב]). ההבחנה בין גישתו של ריה"ל לגישת משקוני היא שריה"ל השווה את מעלת משה רבנו למעלת נביאים אחרים, ובמובלע קבע שכל יהודי הוא בעל פוטנציאל להגיע לדרגת משה, ואילו משקוני שמר בדרך כלל על המסגרת המימונית מבחינת עדיפותו המהותית של משה.

			ה. מבנה המציאות

			היקום בנוי בדרך של הכרה והשפעה. בכך אימץ משקוני כמובן מאליו את תפיסת העולם המדעית המקובלת. מבחינה זו נטה אחר האוריינטציה הניאופלטונית של אבן סינא, ובכך אף הצטרף לחוגים שפעלו בתקופתו במחוזות ספרד.627 עד כה ראינו שהוא הבחין בין האל לבין מדרג השכלים. לדידו, האל הוא המאציל את השכל הראשון אך איננו זהה לו. כעת נדון בדגם הניאופלטוני של מבנה המציאות לפי משקוני. מעניין במיוחד לעקוב אחר הסגנון שנקט בחלוקת דרגות המציאות על פי דרכי ההכרה האקטיבית, כלומר הכרה המשפיעה על מבנה המציאות. סגנון זה משקף דרך ייחודית של דיון, שניכרת גם בסוגיות אונטולוגיות אחרות. משקוני קבע שלוש דרגות של 'מציירים במציאות', כלומר אובייקטים שהכרתם משפיעה על דרגות קיום אחרות ואף יוצרת מציאויות חדשות. הדירוג נערך על פי שלושה סוגים של שפע. נבחן כעת בפירוט את דרגות ההכרה וההשפעה.

			שפע אחיד 

			סוג ראשון של שפע ההכרה יוצר הוויות, וכשלעצמו הוא גם זורם ונאצל על דרגות שפלות ממנו. סוג כזה של שפע מופיע בשני תהליכים: 

			1.	השכלת השכל הנבדל את סיבתו, לאמור השכל הנבדל הגבוה ממנו במעלה, יוצרת שכל נבדל שפל ממנו. 

			2.	שפע השכל הנבדל מעניק לגלגל הן את עצם מציאותו, הן את נצחיותה.628 

			אותו השפע המופנה כלפי מעלה הוא גם המופנה כלפי מטה. האחידות היא אפוא המאפיין המרכזי של השפע מן הסוג הראשון. משקוני תיאר סוג זה של ההכרה היוצרת והמשפיעה כדלהלן:

			מצייר בפעל את הנכבד ממנו ועם זה הוא משפיע מכח ציורו למה שלמטה ממנו במעלה ובמציאות, וזה כמו ציור629 השכלים הנפרדים שכל אחד מהם מצייר את שלמעלה ממנו במעלה ומשפיע למה שלמטה ממנו במעלה ובמציאות, וזה בהשפעת הקיום והנצחות באיש630 מהשכלים הנפרדים אל הגלגלים (25ב). 

			השפע מן הסוג הראשון, האחיד, מציין את הפעילות המתרחשת בעולם העליון בלבד. שני הסוגים האחרים של השפע כבר מתייחסים לזיקה שבין העולם העליון — השכלים הנבדלים והגלגלים — לעולם התת־ירחי. כלומר, הירידה בסולם המציאות מתאפיינת במידת המורכבות של ההכרה והשפע הנובע ממנה.

			שפע דואלי 

			סוג שני של שפע ההכרה כשלעצמו איננו יוצר, אך הוא מניע את האובייקט המכיר ליצור ולהשפיע. דוגמה לכך היא הגלגל. כאשר גלגל כלשהו מכיר את השכל הנבדל שמניע אותו, הרי שהשכלה זו מעוררת את חומר הגלגל להשפיע על העולם הארצי ועל תהליכיו. לפנינו שני סוגי שפע: 

			1.	השפע שמשיג הגלגל. 

			2.	השפע שהגלגל משפיע להוויות התחתונות. 

			בניגוד להשפעה מן הסוג הראשון, שבה השפע עצמו הוא הנשפע גם לדרגות התחתונות, כאן השפע מעורר את הגלגל להשפיע. על כן שפע כזה גורם להוויה ולהפסד בעולם הארצי. במילים אחרות, בניגוד לשפע מן הסוג הקודם, הגורם לתוצאות נצחיות ויציבות, השפע הזה גורם לתוצאות משתנות. מחד גיסא הוא מקור ההוויה, ומאידך גיסא הוא מקור הכיליון. משקוני תיאר סוג כזה של שפע כדלהלן:

			ומצייר בפעל את הנכבד ממנו ועם זה הוא משפיע מכחות נושאו ולא מכח ציורו למה שלמטה ממנו במעלה ובמציאות, גם כי השפעת כחות נושאו למה שלמטה ממנו אינה השפעת נצחות וקיום באיש כהשפעת השכלים הנפרדים לגלגלים. אמנם הכחות ההן במה שימציאו יעדירו. וזה כמו כחות כל גלגל מהגלגלים, כי כל גלגל מהם מצייר בפעל את השכל הנפרד אשר הוא סבת קיומו ונצחותו, ועל זה יתנועע להדמות אל חשוקו, כי עליו תשוקתו,631 ובאמצעות התנועה ההיא יגיעו מגרמו כחות מתחלפות במציאות השכל, והם במה שיעדירו ימציאו ובמה שימציאו יעדירו; וזה למה שמקבלי הכחות הנזכרות משתנים, והמשתנה א"א לו לקבל הקיום והנצחות בלתי משתנה, ולכן יום יום תמשך ההויה אחר ההפסד וימשך ההפסד אחר ההויה (שם). 

			בשפתו הציורית תיאר משקוני את העולם התת־ירחי כעולם דיאלקטי: התהוותו בהתפרקותו והתפרקותו בהתהוותו. במקום אחר תיאר את היסוד הדיאלקטי בקביעה, 'ודע כי ההויה וההפסד הם שני ענינים זה כנגד זה, ומצד אחר אחד מהם עוזר לחבירו' (44א). מקור הדיאלקטיקה של המציאות החומרית הוא בשפע מן הסוג השני, שכאמור מעורר את חומר הגלגל להשפיע ולהפרות את הנמצאים התת־ירחיים.

			שפע הפוך

			סוג שלישי של שפע ההכרה פועל ויוצר בכיוון ההפוך לשני סוגי השפע הנזכרים לעיל. השפעים הקודמים יצרו הוויות שפלות והשפיעו עליהן; סולם המציאות נבנה מלמעלה למטה. כאן, לעומת זאת, השפע מעלה את ההוויה השפלה לדרגה של נצחיות. מדובר ברכישת המושכלות בידי השכל האנושי. ההשכלה מאפשרת את הישארותו הנצחית של השכל החומרי. למעשה השפע מתהווה כתוצאה משינוי סובסטנציאלי, שבו השכל החומרי הופך לשכל מופשט ונצחי. ובסגנונו של משקוני:

			ומצייר בכח תחלה משנה בציורו אחר אם ישתדל להוציא מה שבכח אל הפעל בעזרת עזר גבורים632 יצייר בפעל וישלם, וישוב המשתנה בלתי משתנה והבלתי נצחי בקיום והשארות.633 וזה הוא האדם, אשר ציור שכלו הוא על הדרך שאמרנו. אמנם דע שלא יקרא הוא "מצייר" כי אם בבחינה,634 כי בבחינה למה שלמטה ממנו הוא מלאך ובבחינה למה שלמעלה ממנו הוא בהמה, והבן זה (25ב-26א). 

			אם נדייק נמצא שמדובר כאן בשפע יורד ועולה. השכל הפועל משפיע על השכל החומרי, שהוא השכל בכוח, את השפע השכלי. שפע זה מאפשר לאדם לרכוש השכלה ולהוציא את שכלו מן הכוח אל הפועל. בכך הוא מתעלה אל ההישארות הנצחית. על כן יש בשפע מן הסוג השלישי תנועה מנוגדת של עלייה וירידה.

			נמצאנו למדים כי משקוני שייך את תורת השכל למבנה המציאות. מבחינתו תהליך ההשתלמות של השכל באמצעות ספיגת השפע השכלי הוא חוליה במדרג הקוסמי ובסולם ההאצלה. אין ספק: משקוני החשיב ביותר את תורת השכל. במהלך פירושו לפירוש אבן עזרא לתורה הקדיש עיונים מיוחדים לתורה זו, ועוד נדון בהם להלן. אולם כבר בדפיו הראשונים של אבן העזר הבהיר משקוני, שתורת השכל משתלבת במבנה היקום ובמדרג המציאות.

			מציאות נאצלת

			משקוני היה מודע לגישתו של אבן עזרא, שצמצמה את תיאור הבריאה שבפרק הראשון בספר בראשית לאטמוספרה ולעולם החומרי בלבד. אבל הוא הוסיף את המבנה השלם של ההאצלה. משקוני כתב, כי 'בעולם העליון, שהוא עולם המלאכים, והוא עולם הגדול, החלה פעלת השם ית[ברך] באמת, ואף אם לא נזכר זה בסדרי בראשית. ובעולם הקטן, שהוא האדם, כִּלה האל ית[ברך] פעולתו למה שיקשור המציאות בראש ובסוף635 ואין חקר לתבונתו,636 וזה הוא השתלשלות המציאות' (17א). מוטיב המיקרוקוסמוס מציין את שני הקטבים של מבנה המציאות: השכלים הנבדלים מזה והעולם החומרי מזה. בהסבר דרגות ההכרה והשפע הבהיר משקוני בסגנונו המיוחד את דרך ההשתלשלות.

			כבר ציינו לעיל שלפי משקוני, האל הוא מחוץ לסדר המציאות. את הפעילות האלוהית כתחילת סולם ההשתלשלות תיאר בדברים אלה:

			אמנם מעשיו על ידי אמצעי הם רֹב מעשי המציאות כלו,637 ואמנם מעשיו בלא אמצעי הנה הם שני מינים לבד, והם השכילו וציירו המציאות כולו בציור כללי לא יתואר בו אלא הוא,638 והשפיעוֹ שפע ראשון למעלה הראשונה ממעלות המלאכים שמתוארים בשם 'חיות הקדש'639 (108ב).

			מכאן אנו למדים שגם הפעילות האלוהית נעשית לכאורה בדרך של 'ציור'. ההכרה האלוהית מורכבת מתפיסה כוללת של המציאות, וכנראה התכוון משקוני למכלול הצורות הארציות בהופעתן המושלמת. נוסף על כך, האל השפיע את השכלים הנבדלים. אפשר שמשמעות דבריו של משקוני היא שההשפעה וההכרה קשורות זו בזו קשר בל יינתק. כשם שהשכל הנבדל מאציל שכל נבדל אחר באמצעות ההכרה, כך האל מאציל את השכל הנבדל הראשון מתוך התבוננות בצורות שבידיעתו. אבל משקוני היסס לציין עובדה זו במפורש, מפני שאז היה האל נהפך לחלק מובנה מהשתלשלות המציאות. משקוני ביקש לשמור על הדגם של הנבדלות האלוהית מהפעילות הקוסמית.

			נמצאנו למדים שמשקוני הציג את מדרג המציאות בהתאם לשני קריטריונים המתמזגים זה עם זה: האצלה והכרה. המיזוג ניכר בבירור בכל דרגות המציאות שבין האל לאדם. משקוני היסס להחיל את המיזוג על האלוהות עצמה. במערב נערכו לא מעט דיונים על העולמות השונים (שכלים, גלגלים, עולם חומרי). אף על פי כן, אופן הצגתו של משקוני את ההיררכיה הקוסמית וניתוח סוגי השפע בהגותו אינם שגרתיים.

			ו. מדע ונס

			משקוני בחר לפרש את פירוש אבן עזרא לתורה. כמו הרמב"ם, כך אף אבן עזרא נתפס בעיניו כמדען דגול. אף על פי שפועלו המדעי המרכזי של אבן עזרא התמקד במונוגרפיות על אסטרולוגיה במיוחד, אך גם על מתמטיקה ועל לשון, ותפיסות מדעיות כלליות הופיעו בפירושו למקרא זעיר פה, זעיר שם, הוא היה בעיני הרציונליסט הפרשן למדען האידיאלי. דגם אידיאלי כזה כלל שליטה בפרדיגמה מדעית אריסטוטלית בצד פרדיגמה ניסיונית לא אריסטוטלית כאחת. במקום אחר עסקתי בהרחבה בהיבטים המאגיים האסטרליים של תפיסה כזאת.640 בדיון זה אעמוד על תפיסת הנס כמפתח לאוריינטציה המדעית של משקוני ואבחן את יסודות התפיסה האנתרופולוגית של הנס בהגותו.

			ניסיוניות

			הנס הוא סוגיית מפתח ביחסים העדינים שבין אמונה לתבונה. מבחינת תולדות היחסים שבין שתי הסמכויות הללו, אנו למדים על התפתחות של הבחנות יצירתיות שונות. למשל, ר' יהודה הלוי טען שיש הבחנה בין תופעה שסותרת את התבונה, ה'נמנע', ובין תופעה אדישה לתבונה.641 הנחת היסוד של משקוני הייתה שהטבע איננו יכול להשתנות לחלוטין. לדידו, שינוי טבע הוא בגדר 'נמנע'. על כן הנס איננו יכול להיות ניגוד לטבע. אבל משקוני חילק בין ניגוד גמור לבין ניגוד 'חלקי'. כאשר שלל את מציאות הנמנע, הוא התכוון לניגוד גמור. 'והמנגד לטבע מכל צד — נמנע, ולנמנע טבע קיים לא יוכל להכנס מצד הטבע ההוא בגדר המציאות, והבן זה' (147ב). לעומת זאת, ניגוד חלקי איננו נמנע, וזהו בדיוק הנס. 'כי הפלאים — ואם הם פלאים — הנה הם לא ינגדו לטבע מכל צד' (שם). בתחום הרחב של הניגוד החלקי יצק משקוני את הניסיונות, הסגולות, האלכימיה642 וזירוז התהליכים הטבעיים. כיניתי תחום זה 'ניגוד חלקי' על פי קביעתו של משקוני, שהוא מתאים לטבע, אך לא 'מכל צד'. כל כך משום שתופעות אלו אינן ניתנות להסבר מלא על פי הפרדיגמה האריסטוטלית. משקוני טרח לציין במקום אחר, ש'אין הסגולה בלתי ענין הטבע כידוע לכל יודעי חכמת הטבע' (62א).643 

			משקוני חילק בין היקש לניסיון. הוא קבע שיש מדעים תיאורטיים ופרקטיים־טכניים ('חכמות' ו'מלאכות'), שההיקש הוא בסיסם ואימותם, אף על פי שלניסיון יש מקום מסוים בהם, ויש מדעים שהניסיון הוא הדומיננטי בהם. המדעים מן הסוג הראשון, ה'היקשיים', כוללים תחומים כמו לוגיקה, מטפיזיקה, מתמטיקה, תורת השכל, הזמן והאינסוף. המדעים שבהם הניסיון הוא דומיננטי הם רפואה ואסטרולוגיה ('משפטי המזלות').644 על חוכמות אלו כתב משקוני, כי 'אִמוּת המבוקש בכל אחת מהן להוציא לפעל המעשה המוקש בנפש הנה הוא נמשך אחר הנסיון לבד' (154א). ועוד הוסיף ביחס לאסטרולוגיה, שהידע הניסיוני הוא ודאי ומהימן יותר כאשר מתבצעים 'נסיונות רבות ומתחלפות' (109א). משקוני הדגיש שאמנם ניתן להחיל היסקים גם על הנחות האסטרונומיה והאסטרולוגיה, דרך משל, אולם האימות הסופי הוא של הניסיון.

			נשוב כעת להשלכת התפיסה המדעית על הנס. משקוני פירש את גישת אבן עזרא, שלפיה הנס איננו חריגה מלאה מן הטבע. אבן עזרא טען כי הנס נעשה בדגם טבעי.645 משקוני פירש זאת כחריגה חלקית מהחוקיות הטבעית והתאמץ להגדיר בדיוק מהי חריגה כזאת ומהו הגבול העדין שבין סטייה מהטבע לשבירת הטבע. נוסף על כך ביקש שלא לפרוץ גדר וליצור הסכמה בין האמונה התמימה לבין הפילוסופיה. נראה לי כי מאמציו הפילוסופיים מעוררים עניין רב. נעיין כעת בדבריו הארוכים של משקוני על דרך פעולתו של הנס. דברים אלה נאמרים על עניין נחש הנחושת:

			ואולי אם פקח השם את עיני שכלך646 ותבין מה שאומר עתה, תטיל שלום בין חכמי מחקר האמתיים שיאמינו בכל מה שיאמינו בשעור ובין מאמיני המופתים בקבלה שלא בטענה.647 והוא, שידוע ומפורסם שפּעֻלות הטבע האמתי הן על הדרך הנזכרת פה,648 ואמנם הפעלות הטבעיות הנעשות בטבע בלתי שלם הן על דרך אחרת, והוא שהֵאותוּת מה יהיה בין הדבר ההווה ובין הדבר שנבקש לדמותו אליו בדמיון מה לבד או להפכו מכל וכל אליו649 עד ישוב טבעו לטבעו. ואם לא יהיה הָהֵאותוּת ההוא בדבר ההוא, והיה בו כבר בשרש טבעו וסר ממנו,650 כְּרַכּוּת העץ, על דרך משל, הבלתי נמצא בעץ היבש, ואין ספק שהיה בו מתחלה מצד ששרש יצירת כל עץ ברכות; הנה אנחנו באמצעות מלאכה מה נשיב בדבר ההוא ההאותות ההוא שהיה לו קודם זה וסר ממנו, וזה על דרך משל ברכותנו העץ היבש באמצעות מלאכה מה בדברים המיוחדים לטבע העץ ההוא, יהיה אי זה עץ שיהיה כל עץ לפי טבעו, וההאותות ההוא שזכרנו יהיה ראש טבע הדבר אשר נרצה להשיב אליו הדבר. ואם דעתינו להשיבו אליו ולא ישוב אחור651 לטבע ההווה לו טרם ההשבה, נעשה מעשה אחד, והמעשה ההוא צריך זמן. ואם דעתינו להשיבו אליו על דרך הדמיון לעיני הרואים לבד, ולהיות לו כח לשוב לאחור לטבעו ההווה לו טרם ההשבה, עושה מעשה אחר, והמעשה ההוא בלתי צריך זמן. ולא תפלא מאמרי 'בלתי צריך זמן' ותאמר: איך יאמר זה ככה, ויתן יד למלאכה לעשות מה שתעשה בעתה, וסותר שרשי חכמת הטבע?! כי אין דעתי בזה כי אם שהוא בלתי צריך לזמן שיצטרך המעשה ההוא אם נרצה להמתין שיעשה באמצעות מעשה הטבע, וכבר ידעת שזו היא מעלת המלאכה שהיא תמהר פעֻלות הטבע שמה שיעשהו הטבע בדבר מה אם הונח לטבע בשנים תעשהו המלאכה ביום; ומה שיעשהו בימים תעשהו המלאכה בשעה. ומזה הדרך ושרשה מלאכת הרפואה במעשיה וגדלה מעלתה את פני החכמים שמה שילבשהו הטבע מהליחות בחדשים תבשלהו היא במלאכותיה; ומה שינקהו הוא מהליחות בשנים תנקיהו היא במלאכותיה ביום או ביומים. והכסף, שהוא זהב בלתי מבושל, אִלו היה נשאר בבטן האדמה עד יתפגר בטבע הגפרית זמן מה היה שב זהב, ומלאכת האלכימיאה תשיבהו במלאכותיה המתחלפות בזמן מועט זהב. והכסף חי, אִלו היה נשאר במחצבו זמן מה היה מקפיאו הטבע ומשיבו כסף קשה, והמלאכה תקפיאהו במעשים מלאכותיים בשעות מועטות. 

			ועתה אתה המעיין עליך לדרוש ולחקור ולהבין מדעתך מה היה המכות שבאותה מטה, אם היה המבוקש שיהפך לנחש וישאר נחש ולא ישוב אחור למטה כאשר היה או היה המבוקש שישוב לנחש רגעים מה לעיני הרואים ואחר ישוב למטה כמבראשונה, והַקש בהקשי נפשך הענין ושפטהו במשפטי צדק השכל, ולאו שלך בו יהיה צדק והן שלך צדק,652 ותחזה בו פני האמת בצדק, וזכור שאם תשפוט בשכלך שהמטה ישוב אחור למטה והמבוקש ההוא ההדמות לבד, כי למטה בהאותות הקפול והעקול והעקום והעוות לבד. ואם תשפוט ההפך, והוא שלא ישוב אחר למטה, שבור המטה בשכלך עד העדירך ממנו צורת המטה מכל וכל גם צורת העץ, ועשה ככה עד עשותך ממנו חמר נאות לקבל צורה חיונית נחשיית, והכן לו המעשים אשר יקיימו הצורה החיונית בכלל ובפרט הנחשיית, ומאז אל תשען על המטה במטה. ואמנם אם ישופך ראש ואתה תשופנו עקב.653 ולא תפלא ממעשה ההדמות בהאותות הקפול והעקול והעקום והעוות לבד, כי אוחזי העינים הטפשים האוילים הנואלים הלא הם יעשו מעשה זה מההדמות ברצועה מה654 להיות נמצא בה האותות הקפול והעקול והעקום והעוות כ"ש מעשה שליח האל השלם שבשלמים שבמין האדם יבדל ממעשה כל שלם שבמין האדם זולתו וק"ו ממעשי אלה באלף אלפי אלפים בדלות ובהבדלות בלתי בעלי תכלית בשעור ובמספר (105א-ב).

			בדברים יגעים אלה הציג משקוני אפיונים אחדים של הנס, שכולם הולכים למקום אחד. ואלה הם:

			א.	הנס מוגדר כ'טבע לא שלם'. כביכול מדובר בחוקיות טבעית חלקית או בקיום חלקי של חוקי הטבע.

			ב.	לשינוי הסובסטנציאלי שגורם הנס יש הכנה בטבע האובייקט. הכנה זו עניינה התאמה ('הֵאוֹתוּת') בין האובייקט הקודם לאובייקט החדש, שהיא תכונה כלשהי.

			ג.	לעתים משמעו של הנס השבת תכונה או מרכיב של האובייקט באמצעים טכניים ניסיוניים ('מלאכה'). למשל השבת לחות לעץ יבש.

			ד.	פעולת הנס מתמצית בזירוז תהליכים שאורכים זמן רב. אין כאן חריגה מלאה מהחוקיות הטבעית, מפני שתחומים טבעיים אחדים מושתתים על זירוז תהליכים (רפואה, פרמקולוגיה, אלכימיה).

			ה.	לעתים השינוי בטבע האובייקט מתרחש בתודעת הצופים בו. או אז השינוי איננו מתרחש בזמן כלל. זוהי פעולת הדמיון ואחיזת עיניים. 

			משקוני הסביר את פעולת החרטומים כאחיזת עיניים, בעוד שפעולתו של משה הייתה על דרך זירוז התהליכים הטבעיים. פעולת החרטומים התמצתה באלסטיות של המטה, ובדמיון הנוכחים נראה כאילו היה כאן שינוי אמיתי. לעומת זאת, פעולתו של משה ('שליח האל') הייתה בגדר שינוי צורה ממטה לנחש על דרך העקרונות שהוצגו לעיל. משה השתמש במצע של המטה כדי להפוך אותו לנחש. הוא ערך רדוקציה של החומרים, ומחומר המטה עיצב נחש. הסבר פעולות החרטומים על דרך אחיזת העיניים לא חדש הוא. נהפוך הוא. הסבר זה מוכר מראשית ימיה של הפילוסופיה היהודית. אבל הסבר הנס בדברי משקוני בדרך של מצע דומה של האובייקטים, של קודם הנס (מטה) ולאחריו (נחש), וזירוז תהליכי הטבע מעורר עניין. מבחינתו הנס מובהר באמצעות הנסיינות על תחומיה השונים. לפי משקוני, המדע האקספרימנטלי הוא המפתח לנס.655 כמובן, בעיניו מדע זה הוא נגזרת של הפיזיקה, בבחינת החוקיות של העולם התת־ירחי. את דרכם של נסים יבין רק 'משכיל שלם שלבו דואג בקרבו על הבנות הדרושים הטבעיים' (147ב).

			דבקות בעולם העליון

			הסבריו של משקוני לנס נתנסחו מתוך הפירוש לנסים שעשה משה רבנו. משקוני הבהיר שמנהיגותו של משה הייתה מעוגנת בהכרת הטבע ובניצולו. לדידו, משה 'הוא האומן הגדול במלאכותיו הסודיים656 אשר בהן יגיע לגדול ההנהגה המדינית בחפצו' (144ב).657 ואכן, דמותו של משה כמחולל נסים נסמכה על תפיסת הנס כמתרחש בזכות פועלו של האדם השלם. משקוני הבהיר את המנגנון של תלות הנס בדמותו של האדם השלם. הוא כתב:

			כבר ידעת אשר האדם איש ופרט מאישי הנמצאות ופרטיהם, מלבד אשר תשיג יד שכלו לדעת המציאות ולשוב כללי בדעתו את המציאות כלו בכללו ומדרגותיו וסדרו, ויוכל אז להמשיל חלק מה מהמציאות על חלק מה ממנו וישיב טבע זה לטבע זה עד ישנה הטבעים ברצונו ברצותו להצדיק דברו ברעותו עם מה להציאו לתקון מה. וזה הענין נפלא מאד ונשגב אין בכל ההשגות השכליות האנושיות השגה יותר צריכה לאמדן דעת וישוב שכל ונחת עיון מהשגת הענין הנזכר אשר בגללו ובעבורו יעלה האיש השלם לעיני האנשים במעלה רמה שאין אצלם מעלה למעלה ממנה, עד אשר האיש אשר לא יעל על ככה איננו יודע דעת עליון658 אצלם כלל. והנה משה אדוננו גברה מעלתו בזה הענין הנפלא על כל יודע דעת עליון ועל כל יודע בינה לעת עת659 (340א).

			וכך פועל מנגנון הנס שנעשה בידי האדם השלם לפי הסברו של משקוני, שכהרגלו הציג אותו כסוד מופלג:

			א.	האדם הוא חלק מן הטבע. הוא בגדר פרט המובנה בחוקיות הטבעית.

			ב.	השכל האנושי השלם מסוגל להכיר את הטבע ואת החוקיות הטבעית בשלמותם.

			ג.	מהסעיף הקודם עולה שהאדם השלם מכיר את המבנה המדויק של העצמים החומריים ומשווה מבנה עצמים שונים זה לזה.

			ד.	לפיכך הוא מסוגל לשנות מרכיבים במבנה זה ולהפוך אובייקט אחד לאובייקט אחר.

			במקום אחר הגדיר זאת משקוני כך שמהאדם השלם נמשך 'כח שלם' (343א), שמשנה את הטבע. מכל מקום, התפיסה האנתרופולוגית של הנס ראתה במשה ייצוג קלאסי של מגיקון השולט בחוקי הטבע.660 ראינו קודם שמשקוני הסביר את עניין המטה הנהפך לנחש כתוצאה של הידע הנסייני של משה. במקביל גם אימץ את הדגם של אבן עזרא, שלפיו הדבקות בעליונים מאפשרת לחולל נסים. את מכת בכורות הסביר משקוני בדבקות נשמתו של משה בגלגלים ובהורדת כוחותיהם. וכך סיכם את המבנה המדורג של פעילות האדם בנסים:

			ולכן במכת הבכורים נשמת משה, החי בחיים הנצחיים,661 באה אל גבול שיכלה, עוד מצורף על מה שפעלה בעולם היסודות בשאר המכות, ומצורף על מה שפעלה במכת הערוב והארבה שלא היו מפעֻלות עולם היסודות, להעביר כח השם ית' בארץ מצרים (116א-ב).

			מכאן ברור שהמכות הן דגם של נסי משה, ומכת בכורות היא פסגתן. כפי שכבר ציין משקוני, 'משה הוא המנהיג הגדול והפועל האמתי לכל האותו[ת] אחר הסבות העליונות' (113ב). ואכן, מתיאור נסיו של משה ניתן לשוב ולגזור את קווי היסוד של תורת הנס על פי משקוני לפי שתי קביעות אלו:

			א.	יש נסים הנסמכים על אסטרולוגיה ועל מאגיה אסטרלית ויש נסים המסתמכים על הכרת מבנה העולם התת־ירחי והפעילות שבו. 

			ב.	יש נסים הזוקקים דבקות בגורם חוץ (שפע, שכל פועל) ויש נסים שפעילותו של המגיקון בהם היא אוטרקית. 

			מכת בכורות היא דוגמה לכך שפעילות המגיקון בעולם התת־ירחי לא תמיד מספיקה כדי לחולל את המכה. יש צורך בהתקשרות לעולם השמימי על מנת לפעול פעולה מסוג זה. מבחינה זו שימר משקוני את תפיסת הנס של אבן עזרא.

			תחומי המדע

			משקוני כונן את הנס במלואו על הפעילות האנושית ועל התחומים הניסיוניים של הידע. כזכור, הוא כלל בתחום הניסיון גם את האסטרולוגיה. כפי שראינו, משקוני היה מודע היטב להבדלים שבין הפרדיגמה האריסטוטלית לפרדיגמה הניסיונית. בנוסף לכך, מדענים אחדים בימי הביניים ובתוכם גם הרמב"ם הבחינו הבחנות מתודולוגיות בין הפיזיקה לאסטרונומיה. משקוני הודה, 'שמופתי חכמת התכונה לא יתקנו הקדמותיהם על דרך המופתים האמתיים, ולכן ישובח הנסיון במשפטי המזלות יותר מההקש, גם לזה יקראו במוחלט החכמים השלמים בחכמת המזלות "חכמי הנסיון" במוחלט' (156ב). יתר על כן, גם במדע הנסייני (אקספרימנטלי) יש רמות. הניסיונות בעולם הארצי הם בדרגה של מופת. לעומת זאת, ניסיונות בעולם השמימי אינם בדרגה כזאת. משקוני טען, 'כי המופתים יגיעו מצד המציאות לבד, והמציאות יזכר בנסיון, והנסיון בחכמת המזלות בזה בלתי מגיע למציאות שלם' (שם).662 

			פעולתו של הנס מוסברת אפוא לאור ההבחנה הזאת. מחולל הנס הוא בעל ידע בתחום הניסיוני, שיש בו יעילות אף על פי שאיננו מאומת בראיות מופתיות. לפעמים הנס עצמו מעוגן באסטרולוגיה.

			משקוני הוסיף וטען, כי דגם של ידע מדעי מושלם הוא צירוף בינתחומי של ביולוגיה ואסטרולוגיה. הוא התייחס לקביעת זמן ההיריון וטען כי ניתן לקבוע זמן זה מתוך הכרת חוכמת הטבע, ובמקביל מתוך האסטרולוגיה. צירוף שתי החוכמות מוביל ל'שקול דעת' נכון. על כן התכוון משקוני לחבר ספר 'תולדות בעלי החיים' (82א), שבו ככל הנראה ביקש ליישם את המפגש שבין ביולוגיה לאסטרולוגיה.

			אין ספק שמשקוני פסע בעקבות אבן עזרא מבחינת המשקל המכריע של אסטרולוגיה ומאגיה אסטרלית בסודותיו. הוא ראה את עצמו מחדש בעיקר בתחום הפרשנות האסטרולוגית, שלה הקדיש את מרב כישוריו הפרשניים. אולם הוא עשה זאת מתוך מבט מפוכח וכולל על סדר המדעים וסולם החוכמות. תורת הנס היא ביטוי למגמה זו. בירורים כאלה של מעמד החוכמות מופיעים לעתים בקרב פרשני אבן עזרא בספרד באותה תקופה, וחותמו של משקוני מוסיף להם נופך מיוחד.

			ז. תורת השכל

			באמצע המאה הי"ד התקיימו דיונים לא מעטים בסוגיית הגדרת השכל החומרי ובהישארותו, ומשקוני בוודאי שמע את הדיהם. השכל החומרי הוגדר כהכנה, כעצם או כדרגת ביניים ביניהם.663 במקביל נידונה בהרחבה גם הישארות השכל. משקוני הביע דעתו בסוגיות אלו, וניכר שאין לפניו מסורות רבות ומוצקות בעניין. מכל מקום הוא לא נרתע מלהביע דעה גם במצב כזה.

			השכל החומרי

			ר' יהודה משקוני אימץ את תפיסת השכל כהכנה, אולם לא כמעשה לסתור או כעמדה פילוסופית בלבד, אלא כפרשנות לכוונתו האמיתית של אריסטו. משקוני הציג דגם פשטני ותלת־שלבי של תהליך ההשכלה, לאמור התפתחות השכל מתוך רכישת המושכלות. בתוך דבריו המתובלים במליצות כתב:

			כי אם זכית לקרא הנאמ' בספר הנפש בכח השכלי שבאדם תמצא, כי החכמים יניחו לשכל שלשה מציאויות: מציאות שכל שהוא הכנה לבד, ומציאות שכל נקנה ומציאות שכל נאצל; ואין זה המקום באור664 אלה הענינים. ואמנם להעירך לבד על מה שאפשר שתהיה מהבלתי רואים / מאורות דברי החכמים / באלה הענינים הסודיים / אני משיג גבול המבארים / בהאריכי על ככה (220א).

			השלבים של תהליך ההשכלה על פי משקוני ('מציאויות') הם הכנה, שכל נקנה ושכל נאצל. חלוקה זו הולמת את החלוקות הקלאסיות של תורת השכל בהגות המוסלמית בימי הביניים. אלפאראבי, למשל, בחיבור הקלאסי רסאלה פי אלעקל, ציין את השלבים שכל בכוח (אלעקל באלקוה), שכל בפועל (אלעקל באלפעל) ושכל נקנה (אלעקל אלמסתפאד).665 ההבחנה בין חלוקת אלפאראבי למשקוני היא כפולה: ראשית, את שלבי ההתפתחות כינה משקוני 'מציאויות'. שנית, את המונח 'שכל נקנה', המציין על פי רוב את השלב שבא לאחר שהשכל נהפך לאקטואלי, ייחד משקוני דווקא לשכל בפועַל. בתיאור השלב הראשון של התפתחות השכל החליף את השכל בכוח של אלפאראבי בהכנה. ראוי לציין כי כמו סוגיות רבות אחרות, גם את סוגיית השכל ראה משקוני כסוגייה אזוטרית. 

			הישארות השכל

			משקוני הִרבה לכתוב על השלמות האינטלקטואלית, על תהליך השגתה ועל ההישארות שהיא מעניקה. וכמו הגדרת הנפש, כך גם תפיסת הדבקות נעטפה בדבריו במעטה של סודיות. 'לדעת ענין דבוק השכל האנושי עם השכל הנפרד בסוף מה היא, ואף אם זה ענין לא יוכלו לדעתו השלמים שבשלמים על נכון דק בהיותם במעשה הדבוק' (227א). סוד הדבקות כהישארות הוא 'ראש הסודות', ואין לגלות בו אלא 'ראשי פרקים בלבד' (365ב).666 על ההישארות כתב משקוני דברים אלה:

			והנה רוח האדם העולה היא למעלה (קהלת ג, כא) היא באמת מתת אלהים היא, כמאמר החכם והרוח תשוב אל האלהים אשר נתנה (שם יב, ז), וזה להאסף החלק אל הכל667 והמתרבה אל המתאחד, כי ההתרבות סבת ההשחתה, וההתאחדות והכללות והדבקות — סבת השמירה והקיום, וקצת מהחכמים עלו בזאת המעלה בתכלית מה שיתכן שיעלה בן אדם (17א).

			הישארות הנפש מבחינתו של משקוני שקולה להישארות השכל, והנה הציג את הדבקות המתמדת כחסד אלוהי ('מתת'). אולם אין החסד נתפס במובן של מתת חינם. החסד ניתן על פי רכישת הידע של האדם. 

			כבר נוכחנו לדעת שיתרונו של עם ישראל העסיק את משקוני במקומות לא מעטים בחיבורו אבן העזר. אף כאן הוא התמודד עם עדיפותו לכאורה של עם ישראל בעניין ההישארות וכך כתב:

			ואמנם להיות ישראל עמנו מודרכים בכוונות התורה, שהם משיבות נפשם אל מקום הנצחות, הבטיחו רז"ל ואמרו שכל ישראל יש להם חלק לעולם הבא,668 וסמכו בזה על אמרו ועמך כולם צדיקים (ישעיה ס, כא) וגו', ואעפ"כ אין כל החלקים שוים, אמנם לפי שכלו יהלל איש (משלי יב 8) (45א).

			יתרונו של עם ישראל בהכוונת התורה, אולם אין הישארות מובטחת ללא רכישת ידע. משקוני יצר אפוא מודל מעורב של הישארות השכל: מצד אחד ההישארות תלויה בהכנה, כלומר במימוש השכל החומרי, ומצד אחר היא ניתנת כחסד אלוהי. ואולי בדיוק זאת הסיבה להישארות כחסד. מאחר שהשכל החומרי הוא הכנה (בנפש או בכוח הדמיון), הרי שהוא מתכלה בהתכלות המצע שלו, לאמור הגוף החומרי. על כן, משקוני לא התמודד עם סוגיה זו בכלים פילוסופיים מובהקים, ואפשר שלא שמע על ההתמודדויות הרבות שנעשו במערב. הוא החליט שההישארות היא בגדר מתת אלוהית, ועל כן ההכנה נהפכת בסופו של תהליך ההשכלה והתפרקות החומר לשכל נצחי.

			דבקות לאחר המוות

			אחת הסוגיות שנדונה בהרחבה בכתבי העוסקים בתורת השכל היא השאלה אם ניתן להשיג את הדבקות האינטלקטואלית בחיי חומר, או שמא רק התפרקות הגוף מאפשרת את הדבקות. אבן רשד, למשל, שהיה בעל השפעה מהותית על דיוני ההגות היהודית בסוגיה, שינה את דעתו בעניין זה. לעתים טען שאפשר להידבק בחיים ולעתים שלל אפשרות כזאת. נראה שמשקוני הכריע לדעה השוללת את הדבקות בחיי חומר. על אחדות ההשכלה (שכל, משכיל ומושכל) כתב:

			כי הוא לבדו יודע ודעת וידוע וזה הדבר עמוק הוא מאד.669 פי' זה הענין הוא מה שנתבאר בחכמת האלהות, שהשם ית' הוא המשכיל והשכל והמושכל, גם השכל והמושכל, גם המושכל והשכל;670 והמשכיל, גם השלם מהמין האנושי, לא יתאחד ולא יתדבק עם הנפרד עד הגיע שכלו למעלה ששלשה אלה יהיו לאחד בו, והיו אחדים בשלמותו; כי כבר ידעת מאמר החכמים שלא ידע האל אלא האל,671 וכוונתם בזה לרמוז שגם השכל הנפרד672 לא ידעהו וידבק בו רק שכל נפרד מחמר כמוהו. וכל זמן שהשכל האנושי בעל רבוי הנה הוא נשקע בחמר בלי ספק, ואמנם אות הפרדו מהחמר הוא התאחדו והכללו בעצמיותו,673 ודע זה. ולבאר זה הענין כפי מה שראוי לא יספיקו שנים רבות אף כי רגע מה או רגעים, ולכן הנה ספרי האלהות ערוכים ושמורים לכל מי שיאבה לדעת מה שנתבאר בהם, כל הבא באנשי שם בחכמה בשלמות ימלא את יד שכלו מהם (251ב).

			בדברים אלה מובעת בבהירות הגישה, שדבקות אמיתית, הנובעת מהכרה שיש בה אחדות השכל, המשכיל והמושכל, אפשרית אך ורק מתוך ניתוק מהחומר. הדברים אמנם נאמרים על השגתו של משה, אבל משקוני שמר על יחידאיות דמותו של אבי הנביאים. השכל השגרתי איננו יכול להשיג השגה המביאה לידי דבקות והתאחדות. משקוני תמך את עמדתו בתפיסה המטפיזית ('ספרי האלהות'), העוסקת בטיב ההשגה האלוהית. תפיסה כזאת הייתה שגורה בתורת השכל במאה הי"ד והיא עומדת במתח מסוים עם תפיסת ההישארות כחסד.

			תורת השכל והישארותו חושפת את מאמציו של משקוני לעסוק בסוגיה שהעסיקה את ההגות בתקופתו. ושוב, המתחים המאפיינים את דיוניו הם טיפוסיים להוגה המבקש לפלס את דרכו בסיוע האמצעים המוגבלים העומדים לרשותו.

			ח. טעמי מצוות

			אי־אפשר לסקור את הגותו של משקוני מבלי להעיר לפחות בקצרה על המקום החשוב שמילאה במשנתו הפרשנית וההגותית סוגיית טעמי המצוות. במקום אחר עמדתי בהרחבה על התפיסה האסטרולוגית והמאגית־אסטרלית של הסברי המצוות.674 תפיסה זו עלתה בעיקר מתוך טעמי הקורבנות, בגדי כהונה וסוגיות ספציפיות כמו השעיר המשתלח. משקוני אף הבחין בין פרשנות אסטרולוגית לבין פרשנות מאגית־אסטרלית. האחרונה נחשבה סודית יותר. זאת ועוד, מקום מיוחד ייחד משקוני לטעמי ברית המילה.675 

			פרשנות מאגית־אסטרלית

			היסוד המאגי־אסטרלי באבן העזר מופיע בעיקר בפירושים לסוגיית המשכן והמקדש וכליהם, הקורבנות ובגדי הכהונה. משקוני אף התכוון לחבר ספר מיוחד לענייני הקורבנות, ושמו 'ריח ניחוח' (204ב). המשמעות המאגית־אסטרלית של הקורבנות כאובייקטים למשיכת כוח עליון מתפרטת בבהירות בפירושו לדברי אבן עזרא על שמות כו 40. נעיין בסדרת הפירושים שכתב: 

			<וככה השם הנכבד, ידענו כי כבודו מלא כל העולם, רק יש מקומות שיראה כח השם בו יותר ממקומות אחרים, ובעבור שני דברים>, האחד כפי מתכנת תולדת המקבל והשני כפי העליון שהוא על ראש המקבל — פי' הנה אפשר שיהיה נגד מקום מה מלמעלה משפיע כח עליון, ואמנם למה שלא יוכן מה שהוא כנגדו מלמטה לקבול הכח ההוא לא יקבל ממנו דבר. וכן אפשר שיהיה במקום מה מלמטה נמצא מהמוכן לקבול כח עליון, ואמנם למה שאין נגד המקום ההוא משפיע כח עליון מלמעלה הנה לא יקבל הנמצא המוכן ההוא דבר מכח עליון; וזה סוד גדול נעלם מרבים. ומכאן תבין שהגעת השפע העליון במציאותנו השפל תשלם באמצעות שני דברים: באמצעות משפיע עליון מלמעלה ובאמצעות נמצא מוכן לקבל השפע ההוא מלמטה.

			על כן נבחר מקום בית המקדש — ר"ל לפי שהוא מקום מוכן לקבל כח עליון ושפע עליון גם כנגדו מלמעלה משפיע שלם אשר שפע, והוא שפע חיים נצחיים וגנזיו הם גנזי ברכה.676 

			ואם נתן השם ית' חכמה בלבך תבין סוד הכפרת והארון והכרובים שהם פורשי כנפים — ר"ל שהם נעשו כלם במצות השם להיותם מוכנים לקבל כח שפע כבוד השם ושכינתו, כ""ש שאז היו ישראל במקומו' המדבר, שלא היו מקומות נבחרים לזה כמקום בית המקדש.

			ומחוץ לכפרת דבר המנורה ומזבח הקטרת והשלחן — ר"ל שהם כלים אשר באמצעות העבודה הנעשית בהם תתמיד ההכנה הנרמזת בארון וכפרת וכרוביו (185ב-186א).

			משקוני הסתמך על תורת המקומות המיוחדים, שהופיעה בפירושו של אבן עזרא. לפי תורה זו יש מקומות שההשפעה האסטרלית בהם חזקה במיוחד. אמנם האסטרולוגיה עסקה באקלימים ובמאפייניהם הכוכביים, אך לא במקומות מסוימים. הוויכוח על איכות הארצות בימי הביניים התייחס אף הוא לארצות כמו עיראק או ארץ ישראל, אך לא למקומות מוגבלים בארצות אלו. לפי אבן עזרא ומשקוני, המעמד הדתי המיוחד של המקדש נגזר גם מההשפעה השמימית המיוחדת במקום שבו הוא ניצב. 

			נוסף על כך הדגיש משקוני כי תפקודם הטליסמני של המשכן וכליו כמושכי 'כח עליון ושפע עליון' ניכר במיוחד במדבר. הניידוּת במדבר איננה מאפשרת התמקמות במקום שיש בו פוטנציאל מאגי־אסטרלי להורדת שפע הכוכבים, כמו שהיה מקום המקדש בארץ ישראל. לכן תפקידם הטליסמני של כלי המשכן דורש פעילות יתרה, ואף מומחיות. ואכן, משקוני הקדיש שורות רבות להצגת כלי המשכן כאמצעים להורדת רוחניות הכוכבים, ובמיוחד בסוגיית הכרובים ובגדי הכהונה (אפוד, חושן ואורים ותומים).

			שילוב

			הנחת היסוד השכלתנית של ביאור טעמי המצוות היא שההכרה הנכונה היא המניע למעשה. 'כי המעשים הטובים נמשכים אחר הדעות המשובחות וזה ממה שאין ספק בו' (29ב). הנחת היסוד המאגית־אסטרלית היא שהמעשה הדתי הוא מפתח למשיכת שפע עליון. כדאי לציין שלעתים שילב משקוני טעם שכלתני עם טעם אסטרולוגי למצווה. שילוב זה מאפשר גם לעמוד על סדר החשיבות של שני התחומים בעיניו. על פירוש אבן עזרא לאיסור אכילת הדם כתב דברים אלה:

			וכן משפט כל דם בעבור שהוא הנפש,677 ר"ל שתכרת נפש האיש האוכל אותו, וזה להיות כל דם נפש בעליו, ונפש האיש האוכלת אותו כאלו נכרתה ויצאה מכלל הנפשות האנושיות אחרי שיוָלד בנושאה מאכילת הדם מה שיהיה תמורת נפשו והפכה, ואין כריתה וכרת וכריתות והכרת לנפש המשכלת כי אם שתשוב בהמיית, ובראה אנכי678 נרחיב לך הבאור בזה בג"ש, מצורף לזה הרמז הסודיי שיגיע מאכילת הדם לנושאה כלל גדול מהחלאים והמדְוים אשר יסבבו לו ולנפשו הכרת הנרמז פה (310ב).

			הטעם השכלתני הוא הטעם הגלוי, ועניינו שאכילת הדם משפיעה על הנפש המדברת שתידרדר לדרגה של הנפש הבהמית. הרי מבנה הנפש הוא שכל דרגה נבנית על הדרגות שקדמו לה. הנפש הבהמית נבנית על הנפש הצמחית, שכן בעל החיים כולל את התפקוד הצמחי (קליטת מזון והפרשתו ורבייה). כך גם הנפש המדברת נבנית על הנפש הבהמית, שכן גם באדם קיימת מערכת פסיכולוגית המקבילה לבעל החיים (רגשות, רצון וכדומה). אכילת הדם גורמת לאדם שיאבד את הנפש המדברת וישוב לדרגת הנפש הבהמית. תהליך זה מקביל לכרת. משקוני אימץ את גישת הרמב"ם, שלפיה הכרת הוא התאיינות השכל. כך הבהיר את המנגנון של הכרת הנגרם מאכילת הדם.

			הנחת היסוד של הטעם השכלתני הנדון היא של'מזונות מבֹא גדול בהצלחת השכל והישרת הנפש המשכלת ושבושה' (367ב). טענה זו עומדת גם ביסוד הסברת טעמי מאכלות אסורים בכלל, וכאן יישם אותה משקוני על איסור אכילת הדם.

			במקביל מופיע הטעם המאגי־אסטרלי כטעם סודי. אכילת הדם מחזקת את המשפיע השמימי האגרסיבי, וככל הנראה הכוונה למאדים, והוא משפיע שפע שלילי הגורם לחוליִים. על כן יש באכילת הדם הרס הגוף והנפש. הנה כי כן שילב משקוני את הטעם השכלתני בגלוי ואת הטעם המאגי־אסטרלי ברמז.

			באותה מידה אימץ משקוני דרך כפולה להסברת מצוות רבות. ברמה הגלויה נועדו התורה ומצוותיה להפיץ את התכנים השכלתניים, וברמה הנסתרת — להעניק טכניקות מאגיות־אסטרליות כדי להינצל משפע שלילי ולנצל שפע חיובי. לעתים תכנים שכלתניים כוללניים ומטפיזיים נתפסים אף הם כחלק מהמערך הסודי. כך הסביר משקוני את המקדש כמשקף את 'קשר המציאות' (179א) מצד אחד, וכמקום למשיכת שפע כמו שהיה המשכן במדבר מצד אחר.679 הקורבנות מובהרים לפי גישת הרמב"ם ושכלתנים אחרים מצד אחד, ולפי הטעם המאגי־אסטרלי מצד אחר.680

			החטא ותיקונו

			אחתום את הדיון בטעמי מצוות בדברי משקוני על מצות השמיטה כייצוג למפגש שבין היסטוריוסופיה, משיחיות ושכלתנות. לפי פירושו, הגלות נגזרה מפני שעם ישראל לא שמר על השמיטה. כך כתב משקוני:

			ובגלל הזלזול בשביתת הארץ דבקה נפשנו לארץ, והיום הזה הארץ שובתת את אשר לא שבתה בשבתותינו במשפט שבע השבתות הראויות לנו להתבונן בסודותיהם כפי החקים הגלוים לנו מצד ממשלתנו בזולתנו מהאומות כגבירה בשפחה, והיום הזה נרצה את עוננו בהיות ארצנו הטהורה נעזבת ממנו ותרצה את שבתותיה בהשמה ממנו,681 וכל שפחה תמשול בנו, ולולי מזכרת ברית ראשונים לנו כמעט כאנשי סדום היינו ולעם עמורה דמינו,682 המשגיח אל כל מושגח יגלה עפר הסכלות מעיני שכלנו683 בהשגחתו והשפעתו והשקפתו הנדיבות, ובאצילות רוח נדיבה יסמכנו684 ויחדש רוח נכון בקרבנו685 ויאר פניו אתנו סלה,686 לדעת בארץ דרכי השפעתו687 ובכל פנה ופנה ישועתנו, יי' אלהי צבאות השיבנו האר פניך ונושעה,688 האר האר והאר; האר והאר האר; והאר והאר האר (321ב-322א).

			משקוני 'שתל' מונחים שכלתניים בתוך הדיון הנמלץ כדי להבהיר לקורא הנבון שהזירה האמיתית או העיקרית של הגלות והגאולה מתרחשת בעולמו הפנימי של המשכיל מחד גיסא, ובמצבו הרוחני האינטלקטואלי של עם ישראל מאידך גיסא. אמנם החטא הגדול של העם היה אי־שמירת השמיטה, אבל במקביל הוא היה כרוך בהיעדר התבוננות והכרת רמזי המצוות ('להתבונן בסודותיהם'). לו היה עם ישראל מעמיק בסוד השמיטה, לא היה חוטא. יש כאן הד לתפיסה הסוקרטית, שהחטא נובע מהיעדר ידיעה והבנה. בהמשך הבהיר משקוני שגם הגאולה תלויה בהשכלה ובידיעה. הקב"ה יגאל את עמו בשעה ש'יגלה עפר הסכלות'. הגאולה המתנהלת בידי ההשגחה האלוהית אינה אלא ההכרה האמיתית. משקוני ביאר אפוא את תהליכי החטא והתיקון על פי פרשנות שכלתנית מובהקת.

			טעמי המצוות משקפים את שני המקורות הנערצים של הגות המאה הי"ד, אבן עזרא והרמב"ם. האוריינטציה האסטרולוגית והמאגית־אסטרלית ניצבת במקביל לאוריינטציה השכלתנית המימונית. סוגיה זו היא רחבה, וגם משקוני נתן את דעתו עליה בהרחבה, ולא באנו אלא לציין ראשי פרקים בלבד.

			ט. סיכום

			במאמר זה מתוארות גישות פילוסופיות ותיאולוגיות שהתנסחו בחיבור אבן העזר, החל בתורת האלוהות, דרך תורות ההשגחה והנס וכלה בתורת השכל ובטעמי המצוות. גישות אלו נעטפו בגיבובי מליצות ובאריכות יתרה. כמובן, חיבורו של משקוני משקף יריעה עשירה ורחבה של הגות ורעיון, ולא הבאתי בסעיפי המאמר אלא היבטים מרכזיים אחדים שלו, ועם זאת ניתן להסיק מסקנות כלשהן מהניתוח שקדם.

			רב־תרבותיות

			חשיבותו של משקוני דווקא בשיקוף התפר שבין ביזנטיון לספרד. גם אם תפיסותיו בחלקן הגדול אינן מקוריות, הרב־תרבותיות העולה מהן היא רבת־עניין. לעתים התכנים שבפירושו הם 'ספרדיים' במובן הרקע המדעי והתוכן הפילוסופי והסגנון הוא ביזנטי טיפוסי, ולעתים דווקא התכנים אינם שגרתיים בעולם הספרדי אך הסגנון ספרדי במובהק. התוצאה היא הגות סינקריטיסטית המתנסחת בסגנון יוצא דופן. 

			דבר אחד ברור: משקוני מתח עד הקצה את הסגנון השכלתני ולא נלאה מלהכתיר כמעט כל עניין פילוסופי שעסק בו כסוד כמוס וכעניין עמוק. הכתיבה האזוטרית עוברת בחיבורו תהליך של וולגריזציה. מעתה אין מדרג של חשיבות בין העניינים השונים; כמעט כל תפיסה פילוסופית, מדעית, אסטרולוגית ומאגית היא עניין שראוי להצנעה מחד גיסא, ולגילוי עצום בידי הפרשן מאידך גיסא. ללא ספק השפעת כתיבתו של אבן עזרא ניכרת כאן. אבל אבן עזרא קיצר וסתם, ומשקוני לקה באריכות יתרה.

			מאפיינים רעיוניים וסגנוניים

			נשוב ונקבע: משקוני בוודאי לא היה מקורי מבחינת המסורת הפילוסופית וההיסטוריה האינטלקטואלית. אולם העניין שבחקר מאמציו הרעיוניים מתמקד דווקא בהיעדר מסורות מוצקות. כך למשל אנו פוגשים בתפיסות ההולמות את גישתו של ר' שלמה אבן גבירול בתקופה שהגותו הפילוסופית נשכחה מלב. משקוני אמנם שוטט לפי עדותו בקרב פרשני אבן עזרא ושתה את מימיהם, ובכך הציב כר נרחב של מקורות לפני הביבליוגרפים, אך במקומות רבים ניכר שאין הוא מודע לדיונים פילוסופיים, מדעיים או קבליים ארוכים שנערכו בתחום במערב,689 אף על פי שבשהותו במיורקה בוודאי התוודע במידת מה לארון הספרים המערבי הרלוונטי. על כן החדשנות לכאורה שבניסוחיו ובהתמודדותו נובעת מפתרונות ומגישות המגששים את דרכם דווקא בהיעדר מעורבות בדיון הפילוסופי והטרמינולוגי המסורתי (סוגי השפע, הישארות כחסד, הגדרת הנס מבחינה מדעית וכן הלאה). 

			אין בדבריו הארוכים של משקוני שיטה ערוכה, אף על פי שתבניות פילוסופיות ניאופלטוניות, למשל, שבות ונשנות בהם; אבל יש בדברים אלה הגדרות ושברי הגדרות מעניינים, שלא מצאנו רבים כדוגמתם במערב. מבחינה זו משקוני הוא תוצר מובהק של המחשבה היהודית בביזנטיון.

					562	כעת חזר משקוני להתייחס לנרבוני.

				

				
					563	על פי מלכים ב' ט 11.

				

				
					564	משקוני הבחין בין חוכמת המבטא לחוכמת ההיגיון. בחוכמת המבטא גילה נרבוני מידה של 'נר דק השביב' ובהיגיון — של 'אבוקה'. וראו פתיחת השער השני של יסוד מורא (מהדורת כהן וסימון [לעיל הערה 53], עמ' 91). אבן עזרא זיהה לכאורה את המבטא עם ההיגיון. אפשר שמשקוני כלל בחוכמת המבטא את הכלול במבוא של פורפיריוס (חמשת הכוללים וכדומה), ובחוכמת ההיגיון את הפסוקים, הטיעונים, ההיקשים וכדומה. וראו פירושו של כומטינו ליסוד מורא (לעיל הערה 33), עמ' 77. השוו י' קלצקין, אוצר המונחים הפלוסופיים, ב, ברלין תרפ"ח, עמ' 137. מכל מקום, משקוני כלל בחוכמת המבטא את השליטה בשפה ובמשמעויותיה. ראו להלן.

				

				
					565	כלומר ספרי הטבע, ומשקוני התכוון מן הסתם לפירושים שנכתבו על ספר הפיסיקה. המונח 'חיצוני' ננקט כאן כחיבור שלא נכתב בידי חז"ל בפרט או יהודים בכלל.

				

				
					566	על פי תהלים עג 6.

				

				
					567	על פי בראשית יט 11; מלכים ב' ו 18.

				

				
					568	על פי במדבר לג 55.

				

				
					569	על פי ישעיה נט 14; תהלים מד 19.

				

				
					570	על פי ישעיה כד 23: 'וחפרה הלבנה ובושה החמה'.

				

				
					571	איגרת על שיעור קומה, נדפס בתוך A. Altmann (ed.), ‘Moses Narboni's Epistle on Shi‘ur Komah’, Idem (ed.), Jewish Medieval and Renaissance Studies, Cambridge, Massachusetts & London 1967, עמ' 256, שורות 43-42.

				

				
					572	על פי איכה ב 14.

				

				
					573	מונח זה מופיע בדיונו של ר' יעקב אנטולי, שחילק את האהבה לשלושה סוגים: (א) 'אהבת תועלת', כמו הזיקה שבין שותפים לדבר; (ב) 'אהבת מנוחה', הנחלקת לאהבת נשים ולאהבת חבר; (ג) 'אהבת מעלה', שהיא 'אהבת החכמים זה את זה למעלתו בבחינת עצמו לא בדבר חוץ מעצמו' (מלמד התלמידים, ליק 1866, דף כד ע"ב. וראו עוד שם, דף קנב ע"א). עם זאת, אנטולי לא נזכר במפורש במקורותיו של משקוני.

				

				
					574	ראו למשל יסוד מורא, מהדורת כהן וסימון (לעיל הערה 53), עמ' 150, שורות 126-125. דרך אגב, משקוני הפליג בשבח הסודות הרמוזים ביסוד מורא (186א).

				

				
					575	על פי ירמיה ה 26.

				

				
					576	על פי איכה ג 58.

				

				
					577	ראו שטיינשניידר (לעיל הערה 11), עמ' 539. משקוני כתב על חיבור זה: 'ואם יזכנו האל ית' לגמור מלאכתנו בספרנו הגדול הנקרא "עין גדי", אשר חברנוהו בבאור דברי רז"ל הסודיים, והתחלנו, זה כמה מצוקות מגיעות עולם ההבל הציקונו מלהשלימו עד עתה, שם תמצא באור זה בארוכה עם כל הדברים הסודיים הכתובים בדברי רז"ל מפוזרים ומפורדים בספריהם השונים להבין ולהורות לכל הראויים לחיים הנצחיים, אשר הם מתנות עליונות לבני השלמות האמתי את דרך האמת בכל מבוקש סודיי, והיה זה שלום ושלמות לכל מבין עם תלמיד' (239א).

				

				
					578	אבן העזר, דף 239ב.

				

				
					579	משקוני התכוון להקדמת אבן עזרא לפירוש התורה, הדרך השנייה. 

				

				
					580	כלומר שבעת כוכבי הלכת. לפרשנותו האסטרולוגית והמאגית־אסטרלית של משקוני נתייחס בקצרה להלן, בדיון על טעמי המצוות בהגותו.

				

				
					581	גישה זו התנסחה בהקדמת הרמב"ם לפרק חלק. הרמב"ם הסמיך את האזוטריזם על ספרי שלמה המלך וטען כי החכם מדבר ב'חידה ומשל' (הקדמות הרמב"ם למשנה, מהדורת י' שילת, ירושלים תשנ"ב, עמ' קלד).

				

				
					582	כלומר יש מדרשים המביעים היגדים מנוגדים זה לזה.

				

				
					583	הדיון בהרחקת הגשמות הוא פתח לדיון פרשני כללי בשאלת גבולותיה של האלגוריה, לאמור במקרים שבהם ניתן להוציא כתוב מפשוטו. ראו ש' רוזנברג, 'מפגש פילוסופי בירושלים בסוף המאה הארבע־עשרה', שלם, ד (תשמ"ד), עמ' 424.

				

				
					584	להלן נדון בדבריו שם.

				

				
					585	השכלים הנבדלים.

				

				
					586	כלומר השכל השורד לאחר התפרקות הגוף. לכאורה אפשר לטעון שגם מי שהגיע לשלמות בעודו בחומר נכלל בדברים אלה, אולם ההשוואה לשכלים הנבדלים מלמדת אחרת.

				

				
					587	כלומר הצורה מן הסוג הראשון מתפרקת בסופו של הקיום בעוד הצורה מן הסוג השני היא נצחית. פירושו של משקוני נכתב על דברי אבן עזרא 'על כן השם הנכבד לא יתכן שיהיה לו דמות ותמונה לא עומדת ולא נעדרת' (הפירוש הארוך לשמות כה 40). אבן עזרא הוסיף אחר מילים אלו 'כי הוא ברא עצם כל דבר. כי כל צורה עומדת או מקרה'. הטרמינולוגיה של משקוני נשענת אפוא על סגנונו של אבן עזרא, אבל ההבדלים הם שניים: (א) אבן עזרא התייחס בדבריו המתפרשים לתבנית ולא לצורה מינית; (ב) אבן עזרא הבחין בהמשך דבריו בין צורה מינית למקרה ולא בין סוגי צורות מיניות, כפי שעשה משקוני. דבריו של אבן עזרא והטרמינולוגיה שלו הם לפיכך אילוסטרציה בלבד לדיונו של משקוני.

				

				
					588	בכתב היד נוסף 'הוא על' (!).

				

				
					589	על פי משנת אבות, ד, יג; בבלי בבא מציעא, לג ע"ב ועוד.

				

				
					590	ראו ד' קויפמן, מחקרים בספרות העברית של ימי הביניים (תרגם י' אלדד), ירושלים תשכ"ב, עמ' 154-152.

				

				
					591	ראו לעיל הערה 43.

				

				
					592	הפירוש לדברים טו 10.

				

				
					593	כלומר באופן כללי, בלא להיכנס לפירוט.

				

				
					594	בכ"י 'הבדיל' (!).

				

				
					595	ביטוי זה הופיע בכתר מלכות לר' שלמה אבן גבירול, ירושלים תש"י, עמ' מו. ראו עוד מורה הנבוכים א, נו. הביטוי שגור בדיונים על הידיעה האלוהית. על הופעתו בתרגום העברי של אבן רשד ראו ד' שוורץ, סתירה והסתרה בהגות היהודית בימי הביניים, רמת גן תשס"ב, עמ' 154.

				

				
					596	על פי הושע ב 17.

				

				
					597	על פי קהלת ה 7.

				

				
					598	השימוש הרווח בביטוי זה הוא בהוראה של הצורות בהופעתן האידיאלית. הרלב"ג קישר את 'כול' למציאות המשובחת. ראו שוורץ, סתירה והסתרה (לעיל הערה 87), עמ' 176-175.

				

				
					599	בתפיסה האורגנית של עם ישראל יש הד לכוזרי ב, כו. משקוני כתב בהמשך הפירוש: 'והכוונה במאמר האעז"ל בזה היא שכאשר הגוף נעזר בחלקיו, גם חלקיו נעזרים זה עם זה וזה בזה; הלא תראה אברי גוף האדם הפנימיים והחיצוניים נעזרים אלה באלה ואלה עם אלה, כי זה מקבל ונותן וזה נותן ומקבל, וככה כל היצורים עוזרים זה לזה ונעזרים זה מזה וזה עם זה, וכן ישראל נמשל לגוף אחד ול"כל" אחד, וקצתו צריך לקצתו ועוזר לקצתו ונעזר מקצתו, והעוזר לאביון ימצא מי שיעזרהו, גם הנעזר ישוב להיות עוזר כי גלגל הוא החוזר בעולם להשפיל ולרומם ולהוריד ולהעלות להעמיד ולהקים מעפר דל ומאשפות ירים אביון להושיבו עם נדיבי המציאות וליי' הממשלה על הכל' (370ב).

				

				
					600	אבן גבירול טען שהצורות קיימות באופן אחדותי, מפני שיש בהן 'דמיון' (similitudo) לשכל ולנפש. כלומר יש התאמה מקדימה, מצע של ידיעה מוקדמת, המאפשרים את אחדות הצורות ואת דמיונן לנפש המכירה. המצע הוא הצורה העצמית של הנפש. כשהנפש מכירה את עצמה, היא מכירה את הצורות האחרות. ראו מקור חיים (תרגם י' בלובשטיין, ערך א' צפרוני [ציפרינוביץ]), תל אביב תשכ"ד, ג, כג, 43, עמ' 172; ליקוטי פלקירה ג, 19, שם, עמ' 466. לתפיסות נוספות בהגות היהודית שהתגבשו בעקבות אבן גבירול בעניין זה ראו ש' רוזנברג, 'אונטולוגיה ניאופלטונית', מ' אידל, ד' דימנט וש' רוזנברג (עורכים), מנחה לשרה: מחקרים בפילוסופיה יהודית ובקבלה מוגשים לפרופסור שרה א' הלר וילנסקי, ירושלים תשנ"ד, עמ' 354-353.

				

				
					601	ראו לעיל בדיון על מקורותיו של משקוני.

				

				
					602	כלומר הקב"ה בעצמו.

				

				
					603	על פי ישעיה ו 3.

				

				
					604	כלומר פעולת הבריאה היא פעולה מוגבלת וקצובה. אף על פי שהנמצאות הם רבים וקשריהם מורכבים, בסך הכול המדרג של ההווים עניינו קביעת גבולות.

				

				
					605	כאן כלל משקוני את שני המרכיבים של ידיעת הצורות: הצורה הריאלית, כפי שהיא מופיעה בממשות, והצורה האידיאלית, כפי שהיא מופיעה בידיעה האלוהית. ידיעה זו מוליכה לדבקות.

				

				
					606	על פי ישעיה מא, ז.

				

				
					607	כבר ר' יהודה הלוי בכוזרי ב, ב חילק את התארים האלוהיים לציון פעולות עקיפות (תוארי פעולה) ולציון פעולה ישירה (תוארי המצורפים לשם האלוהי המיוחד). בין שני הסוגים הללו הציב ריה"ל את תוארי היחס ואת תוארי השלילה.

				

				
					608	בדרך כלל הוסב שם 'שדי' לשליטה במערכת האסטרולוגית. ראו למשל הפירוש הארוך של אבן עזרא לשמות ו 3. משקוני יצק בו מובן של קביעת החוקיות הטבעית.

				

				
					609	על תפיסות של בריאה בהגות היהודית הביזנטית ראו ד' שוורץ, 'עיונים בסוגיית הבריאה בהגות היהודית בביזנטיון בשלהי ימי הביניים', פעמים, 97 (תשס"ד), עמ' 80-63.

				

				
					610	על עיקרון זה ראו שוורץ, סתירה והסתרה (לעיל הערה 87), עמ' 158-153.

				

				
					611	ראו שוורץ, אסטרולוגיה ומגיה בהגות היהודית (לעיל הערה 15). 

				

				
					612	מורה הנבוכים ג, יח. לפי גישה זו השלמים מושגחים 'בפרטיות ויחוד' (285א).

				

				
					613	משקוני השתמש קודם בביטוי 'תנועה גלגליית', אבל הוא כלל ב'מערכת העליונה' גם את 'מערכות המשרתים' (171א).

				

				
					614	הפירוש לבראשית יח 21. משקוני עצמו נקט לפרקים סגנון כזה. למשל: 'השם הנכבד, כי בו הכל ומאתו הכל ואתו הכל, ימיר הכל וישנהו כרצונו מעלה ומטה ותיכונה, יקיים וינצח בהדר גאונו' (89ב).

				

				
					615	על פי איוב לה 4.

				

				
					616	ראה שם טו 17.

				

				
					617	על פי שיר השירים ב 14. ואפשר שיש כאן הקשר סמוי לספר יצירה א, ז ('נעוץ סופן בתחילתן'). מכל מקום, משקוני רמז פעם נוספת על הסוד שבעניין.

				

				
					618	על פי מלאכי ג 6, ושם חלף 'ישראל' — 'יעקב'.

				

				
					619	וראו עוד אבן העזר, דף 51ב.

				

				
					620	ראו Z. Diesendruck, ‘Samuel and Moses ibn Tibbon on Maimonides’ Theory of Providence’, HUCA, 11 (1936) pp. 341-365.

				

				
					621	ראו שוורץ, סתירה והסתרה (לעיל הערה 87), עמ' 136.

				

				
					622	על תופעות אלו ראו ד' שוורץ, משנתו הפילוסופית של ר' שמואל אבן צרצה, עבודת דוקטור, אוניברסיטת בר־אילן תשמ"ט, עמ' 156-132; הנ"ל, פירוש קדמון לספר הכוזרי: 'חשק שלמה' לרבי שלמה בן יהודה מלוניל, רמת גן תשס"ז. על אימוץ התפיסה האורגנית של עם ישראל בידי משקוני ראו לעיל.

				

				
					623	על פי ישעיה כד 21.

				

				
					624	על פי איוב כב 28.

				

				
					625	על פי שמות יז 14; דברים כה 19.

				

				
					626	על פי שמור וזכור שנאמרו במצוות השבת.

				

				
					627	ראו ד' שוורץ, ישן בקנקן חדש: משנתו העיונית של החוג הניאופלטוני בפילוסופיה היהודית במאה ה־14, ירושלים תשנ"ז.

				

				
					628	משקוני לא נכנס במקום זה לפירוט תהליך היצירה בהתאם למסורות ולפרשנויות שניתנו לאבן סינא.

				

				
					629	המונח 'ציור' משקף השגה מופשטת. ראו למשל ד' שוורץ, '"הציורין" לר' דוד אבן ביליה', קרית ספר, סג (תש"נ-תשנ"א), עמ' 654-637.

				

				
					630	כלומר שכל נבדל מסוים.

				

				
					631	ראו בראשית ד 7; שיר השירים ז 11.

				

				
					632	ראו שופטים ה 23. כאן רמז משקוני לסיוע של השכל הפועל בתהליך ההשכלה.

				

				
					633	כלומר הישארות השכל לאחר המוות.

				

				
					634	כלומר באופן יחסי. השכלים והגלגלים הם הווים מכירים ומשכילים מעצם הגדרתם והווייתם. לעומת זאת, לשכל האנושי ניתן להתייחס באופן כזה, דהיינו כאובייקט משכיל מעצם טבעו, רק ביחס לדרגה שמתחתיו, החי. כידוע, 'מלאך' הוא דימוי רווח בימי הביניים לשכל הנבדל.

				

				
					635	על פי ספר יצירה א, ז ('נעוץ סופן בתחילתן'), וסגנונו של אבן עזרא (ראו למשל הפירוש לדברים יג 5).

				

				
					636	על פי ישעיה מ 28.

				

				
					637	כלומר רוב הפעילות הטבעית מתנהלת על ידי סיבות אמצעיות. האל הוא סיבה עקיפה בלבד.

				

				
					638	כלומר רק האל יכול לתפוס את המציאות כולה באופן כזה.

				

				
					639	כמובן, פירוש זה מנוגד לרמב"ם בפירושו למעשה מרכבה בראשית החלק השלישי של מורה הנבוכים, והדברים יגעים.

				

				
					640	ראו שוורץ, אסטרולוגיה ומגיה בהגות היהודית (לעיל הערה 15).

				

				
					641	הכוזרי א, פט.

				

				
					642	ראו אבן העזר, דף 232א.

				

				
					643	משקוני פירש שני עניינים אלה בדרך הסגולה: (1) הדם על המשקוף והמזוזות בפסח מצרים (106ב); (2) המתקת המים במרה (343א). 

				

				
					644	על חלוקת המדעים של אבן עזרא, הכוללת את 'משפטי המזלות', ראו צ"א וולפסון, המחשבה היהודית בימי הביניים (תרגם מ' מייזלש), ירושלים תשל"ח, עמ' 149. על 'מלאכה' ראו שם, עמ' 151-150. על המונח 'חכמי הניסיון' בדברי אבן עזרא ראו ש' סלע, אסטרולוגיה ופרשנות המקרא בהגותו של אברהם אבן עזרא, רמת גן תש"ס, עמ' 142-140. משקוני יצר דירוג של המדעים על פי מידת הניסיוניות שבהם. בהקשר זה ההערה המעניינת שלו היא, 'ואמנם יש חכמות גם מלאכות ששרש האמות בהן נמשך אחר ההקש יותר ממה שהוא נמשך אחר הנסיון, וזה למה שההקש בהן דבר מבואר בתכלית הבאור ואין ענין הנסיון בהן כן' (154א). כלומר גם למדעים התיאורטיים יש היבט ניסיוני, אף על פי שהוא איננו הדומיננטי שבהם.

				

				
					645	'כי כל פלא שנעשה על ידי משה יש למקצתו דמיון' (הפירוש הארוך לשמות כ 1).

				

				
					646	על פי מלכים ב' ו 20; ועוד.

				

				
					647	כלומר ללא הבאת טיעונים וראיות לתפיסה הממשית של הנס.

				

				
					648	הטבע ה'אמתי' הוא הפעילות הפיזיקלית התקינה, ללא קיצורי דרך. משקוני כיוון לדברים שכתב קודם: 'שמה שיעשה על דרך התולדת הנה הוא יעשה בהדרגות פעֻלות טבעיות, כהפשט צורה מה ולבישת צורה אחרת, עד יגיע הענין ההוא הנעשה בתשלום צורתו המבוקשת לו' (104ב).

				

				
					649	בכ"י 'ואליו'.

				

				
					650	כלומר תכונה שהייתה מלכתחילה בטבע הדבר ומסיבות מסוימות נעדרה ממנו. הנס עניינו השבת התכונה שהייתה בעצם קודם לכן.

				

				
					651	על פי איכה ב 3.

				

				
					652	על פי בבא מציעא, מט ע"א.

				

				
					653	על פי בראשית ג 15. כלומר אם באמת נהפך המטה לנחש, יש להיזהר שלא להישען עליו.

				

				
					654	כלומר אוחזי העיניים בלהטיהם משתמשים באלסטיות של הרצועה כדי ליצור רושם של נחש.

				

				
					655	ראו למשל D. Schwartz, ‘Astral Magic and Specific Properties (Segullot) in Medieval Jewish Thought: Non Aristotelian Science and Theology’, G. Freudenthal (ed.), Science in Medieval Jewish Cultures, Cambridge 2011, pp. 301-319.

				

				
					656	בדרך כלל נסב כינוי זה בהגותו של משקוני על הכרת דרכי המאגיה האסטרלית.

				

				
					657	על דמותו של משה ראו לעיל, בדיון על ההשגחה האלוהית.

				

				
					658	ביטוי שגור לגזרת המערכת האסטרולוגית על פי במדבר כד 16.

				

				
					659	על פי דברי הימים א' יב 33.

				

				
					660	ראו א' רביצקי, דרשת הפסח לר' חסדאי קרשקש ומחקרים במשנתו הפילוסופית, ירושלים תשמ"ט, עמ' 110-69.

				

				
					661	כלומר שכלו ('נשמתו') של משה הגיע למצב של ניתוק מוחלט מהחומר ועל כן גם למצב השקול להישארות נצחית.

				

				
					662	לעתים הניסיון מורה על תופעות שאינן מוסברות בהיקש. דוגמה לכך היא פעולתו של השפע השמימי, שלרוב איננה תלויה בריחוק מקום או בזמן. ההוויה וההפסד נזקפים לשפע כזה. עם זאת כתב משקוני, 'כי סבות הכרתת החיים הקרובות גם סבות כל השחתה הקרובות אינן כי אם מהלבנה ומהלכותיה גם למה שהיא יותר קרובה מארץ משאר הכוכבים. אמנם פעלת שאר הכוכבים בזה מעטה, וזה לרחקם מהארץ' (16ב). כלומר יש משמעות לריחוק המקום.

				

				
					663	החיבור המקיף עד כה בנושא זה הוא H. A. Davidson, Alfarabi, Avicenna and Averroes on Intellect, New York 1992. וכבר נידונו גישותיו של דודסון באריכות במאמרי ביקורת מאת א' עברי, ז' הרוי ואחרים. וראו ג' הולצמן, תורת הנפש והשכל בהגותו של ר' משה נרבוני, עבודת דוקטור, האוניברסיטה העברית בירושלים, תשנ"ז.

				

				
					664	אולי צ"ל 'לבאור'.

				

				
					665	ראו D. Schwartz, Central Problems of Medieval Jewish Philosophy, Leiden & Boston 2005, p. 63.

				

				
					666	על ראשי הפרקים של משקוני ראו ד' שוורץ, הרעיון המשיחי בהגות היהודית בימי הביניים, רמת גן תשס"ו (מהדורה שנייה), עמ' 264-263. 

				

				
					667	בסגנון זה של 'כול' כבר עסקנו קודם.

				

				
					668	משנת סנהדרין, י, א. על דיונו של הרמב"ם בעניין זה ראו למשל שוורץ, הרעיון המשיחי (לעיל הערה 158), עמ' 78.

				

				
					669	הפירוש הארוך של אבן עזרא לשמות לד 6.

				

				
					670	משקוני הוסיף זאת כדי להבהיר שמדובר באחדות מוחלטת.

				

				
					671	כלומר כדי להכיר את האל יש צורך בחשיבה הערוכה בדגם של החשיבה האלוהית, לאמור אחדות ההשכלה. לא ידוע לי מקור המאמר.

				

				
					672	כלומר השכל החומרי שהצליח להגיע לדרגה של ידיעה מופשטת, אבל הוא עדיין קשור לגוף.

				

				
					673	של האל.

				

				
					674	שוורץ, אסטרולוגיה ומגיה בהגות היהודית (לעיל הערה 15), עמ' 213-205.

				

				
					675	ראו ד' שוורץ, 'על טעמי מצוות המילה בהגות היהודית בביזנטיון בשלהי ימי הביניים' (עומד להתפרסם).

				

				
					676	על פי חגיגה, יב ע"ב.

				

				
					677	פירוש אבן עזרא לויקרא יז 7.

				

				
					678	כלומר בפירוש לפרשת ראה (הפירוש לדברים יב 16). שם כתב משקוני, כי 'ולהיות אכילת הדם רעה חולה לנפש המשכלת אחר שהיה נפש בהמה, הנה המניעה מאכילתו טובה גדולה לה' (367ב).

				

				
					679	שוורץ, אסטרולוגיה ומגיה בהגות היהודית (לעיל הערה 15).

				

				
					680	אבן העזר, דף 264א; שוורץ, שם.

				

				
					681	על פי ויקרא כו 43; דברי הימים ב' לו 21.

				

				
					682	על פי ישעיה א 9.

				

				
					683	על פי משנת סוטה, ה, ב; ועוד.

				

				
					684	על פי תהלים נא 14.

				

				
					685	על פי תהלים נא 12.

				

				
					686	על פי תהלים סז 2.

				

				
					687	על פי תהלים סז 3.

				

				
					688	על פי תהלים פ 8. בהמשך הדגיש משקוני את הכמיהה לגאולה בבחינת שיבה.

				

				
					689	על דלות הספרות בביזנטיון במאה הי"ד כבר העירו חוקרים שונים. למשל הפירושים הראשונים לפיזיקה של אריסטו בתיווך אבן רשד החלו להתחבר רק באמצע המאה הט"ו. ראו R. Glasner, ‘The Evolution of the Genre of the Philosophical-Scientific Commentary’, G. Freudenthal (ed.), Science in Medieval Jewish Cultures, Cambridge 2011, pp. 193-195. ראו עוד Y. T. Langermann, ‘Science in the Jewish Communities of the Byzantine Cultural Orbit: New Perspectives’, Ibid, pp. 438-453. על היצירה הקבלית ראו מ' אידל, 'הקבלה באיזור הביזאנטי — עיונים ראשונים', קבלה, 18 (תשס"ח), עמ' 227-197.

			אפרים חזן

			לדרכי עיצוב המקורות בפירוש הרמב"ן לתורה

			לשונות תקופת הביניים — סקירה ומיפוי

			הצירוף 'לשון ימי הביניים' משמש שם כולל לציון מכלול היצירה העברית, שנתפתחה במשך יותר מ־1,500 שנה, וכבר הסתייגו חוקרים שונים690 מן הביטוי הכוללני הזה, שכן לשונה של יצירה רחבה כל כך אינה יכולה להיות עשויה עור אחד, אלא 'גילויים גילויים של "לשונות" שכל אחת זכאית למחקר ולתיאור בזכות עצמה'.691 שלושת הגורמים המבדילים בין לשון ללשון באותה לשון פעלו להעמיד לשונות ובנות לשונות רבות ושונות:

			א.	המרחק בזמן: בטווח זמן של 1,500 שנה אף הלשון האחידה והמגובשת ביותר מתפתחת ומשתנה. אמנם קצב השינוי בלשון כתובה הוא אטי ביחס לקצב השינויים בלשון מדוברת, ובכל זאת כיוון שבמרחקי זמן גדולים עסקינן, צפויים שינויים והתפתחויות מתקופה לתקופה באותה מסגרת הקרויה 'לשון ימי הביניים', ומן הראוי לקרוא לה 'לשונות תקופת הביניים'. 

			ב.	המרחק במקום: דוברי אותה לשון, ובמקרה שלנו כותבי אותה לשון, הפזורים במקומות שונים, יפתחו, כל אחד במקומו, את הלשון שבידו על פי תנאי החיים, ובעיקר על פי השפעותיהן של לשונות הסביבה. לפיכך, הפיזור הגיאוגרפי העצום של עם ישראל העמיד סוגי לשון שונים וסגנונות שונים.

			ג.	הסוגה הספרותית: לכל סוגה ספרותית, הן בספרות היפה, הן בספרות העיונית הלמדנית, דרכי לשון וסגנון מיוחדות, שנבחרו על ידי הכותבים כראויות ומתאימות לכתיבה בסוגה המוגדרת. במשך הזמן אף נוצרה מסורת של דרכי לשון וסגנון ופואטיקה של כתיבה, שהיוצרים ראו עצמם מחויבים לה. מסורת זו צמחה מתוך צורכי התוכן, כגון פרשנות המקרא ביחס לפסוקים המתפרשים על ידיה, מתוך צורכי הצורה, כגון המשקל והחרוז בשירה, ומתוך הזיקה אל המקורות שהסוגה קשורה בהם, כגון ספרות ההלכה ביחסה למקורות מן המשנה והתלמוד. הסוגות הספרותיות שנכתבו בעברית בתקופת הביניים רבות הן: פרשנות המקרא, פרשנות התלמוד, ספרות הפוסקים, ספרות השו"ת, הפיוט למרכזיו, שירת הקודש, שירת החול, ספרות המקאמות לסוגיה, הספרות האפיסטולרית, ספרות המדרש, ספרות הדרשה והדרוש, הספרות העממית, הספרות המדעית לסוגיה ועוד. רוב הסוגות הנזכרות מעמידות לשון מיוחדת נוספת כשהן באות מתורגמות לעברית משפה אחרת. בקבוצה זו בולט, כידוע, מקומה של לשון התרגומים בספרות ההגות הפילוסופית, זו הלשון המשוערבת, הקרויה גם לשון התיבונים. אך גם בפרק זה יש מקום לבחון ולהבחין בייחודם של תרגומים לעניינים שונים ושל תרגומיהם של מתרגמים שונים לאותה יצירה. כל הפרקים הללו של סוגי לשון וסוגות יצירה מצטלבים עם הגורמים האחרים של זמן ומקום, ומתוך כך מתקבל מקבץ עצום של לשונות וסוגי עברית, שעלינו להתמודד עמם ולמצוא דרך ראויה לתארם תיאור ראוי ובעל משמעות.

			כרמוז, המחקר התחמק מהתמודדות ישירה ומקיפה עם שלל לשונות ימי הביניים ומצא עצמו עוסק בעיקר בחוכמת הלשון של מדקדקי ימי הביניים וביחסם לפרקי הלשון שקדמו להם. לשונם של יוצרים ודרכי כתיבתם וסגנונם זכו להתייחסות מועטה ביותר. למעשה אין בידינו אף לא סקירה מלאה וממצה אחת לאחת הלשונות שמנינו. בין הלשונות שזכו לדיון ולסקירה ניתן למנות את לשון הפיוט הקדום,692 לשון השירה העברית בספרד693 והלשון העברית בתחום ההשפעה הערבית, הנודעת בכינויה 'לשון התיבונים' או הלשון המשוערבת.694 מ"צ קדרי זיכה את המחקר בדיון דיאכרוני מקיף בכמה וכמה סוגיות לשון וכלל בדבריו פרקים נכבדים מלשונות תקופת הביניים, תוך ניצול נבון של מאגרי המידע והקונקורדנציות העשויים לכך. אף הוא עודד תלמידים וחוקרים לעסוק בלשונות ימי הביניים, בעיקר בספרות השו"ת לפרקיה ולמרכזיה.695 נאמנים לדרך זו, אנו מבקשים לעיין בלשונו של הרמב"ן בפירושו למקרא.

			דרכי פרשנות ולשון הפרשנים

			דרכי פרשנות המקרא נדונו בהרחבה רבה. דיונים ומחקרים רבים עוסקים בדרכיהם של פרשנים שונים ובשיטותיהם בכל הנושאים הקשורים לטקסט המקראי. גם ענייני הלשון נדונו בזיקה זו, לאמור: בשאלה עד כמה נעזר הפרשן בתורת הלשון והדקדוק ועד כמה הוא נותן מקום להשוואה בין תקופות הלשון העברית או להשוואה ללשונות הקרובות לה. עיונים אחרים בודקים כיצד מתפרשות צורות לשון מיוחדות וכיצד מוגדרים מילה או ביטוי שנויים במחלוקת, הווי אומר סוגיית יחסם של הפרשנים ללשון ודרכי הסתכלותם בלשון המקרא. סוגיה זו זכתה לטיפול ראוי פחות או יותר.

			ברם, לשונם העצמית של פרשני המקרא, על בחינותיה השונות ועל דרכי הסגנון והעיצוב הלשוני המשמשים אותם, הוזנחו כמעט כליל ונדונו זעיר שם זעיר שם במסגרות רחבות וכלליות של דיונים בפרשנות.696 אחד ויחיד הוא רש"י, שזכה למונוגרפיה רחבה ומקיפה ביותר על לשונו, היא היכל רש"י ליצחק אבינרי.697 ההיכל הוא עבודה שקדנית, שאין דומה לה בהיקפה ובכיווניה, ועם זאת נמצא מקום לעיונים נוספים בדרכי הלשון והסגנון של רש"י, כגון בעבודתו של י' פרנקל698 ובעבודות נוספות.699 עבודות אלו לא זו בלבד שהן מעשירות אותנו בהכרת דרכי הכתיבה והסגנון של הפרשן, אלא בעיקרו של דבר מציעות לנו כלים נוספים להבנת פרשנותו לעומקה. לפיכך נראה לנו שיש מקום חשוב ביותר לפיתוחו של תחום זה. 

			על לשונו של הרמב"ן

			בעיון מסוג זה יש להביא בחשבון, כמובן מאליו, את הזיקה הסגנונית בין דברי הפרשנות ללשון המתפרשת. הפרשן משלב אל תוך דבריו מן הפסוקים המתפרשים על ידיו ולעתים הוא רוקם את דברי הפסוק בתוך הפירוש והם מוצגים כאחדות אחת. על כן, לא אחת יש לקרוא את הדיבור המתחיל לא כציון לפירוש אלא כחלק ממנו, וכפי שראינו זאת בדברינו על רש"י.700 עוד יש בה בלשון הפרשנות שהיא 'מתחברת' גם למקורות פרשנותה ולאסמכתות המובאות על ידה, ואף משתלבים הדברים ברצף הפירוש.

			פירושו של הרמב"ן לתורה ניכר היטב באריכותו בין פרשני ימי הביניים הקלאסיים. ע"צ מלמד תולה את הדבר בשיטת 'פירושו של רמב"ן... אשר הזקיקתהו לכתוב באריכות לשון ובהרחבת דברים',701 ויש מי שרואה בדבריו, למרות אריכותם, את 'סוד הצמצום שבסגולת לשונו התמה'.702

			אכן, לשונו של הרמב"ן בעלת ייחוד היא והגדרתה האינטואיטיבית כ'לשון תמה' מעוררת אותנו לעיין עיון שיטתי בסגולות סגנונה.

			כאמור מתייחד פירוש הרמב"ן בשילוב רב ביותר של מקורות שונים שעמדו לנגד עיניו. אין צריך לומר שהוא מביא בראש דבריו את דברי רש"י, והם משמשים נקודת מוצא לדיון ולהצגת פרשנותו שלו על רקע הסכמה מלאה או חלקית, ולעתים גם אי־הסכמה. בהמשך דבריו הוא מתדיין לא מעט עם ראב"ע, עם רמב"ם ועם אחרים, ואת יחסו אליהם הביע יפה בדברי הקדמתו לפירושו:

			ואשים למאור פני נרות המנורה הטהורה/ פירושי רבנו שלמה עטרת צבי וצפירת תפארה/ מוכתר בנימוסי במקרא/ במשנה ובגמרא/ לו משפט הבכורה/ בדבריו אהגה/ ובאהבתם אשגה/ ועמהם יהי לנו משא ומתן דרישה וחקירה/ בפשטיו ומדרשיו וכל אגדה בצורה/ אשר בפירושו זכורה/ ועם רבי אברהם אבן עזרא/ תהיה לנו תוכחת מגולה ואהבה מסותרה/ והאל אשר ממנו לבדו אירא/ יצילנו מיום עברה/ יחשכני משגיאות ומכל חטא ועברה/ וידרכני בדרך ישרה...

			הצהרת כוונות חגיגית זו, הכתובה בשגב סגנוני בפרוזה חרוזה ותוך שיבוצי מקראות, יש בה כדי ללמדנו לא מעט על כלל סגנונו של הרמב"ן ועל המודעות הקיימת אצלו לכיווני פרשנותו. אך מכאן נמצאנו למדים על מודעות ועל ערנות גם לדברים שבסגנון ובניסוח, שאם לא כן, היכא תימצא 'אהבה מסותרה'?! השיבוץ 'תוכחת מגֻלָּה ואהבה מסותרה' הוא על פי משלי כז ה, שם הנוסח הוא 'אַהֲבָה מְסֻתָּרֶת', והשינוי בא לתקנת החרוז. אכן, ביחסו של הרמב"ן לראב"ע יש לא מעט אי־הסכמות ומחלוקות, אך גם קבלה והסכמה שבשתיקה עם פירושיו, וכאן נמצא כוחו של הפסוק מתממש למעשה.

			בין ציטוט לשיבוץ

			אנו מבקשים לעיין בסגולת סגנון מרכזית ובעלת משמעות, והיא דרכו של הרמב"ן בשימושו בלשון המקורות המובאים בפירושו. לכאורה דבר פשוט הוא, שכן כל פרשן נזקק להוכיח דבריו, ובפשטות נשענת ההוכחה על אסמכתה מן המקורות. אכן, רבים הם הציטוטים בדברי הרמב"ן מן המקרא ומדברי חז"ל. הציטוטים בולטים בכך שקודמים להם ביטויים של הצגתם, כמקובל בספרות חז"ל, ואף בתפילה: 'ככתוב', 'ונאמר', 'שנאמר', 'דכתיב', ועוד כיוצא באלו לשונות. הציטוטים באים בדרך כלל באופן מדויק ומוכיחים, לדעת הפרשן, את הדברים הנאמרים על ידיו.

			אך המעיין בדברי הרמב"ן ימצא כי לא רק ציטוטים רבים מאוד משולבים בפירושו, אלא גם לא מעט שיבוצים. ושיבוץ הוא סוגל סגנוני בעל משמעות לתוכן הדברים, שעיקר עניינו בכך שהכותב משלב בתוך דבריו שלו פסוק או קטע מפסוק, כחלק מכתיבתו. ההתבוננות בדרכו של הרמב"ן בשיבוצי המקראות יש בה כדי ללמד הרבה על אמנות הכתיבה שלו.703 בדין הוא שנצפה ממנו למודעות לענייני סגנון ולשימוש נרחב ב'פונקציה הפואטית' בכלל כתיבתו, שכן מדובר במשורר בעל שיעור קומה לא מבוטל.704

			על השיבוץ

			השיבוץ נדון בהרחבה בהקשר של הכתיבה האמנותית, אך לא נבדק כלל בהקשר העיוני. דוד ילין מקדיש לנושא פרק ארוך בספרו תורת השירה הספרדית.705 הפרק מחולק לשני חלקים: השיבוץ בשירה והשיבוץ בפרוזה החרוזה. מאמר זה מבקש להצביע על מקומו של השיבוץ בכתיבה העיונית, על בסיס בדיקת פירושו של הרמב"ן. הווי אומר, כפייטן היה הרמב"ן מודע היטב למשמעם של דרכי העיצוב ו'קישוטי הסגנון', ואם ישנם כאלה בפירושיו, עלינו לבחון היטב את משמעות העומק מעבר לאמירה של הפשט.

			מלבד ההיבט האמנותי והאסתטי של השימוש בשיבוץ וההנאה שגורמת הפגישה עמו בתוך הקשר נתון לקורא הער והיודע, חוקרי הסגנון מדגישים את המשמעות הנוספת לטקסט באמצעות המקור, המביא אל הטקסט את הקשריו המיוחדים, שיש בהם להוסיף ולהרחיב את דברי הכותב לכיוונים חדשים. אמת, יש לזכור היטב את הזהרתו של דן פגיס,706 כי בצד השיבוץ המשמעותי קיים גם השיבוץ הניטרלי, שאין בו אלא שימוש חיצוני בלבד. 

			השיבוץ ומשמעותו בפירוש הרמב"ן 

			רבים משיבוציו של הרמב"ן הריהם בעלי משמעות עומק, על דרך השימוש בשיבוץ בתחומי השירה והפרוזה המחורזת, וראויים הם לבדיקה מדוקדקת כדי לעמוד על משמעויותיהם ועל רמיזותיהם. בדיקה מעין זו תחשוף בדרך כלל מערכת ענפה של קישורים בין פסוקים שונים ומסגרות מקראיות מגוונות ותראה כי ההתעלמות ממנגנון השיבוץ פוגמת בהבנה המלאה של דברי הרמב"ן.

			נדגים דברינו מן הפירוש המפורסם של הרמב"ן לפתיחת פרשת קדושים (ויקרא יט, ב). קטע זה, בדומה לכלל סגנון כתיבתו, עמוס למדי בציטוטים ובשיבוצים. ניכרת בו היטב שליטתו של הרמב"ן במקרא ובספרות חז"ל לאורכם ולעומקם. מתוך עושר זה של שילוב המקורות מציג הרמב"ן את תפיסתו למושג הקדושה בהקשר שלפנינו, לאמור 'קדש עצמך במותר לך'. על האדם להגביל את עצמו גם באותם דברים שהם היתר גמור, וכדבריו:

			והעניין כי התורה הזהירה בעריות ובמאכלים האסורים והתירה הביאה איש באשתו ואכילת הבשר והיין, א"כ ימצא בעל התאווה מקום להיות שטוף בזימת אשתו או נשיו הרבות ולהיות בסובאי יין בזוללי בשר למו, וידבר כרצונו בכל הנבלות שלא הוזכר איסור זה בתורה, והנה יהיה נבל ברשות התורה, לפיכך בא הכתוב אחרי שפרט האיסורים שאסר אותם לגמרי, וציוה בדבר כללי שנהיה פרושים מן המותרות, ימעט במשגל כעניין שאמרו שלא יהיו תלמידי חכמים מצויין אצל נשותיהן כתרנגולין, ולא ישמש אלא כפי הצריך בקיום המצוה ממנו,707 ויקדש עצמו מן היין במיעוטו כמו שקרא הכתוב הנזיר קדוש (במ' ו ה), ויזכור הרעות הנזכרות ממנו בתורה בנח ובלוט...

			הארכנו מעט בהבאת הדברים כדי להציג רעיון שלם וכדי שההדגמה תהיה בעלת משמעות. ההבחנה בין ציטוט לשיבוץ בולטת היטב בקטע, בביטוי 'כעניין שאמרו' המקדים את ציטוט דברי חז"ל במסכת ברכות, כב ע"א: 'שלא יהיו תלמידי חכמים...' כנגד זה, בתיאור 'בעל התאווה' הוא משבץ בדבריו 'ימצא... מקום להיות שטוף בזימת אשתו או נשיו הרבות ולהיות בסובאי יין בזוללי בשר למו'. השיבוץ ממשלי כג כ על לשונו המקראית, תופס מיד את עין הקורא, המוזמן להתחבר אל ההקשר המקראי 'אַל תְּהִי בְסֹבְאֵי יָיִן, בְּזֹלְלֵי בָשָׂר לָמוֹ' ובפסוק הבא: 'כִּי סֹבֵא וְזוֹלֵל יִוָּרֵשׁ...' הווי אומר: בצד עצם המצווה 'קדושים תהיו' מוצא הרמב"ן צורך להזהיר את הקורא גם מצד התועלת הכללית, כפי שהוא מזכיר בדבריו את נֹח ואת לוט. בשיבוץ שלפנינו די היה בכך שדברי משלי נשתבצו כחלק מדברי הכותב כדי שהקורא יפענח את הצופן, ואף ימשיך את קריאתו בכתובים. 

			חריף ובוטה במיוחד הוא השימוש בצירוף 'שטוף בזימת אשתו'. אמנם אין כאן שיבוץ ממש, ואף לא רמיזה על פי ההגדרות המקובלות,708 אך אין ספק כי לפנינו זיקה מכוונת, המבקשת למשוך את הקורא אל הצירוף כפי שהוא בדברי חז"ל על כל המשמעויות הנלוות אליו. וכך אנו מוצאים בבבלי שבת, קנב ע"א: 'וכל השטוף בזימה זקנה קופצת עליו', ובבבלי בבא בתרא, טו ע"ב: 'דורו של איוב שטוף בזימה היה'. השימוש בצירוף זה מעלה עמדה רגשית וערכית של התנגדות מוחלטת ושל גינוי מלא, שכן עניין הזימה נתפס בדרך כלל בהקשר של ניאוף ואיסור. 'העברתו' אל תחום ההיתר של 'ביאת אשתו' מבקשת לומר שבעיני הרמב"ן, ההפרזה בהקשר זה מתקרבת להיות עבירה של ממש ונוגדת את הצו 'קדושים תהיו'. עוד יש בהקשרים שעלו מהביטוי מן הרצון לשכנע גם מצד הבחינה האנושית הכללית ושמירת האדם על עצמו, שהרי מי שנוהג כך 'זקנה קופצת עליו', וסתם אדם בר דעת לא יבקש להביא על עצמו זקנה בטרם עת. השוואה מרתקת לשירת הרמב"ן מזדמנת לנו בעניין זה עצמו. השיר 'לי יזעקו רעי'709 עורך הקבלה בין הנעורים, ימי המשובה וקלות הדעת, לזִקנה, ימי התשובה ויישוב הדעת. בניגוד גמור לקונבנציות של שירת החול, הוא רואה בימי הזקנה תקופה אידיאלית, ואילו ימי הנעורים, הנמשכים אחר התאוות, מצטיירים בשיר כימי מכשול לאדם הצעיר הנופל בפח ההנאות החומריות. בין השאר מתייחס השיר לשני הנושאים שעלו בקטע הפרשנות הנזכר, ואלה דבריו:

			נָעְמוּ זְמַנֵּיהֶם לְמִלְחָמוֹת, וְאֶל/ נָשִׁים בְּיָפְיָם בְּעָרִים יִכְסָלוּ

			אֶל סֹבְאֵי יַיִן וְאֶל הַזּוֹלְלִים/ שַׁחוּ וּמֵעֶרֶךְ אֱנוֹשׁ יִשְׁפָּלוּ

			אותו שיבוץ ממשלי משמש באותו העניין ולאותה פעולה על הקורא. ההתייחסות הערכית לעניין מפורשת בשיר בפעלים 'שחו, יכסלו, ישפלו',710 והרי זו אותה ההתייחסות ל'נבל ברשות התורה', כפי שנראה בהמשך הדברים בביאורו של רבנו למילה 'נבל'. מכל מקום, כוחו של השיבוץ המשותף והמשמעויות הנלוות לו דומים בשירה ובפרשנות. נקודה מעניינת היא שבשיר שומר הרמב"ן על עיקרון הפוריזם המקראי בשירה ומוותר על כוחה של הרמיזה החז"לית, 'שטוף בזימה', לטובת הדרישה הפואטית לטהרנות מקראית.

			מתברר אפוא כי במקרים רבים, בפרשנות כמו בשירה, עניינו של הפסוק במקורו ואף המשכו של הפסוק קשורים בקשרים משמעותיים של 'תוכן ועניין' ל'נושא' הנדון. כדי לעמוד על מסתרי השיבוץ על הקורא והמעיין להיות אף הם בקיאים במקורות המשובצים ולקלוט את הקוד ה'משודר' אליהם באמצעות השיבוץ או הרמיזה.

			בטרם נפנה לבחון שיבוצים נוספים, נעלה ציונים אחדים לגבי כלל לשונו של הרמב"ן ומאפייניה כפי שהם עולים מתוך הפירוש שהוצג. תשתית לשונו היא לשון המשנה, ואפשר שכך הוא בגלל הפתיחה בדברי רש"י. בכך קרוב הרמב"ן אל הסגנון המדרשי האופייני לכתיבה האשכנזית־צרפתית711 דווקא. ואולם, הרובד המקראי משתלב בתוך התשתית החז"לית: הן מתוך הציטוטים הרבים, כגון 'וְכָל פֶּה דֹּבֵר נְבָלָה' (ישעיהו ט טז), 'וְעָשִׂיתָ הַיָּשָׁר וְהַטּוֹב' (דברים ו יח), 'וְאוֹר פָּנֶיךָ כִּי רְצִיתָם' (תהלים מד ד) ועוד; הן מן השיבוצים, שהם חלק ארוג בלשון הכותב ובולטים על רקע הלשון המדרשית, כגון השיבוץ הנדון לעיל, או בהמשך 'ישמור פיו ולשונו' (משלי כא כג), 'אפס ותוהו בעיניו' (ישעיהו מ יז) ועוד. הציטוטים והשיבוצים 'מושכים' את הלשון לכיוונם ומכניסים יסוד מקראי ניכר אל תשתית שעיקרה לשון חכמים. יש שהשימוש בלשון המקרא הוא בניסוחים הנחוצים לגופם או שהוא עולה מתוך מאפיינים אחרים של לשונו. בקטע פירוש זה בנה הרמב"ן את ביטוי המופת 'נבל ברשות התורה', ביטוי שהוא מיזוג בין הצירוף החז"לי 'ברשות התורה' ובין המילה המקראית 'נבל' על כל היבטיה במקרא ובפרשנות: 'נָבָל שְׁמוֹ, וּנְבָלָה עִמּוֹ' (שמואל א' כה כה), 'כִּי נָבָל נְבָלָה יְדַבֵּר' (ישעיהו לב ו), 'וּבְאַחֲרִיתוֹ יִהְיֶה נָבָל' (ירמיהו יז יא), וציטט רש"י את התרגום 'מתקרי רשיעא', והרמב"ן עצמו הרחיב את הדיבור בביאורו למילה בדברים לב ו.712 מתוך כך מובלט האוקסימורון שבצירוף המיוחד הזה.

			הרחבנו מעט בעניין משום שמטבע הלשון 'נבל ברשות התורה' מצוטט הרבה מאוד, וראוי לבחון מה כוונתו ומשמעותו. פירושו של הרמב"ן לדברים לב ו יש בו כדי להגדיר את משמעות ה'נבל', שעניינו שפל וכפוי טובה.

			עוד נציין כי אופייה של העברית תחת השפעת הערבית713 ניכר היטב בקטע המצוטט לעיל. זאת, בצורות ריבוי כמו 'מותרות' ו'טרחים', ובעיקר בולט הדבר בשימוש במילות היחס: 'התורה הזהירה בעריות', 'וידבר כרצונו בכל הנבלות', ויקדש עצמו מן היין במיעוטו', 'שלא הוזהרנו ממנה'.

			ראינו אפוא כי לשונו של הרמב"ן כוללת קווים אופייניים המייחדים אותה מלשון שאר הפרשנים. ייחוד זה נובע גם מריבוי מקורות ההתייחסות של הרמב"ן ומהערצתו המיוחדת לרש"י ולשיטתו. ובכל זאת, למרות היותו איש ספרד הנוצרית, השפעת הערבית ניכרת היטב בלשונו של הרמב"ן. דומה כי לא נטעה אם נאמר שמדובר במסורת הלשון העברית ששימשה בספרד ונהפכה לרובד לשון העומד בפני עצמו, והוא מתגלה גם בדורות מאוחרים יותר אף בכתיבה שאין לה כל זיקה לערבית, שכן כתיבה זו נבנית על מורשת ההגות של תרגומי התיבונים וההולכים בעקבותיהם. 

			בתוך כלל מאפייני הלשון והסגנון הצבענו על השימוש המכוון והמשמעותי בשיבוץ וטענו כי הוא מיסודות סגנונו של הרמב"ן. עתה נוסיף ונבסס טענתנו בדוגמאות נוספות. מבחינה זו מאלף העיון בהקדמתו של הרמב"ן לפירושו לתורה. הקדמה זו בנויה שני חלקים: החלק הראשון הוא דיון כולל במהות התורה ובסודותיה. בחלק זה נמנע הרמב"ן מקישוטי סגנון ומיעט בשיבוצי פסוקים, כאילו חשש ממשמעויות הלוואי העלולות להצטרף לנאמר. כנגד זה, חלקה השני של ההקדמה, שבו מתווה רבנו את דרך פירושו, כתוב בפרוזה חרוזה ובשגב פיוטי רב, ורבים בו קישוטי הסגנון, ובהם השימוש בשיבוצי המקראות, כגון דבריו בסוף ההקדמה: 'ועתה דע וראה מה אשיב שואלי דבר בכתיבת פירוש התורה', והוא על פי 'וַיָּבֹא גָד אֶל דָּוִד וַיַּגֶּד לוֹ... עַתָּה דַּע וּרְאֵה, מָה אָשִׁיב שֹׁלְחִי דָּבָר' (שמואל ב' כד יג). בשיבוץ מתואם להקשר: 'שולחי' בדברי הכתוב מדובר בשליחות מעם ה', 'שואלי' בדברי הרמב"ן מתייחס למי ששאל, ביקש ממנו לכתוב פירוש לתורה. משמעות דבריו היא כי קשה מאוד להיענות למבקש, והוא מתלבט בעניין. והנה אין כמו השיבוץ שלפנינו כדי לבטא התלבטות וקשיי החלטה. שלוש אפשרויות קשות ביותר מוצגות לפני דוד, והוא עומד בפני מצב בלתי אפשרי.

			אין הרמב"ן נוהג בשיבוץ דרך של משחק לשוני וחידוד, כפי שעושה לפעמים ראב"ע, ועל כן הוא נמנע משיבוץ שונה הוראה שיש בו הפתעה או שעשוע לשון. סוג זה נמצא בדברי הרמב"ן מעט מאוד. משהו מזה בדברי ההקדמה: 'קצת דברים נעימים לשומעים וליודעי חן', והוא על פי 'כִּי לֹא לַקַּלִּים הַמֵּרוֹץ... וְגַם לֹא לַיֹּדְעִים, חֵן' (קהלת ט יא). הצירוף 'יודעי חן' בדברי הרמב"ן הוא בעל משמעות שונה לחלוטין ומציין את המקובלים, הם בעלי הח"ן, חוכמת הנסתר. השמטת המילה 'לא' מן השיבוץ, שינוי המבנה התחבירי של הביטוי והכנסת משמעות חדשה של ראשי תיבות למילה 'חן' — כל אלה הם חלק ממנגנון העמדת שיבוץ שונה הוראה, שמעצם טבעו הוא מעין קלמבור, שיש בו יסודות של שעשוע וחידוד לשון. דוגמה נוספת לשיבוץ שונה הוראה שיש בו מן השעשוע נמצא בפירוש הרמב"ן לבראשית א כ, 'יִשְׁרְצוּ הַמַּיִם שֶׁרֶץ': 'ויתכן שהוא לשון מורכב, יקרא שרץ שהוא רץ, ורמש שהוא רומש בארץ ולא ישקוט ולא ינוח', והוא על פי 'לֹא שָׁלַוְתִּי וְלֹא שָׁקַטְתִּי וְלֹא נָחְתִּי, וַיָּבֹא רֹגֶז' (איוב ג כו). הלשון המטפורית של הפסוק במקרא נהפכת ללשון קונקרטית בדברי הפירוש וממחישה בחן רב את התרוצצותו של הרמש הרומש על הארץ. מתוך כך מומחש גם ההסבר לשם. כאמור, דוגמאות כאלו מעטות הן בדברי הרמב"ן. כנגד זאת, רבים הם השיבוצים בעלי המשמעות לתוכן הדברים, והדבר עולה בבירור כבר בפירוש לפסוק הראשון בתורה, לאחר דברי הפתיחה. המעיין בפירוש לפסוק זה ימצא בו כמה וכמה שיבוצים נאים בצד ציטוטים רבים, ומתוך כל אלה מציג הרמב"ן את השקפתו ואת דרכו.

			נציג אחד מן השיבוצים האלה: '...ונתן רבי יצחק טעם לזה כי התחילה התורה בבראשית ברא אלהים וספר על עניין היצירה עד בריאת האדם ושהמשילו במעשה ידיו וכל שת תחת רגליו, וגן עדן שהוא מבחר המקומות הנבראים בעולם הזה נעשה מכון לשבתו...' שני שיבוצים בולטים בקטע הפירוש המובא בזה: האחד על פי 'תַּמְשִׁילֵהוּ בְּמַעֲשֵׂי יָדֶיךָ, כֹּל שַׁתָּה תַחַת רַגְלָיו (תהלים ח ז). השיבוץ הוא בשינוי לשון כדי להתאימו להקשר ולרצף האמירה, ולשון נוכח שבפסוק נהפכת ללשון נסתר בדברי הפירוש. גם קישור הלשון באמצעות ש' מלמד על שילוב רובדי הלשון בכתיבתו. עיקר עניינו של שיבוץ זה הוא במטען המשמעויות הכלולות במזמור שממנו שובץ: גדולת האדם, שלטונו בטבע ומעמדו העליון בעולם. כל אלה ניתנו מעם הקב"ה, שכן 'מה אנוש כי תזכרנו'. כל משמעויות הלוואי, ואף דברי חז"ל למזמור, נקשרו והובאו לפירוש בעזרת השיבוץ. שיבוץ אחר נמצא בסוף הקטע המובא והוא על פי 'תְּבִאֵמוֹ וְתִטָּעֵמוֹ בְּהַר נַחֲלָתְךָ מָכוֹן לְשִׁבְתְּךָ פָּעַלְתָּ ה'' (שמות טו יז). המשמעויות העולות מדברי הרמב"ן מהקשר השיבוץ היא של 'נטיעה' במקום האידיאלי ביותר והקשר הרצוי בין מכון שבתו של הקב"ה למקומו של האדם. ההקשר הרחב של השיבוץ הוא נטיעתו של עם ישראל ב'הר נחלתך'. הקבלה זו בין אדם הראשון בגן עדן ובין עם ישראל בארצו היא אחד המרכזים בפירוש הרמב"ן כאן. השיבוץ אכן משלים את ההקבלה ובונה אותה בדרכו המיוחדת.

			באופן נפלא משתמש הרמב"ן בשיבוץ בפירושו לבראשית ג יב: '"האשה אשר נתת עמדי", לאמור אשר אתה בכבודך נתת אותה לי לעזר היא נתנה לי מן העץ, והייתי חושב שכל אשר תאמר אלי יהיה לי לעזר ולהועיל, וזה מה שאמר בענשו כי שמעת לקול אשתך... אתה גרמת לי המכשול הזה שנתת לי אשה לעזר והיא יעצתני להרשיע'. שני שיבוצים מביאים אל פירושנו שני מקומות שבהם שומע אדם בקול אישה. האחד במילים 'שכל אשר תאמר אלי...' והוא על פי 'וַיֹּאמֶר אֱלֹהִים אֶל אַבְרָהָם... כֹּל אֲשֶׁר תֹּאמַר אֵלֶיךָ שָׂרָה, שְׁמַע בְּקֹלָהּ...' (בראשית כא יב). הנה אברהם נצטווה לשמוע בקול אשתו. יתר על כן, עולים כאן דברי חז"ל, וכפי שניסחם רש"י: '"שמע בקולה", לקול רוח הקודש שבה, מכאן שאברהם תפל לשרה בנביאות'. מנגד מתלונן אדם הראשון, 'היא יעצתני להרשיע', והוא שיבוץ מדברי הימים ב' כב ג: 'גַּם הוּא [אחזיהו] הָלַךְ בְּדַרְכֵי בֵּית אַחְאָב כִּי אִמּוֹ הָיְתָה יוֹעַצְתּוֹ לְהַרְשִׁיעַ'. טענתו של אדם הראשון היא כי מאחר שה' נתן לו את האישה ל'עזר', הוא ראה בה דוגמת שרה שיש לשמוע בקולה, אך אבוי, לא שרה היא, אלא עתליה. החזרה על המילה 'לעזר', שהרמב"ן שם בפי אדם הראשון, בדיבור ישיר,714 מעלה את דברי ה' 'אעשה לו עזר כנגדו'. מתוך כך חשב אדם הראשון כי האישה תהיה 'לעזר להועיל'. והנה צירוף זה הוא על פי 'לֹא לְעֵזֶר וְלֹא לְהוֹעִיל, כִּי לְבֹשֶׁת וְגַם לְחֶרְפָּה' (ישעיהו ל ה), וכבר בניסוח הדברים טמון הכישלון. אף המשך הפסוק, 'לבושת ולחרפה', מתחבר אל ענייננו: אל 'ולא יתבוששו' ואל 'ואירא כי עירם אנכי ואחבא'. בצד השיבוצים נוכל להצביע גם על שילוב לשונות מתוך מרקם הפסוק המתפרש אל תוך הפירוש. כך משלב הרמב"ן בתוך דברי אדם הראשון שבפירוש את דבריו מן הפסוק, 'היא נתנה לי מן העץ', כלומר המקור המתפרש נארג ומשתלב בתוך הפירוש עצמו, ואין צריך לומר שפעמים רבות יש לקרוא את הדיבור המתחיל ברצף אחד עם הפירוש.715

			עד כמה השיבוץ הוא חלק מהותי מסגנונו של הרמב"ן נוכל ללמוד מאותם מקרים של שיבוצים שבהם הוא מתכוון דווקא אל המשך הפסוק, שלא שובץ בדבריו בהקשר זה. כך למשל בפירושו לבראשית א יד: '"והיו לאותות", השינוי שיולידו ויעשו ממנו אותות ומופתים בשמים ובארץ דם ואש ותמרות עשן'. הדברים בנויים על פי הצירוף 'אותות ומופתים' המצוי פעמים אחדות במקרא, כגון 'וַיִּתֵּן ה' אוֹתֹת וּמֹפְתִים גְּדֹלִים וְרָעִים בְּמִצְרַיִם, בְּפַרְעֹה וּבְכָל בֵּיתוֹ לְעֵינֵינוּ' (דברים ו כב) או 'וְנָתַתִּי מוֹפְתִים בַּשָּׁמַיִם וּבָאָרֶץ: דָּם וָאֵשׁ וְתִימְרוֹת עָשָׁן' (יואל ג ג). הפסוק ביואל בא לפרש את הביטוי 'והיו לאותות', אך יואל מדבר על 'מופתים' ולא על 'אותות'. לפיכך 'מגייס' הרמב"ן את הפסוק בדברים, מצרף 'אותות ומופתים' ומעמיד את פירושו. המיוחד כאן הוא שלא רק הפסוק ששיבץ הרמב"ן שייך לענייננו, אלא אף הפסוק שאחריו: 'הַשֶּׁמֶשׁ יֵהָפֵךְ לְחֹשֶׁךְ וְהַיָּרֵחַ לְדָם לִפְנֵי בּוֹא יוֹם ה' הַגָּדוֹל וְהַנּוֹרָא'. פסוק זה, המתאר אף הוא שינויי טבע בגרמי השמים, השמש והירח, רלוונטי לא פחות מן הפסוק המשובץ בגוף הפירוש. הווי אומר: יש לעיין גם בהקשר הרחב וגם בהמשך הדברים של הפסוק המשתבץ. דומה שנוכל להמשיך ולהעלות שיבוצים רבים בעלי משמעות בדברי הרמב"ן ולבחון כיצד הקשרם הכולל 'מתחבר' אל הפירוש ומוסיף לו משמעויות לוואי ועומק המתקשרות לעצם העניין, ואולם במאמר זה לא באנו אלא להצביע על עצם התופעה. בדיקה מקפת של דרכי השיבוץ בכתיבתו של הרמב"ן היא עניין למחקר מקיף ומפורט בפני עצמו.716

			במאמרנו זה הצבענו על כך שהשיבוץ האמנותי אינו עניין לשירה ולפרוזה החרוזה בלבד, אלא גם לכתיבה עיונית, ויוצר מוכשר, דוגמת הרמב"ן, יודע לנצל היטב את הפוטנציאל הסגנוני הטמון בשיבוץ.

					692	מאחר שהפיוט הוא חלק מן התפילה, הוא זכה לפרשנות מקיפה כבר על ידי הקדמונים, אשר בצד פרשנות ודרשנות של התוכן התייחסו גם לענייני לשון. ראו, למשל, ספר ערוגת הבושם לר' אברהם בן עזריאל, מהדורת א"א אורבך, ירושלים תשכ"ג. וראו: א' מירסקי, 'פירושי המפרש ללשון הפיוט', הפיוט, ירושלים תש"ן, עמ' 478-490; מ' פרוכטמן, 'המפרש כעורך לשוני של פיוטים בימי הביניים', ר' צור וט' רוזן (עורכים), ספר ישראל לוין, תל אביב תשנ"ה, עמ' 277-288. הצגת לשון הפיוט בראשית הדרך של חוכמת ישראל היא אחת מתרומותיו הנכבדות של אבי חוכמת ישראל, יו"ט ל' צונץ. יש לציין במיוחד את התרומה המרכזית של מ' זולאי, מייסד חקר הפיוט על פי הגניזה (ראו: מ' זולאי, ארץ ישראל ופיוטיה — מחקרים בפיוטי הגניזה [ערך א' חזן], ירושלים תשנ"ו). קשה להפריז בתרומתו של זולאי הן מצד השיטה, הן מצד העיון הפילולוגי המקיף. דבריו משמשים בסיס לסיכומים, כגון ע' פליישר, שירת הקודש העברית בימי הביניים, ירושלים תשל"ה, וכן לדיון ולעיון נוסף, כגון י' יהלום, שפת השיר של הפיוט הארץ ישראלי הקדום, ירושלים תשמ"ה. מתוך כך נוצרה תשתית לעיון לשוני ביצירותיהם של פייטנים שזכו למהדורות מפורשות כגון ש' אליצור, פיוטי אלעזר ברבי קילר, ירושלים תשמ"ח; נ' ויסנשטרן, פיוטי ר' יוחנן בירבי יהושע, עבודת דוקטור, האוניברסיטה העברית בירושלים תשמ"ד; י' טובי, פיוטי רב סעדיה גאון, עבודת דוקטור, האוניברסיטה העברית בירושלים תשמ"ב, ע' הכהן, מחזור היוצרות של ר' שלמה סולימן אל סנג'ארי לפרשות השבוע, ירושלים תשע"ט, ועוד.

				

				
					693	אף כאן ראשית הדברים בצורך שהיה למדקדקי ימי הביניים להקדיש תשומת לב לענייני משקל וצחות בשירה, כפי שהיה נהוג בספרי הדקדוק הערביים. לתרומתם של חוקרים בני זמננו, ראו א' חזן, תורת השיר בפיוט הספרדי, ירושלים תשמ"ו, עמ' 135-136 בהערות; הנ"ל, לשון השירה העברית בספרד, האוניברסיטה הפתוחה תשנ"ו.

				

				
					694	בעניין זה הכול נסמכים על שולחנו של מ' גושן־גוטשטיין בדיסרטציה שלו משנת תשי"א, שראתה אור כעבור 55 שנה: מ' גושן־גוטשטיין, תחבירה ומילונה של הלשון העברית שבתחום השפעתה של הערבית (ערכו והתקינו ש' אסיף וא' מלמד), ירושלים תשס"ו. 

				

				
					695	דוגמה מובהקת לכך היא עבודת הדוקטור של צבי בצר, תורת הצורות של לשון התשובות במאה ה־19 (הפועל והכינויים), אוניברסיטת בר־אילן תש"ן.

				

				
					696	כגון ע"צ מלמד, מפרשי המקרא, א-ב, ירושלים תשל"ה; מ' מורשת, 'הרמב"ן כבלשן על פי פירושו לתורה', סיני, ס (תשכ"ז), עמ' קצג-רי; צ' בצר, הלשון הרבנית של ימי־הביניים, פרקים בתולדות הלשון העברית — החטיבה הביניימית, יחידה 7, האוניברסיטה הפתוחה תשס"א, עמ' 112-105.

				

				
					697	י' אבינרי, היכל רש"י מהדורה חדשה, א-ב, ירושלים תש"ם-תשמ"ה.

				

				
					698	י' פרנקל, דרכו של רש"י בפרושו לתלמוד הבבלי, ירושלים תשל"ה. הוא מגלה, למשל, כי גיוון הלשון ושינויים בה בפירושים החוזרים על עצמם הם מיסודות סגנונו של רש"י וחלק מדרכו הדידקטית, שם, עמ' 123.

				

				
					699	ראו, למשל, א' חזן, 'מלאות הסגנון בפירוש רשי למקרא', צ"א שטיינפלד (עורך), רש"י — עיונים ביצירתו, רמת גן תשנ"ג, עמ' 87-96; וראו לאחרונה עיוניהם של ח' גמליאל, רש"י כפרשן וכבלשן: תפיסות תחביריות בפירוש רש"י לתורה, ירושלים תש"ע; א' שוה, העברית של רש"י על פי כתבי יד נבחרים של הפירוש לתורה, האוניברסיטה העברית בירושלים תשע"ז.

				

				
					700	ראו חזן (לעיל הערה 10), עמ' 88-89.

				

				
					701	ראו מלמד (לעיל הערה 7), עמ' 983.

				

				
					702	ח"ד שעוועל, פירושי התורה לרמב"ן, ירושלים תשי"ט, עמ' 13.

				

				
					703	תיזכר לטוב נחמה ליבוביץ ע"ה שמדי פעם בפעם הפנתה את תשומת הלב למשמעויות שימושיו של רמב"ן בלשון הפסוקים המשובצים על ידיו. וראו, למשל, ספרה עיונים חדשים לספר שמות — בעקבות פרשנינו הראשונים והאחרונים, ירושלים תשמ"ד, עמ' 120; וכן בעיוניה לפרשת ויקרא בעקבות פרשנינו הראשונים והאחרונים, ירושלים תשמ"ג, בוויכוח הרמב"ן עם הרמב"ם בענייני הקורבנות, עמ' 12-13. 

				

				
					704	על שירתו של הרמב"ן, ראו ח' שירמן, תולדות השירה העברית בספרד הנוצרית ובדרום צרפת (עדכן והשלים: ע' פליישר), ירושלים תשנ"ז, עמ' 322-329, וראו ביבליוגרפיה והשלמות בהערותיו של ע' פליישר שם. 

				

				
					705	ד' ילין, תורת השירה הספרדית, ירושלים תשל"ח3, עמ' 118-149.

				

				
					706	ד' פגיס, חידוש ומסורת בשירת החול, ירושלים תשל"ו, עמ' 70-77.

				

				
					707	כלומר קיום מצוות עונה (רמב"ן, מהד' שאוואל, תורת חיים, שמות כא, ט-י), ומוות, פרייה ורבייה (שם, ויקרא יח ו).

				

				
					708	על הרמיזה ראו דברי ילין, תורת השירה הספרדית, ירושלים ת"ש, עמ' 103-118.

				

				
					709	שעוועל (לעיל הערה 13), א, עמ' שצז-תב. לשורות הנדונות ראו שם, עמ' ת. דיון בַּשיר ראו: שירמן (לעיל הערה 15), עמ' 235-324; ובעיקר בהערותיו של פליישר, שם.

				

				
					710	לעומת פועלי השבח המתארים את הזקנה: 'נגאלו, ינחלו... נדגלו, נאצלו, שכלו' ועוד.

				

				
					711	ראו על כך: א"מ ליפשיץ, 'צרפתים וספרדים', כתבים, א (תש"ז), עמ' קצז-רט.

				

				
					712	'ולפי דעתי העושה טובה חינם ייקרא נדיב, ומשלם רעה למי שהטיב עמו ייקרא נבל, והוא שאמר (יש' לב ה) "לא יקרא עוד לנבל נדיב", כי הוא הפכו, ולכך אמרו על נבל הכרמלי "כשמו כן הוא נבל שמו ונבלה עמו" (שמ"א כה כה). ייתכן שיקרא כן בעבור שהוא נופל מבני אדם כאשר יאמר (יש' א ל) "כאלה נובלת עליה" כמו נופלת עליה, ויקראו המתה נבלה שנפלה לארץ ומתה כמו שאמר (שו' יד ח) "לראות את מפלת האריה"...'

				

				
					713	ראו גושן־גוטשטיין (לעיל הערה 5); ב' קלאר, 'לדרכי הרחבת הלשון העברית בימי הביניים', מחקרים ועיונים, תל אביב תשי"ד, עמ' 31-41; וראו א' ממן, 'העברית המושפעת מן הערבית', מחניים, 1 (טבת תשנ"ב), עמ' 116-118. לגבי הרמב"ן, ראו ר' ישפה, 'הרמב"ן והערבית', תרביץ, נז (תשמ"ח), עמ' 93-67. 

				

				
					714	ואף זו מתכונות סגנונו של הרמב"ן, ובדומה לרש"י, וכפי המקובל בסגנון העברי המעדיף את הדיבור הישיר על סיפור דברים בעקיפין. ראו: א' מירסקי, 'בלשון אומרו', הפיסוק של הסגנון העברי, ירושלים תשל"ח, עמ' צ-קטו.

				

				
					715	בדבר זה דומה דרכו של רמב"ן לזו של רש"י. ראו חזן (לעיל הערה 10), עמ' 88-89.

				

				
					716	עבודה סמינריונית בנושא זה נכתבה בשעתו בידי י' עופר, היום פרופ' י' עופר, בהדרכתי. כמה מן הדוגמאות הן פרי חיפושו ולימודו.

				

			

		
	
			לובה חרל"פ

			סוגיית האותיות השורשיות והשימושיות והזיקה אל תפיסת השורש העברי במשנתו של מנחם בן סרוק הספרדי

			במאמר זה מטרתנו לבדוק את הקשר של החלוקה המקובלת בדקדוק העברי בימי הביניים, בין האותיות השורשיות לאותיות השימושיות, אל תפיסת השורש של מנחם בן סרוק, המדקדק העברי שחי בספרד במאה העשירית (920–970). לטענתנו, ההתקדמות הגדולה שעשה מנחם בתפיסת השורש העברי לא הוערכה בדרך כלל במחקר. אומנם נשמעו קולות חשובים שהכירו בתרומתו להתפתחות תורת השורש,717 אך גם הם לא ביססו אותה, ומכל מקום היא לא הובהרה דיה. כפי שננסה להוכיח, לחלוקה בין האותיות השורשיות ובין האותיות השימושיות ולמיון הפנימי של קבוצת האותיות השימושיות שעשה הייתה השפעה מכרעת על התגבשות תפיסת השורש שלו, כפי שהיא עולה מן ההקדמה למילונו 'מחברת'.718 השאלות שננסה לענות עליהן בחיבור זה הן אפוא מהי תפיסת השורש של מנחם, המשתקפת מהקדמתו ל'מחברת'? מה הוביל אותו לתפיסה זו? ועד כמה רחוק היה מתפיסת השורש של דונש־אדניה ושל יהודה חיוג'?

			מעמד אותיות הא"ב העברי כקדימון לתפיסת השורש

			בספרות הדקדוקית בימי הביניים נדונה חלוקת העיצורים, כלומר האותיות המסמנות אותם בכתב,719 ל"שורשיות" ול'שימושיות'. 

			בהכללה נאמר שה'שורשיות' הן האותיות המרכיבות את השורש, ואילו ה'שימושיות' לעתים מרכיבות את שורש המילה ולעתים באות כאותיות נוספות בשימושים שונים. ל'שורשיות' כינויים נוספים בכתבי המדקדקים, למשל אותיות 'יסוד' (אצל רס"ג ומנחם), 'רוכבים' או 'נקבות' (בספרות הקראית). גם ל'שימושיות' כינויים נוספים, כגון 'תוספות' (אצל רס"ג באגרון), 'משרתות', 'אותיות למלאכה' (אצל מנחם), 'בנוי', 'מבנייה', 'בניינים', 'מורכבים' או 'זכרים' (בחיבורים קראיים).720 אך כל אימת שנרצה לציינן בהכללה, נכנה אותן להלן 'אותיות שורשיות' ו'אותיות שימושיות'. 

			בספרות המחקר לא הרבו לעסוק בתפקידיהן של האותיות השורשיות והאותיות השימושיות ובמשמעות העיסוק בסוגיה זו. בעבר ניתן עיקר תשומת הלב לסימנים המנמוטכניים של שתי הקבוצות (שלעתים מנציחים את שמו של המדקדק היוצר) ולהבדלים בין המדקדקים בנוגע לאופני החלוקה ולפרטיה.721 במחקר בן דורנו עמד אהרן ממן על החלוקה האמורה ככלי ארגוני כמסגרת הרצאה לרעיונות הדקדוקיים וכן על זיקתה לתפיסת השורש,722 ודן בקר הציג את מקורותיה הערביים של חלוקה זו ואת השתקפותה במשנתם של המדקדקים העבריים בימי הביניים, במיוחד במשנתו של אבן־ג'נאח.723 

			כפי הנראה, רב סעדיה גאון (882–942) הוא אשר חולל לראשונה את המיון הנדון. כפי שהראה בקר, רס"ג ייבא את המיון הזה אל הדקדוק העברי ממדקדקי הלשון הערבית, קודמיו ובני דורו: סיבויה, אלמאזני, אלמברד, אבן אלסראג' ואבן דריד.724 מעט מאוחר לו מוצאים דיונים מעין אלה אצל המילונאי הקראי דוד בן אברהם אלפאסי, בעל ג'אמע אל אלפלאט'. אחריהם נדון נושא זה אצל מנחם בן סרוק ואצל בר־הפלוגתא שלו, דונש בן לברט, ועוד אצל רבים, קראים ורבניים, עד ימי הביניים המאוחרים ואף אחריהם, אך הוא נעדר אצל חיוג' (מהטעם שיובהר בהמשך). 

			להבהרת הרקע נתאר בקצרה את שיטת רס"ג: בהקדמתו העברית ל'אגרון'725 הוא חילק בין ה'יסודות' ובין ה'נוספות' [=מילים שיש בהן תוספת] או ה'נהְפּכות'.726 היסודות הם צורות שמניות לא נטויות,727 צורות המשמשות 'שלד' קבוע בלשון, כהגדרתו של דותן.728 הנהְפּכות מכילות שלושה סוגים: שמות בריבוי, שמות בנטייה והפעלים על נטיותיהם. יש אותיות הבאות רק 'על היסודת', הלוא אלו האותיות השורשיות (11 במספר), וישנן שבאות הן ב'יסודות' והן ל'תוספת' — האותיות השימושיות (11 במספר). האותיות ל'תוספת' נחלקות אצלו לשני סוגים: אותיות 'בשלום כה', הבאות בתחילת הצורות הנטויות, ואותיות אית"ן, הבאות בראש הפעלים הנטויים בעתיד.729 

			כפי שרואים, שיטתו של רס"ג בנדון היא גולמית למדי, שכן בבסיסה עומדת צורת היסוד, שהיא אחת מצורות הלשון, ולא השורש, שהוא מהות מופשטת שאינה מייצגת סימן לשוני (=מילה) בשפה.730 גם במיון בין שני סוגי השימושיות הוא אינו כולל את מגוון המופעים האפשריים של האותיות השימושיות, שכן הוא מתייחס רק לחלק מן המופעים — למה שקרוי בפינו אותיות השימוש ואותיות אית"ן; הוא אינו מזכיר את המוספיות הסופיות, הבאות ככינויי הקניין וכצורני הריבוי בשם, וגם לא את המוספיות הסופיות לפועל (צורני הקניין). עם זאת, הוא הראשון בדקדוק העברי שעסק בעצם המיון של האותיות לשני סוגים מבחינת השימוש. וחשוב לא פחות: הוא תולה את ההבדל בין צורת היסוד לצורה ה'נוספת' בהופעתן של האותיות השימושיות (בלשונו: ה'תוספות'). בכך נתן כיוון לתפיסת השורש מאוחר יותר. כן רואים שהוא פתח את הדרך לחלוקה משנית של האותיות השימושיות (אף כי כאמור רק חלקית), שכן בתפקידן כשימושיות, הן נחלקות אצלו לשתי רמות של הדיקה: שימושיות הטפולות ליסוד (בשלום כה, ז"א וי"ו החיבור, שי"ן הזיקה, ה"א הידיעה, בכל"ם), ושימושיות המקדימות לפועל בעתיד (אית"ן), שהן חלק מתבניתו. 

			אשר לסימנים המנמוטכניים: לפי עדות אדניה נתן רס"ג בשורשיות את הסימן 'טח ספר גזע צדק', ולשימושיות — 'איתן בשלום כה'.731 סימן נוסף שנתן רס"ג לשימושיות הוא 'האובים כשתלן'.732 נציין שהסימנים שנתן שלטו בספרות הדקדוקית במאות שלאחריו, ובמיוחד בלט בעמידותו הסימן לשורשיות 'טח ספר גזע צדק', שבו השתמשו בהמשך הזמן גם מנחם (בחילוף מ'טח' ל'חט') ותלמידיו, יוסף הקוסטנדיני (בעל עדת דבורים), ראב"ע ויהודה הדסי (בעל אשכל הכפר ומי שאצלו בא הסימן בשינוי סדר המילים.733 

			כאמור לעיל, גם המילונאי הקראי דוד בן אברהם אלפאסי בן המאה העשירית חילק בין האותיות השורשיות לשימושיות, אך לא נתן בהן סימנים.734 לפי גולדנברג,735 שיטתו בסידור ערכי מילונו וכן הטרמינולוגיה הערבית שנקט משתקפות בשיטת מנחם, שבה נדון להלן.

			מנחם בן סרוק ומעמדו בתולדות התפתחות הדקדוק העברי

			מקובל כי מנחם בן סרוק הוא המלומד הראשון שכתב מילון עברי בעברית על אדמת ספרד — 'מחברת'. כאמור לעיל, חלקו בהתפתחות הדקדוק העברי לא הובלט במחקר הקלאסי. אומנם המלומד ב"ז בכר העריכוֹ כמי שהתייגע ביצירת טרמינולוגיה בעברית וכמי שעשה את הניסיון הראשון לסדר את אוצר המילים של התנ"ך על פי שורשים הן בעקביות, הן בדייקנות.736 אך דומה שגישתו הטהרנית קבעה את תדמיתו כפילולוג שמרן ולא כמחדש, ואף יש שהגדירו את משנתו כ'נסיגה לאחור בהתפתחות העברית'.737 רק בסוף המאה ה־20 החלו להישמע קולות (שנביאם בהמשך) ובהם הערכות חדשות על פיתוח תורת השורש אצל מנחם ועל תרומתו להתפתחות הדקדוק העברי. לכיוון שרווח בדורות תרמו להערכתנו דברי אברהם אבן עזרא (1089–1167) בספרו שפה ברורה, שנכתב כ־200 שנים לאחר זמנו של מנחם:738 

			כל הקדמונים היו אומרים שורש יצר צר לבדו ושורש שב ככה... וככה ימצאו ברובי הפיוטים הקדמונים... זאת היתה דעת ר' יהודה בן קריש ור' מנחם בן סרוג, רק ר' אדונים הלוי הקיץ מעט משינת האִוֶּלֶת, כי הנזכרים תרדמות השם נפלה עליהם, ויפקח אלוקים את עיני ר' יהודה ב"ר דוד הנקרא חיוג' להכיר אותיות הנוח ואיך הם נוספי' ונעדרי' ומתחלפי'.739

			לפי דבריו, מייסדי השיטה התלת־עיצורית של השורש העברי הם שניים: ר' אדונים הלוי (המאה העשירית), המקובל כיום במחקר בשמו אדניה,740 ור' יהודה חיוג' (המחצית השנייה של המאה העשירית ותחילת המאה ה־11). לעומת זאת, בין הקדמונים בעלי התפיסה הדו־עיצורית מנה אבן עזרא את הפייטנים,741 את המדקדק יהודה בן קוריש742 ואת מנחם בן סרוג [=סרוק].743

			אין ספק בחשיבות עדותו של אבן עזרא. דבריו על אודות מנחם אכן משקפים את שיטתו כפי שהיא עולה מערכי המילון של ה'מחברת'.744 וכפי שהוכח במחקר, גדול חלקו של אדניה בקידום רעיון השורש העברי בעל שלושת העיצורים, ובתורתו ניכרת התקדמות רבה בכיוון זה.745 גם אין עוררין על כך שיהודה חיוג' הוא אבי תורת השורש העברי. אך באשר לתפיסת השורש של מנחם בן סרוק, נראה לנו שעדיין לא באה על דיוקה. 

			להארה מחודשת של מקומו של מנחם בסוגיה זו תרם בשעתו גדעון גולדנברג,746 שקבע, 'הראשון שעמד על כך שהצורן הלקסיקלי הבסיסי בעברית נדרש, ככלל, להיות שלשי, היה מנחם בן סרוק'.747 קביעה זו סימנה מהפך בהערכת מקומו של מנחם בתפיסת השורש העברי. 

			במסגרת זו נמשיך לבסס את התפיסה הזאת תוך פיתוח כמה הבחנות במשנתו. 

			שיטת מנחם — מן הדיון במעמד האותיות אל תפיסת השורש

			בהמשך לקודמיו, מנחם עסק בפיתוח מיון האותיות לשורשיות ולשימושיות. הוא מקדיש לכך את עיקר ההקדמה ב'מחברת'.

			כמו אצל רס"ג ואצל אלפאסי, החלוקה היא ל־11 אותיות שורשיות מול 11 אותיות שימושיות. כאמור לעיל, השורשיות מסומנות בעקבות רס"ג: 'חט ספר גזע צדק'. את סימן השימושיות המציא בעצמו: 'שמלאכתו בינה'.748 וכך כתב בהקדמתו ל'מחברת':749 

			הנה כח משפט האותיות למחלוקות תוצאותם: עשתי עשרה מהם מיוסדים ונשרשים ועומדים בכוחם ואין להם מלאכה זולתי יסוד, ואלה הם: חט ספר גזע צדק.750 

			הוא מציין חמש אותיות — כוונתו לאותיות תימנ"ה — אשר אינן שייכות לקבוצה זו, אך לפעמים נראות שייכות אליה:

			ויש חמש מעלות [=לפי ההקשר 'מעלות' במשמע 'מיוחדות': כוונתו לחמש האותיות תימנ"ה שבשמן הוא נוקב בפירוש בהמשך. ראו להלן] לאותיות מהאותיות האלה [=השימושיות] מיוסדים ונשרשים במלים, גם המה יחדו ישרתו המלה בפנים אחרים, ונראים בתחלת המלה כנשרשים שעומדים בחזקתם, ולעת מקרה יעלו מן המלים [מדוגמותיו: 'תֹאנה הוא מבקש'/ 'אנה לידו' (שמות כא 13) — שורש א"נ; 'הלך לו'/ 'ללכת ארצה כנען' — שורש ל"כ].

			והוא ממשיך ומונה את קבוצת 11 האותיות השימושיות:

			גם עשתי עשר הנשארים המועדים לשרת כה הם מחלקים לשתי מחלקות: משרתים רעיהם ואחרי הוודעם לשרת שבים בפנים אחרים ונאחזים באחיזת עקר [=משתתפים באותיות השורש],751 ובעמוד חציים לשרת חציים — יכון הלשון היטב. ואלה הם: שמלאכתו בינה. 

			...וראו גם ראו איך ישרתו עשתי עשר אותיות המלה [=רד] באמרך 'ארדה נא' 'ברדת היער', 'הורד עדיך', 'והורד המשכן'...

			ואלה הן האותיות החמשה הנראים כנשרשים ועומדים עמדת מיוסדים ויעלו לעת מקרה. אלה הם מבלעדי תוצאותם ומיני תולדותם: תימנה [עתה ציין במפורש את חמש האותיות המיוחדות שנזכרו לעיל].752 

			שלא כרס"ג, שדיבר על 'יסוד', מנחם כבר הכיר את מושג השורש והשתמש במונח זה וגם בחבריו — 'יסוד' ו'עקר'.753 בדרך כלל סברו החוקרים שלשיטת מנחם השורש מורכב מן האותיות המצויות במילה על כל מופעיה ועל כל נטיותיה, מה שקרוי במחקר 'האותיות היציבות'754 או 'השורש המינימלי'.755 לפי זה, בתפיסתו ניכרת התפתחות קלה לעומת תפיסת היסוד אצל רס"ג: לעומת רס"ג, מנחם מסמן יסוד יציב וברור שאפשר לראותו כשורש מורפולוגי, שורש הנשען על סוגים מסוימים של אותיות שאותן זיהה בבירור. אף מבחינת ההפשטה יש התקדמות: להבדיל מהיסוד של רס"ג, השורש של מנחם נשען על עיצורים בלבד, ללא תנועות, ואינו נהגה.756 כבר אין מדובר אפוא בצורה לקסיקלית קונקרטית (יסוד) אלא במיצוי המורפולוגי שלה, בשורשה. אך כפי שנראה להלן, השינוי בתפיסתו של מנחם אף משמעותי יותר, שכן מתפיסת האותיות היציבות הוא הגיע להכרה במתכונת השלשית של השורש העברי.

			בין 'שורשיות' ל'נשרשים' 

			ועוד הבחנה מצאנו בדברי מנחם: את האותיות המרכיבות את השורש כינה 'נשרשים'. ודוק, יש הבדל בין 'נשרשים' ובין 'שורשיות'. לא כל הנשרשים משתייכים לקבוצת השורשיות, שכן יש שורשים המכילים אותיות השייכות לקבוצת השימושיות (למשל אל"ף ב'אבק'). קבוצת השימושיות היא אפוא רב־תכליתית: חבריה 'משמשים' וגם 'נשרשים'. לעומת זאת, כל השורשיות משתייכות לנשרשים. כפי שנראה בהמשך, הבחנה זו חשובה להבנת דרכו של מנחם אל ההכרה בשורש השלשי.

			חלוקת השימושיות: שימושיות מוספיות, שימושיות נשרשות יציבות, שימושיות נשרשות בלתי יציבות

			וכלל נוסף קבע מנחם, והוא פיתוח חשוב לענייננו: 

			ודע כי כל המלה המשלשת משלש אותיות הנשרשים היא עומדת בכוחה ולא ישרתנה אות מכל האותיות, כי יש די בכוחה ומלואתה. אבל המלה השנויה משתי אותיות והנאחדת מאות אחת, היא ראויה לשרת [=כנראה 'לשרת', במשמע לקבל שירות] עקב קוצר גזרתה על כי לא תעמוד המלה הקצורה כי אם במשרתים אשר במראשיתה או באחריתה...757 

			כלומר, שורשים שלשיים אינם צריכים לסיוע נוסף מהאותיות השימושיות,758 ואילו שורשים קצרים (בני אות אחת או שתיים) נעזרים בדרך כלל באותיות נוספות מקבוצת השימושיות, למשל: תי"ו, שהיא שורש 'נאחד מאות אחד' (בלשונו) נעזר בנו"נין — נתן, אתן; שי"ן, מלשון 'לֹא נָשִׁיתִי' (ירמיהו טו 10) וכן מלשון 'יִשְׂרָאֵל לֹא תִנָּשֵׁנִי' (ישעיהו מד 21) ועוד — נעזר בנו"נין,759 אך אלו אינן נשארות בכל צורות הנטייה, שכן בנטיות מסוימות הן נופלות (למשל ב'לתת' וב'מתת' הנו"נין נעדרות). 

			מניתוח מכלול דבריו של מנחם עולה שמבחינת מעמדן של השימושיות, הוא מבחין בהן בשלושה שימושים בסיסיים: הראשון — שימושיות מוספיות, כלומר אותיות כמו ו"ו החיבור ושי"ן הזיקה, או אותיות הנוספות לתבנית הפועל או לשם (ולא נכללות בשורשיהם), כמו המ"ם ב'מחסה'); השני — שימושיות נשרשות יציבות, 'נאחזים באחיזת עקר', כמו אל"ף ב'אבק'; השלישי — שימושיות נשרשות בלתי יציבות, אותיות חיזוק לשורשים קצרים, שאינן קיימות בהם תמיד, כמו למשל הנו"נין ב'נתן', ששורשו תי"ו, והנו"ן ב'נשני', ששורשו שי"ן, והבי"ת ב'סובב', ששורשו ס"ב. הווה אומר, בצד שימושיות מוספיות, יש שימושיות נשרשות יציבות ושימושיות נשרשות בלתי יציבות, הבאות רק לעתים, לשם 'חיזוק'.760 

			נציין שבדוגמאותיו (לעיל) לא הבחין מנחם בין השימושים השונים של השימושיות: למשל, הוא לא הבחין בין האל"ף ב'ארדה נא' ובין הבי"ת ב'ברדת יער' (כעולה מדבריו במובאה לעיל). שתי השימושיות האלו באות אצלו ברשימה אחת, ללא הפרדה בין סוגי השימושים. כן לא הבחין בין התי"ו של 'תֹאנה' והמ"ם של 'מחסה', שהן תוספות לתבנית, ובין הה"א של 'הלך' והיו"ד של 'יצא', שהן אותיות חיזוק לשורשים ל"ך וצ"א (בהתאמה). כל הארבע באות בקבוצה אחת, ללא הבחנה בין השימושים השונים. 

			אף שלא הפריד בין סוגי האותיות הנוספות האלו, הוא הגדיר לראשונה שני סוגים חדשים של אותיות שימושיות: מה שקראנו לו 'שימושיות נשרשות יציבות' ומה שכינינו 'שימושיות נשרשות בלתי יציבות'. למעשה הסוג האחרון הוא ההבחנה המשמעותית והמכוננת מבחינתו, ולדעתנו זהו עיקר חידושו ומה שהוביל אותו להכרה בשורש התלתי, כפי שיבואר בהמשך. 

			סוג לעצמו הוא השורשים שהאות האחרונה שלהם נכפלת: 

			וכה יכפלו האותיות במלים בתחלתם ובאחריתם: דע כי האותיות האחד עשרה המוכנים לשרת ומועדים למלאכה [=השימושיות] כלם נכפלים בתחלת המלים ובאחריתם מפה ומפה משתי קצותיהם זולתי אל"ף לבד אשר לא יכפל בסוף המלה... וגם כה יכפלו באחרית המלים: סובב [ערך 'סב' ב'מחברת'], חוגג [ערך 'חג'], דובב [ערך 'דב'], נודד [ערך 'דד'], לגבהה [ערך 'גבה'], לגזז [ערך 'גז'], אשוחח [ערך 'שׂח'], לשוטט [ערך 'שט'] הסוכך, מחולל [ערך 'חל'], ארומם [ערך 'רם'], חונן [ערך 'חן'], נוסס [ערך 'נס'], להתרועע [ערך 'רע'], ינופף [ערך 'נף'], קצץ [ערך 'קץ'], מחקק [ערך 'חק'], תשתרר [ערך 'שר'], בושש [ערך 'בש'], ממתת [ערך 'מת']... נמצאו האותיות המשרתים נכפלים מפה ומפה [כלומר גם לפני ה'מילה' וגם לאחריה, כמו בדוגמה האחרונה — 'ממתת'], ויתר האותיות [=השורשיות] נשתוו עמהם באחרית ולא בתחלה [=כמו 'חוגג'] זולתי יוד לבדו אשר לא יכפל.761 

			מנחם הראה כי בדגמים אלה, שבהם האות האחרונה של השורש נכפלת (רובם דגמי 'פולל' ו'פועע' בלשוננו, מהגזרות הקרויות בפינו נע"ו וע"ע, אך ראו גם 'לגבהה' מערך 'גבה'), אות זו יכולה להיות כמובן גם שורשית וגם שימושית: כאשר אות השורש השנייה היא אות שורשית (כמו 'נף' ו'חג') — האות הנכפלת היא שורשית; וכאשר השורש מסתיים באות שימושית (נשרשת, כמו 'סב' ו'חל') — האות הנכפלת היא שימושית. הכול לפי אותיות השורש.762 

			שורש מילוני מול שורש מהותני

			על רקע זה נוכל לקבוע שאצל מנחם באים שני סוגים של שורשים: האחד הוא השורש המילוני, המוצג כמהות הכוללת את האותיות השורשיות ולעתים גם את השימושיות ה'נאחזות' בו, קרי האותיות היציבות, המופיעות בכל נטיות הפועל. שורשים מסוג זה (הקרויים בפיו 'יסודות המלים'763) הם המוצגים במילונו, ועל סמך מופעיהם קבעו החוקרים בעבר את אמות המידה המקובלות בתפיסת השורש של מנחם. הסוג האחר הוא מה שנקרא השורש המהותני. שורש זה מורכב מאותיות שורשיות ומאותיות שימושיות הבאות לעתים כאותיות חיזוק המעבות את השורש הקצר ומביאות אותו לתבנית של שורש שלשי לפחות. אומנם 'שורשים' מעין אלה לא הופיעו בראשי הערכים ב'מחברת', אך נרמזים בהקדמתו שם כפי שראינו.764 

			נעיר שהבחנה זו יש בה דמיון מה להבחנה שעשה ג'ופרי כאן (Khan) במשנתו של יוסוף אבן־נוח בין היסוד המורפולוגי (word-based morphology) ובין מהות המילה (word’s essence, או בערבית: jawhar), שמשמעותה, לפי כאן, 'הישות הבסיסית של מילה ברמה מופשטת' (בניגוד ליסוד המורפולוגי שלה).765 אומנם שני המדקדקים הם בני המאה העשירית, אך ספק אם הושפעו זה מזה, שכן אבן־נוח פעל בירושלים ומנחם ישב בקורדובה. 

			נשאלת השאלה מדוע לא ערך מנחם את מילונו לפי תובנותיו המתקדמות (העולות בעיקר מהקדמתו ל'מחברת'), אלא דבק בהצגת 'יסודות המילים'. ייתכן שחשב כי זוהי השיטה העדיפה מבחינה פרקטית ודידקטית: הלוא המעיין במילון אינו מעוניין בחקירת השורשים ובדרישתם אלא במציאת מילים בנוחיות. למעיין זה כיוון מנחם את מילונו, ולכן דבק בשיטת יסודות המילים, בדומה לדוד בן אברהם אלפאסי.

			חלוקת האותיות לשורשיות ושימושיות וכן חלוקת האותיות השימושיות לשלושה סוגים, ובייחוד הקביעה כי יש שימושיות המשמשות כאותיות חיזוק לשורשים ה'קצרים' — היו אפוא המסלול שהביא את מנחם לתפיסה השלשית של השורש. מכאן נסללה גם הדרך לתפיסת חיוג', שהרי כבר הועמדה ההכרה ביסוד השלשי של השורש העברי וכן במציאות של שני סוגים של אותיות שורש: אלו שקיימות בו תמיד ואלו שעתים באות בו ועתים חסרות, עתים נראות ועתים נעלמות, ובכל זאת קיימות ברקע ונצרכות לחזק. תובנות אלו הן לדעתנו הבסיס שהוביל לתפיסת השורש השלשי בבית המדרש של חיוג'.

			בין מנחם לחיוג'

			לאור הנאמר, כיצד נגדיר את התוספת שהוסיף חיוג' על שיטת מנחם? חיוג', שמקובל לראותו כתלמיד של מנחם,766 כנראה ספג ממנו את תורתו, אך הוסיף עליו. להבנתנו, ההבדל בין השניים מתבטא בשני מישורים: (א) במישור הכמותי: חיוג' מוסיף לסוגיה את הטוטאליות שבתפיסתו. הוא אינו מבדיל בין שורש מילוני לשורש מהותני־תיאורטי, בין שורש הנראה מן השטח ובין שורש במבנה העומק. לדידו, כל השורשים בנויים על בסיס שלשי — כך להלכה וכך למעשה; (ב) במישור האיכותי: חיוג' נעזר בדקדוק הערבי וחידש את המושג 'סאכן לין' — בתרגומו של ראב"ע: 'נח נעלם'. על פיו השלים את המקרים שבהם לא הייתה למנחם אפשרות לייצר מסגרת שלשית, שכן הוא יכול היה להצביע רק על אותיות שנפלו, ואילו חיוג' הוסיף לתבנית השלשית גם את 'הנח הנעלם', שהוא יסוד מופשט בעל כמה ביטויים: באמצעות אותיות או"י, באמצעות תנועה גדולה או באמצעות טעם.767 רעיון זה לא היה יכול להתממש אצל מנחם הטהרן, שסירב להיעזר ברעיונות המבוססים על הדקדוק הערבי לצורך פיתוח הדקדוק העברי ובחר להעמיד את דקדוקה של העברית רק מתוך העברית. לכן השאיר כמה יוצאים מן הכלל, שלגביהם טען שאין להשלימם ב'אותיות חיזוק', כדבריו: 'אבל יש בלשון הזה מעט מזער מלים קצורי גזרה אשר לא יעמדו במשרתים כי יש די בכוחם לפי קצרתם'.768 כוונתו הייתה כנראה לשורשי ע"ו/י' אשר בהם לא זיהה אפשרות להשלמה ולחיזוק כיוון שלא הכיר ב'נח הנעלם'. חיוג', שחש חופשי ממוסרות הטהרנות, העמיד את תפיסת 'הנח הנעלם' בדקדוק העברי, וזה עיקר חידושו.

			שלא במפתיע לא עסק חיוג' בחלוקת האותיות לשורשיות ולשימושיות. גם ההבחנה שעשה מנחם בין סוגי השימושיות לא עניינה אותו. חיוג' התעניין באופן נרחב בתכונותיהן של או"י, 'חרוף אללין' ו'חרוף אלמד', 'אותיות הנח וההמשך' (בתרגום אבן עזרא), שכן הבנת תכונותיהן של אותיות אלו הייתה הבסיס לשיטת 'הנח הנעלם' שגיבש. אך את החלוקה לשורשיות ולשימושיות לא הזכיר, שכן לאור תפיסת השורש שלו מתייתרת ההבחנה ביניהן. מעתה אין מדברים על אותיות, על סוגיהן ועל דרכי הצטרפותן, אלא על מבנה ברור וסכמתי של פ"א הפועל, עי"ן הפועל ולמ"ד הפועל.769

			דברי סיום

			כפי שהראינו, המיון לסוגי האותיות, ויותר מזה, ההבחנות בין סוגי התפקודים של השימושיות — שימושיות מוספיות, שימושיות נשרשות יציבות ושימושיות נשרשות בלתי יציבות, הבאות כאותיות חיזוק לשורשים קצרים — הובילו את מנחם להכרה בדגם התלת־עיצורי של השורש, רעיון שלא הובע לפניו בדקדוק העברי. כפי שהואר במחקר, אדניה קידם ביותר את רעיון השורש העברי, וזה גובש במשנת חיוג'. אך כפי שכבר הדגיש גולדנברג,770 לא התפיסה השלשית של השורש היא עיקר חידושו של חיוג', אלא תפיסת 'הנח הנעלם' היא 'קפיצת המדרגה' שלו; היא שאפשרה לו להציג תפיסה קוהרנטית של השורש השלשי בכל מקרי הפועל, כולל בשורשים הקרויים אצלנו נע"ו/י'. מנחם, מכל מקום, הקדימם בהכרה בדגם השלשי של השורש העברי. לפי דרכנו הבחנו אצלו בין תפיסת השורש המילוני, במישור השטח, ובין תפיסת השורש המהותני, במישור העומק, שבו נטוע חידושו.

			הכיצד, אם כן, התעלם ראב"ע (בדברים שהבאנו בראש מאמר זה) מתרומתו החשובה של מנחם? ייתכן שמה שהכריע אצל ראב"ע לא היה ההקדמה שכתב מנחם למילונו ה'מחברת', שבה הביע את תפיסתו המתקדמת, ולא אמירות תיאורטיות שזרע פה ושם, אלא אופן העמדת הערכים במילון. כלומר לא הרעיונות שהביע הם שהשפיעו על הערכת מפעלו, אלא ממד הביצוע הוא שקבע. עוד ייתכן שחשב שרעיונותיו של מנחם היו בוסריים למדי, שכן מנחם לא הכיר ב'נח הנעלם', ולכן לא ראה צידוק לשייכו למהפכה בתפיסת השורש העברי. הוא העמידו עם הפייטנים ועם יהודה בן קוריש בצד השמרני של המחשבה הדקדוקית, בלי להכיר בטובת ההתקדמות שעשה בסוגיית שלשיות השורש.

			הגם שלדעתנו לא קבע ראב"ע את מקומו הראוי של מנחם במפת התפתחות הדקדוק העברי, מנחם, ככל הידוע לנו, הוא שהכיר לראשונה בשורש השלשי כדגם בסיסי — בעיקר בעקבות ההבחנה שעשה בין הנשרשים היציבים ובין הנשרשים הבלתי יציבים — ובכך תרומתו. 

			

			
				
					717	וראו על כך בהמשך, להלן.

				

				
					718	להבדיל מהתפיסה העולה מערכי המילון ובה דנו רבות במחקר (ראו להלן).

				

				
					719	כידוע, מדקדקי ימי הביניים לא השתמשו במונח 'עיצורים', אלא במונח המציין את סימונם בכתב — 'אותיות', וזאת כנראה משום שהתייחסו ללשון הכתובה ולסימניה. במאמר זה ננקוט את לשון המדקדקים בימי הביניים.

				

				
					720	למשמעויות של הכינויים המצויים בספרות הקראית ראו: L. R. Charlap, Language and Textuality in Byzantine Karaism – Grammatical Concepts, Biblical Text Traditions, and Hermeneutic Aspects in the Constantinople Center (Late 11th-First Half of 14th Centuries, Wiesbaden 2019, p. 45, note 68.

				

				
					721	ראו: D. Rosin, ‘The Meaning of the Mnemonic for the Radical and Servile Letters in Hebrew’, Jewish Quarterly Review, 6(3) (1894), pp. 475-501; וראו הנספח שייחד נחמיה אלוני ל'סימני הזיכרון הדקדוקיים ב"האגרון"', נ' אלוני, האגרון — כתאב אצול אלשער אלעבראני מאת רב סעדיה גאון, ירושלים תשכ"ט, עמ' 140–146. על סימני הזיכרון בספרות היהודית בימי הביניים, ובכללם סימני הזיכרון הנוגעים לחלוקת האותיות, ראו הסקירה של נדיה וידרו: N. Vidro, ‘Mnemonic: Medieval Period’, in Encyclopedia of Hebrew Language and Linguistics, Leiden & Boston 2013, Vol. 2, pp. 650-653.

				

				
					722	להבנת סוגיית השורשיות והשימושיות במשנת מנחם והקשר שלה אל השורש ראו א' ממן, 'המחשבה הדקדוקית בימי הביניים: בין הקראים לרבנים', מחקרים בלשון, ז (תשנ"ו), עמ' 79–96, ובייחוד עמ' 81–84. על מעמד אותיות הא"ב כמסגרת מנמוטכנית בימי הביניים אצל המלומד הקראי אבו אלפרג' הרון — ראו הנ"ל, 'האל"ף־בי"ת כמסגרת מנמוטכנית להרצאה הדקדוקית: מבוא לחלק ג של "אלמשתמל" לאבו אלפרג' הרון', מחקרים בלשון, 8 (2001), עמ' 95–139, ובייחוד עמ' 98–106. 

				

				
					723	ד' בקר, '"האותיות הנוספות": משמען אצל המדקדקים העברים בימי הביניים לעומת משמען אצל עמיתיהם הערבים', מ' בר־אשר וח"א כהן (עורכים), משאת אהרן — מחקרים בלשון מוגשים לאהרן דותן, ירושלים תש"ע, עמ' 261–275. 

				

				
					724	שאר המדקדקים שהביא בקר (שם) הם מאוחרים לרס"ג. להצגה המפורטת של התשתית הערבית בנושא ראו שם. וראו שם ההשוואות שעשה בין המקורות השונים. על השווה והשונה ביניהם ובין רס"ג ראו שם, עמ' 275–277. 

				

				
					725	ראו מהדורת אלוני (לעיל הערה 5), ההקדמה העברית, עמ' 160–161. 

				

				
					726	וזו הלשון שם: 'ואמצא את־מלת כל־גבר [=בשימוש כל איש] על־אחת משתי פנים, אם־יסוד אם־תוספת [=אות נוספת] תמצאנה. והנוספת [=מילה שיש בה תוספת] יסודה בה. והנוספות־על־אחת מהשלוש תהיינה אם־להרבותם [=ריבוי] אם־להקנתם [=לכינויי הקניין] אם־להגיד זמניהם אחור וקדם ועתה [=צורות הפועל הנטויות מבחינת הזמן]. היסודות [=המילים בצורת היסוד] המה־העומדים על־מתכנתם, והנוספות [=שאינן יסוד] נהפכו־הפך'. פירוש דותן: 'בעוד שהיסודות אינם משתנים, הרי הנוספות (הענפים) שכבר השתנו בעצם התהוותן, נהפכו הפך — מוסיפות להתהפך ולהשתנות ואינן קופאות על שמריהן' (א' דותן, אור ראשון בחכמת הלשון — ספר צחות לשון העברים לרב סעדיה גאון, ירושלים תשנ"ז, כרך א, עמ' 134). אך אפשר לראות את 'נהפכו הפך' ככפל לשון למליצה הבאה לבטא את ההפך מ'העומדים על מתכונתם'.

				

				
					727	כידוע, הבנה זו הועמדה לראשונה על ידי א' גולדנברג. ראו מאמריה: 'עיונים באגרון לרב סעדיה גאון' (המשך)', לשוננו, 37(ד) (תשל"ג), עמ' 275–290; 'לוח הנטייה העברי הראשון', לשוננו, 43 (תשל"ט), עמ' 83–99, וראו במיוחד שם, עמ' 86.

				

				
					728	דותן (לעיל הערה 10), עמ' 131.

				

				
					729	בחיבורו הדקדוקי 'כִּתָאב פציח לֻגה אלעבראניין' ('ספר צחוֹת לשון העברים') הוא כותב שבהצטרפותן של י"א השימושיות (הנמנות שם לפי סדר הא"ב: אבהויכלמנש"ת) ליסוד הן גורמות לו להפוך מ'יסוד' ל'ענף' (בערבית: 'פרע'), כלומר להסתעפויותיו של היסוד בריבוי ובנטייה (דותן, שם, עמ' 133).

				

				
					730	על ההגדרות של השורש העברי (והשמי) ראו למשל מ' אפרת, 'עיונים בהגדרת השורש העברי', בלשנות עברית, 46 (תש"ס), עמ' 5–54, והביבליוגרפיה העשירה שם. בשלב זה אנו משתמשים בהגדרה המדגישה את היותו של השורש מהות מופשטת, ההפך מה'יסוד' הקונקרטי. 

				

				
					731	ראו תיקון השגגות לאדניה — התשובות על רב סעדיה גאון, ר' חזון (סגל), תורתו הבלשנית של מחבר התשובות על רב סעדיה גאון, עבודת דוקטור, תל אביב, 2005, סעיף 6, עמ' 89 (או במהדורת ר' שרטר: ספר תשובות דונש הלוי בן לברט על רבי סעדיה גאון, ברסלאו 1866, סעיף 6, עמ' 2–3).

				

				
					732	אשר לפשר סימן זה ראו הבאותיו של אלוני ופירושיו במהדורת האגרון (לעיל הערה 5), עמ' 161, הערה 72, ובייחוד בנספח (שם), עמ' 141–143. ועדיין רב הסתום. 

				

				
					733	ראו אשכל הכפר, סעיף קסו (מהדורת גוזלוו 1836, דף סב, ע"א). וראו הדיון על אודות שיטת הדסי על רקע קודמיו אצל חרל"פ (לעיל הערה 4), עמ' 43–49.

				

				
					734	11 השורשיות באות אצלו לפי סדר הא"ב — גדז חטס עפץ קר, וכן 11 השימושיות — אב הו יכלם נשת. ראו אצלו במהדורת סקוז (Kitāb Jāmi’ al-Alfāẓ of David ben Abraham al-Fāsī, [Agron], S. L. Skoss [ed.], vol. I, Philadelphia 1945), אלמקדמה, עמ' 11. לתיאור המילון ראו א' אלדר, 'ראשית המילונאות העברית במזרח (במאות העשירית והאחת־עשרה)', מחקרים בלשון, ה–ו (תשנ"ב), עמ' 372–375. להבנת המילונאות העברית על רקע הדגמים השונים במילונאות הערבית ראו מאמרו המכונן של ל' קופף, 'מבנם וסידורם של המילונים הערביים בימי הביניים (תרומה לחקר תלותה של הלכסיקוגראפיה העברית בלכסיקוגראפיה הערבית)', לשוננו, 34 (א–ב) (תש"ל), עמ' 106–124.

				

				
					735	ג' גולדנברג, 'על השוכן החלק והשורש העברי', לשוננו, מד (תש"ם), עמ' 285–286.

				

				
					736	בספרו: W. Bacher, Die Anfänge der Hebräische Grammatik, Leipzig 1895. מראה מקום ממהדורת התרגום: ב"ז בכר, ניצני הדקדוק (תרגום: א"ז רבינוביץ), ירושלים תש"ל, עמ' 74–75.

				

				
					737	ז' חומסקי, הלשון העברית בדרכי התפתחותה, ירושלים 1977, עמ' 168.

				

				
					738	שפה ברורה הוא חיבורו האחרון בדקדוק של אברהם אבן עזרא; נכתב בצרפת במחצית השנייה של המאה ה־12.

				

				
					739	הנוסח על פי כ"י פרמא פירו 30 משנת שי"ח (1558); התצלום בספרייה הלאומית בירושלים, סרט מס' 13995; מראה מקום במהדורת גבריאל הירש ליפמאן, פיורדא ה'תקצ"ט: כה, ב. כל ההדגשות כאן ולהבא שלי הן.

				

				
					740	לזהותו כבעל ספר תשובות על רס"ג (להבדיל מדונש בעל התשובות נגד מנחם) ולשמו ראו ר' חזון, 'ספר תיקון שגגות: המחבר וסוגיות אחרות', מ' בר־אשר וח"א כהן (עורכים), משאת אהרן — מחקרים בלשון מוגשים לאהרן דותן, ירושלים תש"ע, עמ' 289–304.

				

				
					741	כוונתו לפייטנים הארץ ישראלים, שמקובל לתארך למן המאות הרביעית-חמישית לספירה עד הכיבוש הערבי, במחצית הראשונה של המאה השביעית. נגד שיטתם כתב בפירושו לקהלת ה 1 ובחיבורו שפה ברורה יב, ב–יג, ב. ראו י' יהלום, שפת השיר של הפיוט הארץ־ישראלי הקדום, ירושלים תשמ"ה, עמ' 31–32; ל' חרל"פ, 'יחסו של רבי אברהם אבן עזרא ללשון חכמים — בחינה משלושה היבטים', א' חזן וז' לבנת (עורכים), ספר שמעון שרביט, רמת גן תש"ע, עמ' 319–321.

				

				
					742	בעל החיבור 'רסאלה'. לפי בקר (ד' בקר, ה'רסאלה' של יהודה בן קוריש, תל אביב תשמ"ד), בן קוריש חי ופעל בצפון אפריקה וכתב את ה'רסאלה' כנראה בסוף המאה התשיעית–תחילת המאה העשירית (שם, עמ' 10–11). 

				

				
					743	וראו גם דברי ראב"ע בנושא זה במקומות אחרים: צחות מח, ב; שפה ברורה כה, ב–כו, א.

				

				
					744	חננאל מירסקי (תורת הלשון של מנחם בן סרוק, ירושלים 2018) מתאר בהרחבה נושא זה (שם, עמ' 93–151, כולל דיונים שונים בשולי הנושא המרכזי). הוא מצטט את תמצית תורתו של מנחם בראש מחברת בי"ת: 'יש מילה אשר יסודה חמש אותיות. ויש מילה אשר עקרה ארבע אותיות. ויש אשר שרשו שלש. ויש שתיים ויש אחת' (עמ' 97), ומנסח בהתאם כי 'מספר אותיות השורש במילה הוא בין אחת לחמש' (שם). בהמשך הוא מביא את רשימות כל השורשים ממוינים בהתאם לחלוקה זו (עמ' 97–102). בסיכום קובע מירסקי ש'שלשיות השורש לא הייתה ידועה במאה העשירית ומנחם השתית את תורת השורש על השיטה שלפיה אותיות השורש של מילה הן אותן אותיות היציבות בה בכל היקרויותיה' (עמ' 168). ואכן, זוהי תמונתה של שיטת השורשים העולה מערכי ה'מחברת'.

				

				
					745	כבר בכר (ניצני הדקדוק [לעיל הערה 19], עמ' 104–105) העיר שהוא היה הראשון שהבדיל בין הפעלים ה'שלמים' (בערבית: 'צחיח'), שאין בהם מאותיות אהו"י, ובין ה'מסוכנים' (בערבית: 'מעתל'), שיש בהם מאותיות אהו"י. כן קרא שם לכל אחת מאותיות השורש על יסוד אותיות 'פעל'. על שיטתו הבלשנית של אדניה ראו חזון (סגל) (לעיל הערה 15). חזון סבורה שאדניה הכיר לפחות חלק ממונחיו ומשיטתו של חיוג': 'הדמיון בינהם מתבטא הן בהכרת השורש העלול ("מסוכן" בלשון אדניה) ותפיסתו כשורש משולש שאחת מאותיותיו "מסוכנת", הן במינוח ("מסוכן" שנוקט אדניה מול "סאכן" אצל חיוג'), הן בהשוואת הצורה ה"מסוכנת" לצורה מקבילה לה מן השלמים' (שם, עמ' 12). עוד על אדניה והסמוכים לזמנו ראו שם, עמ' 70–76. על המונח 'מסוכן', שהוא מונח מרכזי בחיבורו של אדניה, ראו ר' חזון, 'לבירור המונח "מסוכן" בספר "תיקון השגגות" לאדניה וזיקתו ל"נח נעלם"', תעודה, כד (תשע"ב), עמ' פז–צט. 

				

				
					746	גולדנברג (לעיל הערה 19), עמ' 281–292; בכיוון זה ראו גם א' אלדר, 'אסכולת הדקדוק האנדלוסית: תקופת הראשית', פעמים, 38 (תשמ"ט), עמ' 21–34; הנ"ל, 'תפיסת השורש של חכמי צרפת הראשונים', לשוננו, עב (ד) (תש"ע), עמ' 487–502, בייחוד עמ' 490–492; A. Sáenz-Badillos, ‘Menaḥem and Dunaš in Search of the Foundations of Hebrew Language’, Studia Orientalia, 95 (2003), p. 188. עוד בסוגיה זו ראו א' דותן, 'ניצנים ראשונים בחכמת המילים — מן המסורה אל ראשית המילונאות העברית', ירושלים תשס"ה, עמ' 69–72. לדעת דותן, מנחם דבק בתפיסת השורש המינימלי אלא שהנהיג בה שכלולים משלו. להערכת מקומו של מנחם בסוגיה זו בייחוד לעומת אדניה ראו חזון (סגל) (לעיל הערה 15), המוצאת כי אדניה הכיר את ה'מחברת' וכי הושפע ממנו הרבה בפירושיו ובהסבריו. חזון כותבת: 'יש לומר כי נראה שהיה זה מנחם אשר הבחין לראשונה בין מילים ששורשן הוא בן שלוש אותיות, והן מלאות, לבין מילים שבשורשן פחות משלש אותיות' (שם, עמ' 74). 

				

				
					747	גולדנברג (לעיל הערה 19), עמ' 285.

				

				
					748	חלוקה זו היא המקובלת בימי הביניים, ועם זאת צצו ויכוחים באשר לפרטים. כידוע, הייתה מחלוקת על מעמדן של דל"ת וטי"ת, שאותן ראה דונש כשימושיות, כיוון שבתנאים מסוימים — בשורשים שפ"א הפועל שלהם היא צד"י או זי"ן — הן מחליפות את התי"ו של התפעל. ראו: Tešubot de Dunaš ben Labrat – edición crítica y traducción española de Angel Sáenz-Badillos, Granada 1980, pp. 21*-22* (או במהדורת צ' פיליפאווסקי, לונדון ועדינבורג 1854, עמ' 9). בעקבות כך התעורר פולמוס בין תלמידי מנחם ובין תלמידי דונש. תלמידי מנחם לעגו לסימן שנתן דונש לשימושיות: 'דנש הלוי אמת כטב' והחליפוהו ב'דנש הלוי טמא כתב' (תשובות תלמידי מנחם ן' סרוק, מהדורת פילפאווסקי, עמ' 41). 

				

				
					749	הציטוט על פי מהדורת בדיוס (A. Saenz-Badillos (ed.), Menaḥem ben Saruq Maḥberet Mahberet, Granada 1986, pp. 1*-3*). כל הציטוטים מן ה'מחברת' כאן הם על פי מהדורה זו.

				

				
					750	כאן כנראה התכוון מנחם למנות גם את 11 האותיות השימושיות וסימנן, מה שלמעשה עשה בהמשך — עמ' 2, שורות 14–17. לחלופין, היה אפשר לאחר את השורות בעמ' 2, שורות 3–6 (הפותחות במילים 'ויש חמש מעלות לאותיות...') אחרי שורה 17, שם. נציין שלפי מהדורת בדיוס, לא נראה תיעוד על כך בכתבי היד של ה'מחברת'. וראו בכר, ניצני הדקדוק (לעיל הערה 19), עמ' 77–78, בביקורתו על האופן הבלתי שיטתי שבו כתב מנחם את השקפותיו ואת דוגמאותיו. 

				

				
					751	בהמשך הוא מביא דוגמאות לכפל התפקידים הזה: 'ארדה נא' לעומת 'אמר'; 'ברדת יער' לעומת 'ברא אלהים' (מחברת, עמ' 2*, שורות 19–20; 25).

				

				
					752	מירסקי (לעיל הערה 28) סבור שמנחם ראה אותיות אלו כבעלות מעמד מיוחד כיוון שהן באות בראשי מילים ועל כן עלולות להטעות ולהיראות שורשיות (עמ' 147–151). אפשר לקשור את הייחוד של קבוצת האותיות האלו לקבוצה דומה שייחד רס"ג — אותיות אית"ן, אומנם רק האותיות המקדימות את הפועל בעתיד (ראו לעיל), ללא מ"ם וה"א ובתוספת אל"ף, וגם לקבוצה שייחד אבן־ג'נאח — אמתי"ן, שבהשוואה למנחם, שצירף את הה"א לאותיות תימ"נ, צירף את האל"ף (ספר הרקמה [כתאב אללמע], מהדורת וילנסקי, ירושלים תשמ"ד, א, שער י [ט], עמ' קכא–קכב). אבן־ג'אנח מאפיין את הקבוצה בכך שהיא מכילה את האותיות הבאות בראשי מילים (וראו דוגמאותיו, שם). לפי בקר, האותיות הנוספות (לעיל הערה 7), כבר בדקדוק הערבי נהגו להבחין בין האותיות השימושיות בראש מילה, התוכיות והסופיות (שם, עמ' 268–269).

				

				
					753	ומעניין למצוא את שלושת המונחים במשפט אחד: 'יש מלה אחת אשר יסודה חמש אותיות, ויש מלה אשר עקרה ארבע אותיות, ויש אשר שרשו שלש ויש שתים ויש אחת' (מחברת, עמ' 73*, שורות 20–22).

				

				
					754	ראו גולדנברג (לעיל הערה 19), עמ' 287.

				

				
					755	כך דותן, ניצנים ראשונים (לעיל הערה 30). אלוני כינה אותה 'השיטה הרבגונית', וזאת משום התוצאה המתקבלת: שורש עברי יכול להכיל מעיצור אחד ועד שבעה עיצורים (כך לדבריו). נ' אלוני, 'ההיתה שיטת שורשים רב־גונית או לא?', בית מקרא, ב (נז) (תשל"ד), עמ' 202–224. 

				

				
					756	אפיון זה הוא מסימניו של השורש השמי. ראו אפרת (לעיל הערה 14), עמ' 34, 41.

				

				
					757	מחברת, עמ' 2*.

				

				
					758	כוונתו כנראה לשורשים כמו בא"ר, בא"ש, גד"ל, גד"ר, דר"ג או דר"ך, שמופיעים כשורשים שלשיים במחברת.

				

				
					759	לשיטתו, שורשים חד־עיצוריים נוספים הם רי"ש (לשון הוראה — להורות ועוד), שי"ן, למ"ד (משמעויות שונות, גם 'הָרָה לָלַת', שמואל א' ד 19) וזי"ן — ('וַאֲשֶׁר יִזֶּה מִדָּמָהּ', ויקרא ו 20). 

				

				
					760	לאותיות מהסוג האחרון קורא ממן 'אותיות הביניים' (המחשבה הדקדוקית [לעיל הערה 6], עמ' 81–83), והוא מתלבט אם להגדירן 'שימושיות' או סוג ביניים לא מוגדר (שם, עמ' 83). לפי דרכנו, הן שימושיות בתפקיד ייעודי, כפי שהגדרנו. דברי מנחם שבהם מסתפק ממן: 'ולא הובאו לא לעקר ולא לשרת כיתר האותיות' (מחברת, עמ' 6*) משמעם להבנתנו הוא שאותיות אלו אינן שורשיות ואינן שימושיות 'כיתר האותיות', כלומר כשימושיות ה'רגילות'. ממן (שם, עמ' 83–84) מציג את המיון של האותיות אצל המדקדק הביזנטי בעל מאור עין (המאה ה־11), ששכלל עוד יותר את המיון הזה וחילק את האותיות לארבעה סוגים: אות שהיא עיקר היא קבועה בשורש הגרוד, הנעבד קשור לשורש, כי הוא מרחיב אותו (כדוגמת הנו"ן ב'נתן' והלמ"ד ב'לקח'), הבנוי אינו חלק מהשורש אך הוא חלק מהתבנית (כדוגמת המ"ם ב'מגדיל' או האל"ף ב'ארדה־נא'), והרוכב הוא הטפל ביותר (מיליות יחס המצטרפות לשם) (Me'or ‘ayin [‘svetoch glaza’], Meir N. Zislin [ed.], Moscow 1990, p. 115). באשר לשימושיות, יש אצלו שלושה מונחים המבטאים דירוג ברור בהדיקותן של האותיות אל השורש (למעשה אל הצורה). ממן סבור שבמיון המרובע הזה, מאור עין אומר בפירוש מה שכיוון לו מנחם אך לא אמר בפירוש. הוא רואה אותו כמתקדם יותר ממנחם, שכן, כפי שהעיר, מנחם לא הבחין בין בנוי (מוספיות של תבנית, כדוגמת 'מגדיל') ובין רוכב (אותיות שימוש, הבי"ת של 'ברדת'), ואילו במאור עין באה הבחנה זו במפורש. אך לשיטתנו, המיון של מנחם אינו נופל מהמיון של בעל מאור עין, ואולי אף עולה עליו. אומנם מנחם אינו מזכיר את הבנוי — מוספית של תבנית — כסוג לעצמו, אך זאת מכיוון שהוא ממוקד ביחס של השימושיות אל השורש ואינו עוסק ביחס בין השימושיות לצורות בלשון. לדעתנו, העיסוק בצורה, בתבנית (לעומת העיסוק בשורש) מבטא שלב נמוך יותר מבחינת שיטת המיון של האותיות ובתפיסה הנגזרת מכך. 

				

				
					761	מחברת, עמ' 15*–16*.

				

				
					762	ולדעתנו אין צורך למסקנה שאליה הגיע ממן (לעיל הערה 6, עמ' 83) שגם השורשיות (הנכפלות) הן לפעמים בגדר 'אותיות ביניים'. 

				

				
					763	מחברת, עמ' 13*, שורה 21.

				

				
					764	וראו ג' גולדנברג (לעיל הערה 19), עמ' 287–288. גולדנברג אומנם לא טען לשני סוגי 'שורשים' אצל מנחם, אך הדגיש שערכי ה'מחברת' — 'יסודות המילים' — אינם 'שורשים' ואינם משקפים את תפיסת השורש שלו. 

				

				
					765	G. Khan, The Early Karaite Tradition of Hebrew Grammatical Thought, Leiden, Boston & Köln 2000, pp. 74-78. הנה כמה מהדוגמאות להבחנות אלו שמביא כאן: (1) בצורות מָעוז, מָקום, מָסָך ומָגֵן, המ"ם אינה קשורה למהות של המילה; (2) צורות בעלות אל"ף סופית כמו מַלֵּא ודַכֵּא, מכילות שלוש אותיות במהות, כולל האל"ף; (3) האל"ף בנָאוָה שייכת למהות אף שאינה מבוטאת; (4) כן הדבר באשר לוו"ו בקול ובהוד; (5) בצורות הַסּו, רומּו ודֹּּמּוּ הדגש שייך למהות המילים. בהשראת המונח 'word's essence' שהשתמש בו כאן, נקטתי את המונח 'שורש מהותני'. במאמר שפרסמתי בנושא זה באנגלית כיניתי אותו ‘substantive root’. ראו: L. R. Charlap, ‘Lexical Root vs. Substantive Root – The Status of the Hebrew Alphabet as a Precursory System for Menaḥem ben Saruq’s Root Concept’, Journal of Semitic Studies, LXV(2) (2020), pp. 419-434.

				

				
					766	לעניין זה ראו בהרחבה נ' בסל, תורתו הדקדוקית של רבי יהודה חיוג', עבודת דוקטור, אוניברסיטת בר־אילן, תשנ"ב, עמ' 6–10.

				

				
					767	ראו ההגדרה אצל גולדנברג (לעיל הערה 19), עמ' 288. וראו בפירוט אצל בסל (לעיל הערה 50), עמ' 67–87.

				

				
					768	מחברת, עמ' 2*, שורות 11–13 (הובאו לעיל).

				

				
					769	עם זאת, מעניין לציין שהדיונים והעיונים בשורשיות ובשימושיות, כמו גם נתינת סימניהן, לא פסקו עם התקבלות שיטת השורש של חיוג'. חלק נכבד מהמדקדקים לאחר חיוג', ובהם גם אלה שברור כי הכירו את שיטתו ואימצו אותה, המשיכו לחלק את האותיות למעמדות ולתת בהן סימנים שונים. כך למשל אבן־ג'נאח (הרקמה, שער ה[ו] [מהדורת וילנסקי, לעיל הערה 36], א, עמ' מז); ראב"ע (מאזנים ג, ע"א; צחות, יד, ע"א-ע"ב), אברהם דבלמש, שכתב את ספרו מקנה אברם באיטליה בשנת 1523 (דפוס ונציה 1523, שער שני, עמ' 14–15); ואף מאוחרים יותר (ראו אצל רוזין [לעיל הערה 5], עמ' 496–501). הווה אומר שיותר מ־500 שנים לאחר גילוי השורש על ידי חיוג' עדיין עוסקים במיון האותיות, אף בסימניהן. אלא שיש הבדל: האותיות כבר אינן פותחות את הדיונים הדקדוקיים. הדברים נזכרים רק באמצע החיבורים או בשוליהם. לפשר העיסוק בעניין זה אצל המדקדקים שלאחר חיוג' נאמר בהכללה שככל שמושג השורש משתרש ומתקבע בתודעה הבלשנית, כך תורת האותיות פחות ופחות רלוונטית. היא נותרת כשריד למסורת דקדוקית, מחד גיסא, ולצורכי ניתוח דקדוקי והרצאה, מאידך גיסא (וראו דיוננו בנושא זה, חרל"פ [לעיל הערה 4], עמ' 49).

				

				
					770	גולדנברג (לעיל הערה 19), עמ' 288.

				

			

		
	
			שמעון שטובר ז"ל

			מאנדלוס אל צוען מצרים: תורתם של מדקדקים אנדלוסים בפירוש הנביאים של רב יצחק בן שמואל הספרדי*

			פתח דבר: רב יצחק בן שמואל — האיש ומפעלו הפרשני

			מחקר זה מוקדש לסוגיות לשון בפירושו של רב יצחק ב"ר שמואל הספרדי (להלן ריב"ש), איש פוסטאט שבמצרים, לספרי הנביאים. עוד קודם שנתוודע אל ריב"ש דנן, מֵעז אני לקבוע כי חיבורו הנדון בזה שונה מכל הפירושים למקרא שנכתבו בידי יהודים בימי הביניים. והרי כמה בחינות המציינות אותו לבדו: פירושו מיוחד בהיקפו העצום, במגוון מקורותיו וכן בגישתו אל ערכי הנוף והריאליה של ארץ התנ"ך (ככל שהופיעו בספרי הנביאים הראשונים). מלבד כל אלה יש בפירושו של ריב"ש נופֶך של מודרניות, שכן הוא שילב בו ניתוח של המתרחש בנפשות הגיבורים המקראיים פנימה. אך תחילה אפנה לברר מי היה ריב"ש זה, אשרטט את דמות דיוקנו, אתווה בקצרה את תחומי יצירתו ואעמוד ביתר פירוט על מאפייני פירושו. 

			ריב"ש נולד לאביו, רב שמואל, שהיגר מספרד למצרים בסוף שנות ה־50 של המאה הי"א, ומוצאו האנדלוסי הוליד את הכינוי שדבק בשמו (ריב"ש) 'הספרדי'.771 זמן הולדתו לא נודע, אך הוא היה פעיל בקהילה היהודית של פוסטאט, בירת הח'ליפות הפאטמית, כבר בעשור השמיני של המאה הי"א ונמנה עם חבורה של חכמים וראשי ציבור שייסדו את מוסד הנגידות במצרים בשלהי אותה מאה. גדולתו בתורה וכן קרבתו אל הנגיד השני, מבורך בן סעדיה772 שכיהן משנת 1078 ואילך, עמדו לו, והוא נתמנה לדיין בקהילת פוסטאט. במשרה זאת כיהן במשך שנים ארוכות, עד לאמצע המאה הי"ב.773 בצד פעילותו בשדה המשפט יצר ריב"ש בתחומי פרשנות מגוונים. ראש להם הוא תחום פרשנות המקרא, אך הוא כתב גם פירושים לתלמוד ולפיוט, ולעת מצוא גם חיבר פיוטים.774 על כל אלה נוספות תשובות בהלכה שהשיב לפונים אליו מתוקף מעמדו ויוקרתו, שבאו לידי ביטוי בתוארו 'הרב הגדול', דהיינו החכם המוסמך לפסוק הלכות.775 מתולדות חייו נודע עוד פרט חשוב אחד, והוא המסע שערך בערי החוף של ארץ ישראל וסוריה בשנת 1098, שהעשיר את פירושו הנדון בזה.776 מספר שנות חייו של רב יצחק לא נודע, אך יעקב מאן שיער כי עוד קודם ל־1153 כבר לא היה בין החיים.777 

			פירוש ריב"ש לנביאים הראשונים: מבנה, מקורות ומאפיינים ייחודיים 

			תרומתו של ריב"ש לפרשנות המקרא התבטאה בכתיבתו של פירוש מקיף לספרי הנביאים הראשונים, ואולם מפירושיו לספרים יהושע, שופטים ומלכים נותרו רק אזכורים בודדים בגוף פירושו לשמואל וכן קטעים קצרים שהובאו בפירוש הנביאים של אברהם בן שלמה (להלן ראב"ש), המכונה מדרש אלציאני.778 חטיבות ניכרות ביותר שרדו רק מפירושו לשמואל, שעודנו ספון בכתבי ידות. כתב היד האחד שמור בספרייה הרוסית הלאומית שבסנקט פטרסבורג (להלן ס"פ), והאחר נמצא בגנזי הספרייה הבריטית שבלונדון (להלן ב"ל). בסך הכול שרדו בכתבי היד של פירוש שמואל 275 דפים מתוך מכלול שהשתרע על פני 400 דפים ויותר.779 

			הדיין איש פסטאט, הוא ריב"ש, חילק את פירושו לספר שמואל לשתי חטיבות מובחנות, כנראה בעקבות רב סעדיה גאון, שזה היה מנהגו בכל מפעלו הפרשני לספרי המקרא. החטיבה האחת, פירוש קצר ('תפסיר' או 'פשאט') שעיקרו תרגום של פסוקי הספר ללשון הערבית־יהודית, ואגב כך לעתים גם ביאור בן כמה מילים. החטיבה השנייה הצמודה אליה, שהיא עיקר ענייננו במחקר זה, מכילה את הפירוש הארוך ('שרח'), שבא לנמק את התרגום לערבית ובו נדון בהרחבה מגוון של נושאים. החשובים שבהם הם ענייני הלשון והתחביר, סוגיות של אמונה ומוסר, הריאליה המקראית וחיי הנפש של הדמויות המקראיות. גם שאלות הנוגעות לעריכת הטקסט המקראי עולות מדי פעם בפירוש זה.780

			ההתבוננות בחומרים הרבים והמגוונים הבונים את פירוש ריב"ש מובילה למסקנה, כי הוא חיבור קומפילטיבי מובהק. יש בו, כמובן, חטיבות מקוריות פרי עטו שלו, אך בהן משולבות מובאות רבות מאוד מתוך כתביהם של חכמי מזרח ומערב, שהמחבר שיבצן בתוך מסכת פירושו וכמעט בכל המקרים הצהיר על מוצאן. מבין חכמי המזרח הביא ריב"ש את דבריהם של גאוני ישיבת סורא, רב סעדיה (לקמן רס"ג)781 ורב שמואל בן חפני,782 ושל גאוני ישיבת פומבדיתא, רב שרירא ורב האיי.783 בצדם הביא מיצירותיהם של חכמי המערב בני המאות העשירית וה־11. בעיקר ציטט את חכמי הלשון של אנדלוס, שעסקו גם בפרשנות המקרא, וכלל מובאות רבות ונרחבות מחיבוריהם של יהודה חיוג', יהודה אבן בלעם, יונה אבן ג'נאח,784 משה בן שמואל אבן ג'קאטילה,785 משה בן יוסף כשכיל (להלן רמ"כ),786 וכן ממילונו של נתן בן יחיאל מרומי, הוא הערוך.787 הפרשנות הקראית שנוצרה במזרח מיוצגת בחיבור הנידון בראש ובראשונה על ידי יֶפֶת בן עֵלִי. אך ריב"ש הביא גם מתוך פירושיהם של קראים נוספים בלא שנקב בשמותיהם.788 

			ליפת בן עלי, הפרשן הקראי הפורה ביותר,789 מעמד חשוב ויוצא דופן בכלל המקורות לפירושו של ריב"ש. דברים מִשל יפת לשמואל ניכרים כמעט בכל פסקה מפירושו של רב יצחק, והם השפיעו השפעה מכרעת על אופיו הפשטני של החיבור.790 ברוח זאת הצהיר ריב"ש, כי הוא חותר בעקיבות אל המובן הגלוי (=הפשטי) של המקראות וביטא מגמה זאת פעם אחר פעם באומרו בלשון המקור, הערבית־יהודית, 'הדא מא יקתצֹיה טֹאהר אלנצ' (=זה מה שֶמוֹרה עליו פשוטו של המקרא).791 ככלל רב יצחק, הדיין והפוסק, המעיט בהבאת מדרשי חז"ל, ואין למצוא על פני מאות דפי הפירוש יותר מארבע או חמש מובאות כאלו. אדגים את עמדתו הפשטנית החד־משמעית על פי שני מקומות בחיבורו, שבהם התייחס אל דבריהם של אמוראים. האחד מסביר את הסיבות להריגתו של אבנר בן נר על דרך הדרש, והרי דרך תגובתו של ריב"ש: 

			אמר ר' אבא בר כהנא 'בור וסירה גרמו לאבנר שייהרג' (בבלי סנהדרין, מט, עמ' א). פירֹ[ושו] שרצה שאול להשיב את דויד, מפני שאמֹ[ר] הנה בעת שלקח הצפחת והחנית היה יכול להרגני, וכיון שלא הרגני צדיק הוא אין לרדפו. ואמר לו אבנר לא כי אלא הצפחת והחנית הנערים הלכו להביא מים מן הבור ושכחום שם בבור, ובא דויד ואנשיו ומצאום שם בבור ולקחום משם...

			זהו מדרש יפה ולא ייתכן שהוא הומצא, אלא הוא מסורת בידי מי שהביאו,792 אך אנו פירשנו אותו כפי שמורֶה עליו פשט הכתוב. 

			[=אמר רֹ אבא בר כהנא... והו מדרש חסן. והדא לא יסוג כונה מבתדע בל הו מנקול מע מן אורדהו. וקד פסרנאה עלי מא יקתצֹיה טֹאהר אלנצ).793

			יתרה מזאת, בפרשת דוד ובת שבע הביא את מאמרו של רב אל רבי שמואל בר נחמני (בבלי שבת נו א): 'כל היוצא למלחמת בית דוד כותב גט כריתות לאשתו', אך ורק כדי להסתייג ממנו. כך העיר לגביו: 

			מאמר זה הוא על דרך הכיבוד, הייפוי והכיסוי, אך האלהים יתעלה כבר גילה את המכוסה על ידי נביאו, נתן, ולכן לא נשאר כיסוי. 

			[=והדא אלקול הו עלי סביל אלתגֹמיל ואלתחסין ואלתגטיה. ואללה תעֹ קד כשף אלמגטא עלי יד נביה נתן פלם יבק תגטיה).794 

			אשוב אל יפת ואומַר, כי ריב"ש נחל מפירושו גם את דרך הדיון הקונטקסטואלי המקשר בראייה רחבה חטיבות נושאיות שונות בספר בינן לבין עצמן וכן בינן לבין אלו שמחוצה לו. זהו קו מובהק המאפיין את המתודולוגיה הפרשנית של ריב"ש, והוא עובר כחוט השני לאורך כל חיבורו. דוגמה לקו אופייני זה מצויה בפרשת המלחמה של שאול בעמלק (שמואל א' טו). כך כתב ריב"ש על זאת הפרשה:

			הכתוב לא ציין, כי שאול צֻווה להילחם כנגד אף אחת מן האומות חוץ מעמלק לבדו, מאחר שאף אחת מהן לא התחילה לפגוע בישראל בראשית דרכם. זאת הסיבה שנאמר כאן פָּקַדְתִּי אֵת אֲשֶׁר עָשָׂה עֲמָלֵק לְיִשְׂרָאֵל (שמ"א טו, ב)... בתורה אמר הכתוב: וְהָיָה בְּהָנִיחַ ה' אֱלֹהֶיךָ לְךָ מִכָּל אוֹיְבֶיךָ מִסָּבִיב (דב' כה, יט), ואילו כאן נאמר על שאול: וַיִּלָחֶם סָבִיב בְּכָל אוֹיְבָיו (שמ"א יד, מז). הגיע אפוא הזמן שבו נתחייב להילחם בעמלק, ולכן אמר ה' לשמואל לצוות את שאול על כך. הוא זירז אותו לקיים את הציווי, כדי שלא יבוא לידי עבירה בעניין זה, כמו שקרה לו (קודם לכן) באומרו אליו: שִׁבְעַת יָמִים תּוֹחֵל עַד בּוֹאִי אֵלֶיךָ (שם י, ח).

			[=לם ידכר אלנץ ען שאול אנה אמר במחארבהֹֹ אחד מן אלאמם גיר עמלק פקט. דאך מן חית אן ליס פי ואחד מנהם מן שרע פי אדי ישראל מן אול אמרהם. פלדלך קאל פקדתי את אשר עשה עמלק לישראל... קאל אלנץ פי אלתורה והיה בהניח ייי אלהיך מסביב וגו' וקאל פי שאול ההנא וילחם סביב בכל אויביו וגו' פגֹא אלוקת אלדי וגֹב פיה מחארבהֹ עמלק. פקאל אללה לשמואל אן יאמר שאול בדלך. ווכד עליה אלוצאה לאלא יגֹרי מנה כלאף פי דלך מתל מא גֹרי מנה פי קולה לה שבעת ימים תוחל עד בואי אליך.]795 

			בבואו לדון במקבץ הפסוקים הללו מיקד ריב"ש את מבטו בהקשרם הסיבתי של כתובים הסמוכים זה לזה והמרוחקים זה מזה. הוא פתח בפסוק שבאחרית פרק יד שבשמואל א' ('וַיִּלָחֶם סָבִיב' וגו') וזה שבפתיחת הפרק הבא ('פָּקַדְתִּי אֵת אֲשֶׁר עָשָׂה' וגו'). הקישור הנסיבתי של צמד הפסוקים הללו יוצר לכאורה את הרקע להגשמת הציווי שבספר דברים כד ('וְהָיָה בְּהָנִיחַ' וגו' 'תִּמְחֶה אֶת זֵכֶר עֲמָלֶק'). אך ריב"ש הוסיף לכך גם הסבר לצורך בפירוט ובהדגשה של מצוות הלחימה בעמלק לאור כישלון דתי קודם של שאול. אז הפר המלך את צו הנביא בנסיבות דומות, בפִתחה של פעולת לחימה ('שִׁבְעַת יָמִים' וגו'), ומשום כך הִרבה שמואל להזהירו מפני הישנות הדבר. לפנינו דוגמה מובהקת של פירוש קונטקסטואלי נרחב ורב־שכבתי. 

			זיקתו של ריב"ש אל חקר המקרא והלשון בספרד של המאות העשירית וה־11

			למותר לחזור ולהדגיש כי הפירוש דנן התייחד בגישתו הכוליית, הרב־אנפית אל הטקסט המקראי. גישה זו שילבה עיון תחבירי־קונטקסטואלי, דיון לקסיקלי נרחב, ניתוח ספרותי ופסיכולוגי ואף העמקה בסוגיות תיאולוגיות.796 בצד הטיפול המדוקדק בתחביר הכתובים, הרי שבירור משמעויותיהן של הלֶקְסֶמוֹת, הערכים המילוניים, הוא המרכיב הדומיננטי בפירושו לספר שמואל. רב יצחק ביאר כמעט בכל פסוק מפסוקי הספר את משמעויותיהם ודרכי גזירתם של שמות ופעלים, זיהה את משקליהם, ניתח את צורותיהם וכן בדק ורשם בפרוטרוט את ההִיקרויות של אותן מילים בספר שמואל ועוד יותר מכן בשאר ספרי המקרא. 

			מנין באה לו לפרשן דנן הלהיטות העצומה לעיסוק פרטני כל כך בלשון המקרא? לדעתי, הגנאלוגיה של ריב"ש (הספרדי) ורקע גידולו האינטלקטואלי, שהובילו אותו אל השורשים באנדלוס, הם שגרמו לו לעסוק בכך בלהיטות. הם נטעו בו את הזיקה העמוקה לאסכולה הבלשנית־הפרשנית, שצמחה שם במכוֹרה שבקצה מערב, אסכולה שהגיעה עד ימיו של ריב"ש לשיאים של חדשנות. אין לתמוה אפוא שהוא נלהב ביותר מהישגיהם של המפרשים ואנשי הלשון האנדלוסים, ובראשם יהודה חַיוּג', יונה אבן גַ'נַאח ויהודה אבן בַּלְעַם, שחיו ופעלו במִפנה המאות העשירית וה־11. אלה האחרונים העמיקו את העיון הפילולוגי, פיתחו עד מאוד את שיטות התיאור של תורת הלשון העברית והעניקו לה כלי ניתוח חדשים.797 כיוון שחכמי לשון אלה העמידו מִגוון של ספרים חדשניים ופורצי דרך בתחומי הדקדוק והמילונאות, הרי שריב"ש שאב מתוכם בשקיקה והביא מהם ביד רחבה אל תוך חיבורו. הוא שילב מדבריהם בחטיבת הפירוש הרחב שלו לספר שמואל והקפיד לציין בכל מקום את שמות מקורותיו או את מחבריהם. המובאות השכיחות ביותר נלקטו מן החיבורים של שלושה מחכמי הלשון הבולטים שחיו באנדלוס.798 הראשון היה יהודה חיוג', מדקדק בן המאה העשירית, שהכיר בתלת־עיצוריות כיסוד המוסד של הלשון העברית וחיבר את הספר כִּתַאבּ אלְנֻתַף (=ספר הקרחה).799 השני, יונה אבן ג'נאח, גדול המדקדקים והמילונאים העבריים בימי הביניים, שחי מִסוף המאה העשירית ועד לאמצע המאה ה־11 וחיבר את כתאב אלאֻצוּל (=ספר השרשים), כתאב אללֻמַע (=ספר הרקמה) וכתאב אלמֻסְתַלְחַק (=ספר ההשגה).800 השלישי, בן זמנו הצעיר של אבן ג'נאח, מדקדק ומפרש מקרא חשוב, היה יהודה אבן בלעם, שחי בסוף המאה ה־11 וחיבר את נֻכַּת אלמִקְרָא (=דקדוקי המקרא).801 אין פרק בספר שמואל כולו שלא הביא בו מדבריהם של השלושה או לפחות של שניים מהם.802 מכלל החכמים האנדלוסים, אצמצם את דברי לשלושה שמניתי זה עתה, כלומר לחיוג', אבן ג'נאח ואבן בלעם, ולקמן אביא רק קומץ מתוך כתביהם המרובים, מעין מִדגם המייצג את השפעותיהם של מדקדקים אלה על ריב"ש ותו לא. 

			כיצד באה ההשפעה האנדלוסית לידי ביטוי בפירושו של ריב"ש?

			השפעתם הגדולה של שלושת המדקדקים הללו על ריב"ש ותהליכי הפרייתם את חיבורו על שמואל יתבררו באמצעות הערותיהם הפרשניות למקראות שבספר שמואל. בגלל אופיו הקומפילטיבי של חיבורו שילב הדיין איש פוסטאט מדבריהם של החכמים האנדלוסים כלשונם בגוף פירושו ועשה אותם לחלק בלתי נפרד מיצירתו. לעומת כל אלה, ישנם מקראות לא מעטים שעיטר בפירושים מקוריים משלו, כאלה שנתחדשו לו על יסוד תורת הלשון שלמד מרבותיו ככל שהיא נוגעת לבלשנות המקרא. 

			1. עיונים לקסיקליים־אטימולוגיים: מקום בראש בפירושו של הדיין איש פוסטאט תופס העיון הלקסיקלי־האטימולוגי שהיה נכבד גם בעיניהם של חכמי אנדלוס, ולכן אפתח בו. ריב"ש הִרבה להתחקות אחר שורשיהן של הלקסמות שבספר שמואל, לעתים בעקבות מוריו הגדולים, ופעמים רבות אף ניסה לפלס לו דרך משלו ולעמוד בעצמו על משמעויותיהן. 

			1.1. במקומות רבים בחיבוריהם היו הערותיהם הלקסיקליות של המדקדקים האנדלוסים קצרות. כאלה הם דבריו של חיוג' על הערך 'מָצוּק', שאף בהם יש מיסוד הניתוח האטימולוגי. פריט טופוגרפי זה מופיע בתיאור המעברות שבין גֶבַע למִכְמָשׂ. הכתוב אומר: 'הַשֵּׁן הָאֶחָד מָצוּק מִצָּפוֹן מוּל מִכְמָשׂ' (שמואל א' יד 5), וזו לשון המובאה מדבריו של חיוג' אצל ריב"ש: 'אַבּוּ זַכַּרִיַא803 תרגם מָצוּק, מֻתְֹבַּת (=יציב, איתן), והוא [נגזר] מן מְצוּקֵי אֶרֶץ (שם ב 8)' [=ופסר אבו זכריא מצוק מתבת. קאל והו מן מצוקי ארץ].804 חיוג' סבר, ככל הנראה, כי הצורה 'מָצוּק' נגזרה מן השורש צו"ק.805 משמעותה של התיבה הזאת לאור תרגומו של חיוג', מֻתְֹבַּת, תהא אפוא צוק סלע איתן המזדקר כלפי מעלה או מעין עמוד. לפירוש זה מסייע גם הנושא הציורי המופיע בפסוק זה ובקודמו (שם יד 4), והוא 'שֵׁן הַסֶּלַע מֵהָעֵבֶר מִזֶּה'. גם האנלוגיה המתקיימת, לדעתו של חיוג', בין 'מָצוּק' לבין הצירוף 'מְצוּקֵי אֶרֶץ' (שמואל א' ב 8) מאַשרת ניתוח זה בדבר איתנות הסלע.806 

			ריב"ש לעומתו כתב על דבר הצורה הנדונה, מצוק, כדלהלן: 

			תרגמתי מצוק, מַצְבּוּבּ (=יָצוּק) ושיעורו מוצק מן יצ"ק, והוא בא כאן בהיפוך [=שׂיכול] סדר האותיות מן צו"ק. הוא דומה למצוקי ארץ ששיעורו מוצקי ארץ, מצאבאת אלארץֹ (=יציקות הארץ), כלומר יסודותיה.

			[=פסרת מצוק מצבוב, ותקדירה מוצק מן יֹצֹקֹ. וגֹא ההנא מקלוב מן צוק, והו מתל כי לה' מצוקי ארץ אלדי תקדירה מוצקי ארץ, מצבאת אלארץֹ אי אסאסאתה.]807 

			לפי זה, התיבה מָצוּק משקפת לדעת ריב"ש את מצבו הראשוני של החומר שממנו נברא הסלע, שהיה נוזל קודם שנקרש ונעשה מוצק.808 הצורה שלפנינו היא צורת בינוני פעול שנתגלגלה מן מוּצָק אל מָצוּק, וכאמור שורשה יצ"ק. כידוע חל מעתק של העיצור w בתחילת המילה > y, בעברית כברַבּות מן הלשונות השמיות הצפון מערביות.809 הוי"ו שבראש המילה נעתקה אפוא כיו"ד, אך היא שבה ומופיעה בבניין הופעל, וכך נהפך (מְ)מוּצָק למָצוּק. כשאמר כי סדר האותיות נהפך בתיבה מצוק, התכוון ריב"ש לכך שהשורש יצ"ק נהפך כאן לצו"ק ('וגֹא ההנא מקלוב מן צו"ק'). כנראה היה ריב"ש מודע לקשר הקיים בין גזרת פו"י (=יצ"ק) לבין גזרת עו"י (=צו"ק). לשון אחר, התהליך של היפוך סדר האותיות בתיבה הנדונה מתבטא בהיעתקות הוי"ו, היא פ"א הפועל המקורית, ממקומה ובקביעתה כעי"ן הפועל, וכך נולדה הצורה מָצוּק.810 דבר זה למדים אנו גם מן ההערה שהעיר ריב"ש על תרגומו של חיוג' לתיבה הנדונה ('וליס יעתקד פיה אלאסתאדֹ אנה מקלוב מן יֹצֹקֹ'), ולפיה המורה המלומד האנדלוסי לא סבר שהתקיים כאן שיכול אותיות. 

			הארכתי בתיאור המהלך הפרשני שנקט ריב"ש בפרשת המָצוּק, שכן הוא מציג בצורה ברורה את זיקתו ההדוקה של המחבר, איש פוסטאט, לאסכולה הפרשנית האנדלוסית. ממנה למד את שיטת האטימולוגיה הפארונימית, המניחה כי קיים קשר של משמעות בין שורשים דומים הנבדלים בביטויָם הבדל קל.811 כאן יישם אותה שיטה בעת הדיון בצמד השורשים יצ"ק/צו"ק. 

			1.2. בפירושו לעשרות רבות מפסוקי ספר שמואל הביא ריב"ש מדבריהם של כמה חכמים אנדלוסים. מגוון דעות כזה מופיע בפירוש הכתוב דלקמן: 'וַיְהִי דָוִד נֶחְפָּז לָלֶכֶת... וְשָׁאוּל וַאֲנָשָׁיו עֹטְרִים אֶל דָּוִד וְאֶל אֲנָשָׁיו לְתָפְשָׂם' (שמואל א' כג 26). 

			בעניין זה אמר אַבּוּ זַכַּרִיַא יַחְיַי (=חיוג'), שפירוש עוטרים הוא סובבים, כלומר מקיפים את דוד ואנשיו כמו שהכתר מקיף את הראש. ואמר בעל השרשים (=ר' יונה אבן ג'נאח), שהוא נגזר מתרגום 'רַק הַבָּמוֹת לֹא סָרוּ' (מלכים ב' יב 4) = 'לא עטרא, וכאילו אמר סרים אל דוד [ואל אנשיו]', כלומר נוטים אליהם בשיפוע (ההר) כדי ללוכדם.

			[=קאל פיה אבו זכריא יחיי אן תפסיר עֹטרים, סובבים, אי מחיטין בדוד ורגאלה מתל אלתאגֹ אלדי יחיט באלראס. וקאל צאחב אלאצול אנה משתק מן תרגום רק הבמות לֹא סרו, לא עטרא, פכאנה קאל סרים אל דוד, אי מאילון אליהם, מנחרפון נחוהם ליאכדונהם.812 

			כפי שנראה לקמן, ניתן להבין את פסוקית המצב שבסיפא של הכתוב כתיאור של שלב הסגירה על דוד ואנשיו, דהיינו כיתורם, כדברי חיוג', או לחלופין כתיאור אופן או כיוון ההליכה של שאול ואנשיו לקראת דוד, כדעת אבן ג'נאח. גם כאן, כמו בפרשת המָצוּק דלעיל, ברור שהמחלוקת בין השניים, חיוג' ואבן ג'נאח, מתמקדת בשאלת מוצאה האטימולוגי של צורת הבינוני 'עוטרים', ובחינה זאת קובעת את משמעה של התיבה. חיוג' סבר כי הצורה 'עוטרים' נגזרה מן השם 'עֲטָרָה', ולפנינו פועל דנומינטיבי.813 הכתוב לשיטתו תיאר כאן את אנשי שאול המקיפים או מכַתרים את דוי ואנשיו. אבן ג'נאח לעומתו לא ראה בצורה זאת פועל גְּזור שם. הוא העדיף לפרש את הצורה 'עוטרים' על פי צורה דומה בארמית, והוא הפועל 'עטרא' המופיע בתרגום המיוחס ליונתן בספר מלכים.814 מבחינה מתודית, האנלוגיה המובילה אל דרך גזירה זאת היא לגיטימית, שכן מדובר בלשון אחות לעברית, ובה השורש עט"ר משמעו סָר אל, מתקרב אל (לשם השגת מטרה כלשהי). לכן פירש אבן ג'נאח את הצירוף 'עֹטְרִים אֶל דָּוִד וְאֶל אֲנָשָיו' במשמע של סרים או נוטים אליהם כדי ללכדם. 

			1.3. פענוחים אטימולוגיים מסוג זה ודומיו שמצא ריב"ש אצל רבותיו האנדלוסים המריצו אותו לנסות את כוחו הוא בחקר גיזרונן של מילים. הוא הִרבה לעשות זאת בפינות שונות של פירושו ובדרכים מקוריות. נסתפק כאן בדוגמה אחת לניסיון גזירה אטימולוגית עצמאית מִשלו. ניסיון כזה נמצא בהתחקותו אחַר הוראת השם 'צוֹבָה' שבכתוב: 'וַתָּבֹא אֲרַם דַּמֶשֶק לַעְזֹר לַהֲדַדעֶזֶר מֶלֶךְ צוֹבָה' (שמואל ב' ח 5). 

			על זהות העיר מן הבחינה הגיאופוליטית כתב 'צובה היא חַלַבּ', ואילו גזירת שם העיר ומשמעותו מוסברות כדלקמן:

			ובגלל יופיה של העיר ויפי המצודה אשר בה נקראה צובָה. משמעות הדבר היא שכל מי שראה אותה רצה בה ובחר לשכון בה. המלה נגזרת מן (הכתובים) לְמַן דִי יִצְבֵּא וגו' (דניאל ד, יד ועוד) ומִן דִּי קֳדָמוֹהִי הֲוָא צָבֵא הֲוָא קָטֵל וְדִי הֲוָה צָבֵא הֲוָה מָחֵא וגו' (שם ה, יט).

			[=וקול מלך צובה הי חלב, ולאגֹל חסן אלמדינה וחסן אלקלעה אלתי פיהא סמית צובה במעני אן כל מן ראהא ירידהא ויכתאר אלסכני פיהא, משתק מן ולמן די יצבא וג' ומן די [קדמוהי] הוה צבא הוה קטל ודי הוה צבא הוה מחא.]815 

			על יופייה של העיר ועל יפי המצודה אשר בה כנראה עמד ריב"ש בעת מסעו לארץ ישראל ולסוריה בשנת 1098.816 אך לעניינו חשובה העובדה כי לשם בירור האטימולוגיה של השם צובה גייס את הארמית המקראית, ומתוכה דלה את הפתרון. ריב"ש היה בוודאי מודע גם לעובדה שהעיר צובה נמנתה בתקופת המקרא עם ערי הממלכה של הארמים.817 במקומות אחרים הפליג גם אל הערבית ואל היוונית והשתמש בהן בשעה שעסק בגיזרונם המשוער של שמות אתרים מקראיים.818 

			2. העיון המורפולוגי: בצדה של מלאכת הגזירה האטימולוגית עסק ריב"ש גם בתחום התצורה. כדרכו בתחומי הבלשנות האחרים, אף כאן הלך בדרכם של רבותיו הגדולים שבספרד והִרְבָּה לנתח צורות לשוניות על שורשיהן, בנייניהן וזמניהן בכל אחד מפרקי שמואל. עד כמה הפליג בכך יוכיחו שני הפרקים האחרונים של הספר לבדם. בפרקים כג-כד שבשמואל ב' תיאר במפורט את המורפולוגיה של 132 (!) פעלים ושמות המצויים בהם.819 ייצוג מדגמי לעניין הרב שגילה ריב"ש בפן זה של הדקדוק, בתחום תורת הצורות, נמצא בניתוח צורת הפועל המוקשה 'ויעט' המופיעה בפרשת ההתנגשות בין דוד לבין נבל הכרמלי. הקושי בניתוח צורה זאת נובע מאי־הבהירות בשאלת התצורה הבאה: האם יש לגזור אותה מגזרת נחי עו"י או שמא מגזרת נחי לו"י? ממילא גם משמעותו של 'ויעט' אינה ברורה ואיננה חד־משמעית. הרי לפנינו לשון הכתוב הנדון בזה: 'הִנֵּה שָׁלַח דָוִד מַלְאָכִים... לְבָרֵךְ אֶת אֲדֹנֵינוּ [=נבל] וַיָּעַט בָּהֶם' (שמואל א' כה 14). אלו המובאות הנרחבות, שבחר ריב"ש מתוך דברי המדקדקים האנדלוסים: 

			אמר אבו זכריא יחיי: יש שאמרו על 'וַיָּעַט בָּהֶם' שהוא מן עָטָה כמו עָשָׂה, וְעָשָׂה ולא מצאתי את משמעותו... [אבן ג'נאח — שש"ר] בעל (ספר) ההשגה820 אמר על התיבה יָעַט: יע"ט; לא הזכירו [חיוג' — שש"ר]. לדעתי, פועל זה הוא מנחי עי"ן הפועל, וראיה לזה הוא הקמץ ביו"ד שהוא דרכו של צוּרַן העתיד בכל פועל מִנחי עי"ן הפועל כמו וַיָּקָם, וַיָּשַׁב, וַיָּעַף דוד (שמ"ב כא, טו), ויָּעַד ה' (מל"ב יז, יג), חוץ ממקצת [פעלים] שפֵּא הפועל שלהם חת, ובהם באה אות התוספת בפתח כמו וַתַּחַשׁ עַל מִרְמָה רַגְלִי (איוב לא, ה), כי התיו הנוספת באה לרוב בפתח, והוא מנחי עי"ן הפועל. ואולי מובנו של וַיָּעַט קרוב לעניין העַיִט שהוא שֵם לציפור, ויש לפרשו הוא נָפח בפניהם, גער בהם וגירשם מעליו. ואין זה דומה לכתוב ויעט העם אל השלל (שמ"א יד, לב), כי הוא לדעתי מנחי למד הפועל, מעניין שַׁלָּמָה אֶהְיֶה כְּעֹטְיָה (שה"ש א, ז) שיכול להתפרש [כְּעֹטְיָה] שחוחה ונטויה. הראיה לזה הוא הפתח ביוד כדרך הנוהגת בפעלים דוגמת אלה, כמו וַיַּעַשׂ, וַיַּעַן, וַתַּעַד נִזְמָהּ (הו' ב, טו) הלקוחים מן עָשָׂה, עָנָה, עָדָה. 

			[=קאל אבו זכריא יחיי קיל פי ויעט בהם מן עטה מתל עשה ועשה, ולם אגֹד לה מעני... וקאל צאחב אלמסתלחק פי באב יעט. יֹעֹטֹ לם ידכרה. ויעט בהם הדא אלחרף ענדי מעתל אלעין ברהאן דלך קמצות אליא. עלי שרף821 חרף אלאסתקבאל פי כל פעל מעתל אלעין מתל ויקם, וישב, ויעף דוד, ויעד ייי, אלא בעץֹ מא פאוה חא פאנה רבמא גֹאת אלזאידה פיה בפתח, מתל ותחש על מרמה רגלי. פאן אלתא מנה פתח והו מעתל אלעין. ורבמא קרב מעני ויעט בהם מן מעני עיט אלדי הו אסם ללטיר פיכון תפסירה נפך פי וגֹוההם וזגֹרהם וטרדהם. וליס מתל ויעט העם אל השלל פאן הדא ענדי מעתל אללאם מן מעני שלמה אהיה כעטיה אלדי יצלח אן יפסר פיה מאילה ומנחרפה וברהאן דלך אנפתאח אליא מנה עלי אלעאדה אלגֹאריה פי מתל הדה אלאפעאל אעני ויען, ויעש, ותעד נזמה אלמאכודה מן עשה, ענה, עדה.822 

			בעיני חיוג', התיבה 'וַיָּעַט' נראתה קשה, ולכן משך ידו מן הניסיון לפרְשה פירוש משלו. בדרך כלל נהג להביא בכתאב אלנֻּתף פירושים ודיונים לשוניים מקוריים משלו. אך כאן חרג ממנהגו זה וציטט ניתוח מורפולוגי של מדקדק אחר, עלום שם, הגוזר צורה זאת משורש בגזרת ל"י ('קיל פי [=יש אומרים כי] ויעט בהם מן עטה מתל [=כמו] עשה').823 לאחר הערות אלו של חיוג' הביא ריב"ש את ניתוח הצורה המוקשה הזאת, שנעשה על ידי ר' יונה אבן ג'נאח. זה האחרון לא הכיר את כתאב אלנֻּתף, ולכן העיר בספר ההשגה שלו כי אין כל אזכור של הצורה 'יָעַט' בכתבי המלומד שקְּדמו ('לם ידכרה'). אולם, כידוע לנו היום, הערה של חיוג' בעניין זה נמצאת בכתאב אלנֻּתף.824 מכל מקום, אבן ג'נאח קבע כי התיבה הנדונה היא צורת פועל מגזרת עו"י. ראיה לכך הוא ניקודה של התחילית יו"ד בקמץ התואם את דרכי הניקוד של רוב הפעלים בצורת 'יקטל' בגזרת ע"ו. נוסף על כך הבחין אבן ג'נאח בין שורשי ע"ו בעלי פ"א גרונית לבין שורשי ע"ו בעלי עיצורים אחרים. בהמשך דבריו דחה אבן ג'נאח את האפשרות שהשורש של הצורה הנדונה, 'וַיָּעַט', הוא מפעלי ל"י, דהיינו עט"ה. גם כאן הבחינה המורפולוגית היא הסיבה לדחייה זאת.825 אבן ג'נאח טען כאן שלעומת ניקודה של התחילית יו"ד בפתח בפועלי לו"י בעלי גרונית, בתיבה 'וַיָּעַט' מנוקדת התחילית בקמץ. משום כך סבר שהתיבה הנדונה היא מפועלי עו"י, דוגמת וַיָּעַף, וַיָּעַד. עוד קבע כי וַיָּעַט נגזרה משם העצם עַיִט, ולכן פירושו של המשפט המקראי 'וַיָּעַט בָּהֶם' הוא נָפח בפניהם, גער בהם וגירשם מעליו.826

			באמצעות הניתוח המפורט של הצורה 'וַיָּעַט' — ניתוח המשתרע על פני יותר מעמוד שלם בכתב היד — ניתן לעמוד על מאפיין חשוב בדרכו הפרשנית של ריב"ש, והוא ריבוי של חליפי פירושים לפסוקי ספר שמואל. הגיוון הפרשני הזה נבע בין השאר מן ההתפעלות של הדיין־הפרשן הספרדי שחי במצרים ממה שיצרו רבותיו באנדלוס. בסוגיה זאת, שעיקרה דיון בתצורה הדקדוקית, לא הסתפק ריב"ש בניתוח דבריהם של שני המדקדקים האנדלוסים הגדולים, חיוג' ואבן ג'נאח, אלא הוסיף והביא גם את דעתו של אבן בלעם וגם את פירושו של יפת. דבריו של אבן בלעם זהים ברובם עם אלה של אבן ג'נאח, ומשום כך לא הבאנום בזה.827 כאמור, יפת בן עלי הוא הפרשן הרביעי שצוטט כאן. הוא הציע דרך פענוח שונה משל קודמיו, ולפיו חסרה כאן המילה 'כלימה' ויש לקרוא 'וַיָּעַט בָּהֶם כלימה'. בלשונו של יפת, 'וַיָּעַט בָּהֶם. כגֹלהם מתל שלמה אהיה כעטיה אלדי מענאה כעטיה כלמה', ותרגום דבריו: בִּיֵּש אותם כמו (שכתוב) שַלָּמָה אֶהְיֶה כְּעֹטְיָה (שה"ש א, ז), שענייינו, לדעתו, כעוֹטָה כְּלִימָה.828 ריב"ש פסק כי פירושו של יפת חלש (בלשונו: 'והו צֹעיף'), בלא שינמק קביעתו זאת, ואף לא הציע פירוש משלו לצורה הנדונה בזאת. אך מאחר שהסתייג מפירושו של יפת, הזהה להצעה שהעלה חיוג' בראש הדברים שהובאו לעיל,829 מתברר אפוא שדעתו של ריב"ש נוטה, לפחות במשתמע, נגד הצעתו של חיוג' ובעד ניתוחו של אבן ג'נאח.

			3. שדות סמנטיים: בעברית, כבלשונות שמיות אחרות, מתקיימים קשרי משמעות בין שדות סמנטיים קרובים זה לזה, ומילים בנות שורשים שונים משמשות בשני שדות או יותר. לדעת המדקדקים האנדלוסים, התופעה הבלשנית הנדונה מצויה בספרי המקרא.830 

			3.1. דוגמה לתופעה זאת נמצאת בספר שמואל, בדבריו של יהודה אבן בלעם, שבהם בירר את משמעותה של צורת הפועל 'דֹּמוּ' בתוך הכתוב הבא: 'אִם כֹּה יֹאמְרוּ אֵלֵינוּ [הפלשתים] דֹּמוּ עַד הַגִיעֵנוּ אֲלֵיכֶם וְעָמַדְנוּ תַחְתֵינוּ' (שמואל א' יד 9). אלה דברי יהונתן לנערו, נושא כליו, בעת מלחמתם בפלשתים. לדעתי, חכם אנדלוסי זה פירש אותה על בסיס התיאוריה של השדות הסמנטיים, וזו לשונו: 

			אמר ר' יהודה [=אבן בלעם]: דברו (של יהונתן) 'דֹּמוּ עַד הַגִיעֵנוּ אֲלֵיכֶם' הוא מכלל הדברים המובעים במלה כלשהי, כשמתכוונים בה למלה אחרת. (כאן) רוצה הוא לומר, עִמְדוּ.831 מקרה הפוך לזה הוא הכתוב כִּי עָמְדוּ וְלֹא עָנוּ עוֹד (איוב לב, יז), כי (הפועל עָמדו) בא במקום הֶחרישו או דֹּמּוּ. 

			[=וקאל רֹ יהודה פי קולה דֹּמּוּ עד הגיענו אליכם הדא מן גֹמלהֹֹ מא קיל בלפטֹ מא ואלמראד בה גירה, ויריד עמדו. וקד עכס הדא בקולה עמדו ולא ענו עוד, לאנה מכאן החרישו או דמו.]832 

			אבן בלעם כתב כי פסוקנו 'הוא מכלל הדברים המובעים במלה כלשהי, כשמתכוונים בה למילה אחרת'. בנוסח המשפט הזה רמז למקורו, ספר הרקמה של יונה אבן ג'נאח. כותרתו של שער כח בספר זה נקראת בתרגומו של אבן תיבון: 'ממה שנאמר במלה והחפץ בה זולתה'.833 ואכן, המובאה הנדונה, 'דֹמוּ עד הַגִיעֵנוּ' וכו', מצויה בשער זה.834 המובאה שהביא אבן בלעם מאיוב (לב 17) והגדיר אותה כהיקרות הפוכה לזו שבשמואל, 'עָמדו (=הֶחרישו) ולא ענו עוד', איננה מצויה בספר הרקמה. 

			עיקרה של התופעה שעמד עליה אבן ג'נאח (ובעקבותיו אבן בלעם) הוא השימוש בפועל אחד העומד במקום חברו הקרוב אליו במשמעותו. הפועל דּוֹם, דּוֹמוּ, המסמן בדרך כלל שתיקה או הפסק בדיבור, בא כאן, בפסוק זה, במקום הפועל עֲמוֹד, עִמְדוּ, שמשמעו עצירת ההילוך או הֶפסק בתנועה. למעשה יש כאן ניצני תפיסה חדשה בדבר יחסי המשמעות שבין פעלים, ולפיה קיימים מעבר או חילוף בין פעלים שונים המשתייכים לשדות סמנטיים קרובים. במקרה שלפנינו — שבו דנו אבן ג'נאח ובעקבותיו אבן בלעם — המעבר או החילוף מתקיימים בין שדה הדיבור/השתיקה ובין שדה ההליכה/העמידה. הדמיון בין עצירת תנועת השפתים לבין עצירת תנועת ההליכה יוצר את החילופים בין השורשים עמ"ד/דו"ם.835 

			על עצם קיומה של התופעה הזאת העיר כבר מנחם בן סרוק במחברתו, בערך ד"ם (המחלקה החמישית),836 וכך כתב: 'ויש אשר דוּמָה אשר היא שתיקה בענינה ולא ביסודתה. וַיִּדּוֹם הַשֶּׁמֶשׁ וְיָרֵחַ עָמַד. שֶׁמֶשׁ בְּגִבְעוֹן דּוֹם, כאשר יש מעמד אשר איננו עמידה'.837 אם ננסח משפט קצר זה של מנחם בלשון מדע הלשון של ימינו, נמצא שהתכוון לקשר הנוצָר בין שדות סמנטיים ונובע מתוך המוצא של יחידות משמע המופיעות באחדים מהם ואשר להן שורש זהה.838 לאור התפיסות שרווחו בימיו הניח מנחם כי השורש הנדון בערך זה, ד"ם, הוא דו־עיצורי. אך היום, לאחר שחיוג' אישש את הקביעה בדבר התלת־עיצוריות של השורשים בעברית, ברור לנו שמדובר בשורש דמ"ם. ראיה לכך היא הפסוקים שבחר מנחם להביא מיהושע י 13-12, שעניינם עצירת תנועתה של השמש ועמידתה במקומה, לאור תפיסתו של איש המקרא. גם כאן ביטאו הכתובים את עצירת המהלך בלשון של דממה.

			ראוי להעיר כי גם במילונים המודרניים המתעדים את לשון המקרא צוינה העובדה שדמ"ם הינו שורש פוליסמי,839 המביע הן שתיקה, הן הפסקה או עצירה (של התנועה, דרך משל). הם מבחינים גם בדמ"ם II, אשר לו הוראה מנוגדת לדמ"ם I, והיא מציינת בכייה או קינה.840

			3.2. ריב"ש עצמו יישם את החידוש המחקרי האנדלוסי בדבר תופעת חילופי המילים במקרא, והפעם לא בנוגע לפעלים אלא בנוגע לשמות. גם הוא, כמו אבן בלעם, למד על המעבר בין השדות הסמנטיים מאבן ג'נאח. דוגמה לכך היא פירושו לדברי שמעי בן גרא, בן שבט בנימין, המתוודה על חטאו בפני דוד, כשזה שב מן המערכה נגד אבשלום בנו. שמעי אומר אז בכלל דבריו: 'כִּי אֲנִי חָטָאתִי וְהִנֵּה בָּאתִי הַיּוֹם רִאשוֹן לְכָל בֵּית יוֹסֵף' (שמואל ב' יט 21). על כך כתב ריב"ש כדלקמן: 

			באומרו לכל בית יוסף התכוון לבית בנימין, מכיוון שיוסף היה אח לבנימין מֵאִמּוֹ. זוהי אחת מתוך דרכי הפרשנות על דרך ההרחבה המצויים בלשון העברית. בעל ספר הרקמה (=אבן ג'נאח) כבר ייחד לכך פרק שלם וקראו בשם 'ממה שנאמר במלה והחפץ בה זולתה'. 

			[=אנה אראד בקולה לכל בית יוסף בית בנימין בחכם אן יוסף שקיק בנימין מן אמה. והדא מן גֹמלה מגֹאזאת לגה אלעבראני וקד אפרד לדלך באב כאמל צאחב כתאב אללמע ואסמאה באב ממא קיל בלפטֹ מא ואלמראד בה גירה.]841 

			לאחר שהביא ראיות רבות לפירושו מתוך דברי אבן ג'נאח באותו שער שבספר הרקמה, סיים ריב"ש את דבריו בהערה: 'בעל ספר הרקמה פסח על צירוף זה, המהווה הוכחה חזקה לעניין הזה, אלא שאין צורך להקיף אותו (עניין במלואו)' [=וקד פאת צאחב כתאב אללמע דכרה פי הדא אלבאב לאנה דליל קוי פי הדא אלמעני גיר אן ליס תלזמה אלאחאטה].842 הצירוף שאליו התכוון הוא כל בית יוסף המייצג בפסוק זה את בית בנימין, ואילו העניין שרב יצחק דיבר עליו (כאן) הוא תופעת חילופי הפעלים או, במקרה זה, שמות השבטים.

			4. פרשנות הֶקשרית בין אנדלוס לבבל: לקראת סיומו של המקבץ המִדגמי המצומצם שהובא בזאת אחזור למה שפתחתי בו, והוא תחום הפירוש הקונטקסטואלי של פרקי הספר. כבר עמדתי לעיל על זיקתו ההדוקה של ריב"ש לדרך פרשנותו של יפת בן עלי,843 אך לא ממנו בלבד למד את דרך הפירוש הקונטקסטואלי, אלא גם מן המדקדקים האנדלוסים. המובאה הראשונה שהציגה השפעה שמקורה במזרח, בפרשנות הקראית, עסקה בציווי להילחם בעמלק. אותה מובאה הושפעה בעיקר מדבריו של יפת בן עלי בסוגיה זאת, והשוואת פירושו של ריב"ש לזה של יפת תוכיח. לעומתה מצויות בחיבורו של רב יצחק הערות לא מעטות בתחום הפירוש הקונטקסטואלי, שאותן קיבל מחכמי האסכולה הספרדית. כזאת היא התחבטותו של רב יהודה אבן בלעם בבעיה התיאולוגית הבאה: כיצד יובן העונש הכבד, המגפה שהביא ה' על העם שלא חטא, והלא החוטא הבלעדי בעריכת המפקד היה דוד. והרי לשונו של אבן בלעם:

			אמר ר' יהודה המפרשים הסבירו, כי הנגף הזה בא כעונש לאנשים שדעתם היתה נוחה מפעולותיו של אבשלום, מן המרד נגד דויד ומן ההיתר שנהג אבשלום בנו בנשיו. ואין זה הכרחי, מפני שאין לנו דרך לבוא עד פשר פעולותיה של החכמה (האלוהית). הן נעלמות ומעודנות, מכדי שהבריות יבינו אותן. 

			[=וקאל רֹ יהודה דכר אלמפסרין פי עלה הדא אלנגף אנהא עקובה ללקום אלדין רצֹו בפעל אבשלום ואלכלאף עלי דויד ואבאחה נכאיה לאבשלום אבנה. וליס הדא בצֹרורה אד אפעאל אלחכמה לא מדכל לנא פיהא והי אכפא ואדק מן אן יפהמהא אלנאס.]844

			אמנם אבן בלעם העלה נימוק תיאולוגי חזק לכאורה נגד הקישור הסיבתי בין עונש המגפה לבין החטא שבמרד אבשלום, ואולם רב יצחק קיבל את ההסבר הזה שהעלה המדקדק הספרדי. הוא הוסיף והעמיד אותו על רקע רחב עוד יותר, כשכתב בראש פרק כד שבספר שמואל:

			קרוב לודאי שהפרשה הזאת קרתה בעקבות פרשת אבשלום (שם טו-יט). אמר הכתוב ויֹסֶף אַף ה' לַחֲרוֹת בְּיִשְׂרָאֵל, כשהוא נסמך אל וַיְהִי רָעָב בִּימֵי דָּוִד שָׁלֹשׁ שָנִים (שם כא, א). כשם שהרעב בא בגלל הגבעונים, כך הכעס הזה בא בגלל שתמכו באבשלום ובגדו בדויד, ומשום כך אף ה' חרה בהם.

			[=יקרב אן הדה אלקצהֹ גֹרת בעקב קצהֹ אבשלום. וקאל ויסף מצֹאף אלי ויהי רעב בימי דוד שלש שנים. כדאך אלגֹוע כאן מן אגֹל אלגבעונים, והדא אלגצֹב מן אגֹל אנהם עצֹדו אבשלום ונאפקו עלי דויד, פחצל עליהם אף ייי מן אגֹל דלך.]845 

			ייתכן שריב"ש פתח את דברי פירושו בקישור הסיבתי בין האירועים הקריטיים המתוארים בפרקים טו-כד שבספר שמואל ב', משום שמצא לו סימוכין לא רק בפירוש אבן בלעם, אלא גם ובעיקר בפירושו של רב סעדיה גאון. כוח פירושו של הגאון הכריע כאן. כך הוא לשון המובאה האחרונה בְּמִספר, שהביא רב יצחק בפירושו מדברי רס"ג:

			[הגאון] זכרונו לברכה846 אמר על הכתוב וַיָּסֶת אֶת דָּוִד (שמ"ב כד, א) יש אומרים על זה: כשנתן ה' בלבו למנות את ישראל היה רצונו ישתבח שיבחין מקֶּרב האנשים שנשארו בחיים באלה שמרדו בו בימי אבשלום. השבעים אלף שמתו בַּדֶּבֶר (שם, טו) היו מן המורדים בדויד שעדין היו בחיים.

			[=וקאל זכרֹ לברֹ פי ויסת את דוד בהם לאמר לך מנה את ישראל ואת יהודה. קיל פי דלך אן כאן אלמראד אן אללה סבחֹ פי אלהאם דויד פי אלעדד ליתמייז מן אלקום אלדין בקיו ממן כאלף עליה פי איאם אבשלום, פקיל אן אלסבעין אלף אלדין הלכו באלדבר הם כאנו ממן בקו ממן נאפק עלי דויד.]847

			סיכום

			פירושו הרחב של ריב"ש לספר שמואל הינו פירוש רַב־אַנְפִּי המקיף תחומי דיון מגוונים ורבים יותר מן המצוי בחיבוריהם של פרשנים ימי ביניימיים אחרים. החשובים שבהם הם ענייני הלשון והתחביר שבספר, סוגיות של אמונה ומוסר, הריאליה המקראית וחיי הנפש של הדמויות המקראיות. כרבים מחכמי התורה שעסקו בפרשנות המקרא בתקופת הגאונים, גם ריב"ש גילה בחיבורו זה דבקות כמעט מוחלטת בדרך הפרשנות הפשטית. גישתו זאת מסתברת לאור הזיקה המוצהרת הקיימת בין פירושו לבין חיבוריהם של חכמי המזרח, ובהם גאוני בבל מחד גיסא, ופרשנים קראים — וראש להם יפת בן עלי הקראי — מאידך גיסא. 

			דיוניו הלשוניים המפורטים ממוקדים רובם ככולם במשמעויותיהן של הלֶקסמות המקראיות, במורפולוגיה של חלקי הדיבר ובתחביר הכתובים. ואכן דיונים אלה מדגישים כפל כפליים את גישתו הפשטנית אל הטקסט המקראי. לדעתי, עיסוקו האינטנסיבי של ריב"ש בבחינת לשונו של הטקסט המקראי משקף את התפעמותו מפּרץ המחקר המקורי של לשון כתבי הקודש ומהישגיה הגדולים של האסכולה הבלשנית שצמחה על אדמת ספרד. מכאן פֶּשר ההשפעה העצומה שהייתה לאותם מדקדקים ולקסיקוגרפים בני אנדלוס על חיבורו. גדולה במיוחד בעיניו הייתה יוקרתם של יהודה חיוג', יונה אבן ג'נאח ויהודה אבן בלעם, שביצעו את הזינוק הנחשוני והעמידו את חקר לשון המקרא ודקדוקו על בסיס מדעי חדש.848

			זוהי הסיבה שבשלה הִרבה לצטט מכתביהם של חכמים אלה, והערותיהם בענייני דקדוק, תחביר ומילונאות מקראית משובצות בפירוש ריב"ש כמעט בכל אחד מפרקי שמואל. ישנם פרקים שבהם הביא דוגמאות מייצגות מדבריהם של כל השלושה או לפחות של שניים מהם. ממימיהם של חכמי אנדלוס דלה ובאמצעותם הִפְרָה את מפעלו הפרשני למקרא שצמח בערוגות פירושו, שאותן טיפח בצוען מצרים. בהשראת חיבוריהם של חיוג' ואבן ג'נאח עסק בניתוח צורני של חלקי הדיבר, בראש ובראשונה בניתוח פעלים ושמות. כמו כן ירד לחקר גזירתן של מילים לשם בירור משמעויותיהן הלקסיקליות. עוד הִרבה לעיין במבנה התחבירי של פסוקי המקרא ובחן את ההֶקשרים הרחבים של חטיבות הסיפר שבספר שמואל. מלבד כל אלה ניכרים בפירושו ניצנים של בדיקת יחסי משמעות בין רכיבים סמנטיים המשתייכים לשדות קרובים. 

			אחזור ואציין כי רבים ומגוונים הם המקורות ששימשו את ריב"ש בכתיבת פירושו, בין שבאו לו מן המזרח, מספרות הגאונים ומפירושיהם של קראים, ובין ששאב אותם מכתביהם של מדקדקים ומפרשים ילידי המערב, בעיקר מספרד ומצפון אפריקה. הדיין איש פוסטאט הצליח לשלב את היסודות השונים הללו בתוך פירושו ולעשותם לחטיבה אחת, למרות הריבוי והשוֹנוּת של קולות הדוברים. מכל מקום, המרכיב האנדלוסי בפירושו של ריב"ש ניכר ביותר, ומשקלו מכריע בתוך מפעלו הפרשני הפוליפוני. 

			

			
				
					771* 	מחקר זה בא לברר את הזיקה ההדוקה, שהתקיימה בין רב יצחק בן שמואל הספרדי (להלן ריב"ש) לבין אבות האסכולה של הדקדוק העברי המדעי שפעלו באנדלוס במאות העשירית וה־11. יש לראות אותו כאחד הפירות שצמחו מתוך המהדורה הביקורתית לפירוש ריב"ש לספר שמואל שהכנתי לאחרונה. הריני מודה בזה לד"ר עמוס דודי מן המחלקה ללשון עברית באוניברסיטת בר־אילן על שסייע בידי להנהיר כמה מן הסוגיות הנדונות במחקרי זה. 

						הגירתו של אביו נזכרת בכתב יד בית המדרש לרבנים שבניו יורק, ENA 2805 f.12. בשוליים הימניים של מכתב זה (שורות 26-15) נאמר: 'הגיע מטַראבֻּלֻס אדם ספרדי (רגֹל אנדלֻסי), ושמו רב שמואל והוא ידו רב (!) ודרשן טוב'. ראו גם מ' גיל, במלכות ישמעאל בתקופת הגאונים, תל אביב 1997, כרך ג, עמ' 17 (כתב גניזה מס' 308). מלבד כינויו של ריב"ש 'הספרדי', נמצא בתעודות בנות התקופה כי היה לו כינוי נוסף, 'אלכנזי', ומקורו אינו ידוע.

				

				
					772	על הנגידים ובני חבורתם ראו M. R. Cohen, Jewish Self-Government in Egypt, New Jersey 1980, pp. 102-177, 213-286. לתיאור קצר של תולדות ריב"ש ראו שם, עמ' 121-119.

				

				
					773	חתימתו של ריב"ש מתנוססת בשוליהם של עשרות מסמכי גניזה, מהם שטרות ומהם פסקי דין, החל בעשור האחרון של המאה ה־11 ועד לעשור הרביעי של המאה ה־12. ראו דרך משל את מסמכי בית הדין של פוסטאט־קהיר מאותם ימים באוספי הגניזה שבספריית האוניברסיטה של קיימברידג', בייחוד בקבצים S 8 J4; 8 J5; 8 J6; 8 J7-T ועוד. מתעודות אלו עולה כי במושבים רבים של בית הדין כיהן ריב"ש כרֹאשו. ראו גם S. D. Goitein, A Mediterranean Society as Reflected in the Documents of the Cairo Geniza, Los Angeles 1967-1988, Vols. I-V, במפתחות העניינים על פי הערך Isaac b. Samuel the Spaniard; וכן J. Mann, The Jews in Egypt and Palestine under the Fatimid Caliphs, Oxford 1920-1922, Vol. I, pp. 192, 206; Vol. II, pp. 203, 228-231, 247, 310-311.

				

				
					774	ריב"ש, 'רב יוסף ראש הסדר', קרית ספר, כו (תש"י), עמ' 84, ליד ציוני הערות 119-118, עמ' 91 ועוד; ב"מ לוין, 'פירוש קדמון למסכת חולין יד-טו', גנזי קדם, א, תרפ"ב-פ"ה, עמ' 68; ב, עמ' 9; ג, עמ' 33; וכן י' קאפח (מהדיר), הרי"ף למסכת חולין עם פירוש בשפה הערבית לאחד מחכמי יהדות תימן משנת ארבעת אלפים ושמנה מאות ושבעים ליצירה, ירושלים תש"ך, עמ' צא-צג; מ' זולאי, מפי פייטנים ושופכי שיח, ירושלים תשס"ה, עמ' רטו-רטז, רנה-רנו; י' רצהבי, מגנזי שירת הקדם — פיוט וחקרי פיוט, ירושלים תשנ"א, עמ' 177-175.

				

				
					775	ש"ד גויטיין, סדרי חינוך בתקופת הגאונים ובית הרמב"ם, ירושלים תשכ"ב, עמ' מא; הנ"ל, היישוב בארץ ישראל בראשית האסלאם ובתקופת הצלבנים, ירושלים תש"ם, עמ' 311-310. 

				

				
					776	כהן (לעיל הערה 1), עמ' 120-119; מאן (לעיל הערה 3), ב, עמ' 233; י' דוידזון, 'שיר פרידה לרגל נסיעתו', גנזי שכטר, ג, עמ' 301-2, 'מכתב שנשלח אל ריב"ש בהיותו בדמשק', יג ויד. בעת ששהה בעכו הוא מצא שם פירוש לשמואל א' כח. על כך ראו לקמן בהערה 14.

				

				
					777	ראו מאן (לעיל הערה 3), ב, עמ' 233.

				

				
					778	ראו אהל דויד בתוך, S. Sasson, Descriptive Catalogue of the Hebrew and Samaritan Mss. in the Sasson Library, Vol. I (Oxford 1932), pp. 58-53. שם נמנו יותר מ־30 מובאות מתוך פירושו לספר מלכים. בכתבי הידות המתוארים בהערה הבאה הזכיר ריב"ש את פירושיו לספרי הנביאים האחרים. 

				

				
					779	הרי תיאור קצר של כתבי הידות: 1) כתב יד ספריית המכון לעמי אסיה שבסנקט פטרבורג, ומספרו Heb. Arab II Firk.3362. הוא מכיל 77 דפים מתוך יותר מ־200 דפי הפירוש לשמואל א' (להלן שמ"א). מספרו במכון לתצלומי כתבי יד (להלן מתכ"י) שבבית הספרים והאוניברסיטאי בירושלים: 57461, וקיצורו בהערותי הבאות, כאמור: ס"פ; 2) כתב יד הספרייה הבריטית בלונדון שמספרו Or. 2388, ובו 198 דפים מתוך יותר מ־200 דפי הפירוש לשמואל ב (להלן שמ"ב). מספרו במתכ"י: 6049, וקיצורו להלן: ב"ל. 

				

				
					780	המאמר שלפנינו מוקדש לדיון בסוגיות הלשון שבפירוש. בינתיים ראה אור מאמרי על נושא הריאליה בפירוש זה. ראו 'נופיה ואתריה של ארץ ישראל בפירוש רב יצחק בן שמואל הספרדי', בית מקרא, ק"ע (תשס"ב), עמ' 236-219. שאר הסוגיות יידונו במקום אחר. 

				

				
					781	רס"ג: ס"פ, דפים 41ב, 43א, 71ב; ב"ל, דפים 32ב, 134ב-137א, 164ב-166א, 169ב, 183א. עוד עשרות מובאות מפירושי רס"ג לשמואל מצויות בפירוש ראב"ש לו. ראו מהדורת י' קאפח לפירוש זה (קריית אונו תש"ס), במפתח האישים 'רב סעדיה גאון'. כן השוו B. Cohen, ‘Quotations from Sa'adia's Arabic Commentary on the Bible from Two Manuscripts’, Sa'adia Anniversary Volume, New York 1943, pp. 75-139. 

				

				
					782	רב שמואל בן חופני: ס"פ, דפים 67ב, 68א, 71ב, 73א. 

				

				
					783	רב שרירא: ב"ל, דף 42ב; רב האי: שם, דף 33א.

				

				
					784	עניינם של שלושת הפרשנים־המדקדקים הספרדים הללו יידון בפירוט בפרק הבא. ראו לקמן, בין ציוני הערות 29 ל־31.

				

				
					785	ב"ל, דפים 108ב, 150ב.

				

				
					786	ס"פ, דפים 67א-73א. ריב"ש מצא את פירושו של רמ"כ בעת ששהה בעכו לרגל מסעו בארץ ישראל. לדבריו, חכם אנדלוסי זה סיים את כתיבת חיבורו באלמהדיה (שבמזרח איפריקיה) ביב בניסן ד'תתל"ט (1079). דבריו של פרשן זה הובאו במקום אחד בלבד, בפרשת בעלת האוב (שמ"א כח). שם נמצא עיון נרחב ביותר, שממדיו מתחייבים הן מן הבעיות העולות באותו פרק, הן מאופיו הקומפילטורי של הפירוש. רק חלק מהדפים העוסקים בפרק כח נשתמרו בכתבי היד, והם עולים למניין שמונה (= ס"פ, דפים 67א-74ב). על רמ"כ ראו מאן (לעיל הערה 3), א, עמ' 393-386. 

				

				
					787	ס"פ, דף 14א; ב"ל, דף 95ב, 106א.

				

				
					788	על יפת ראו לקמן בהערה הבאה. פרשנים קראים אחרים נשארו אנונימיים וכונו דרך כלל 'בעץֹ אלדקדוקיין' או 'בעץֹ אלמפסרין', דהיינו אחד המדקדקים או אחד המפרשים. 

				

				
					789	הוא חי ופעל במחצית השנייה של המאה העשירית בירושלים, שם תרגם ופירש את התנ"ך כולו לערבית־יהודית. ראו ש' פינסקר, ליקוטי קדמוניות, וויען תר"ך, עמ' קסט, 185-181; מ' גיל, ארץ ישראל בתקופה המוסלמית הראשונה (1009-634), תל אביב תשמ"ג, א, עמ' 637-636 (סימן 925).

				

				
					790	השפעתו של יפת מיישבת לכאורה את התמיהה שהעלה א' סימון בדבר העובדה, שחכם הלכה מובהק כריב"ש מיעט במובאות מדברי חז"ל. ראו מאמרו: ‘The Contribution of R. Isaac b. Samuel al-Kinzi to the Spanish School of Interpretation’, Journal of Jewish Studies, 34 (1983), p. 175.

				

				
					791	ראו משפט הסיום של המובאה דלקמן, ליד ציון הערה 23.

				

				
					792	נוסח המדרש המפרש את מימרתו של ר' אבא מצוי בפירושו של רבנו חננאל (להלן ר"ח) על הדף בבבלי, שם. בשל אורכו של מדרש זה לא הבאתיו כאן במלואו. 

				

				
					793	ב"ל, דף 15ב.

				

				
					794	שם, דף 63ב. 

				

				
					795	ס"פ, דף 7ב. 

				

				
					796	ראו לעיל, ליד ציון הערה 10. 

				

				
					797	הרי מבחר ביבליוגרפי מצומצם על יוצריה של התמורה המעמיקה בתורת הלשון העברית במאות אלו ועל משנתם: ש' מורג, 'המורשת הלשונית העברית של קהילות ספרד', עיונים בעברית לדורותיה, ירושלים תשס"ד, עמ' 74-61; נ' קינברג, 'תפיסתו התחבירית של ר' יהודה חיוג'', לשוננו נב (תשמ"ח), עמ' 156-144; א' אלדר, 'אסכולת הדקדוק האנדלוסית — תקופת הראשית', פעמים, לח (תשמ"ט), עמ' 34-21; הנ"ל, 'משנתו הדקדוקית של ר' יהודה חיוג' הספרדי', לשוננו נד (תש"ן), 181-169; ע' ותד, משנתו הלשונית של ר"י חיוג' מבעד למונחיו במקורם הערבי ובתרגומם לעברית, חיפה 1994; נ' בסל, כתאב אלנתף לר' יהודה חיוג' — מהדורה ביקורתית, תל אביב תשס"א, עמ' 73-7; ב"ז בכר, ניצני הדקדוק (תרגם מגרמנית א"ז רבינוביץ), תל אביב תרפ"ז; W. Bacher, Leben und Werke des Abulwalīd Merwān Ibn Janah und die Quellen seiner Schriftserklärung, Leipzig 1885; ש' אברמסון, מפי בעלי לשונות, ירושלים תשמ"ח; הנ"ל, שלשה ספרים של רב יהודה בן בלעם, ירושלים 1975. 

				

				
					798	ריב"ש לא הגביל את עצמו לשלושת החכמים האלה לבדם. על חכמים אנדלוסים נוספים ששילב בפירושו ראו בגוף המאמר, ליד ציוני הערות 16-15. 

				

				
					799	חיוג' נחשב לאבי המחקר המדעי של הדקדוק העברי. כתאב אלנתף הוא ספר שעיקרו פרשנות פילולוגית של ספרי הנביאים. על ספר זה, על מבנהו ועל תוכנו ראו בסל, נתף (לעיל הערה 27), עמ' 14-10, 73-39. כן ראו ש' שטובר, מובאה חדשה מתוך כתאב אלנתף לר' יהודה חיוג', לשוננו, עא (ה'תשס"ט), עמ' 314-309.

				

				
					800	אבן ג'נאח, שהושפע רבות מחיוג', נחשב לגדול המדקדקים והמילונאים העברים בימי הביניים. חיבורו העיקרי על שני חלקיו הוא כתאב אלתנקיח, כלומר ספר הדקדוק, שחלקו הראשון, הדקדוק, נקרא כתאב אללמע, והשני, המילון, כתאב אלאצול. על מהדורותיהם של אללמע ואלאצול ראו י' בלאו (עורך), הספרות הערבית היהודית — פרקים נבחרים, ירושלים תשמ"ו², עמ' 97. 

				

				
					801	אבן בלעם היה פרשן ומדקדק, שפירש את רוב ספרי המקרא וכן חיבר מספר ספרי דקדוק. ראו על אודותיו במבואו של מ' גושן־גוטשטיין לפירוש ר' יהודה אבן בלעם לספר ישעיהו, רמת גן תשנ"ב, עמ' 15-13; וכן אצל אברמסון, שלשה ספרים (לעיל הערה 27). 

				

				
					802	ריב"ש הביא אל תוך פירושו את ספריהם של חיוג' (כ' אלנתף) ושל אבן בלעם (נכת אלמקרא) במלואם, ובכך שימר אותם לדורות. 

				

				
					803	אבו זכריא יחיא הוא כינויו של רב יהודה חיוג', וכאן קוצר והובאה ה'כוניה' שלו לבדה. 

				

				
					804	ס"פ, דף 14א. 

				

				
					805	בספרו של חיוג' על אותיות הנוח, בסוף הערך צו"ק, נוספה הערת מתרגמו, משה אבן ג'יקטילה: 'ושם דבר והוא ענין אחר [='עניין' זה הוא הנגזרת מן השורש צו"ק II — שש"ר], השן האחד מצוק מצפון על משקל מלון, מכון. ותרגם יונתן מסתכי, כלומר שהיה נוטה גבהו מצפון'. ראו י"ב נוט, שלשה ספרי דקדוק, לונדון וברלין תר"ל, עמ' 53. כך סברו גם מחברי המילונים החדשים, כי התיבות מצוק/מצוקים נגזרו מן השורש צו"ק. אף הם קבעו כי משמעותן סלע זקור או עמוד של אבן. ראו W. Gesenius, Hebräisches und Aramäisches Handwörterbuch über das Alte Testament, Berlin und Heidelberg 2005, p. 724; L. Köhler & W. Baumgartner, The Hebrew and Aramaic Lexicon of the Old Testament, Leiden 1995, Vol. II, p. 623. 

				

				
					806	מבין המפרשים של ימי הביניים, רד"ק ראה במצוק עמוד או מעמד, ואילו ר' יוסף קרא, כמוהו כריב"ש, פירש מצוקי ארץ כיסודות הארץ. ראו פירושיהם במקראות גדולות הכתר: ספר שמואל (מהדורת מ' כהן), רמת גן תשנ"ה, עמ' 13-12, 65. מחברי המילונים החדשים רואים בתיבות מצוק/מצוקים תצורה הגזורה מן השורש צו"ק וקובעים שמשמעותן סלע זקור או עמוד של אבן. 

				

				
					807	ס"פ, דף 14א. 

				

				
					808	ריב"ש היה עקיב בשיטתו, ולכן תרגם את הצירוף השמני 'מְצֻקֵי אֶרֶץ' שבשמ"א ב 8 באותה דרך. שם (דף 1ב) כתב: 'מַצַבַַּאת אלאַרְץֹ', כלומר 'היציקות' של הארץ. השוו גם בסל (לעיל הערה 27), עמ' 93-92 והערה 2 שם. 

				

				
					809	ראו ח' רבין, יסודות הדקדוק המשוה של הלשון העברית, ירושלים תשכ"ז, עמ' 23.

				

				
					810	במילונים מודרניים אין זכר לשורש הפרוטו־שמי וצק* (*wsq). השוו קוהלר ובאומגרטן (לעיל הערה 35), כרך II, עמ' 428; השורש יצ"ק; F. Brown, S. R. Driver & C. A. Briggs, A Hebrew and English Lexicon of the Old Testament, Oxford 1966 (reprint), pp. 427, 848. מחברי הלקסיקון האחרון הגדירו את השורש צו"ק II כִּתְצורה משנית של יצ"ק. 

				

				
					811	ראו דיונו של א' אלדר בנושא האטימולוגיה הפארונימית במאמרו: 'ביאורי מלים אטימולוגיים בפרשנות המקרא ובמילונאות העברית בימי הבינים', דברי הקונגרס העולמי התשיעי למדעי היהדות, חטיבה ד, כרך ראשון, ירושלים תשמ"ו, עמ' 52-51. 

				

				
					812	שם, דף 45ב. כנראה הכוונה לאותו כתב יד שצוין לעיל בס"פ.

				

				
					813	פירוש חיוג' לתיבה 'עוטרים' תואם את זה של מנחם בן סרוק: 'לשון הקפה' בערך 'כתר'. ראו *A. Saénz-Badillos, Menaḥem Ben Saruq Maḥberet, Granada 1986, p. 225. ואכן, רוב ההיקרויות של השורש עט"ר במקרא עניינן הכתר המקיף את הראש או ביטויים פיגורטיביים הנגזרים ממַצָּג זה.

				

				
					814	דברי אבן ג'נאח כמעט זהים לאלה של דוד בן אברהם אלפאסי, הכותב במילונו (כתאב ג'אמע אלאלפאט' [מהדורת ש"ל סקוז], ניו־האבן, ב, 1945, עמ' 388-387), כי התיבה ארמית ומשמעותה 'זאילין אלי דוד' (=סרים אל דוד). על השורש עט"ר ותרגומו לארמית ראו גם א' ממן, השוואת אוצר המלים של העברית לערבית ולארמית בחיבורי הבלשנות העברית למן רס"ג ועד אבן ברון, ירושלים תשמ"ה, עמ' 212, 328 (מס' 1515).

				

				
					815	ב"ל, דף 45א. והרי תרגום הכתובים: 1. ולמי אשר יחפץ (דניאל ד 14). 2. אשר היה רוצה היה הורג ואשר היה רוצה היה מכה (שם ה 19). ההדגשות בתרגום המובאה על אודות צובה הן שלי. 

				

				
					816	ראו לעיל ליד ציון הערה 6.

				

				
					817	השוו שמ"ב י 6, 8; תהלים ס 2.

				

				
					818	ראו מאמרי 'נופיה ואתריה של ארץ ישראל' (לעיל הערה 10), עמ' 228-227. 

				

				
					819	השוו ב"ל, דפים 166א-193ב.

				

				
					820	ספר ההשגה, הנקרא במקורו הערבי כתאב אלמסתלחק, הינו ספר הביכורים של אבן ג'נאח ובו השלים או תיקן את החסרונות שמצא בספרי הדקדוק של חיוג'. על כתאב אלמסתלחק ועל מקומו בכלל כתבי אבן אבן ג'נאח ראו ד' טנא, ספר ההשגה, ירושלים תשס"ז, עמ' כה, כח, לג-לח. הדיון בצורה וַיָּעַט: שם, עמ' 90-89.

				

				
					821	התיבה 'שרף' היא טעות מעתיק שנתכוון לכתוב 'חרף'. הוא תיקן את שגיאתו וכתב גם את התיבה הנכונה, אך לא מחק את התיבה השגויה. 

				

				
					822	ס"פ, דפים 54ב-55א. בתרגום הדברים שהביא ריב"ש מספר ההשגה נהגתי בדרכו של טנא (לעיל הערה 50) וניקדתי את צורות הפעלים המצוטטים בחיבורו של אבן ג'נאח. 

				

				
					823	השוו גם בסל, נתף (לעיל הערה 27), עמ' 94. ראוי לחזור ולציין כי כתאב אלנֻתַף לספר שמואל השתמר, רובו ככולו, רק הודות לעובדה שריב"ש שילב אותו בפירושו שלו. ראו על כך גם הערה 32 לעיל.

				

				
					824	על אבן ג'נאח וכתאב אלנתף ראו אצל בסל, נתף (לעיל הערה 27), עמ' 22-19 (בפרק 'החיבור' 2.5.2).

				

				
					825	ראו הגזירה שהביא חיוג' (בראש דברי ריב"ש שצוטטו בין ציוני הערות 49 ל־51), וכן זאת של יפת הנזכרת לקמן ליד ציון הערה 56. גם חיוג' וגם יפת הצביעו על שיוכו של 'ויעט' לגזרת ל"י. 

				

				
					826	גם בספר השרשים (מהדורת ב"ז באכער, ברלין תרנ"ו, עמ' 365) כתב אבן ג'נאח, כי פירוש 'ויעט בהם' הוא העיף אותם, ומשמעותו — גירשם ודחה אותם מעליו. שם העיר כי השורש הנדון 'כבר נזכר בספר התוספת [=ההשגה] באר היטב'.

				

				
					827	רב יהודה אבן בלעם: ס"פ, דף 55א, שורות 20-15. 

				

				
					828	שם, שם, שורות 22-20. דיון מקיף בצורה 'עֹטְיָה' וניסיונות לפענחה מבחינות בלשניות שונות ראו אצל ש' מורג, מחקרים בלשון המקרא, ירושלים תשנ"ו, עמ' 131-125.

				

				
					829	ראו דברי חיוג' בראש המובאה הנדונה וכן לעיל ליד ציון הערה 50.

				

				
					830	המדקדקים דנן לא השתמשו במונח המודרני של השדות הסמנטיים, אולם נראה לנו שהתכוונו אליו. לדיון בסוגיה זאת במחקר המודרני ראו בהערה 64 לקמן.

				

				
					831	אמנם ריב"ש עצמו הביא בפסוק זה בפשטות את תרגומו של יפת לפועל 'דּוֹמוּ' על פי משמעו 'עִמְדוּ'. זוהי לשונו: 'פאן יקולון הכדי לנא אקפו אלי בלוגנא אליכם פנקף מכננא', דהיינו אם כה יאמרו לנו עמדו עד הגיענו [אליכם], נעמוד במקומנו. 

				

				
					832	ס"פ, דף 15א. הדגשת המילה 'דֹּמּוּ' במובאה מן המקרא ובדברי אבן בלעם היא מִשֶּלי. 

				

				
					833	אני תרגמתי מחדש את כותרת הפרק שבספר הרקמה כדי שתהיה ברורה יותר. 

				

				
					834	מ' וילנסקי (מהדיר), ספר הרקמה לר' יונה אבן ג'נאח, ירושלים תשכ"ד (מהדורה שנייה), כותרת שער כח, שם, עמ' שז, שורה 11. המובאה משמ"א יד, שם, עמ' שח, שורה 12. אבן ג'נאח הביא את הפסוק הזה גם בספר השרשים בערך חר"ש (עמ' 251, שורות 18-16): 'וְאַתֶּם תַּחֲרִשׁוּן (שמ' יד, יד), רוצה לומר תימנעו מלהילחם, וזה דומה לאָמרו דמו עד הגיענו אליכם, דהיינו הימנעו מללכת (=ואתם תחרישון אי תמסכון ען אלקתאל והדֹא משבה לקולה דמו עד הגיענו אליכם אי אמסכו ען אלמַשְי)'. 

				

				
					835	דיון במעברים בין שדות סמנטיים שונים, שמתקיים ביניהם קשר של משמעות בלשון המקרא, ראו בספרו של מורג, מחקרים (לעיל הערה 58), עמ' 173-155, 232-225. 

				

				
					836	הערך דם מתחלק — לדברי מנחם — לחמש מחלקות. ב'מחלקות' הכוונה לחלוקת המשמעויות בתוך הערך. ראו י' יהלום וא' סאנז־באדיליוס, 'עריסה ונוסח בכתבי־היד של מחברת מנחם', לשוננו, מח-מט (תשמ"ה), עמ' 261-257.

				

				
					837	ראו סאנז־באדיליוס (לעיל הערה 43), עמ' *126-*127.

				

				
					838	השוו לדברי מורג, מחקרים (לעיל הערה 58), בראש עמ' 225.

				

				
					839	דיון נרחב בתופעת הפוליסמיות בלשון העברית מצוי בחיבורו של גד ב"ע צרפתי, העברית בראי הסמנטיקה, ירושלים תשס"א, עמ' 94-84. 

				

				
					840	ראו D. J. A. Clines et al, The Dictionary of Classical Hebrew, Sheffield 1995; בראון, דרייבר ובריגס (לעיל הערה 40), עמ' 199-198, חלק II, עמ' 451-450; וכן השוו י' קוטשר, מחקרים בעברית ובארמית, ירושלים תשל"ז, עמ' 165 (בחלק הלועזי); מ"צ קדרי, מילון העברית המקראית, רמת גן תשס"ו, עמ' 190 בסופו של הערך דמ"ם. 

				

				
					841	ב"ל, דף 120א, וראו לעיל ליד ציוני הערות 63-61. תרגמתי את הצֶרֶף 'מגֹאזאת אללגה אלעבראני' פרשנות על דרך ההרחבה, ולאו דווקא לשון מטפורית. עשיתי זאת על סמך האנלוגיה למונח הפרשני האסלאמי 'מג'אז אלקוראן'. 

				

				
					842	שם, דף 120ב.

				

				
					843	ראו לעיל בין ציוני הערות 19 ו־25.

				

				
					844	ב"ל, דף 183ב.

				

				
					845	שם, דף 180ב.

				

				
					846	הגאון נזכר בשמו במפורש עוד בדף 183א. המובאה דהכא באה לקראת סיום דבריו.

				

				
					847	ב"ל, דף 183ב.

				

				
					848	ראו מורג, עיונים (לעיל הערה 27), עמ' 69-68. 

			אהרן גימאני

			הנוסע ר' בנימין מטודלה ויהודי חצי האי ערב

			ר' בנימין בן יונה, בן העיר טודלה (Tudela) בגליל נאבארה (Navarra) שבצפון ספרד, נחשב לגדול הנוסעים היהודים בימי הביניים. את רשמי נסיעתו העלה על הכתב, והמהדורה הראשונה של ספרו הודפסה בקושטא בשנת 1543. על חשיבות ספרו תלמד העובדה שהוא תורגם לשפות רבות והודפס במהדורות רבות. להלן אדון בחשיבות הספר ובמטרת נסיעתו, אעסוק בידיעות שכתב על יהודי חצי האי ערב ואבדוק את אמיתותן מבחינת המחקר ההיסטורי. כמו כן אתאר את כתבי היד התימניים שבהם הועתק ספר מסעותיו, העתקה שיש בה כדי ללמד על חשיבות ספרו גם בקרב יהודי תימן הרחוקים מבחינה גיאוגרפית.

			א. ר' בנימין וספר מסעותיו

			בתקופתו של ר' בנימין היו הקהילות היהודיות בגליל נאבארה מבוססות, ויהודי טודלה נהנו מאהדת השלטונות. הדבר מצא לו ביטוי בביטחונם האישי ובעיסוקיהם בכלכלה ובמסחר.849 ר' בנימין יצא מהעיר טודלה על פי ההשערה בשנים ד'תתקי"ט-ד'תתקכ"ז (1167-1159), ותאריך שובו לספרד הוא ד'תתקל"ג (1173-1172). נמצא אפוא שמסעותיו נמשכו בין שבע שנים ל־14 שנים. על זמן נסיעתו אנו למדים מתוך אירועים ופגישות שהוא מספר עליהם בספר מסעותיו. למשל, הוא כותב שברומא ישב על כס הכהונה הנוצרית האפיפיור אלכסנדר השלישי, שתקופת כהונתו הייתה בשנים 1167-1165.850

			אין לנו פרטים ביוגרפיים על ר' בנימין מטודלה, כגון תאריכי לידתו ופטירתו או מקום קבורתו, וכל המידע השאוב עליו הוא מתוך ספרו וכן מההקדמה שכתב לו עורך עלום שם, שהיה אחד ממעתיקיו הראשונים. וזו לשון ההקדמה לפי נוסח כתב יד תימני, התואם את אחד מנוסחי כתב היד שציין המהדיר מרדכי אדלר:851

			זה הספר, מחובר מדברים שספר איש אחד מארץ נבאר"ה, ששמו ר'[בי] בנימין ב"ר [=בן רבי] יונה מטודל"ה. וילך הלוך לבוא בארצות רבות ורחוקות, כאשר יתפרש בדבריו אלו. ובכל מקום אשר בא בו, כתב כל הדברים אשר ראה או ששמע מפי אנשי אמת אשר [לא]852 נשמעו בארץ ספרד. וכך הוא זוכר מקצת הגדולים והנשיאים שבמקצת מקומות. וכשבא הביא דבריו אלה עמו לארץ קאשטלי"א בשנת תתקל"ג. והיה ר' בנימין הנזכר, איש מבין ומשכיל, בעל תורה והלכה, ובכל דבר ודבר שבדקוהו כדי לפשפש אחריו, ונמצאו853 דבריו מתוקנים ומכוונים ויציבים בפיו, כי היה איש אמת. וזה תחילת דבריו.854

			לדברים הנזכרים יש להוסיף את עוז הרוח של ר' בנימין, שיצא למסעותיו בתקופה הקשה שבין מסע הצלב השני למסע השלישי תוך סיכון עצמי רב. הנתונים שרשם יש להם ערך גיאוגרפי, אתנוגרפי וסטטיסטי.855

			מהלך נסיעתו החל מעירו טודלה: הוא נסע ביבשה ובים דרך סרגוסה וברצלונה והגיע למרסיי שבדרום צרפת. משם המשיך לרומא, דרום איטליה, האי קורפו, יוון, טורקיה וקושטא. הוא ביקר בכמה איים בים האגאי, ברודוס ובקפריסין והגיע לאנטיוכיה. בהמשך עבר ביבשה דרומה מסוריה לארץ ישראל — ממלכת ירושלים הצלבנית — וביקר בה במקומות מרכזיים. משם חזר צפונה דרך דמשק והגיע לבגדד, מקום מושבו של הח'ליף וראש הגולה. באזור ארם נהריים ביקר במקומות רבים, ובהם קברי מקודשים. בהמשך סיפר בהרחבה על יהודי פרס, עדן וחצי האי ערב והגיע למצרים. משם, דרך סיציליה, רומא וצרפת, חזר לספרד.856 

			בתקופה הנדונה — המאה ה־12 — תיאוריו חשובים מאוד מבחינת ערכם ההיסטורי. על חשיבות ספרו להכרת תפוצות ישראל בארצות המזרח כתב חוקר ארץ ישראל הנודע אברהם יערי: 'ספר מסעותיו של ר' בנימין הוא אפוא אחד המקורות החשובים ביותר לתולדות תפוצות ישראל, בייחוד בארצות המזרח, במחצית השנייה של המאה השתים עשרה, וגם מקור רב ערך לתולדות המסחר עם המזרח בתקופה ההיא'.857

			בספר מסעותיו ציין ר' בנימין פרטים שונים, כגון שמות של כ־300 מקומות, שמותיהם של ראשי הקהל ותלמידי חכמים גדולים, מספר היהודים בכל עיר, עיסוקיהם ומרחקים בין מקום למקום, ואף הוסיף ציונים לפעילותם של סוחרים מארצות שונות. על ארץ ישראל מסר מידע חשוב — על מקומות שונים שבהם התגוררו יהודים ועל המקומות הקדושים ותיאורם — וכן רשם באריכות מידע על ירושלים.858 לגבי מטרת נסיעתו קיימות כמה השערות:

			מטרה מסחרית — היהודים בארצות גלותם עסקו במסחר, הן במסחר מקומי, הן בסחר מארץ לארץ. בספרו אכן רשם פרטים על פרנסת היהודים ומעמדם, וכן על עסקי המסחר והכלכלה של בני המקומות שביקר בהם (ליהודי קל יותר להיות סוחר מאחר שקל לו יחסית ליצור קשרים עם יהודים בקהילות אחרות בעולם). טענה זו אינה חזקה דיה, כיוון שסוחרים נוסעים ממקום למקום, ולא כמוהו להרבה מקומות.859

			מקלט בארצות המזרח — הצלבנים, בדרכם לארץ ישראל, זרעו הרס וחורבן בקהילות יהודיות רבות. על כן הלך לחפש בקהילות היהודים במזרח, במקומות שבהם יושבים היהודים בשקט ובביטחון, כדי להודיע עליהם לאחיו, וכך יוכלו היהודים הסובלים לבוא ולהתיישב במקומות מבטחים. זאת כנראה הסיבה שבגללה אנו רואים בספרו התעניינות מיוחדת בעשרת השבטים וביהודים היושבים לבטח בקהילותיהם, והיו כאלה שראו בו שליח של קהילות ישראל בדרום אירופה, שביקשוהו ללכת למצוא להן מקום מקלט במזרח.860

			עלייה לרגל לארץ ישראל — יהודים בתקופות שונות היו עולים לרגל לארץ ישראל (ריה"ל, רמב"ן ועוד).861

			ואולי נסע ר' בנימין כמו השד"רים מארץ ישראל, כדי לאסוף תרומות להחזקת תלמידי חכמים וישיבות. אפשר שמשום כך נמצא בספרו תיאורים מלאי התפעלות מתלמידי חכמים ומהישיבות בבבל. ואפשר גם שלא הייתה לו מטרה מוגדרת.862

			על הקשיים בהבנת הסיבות שהביאו למסעו כתב י' פראוור:

			הסיבות למסע ארוך זה, שלעתים היה אף מסוכן, מעולם לא הוסברו באופן משביע רצון. כשאנו משווים מסע זה לשאר תיאורי המסעות העבריים בני התקופה, ברור שזה של בנימין מטודלה רחוק מלהיות מסע עלייה לרגל לארץ ישראל. למעשה עצם הביקור בארץ ישראל והעלייה לרגל אינם מודגשים בתיאור המסע כבעלי ערך מיוחד או כמעשה מצווה. אם כי ענייני כלכלה ומסחר לא היו רחוקים ממנו, לא היה זה אף מסע עסקים. סקרנות ויצר נדודים היוו ללא ספק אחד מהמניעים למסע; אך עצם הרעיון לבקר את הקהילות היהודיות, ללמוד על גודלן, מיבנן, מנהיגיהן וחכמיהן היה בעל משקל מכריע.863 

			ריבוי הדעות בקרב החוקרים לגבי מטרת נסיעתו נובע מן העובדה שר' בנימין מטודלה לא ציין את מטרת נסיעתו, ובספרו אין שום רמז לעניין זה.

			מספרו עולה שרובם הגדול של היהודים בתקופתו חיו בארצות שתחת השלטון המוסלמי,864 וניתן לשער כי מספר היהודים בתקופתו היה כ־700 אלף. אבל אם מדובר ב־700 אלף משפחות, הרי שבסך הכול מנו היהודים כשלושה מיליון נפש, ויש היסטוריונים המונים אותם בתקופתו בכ־1.5 מיליון נפש.865 

			ב. הידיעות על יהודי חצי האי ערב

			לפני צמיחת האסלאם במאה השביעית היה יישוב יהודי גדול ומבוסס בחצי האי ערב, והיהודים היו בעלי השלטון במחוזות שבהם התגוררו.866 עם עלייתו של מוחמד אנו קוראים על מלחמתו עם השבטים היהודיים בחג'אז (צפון־מערב ארץ ערב), וכן על גירושם של יהודי חַ'יְּבַּר (Chaibar) על ידי עומר הראשון, שהיה מהח'ליפים הראשונים ושלט בשנים 644-634.867 לפיכך עולה השאלה, האם במאה ה־12, בתקופת ר' בנימין, עדיין היה קיים יישוב יהודי בחצי האי ערב כפי שתיאר בספרו, או שמא כבר נכחד, בעקבות הגירושים של הח'ליף עומר הראשון? הנימוק לגירוש היהודים מהאזור היה הצו שהוציא מוחמד, 'לא תהיינה שתי דתות בחג'אז',868 ובשל צו זה סוברים רבים מהחוקרים, בהם היסטוריונים יהודים, כי לא היו יהודים ויישוב יהודי באזור החג'אז.869 

			פרופ' סטילמן סובר שגירוש היהודים מהחג'אז נעשה תחת ח'ליפות עומר. הוא התייחס לתנאי חשוב אחד שמוזכר במקורות המוסלמיים, והוא שהיהודים יישארו בבתיהם על פי היתר, אבל יתאפשר לגרשם בכל עת שתראה האומה המוסלמית לנכון לעשות כן. לדעתו תנאי כזה נראה מאוד לא סביר, ובוודאי הוא הוספה מאוחרת שמטרתה להצדיק את גירוש היהודים מהחג'אז תחת עומר הראשון. עוד סבור סטילמן כי לאחר גירושם התפזרו יהודי ח'יבר ברחבי המזרח התיכון ורבים מהם התיישבו בארץ ישראל, שם יכלו לשמור על זהותם לפחות עד למאה ה־12. בזמנים מאוחרים יותר היו יהודי ח'יבר דמויות עממיות בפולקלור הערבי.870 ההיסטוריון צבי גרץ כתב:

			וכה גדלה שנאת הכליף השני אחרי מחמד לישראל, קנאת הקנאי ההולל עמר, איש פרא אדם, אך מלא כח, רב אונים ורב פעלים, כי הפר את הברית אשר כרת מחמד עם בני חבור871 ויניחם על אדמתם, והוא גרשם וינשל אותם מן הארץ אשר ישבו בה המה ואבותיהם שנות מאות רבות; כן עשה עמר גם להנוצרים היושבים בנגראן,872 למען לא תדרוך כף רגל הכופרים במחמד על אדמת ארץ ערב הקדושה.873

			ברוח דומה בעניין גירוש היהודים כתב גם מרדכי אסף: 'כי עומר היה קנאי לדתו ולא סבל במחיצתו (בערב) בני דת אחרת. גירושם המוחלט של יהודי ערב ונוצרי נג'ראן על ידי עומר הראשון — עובדה היא'.874

			למרות אמינות דבריו של ר' בנימין מטודלה, יש להבחין בין דברים שכתב מעדות ראייה, בעין בוחנת, שאותם מאשרות עדויות נוספות שנתגלו בגניזה, ובין דברים אשר רשם מפי השמועה, הנצרכים לבדיקה נוספת.875 למשל, לגבי עדויות מפי השמועה כתב יערי, 'בבגדאד קיבל כנראה את הידיעות על יהודי פרס ודרום ערב, שעליהם הוא מספר בפרוטרוט' ו'על קהילות היהודים בגרמניה ובאירופה המרכזית בכלל הוא מספר מפי השמועה'.876 אליעזר תיבון כתב על ר' בנימין: 'הוא מספר מה ששמע על יהודי חייבר האגדתיים, החיים בארץ תימן, ואין איש שולט עליהם, וגם יוצאים למלחמות וכל שכניהם פוחדים מהם'.877 מרדכי אדלר סובר שברור כי מעולם לא ביקר בארץ ערב ואף לא התיימר לכך.878 להלן ידיעות לגבי יהודי חצי האי ערב כפי שכתב ר' בנימין בספרו:

			ומשם דרך מדבר ארץ שבא הנקראת ארץ אל ימן לצד ארץ שנער כנגד הצפון מהלך כ"א יום במדברות, שם חונים היהודים הנקראים כיבר אנשי תימא.879 ובתימא ראש הממשלה שלהם ושם ר' חנן הנשיא מושל עליהם. והיא עיר גדולה, ומהלך ארצם י"ו יום בין הרים הרי צפון. ויש להם ערים גדולות ובצורות ואין עול גוים עליהם, והולכים לשלול שלל ולבוז בז לארץ מרחק עם בני ערב שכיניהם בעלי בריתם.880 

			בתחילת דבריו הדגיש את עוצמתם ואת גבורתם של יהודי ח'יבר, הידועים בגבורתם מזמן מלחמתם של יהודי ערב במוחמד.881 כמו כן אין עליהם שלטון זר והם מנהלים חיים עצמאיים בתחום מגוריהם. הנוסע לתימן במאה ה־19, הרב יעקב ספיר, כתב בעניין זה:

			והעיר מדינת אל חיבר היום חרבה ושממה מאין יושב, כי נביאם מחאמד החרימה וערה יסודה882 והרג וגירש כל היהודים מכל הארץ הזאת אשר לפנים ישבו בה רבים מהם. וסביבות חיבר גנות ופרדסים וכרמים טובים, והם לנחלה ליושבי ההרים מהעבר המדבר מזה ולהיושבים על יד נהר פרת מהעבר השני, ועבדיהם הכושים יושבים שם, שומרים השדות והכרמים. ואך שם יהוד אל חיבר נשאר אל המושלימנים883 הערביאים פה לקללה ולכלימת עולם, כאשר שמעתי בכל רגע בחרפם איש לרעהו, יקראהו: יהודי חיבר! שהוא סוף כל הבזיונות והגידופים, כי ימים רבים עשו מלחמה עם נביאם והרעו לו מכל שאר האומות אשר נלחם עמהם, כי גבורים היו ואנשי לחם884 ביום קרב, ולא נכנעו תחת ידו לקבל עול מלכותו ודתו עד אשר הכריתם מן הארץ, ככתוב בספר מלחמות מחאמאד בלשון ערבי.885 

			לדברי ספיר, אין יהודים במקום, אך בפי התושבים המוסלמים נשאר הזיכרון שגרו בו בעבר יהודים. להלן דברים אחדים על מחוז ח'יבר, ואעמוד על השאלה עד איזה זמן התקיים שם היישוב היהודי.

			מחוז ח'יבר886 רחב הידיים והפורה נמצא צפון־מזרחית למחוז מדינה, במרחק של כ־100 קילומטרים ממנו, בחצי האי ערב, ולפני עליית האסלאם ישבו בו רק יהודים. בחבל ארץ זה שכנו כפרים רבים ובהם מבצרים חזקים לשם הגנה על הרכוש, ויהודיו היו מלומדי מלחמה. הם גידלו בעלי חיים, עסקו בתעשיית הנשק ובחקלאות וסיפקו את הצרכים הכלכליים של כלל האוכלוסייה בצפון ערב.887 

			החוקר יוסף ברסלבסקי בוחן מחדש בהקשר זה את התיאורים המובאים בספרו של בנימין מטודלה. הוא עומד במאמרו על תעודות שמהן ניתן ללמוד על הימצאותם של יהודים בח'יבר ובסביבה במאות העשירית וה־11,888 למשל, עקב קשרים בין היהודים בצפון ערב ובתימן לגאוני בבל. עוד ניתן ללמוד שהם עסקו בחקלאות והתגוררו גם בתוך מגדלים ומבצרים. יהודי ואדי אל קוּרא889 שבצפון חג'אז הפנו לגאוני בבל בראשית המאה ה־11, הרב שרירא גאון ובנו רב האי גאון,890 שאלות בתחום החקלאות בנושאי ירושת קרקעות וגידול דקלים, ושני מכתבים נשלחו אל יהודי ואדי אל קוּרא מצור.891 ר' בנימין מטודלה מספר גם על יהודים שבאים מעדן שבדרום ערב לארץ פרס ולמצרים, וישנן אף עדויות על קשרים בין יהודי דרום ערב לגאוני בבל.892 חוקרים אחדים העלו השערות לא חיוביות לגבי עומק יהדותם וקשריהם עם מרכזי היהדות של היהודים בחצי האי ערב,893 בהם צבי גרץ, שכתב שיהודי חצי האי ערב הכירו את היהדות הכרה שטחית בלבד.894 על דבריו העיר ברסלבסקי:

			העובדה שיהודי ערב בכלל וכן יהודי כיבר משגרים שאלות לבבל מבטלת את השקפתו המוטעית של גרץ על יהודי ערב, כי הוו חטיבה של יהודים אשר רוח התלמוד ורוח היהדות של תקופת הגאונות היתה זרה להם וכי הם הם אשר הוו את המצע החברתי והאנושי לצמיחת הקראות.895 קרבתם של יהודי ערב הצפוניים במאה ה־11 ה־12 למרכז היהדות בבבל בודאי שלא נוצרה בזמנים מאוחרים, כי אם נמשכה מן הימים הראשונים להופעת מוחמד.896

			ברוח דומה כתבו חוקרים נוספים. למשל, חיים זאב הירשברג: 'התעודות והמקורות מעידים, כי יהדות ערב לא היתה שונה מזו שבשאר הארצות, ודעותיהם של יהודי ערב לא היו שונות מדעות שאר היהודים. הם חיו על פי התורה והמסורה, שנתקבלו בעולם היהודי כולו'.897 פרופ' שלמה דב גויטיין העיר שמורשתה הרוחנית של יהדות תימן, היונקת ממורשת קדומים, יש בה כדי להעיד שגם קודם הכיבוש הערבי בתקופת מלכות חמיר, אף אם נוספו לה גרים, לא היו ברמה כזאת שטשטשו את יהדותם המקורית.898 ממסורות קדומות שנשתמרו באורחות חייהם של היהודים שנשארו בדרום ערב, כלומר בתימן, יותר מאשר בכל תפוצה יהודית אחרת, וכן מתעודות שנתגלו מהגניזה הקהירית, המלמדות על קשריהם עם המרכז היהודי בבבל של תקופת הגאונים ועם מצרים בתקופת הרמב"ם,899 מתבררים עומק יהדותם של היהודים בחצי האי ערב, ששורשיה בתקופת המשנה והתלמוד, וכן קשריהם עם מרכזי היהדות. 

			לגבי צוואתו של מוחמד, 'לא תהיינה שתי דתות בחג'אז', כתב ברסלבסקי: 

			העובדה הברורה שהחליף עומר לא הגלה את כל יהודי כיבר מבטלת, אגב, לא רק את הנימוק הבדוי במסורת הערבית המאוחרת, כי סיבת הגירוש היתה צואת מוחמד לפני מותו, לבל תשמשנה שתי דתות בכפיפה אחת בארץ חג'אז, כי אם גם את התרוץ הדחוק, שואדי אל קורא, שגזרת הגירוש לא חלה על תושביה היהודים, נמנתה אז על סוריה (אל שאם) ואלו כיבר ופַּדַךּ900 על חג'אז.901

			בהמשך דבריו כתב: 'כישוב היהודי בואדי אל קורא, אשר האריך את קיומו עד המאה ה־11 לפחות, כן האריך את קיומו גם הישוב היהודי בכיבר עצמה. ויתכן, כי המשיך שם את ישיבתו עוד בסוף המאה ה־12'.902 

			את הסיפור של בנימין מטודלה על יהודי ח'יבר סיכם ברסלבסקי: 'ר' בנימין מוסר את דבריו על יהודי ערב, ע"פ [=על פי] השמועה ובודאי שרבים בהם ההגזמה ואי הדיוקים, שהם פרי הדמיון והסיפורים המהלכים בארץ רחוקה כבבל, אך בגרעין העובדתי השמור בתעודתו, אין להטיל מעתה כל ספק'.903 

			להלן אעיר לגבי דברים נוספים שכתב ר' בנימין על יהודי חצי האי ערב, על אבלי ציון בתימן ועל יישובי היהודים בתימא ובטילמס. במאות הראשונות לאחר הכיבוש המוסלמי חלו תמורות כלכליות בארצות המזרח התיכון, ומן המאה התשיעית הייתה התפתחות של היהודים בענפי המלאכה והמסחר. התפתחות כלכלית זו, שהביאה לדחיקת תודעת האבל על חורבן בית המקדש, הובילה גם לצמיחה של תנועות המעלות את התודעה להתאבלות על חורבן ירושלים ובית המקדש. בהקשר זה ניתן לראות גם את תנועת אבלי ציון,904 שעליהם כתב ר' בנימין:

			וארצם רחבת ידים, וביניהם תלמידי חכמים. ונותנין עישׂור מכל אשר להם לתלמידי חכמים היושבים בבית המדרש ולעניי ישראל ולפרושי הדור, הם אבילי ציון ואבילי ירושלים, ואין אוכלין בשר ואין שותין יין, והם לובשים בגדים שחורים, והם יושבים במערות או בבתים גנוזים ומתענים כל ימיהם חוץ מן השבתו'[ת] והימים הטובים. ומבקשים רחמים לפני הקב"ה על גלות ישראל שירחם עליהם בעבור שמו הגדול, ועל כל היהודים אנשי תימא וטילמס, העיר הגדולה שיש בה כמו מאה אלף יהודים. ושם שלמון הנשיא, אחי חנן הנשיא.905

			כאן מדגיש ר' בנימין את יהודי תימן כבעלי צדקה לעניים ולאבלי ציון. פרופ' יוסף טובי סבור שדבריו על אבלי ציון בתימן יש בהם כדי ללמד על ההערצה של יהודי תימן לארץ ישראל,906 ואולם לדעת אהרן זאב אשכולי, עניין אבלי ציון הוא חלק מן האגדה שבדברי בנימין מטודלה,907 כמו הדברים שכתב על הממשלה של היהודים בתימן, שהם דברי אגדה המתאימים לסיפורים על עשרת השבטים.908

			היישוב הקדום תימא נמצא בצפון חצי האי ערב, והוא כנראה היישוב היהודי הקדום ביותר בצפון ערב. הוא נזכר אצל הנביא ישעיהו (כא 14): 'לִקְרַאת צָמֵא הֵתָיוּ מָיִם, יֹשְׁבֵי אֶרֶץ תֵּימָא בְּלַחְמוֹ קִדְּמוּ נֹדֵד'. במקום זה, שאדמתו פורייה ומימיו משובחים, התיישבו יהודים רבים זמן רב לפני צמיחת האסלאם, ויש עדויות לחיים יהודיים שם עד לראשית המאה ה־12.909 בימינו יש עיר בסעודיה בשם תימה, כ־350 קילומטרים דרום־מזרחית מהעיר אילת.910 

			לגבי היישוב טילמס, ישנו הר בשם תלמס ליד העיר צעדה שבצפון תימן, ומצויים בו שרידי העיר העתיקה. אבל מספר היהודים שיש בתלמס על פי דבריו של ר' בנימין, 100 אלף, הוא מוגזם.911

			יישובי היהודים במרכז חצי האי ערב ובצפונה, במחוזות תימא, ח'יבר וואדי אל קורא, נחלשו מן המאה ה־12 ואילך, עד שנעלמו כליל במאות האחרונות.912 היהודים המשיכו להתבסס בדרום חצי האי ערב, בתימן,913 שם ישבו עד אמצע המאה ה־20, עם עלייתם לארץ ישראל בעליית על כנפי נשרים.914 

			לאור האמור לעיל, יש מקום להניח שה'חליף עומר הראשון גרם להיחלשות רבה של היישוב היהודי בחצי האי ערב הן בכמותו, הן באיכותו. ההיחלשות נבעה מגירושם של רוב היהודים על ידי עומר, או מגירושם המוחלט וחזרתם של חלקם לאחר מותו. נראה אפוא כי בתקופת ר' בנימין מטודלה עדיין היה יישוב יהודי בחצי האי ערב, והוא התקיים במתכונת מצומצמת לאורך זמן, גם מעבר לתקופתו, עד להיעלמותו. לגבי ביקורו של ר' בנימין מטודלה בקהילות היהודיות שבחצי האי ערב, צודקים אלה הטוענים כי לא ביקר בהן, וממילא לא הרחיק עד לקהילות היהודים שבתימן.

			ג. מסעות ר' בנימין מטודלה בכתבי יד תימניים

			ספר מסעותיו של ר' בנימין מצוי בכתבי יד תימניים בשלוש העתקות: האחת מן המאה ה־17, ושתיים מן המאה ה־19. העתקת ספרו זה אינה עניין של מה בכך. על היחס של יהודי תימן לספרות שאינה תורנית, כמו ספר מסעותיו של ר' בנימין, אנו למדים מדבריו של פרופ' יהודה רצהבי. במהדורתו לספר המוסר של ר' זכריה אלצ'אהרי, מחכמי תימן במאה ה־16 — ספר שבו העלה בפרוזה חרוזה (מקאמה) את רשמי מסעו בכמה ארצות, בהן ארץ ישראל — העיר רצהבי על מיעוט ההעתקות של ספרים בתימן:

			שלא כמשוררי תימן בני משפחת משתא,915 אין צ'[אהרי] מפורסם בין יהודי תימן, כיאות לערכו וליצירתו, ואין ספרו נפוץ ומקובל ביניהם. העתקות הספר מועטות בערך (כעשרים בקירוב) ורובן נעשו בדור האחרון, לפי משאלותיהם של משכילים חובבים ולפי יוזמתם של מעתיקים מוקירי ספרות. סיבת הדבר נעוצה בעיקר ביחסם של יהודי תימן לספרות יפה. בעיניהם, אין לספרות זו ערך וחשיבות, הואיל ואין בה לא תורה ולא הלכה, וכולה דברי הבאי ועניינים של מה בכך. זוהי גם הסיבה למיעוט ספרות יפה בפרוזה ביצירתם של יהודי תימן. תפישה זו מסבירה גם את יחסם החורג ל'תחכמוני'916 ולמחברות עמנואל הרומי, ששימשו השפעה לספר "המוסר". בשעה שהדיואנים של משוררי ספרד הועתקו לרוב בתימן ושיריהם, בפרט שירי הקדש, זכו לתפוצה רחבה, הנה מחברותיהם של אלחריזי ועמנואל הרומי כמעט שלא נודעו בקהל.917 

			הכלל העולה הוא שספרים הקשורים לתחום הקודש זכו למעמד בתימן ונעתקו על ידי סופרי תימן, ולכן לא ידועות שם העתקות מספר תחכמוני לר' יהודה אלחריזי וממחברת עמנואל הרומי.918 אולם ספרו של ר' בנימין מטודלה, הגם שהוא שייך לספרות החולין, נמצאו ממנו שלוש העתקות בתימן. הסיבה לכך היא כנראה הידיעות שהובאו בספר על יהודי חצי האי ערב ותימן, ואולי גם הידיעות החשובות המצויות בו על הישיבות ועל ראש הגולה בבבל ועל מקומות בארץ ישראל. 

			להלן תיאור כללי של כתבי יד תימניים מספר מסעותיו של ר' בנימין מטודלה שנמצאו בשלוש העתקות.

			1. 	כתב יד MS3847/1, ניו יורק, בית המדרש לרבנים (סימנו במכון לתצלומי כתבי יד [מתכ"י] ס' 29652); זמן העתקה: המאה ה־17; המעתיק: פינחס בן גד הכהן.919 כתב יד זה מחזיק 23 דפים ומצוי בתוך קובץ בהעתקתו.920 הוא חסר מעט בתחילתו ובסופו. הכתיבה נאה. בממוצע, 25 שורות בכל עמוד ותשע תיבות בכל שורה. עם הערות אחדות של ציון מקורות או פירוש שאינם מצויים בדפוס. בהערה של מתכ"י נכתב 'קרוב לוודאי שהועתק מן הדפוס'.

			2. 	כתב יד MS3850, ניו יורק, בית המדרש לרבנים (סימנו במתכ"י ס' 29655); זמן העתקה: המאה ה־19; המעתיק: לא ידוע. כתב יד זה מחזיק 21 דפים. חסר מעט בתחילתו. הכתיבה נאה. בממוצע 27 שורות בכל עמוד ועשר תיבות בכל שורה. עם ניקוד של מילים אחדות. בסוף כתב היד העתיק המעתיק את חתימת המדפיס שעל הספר: 'תם ונשלם היום שבח לבורא עולם. יום ה' תשרי שנת שי"ו,921 פֹה פירדא אשר תחת ממשלת הדוכוס דון אירקול"י דאיצט"י יר"ה. נדפס בבית כמוהר"ר אברהם בן אושק"י ספרדי יצ"ו'.

			3. 	כתב יד ירושלים, מוסד הרב קוק 1093 (סימנו במתכ"י ס' 20867); זמן העתקה: המאה ה־19; המעתיק: לא ידוע. כתב יד זה מחזיק 27 דפים. הכתיבה נאה. בממוצע 27 שורות בכל עמוד ותשע תיבות בכל שורה. פותח במילים 'מסעות של רבי בנימין זצוק"ל [=זכר צדיק וקדוש לברכה]. וקויי ייי יחליפו כח יעלו אבר כנשרים ירוצו ולא ייגעו ילכו ולא ייעפו'.922 בדף 25 ע"א נכתב 'כאן נמצא חסר'. על פי הבדיקה חסר דף, וסביר להניח שהיה חסר מהמקור שממנו העתיק. מילים בודדות מנוקדות. כתב היד ללא מספור.

			מסעות ר' בנימין מטודלה, כתב יד תימני, המאה ה־17.

			New York, The Library of The Jewish Theological Seminary, MS3847/1

			אתעכב על ניקודן של ארבע מילים המצויות בכתב יד ניו יורק בהמ"ל MS3850 (כתב יד מספר 2), כפי שניקדן המעתיק התימני, ויש בהן ללמד משהו על מסורת יהודי תימן.

			המילה 'שנפרש' במשפט 'ור' אשר הפרוש שנפרש מענייני העולם'923 נוקדה על ידי המעתיק התימני (דף א ע"ב) שַׁנִפרַש. השי"ן הראשונה צריכה להיות מנוקדת בסגול, ונוקדה בפתח מאחר שיהודי תימן ביטאו סגול כפתח.

			המילה 'קראין' במשפט 'ושם כמו אלפים יהודים רבנים ומהם כמו חמש מאות קראין'924 נוקדה בכתב היד (דף ה ע"ב) בניקוד בבלי, שסימניו מעל האות. עד המאה ה־19 שמרו יהודי תימן על ניקוד זה, ורובם המכריע של כתבי היד התימניים (מלבד ספרי המקרא) מנוקדים בו. כך, בניקוד מילה זו נהג המעתיק כפי המסורת הבבלית.

			המילה 'אורוות' במשפט 'ושם בבית שהיה לשלמה אורוות סוסים'925 נוקדה בכתב היד (דף ח ע"א) אוּרָווֹת. מילה זו מצויה במקרא גם בצורה המקובלות כיום במלכים א' ה 6, אֻרְוֹת סוסים, וגם כפי שהועתקה בכתב היד, לפי דברי הימים ב' לב 28, ואֻרָוֹת לכל בהמה. המילה לא הייתה שימושית בלשונם של יהודי תימן משום שאסור היה להם לרכוב על סוס, וכנראה משום כך נהג המעתיק כצורה שנכתבה בספר דברי הימים, שכבר בזמנו לא הייתה מקובלת בעברית (שמחוץ לתימן).926

			פרשה היסטורית חשובה המובאת בספרו של ר' בנימין מטודלה היא סיפור משיחיותו של דוד אלרואי.927 המעתיק התימני ניקד את שמו (דף יו ע"א) דוד אַלרַּווַאי. ואולי נבע הדבר משום שהשם לא נפוץ ואינו קיים בתימן, והמעתיק ניקד על פי הדרך שבה חשב כי יש להגות אותו.

			סיכום

			ספר מסעותיו של ר' בנימין מטודלה הוא מקור חשוב למידע על קהילות ישראל. הידיעות שמסר על יהודי חצי האי ערב, אף על פי שמפי השמועה מסרן, מלמדות שאכן היו בתקופתו בחצי האי ערב קהילות יהודיות, אם כי מעטות, שנעלמו מאוחר יותר. יישוב יציב לאורך כל הדורות התרכז בדרום חצי האי ערב, בתימן. עם עליית היהודים משם, באמצע המאה ה־20, הסתיים הפרק של התיישבות היהודים בחצי האי ערב, שנמשך יותר מ־2,000 שנה. ספרו של ר' בנימין מצוי בהעתקות בכתבי יד תימניים, ויש בעובדה זו כדי ללמד על חשיבותו גם בקהילה מרוחקת שנהגה לא להעתיק ספרות חולין.

			משה עמאר 

			השפעת לחצי הסביבה בספרד הנוצרית במאה הט"ו על דיני כשרות הבשר

			הכנסייה הנוצרית באירופה בימי הביניים פעלה להרחקת הנוצרים מהשפעתם של היהודים ואף הטיפה לנוצרים להימנע מצריכת בשר משחיטת יהודים. פעילות זו הלכה וגברה בספרד לאחר פרעות קנ"א (1391), בשעה שאלפי יהודים נאלצו להמיר את דתם למראית עין כדי להציל את נפשותיהם מידי הפורעים. במאמר זה נדון בהשפעת לחצי הסביבה הנוצרית על דיני כשרות הבשר. להלן דברי רקע על יחסה של הכנסייה לכשרות הבשר של היהודים.

			הכנסייה והכשרות

			בראשיתה של הנצרות הייתה תפיסתה יהודית במהותה. דהיינו, בני אדם יישפטו על פי מעשיהם (מצוות, מעשים טובים והימנעות מעשיית רע). תפיסה זו באה לידי ביטוי בדברי ישוע הנוצרי כפי שנמסרו בספר מתי (ה 18-15): 'ואל תחשבו כי באתי להפר התורה או הנביאים, לא להפר באתי כי אם למלאת. כי הן אמנם אנכי מגיד לכם עד אשר השמים והארץ יעבורון לא תעבור יו"ד אחת מן התורה אף לא קוץ אחד עד כי כולם יקומו'. כלומר, שמירה קפדנית על כל האמור בתורה, כולל דיני הכשרות. אולם הדת החדשה, שבאה עם פאולוס, בחרה באמונה תחת המעשים, כעיקרון מנחה של קהילות הכנסייה החדשה, וביטלה את כל מצוות התורה (הברית הישנה), כפי שנכתב באיגרת פאולוס אל הרומיים (ג 28): 'כי כיושר חרצנו לאמר באמונה יצדק איש מבלעדי [=ללא] המעשים אשר על פי התורה'. כפי שניסח זאת אחד החוקרים: 'מעשים מאפיינים את היהודי, ואמונה היא אפיינית לגויים או לפחות זה של השליח פאולוס. ומאז לא נעשה שום נסיון ממשי לחבר את השנים'.928 לענייננו, הדת הנוצרית לא מטילה על מאמיניה שום הגבלה דתית באכילת מזון מהחי ומהצומח.

			למרות זאת, הכנסייה הנוצרית בימי הביניים, מתוך מגמה להרחיק את הנוצרים מקרבתו של היהודי ומהשפעתו, אסרה על מאמיניה לצרוך בשר ומצרכי מזון מהיהודים. הוראה מעין זו ש'שום נוצרי לא יקנה מן היהודים בשר שחוט'929 יצאה מאגובארד, ארכיבישוף ליון, ועמיתיו, ברבע הראשון של המאה התשיעית. הדים מיישומה של הוראה זו במאה הי"א אנו שומעים מרש"י באחת מתשובותיו ב'פלוגת הריאה', שהייתה בין רש"י לרבותיו,930 בדין ריאה שהוצאה מהבהמה ללא בדיקה, שרבותיו של רש"י אסרו לאכול מבשרה, ואילו רש"י התיר, מאחר שיש לבהמה שנשחטה חזקת היתר.931 רש"י העצים את הבעיה בפנייתו לרבו רבי יצחק הלוי, כשאמר שאין מדובר רק באותו מקרה שעליו נסב הוויכוח, אלא זה מעשה יומיומי: 'לכן אל יוסיף מורינו על הטריפות דאי אפשר לקבל, דאם כן לא נאכל בשר עולמית'. כי הרי על הכלל 'בהמה שנשחטה בחזקת היתר עומדת', אנו סומכים בהקלה בבדיקת הריאות, שבגלל אילוצי הסביבה אין אנו יכולים לעשותה כמו שצריך:

			שרוב פעמים נוהגים טבחי עירנו לתחוב סכין לאחר שחיטה בלב הבהמה להמציא את הדם אליו ופעמים שנתחב הסכין בריאה. ואין בידינו למחות לא במחיר ולא בשוחד, אם לא שנתן דמי הבהמה כשרה או טרפה. באומרם שדמה יבלע בבשרה ותתאדם הבשר, וירגישו ששחטה ישראל ולא יקנו ממנה.932

			מדברי רש"י כאן ובסוף התשובה נראה כי בתקופה זו, באזור מגוריו, קצבים נוצרים סיפקו בשר כשר לקהילה היהודית (ייתכן שהיו שם גילדות של קצבים נוצרים). כלומר, הקצבים הנוצרים שחטו את הבהמות כהלכה, אצל שוחטים יהודים, ובהמות שיצאו טרף או בשר שנשאר מהבהמות הכשרות מכרו לנוצרים. אך הקצבים הסתירו זאת מההמון הנוצרי, ולשם הטשטוש השתמשו בדקירת סכינים בלב הבהמות בסמוך לשחיטה. אחרת לא היה ההמון קונה מהם את הבשר הנותר, שנפסל לאכילת יהודים. 

			רש"י מציין כי בדקירות הסכין בלב הבהמה קורה לפעמים שפוגעים הקצבים גם בריאה, וריאה שנפגעה לא ניתן לבדוק כמו שצריך, ובכל זאת אנו מסתמכים על חזקת היתר שיש לבהמה שנשחטה כהלכה ומתירים את הבשר לאכילה. ואם אכן כדברי ר' יצחק הלוי, כלל זה של חזקת היתר לבהמה שנשחטה לא חל על בדיקת הריאה, וכל עוד לא נבדקה כראוי היא בחזקת איסור, הרי שתימנע אכילת בשר מהיהודים.

			הנוצרים בצרפת במאה הי"א נמנעו מצריכת בשר שנשחט על ידי יהודים בגלל תעמולת הכנסייה, אשר אסרה על מאמיניה לאכול בשר שנשחט על ידי יהודים. כמו כן הגיעו לידינו צווים כנסייתיים ברוח זו מהמאה הי"ג ואילך, שהוצאו בוועידות כנסייתיות ועל ידי אפיפיורים ונועדו להרחיק את הנוצרים מהיהודים חברתית ותרבותית. ביניהם יש צווים האוסרים לצרוך בשר ומצרכי מזון מהיהודים. איסורים אלה נועדו לעורר חשדם של הנוצרים כלפי היהדות ועודדו האשמות שהציגו את היהודים כאויב. כדי להחדיר איסורים אלה לתודעת המאמינים השתמשו בכנסייה גם באמצעים פסולים. למשל, לגבי האיסור לצרוך בשר משחיטת ישראל נאמר כי היהודים, לפני שהם מוכרים את הבשר לנוצרים, מביאים את ילדיהם להטיל עליו את מימיהם, או שהם חותרים תמיד להרעיל את הנוצרים וקיים חשש סביר שהרעילו את הבשר.933 

			העובדה שצווים אלה חוזרים ונשנים במקומות שונים במשך כל התקופה מוכיחה שלא התקבלו על ידי הציבור הנוצרי. ואכן, עד למאה הי"ד לא מצאנו שאיסור זה עורר בעיה כלשהי בקהילה היהודית. כנראה רצונם של הקצבים הנוצרים לשווק בשר ליהודים עשה את שלו. כמו כן, משום שבשר משחיטת ישראל הנטרף נמכר במחיר זול יותר, נמצאו תמיד נוצרים שהיו מוכנים לקנות אותו.

			המצב בספרד הנוצרית

			בשלהי המאה הי"ד בספרד הלכו והתגברו הקנאות הדתית וההסתה כלפי היהודים והיהדות. הן הגיעו לשיאן בפרעות קנ"א (1391), שבהן נהרגו יהודים רבים, עוד רבים ברחו ואלפים המירו את דתם כדי למלט את נפשם ממוות. בין המומרים, רק בודדים נטשו את עמם ואת דתם מדעת. רובם שמרו בסתר אמונים ליהדות, ואילו כלפי חוץ חיו כנוצרים. הם ייחלו ליום שבו יוכלו לחזור בגלוי לדתם. בשוך הפרעות ניצלו רבים כל הזדמנות לחזור ליהדות, והיו מי שעזבו את ספרד למקומות שבהם יכלו לחיות כיהודים באין מפריע. אנוסים שנתפסו על ידי הכנסייה שילמו על כך בחייהם.934

			נאמנותם של האנוסים לתורת ישראל לא נעלמה מעיניהם של ראשי המנזרים, אשר לחמו בתופעה בעקביות, הטיפו לאנוסים לחזור בתשובה וכן עסקו בהסתה נגדם — בליבוי יצרים ובשיסוי ההמונים בהם ובמסייעים להם. כך הובילו לפרעות נגדם, שלא היו חפות משפיכות דמים. הנזירים ראו ביהודים את האשמים העיקריים לאי־נאמנותם הדתית של האנוסים. בעקבות כך נחקקו חוקים שהפלו והגבילו את היהודים, וב־1412 חוקקה מלכות קסטיליה בעיר ואיאדוליד חוק המרחיק את היהודים מחיי הכלכלה והמסחר ומחייב אותם למעשה לעקור ממרכזי הערים, שם חיו בשכנות לנוצרים, ולעבור לשכונות חדשות ומרוחקות. החוק נאכף ללא רחמים, וחוקים דומים התקבלו גם במקומות אחרים. החוק למניעת השפעתם של היהודים על האנוסים אושרר ב־1480,935 ובשנה זו ניתן האישור להקמת האינקוויזיציה המלכותית. תפקידה היה לחקור את פשעי המינות של הנוצרים החדשים, ושיטותיה ופעולותיה נודעו לשמצה באכזריותן.936 כמו כן נחקקו חוקים נוספים, שנועדו להרחיק את האנוסים מהיהודים ומשמירת המצוות. ביניהם ראוי לציין חוק שאסר על נוצרים לצרוך בשר משחיטה יהודית, כך שתימנע מהאנוסים האפשרות לאכול בשר כשר. החוק סיכן את המשך קיומה של השחיטה הכשרה, מאחר שאם לא יהיה לאן לשווק את הבשר שנטרף, מחירו של הבשר הכשר ירקיע שחקים והיהודים לא יוכלו לרכוש אותו. בניסיון להתגונן נגד גזירה זו הכניסה הקהילה היהודית הקלות במנהגי בדיקת הריאה.

			ספרד באותם הימים הייתה מחולקת לכמה ממלכות, והקשר בין הקהילות היהודיות שבהן היה רופף. גם בתוך כל ממלכה, לרוב היו הקהילות אוטונומיות. דומה כי חוק הבשר התקבל גם במלכויות נוספות (מלבד קסטיליה) או שהשפעתו התפשטה גם אליהן, כפי שניתן ללמוד מהתגובה היהודית בעניין זה גם בקהילות אחרות. נרחיב בנושא להלן.

			רבי חיים גאגין, בתגובתו על פסק חכמי הגירוש בעיר פאס המתיר את הנפיחה, מזכיר את חוק הבשר, את מניעיו ואת דרכי ההתמודדות עמו:937

			ואומר מה שאירע לנו שמחרב שנת קנ"א (=1391) וגזירות ושמדות של שנת עק"ב (1412), בכל קאשטיליא וארגון וכמה מלכיות.938 אחר שמתו קצתם בחרב בכמה וכמה קהלות, ונשתמדו עד שלא נשאר מישראל כי אם שנים שלשה גרגרים בראש אמיר.939 וכל האנוסים שנשתמדו חזרו בהחבא לאחר זמן, והיו מקיימים כמה מצות. ובפרט שלא היו אוכלים נבילות וטרפות אלא בשר שחוטה. וכשמלך המלך פוראנדו שחיק טמיא ואיזבל הארורה אשתו,940 קנאו קנאה גדולה ליראתם מש' רח"ל941 והלאה, שחקרו על הדבר, התחילו לשרוף האנוסים מהם חיים ומהם מתים. ונתיעצו לעשות סייג לחזק דתם, המלך והמלכה עם כומריהם. וגזרו שכל הנוצרים והאנוסים לא יאכלו מבשר שחיטה של ישראל ולא ישתו יינם. שאמרו כמו שישראל אסור להם בשר גוים ויינם, אף אנו נאסור עלינו בשרם ויינם, וכל זה עשו לחזק דתם ואמונתם.

			ר' חיים בדבריו מציין כי המניע לחוק הבשר היה הרחקת האנוסים מהשפעת היהדות, בין היתר על ידי כך שיתקשו לצרוך מזון כשר. כפי שצוין פה, גם הוא אומר כי האינקוויזיציה הוקמה לשם התמודדות עם בעיית האנוסים ותפקידה היה לעקוב אחר התנהגותם הדתית ולמצוא דרכים להרחיקם מהשפעת היהדות ומקיום מצוותיה. במסגרת זאת הוגבלו צעדיהם של האנוסים במקומות שונים, והוטל איסור על היהודים לשווק לנוצרים בשר ויין — שאת שניהם לא היה ניתן להשיג ממקורות לא יהודיים מטעמי כשרות. כך אילצו את האנוסים לצרוך בשר טרף ולשתות יין נסך. הנימוק הפומבי שניתן לחוק זה היה הסרת הפגיעה בנצרות והעלבון לכבודה, שנגרמו מפני שהיהודים אינם אוכלים משחיטת מאמיניה ואינם שותים מיינם. היה זה נימוק חדש, שלא נשמע לפני כן.942

			בדברי ר"ח לא מוזכר תאריך קבלת חוק הבשר, אך אם התיאור שהביא כרונולוגי, נראה שלא התקבל לפני 1479, מועד הכתרתו של פרננדו למלך אראגון. ב־1478 הוקמה האינקוויזיציה לפי דבריו. ובכל אופן נראה שלא קדם לשנת 1469, מועד נישואי פרננדו לאיזבלה.

			אף על פי שר' חיים מציין כי כל האנוסים חזרו בסתר ליהדות, יש לפרש את כוונתו כרוב האנוסים או כשיעור ניכר מהם. עוד הוא מספר על הקפדת האנוסים בקיום מצוות, ככל שהתאפשר להם, וביתר שאת על אכילת בשר כשר. העדויות הרבות שנגבו על ידי האינקוויזיציה מלמדות על דבקותם ועל מסירותם של האנוסים להשגת בשר כשר ושחיטה כשרה.943

			חוק הבשר קוים הלכה למעשה במלכות קסטיליה, ויישומו עורר קשיים בתוך הקהילות היהודיות. אשר להתגוננות מפני תוצאותיו, הונהגו כאמור הקלות במנהגי בדיקת הריאה למניעת הפסד ממונם של ישראל. כדי להבין את המנהג שהיה נהוג עד אז והשינויים שחלו בו נקדים להלן תמצית הרקע ההלכתי.944

			בעל חיים שנגרם לו נזק גופני כתוצאה מתאונה או ממחלה, עד שאינו מסוגל להמשיך לחיות, הרי הוא טריפה. חכמים מסרו לנו רשימה של פגמים ומחלות המטריפים את בעלי החיים, ובהם הריאה שניקבה. מאחר שרוב בעלי החיים הם בחזקת בריאים, אין חובה לחפש בכל בהמה פגמים ומחלות המטריפים אותה, אלא אם כן התגלה בה בחייה פגם העלול להטריף אותה, אזי יש חובה לבדוק אותו. 

			למרות זאת, חכמים חייבו לבדוק את כל הריאות בבהמות, מאחר ששכיחות במיעוטן סירכות. סירכות אלו הן הדבקות הנמשכות מנקודה מסוימת של קרום הריאה לנקודה אחרת בריאה, אם זה 'שלא כסדרן', או מקרום הריאה לקרום בית החזה או לאחד האיברים הנמצאים בחלל בית החזה. בהסבר להיווצרות הסירכות קיימת מחלוקת. לדעת רש"י, אין סירכא ללא נקב. כלומר, התהוות הסירכא היא תוצאה של הפרשת נוזלים מנקב שנעשה בריאה, אשר קפאו והתקשו למעין קרום. לדעת התוספות, סירכא יכולה להתהוות גם ללא נקב, על ידי התקשות הנוזלים הנמצאים בבית החזה. סיבת האיסור היא שסירכא זו, שהיא 'שלא כסדרן', עתידה להתפרק ולגרום לנקב בריאות, וריאה שניקבה טריפה. רבנו תם אומר שסירכא אינה בהכרח מחמת נקב, וניתן לפרקה ולבדוק במים. אם יש נקב — הבשר טרף, ואם אין נקב — כשר. עד למאה הי"ד נהגו בספרד לאסור כל סירכא שאינה כסדרה. חוק הבשר הציב את בעיית הכשרות לפתחם של החכמים.

			תגובת היהודים לחוק הבשר בקסטיליה

			רבי חיים גאגין מתאר את תגובת הקהילות לחוק הבשר ולפתרון שמצאו כדי למזער את נזקיו. עד לפרסום חיבור 'עץ חיים' של ר"ח גאגין, תגובות הקהילות היו מקוטעות, עמומות ולא ברורות דיין:945

			ואנחנו בראותנו שהבשר שנטרף היה מושלך לכלבים, בכמה מקומות בקשטיליא, עמדו ובקשו עלות וסיבות להפיל החומות ולפרוץ הגדרות. ותפסו הקלות וסמכו על ר"ת, וחסו על ממונם ולא חסו על כבוד קונם. ודרשו אולי עת לעשות לה' הפרו תורתך,946 ונתקים בהם כמו שפירש הרמב"ם במס' ברכות כמ"ש למעלה.947 שהרי כמה מהם חזרו משומדים, אוכלי בשר החזיר השקץ והעכבר,948 שיש מהם לאלפים ולרבבות בארץ הנוצרים כיום הזה. ואנו מבקשים מאתו יתברך שיקיים בנו ובבניהם הבאים אחריהם: וגם מהם אקח לכהנים ללוים.949

			כלומר, בקסטיליה עד לתקופה זו נהגו כדעת הפוסקים המחמירים, וכל סירכא שלא כסדרה הטריפה ללא בדיקה, גם כשראשה האחד לא יצא מהריאות אלא מאיבר אחר. בגלל הקשיים שיצרו חוק הבשר ויישומו, הוחלט לאמץ את שיטת רבנו תם, 'ותפסו הקלות וסמכו על רבנו תם'. כלומר, הותרו בבדיקה סירכות שאין שני קצותיהן יוצאים מהריאה. כמו כן נראה מדבריו שעניין ההקלות התחיל רק עם קבלת החוק ולא לפני כן, וגם אז נעשה הדבר רק בהחלטה מקומית, ייתכן שעל פי הוראת רב מקומי, ולא בהחלטה שנתקבלה על ידי חכמי הקהילות בצורת תקנה. בכל אופן, גם אם היו החלטה ותקנה של הקהילות בנושא, לא הגיע לידינו נוסח ההחלטה.

			רבי חיים גאגין מתנגד להקלות שהונהגו וטוען שאין להן בסיס הלכתי. הוא רואה בכך פריצת גדר: 'להפיל החומות ולפרוץ הגדרות'. יתרה מכך, לטענתו לא הצליחו לקרב את האנוסים ליהדות כי ביום פקודה נשארו רובם הגדול בספרד: 'חזרו משומדים, אוכלי בשר החזיר השקץ והעכבר'.

			המצב בעיר סאמורה

			עדות נוספת נמצאה מפי רבי יעקב בן חביב, המתאר את שהתרחש בעניין זה בעיר סאמורה (Zamora) שבממלכת קסטיליה.950 וכך נכתב בחיבורו על ספר הטור: 'ולא נעלם מעיני החכמים משרתי ה' אשר היו בדורות ההם, כי מפרשי השמועה על דרך החומרא, והדין היה נוטה אחרי רבים להטות וכ"ש בספיקא דאיסורא'.951 כלומר, לדעתו יש לפסוק להלכה בענייני הסירכות כדעות המחמירים, שהם הרוב. אך בגלל לחצי הסביבה הנוכרית והפסד ממון הנהיגו בעיר סאמורה הקלות:

			אך אמנם בעינינו ראינו ובאזנינו שמענו ורבותינו ספרו לנו בהיותנו בספרד, ובפרט בהיותי בעיר סאמורה, כי היתה עיר גדולה של חכמים ושל סופרים משנים קדמוניות ואנשים בה רבו מארבה, אשר היו בה הרבה מריבוא אדם אדומים ובתוכם כומרים חכמי' המה,952 וזה דרכם כסל למו לפרסם ברבים בדרשותיהם, עונשים ראויים לגופים של כל איש מהם האוכל שום בשר אשר ישחט שום יהודי. ובאו ימי פקודה בהכבד על עם ה' אלה המסים וארנוניות, בחרו בחירה קרובה אל ההכרח לחוס על ממונם של ישראל, ויאמרו הלא טוב לנו לתלות באשלי רברבי הלא המה שנים שלשה הרים הגבוהים מפרשי זאת השמועה ע"ד [=על דרך] קולא. אולם היו מזהירים מאד לבודקים הממונים יעשו בדיקה כראוי ולא יכשירו לאלה האמורות אלא אחר הבדיקה הראויה. וכאשר היתה הסירכא עבה וחזקה אז היו מסתפקים953 ולפעמים לא היו נותנים רשות להכשירה ואפילו אם תעלה בנפיחה. וח"ו שיתירו אונא מפני דבק, זולתי כאשר תדבק כל הריאה ולפחות חציה כלה מלמעלה למטה.954 וגם היו רבים נזהרים ומצריכים אותה בדיקה בנפיחה. ומזה רבו כל המנהגים וכל מקום ומקום כפי מנהגו. ונמצאו מדינות רבות במלכות קאשטילייא, שלא היו נוהגים כדברי המקילים רק כפי הנראה בדברי הרמב"ם ז"ל, על פי המנהג אשר בדורו.955

			ר"י בן חביב כתב את הדברים לאחר הגירוש, בהיותו בסלוניקי. מהמשפט: 'בעינינו ראינו ובאזנינו שמענו ורבותינו ספרו לנו בהיותינו בספרד' נראה כי המנהג להקל ולהתיר בנפיחה נהג בעיר סאמורה זמן רב לפני הגירוש, משום שהגויים לא קנו בשר משחיטת ישראל. זאת, בשל הסתה פרועה של הכמרים בדרשותיהם, ולא בגלל חוק מלכותי שאסר על היהודים לשווק בשר לגויים, ולגויים לצרוך בשר מהיהודים. היינו, לפני שהופעל חוק הבשר הלכה למעשה, כנראה בעקבות פרעות קנ"א, אם כי ייתכן שלמרות קיומו, לא נאכף החוק בכל מקום. מהמשך דבריו ('ובאו ימי פקודה בהכבד על עם ה'...') ניתן להסיק כי בגלל נטל המסים הכבד, היה קשה לקהילה לשאת גם בנטל של בהמות הנטרפות הנזרקות לאשפה. לכן החליטו חכמי העיר לנהוג כדעת המקלים. אבל כל עוד לא הוכבד נטל המס יכלה הקהילה לעמוד בהפסד שנגרם לה מהבשר הטרף ולא הנהיגה הקלות. לכאורה ההכבדה הגדולה חלה סמוך לגירוש. 

			בדבריו אינו מפרט בן חביב מה היו ההקלות שהנהיגו בסאמורה, אם בכל הסירכות או רק בסירכות מסוימות. אך מדבריו, 'הלא טוב לנו לתלות באשלי רברבי הלא המה שנים שלשה הרים הגבוהים מפרשי זאת השמועה ע"ד קולא', נראה כי הוא רומז לרבנו תם ולהולכים בשיטתו, שהם מיעוט בפירוש סוגיית ריאה הסמוכה לדופן לקולא, ומדובר בסירכות שקצה אחד שלהן אינו יוצא מהריאה, מעין מה שהוזכר בדברי ר"ח גאגין. ואולם, גם במקרה זה בסאמורה לא סמכו על היתר הנפיחה כאשר הסירכא הייתה עבה.

			גם ר"י בן חביב אינו מזכיר שנתקבלה תקנה מחייבת בעניין זה במלכות קסטיליה. משמע שכל עיר הנהיגה הנהגות והקלות אחרות בהתאם לנסיבות, כנראה בהוראת חכמי המקום. לא היה מנהג אחיד בדיני סירכות הריאה בממלכה זו. היו מקומות שהמשיכו לנהוג לחומרה כמקדמת דנא, לפי המנהג המוזכר ברמב"ם. היו שהקלו רק בסירכות שקצה אחד שלהן לא יוצא מהריאה. בדבריו: 'ומזה רבו כל המנהגים וכל מקום ומקום כפי מנהגו' הוא רומז כי היו גם קהילות שהקלו בכל הסירכות, כולל סירכות שלא כסדרן, להתירן על ידי בדיקה. גם להקלה מסוג זה, במקרה ששני ראשי הסירכות יוצאים מהריאה, מצאנו עדויות בחיבור 'עץ חיים'.

			המנהג בעיר אלקלעא 

			ההנחה שהיו מקומות בקסטיליה, שבהם נהגו להקל בבדיקת נפיחה גם בסירכות שלא כסדרן, מקבלת אישוש מדברי רבי משה אבורביע מן העיר אלקלעא. הוא היה תלמיד לר' שם טוב אלקחלי956 וחיבר קונטרס בענייני טריפות, שכנראה כלל רק את טריפות הריאה. הקונטרס היה בידי ר"ח גאגין, והוא מצטט ממנו ב'עץ חיים'. ר' משה נפטר כמה שנים לפני הגירוש, ובדור הסמוך לגירוש נשאל על מקום אחד ששמו אינו מוזכר, שבו נהגו להתיר בבדיקה כל סירכא, אפילו שלא כסדרה:957

			שכתבת על שפשט מנהג בארץ מגוריך, כי לכל מקום שתסרך הריאה בודקין אותה בנפיחה, ואם עולה כשירה ואם לאו טריפה. ושאין חילוק בזה בין אם יהיה הוורדא, או תרי אוני דסמיכי אהדדי958, או ריאה הסמוכה לדופן — בין עלו צמחים בריאה או לא, בין יש מכה בדופן או לא. בין יהיה סרוכה או סמוכה לשומן הלב או לטרפש הכבד, לשומן החזה או לשומן השוכב בין שתי הערוגות, להרתא, לשדרה, הכל על דרך אחד. 

			מפירוט הסירכות שנהגו להתיר בנפיחה, ברור שהתירו סירכות שלא כסדרן בבדיקת נפיחה, הן מה שהוזכר בתלמוד, הן מה שהזכירו הגאונים. השואל מבקש לדעת אם יש להם על מה שיסמכו או שמא עליו לפעול לביטול מנהגם. רבי משה שלל קיום מנהג זה מכול וכול וזירז את הפונה אליו לפעול לביטולו. את מקור המנהג תלה 'מאוקניא נדבק אל ארצכם'. מכאן נראה שמדובר ביישוב הסמוך לאלקלעא, בממלכת קסטיליה:959

			לכן החכם עשה והצלח להסיר את המות הזה... ולא תמתין עד שתשלח לכל החכמים כאשר כתבת... אלא תסיר את המסווה מעל פניך ודבר אליהם קשות, ושמעו לקולך ותחיה את נפשותם. כי הנוהג המנהג הזה ממלא ביתו טרף ומעונותיו טרפה... ומשה זכה וזיכה את הרבים, זכות הרבים תלוי בך.960

			ר"מ אבורביע בתשובתו מספר, כי בשעה שנשמע בעיר אלקלעא שבעיר אוקניא נהגו היתר בנפיחה, התכנסו דון ר' אברהם בן באן בנשת, 'רב כל קהלות הקדש',961 וחכמים נוספים. הם דנו בעניין והחליטו לשלוח ולהביא לפניהם את השוחט מאוקניא. כאשר בא השוחט, הודה לפניהם שאכן כך הוא נוהג וכן מנהגם. לשאלתם, על סמך מה נהגו להתיר את הנפיחה, הצביע על הרמב"ם, הכותב במפורש שמעיקר הדין הדבר מותר.962 תשובתו זו עוררה את חמת השומעים, והם הטיחו כלפיו: מה ראית להעדיף דברי הרמב"ם הללו על פני דבריו שכותב שהמנהג הפשוט בכל ישראל לאסור כל סירכא שלא כסדרה?963 ר"א בן באן בנשת החליט לאסור במקום את השוחט, להעבירו מתפקידו ולהטיל עליו עונשי נידוי וקנס. אך בהתערבות שרים שוחרר הלה ממאסרו והועבר מתפקידו.964 החכמים המכונסים אף כתבו מכתב חריף בעניין זה לראשי הקהילה:965 

			בהיותי תלמיד בבית החכם הרב ר' ומארי ר' שם טוב אלקחלי ז"ל, היה חצר המלך בכאן אלקלעא. והיה שם היקר הנכבד החכם דון אברהם בן באן בנשת ז"ל, רב כל קהלות הקדש יצ"ו, ממלכות קסטילייא. וחכמים גדולים שהיו הולכים עמו לא נזכר שמותם, והוגד להם מנהג הרע הזה שכן היו נוהגים לבדוק בעיר אוקניא, העיר הקרובה אל החלול אשר בארצך.966 ונתיעצו לשלוח לאוקניא להביא את הטבח, והביאוהו לאלקלעא ושאלוהו על המנהג הזה. והשיב כי אמת הוא שכן הוא בודק, ושכן היה מנהגם לבדוק כל סירכא ואפילו הוורדא בנפיחה.967 ואמרו לו כי מנין היה להם סמך לזה, ואמר כי מהרמב"ם ז"ל, שאמר זה עיקר גדול יהיה בידך.968 והשיבו לו מה ראה לסמוך על זה עיקר גדול, היה לו לסמוך על מנהג הפשוט בישראל כך הוא.969 ונשתתק ולא ידע להשיב, כי אין בפיהו נכונה. וחרה מאד אל הרב ואל החכמים ז"ל, ותפשוהו בכבלים והיה ימים במשמר. והיה מן הרב ז"ל להעבירו, להענישו ולנדותו, אלא שבקשו הדבר הזה אנשים גדולים משרי המלך, ונעתר להם והעבירו ושלחו מאתו בנזיפה. וכתבו הרב והחכמים הנז', אל הק"ק970 קהל מאוקניא על המנהג הרע הזה דברים קשים.971

			יוצא שבאוקניא היו מתירים בבדיקה 'כל סירכה ואפילו הורדא' הסרוכה למקום אחר בריאה, שהיא סירכא שלא כסדרה. השוחט מציין את הרמב"ם כאסמכתא למנהגם.

			ייתכן שכעסו הגדול של הרב בן באן בנשת על השוחט יצא מפני שהתירו סירכות שלא כסדרן בנפיחה, שאיסורן מפורש בתלמוד, אולם לו היה מדובר רק בסירכות שקצה אחד שלהן יוצא מהריאה, יכול להיות שהיחס לשוחט היה שונה. 

			נראה שהמעשה באוקניא היה סמוך לשנת הר' (1440), כי בשנת 1450 כבר לא היה דון ר' אברהם בן באן בנשת בין החיים.972 מכאן שהקלות בדיני הסירכות היו זמן רב לפני קבלת חוק הבשר וכנראה הונהגו בעקבות פרעות קנ"א. כך משתמע גם מתשובת השוחט, 'שכן היה מנהגם', כלומר לא מדובר במנהג חדש, אם כי מקורו כ־50 שנה לפני כן, וסביר להניח שהונהג בעקבות פרעות קנ"א.

			מדברי רבי משה ניתן להסיק כי מנהג זה לא נהג בעירו אלקלעא, שגם היא הייתה בממלכת קסטיליה. כנראה המשיכו בה לנהוג לחומרא, כפי המנהג שהזכיר הרמב"ם, האוסר כל סירכא שלא כסדרה.

			לסיכום, מכל המקורות הנ"ל יוצא כי בממלכת קסטיליה לא הייתה אחידות בדיני סירכות הריאה. היו מקומות שנהגו להחמיר ואסרו סירכות שלא כסדרן גם כשראשן האחד אינו יוצא מהריאה. היו מקומות שהתירו בבדיקה גם סירכות שלא כסדרו ששני ראשיהן יוצאים מהריאות. כך היה זמן רב לפני חקיקת חוק הבשר, ולאחר קבלתו התרבו הקהילות שהתירו בבדיקה סירכא שראשה האחד אינו יוצא מהריאה.

			אראגון

			גם בקהילות היהודיות במדינת אראגון מצאנו התייחסות לנוהלי בדיקות הריאה. כאן אנו שומעים על אסיפת הקהילות לדון בנושא ועל החלטתן. סביר שהדבר קרה בעקבות חוק הבשר, שכנראה הוחל גם באראגון, לאחר שבשנת 1479, עם עלייתו של פרננדו לכס המלוכה בממלכה, התאחדה זו עם קסטיליה למדינה אחת. ייתכן שעוד קודם לכן, עקב הטפות הכנסייה, נמנעו הנוצרים באראגון לצרוך בשר משחיטת ישראל. ה"ר מתתיה (היצהרי!), מהחכמים הבולטים באראגון, השתתף בשנת קע"ד (1413) בוויכוח טורטוזה. בקונטרס שחיבר בדיני בדיקת הריאה נאמר:973

			בעת הקהל בענייני הסרכות לפי תקנות הקהלות אלו. כל סירכא שראשה האחד בריאה וראשה האחר בדופן או בחזה או בגרגרת או לטרפשות או לשמנונית הלב, כשירה בבדיקה. זה הכלל כל ששני ראשי הסירכא במקום שהנקב פוסל בו [טריפה],974 חוץ מחיתוך אונה לאונה או בין אונה לאומה.975 ואם אחד משני ראשי הסירכא במקום שהנקב פוסל בו כשירה בבדיקה.976 

			מהדברים הנזכרים ניתן להסיק כי המנהג בקהילות אראגון היה לפסוק כדעת המחמירים בבדיקת הריאה ולהטריף סירכות שלא כסדרן, גם כשקצה אחד שלהן אינו יוצא מהריאה. לא מוזכר הגורם שהביא לשינוי, אולם נלמד סתום מהמפורש לגבי קהילות אחרות שהזכרנו לעיל, שהיה זה עקב מניעת הנוצרים לצרוך בשר משחיטת יהודים. לכן התכנסו ראשי הקהילות לדון בבעיה והחליטו לשנות המנהג מחומרא לקולא. מדבריו ברור שהבעיה הוכרעה בדיון כללי של הקהילות, 'תקנות הקהלות', אם כי נוסח התקנה לא הגיע לידינו. אם אכן רבי מתתיה דנן הוא רבי מתתיה היצהרי מסרגוסה בירת אראגון,977 הרי שבעניין זה התקבלה תקנה בקהילות שבממלכת אראגון, וניתן לשער שהדבר קרה סביב העשור השלישי של המאה הט"ו. מכאן שההקלות בדיני סירכות הריאה החלו זמן רב לפני קבלת חוק הבשר, וכנראה בעקבות פרעות קע"ב (1412).978 הקלות דומות נזכרות גם בפי חברו רבי יוסף אלבו.979 לידינו הגיע נוסח תקנה שנתקנה בעניין גם זה במללכת נווארה.

			ממלכת נווארה

			מדיניותם של מלכי נווארה בשלהי המאה הי"ד הייתה לעשות הכול כדי למשוך למלכותם יהודים מהממלכות הסמוכות, וזאת הייתה בין הסיבות לכך שפרעות קנ"א פסחו על יהודי הממלכה. עד מחצית המאה הט"ו היה מצבם של יהודי נווארה טוב יחסית לאחיהם תושבי הממלכות הסמוכות, אך בעקבות מלחמת האזרחים שפרצה שם ב־1464 התחוללה אנדרלמוסיה כללית, שהיהודים סבלו ממנה.980 כנראה בעקבות האירועים חדרה לנווארה מהממלכות הסמוכות האווירה של דחיקת רגלי היהודים, וב־1469 ניתן צו ולפיו על כל היהודים בפמפלונה (בירת הממלכה) המתגוררים מחוץ לשכונת היהודים לעבור לתוכה. כנראה בשל האווירה העכורה או חוק שנחקק נמנעו הנוצרים לקנות בשר משחיטה של יהודים. הקהילה היהודית הגיבה בהתקנת תקנה במטרה להקטין את מספר הטריפות ולמזער את הנזקים. להלן התקנה כלשונה:981

			אנחנו בראותנו התקלות והמכשולות, נמשכין בעונותינו יום יום על גלילותינו, על דין חומרת הבדיקה. להסיר מכשול מדרך עמנו גזרו אומר, לגזור בעניני הבדיקה כסברת ר"ת ז"ל,982 להתיר בבדיקה כל סירכא הדבוקה לאומה ולדופן,983 אף לשאר מקומות שאין הנקב פוסל בו, כגון: לגרגרת ולחזה ולטרפשא ולשמנוניתא דליבא, אפילו לעצם לבד התיר הרב ז"ל.984 ועם שיש מקומות בארץ הזו נהגו חומרא לעצמם היתה נסיבה, ומעת הוכבד גלותינו הרחיקו עצמם ממנו.985 ועל כן עת לעשות לה',986 ויש להקל כגון לקחת סברות דעות עמודי עולם אשר הקילו, למען לא ימשך מהחומרא הפרצות הרבות אשר נמשכו עד עתה. אחר שאין האיסור כן, המנהג כגון זה קידוש ה',987 ועליו נזכה ונחיה לחמול על בני גלותינו על נפשם ועל ממונם. אחר שאין זה פורץ גדר חלילה, ולא להטות אפילו כחוט השערה מחוט התלמוד, ולא באנו לקחת אלא סברת עמודי עולם אשר הקילו על זה מצד הדין והאמת, לסיבה אשר קדמה.988

			ממקור זה אנו למדים כי בחלק מהקהילות בנווארה היה נהוג לפסוק כדעת המחמירים בבדיקת הריאה ולהטריף סירכות שלא כסדרן, גם כשקצה אחד שלהן אינו יוצא מהריאה: 'ועם שיש מקומות בארץ הזו נהגו חומרא לעצמם היתה נסיבה', וזאת משום שהייתה אפשרות להחמיר. ואולם, 'מעת הוכבד גלותינו הרחיקו עצמם ממנו' הנוצרים, ואינם קונים בשר משחיטת ישראל, ולכן לא ניתן להמשיך במנהגי החומרא בגלל ההפסדים הכבדים. לכן החליטו לאמץ את דעתו של רבנו תם ולהתיר בבדיקה סירכות שראש אחד שלהן אינו יוצא מהריאה. כדי להגיע לאחידות בפסיקה לציבור בעניין זה החליטו לאכוף את התקנה על השוחטים לציבור ולחייבם לנהוג לפיה:

			ועל כן הסכמנו, שכל טבח הממונה לשחוט בעד הציבור, שיטרוף שום בהמה ויבא כנגד המתירים הנז' ויקשה את ערפו, לבלתי לכת אחרי הסברא הנז' מר"ת ז"ל, שישלם הבהמה ממיטב נכסיו ויפרע קנס לאדוננו המלך כו"כ. כי הי"ת989 יודע, אשר נגלו אליו כל תעלומות, לא באנו להטות חלילה מד"ת990 ולא מדברי רבותינו, רק לתקן בלי עברה והריסה. וייטב לה' משור פר,991 ויראה בעוניינו ויחמול על דלותינו, ונזכה בביאת משיחנו בנאומו ולבקר בהיכלו, כרצון איש ואיש אשר בשם ישראל יכונה, ורצון החו"פ992 אפ אפלונה כו לאיי"ר.

			כלומר, המציאות החדשה, שהנוצרים 'הרחיקו עצמם ממנו', חייבה אותם לעשות בדק בית במנהגי בדיקת הריאה שנהגו לפיהם עד אז, לעמוד על מקורותיהם ולנסות לקיים את המינימום הנדרש מצד ההלכה, תוך ויתור על ההידורים ועל החומרות שנהגו בהם מקדמת דנא. כך יקטן מספר הבהמות הלא כשרות ויתמעט ההפסד שייגרם לציבור, 'לחמול על בני גלותינו על נפשם ועל ממונם'. 

			בתקנה, שתאריך קבלתה לא השתמר, מדובר רק בסירכות שקצה אחד שלהן יוצא מחוץ לריאה. אבל סירכות ששני קצותיהן יוצאים מהריאה, דהיינו סירכות שלא כסדרן המוזכרות בדברי רבא (חולין מו ע"ב), אין להן שום היתר גם בה. התקנה מחייבת את כל הטבחים ששוחטים לקהל ואף מטילה סנקציות על אלה שינהיגו מנהגי פרישות וחומרה וימשיכו לנהוג לפי המנהג הקדום. כמו כן מזכירה התקנה במפורש את המניע: 'ומעת הוכבד גלותינו הרחיקו [הגויים] עצמם ממנו'. לא ברור מה היה הגורם להרחקה, אם חוק שהתקבל או הטפות של כמרים. ייתכן שמשפט זה רומז גם על הפרדת המגורים, דבר שכנראה קרה סביב שנת 1469, שבה נגזר חוק ההפרדה.993

			מהנאמר, 'ועם שיש מקומות בארץ הלזו נהגו חומרא' (כלומר שלא לסמוך על רבנו תם), משתמע שהיו מקומות במלכות נווארה, שנהגו להקל כרבנו תם מקדמת דנא.994 בתקנה נקבע שמכאן ואילך יש לאמץ את פסיקתו של רבנו תם, שהיא בין השיטות המקילות ביותר בבדיקת הריאה. העובדה שעד היום נהגו דווקא לפי הפוסקים שחלקו עליו מוסברת ברצון להדר במצוות, הואיל והדבר התאפשר. אבל היום, כשאין אפשרות לקיים ההידורים הללו 'לסיבה אשר קדמה', יש לבטלם. הכותבים מתנחמים בכך שאין תקנתם פוגעת בהלכה התלמודית, 'ולא להטות אפילו כחוט השערה מחוט התלמוד', שכן אפשר לפרש את הסוגיה התלמודית לפי ר"ת.

			הם מודעים לקשיים ההלכתיים שבשינוי המוצע, כיוון שהדבר שנוי במחלוקת אצל הפוסקים, ולאחר שנהגו להחמיר כדעת אחד מהם, המחמיר, אין הם רשאים לשנות את מנהגם, אפילו על ידי חרטה והתרה.995 ולמרות כל זאת מוצע השינוי בנימוק של 'עת לעשות לה' הפרו תורתך'. יתרה מכך, הם רואים חשיבות גדולה בקבלת ההחלטה להקל 'המנהג כגון זה קידוש ה'' כדי שלא ייכשלו בני ישראל באכילת בשר טרף, 'למען לא ימשך מהחומרא הפרצות הרבות אשר נמשכו עד עתה'. ייתכן במשפט אחרון זה נרמז שאכן היו פרצות, כאשר היהודים לא מצאו די בשר כשר או במחיר מתקבל על הדעת, או אז היו כאלה שקנו בשר טרף מאטליזי הנוצרים, וזהו אחד המניעים לתקנה.

			התקנה כשלעצמה היא חידוש, מאחר שהיא מכריעה את ההלכה לקולא בצורה טכנית באמצעות החלטה, ולא באמצעות כללי הפסיקה המקובלים. הגם שלגבי דיני ממונות מוסכם על כל הפוסקים שהדבר אפשרי מכוח 'הפקר בית דין הפקר', הרי לגבי איסור והיתר הדבר שנוי במחלוקת הפוסקים.996 אפילו לדעת הרשב"א, שכתב שהדבר אפשרי גם לגבי איסור והיתר,997 היינו במקום שמקבלים עליהם לפסוק בכל הנושאים כפלוני, כגון הפוסקים בכל דבר כרמב"ם או כרי"ף. אבל בהכרעת ההלכה לקולא בנושא מסוים באמצעות תקנה כמקרה דנן, ייתכן שלא.

			סיכום 

			המנהג הקדום בספרד הנוצרית היה להחמיר בדיני בדיקת הריאה ולא להתיר סירכא שלא כסדרה גם כשאחד מקצותיה אינו יוצא מהריאה. בגלל לחצי הסביבה הנוצרית במאה הט"ו, בדורות הסמוכים לגירוש, הונהגו הקלות בדיני סירכות הריאה, ודומה כי הן החלו רק לאחר פרעות קנ"א. מעין ראיה לכך משמש ספר צדה לדרך, חיבורו של רבי מנחם בן זרח, שבו אינו מזכיר הקלות כלשהן בדיני סירכות הריאה. הוא החל בכתיבתו אחרי שנת 1370 ונפטר בשנת 1385.998

			ההקלות היו שונות ממקום למקום. היו מקומות שהתירו לבדוק כל סירכא בנפיחה, ואחרים נהגו מעין פשרה, אסרו סירכות שלא כסדרן המוזכרות במפורש בתלמוד, ואילו סירכות שרק קצה אחד שלהן יוצא מהריאה נהגו בהן קולא להתירן על ידי נפיחה. תקנות כאלו התקבלו באראגון ובנווארה. התקנות שם לתת הנחיה כללית, אחידה ומבוקרת לכל הקהילות בממלכה, ולא להשאיר עניין חשוב זה לשיקול הדעת של כל קהילה וקהילה וכל חכם וחכם. הדרך שנבחרה היא דרך האמצע — להמשיך לנהוג איסור בסירכות שלא כסדרן המוזכרות במפורש בתלמוד, ואילו לגבי שאר הסירכות לסמוך על שיטת רבנו תם ולהקל. כמו כן, בתקנת נווארה צוין במפורש שהוחלט לאכוף את יישומה ולחייב כל השוחטים לציבור לנהוג לפיה לקולא. 

			דומה כי בקסטיליה לא נקבעה תקנה בנושא, אך כי במרבית קהילותיה הנהיגו מעין מה שנקבע בתקנות אראגון ונווארה, כפי שאפשר ללמוד מדברי רבי חיים גאגין ור' יעקב בן חביב. אישוש לכך ניתן למצוא במגורשי ספרד, אשר הביאו מנהג זה למקומות התיישבותם החדשים במזרח ובמגרב והנהיגוהו שם ביד רמה.

			הפרשה של הנהגת הקלות בדיני סירכות הריאה הייתה עמומה, וכך גם מניעיה. דומני כי בפרק זה הובהר הנושא, במה הקלו ומה היו המניעים לכך.

			נספח

			הרקע ההלכתי ל'פולמוס הנפיחה'

			בעל חיים שנגרם לו נזק גופני כתוצאה מתאונה או ממחלה, עד שאינו מסוגל להמשיך לחיות, הרי הוא טריפה.999 חכמים מסרו לנו רשימה של פגמים ומחלות המטריפים את בעלי החיים, ובהם הריאה שניקבה.1000 מאחר שרוב בעלי החיים הם בחזקת בריאים, אין חובה לחפש בכל בהמה פגמים ומחלות המטריפים אותה, 'כי בהמה בחייה — בחזקת איסור [של איבר מן החי, כל עוד לא נשחטה] עומדת. נשחטה — בחזקת היתר עומדת, עד שייוודע לך במה נטרפה'.1001 לכן, אין צורך לחפש את הטריפות, אלא אם כן התגלה בבהמה בחייה פגם העלול להטריף אותה, ואזי יש חובה לבדוק אותו. 

			למרות האמור, חכמים חייבו לבדוק את כל הריאות בבהמות ובחיות אחרות,1002 מאחר ששכיחות במיעוטן סירכות.1003 סירכות אלו הן הדבקות הנמשכות מנקודה מסוימת של קרום הריאה לנקודה כלשהי בקרום בית החזה או לאחד האיברים הנמצאים בחלל בית החזה.1004 על הסירכות אמר רבא:1005 'הני תרתי אוני דסריכן להדדי לית להו בדיקה. ולא אמרן אלא שלא כסדרן, אבל כסדרן היינו רביתייהו'. כלומר, שתי אונות של הריאה הסרוכות זו לזו שלא כסדרן, כגון האונה הראשונה לשלישית, משמען שהבשר טריפה. בהסבר דברי רבא קיימת מחלוקת בין רש"י לתוספות. לדעת רש"י,1006 אין סירכא ללא נקב. כלומר, התהוות הסירכא היא תוצאה של הפרשת נוזלים מנקב שנעשה בריאה, אשר קפאו, התקשו ונהפכו מעין קרום. לדעת התוספות,1007 סירכא יכולה להתהוות גם ללא נקב, על ידי התקשות הנוזלים הנמצאים בבית החזה. סיבת איסורו של רבא היא מאחר שסירכא זו, שהיא 'לא כסדרה', עתידה להתפרק ולגרום לנקב בריאות. 

			בדברי רבא הוזכרו רק סירכות ששני קצותיהם יוצאים מהריאה עצמה. מקרים שבהם יוצא רק קצה אחד מהריאה, והקצה השני יוצא מאיבר אחר, נדונו בסוגיה נוספת בחולין:1008 'אמר רב נחמן ריאה הסמוכה לדופן אין חוששין לה העלתה צמחין חוששין לה' וכו'. כלומר, כשנאמר שסירכא שלא כסדרה מטריפה את הבהמה, הכוונה היא למקרה שבו ברור שהמקור להיווצרות הסירכא הוא בריאות. אבל כאשר סביר שמקורה בגורם חיצוני, כגון הדופן, הרי יש מקום להקל ולהכשיר. אף שסוגיה זו קטנה בהיקפה, נחלקו הראשונים לגבי פירושה — חלקם החמירו וחלקם הקלו.1009 כמו כן נחלקו אחרוני הראשונים בביאור דברי כמה מהראשונים בפירושם לסוגיה.1010 כדברי הרשב"א, 'אין לך דבר שנחלקו בו הדעות כמו שנחלקו בענייני הסירכות, יש מדרך פירוש הסוגיא שבגמרא, יש ממנהגי המקומות שהחמירו במקצתן לגדור, מפני שהדבר מסור לכל ושמא יבואו להקל אף במה שהוא אסור'.1011 נזכיר להלן את השיטות העיקריות להלכה בביאור הסוגיה, בלי להתייחס לפרטים היוצאים מכל אחת מהן.

			שיטת התוספות — שהיא המחמירה ביותר1012 — קובעת כי ריאה הסמוכה לדופן, אם יש מכה בדופן גם אם אין ריעותא בָּריאה, צריכה הריאה בדיקה בנפיחה. אבל אם יש ריעותא בריאה גם אם יש מכה בדופן, טריפה ואין מועילה הבדיקה. הם פוסקים להלכה שאין אנו בקיאין בבדיקה ולכן בכל מקרה שיש סירכא — יש להטריף. 

			לעומתם, שיטת רבנו תם מקילה ביותר:1013 היא קובעת שאם יש מכה בדופן, גם אם יש ריעותא בָּריאה, כשירה בלי בדיקה. ואם אין ריעותא בדופן, בין שיש ריעותא בריאה ובין שאין, כשירה בבדיקה. שיטה שלישית1014 מחייבת את בדיקת הריאה בכל מקרה, בין שיש מכה בדופן ובין שאין, בין שיש ריעותא בריאה ובין שאין. ההכרעה תלויה בבדיקת הריאה כשנופחים אותה, אם בצבצה — טריפה, אם לאו — כשירה.

			בתלמוד נאמר: 'ריאה הסמוכה לדופן', ונשאלת השאלה אם 'לדופן' דווקא, אבל לאיבר אחר אין הדין כך, או לאו דווקא. גם כאן נחלקו הראשונים,1015 ישנם הסוברים שדין זה נאמר רק לגבי הדופן,1016 שהוא מטבעו קשה ואינו רך. נוסף על כך, הוא חשוף למכות שהבהמה סופגת בחייה, ולכן כשנסרכו אליו הריאות, יש לתלות בו את מקור הסירכא ומעוצמת הכאב הוא ספג אליו את הריאה. אך ריאה שנסרכה לשאר האיברים שהם רכים, כגון לב, טרפש או חזה, אין לומר בסבירות רבה יותר שהסירכא יצאה מהם ולא מהריאות, ומחמת הספק יש להחמיר גם אם יש בהם מכה. מה גם שסביר יותר שהסירכא באה מהריאות, מאחר שהריאה שואבת כל מיני משקים. לעומת זאת סוברים חכמים אחרים1017 שדופן הנזכר — לאו דווקא, והוא הדין לכל שאר האיברים, כי מה שהקלו בדופן, היינו משום שקיים ספק אשר למקור היווצרות הסירכא — מהריאות או מגורם חיצוני, כגון הדופן. ולכן הוא הדין אם נסרכה הריאה לשאר איברים. אם יש בהם מכה, תולים בהם את מקור הסירכא, ואם הריאה עולה בנפיחה, זו הוכחה שהסירכא מקורה בגורם חיצוני, שכן אין סירכא בלא נקב. לפי שיטה זו, יש מקום להכשיר בבדיקה כל סירכא שאין שני ראשיה יוצאים מהריאות. אבל במקום ששני ראשי הסירכא יוצאים מהריאות, כִּשתי אונות הסרוכות זו לזו שלא כסדרן, כגון מהראשונה לשלישית, הרי זו טריפה ואין מועילה בדיקה. הסיבה לכך — 'דאי האי אינקיב טריפה ואי האי אינקיב טריפה'.1018 כלומר, שני צדי הסירכא בָּריאות, וכל צד שנקבע כמקור להיווצרות הסירכא עשה חור בריאות, שכן אין סירכא ללא נקב, ונטרפה הבהמה מחמתו.

			שיטה זו פתחה פתח להיתר הסירכות על ידי נפיחת הריאה. על יסודה קיימת שיטה נוספת המתירה כל סירכא, גם כאשר שני ראשיה יוצאים מהריאה, וזאת על ידי הורדתה ובדיקת הריאה בנפיחה, בנימוק שסירכא היורדת על ידי מיעוך, אינה אלא ריר בעלמא ולא סירכא. זו שיטת הרמב"ם לפי ההלכה, אם כי הוא מציין שהמנהג הוא להחמיר.1019 שיטת רבנו תם הנזכרת לעיל היא להכשיר בבדיקה בכל המקרים הלכה למעשה. ייתכן שהיא כוללת גם סירכות שלא כסדרן המוזכרות בתלמוד.

			

			
				
					928	F. Nelson, From Ur to Nazareth, New York 1959, pp. 280-289.

				

				
					929	אגובארד ארכיבשוף ליון — איגרות נגד היהודים, תרגום: ע' גלבוע, ירושלים תשכ"ד, עמ' 15. דברי אגובארד מובאים אצל ח' מרחביה, התלמוד בראי הנצרות, ירושלים תשל"א, עמ' 84-81. דבריו על מנהגי הטריפות של היהודים נדונו בהרחבה על ידי ראובן בונפיל, 'עדותו של אגובארד מליאון על עולמם הרוחני של יהודי עירו במאה התשיעית', י' דן וי' הקר (עורכים), מחקרים בקבלה בפילוסופיה יהודית ובספרות המוסר וההגות, ספר יובל לישעיה תשבי, ירושלים תשמ"ו, עמ' 348-327, ושם מעמ' 339 ואילך נוטה בונפיל לומר שאגובארד מתייחס להלכות שחיטה וטריפות של בני ארץ ישראל. לדעתי יש לפקפק בהנחה זו וגם בפירושו לדברי אגובארד, ובמקום אחר ארחיב. חיים סוליבייצ'יק, במאמרו 'בירורים בהלכה של אשכנז הקדומה: (א) אגובארד, מגילת אחימעץ וההלכה הארץ ישראלית' (י' הקר, וי' הראל [עורכים], לא יסור שבט מיהודה — הנהגה, רבנות וקהילה בתולדות ישראל, מחקרים מוגשים לפרופ' שמעון שוורצפוקס, ירושלים תשע"א, עמ' 218-207), דן בדברי אגובארד ובפרשנותו של ר' בונפיל. סוליבייצ'יק מפרש את דברי אגובארד על פי מקורת הלכה ארצישראליים ובבליים ומסיק: 'התיאור שמסר אגובארד בהיר ומדוייק... מדבריו אנו למדים, שהיהודים בשנות העשרים של המאה התשיעית נהגו לפי ההלכה הבבלית ושלא כהלכה הארץ ישראלית' (שם, עמ' 212). לדעתי, אגובארד מתאר את המנהג היהודי כפי שהבין אותו כצופה מן הצד, ודבריו אינם משקפים את ההלכה שלפיה נהגו היהודים בימיו, ועוד חזון למועד. על אגובארד מליאון ומאבקו ביהדות ראו ג' כהן, כעיוור במראה, ירושלים תשס"ב, פרק ד, עמ' 134-116. גם בתקופה קדומה יותר פעלה הכנסייה להרחקת ההשפעה של היהודים על הנוצרים, על כך ראו ב' בלומנקראנץ, 'הכנסיה הרומית והיהודים', ב' רות, (עורך), תקופת האופל — היהודים באירופה הנוצרית, תל אביב תשל"ג, עמ' 59-42, ושם, עמ' 51, בעניין האיסור לנוצרים לסעוד יחד עם היהודים. 

				

				
					930	ב'פלוגת הריאה' דנתי בהרחבה במאמר 'מחלוקת בין רש"י לרבותיו ב"פלוגת הריאה" והשפעת לחצי הסביבה', א' כהן (עורך), רש"י ובית מדרשו, אוניברסיטת בר־אילן תשע"ג, עמ' 165-192.

				

				
					931	'כי בהמה בחייה — בחזקת איסור [של איבר מן החי, כל עוד לא נשחטה] עומדת. נשחטה — בחזקת היתר עומדת, עד שייוודע לך במה נטרפה' (חולין ט ע"א). ראו פירוש רש"י שם ובביצה כה ע"א, ובדברי התוספות שם. וראו להלן ליד ציון הערה 73.

				

				
					932	הציטוט מתוך תשובת רש"י, שהובאה אצל א' מרמורשטיין, 'חכם ופוסק איטלקי', הדביר, ב (תרפ"ג), עמ' 243-213, הציטוט מעמ' 235; בתשובות רש"י, מהדורת אלפנביין, ניו יורק תש"ג, סימן ס, הציטוט שם בעמ' 62, ובפסקה זו נפלו שיבושים רבים ולקתה בחסר.

				

				
					933	על פעילות הכנסייה ועל מניעיה לאסור על הנוצרים לאכול בשר משחיטת ישראל בימי הביניים, ראו: S. Grayzel, The Church and Jews in the 13th Century, New York 1966, pp. 72-73, n. 139, ושם כמה צווים מוועידות כנסייתיות וצווים אפיפיוריים שנועדו להרחיק הרחקה חברתית ותרבותית את הנוצרים מהיהודים, לרבות צווים האוסרים לאכול בשר משחיטת ישראל. וראו להלן ליד ציון הערה 14, נימוק נוסף. תופעה זו הייתה מצויה גם באיטליה, על כך ראו: A. Toaff, Meat and Wine, Leiden 1994, pp. 61-68, ושם מקורות ודוגמאות ממקומות שונים באיטליה. וראו ש' סימונסון, תולדות היהודים בדוכסות מנטובה, ירושלים תשכ"ה, עמ' 188, הערה 187, האומר כי בשנת 1527 נאסר על יהודים למכור בשר לנוצרים. 

				

				
					934	על פרעות קנ"א ראו י' בער, תולדות היהודים בספרד הנוצרית, תל אביב תשכ"ה, עמ' 308-284.

				

				
					935	ראו שם, עמ' 408. על גזירת ההפרדה ראו ח' ביינארט, 'מגורי היהודים בספרד במאה הט"ו וגזירת ההפרדה', ציון, נא (תשמ"ו), עמ' 85-61.

				

				
					936	ראו להלן ליד ציון הערה 14. על האינקוויזיציה ודרכי פעולתה ראו ח' ביינארט, אנוסים בדין האינקיויזיציה, תל אביב תשכ"ה, עמ' 45-11. 

				

				
					937	ר' חיים גאגין, עץ חיים, מהדורת מ' עמאר, רמת גן תשמ"ח (להלן: עץ חיים), פרק יא, עמ' 159. ר"ח גאגין כנראה נולד בפאס שבמרוקו, בצעירותו נסע ללמוד בישיבה בקסטיליה ובגירוש חזר לפאס עם המגורשים ושם כיהן כרב קהילת התושבים והיה דוברם מול המגורשים בפולמוס הנפיחה. הוא הנציח את הפולמוס בחיבורו עץ חיים. מדובר בתשעה חכמים החתומים על ההיתר להמשיך לנהוג בפאס בבדיקה הריאה בהקלות שנהגו בספרד (עץ חיים, עמ' 140). מקובל להזכירם בשם כולל, 'חכמי הגירוש'. על רבי חיים גאגין ועל חכמי הגירוש ראו במבוא לעץ חיים, עמ' 24-11, 69-31.

				

				
					938	בשנת 1413 נערכו פרעות באנוסים בערי אנדלוסיה, תחילה בקורדובה ומשם התפשטו לערים אחרות. על כך ראו בער (לעיל הערה 7), עמ' 399-397.

				

				
					939	מתי מעט. על פי ישעיה י 6.

				

				
					940	איזבל עלתה על כס המלכות בקסטיליה ב־1468. ב־1469 נישאה לפרננדו בן מלך אראגון. ב־1479 הוכתר פרננדו למלך אראגון ומאז אוחדו למעשה שתי הממלכות מבחינה מדינית. פוראנדו הוא כינוי גנאי לדון פרננדו מלך אראגון, משום שהיה קשה כברזל. כינוי זה מצאנוהו אצל י' תשבי, 'דפי גניזה מחיבור מיסטי על גירושי ספרד ופורטוגאל', ציון, מח (תשמ"ג), עמ' 102-55, 385-347; מט (תשמ"ד), עמ' 60-26, ושם בעמ' 355, 'כי על זה אמר בדניאל (ב, לד) חזה הוית עד די אתגזרת אבן די לא בידין ומחת לצלמא על רגלוהי די פרזלא וחספא. כי כאן רמז לנו המלך פיראנדו לשון פרזלא...' על דון פרננדו ואשתו איזבל מלכת קסטיליה, המכונים המלכים הקתולים, ועל מלכותם ראו בער (לעיל הערה 7), פרק ז.

				

				
					941	ר"ח גאגין מציין את שנת רח"ל (1478) כתאריך הקמת האינקוויזיציה. ואכן, פקודת האפיפיור שבה ניתנה הסמכות להקמת האינקוויזיציה בכל חלקי קסטיליה יצאה ב־1 בנובמבר 1478. אך הצו המלכותי להקמתה יצא ב־27 בספטמבר 1480, ופעילותה החלה ב־1481. על פעילות האינקוויזיציה ראו אצל בער (לעיל הערה 7), עמ' 417-407.

				

				
					942	ראו לעיל ליד ציון הערה 9 נימוקים נוספים. בתקופה זו נעשו ניסיונות להצר את צריכת הבשר הכשר בכמה מקומות באיטליה, וזאת מכמה סיבות. ראו טוטף (לעיל הערה 6), עמ' 68-61, ושם מקורות ודוגמאות ממקומות שונים באיטליה; סימונסון, תולדות היהודים בדוכסות מנטובה (לעיל הערה 6), עמ' 188, הערה 187. לדבריו, בשנת 1527 נאסר על היהודים למכור בשר לנוצרים.

				

				
					943	ביינארט (לעיל הערה 9), עמ' 179-171, 213-207.

				

				
					944	כאן הבאנו רק תמצית הנושא ללא מקורות. על הרקע ההלכתי בהרחבה ראו בנספח שבסוף המאמר.

				

				
					945	ראו עץ חיים, פרק ז, ליד ציון הערה 62; בית יוסף, יו"ד, סימן לט (דף סא ע"ב, ד"ה: ודע).

				

				
					946	תהלים קיט, קכו. ודרשוהו בברכות סג ע"א: 'מסיפיה לרישיה הפרו תורתך [עושי רצונך], מה טעם משום דעת לעשות לה''.

				

				
					947	בברכות פ"ט מ"ה. ושם פירש פשט הפסוק: 'עת לעשות לה', להפרע מעוברי רצונו, יזמין סבות לבני אדם להפר התורה כדי שיבא עליהם העונש במשפט...' ומובא בעץ חיים, עמ' 149.

				

				
					948	על פי ישעיה סו 17. מדבריו אנו שומעים על יהודים רבים, שמספרם נאמד באלפים וברבבות, אשר לא עמדו במבחן ביום פקודת הגירוש והעדיפו להמיר את דתם על פני היציאה לארץ לא ידועה, ומתקבל הרושם כי מדובר ברוב רובה של יהדות ספרד. גם בין היוצאים בגירוש, רבים לא עמדו בטלטולי הדרך ובקשייה, נשברו ונאלצו לחזור על עקבותיהם לספרד ולהמיר את דתם. הנחה זו מתאשרת ממקורות שונים. ראו עץ חיים, עמ' 68; A. Marx, ‘The Expulsion of the Jews from Spain’, JQR, 20 (1908), p. 251; ח"ה בן ששון, 'קינה על גירוש ספרד', תרביץ, לא (תשכ"ב), עמ' 71-59, שם בעמ' 63. לשם כך קבעו מלכי ספרד הסדר פורמלי לקליטת החוזרים, בתנאי שימירו את דתם. ראו L. Suarez Fernandez, Documentos acerca de la Expulsion de los judios, Valladolid 1964, p. 59.

				

				
					949	ישעיה סו 21. ופירוש רש"י שם, על פי המדרש: '...אקח כהנים ולוים שמוטמעים עתה בעכו"ם מחמת אונסין. ולפני גלוים הכהנים והלוים שבהם ואברור אותן מתוכן ויהיו משמשין לפני...' כלומר ראשית התרחקותם מהיהדות הייתה באונס בגלל הגזירות והפרעות שנעשו ביהודים, ובמשך הזמן נטמעו בגויים וחיו כגויים מרצון, בתקווה שבעת הגאולה יחזרו ליהדות ויתקבלו כחלק מהעם היהודי, והקב"ה יברר מתוכם אלה שהם מזרע הכוהנים ומהם יבחר לשרת בבית המקדש.

				

				
					950	הציטוט מתוך חיבורו בכתב יד על יו"ד, הלכות שחיטה וטרפות, סימן לט, אוסף מ' בניהו (ללא מספור). על רבי יעקב בן חביב ראו י' הקר, 'רבי יעקב ן' חביב — לדמותה של ההנהגה היהודית בשאלוניקי בראשית המאה הט"ז', דברי הקונגרס העולמי הששי למדעי היהדות, ירושלים תשל"ג, ב, עמ' 126-117.

				

				
					951	ובכל זאת הם נהגו כדברי המקלים מהסיבות שנפרט בהמשך.

				

				
					952	כנראה רומז לפסוק: 'חֲכָמִים הֵמָּה לְהָרַע, וּלְהֵיטִיב לֹא יָדָעוּ' (ירמיה ד 22).

				

				
					953	כלומר, הדבר הצריך שאלת חכם, ולפעמים ההוראה הייתה לאסור. ר"ד בן יחיא, הלכות טרפות, פ"ו, כותב זאת בבירור: 'ובסאמורה... החמירו שאם הסירכא עבה וחזקה לאלו המקומות מטריפין אותה בהחלט'. הוא גם מסביר את המקור למנהגם, כי הם מפרשים משמעות סירכא כחוט עבה. כנראה כתב דבריו מפי השמועה או אולי מתוך עיון בדברי ר"י בן חביב.

				

				
					954	על הדבק ועל הריאה הדבוקה אני דן בהרחבה בחיבורי 'דיני סירכות הריאה — מקורם והתפתחותם', פרק ה (עודנו בכתובים).

				

				
					955	לפי הלכות שחיטה, פי"א ה"ו, המנהג הוא לאסור כל סירכא.

				

				
					956	ר' שם טוב כיהן כראש ישיבה בעיר אלקלעא, ואין לנו עליו פרטים נוספים.

				

				
					957	עץ חיים, עמ' 166-164.

				

				
					958	היינו שנסרכו שלא כסדרן המוזכרים בתלמוד.

				

				
					959	עץ חיים, פרק יא, ליד ציון הערה 67.

				

				
					960	ומעונותיו טרפה, על פי נחום ב 13; ומשה זכה וזיכה את הרבים, על פי אבות ה, יח.

				

				
					961	דון ר' אברהם בן באן בנשת, הרב הממונה מטעם המלכות על כל יהודי קסטיליה ומי שכיהן כסוכנו של המלך ג'ואן השני אבי איזבלה. ר' אברהם היה חסיד ובעל מעשים, ולמרות כבודו ועושרו חי חיי צניעות. הוא פעל רבות לשיקומן הרוחני והארגוני של הקהילות שנחרבו בפרעות קנ"א (1391). באייר שנת קצ"ב (1432) כינס את ראשי הקהילות וחכמיהן ותיקנו תקנות הידועות בשם תקנות ואיאדוליד. התקנות הגיעו לידינו במקורן ובשלמותן ולא עסקו בנושא כשרות הבשר. ר' אברהם 'החזיק התורה ולומדיה והסיר הרבה שמדות בממונו', ובפטירתו דרש עליו ר' יוסף אלבו, בפרשת שמות, על הכתוב 'מילדי העברים זה', דבר המבליט את פעילותו למען עמו. גם בניו אחריו המשיכו בדרכו ותרמו רבות מממונם להחזקת שלוש הישיבות הגדולות, בראשות הרבנים ר' יצחק די ליאון, ר' יצחק אבוהב ור' שמואל בלאנסי. עליו ראו רבי אברהם זכות, ספר יוחסין השלם, מהדורת א"ח פריימאנן, ירושלים תשכ"ג, עמ' 226; בער (לעיל הערה 7), עמ' 372.

				

				
					962	רמב"ם, הלכות שחיטה, פרק יא, הלכה ו.

				

				
					963	שם, הלכות ז-ט.

				

				
					964	בער (לעיל הערה 7), עמ' 372, מביא סיפור זה על סמך ציטוט מעץ חיים, שהביא רי"מ טולידאנו, נר המערב, ירושלים תרע"א, עמ' 67. אין זה ברור אם מדובר בשרים יהודים או בשרים גויים.

				

				
					965	אין לנו פרטים נוספים עליו. בדור הגירוש ידוע חכם בשם ר' משה בן רביע שחי בדמשק; ר"י גארסון דרש בשנת רע"א בפרשת ויקהל לכבוד ברית המילה של בנו (מ' בניהו, 'דרושיו של רבי יוסף בן מאיר גארסון — מקור נכבד לתולדות גירוש ספרד ונפוצות המגורשים בממלכה התורכית', מיכאל, ז [תשמ"ב], עמ' עמ' קסח; י' הקר, 'לדמותם הרוחנית של יהודי ספרד בסוף המאה הט"ו', ספונות, ב[יז] [תשמ"ג], עמ' 70). ייתכן שזה היה נכדו של ר' משה דנן. משפחת אבורביע אינה מהמשפחות הענפות במרוקו ופעלה בעיקר באזור הספרדי. ר' עמרם אבורביע, רב העיר פתח תקווה (נפטר ז' טבת תשכ"ז), היה יליד העיר תיטוואן.

				

				
					966	על פי דברים כא 3. וכתבו חלול במקום חלל, לרמוז על חילול הקודש שהם עושים, בהאכילם הנפיחה האסורה לבני ישראל.

				

				
					967	כלומר, הוורדא סרוכה למקום אחר בריאה. והיינו שלא כסדרן אליבא דכולי עלמא. וכן משמע מהלשון 'לבדוק כל סירכא'. 

				

				
					968	רמב"ם, הלכות שחיטה, פרק ז, הלכה ח; פרק יא, הלכה ו.

				

				
					969	שם, פרק יא, הלכה ז.

				

				
					970	הקהל קדוש.

				

				
					971	עץ חיים, עמ' 165. הדברים מצוטטים מתוך קונטרס שכתב בדיני בדיקת הריאה. רבי חיים גאגין כותב עליו שנפטר כמה שנים לפני הגירוש. 

				

				
					972	ראו בער (לעיל הערה 7), עמ' 378. לפיו בשנת 1450 לא היה דון אברהם בין החיים.

				

				
					973	מובא בעץ חיים, עמ' 127. על רבי מתתיה ראה להלן הערה 50.

				

				
					974	המוסגר מילה שהוספתי.

				

				
					975	כלומר, סירכא ששני ראשיה יוצאים מהריאה — טריפה, אלא אם כן הייתה סירכא כסדרה שיוצאת מאונה לאונה שלידה, או מאונה לאונה הסמוכה לה, שנחשבת לסדרה לדעת רש"י, חולין, מו ע"ב, ד"ה היינו רביתייהו (בניגוד לדעת ר"ת, שסובר כי אונה לאונה הרי שלא כסדרן, שם תוספות, ד"ה היינו רביתייהו). בדברים 'מחיתוך אונה לאונה', ייתכן שהתכוונו לומר שלא נקרא כסדרה אלא מחיתוך לחיתוך. בניגוד לרש"י שמפרש שם, בד"ה שלא כסדרן, היינו מראשונה לשלישית, וצ"ע.

				

				
					976	פסקה זו מיותרת, וכנראה חזר עליה להדגשת ההיתר.

				

				
					977	רבי מתתיה מוזכר גם בתשובה הלכתית עם ר"י אלבו, ראו ר"י בוקסבויים, 'תשובות חכמי ספרד בדין קטלנית', מוריה, ו-ז (תשל"ז), עמ' ב-יא. אם כי דב רפל, במבוא לחיבורו של רבי מתתיה היצהרי (פירוש לאלפא ביתא, תל אביב תשל"ז), מפקפק אם אכן מדובר בר' מתתיה היצהרי. לדעתנו הסבירות נותנת שכן. מה גם שרבי יעקב בן חביב מזכיר אותו בחידושיו ליורה דעה, ומובא בבית יוסף יו"ד סימן לז אות ד-ה, ומביאו בתשובה בדיני בועות, בכתב יד הנמצא ברשותי, מצוטט 'הלכות בדיקה שחיבר רבי מתתיה היצהרי'. על רבי מתתיה ועל יצירתו ראו במבוא שכתבתי לעץ חיים, עמ' 47-46; י"ש שפיגל, במבוא לפירוש מסכת אבות לרבי מתתיה היצהרי, ירושלים תשס"ו.

				

				
					978	על פרעות קע"ב ראו בער לעיל הערה 7), עמ' 323.

				

				
					979	ראו עץ חיים, עמ' 127. 

				

				
					980	על כך ראו י"ט עסיס ורמון מגדלינה, יהודי נאבארה, ירושלים תש"ן, עמ' 41.

				

				
					981	התקנה השתמרה בעץ חיים, עמ' 126.

				

				
					982	על שיטת רבנו תם, ראו להלן בנספח ליד ציון הערה 86. 

				

				
					983	לא ברורה משמעות המשפט 'להתיר בבדיקה', אם צריך גם לפרק הסירכא ואחר כך לבדוק בנפיחה, או בדיקה בנפיחה לבד מספיק ואין צורך בפירוק הסירכא. סביר להניח שהצריכו גם פירוק.

				

				
					984	רבנו תם התיר אונה הסרוכה לדופן, ואפילו סרוכה לעצם לבד. דבריו הובאו בספר העיטור, הלכות שחיטה, ערך סבך, דף מב ע"א.

				

				
					985	נסיבה — סיבה לכך. כלומר, הייתה להם אפשרות להחמיר, מאחר שלא היה להם הפסד מכך, כי הבשר הטרף נמכר לגויים. מה שאין כן בזמננו, שהגויים ריחקו את היהודים ונידו אותם.

				

				
					986	על פי תהלים קיט, קכו. ובברכות נד ע"א: 'הפרו תורתך משום עת לעשות לה''. ופירוש רש"י: 'פעמים מבטלים דברי תורה כדי לעשות לה''. כלומר גם בנידון שלנו עדיף לבטל את החומרה שנהגנו בה עד היום ולנהוג כדברי המקלים כדי לא לגרום הפסד ממונם של ישראל ולמנוע מהם מכשול של אכילת איסור.

				

				
					987	שינהגו להקל מכאן והלאה.

				

				
					988	הסיבה של הרחקת היהודים על ידי הנוצרים.

				

				
					989	כך וכך כי השם יתברך.

				

				
					990	מדין תורה.

				

				
					991	'וייטב לה' משור פר' — על פי תהלים סט 32. כלומר, תרומתם לביצור הדת על ידי התקנה שמתקנים תתקבל ברצון לפני ה' כקורבן. 'ולבקר בהיכלו' — על פי תהלים כז 4: 'לחזות בנועם ה' ולבקר בהיכלו'. במקום 'נועם', נאומו. 

				

				
					992	החותמים פה.

				

				
					993	איסור שיווק היין, גם אם היה, לא הוזכר בתקנת פמפלונה, כנראה משום שיישומו לא עורר קשיים בתוך הקהילה.

				

				
					994	לא ניתן למצוא אישוש לכך בדברי הרשב"א (רבי שלמה בן אדרת, 1310-1220, גדול חכמי ספרד בדורו, חי בברצלונה). הוא כתב: 'כל סירכא שאמרנו אין הפרש בין אם תהיה עבה וחזקה בין שתהיה דקה שבדקות ולא כהללו שממעכין ביד ואם נתמעכה תולין להקל...' (תורת הבית הקצר, בית ב שער ג, ומובא בטור סימן לט. וראו גם בתשובותיו, ח"א סימן דש). ונפרש ש'הללו שממעכין ביד' הן קהילות בערי ספרד. רשב"א מדגיש כמה פעמים שמנהג זה לא קיים במדינות הללו.

				

				
					995	ראו הר"ן על הרי"ף, פסחים, פרק ד, על הסוגיה בדפים נ ע"א–נב (דף יז ע"ב, ד"ה נמצינו למדין); רשד"ם, יו"ד, סימן מ. ובדעה שונה מהרש"ך בתשובותיו, ח"א סימן קעז.

				

				
					996	ראו שו"ת מהריב"ל, ח"א, סימן עה.

				

				
					997	שו"ת רשב"א, ח"א, סימן רנ"ג. בנושא זה ראו רי"ז כהנא, מחקרים בספרות התשובות, ירושלים תשל"ג, עמ' 29 ואילך.

				

				
					998	עליו ראו החיד"א, שם הגדולים, מערכת גדולים, אות מ סימן מט.

				

				
					999	ראו רמב"ם, הלכות מאכלות אסורות, פרק ד, הלכות ו-ט; טור יו"ד, סימן כט.

				

				
					1000	חולין, ג, א-ה. ושם בתלמוד פירוט נוסף. רמב"ם, הלכות שחיטה, פרק י, הלכה ט, מונה 70 טריפות לסוגיהן בבהמה. וראו שם, בכסף משנה, המנסה לחלק את 70 הטריפות לשמונה קבוצות שהוזכרו בדברי עולא בחולין, מג ע"א. אני מביא כאן רק את עיקרי הדברים, בלי להיכנס לפרטים, לדעות השונות, למקורותיהן ולחילוקים שנאמרו בכל דעה.

				

				
					1001	מאמרו של רב הונא, חולין ט ע"א. ראו פירוש רש"י שם ובביצה כה ע"א, ובדברי התוספות שם.

				

				
					1002	רשב"א, תורת הבית הארוך, הלכות בדיקה, בית שני, שער שלישי, דף לד ע"א. ועיינו שו"ע יו"ד, סימן לט, א, וראו שם, בנושאי כלים.

				

				
					1003	רש"י, חולין יב ע"א, ד"ה: פסח. ונאמרו בזה נימוקים נוספים. רשב"א, בחידושיו לחולין ט ע"ב, ד"ה, כתב כי מה שחששו לו חכמים הוא שמאחר שסירכות הריאה שכיחות וגלויות לכול, הדבר עלול להתגלות לאחר בישול הבשר ולגרום הפסדים נוספים, כגון איסור הכלים. לכן, כדי למנוע הפסד וסבל מיותר, קבעו חכמים לבדוק את הריאות. הוא מביא שם נימוקים נוספים. 

				

				
					1004	הדבקות אלו נראות כקרומים או כחוטים המקשרים בין האיברים. מי שאינו מתמצא בנושאים אלה, כדאי שייעזר בחיבוריו של י"מ לוינגר, מזון כשר מן החי, ירושלים תשל"ח, חלק ג פרקים א, ג, ח; הנ"ל, מאור למסכת חולין, ירושלים תשנ"ד. 

				

				
					1005	חולין, מו ע"ב. מה שכתבתי מהראשונה לשלישית הוא לפי פירוש רש"י, ראו בתוספות שם, ד"ה: היינו רביתייהו.

				

				
					1006	שם, ד"ה: היינו רביתייהו.

				

				
					1007	שם, ד"ה: היינו רביתייהו. קיימות שיטות נוספות — הראב"ד, הרא"ה ואחרים. נמנעתי מלהזכיר את הקשיים שיש בפירוש רש"י והתוספות.

				

				
					1008	שם, מח ע"א. דברי כאן הם כפי שהבינו מפרשי התלמוד את דברי רב נחמן.

				

				
					1009	על השיטות השונות ראו בטור ושו"ע יו"ד סימן לט; בעץ חיים, פרקים ו-ח, תשובת חכמי המגורשים, ובפרקים ט-יב, תשובת הר"ח גאגין והשגותיו לתשובתם.

				

				
					1010	לדוגמה: מחלוקת רשב"א והרא"ש בביאור דברי רש"י בפירושו לסוגיה, האם רש"י סובר להחמיר כמו התוספות, או שמא שיטתו קרובה לשיטת ר"ת. ראו בעץ חיים, פרק ו, ליד ציון הערה 19.

				

				
					1011	שו"ת רשב"א, א, סימן קיב. וחזר על דבריו אלה, שם, סימנים: רא (=תכא) ושעח.

				

				
					1012	שיטת התוספות בביאור לסוגיה, חולין מח ע"א, ד"ה: מייתנינן, וד"ה: רב נחמיה.

				

				
					1013	דברי רבנו תם הובאו אצל רוב הראשונים, ראו בבעל המאור ובהר"ן על הרי"ף; ספר העיטור; ועוד. וזו שיטת הרמב"ם לפי ההלכה, הלכות שחיטה, פרק יא, הלכה ו. וראו שם, בהלכות ז-ט לפי המנהג. 

				

				
					1014	שיטת רש"י לפי פירוש הרשב"א (הערה 83 לעיל).

				

				
					1015	למעשה, אצל רוב הראשונים מחלוקת זו היא תולדה של המחלוקת הקודמת.

				

				
					1016	רמב"ן בחידושיו לחולין מו ע"ב, ד"ה: ועינונינא. ומובא ברשב"א בחידושיו לחולין מו ע"ב; בתורת הבית הארוך, הלכות בדיקה, בית ב, שער ג (לו ע"ב); בחידושי הר"ן על הרי"ף; ובתשובות הרי"ד, סימן קי"ב.

				

				
					1017	ר"ת דלעיל (הערה 86) וההולכים בשיטתו.

				

				
					1018	חולין, מח ע"א. ומדייקים מדברי הגמרא, שמשמע כי במקום שאפשר לתלות הסירכא שאינה מן הריאה אלא מגורם חיצוני, תלינן להקל.

				

				
					1019	על פ"י שיטת הרמב"ם, הלכות שחיטה, פרק יא, הלכה ו, להלכה ולא למעשה; דעת חכמי אשכנז מובאת ברמ"א, יו"ד, סימן לט, יג. מהרש"ל, ים של שלמה, חולין, סימן כה, משבח שיטה זו ומנסה למצוא לה מקור בדברי הרא"ש, אם כי הוכחתו דחוקה. 

				

			

		
	
			אורה (רודריג) שורצולד

			שני סידורי נשים בלאדינו הסמוכים לגירוש ספרד*

			*	הדברים מבוססים בחלקם על ההרצאות 'סידור נשים בלאדינו מן המאה השש־עשרה ומקורותיו בספרד של ימי הביניים' בכנס הבינלאומי על ר' יהודה הלוי — נבארה ותור הזהב בספרד, טודלה ספרד, ספטמבר 2006, ו'סידור נשים בלאדינו מן המאה השש־עשרה וקשריו לסידור הנשים מספרד של ימי הביניים', כנס שיח ומגדר בישראל, אוניברסיטת בר־אילן, ינואר 2007. הדברים עודכנו לאור פרסומים מאוחרים יותר.

			הקדמה

			במאמר הזה יידונו שני סידורי תפילות לנשים שנכתבו בלאדינו באותיות עבריות מנוקדות, אחד בכתב יד ומשנהו בדפוס. הופעתם של סידורי הנשים האלה מיוחדת במינה: מדובר בסידורים שלמים לנשים, אף על פי שמלכתחילה דעת הפוסקים היא שאין להכביד על הנשים בתפילות; והתפילות כולן אינן כתובות עברית אלא הן מתורגמות ללאדינו. נפתח בדיון קצר בשתי תכונות ייחודיות אלו ונמשיך בתיאורי הסידורים ובהבדלים ביניהם.

			מאז ימי המשנה רווחת הפסיקה: 

			כל מצוות הבן על האב אנשים חייבין ונשים פטורות וכל מצוות האב על הבן אחד אנשים ואחד נשים חייבין. כל מצוות עשה שהזמן גרמה אנשים חייבין ונשים פטורות וכל מצוות עשה שלא הזמן גרמה אחד אנשים ואחד נשים חייבין; וכל מצוות לא תעשה בין שהזמן גרמה בין שלא הזמן גרמה אחד אנשים ואחד נשים חייבין חוץ מבל תשחית ובל תקיף ובל תטמא למתים (משנה, מסכת קידושין א, ז).

			התלמוד והפוסקים שאחריו מוסיפים ודנים בפסיקה זו בדבר מצוות שהזמן גרמן או שהזמן לא גרמן לגבי חיובי נשים במצוות ומונים מצוות עשה שנשים חייבות בהן, כגון שמירת שבת, תפילה, קידוש היום בשבת, ברכת המזון, נר חנוכה, מקרא המגילה, מזוזה, הבדלה, ארבע הכוסות בפסח, אכילת מצה וקיום פסח שני.1020 לגבי התפילה, החיוב הוא לפחות בתפילת שחרית כולל ברכות השחר, ומותרות הן גם בשתי תפילות היום האחרות.1021 לפיכך אין זה מפתיע שנכתבו סידורי תפילה מיוחדים לנשים.

			אזכור לתרגום הטקסטים הליטורגיים מופיע במסכת סופרים:1022 

			יש שקורין ספר קינות בערב, ויש שמאחרין עד הבוקר לאחר קריאת התורה, שלאחר קריאת התורה עומד אחד, וראשו מתפלש באפר, ובגדיו משולשין, וקורא בבכייה וביללה. אם יודע הוא לתרגמו מוטב, ואם לאו נותנו למי שיודע לתרגמו בטוב, ומתרגם לפי שיבינו בו שאר העם והנשים והתינוקות, שהנשים חייבות לשמוע קריאת ספר כאנשים, וכל שכן זכרים, וכן הן חייבות בקריאת שמע ובתפילה ובברכת המזון ובמזוזה, ואם אינן יודעות בלשון הקודש, מלמדין אותן בכל לשון שיכולות לשמוע וללמוד. מיכן אמרו, המברך צריך שיגביה קולו משום בניו הקטנים ואשתו ובנותיו (מסכת סופרים יח, ה).

			כפי שנאמר כאן, נשים חייבות במצוות מילוליות מסוימות, אבל אם אינן יודעות את לשון הקודש, מלמדים אותן לקיים אותן בכל לשון שהן יכולות להבין וללמוד בה. תרגום התפילות, הברכות והמגילות ללשונות העמים שהיהודים ישבו בתוכם היה מקובל, גם אם לא היה רצוי.1023 כבר בימי הביניים היו עדויות לכך שתרגמו טקסטים ליטורגיים לשפות זרות כדי להביאם לידיעת ציבור גדול שיבין אותם, ובמיוחד לנשים. על רקע זה יובן הפרסום בלאדינו של שני הסידורים שיידונו כאן.

			עם זאת, הופעת הסידורים האלה מיוחדת בעולם היהודי.1024 מדובר בספרי תפילות שלמים ובהם תפילות כל השנה, ולא בתפילות מיוחדות, בתחינות, בבקשות ובאוספים אקלקטיים אחרים שיש בהם מתפילות הנשים בעברית או בלשונות אחרות. גם אין הם מיוחדים לעולם האישה בלבד, כגון תפילות לזיווג ולמציאת בן זוג, לעקרות או לפריון, תפילות לאמהות על בניהן, תחינות בעת הדלקת נרות וכיוצא באלו.1025 את ספרי התפילות האלה שנתאר כאן אפשר להשוות בקלות לסידורי התפילה הרגילים שמשתמשים בהם גברים דרך קבע ולעמוד על ייחודם. מלכתחילה אלה סידורי תפילה שלמים שהותאמו לנשים. 

			סידורי הנשים בלאדינו 

			סידור הנשים הראשון (ס1) נמצא בכתב יד בספרייה הלאומית בפריז (Hebr.668), ולטענת לזר הוא מספרד מן המאה הט"ו, אבל מינרוויני טוענת, על סמך בדיקת הנייר, הכתב והלשון שהסידור הוא מן התפוצה הספרדית היהודית שאחרי הגירוש, כלומר מן המאה הט"ז, ולא מספרד.1026 לפי מחקרַי נמצא שהסידור אכן נכתב אחרי גירוש ספרד, ככל הנראה באיטליה.1027 הסידור במהדורה בגודל 8.7×11 ס"מ, וחסרים בו עמודים אחדים. 300 הדפים שבו ממוספרים בכתב יד מאוחר, בכל עמוד כ־55 מילים. חלק מן העמודים נכרכו בעבר שלא במקומם, לכן סדר הנושאים אינו מתאים תמיד לסדר העמודים. התרגום כתוב לאדינו באותיות עבריות מנוקדות, ואין בו כלל טקסט עברי. המתרגם אינו ידוע.1028

			סידור הנשים השני (ס2) נדפס כ'סדר נשים' בלאדינו,1029 וזה לשון עמוד השער:

			סדר נשים: אֵישׁ סִדוּר דֵי מוּגֵ'ירֵישׁ אֵין לַאדִינוֹ פַרַה/ טוֹדוֹ אֵיל אַנְיוֹ קוֹנְשׁוּ אוֹרְדֵין דֵי בְרָכוֹת/ אַל פִ'ין. אִי אֵיל אוֹרְדֵין דֵיל לַאבַר דֵי/ לַאש מַאנוֹשׁ אִי אוֹטְרוֹשׁ מוּג'וֹשׁ דִינִים/ לוֹשׁ קֵי וְיֵינֵין אַפוֹרְפוֹזִיטוֹ אֵין קַאדַה/ קַאבְזוֹ קֵי טוֹקַה דֵילוֹקֵי מַאשׁ אַקוֹנְטֵיסֵי./ אִי אַל פִ'ין אוּן אַלֶף בֵית קוֹנְלוֹשׁ/ פוּנְטוֹשׁ קֵי אַבוֹגַן אֵינֵיל לַאדִינוֹ פַארַה/ קֵי לוּאֵיגוֹ פוֹנְגַאן מַאנוֹ אֵינְלַה אוֹבְרַה/ דיל אַבֵיזַאר אַשׁוּשׁ הִיגַ'אשׁ אִי נוֹ שֵׁי/ אֵישְׁטוֹרְבֵין אֵין אִירְלַה אַבוּשְׁקַאר

			[=סדר נשים — הוא סידור נשים בלאדינו לכל השנה עם סדר הברכות בסוף. וסדר נטילת ידיים ודינים רבים אחרים שהם נחוצים בכל עניין הנוגע למה שקורה. ולבסוף אלף־בית עם הנקודות התומכות בלאדינו כי מיד נותנות יד במעשה הלימוד של בנותיו ולא יוטרדו בחיפושן].1030

			שם המתרגם אינו נזכר בשום מקום בסידור, לא בעמוד השער וגם לא בהקדמות בעברית ובלאדינו. המתרגם זוהה בוודאות בידי דב הכהן כרב מאיר בן שמואל בן באן בנשת מסלוניקי.1031 בחיבורו שלחן הפנים משנת שכ"ח (1568) הוא מאזכר את התרגום הזה לסידור הנשים בהקדמתו, ומכאן שהתרגום נעשה קודם לכן. הסידור קוטלג בבית הספרים הלאומי והאוניברסיטאי בירושלים כספר משנת ש"י (1550) בערך, אם כי בביבליוגרפיה של הספר העברי ר"ל–תש"כ הוא רשום בשנת שכ"ה (1565) בערך. 

			בהקדמה המופיעה בגב השער בעברית בכתב רש"י (שני עמודים) ובדומה לה בהקדמה בלאדינו באות מרובעת ומנוקדת (ארבעה עמודים), המחבר מסביר את הסיבה לחיבור התרגום (ראו להלן, 'ייעודם של הסידורים'). אחרי ההקדמות מתחיל הסידור עצמו. הספר בגודל 10×7.5 ס"מ ואינו ממוספר, אבל בעותק שבבית הספרים הלאומי והאוניברסיטאי העמודים ממוספרים בכתב יד ברצף מעמוד השער עד עמוד 314, בכל עמוד כ־85 מילים. העמודים בסוף הסידור נדבקו זה לזה, ובראשית 2010 הופרדו ונתגלה עמוד 315, האחרון בסידור, וחסרים העמודים האחרונים. הספר כולל הנחיות, הוראות ותרגומי ברכות ותפילות, ופרט להקדמה העברית באותיות רש"י, הטקסט כולו כתוב לאדינו בלבד באות עברית מרובעת ומנוקדת, ללא המקור העברי וללא איורים.

			תוכן הסידורים

			טבלה 1 מסכמת את סדר החלקים שבסידורים האלה: 

			טבלה 1: סדר החלקים בסידורי הנשים

			
				
					
					
				
				
					
							
							סידור נשים ס1 (בסוגריים מספרי הדפים; סדר הדפים מבולבל לעתים)

						
							
							סדר נשים ס2 (בסוגריים מספרי העמודים)

						
					

				
				
					
							
							
							הקדמה: הנחיות כלליות לאישה לגבי קיום התפילות, הברכות והמצוות (13-7)

						
					

					
							
							תפילות ליום חול (נטילת ידיים, ברכות השחר, שחרית, מנחה וערבית) (111-1) 

						
							
							תפילות ליום חול (ברכות השחר, תפילה = שחרית, מנחה וערבית) (53-13)

						
					

					
							
							שבת (170-113)

						
							
							שבת (77-53)

						
					

					
							
							ראש חודש (192-171)

						
							
							ראש חודש (90-77)

						
					

					
							
							חנוכה (194-193)

						
							
							חנוכה (99-90)

						
					

					
							
							פורים (196-195)

						
							
							פורים (104-99)

						
					

					
							
							תפילות של פסח וסוכות (203-197)

							מוסף פסח (218-204)

						
							
							פסח, כולל ההגדה של פסח (176-104)

							שבועות וסוכות (180-176)

						
					

					
							
							ראש השנה (231-218)

						
							
							ראש השנה (232-180)

						
					

					
							
							יום הכיפורים (283-232)

						
							
							יום הכיפורים (260-232)

						
					

					
							
							
							תעניות (266-261), ברכות (ברכת המזון, ברכות הנהנין האחרות) (297-267), עירוב (300-297), מזוזה (302-300), חלה (307-302), טהרה (311-307), סיום — אזהרות כלליות לגבי שבת, כשרות ועוד (314-311), איסור לשון הרע (בעמוד 315 שאינו ממסופר)

						
					

					
							
							מזמורים לפסח (278-276) ולתשעה באב (288-254), שיר של יום (301-288), מזמור לשבועות (300-298)

						
							
					

				
			

			כפי שמראה הטבלה, סדר החלקים דומה למדי בשני הסידורים. בסידור ס1 יש תוספת של תפילות ומזמורים, אבל אין בו הגדה של פסח. הוא פותח בברכה על נטילת ידיים ונמשך בתפילות היום (ברכות השחר, שחרית, מנחה וערבית), שבת, ראש חודש, חנוכה, פורים, תפילות פסח וסוכות, מוסף פסח ומזמור הנאמר במנחה, ראש השנה, יום הכיפורים, מזמורים לפסח ולתשעה באב, שיר של יום ומזמור לשבועות. בסידור ס2 נמצאים רוב החלקים האלה באותו סדר של לוח השנה היהודי, ואף שאין בו מזמורים, הוא כולל את ההגדה של פסח, ויש בו תוספת תעניות, פירוט של ברכת המזון וברכות הנהנין האחרות, הנחיות לעירוב, לקביעת מזוזה, להפרשת חלה ולטהרה ואזהרות כלליות לאישה.

			סדר תפילות החגים דומה מאוד למצוי בסידורי התפילות לכל השנה של הספרדים, למשל בספר התפילות שהתפרסם בפרארה ב־1552, הכתוב כולו באותיות לטיניות ונדפס בידי האנוס לשעבר יום טוב אטיאס בן לוי אטיאס, לשימושם של האנוסים שחזרו ליהדות.1032 ברכת המזון הנזכרת פעמים אחדות בסידור מסלוניקי, למרות חשיבותה, אינה מופיעה אלא לקראת סוף הסידור.

			ייעודם של הסידורים

			אין הקדמה לסידור הנשים הראשון (ס1), ולפיכך יש להסיק על ייעודו ממנו עצמו. מעיון בו ניכר שהוא מיועד לתפילות האישה בבית או בבית הכנסת. מתפילות השחר ומן התפילות הראשונות יכול המעיין לסבור שהסידור מיועד לשימוש אישי בבית בלבד, אבל משפט אחד שמופיע בו מעיד על מסגרת הקהילה בבית הכנסת, שבה הנשים אומרות חלקים בעצמן, יודעות אימתי הרב (החזן) אומר קדיש ועונות אחריו אמן: 'אי דירא איל רבי קדיש אי רישפונדיראן: אמן. אי דאקידו דיראן...1033 אי רישפונדיראן' ['ויאמר הרב קדיש ותענינה: אמן. ובלחש תאמרנה... ותענינה'] (43א-44א [33-31]).1034 בהמשך התפילה נאמר, 'אין בינדיסייון די כהנים דיראן' [בברכת הכוהנים תאמרנה1035] (68ב [49]), ואין ברכת הכוהנים נאמרת אלא בציבור, בדומה לקדיש. מכאן שככל הנראה חלק מן התפילות נאמרו גם בציבור.1036

			לעומת זאת, בסידור הנשים מסלוניקי ההקדמות מפרטות את הסיבות לכתיבתו, ומתוכן עולה שהוא מיועד לשימושה האישי של האישה, לאו דווקא לשימוש בבית הכנסת. המתרגם יוצא מתוך ידיעה ברורה שעל הנשים לקיים מצוות אחדות, וחובתו של הבעל או של האב ללמדן, בהסתמכו על הרמב"ם.1037 הוא טוען שנשים חייבות בתפילות ובברכות הנהנין, ומכיוון שלא נהגו ללמדן, הן סבורות שהן פטורות מכול וכול. לטענתו, אנשים נמנעים מללמד את הנשים את עבודת ה' משתי סיבות: א. הם סבורים שיידרש להם זמן רב ללמד אותן קרוא וכתוב ולהסביר להן את משמעות הדברים; ב. הם חוששים שהתפילות ארוכות מדי, ולכן הנשים יזניחו את הטיפול בילדיהן. מכיוון שהוא יודע שהנשים אינן חייבות בכל המצוות, הוא מצא דרך ללמדן בלי לפגוע בתפקידן כאמהות: הוא מביא את כל הלימוד בלשונן המדוברת ולא בעברית כדי שיוכלו להבין את הדברים, ואף מביא את התפילות העיקריות שנשים חייבות בהן בסידור הזה. הסידור נכתב באותיות מרובעות ומנוקדות בלשון שהן מבינות, בלאדינו, שתאפשר להן לקיים את המצוות כהלכה. לדבריו, כל אדם מישראל יכול להקצות זמן מה לכך מדי ערב וללמד את בתו או את אשתו. עד כאן תמצית דברי ההקדמה.

			בסידור הנשים הזה מסלוניקי אין אזכור לתפילה בציבור בתוך הטקסט. הדבר היחיד הנעשה בחברת אנשים אחרים, וליתר דיוק בחברת נשים אחרות, הוא סדר הפסח לנשים.1038 כל שימושי הסידור הן לאישה בתוך ביתה, במסגרת משפחתה.

			מטרות השימוש בסידור

			סידור הנשים ס1 נועד לתפילה בלבד, ובכך ייחודו. הסידור כולו טקסטואלי ובו תפילות ומזמורים בלבד. אין בו כמעט הנחיות מיוחדות לאישה, אלא רק הערות על זמן התפילה, על מה שיש לומר, כפי שראינו לעיל באמירת אמן לקדיש, על מה שיש לומר בברכת כוהנים וכן כמו בדוגמאות האלה: 

			בתוך תפילת ערבית: אי דיראן שמע לא אישקריטה אין לה תפילה די לה מאנייאנה; אין קונקלויינדו, דיראן יי וויאישטרו דייו, דיראן... [ותאמרנה שמע הכתובה בתפילת הבוקר; בסיום, תאמרנה ה' אלוהיכם, תאמרנה...] (83א [61]. 

			בתפילות שבת: שבת די מאניאנה, דיראן [שבת בבוקר תאמרנה] (127א [89]); אקי קונקלויי לה תפלה דיל שבת [כאן מסתיימת תפילת השבת] (165ב [115]).

			כנגד זה, סידור התפילות ס2 עמוס בהנחיות מפורטות על המנהגים שעל האישה לאמץ כדי לקיים את מצוות ההלכה והתפילות המוטלות עליה. למשל:

			אי דיפואיש קי איא אלימפיאדו שו קואירפו לאבארה לאש מאנוש אי איג'ארה טריש ויזיש אריאו אין קאדה אונה אי פ'ריגארה אונה קון אוטרה אי לאברה לה קארה אי דירה: בינדיג'ו טו... אי נוש אינקומינדו שוברי לאבאדורה די מאנוש: אי שי שאליו די האזיר שוש נישישידאדיש קומו שיאה דיג'ו דירה בינדיג'ו טו... קי קריאו איל אומברי קון שינשיא אי קריאו אין איל פ'וראדוש פ'וראדוש... 

			[=ואחר שכבר ניקתה את גופה תרחץ את הידיים ותיטול שלוש פעמים בזו אחר זו בכל אחת, ותשפשף את זו בזו ותרחץ את הפנים ותאמר: ברוך אתה... וציוונו על נטילת ידיים. ואם יצאה מעשיית צרכיה כפי שנאמר, תאמר ברוך אתה... אשר יצר את האדם בחכמה וברא בו נקבים נקבים...] (14-13).

			בדוגמה זו יש הנחיות מפורשות על הדרך ליטול ידיים ועל זמן אמירת 'אשר יצר'. כל ההנחיות האלה באות אחרי הנחיות מפורטות איך תתקין האישה את עצמה לתפילה. הנחיות כאלו אינן קיימות בסידור ס1, והברכות עצמן מובאות שם ללא ציון נסיבות אמירתן. 

			ודוגמה נוספת מסוף תפילת העמידה: על גבי המילה הראשונה של 'האזיין פאש אין שוש סיילוש' [עושה שלום במרומיו] יש סימן עגול המפנה אל ההערה שלשמאלה:

			אי אראנקארה איל פיי אישקיירדו אי דַארַ טריש פ'אשוש פארה אטראש דֵי שִי אבאש'אדה אי דיפואיש דירה פ'אזיין פאש אין שוש סיילוש אינקורבאנדושי אלה באנדה די שו אישקיירדה אי דיפואיש אלה באנדה דישו דיריג'ה אי דיפואיש אין מידיו. 

			[=ותעקור רגל שמאל ותיתן שלושה צעדים לאחור כפופה ואחר כך תאמר עושה שלום במרומיו בהשתחוויה לצד שמאלהּ ואחר כך לצד ימינהּ ואחר כך באמצע] (37).

			בסידור הנשים ס1 אין שום הערה מן הסוג הזה (ראו עמ' 68א [49]). 

			ההבדל בין שני הסידורים בולט בחלקים המוקדשים לחנוכה או לפורים, ונתעכב כאן רק על החלק הדן בחנוכה בשניהם. בסידור הנשים ס1 יש הנחיה להוסיף קטעי תפילה, מובאות התוספת וההנחיה איך להמשיך, ובכך מסתיים כל העיסוק בחנוכה. וכך נאמר ב'אורדין די לה חנוכה' [סדר חנוכה]:1039

			דיראן די לה עמידה האשטה אי דיזדי סיימפרי איספיראמוש אטי, אי דיראן: שוברי לאש מאראוילייאש, שוברי לה ריגמישייון... אין טיימפו די מתיתיה, פ'יג'ו די יוחנן, כהן גדול די חשמונאי... אי לוארימוש אטו נומברי איל גראנדי איסטי סיימפרי. אי דירה: אי שוברי טודוש איליוש שירה בינדיג'ו. 

			[=תאמרנה את העמידה עד ומעולם קיווינו לך, ותאמרנה: על הנסים ועל הפורקן... בימי מתתיה בן יוחנן כהן גדול של חשמונאי... ונודה לשמך הגדול לעולם. ותאמר: ועל כולם יתברך] (193א-194ב [137]).

			בניגוד לכך, מתרגם סידור הנשים ס2 מקדיש לחנוכה עשרה עמודים (90-99): הוא מתחיל בהסבר לאישה שבערב, עם שקיעת החמה, תדליק את הנרות, ולפני שתדליק תאמר את שלוש הברכות, והברכות מובאות בשלמותן בלאדינו, ואז תדליק את הנרות ותאמר, 'הנרות הללו אנו מדליקים' וגו'. בעקבות זאת באה ההנחיה שכך תעשה בכל ערב למעט ברכת שהחיינו, ולפני שתדליק תשים בפמוטים כמות שמן שתספיק למחצית השעה אחרי ההדלקה. במוצאי שבת ('נוג'י די אלחאד', ערב יום ראשון) תאמר הבדלה ואַחַר תדליק. בלילה האחרון תשים את כל מה שנשאר מן השמן והפתילות ותשרוף באש.1040 בערבים תאמר עמידה כפי שנאמר קודם לכן, בימים אחרי עמידה תאמר את ההלל השלם כפי שהוא נתכן בערב פסח, ולפני שתאמר אותו, תאמר (בתרגום לעברית): 'ברוך אתה... שציוונו לגמור את ההלל'. אחר כך תאמר, 'הללויה הללו עבדי ה'' עד 'מעיינו מים' ותדלג, ותאמר 'לא לנו' עד 'יהללוך' וכן: 'יהללוך ה' אלוהינו על כל מעשיך וחסידיך צדיקים... ברוך אתה ה' מלך מהולל בתשבחות אמן: ותיזהר שלא לדבר בו'. ובעמידה לפני שתאמר, 'ועל כולם' תאמר, 'על הנסים על הפורקן... ונודה לשמך הגדול לעולם' ותסיים את העמידה. ואם שכחה לא תחזור, אבל אם נזכרה לפני סיום הברכה של 'מודים', תאמר במקום שנמצאה. כך תעשה מנחה וערבית, ובברכת המזון לפני 'ועל הכול'. ואם שכחה, אם נזכרה לפני סוף הברכה של 'נודה לך', לפני התחלת 'ה'', תאמר במקום שנמצאה ותאמר 'ועל הכול' עד הסוף. ובשבת וחנוכה ובראש חודש וחנוכה תאמר גם במוסף. 

			מן הפירוט הזה עולה שלא זו בלבד שמובאות כאן הברכות על הנרות בלאדינו והתוספות שיש לומר בתפילת העמידה, אלא שיש עוד הרבה הנחיות על מועד הדלקת הנרות, על הדינים במקרי שכחה ועוד. 

			המקרה היחיד שבו ההנחיות בסידור הנשים ס1 מפורטות מן ההנחיות בסידור הנשים ס2 הוא בהכנות לשינה. בסידור ס1 נאמר: 'קומו קיג'יירי דורמיר דירה' [כשתרצה לישון תאמר]. בעקבות ההנחיה הזאת באה הברכה: 

			בינדיג'ו טו יי נואישטרו דייו ריי פארה שיימפרי, איל איג'אן שואינייו שוברי מיש אוג'וש... בינדיג'ו... איל אקלאראן אל מונדו טודו איל קון שו אונרה". 

			[=בא"ה אלוהינו מלך לעולם1041 המפיל שינה על עינַי... ברוך... המאיר לעולם כולו בכבודו] (91א-92א [67]).

			ואחריה:

			אי דירה שמע, לה פרשה פרימירה נו מאש, אי דירה: וינועם, קומו לו דיזין לאש מוג'יריש, אי דירה איסטי פסוק: אינטו פודיר גווארדו מי אלמה, ריגמישטי אמי יי, דייו די וירדה. ברוך יי לעולם אמן ואמן. אי דישפואיש שי אירה אה דורמיר. 

			[=ותאמר שמע, הפרשה הראשונה בלבד, ותאמר 'וינועם',1042 כמו שאומרות הנשים, ותאמר את הפסוק: בידך אפקיד רוחי, פדית אותי ה', אל אמת, ברוך וגו'. ואחר כך תלך לישון] (שם). 

			בסידור הנשים ס2 באה ההנחיה בקיצור, ובעקבותיה מה שיש לומר, ואין כל התוספות שנזכרו בסידור ס1:

			קואנדו קירה איג'ארשי אין לה קאמה די נוג'י דירה: בינדיג'ו טו יי נואישו דיו ריי דיל מונדו איל פ'אזיין קאיר דולוריש די שואיניו שוברי מיש אוג'וש... בינדיג'ו טו יי איל אלומבראן איל מונדו טודו איל קון שו אונרה. 

			[=כשתרצה לשכב במיטה בלילה תאמר: בא"ה אמ"ה העולם המפיל חבלי שינה על עיני... בא"ה... המאיר את העולם כולו בכבודו] (52-51). 

			בסידור הנשים ס1 על האישה לומר הרבה יותר משנדרש ממנה בסידור הנשים ס2. יוצא אפוא שעיקרו של סידור ס1 הוא התפילות הנאמרות, ואילו סידור ס2 הוא מדריך שלם למצוות האישה בכל היבטי הדת, ובכללן התפילות, אם כי המחבר מקצר בהן. 

			היקף התפילות 

			כפי שנאמר בשער הסידור מסלוניקי, הספר נועד ללמד את הנשים את התפילות, את הברכות ואת הדינים שיש לקיים בהזדמנויות שונות. המתרגם מציין בהקדמה במפורש שהתפילות מקוצרות בסידור כדי לא להעמיס על האישה יותר מכפי שהיא צריכה: 'והאמת היא שהן אינן חייבות כי אם במעט מזער מהן כפי שיראו בסדר זה ולפי זה במעט זמן תבאנה מחיובן וגם בהיותן מועטות תלמודנה אותן מהרה ופרט בהיותו כתו' בלשונן שתביננה מה שתאמרנה' (מן ההקדמה העברית, עמ' 2).

			ההשוואה בין הנאמר בשחרית בשני הסידורים מעמידה הבדלים רבים ביניהם, קודם כול בהיקף התפילות הנאמרות: בסידור ס1 התפילות משתרעות על פני הדפים 1א-18ב, 33א, 23א-80ב, ו־19א-22ב [3-66],1043 וכאמור כל הדפים האלה מכילים תפילות בלבד. ההנחיות קיימות בחמש שורות קצרות בלבד (הרב האומר קדיש, אמירת אמן על כך, תאמרנה בלחש, 'יתהלל ויתפאר', ויענו, 'ברוך לעולם ועד', וברכת כוהנים; ראו לעיל). 

			בסידור הנשים ס2 משתרע הדיון בתפילת שחרית בעמודים 41-13, אבל רק מקצתם (20-14, 37-23) מכילים תפילות של ממש. בחלק מן העמודים האלה ובכל שאר העמודים יש הנחיות רבות, כפי שראינו לעיל.

			שני הסידורים מתחילים בברכה על נטילת ידיים, בברכת 'אשר יצר' ובשאר ברכות השחר. הסידור מסלוניקי מקדיש שישה עמודים להנחיות לאישה כיצד להכשיר את עצמה לתפילה בבוקר (עמ' 13-8), ורק אחריהן באה נטילת הידיים ובעקבותיה ההנחיה מתי יש לומר את 'אשר יצר'. סידור ס1, לעומת זאת, פותח היישר בנטילת ידיים, אחריה 'אשר יצר' ואז ברכות השחר הפותחות ב'המחזיר נשמות לפגרים מתים' (ס1: 'בולויין אלמאש אה קואירפוש מואירטוש'; ס2: 'איל פ'זיין טורנר אלמאש אה קואירפוש מואירטוש'). 

			טבלה 2 מציגה את ברכות השחר בתרגומן לעברית. 

			טבלה 2: השוואת ברכות השחר בשני הסידורים

			רוב ברכות השחר דומות בסדרן. בסידור ס2 מצויה הברכה 'מלביש ערומים', הנעדרת מסידור ס1, ואילו בסידור ס1 יש 'הנותן ליעף כוח' ו'שעשני כרצונו', שאין בנמצא בסידור ס2. במקום 'שלא עשני גויה' שבסידור ס2, בסידור ס1 מופיע 'שעשני ביהדותו'. מעניינת ההערה שנוספה בסידור ס2: 'אי שִי אירה גויה די נאסיון, אי שֵי איזו ג'ודיאה, נו דירה איסטה ברכה' ['ואם הייתה גויה מלידה והתגיירה, לא תאמר את הברכה הזאת']. מכיוון שהאל בראהּ גויה והיא בחרה להתייהד, אין עליה להודות על כך.1044 

			גם ליד הברכה 'אוזר ישראל בגבורה' נמצא הערה: 'אי שי אישטה שיניידה דירה' ['ואם הייתה חגורה תאמר'], כלומר על האישה לומר את הברכה הזאת רק אם היא חוגרת חגורה. יתר על כן, אחרי סיום אמירת 'יהי רצון... גומל חסדים טובים לעמו ישראל', בעמוד 19 הוסיף כותב הסידור הנחיות אחדות על אמירת הברכות, והראשונה שבהן היא: 'אי שִי שֵי איג'ו וישטידה נו דירה וישטיין דישנודוש ני שיניין ישראל ני אינקורונאן ישראל' ['אם שכבה לבושה לא תאמר מלביש ערומים ולא אוזר ישראל ולא עוטר ישראל'], כלומר אם האישה לא התלבשה בבוקר לפני התפילה, אלא הייתה כבר לבושה, עליה לדלג על הברכות הקשורות בלבוש.

			מבין שלוש הברכות הנאמרות בידי גברים בשלילה: 'שלא עשני גוי', 'שלא עשני עבד' ו'שלא עשני אישה', שתיים מנוסחות בדרך החיוב בסידור הנשים ס1: 'שעשני ביהדותו'1045 ו'שעשני כרצונו', ורק אחת ביניהן מנוסחת בשלילה: 'שלא עשני שפחה'. סידור ס2 נוקט את דרך השלילה בשתי הברכות הנאמרות: 'שלא עשני גויה' ו'שלא עשני שפחה' (אין בו 'שעשני כרצונו'). 

			סדר הברכות דומה לסדר המקובל בסידורי הספרדים ועדות המזרח בשני הבדלים: 'הנותן ליעף כוח' בא אחרי 'שעשה לי כל צורכי' ולא אחרי 'זוקף כפופים' בסידור ס1 (הברכה חסרה בסידור מסלוניקי); ו'מלביש ערומים' בא לפני 'זוקף כפופים' ולא אחריו בסידור ס2 (הברכה חסרה בסידור ס1).1046 נראה שהברכות האלו הן תוספות מאוחרות שבמאה הט"ז עוד לא נתקבע מקומן, והן התגבשו והלכו במרוצת הדורות עד שהגיעו לנוסחן הקבוע בסידורים בימינו.1047 

			לאחר הברכות האלה באות הנחיות בלאדינו בסידור ס2, ובעקבותיהן אמירת 'שמע ישראל' מקוצרת (בתרגום: 'שמע ישראל ה' אלוהינו ה' אחד, ברוך שם כבוד מלכותו לעולם ועד'),1048 עוד הנחיות על ההכנות לתפילת עמידה, כגון כיוון התפילה, מתי יש להתכופף ובאיזו דרך ועוד. תפילת העמידה עצמה כוללת את החלקים האלה: שפתי תפתח ופי יגיד תהילתך; בא"ה... מגן אברהם; מחיה המתים; מוריד הטל (ובחורף תאמר משיב הרוח ומוריד הגשם); מכלכל חיים; מחיה המתים; האל הקדוש; חונן הדעת; הרוצה בתשובה; המרבה לסלוח; ראה נא בעוניינו... מברך השנים;1049 מקבץ נדחי עמו ישראל; מלך אוהב צדקה ומשפט; שובר אויבים ומכניע זדים; משען ומבטח לצדיקים; בונה ירושלים; מצמיח קרן ישועה; שומע תפילה; המחזיר שכינתו לציון; מודים... ולך נאה להודות; המברך את עמו ישראל בשלום; יהי לרצון אמרי פי והגיון לבי לפניך ה' צורי וגואלי; עושה שלום.

			כאן תמה תפילת שחרית ומתחדשות ההנחיות לגבי אמירת 'עושה שלום' (ראו לעיל, במטרות השימוש בסידור) ואיך לנהוג במקרים של שכחה או אי־אמירת תפילת העמידה במועדה, ביחס לתפילות מנחה וערבית בימי חול ובשבת.

			סידור הנשים ס1 ארוך יותר בתפילת שחרית וכולל את החלקים האלה: ויהי רצון... גומל חסדים; המלמד תורה לעמו ישראל; פרשת העקדה עד 'לעיני הגויים להיות להם לאלוהים אני ה''; מפסוקי דזמרה 'ברוך שאמר והיה העולם' עד 'מהולל בתשבחות'; 'אשרי יושבי ביתך'; 'מזמור שיר ליום השבת'; 'מזמור לתודה הריעו לה''; 'הללויה הללי נפשי את ה'' עד 'כל הנשמה תהלל יה הללויה'; פסוקי הסיום של ספר תהלים; 'ויברך דוד'; שירת הים עד 'ובני ישראל הלכו ביבשה בתוך הים'. כל החלקים האלה מצויים בסידורים ספרדיים שלמים, אם כי מזמור שיר ליום השבת אינו בא בהם במקום הזה, וכן 'אשרי יושבי ביתך' לא בא במקום הזה. כל החלקים האלה אינם נמצאים בסידור ס2.

			מיד אחרי שירת הים יש תוספת, המיוחדת בסידור ס1 כנראה לסידור הנשים, אם כי היא מצויה בסידורי ספרדים בשבת של פסח: מ'ותקח מרים הנביאה' עד 'כי אני ה' רופאך', ובעקבות זאת עוד תוספת (בתרגום): 

			רפאני ה' ואירפא, הושיעני ואיוושע כי תהילה כי לה' הישועה ומושל בגויים, ועלו המושיעים בהר ציון לשפוט את הר עשו והייתה לה' המלוכה והיה ה' למלך על כל הארץ ביום ההוא יהיה ה' אחד ושמו אחד. ובתורתך ה' אלוהינו, כתוב לאמור: שמע ישראל ה' אלוהינו ה' אחד (בלאדינו) [...] (יהיה) [...] ידיים. ה' ימלוך לעולם ועד. כי לה' המלוכה ומושל בגויים, ועלו המושיעים1050 בהר ציון לשפוט את הר עשו, והייתה לה' המלוכה. והיה ה' למלך על כל הארץ, ביום ההוא יהיה ה' אחד ושמו אחד. ובתורתך ה' אלוהינו, כתוב לאמור: שמע ישראל יי אלהינו יי אחד (בעברית) (41א-42א [32-31])

			בסוף עמוד 41א ובעמוד 41ב מצויה ההתחלה של הקטע לעיל, ובסוף העמוד כתוב 'שמע' בלאדינו. מיד אחר כך, בעמוד 42א, יש אי־בהירות בכתב היד בהתחלה (אולי הנחיה לכסות את העיניים בידיים?), ואחר כך חוזר שוב אותו טקסט בלאדינו ובעקבותיו כתוב בעברית באמצע 'שמע ישראל'.

			קריאת שמע מקוצרת כאן יותר מאשר בסידור הנשים ס2, ובעקבותיה באים הקטעים האלה (בתרגום): ישתבח שמך לעד; החזן יאמר קדיש, והנשים אומרות, 'יהא שמה רבא מברך לעלמי עלמיא... ונאמר אמן'; ברכו את ה' המבורך (בשקט תאמרנה): יתהלל ויתפאר שמו; (ויענו:) 'ברוך... יוצר המאורות'; ברכת 'אהבה' עד 'הבוחר בעמו ישראל באהבה'; שמע ישראל; ואהבת; והיה אם שמוע תשמעו; פרשת ציצית; ברכת הגאולה.

			שתי אפשרויות לסדר התמוה שלפנינו בפרשת שמע בסידור ס1: א. המתרגם החל לתרגם את קריאת שמע, נזכר ששכח את הקדיש ואת הברכות שלפניה וחזר ותרגם שוב; ב. סדר הדפים השתבש, ואולי חלק מן הנאמר כאן היה צריך לבוא בעמודים אחרים של הסידור. כך או כך, ניכר בקטעים האלה שהכותב קיצר מעט מאוד את תפילות הנשים בהשוואה לתפילות הגברים, אבל האריך מאוד בהשוואה לסידור ס2.1051

			מכאן ואילך הסדר דומה לסדר שבסידור הנשים ס2: שפתי תפתח ופי יגיד תהילתך; בא"ה... מגן אברהם; מחיה המתים; בקיץ תאמרנה מוריד הטל ובחורף תאמרנה משיב הרוח ומוריד הגשם; מכלכל חיים; מחיה המתים; קדושה; חונן הדעת; הרוצה בתשובה; המרבה לסלוח; גואל ישראל; רופא חולי עמו ישראל; מברך השנים; מקבץ נדחי עמו ישראל; מלך אוהב צדקה ומשפט; שובר אויבים ומכניע זדים; משען ומבטח לצדיקים; בונה ירושלים; מצמיח קרן ישועה; שומע תפילה; המחזיר שכינתו לציון; מודים... ולך נאה להודות; המברך את עמו ישראל בשלום; יהיו לרצון אמרי פי והגיון לבי לפניך ה' צורי וגואלי; עושה שלום.

			חלק 'קדושת השם' ארוך יותר בסידור ס1 והוא כולל מ'נקדישך ונעריצך' עד 'האל הקדוש', בעוד שבסידור ס2 נאמר רק: 'אתה קדוש ושמך קדוש וקדושים בכל יום יהללוך סלה, בא"ה האל הקדוש'. בברכת הכוהנים בסידור ס1 מונְחות הנשים לומר 'ריבונו של עולם אני שלך וחלומותי שלך' וגו', כמקובל בסידורי הספרדים.1052 כאן נמשכת התפילה בסדר נפילת אפיים, החל ב'אל מלך יושב על כיסא רחמים... נושא עוון ופשע וחטאה ונקה', דרך 'אנשי אמנה אבדו', 'רחום כך היא מידתנו', 'אל תעש עמנו כלה', 'תבוא לפנינו תפילתך... ותסלח לכל פשעינו', 'לדוד אליך ה' נפשי אשא', 'אבינו מלכנו אבינו אתה' ועד 'ובא לציון גואל... ה'... שמרה זאת לעולם ליצר מחשבות לבב עמך'. הנוסח המתורגם לעברית של סוף התפילה הוא כדלהלן:

			יהי רצון מלפניך ה' אלוהינו ואלוהי אבותינו, שנשמור חוקיך ומצוותיך בעולם הזה, ונזכה לחיות ולרשת טובה וברכה לחיי העולם הבא. למען יזמרך כבוד ולא ידם, ה' אלוהי לעולם אודך. ה' חפץ למען צדקו, יגדיל תורה ויאדיר. ויבטחו בך יודעי שמך, כי לא עזבת דורשיך ה' (22א-22ב [61]).

			ניכר אפוא שסידור ס1 מפרט יותר את התפילות בנוסח ספרד, אם כי גם בו יש קיצורים, דילוגים ושינויי סדר ונוסח במקומות רבים. סידור התפילות ס2 קצר יותר וכולל את ברכות השחר, תפילה קצרה לפני אמירת שמע ולאחריה תפילת עמידה בלבד. זה מה שנדרש מן הנשים לומר לדעתו של המתרגם.

			ייחודי לשון בסידורים

			מכיוון שהסידורים סמוכים לגירוש ספרד, צפוי היה שיהיו נאמנים לספרדית הנוהגת בזמנם, אך ניכר שיש הבדל ברור ביניהם. המתרגם של סידור ס1 אינו בקי בספרדית הכתובה באותיות לטיניות, ותעתיקי הלאדינו שלו חופשיים למדי ובלתי עקיבים. לעומת זאת, מתרגם הסידור ס2 מודע למנהג הלשון הספרדית, ותעתיקיו מתאימים לתעתיקים הסטנדרטיים לאותיות העבריות של טקסטים אחרים.1053

			נעמוד עתה על כמה הבדלי לשון בין הסידורים. בלשון הברכות נאמר בסידור ס1: 'בִינְדִיג'וֹ~בֵינְדִיג'וֹ טוּ יי נוֹאֵישְטְרוֹ דְייוֹ רֵיי פַארָה שְיֵימְפְרֵי [ברוך אתה ה' אלוהינו מלך לעולם/לעד]; ואילו בסידור ס2 נכתב: 'בֵינְדִיג'וֹ טוּ יי נוּאֵישוֹ דְייוֹ רֵיי דֵי אֵיל מוּנְדוֹ [ברוך אתה ה' אלוהינו מלך העולם]. הצירוף 'מלך לעולם' מופיע בתהלים כט 10: 'ה' לַמַּבּוּל יָשָׁב, וַיֵּשֶׁב ה' מֶלֶךְ לְעוֹלָם', הוא מצוי במחזורי ספרד ובמחזורים בנוסח ספרדי, ואפשר שהדהד בתרגום הברכות האלו בסידור ס1. ברם, ייתכן שהוא השתקפות הביטוי 'מלך לעד' המצוי במחזורים בנוסח ספרדי לראש השנה וליום הכיפורים: מלך ישר, מלך כביר, מלך מרחם. לא מצאנו נוסחת ברכה מעין זו של 'מלך לעולם' או 'מלך לעד' בסידורים ספרדיים אחרים. 

			המילה 'ברוך' מתורגמת רק בנוסח 'בֵינְדִיג'וֹ' בסידור ס2, ואילו בסידור ס1 היא מתחלפת חילוף חופשי ב'בִינְדִיג'וֹ'.1054 מלבד ההבדלים האלה ניכר כאן גם ההבדל בכינוי 'נוֹאֵישְטְרוֹ'~'נוּאֵישוֹ' (שלנו). השני הופיע גם בדפוסים קדומים אחרים מן המאה הט"ז וראשית המאה הי"ז, ומקורו בדיאלקטים צפון־מערביים בספרד.1055 הראשון מיוחד במינו, כי תנועת הנו"ן התחילית היא חולם ולא שורוק בעקיבות, אפשר שבהשפעת nosotros (אנחנו), או nos (אנו, אותנו או לנו).1056

			ראינו לעיל הבדלים בנוסחי הברכות, למשל: 'בולויין אלמאש אה קואירפוש מואירטוש' (ס1), לעומת 'איל פ'זיין טורנר אלמאש אה קואירפוש מואירטוש' (ס2) [המחזיר נשמות לפגרים מתים]. הפועל הספרדי volver, שאחד מפירושיו הוא להחזיר, נכתב בסידור ס1 בב' תחילית, המשקפת את ההגייה המקובלת, ולא בו', כמקובל בכתיבים הספרדיים־יהודיים מאותה עת. ה' הידיעה העברית אינה מתורגמת תמיד. בסידור ס2 המילה 'המחזיר' מתורגמת בפועל המורכב 'איל פ'זיין טורנר' (הגורם לחזור), בתרגום מדויק של הטקסט בהשתקפות הגרימה שבפועל העברי.

			כמו כן ראינו לעיל את ההבדל בברכה 'קי מי קרייו אין שו ג'ודיזמו' (ס1; 'שעשני ביהדותו'), לעומת 'קי נו מי היזו גויה' (ס2; 'שלא עשני גויה'). הנוסח המקובל בעברית הוא 'שלא עשני גויה', והוא מתורגם במדויק בנוסח ס2. סידור ס1 נוקט לשון חיובית בציון 'שעשני ביהדותו', המזכיר את הנוסח 'שעשני ישראל' כמנהג בני רומא.1057

			לשם השוואה נעמיד את סוף תפילת העמידה בשני הסידורים זה לעומת זה כדי להראות את ההבדלים בין הנוסחים ובעקבותיהם נגיע למסקנות.

			התופעה הבולטת ביותר בכתיבי הסידורים היא חוסר העקיבות שבהם. למשל דוגמה אחת מני רבות בסידור ס1: 'פאש~פאס',1060 ואילו בסידור ס2: 'פיאדאדיש~פיאדידש~פיאדדיש', 'נואשו~נואישו' ועוד.1061 חוסר העקיבות בכתיב של סידור ס1 בולט בייצוג העיצורים, ואילו חוסר העקיבות בסידור מסלוניקי מאופיין בהיעדר אמות קריאה או בהוספתן.

			כפי שהראינו גם לעיל, הנוסח מקוצר יותר בסידור השני. משפטים שלמים נשמטו ולא מילים או ביטויים בודדים. ניכרים כאן גם כמה הבדלי נוסח, מלבד 'נוֹאישטרו~נוּאישו' שנדונו לעיל: 'לוז די טוש פ'אציש' [באור פניך] מתורגם ב־ס1 'לוז די טוש פיאדדיש' [באור רחמיך] להרחקת הגשמות, ככל הנראה. המילה 'טוב' ב'טוב בעיניך' מתורגמת בשם העצם 'ביין' בסידור הראשון, ובפועל 'פלאזגה' (ימצא חן, ייטב) בשני. המילה 'עוז' מתורגמת במילים נרדפות: 'פ'וֹרטֵינזָה' או 'פ'וֹרטַאלֵיזַה', שתיהן נגזרות של fuerte (עַז) בספרדית.1062 סידור ס2 מיידע את המילה 'בשלום' — 'קון לה פאש', ואילו בסידור ס1 חסרה תווית היידוע — 'קון פאס'. 

			עוד הבדלים מילוניים נמצא בתרגומי 'פ'אבלה~ פ'אבלישמו' (אִמְרֵי) מבסיס hablar<fablar (לדבר, לומר); 'דילאנטרי~ דילאנטי' (לפני);1063 'אפ'יגוראדור1064~ פ'ואירטי'1065 (צור); או 'קון~פור' (ב[רחמיו]). הפועל hacer הספרדי מתממש כ'פ'אזיין' או 'פ'ארה' בסידור ס1, וכ'האזיין' או 'האגה' (עושה, יעשה) בסידור ס2. חילופי פ'-ה' תחיליות היו שכיחים במאות הללו בכתיבי הלאדינו. הפ' שכיחה יותר בסידור הראשון, ואילו הה' שכיחה יותר בשני.

			בסידור ס1 נמצא צורות מספר ייחודיות, הנובעות ככל הנראה מכתיב פונטי ללא ידע ספרדי: מכיוון שגם ll בספרדית וגם y-i-j נהגו בדרך דומה, כ־y, כתב בעל הסידור לכתוב 'לי' גם במקום שאין ll בספרדית, למשל 'אליינה' (מהרה) במקום 'אאינה', או 'איינה' (aína בספרדית עתיקה). כתיב ג' במקום y אף הוא שכיח בסידור הזה בלבד, למשל: 'שיג'אן' במקום 'שיאן' (sean, הנהגה seyan).1066 בסידור ס2 יש יותר הקפדה על שימוש בס' לייצוג האות c בספרדית וש' לייצוג s, ואילו בסידור ס1 החילופים חופשיים למדי, למשל 'סיילוש', 'מירסיד', 'קוראסון', 'פאש'.1067 כתיב 'פ'אציס' (פנים) לייצוג faces בספרדית תדיר למדי בסידור הראשון, ואפשר שהוא מייצג הגיית הגה מחוכך, ts.1068 

			סיכום

			תיארתי כאן תופעות אחדות בשני סידורים שנכתבו עבור נשים, ששניהם סידורי תפילות סדורים הכוללים תפילות לכל השנה. סידור ס1 שלם יותר בתפילות, ואילו סידור ס2 מקצר בהן. הסידור הראשון ממעט בהנחיות לאישה, ואילו השני מכביר בהן. סידור ס1 כולל מזמורים שונים שאין בסידור ס2, אבל בסידור ס2 יש ברכות הנהנין והגדה של פסח שאין בסידור ס1. הסידור הראשון נועד לשרת את האישה בבית או בבית הכנסת, ואילו הסידור מסלוניקי מיועד לאישה בבית.

			לדעת לזר, שפרסם את תעתיק הסידור הראשון, התרגום הוא ספרותי ספונטני בדיאלקט מדובר המייצג מסורת ספרדית יהודית עתיקה.1069 זהותו של כותב הסידור אינה ידועה; אפשר שהוא גבר ואפשר שהוא אישה. הסידור מסלוניקי נכתב בידי גבר, רב וידען בתפילות ובהלכות. תכונותיו ניכרות בדרך עריכת הסידור, בהנחיות ובקיצורים שנקט לאורך כל התפילות. הוא גם בקי בדרך הכתיבה היהודית הספרדית הסטנדרטית, כפי שמעידה לשונו.

			האם הסתמך כותב סידור ס2 על סידור התפילות ס1? מסופקתני ככל הנראה הייתה מסורת תפילות נשים בלאדינו כבר בספרד, וידוע לנו שגם בקהילות האנוסים ידעו הנשים את נוסחי התפילה ושימרו אותם. זאת המסורת המשתקפת בסידור התפילות ס1. הסידור שהתפרסם בסלוניקי הוא עצמאי. לשונו ותוכנו מעידים על כך שהרב מאיר באן בנשת תרגם בעצמו את התפילות ותיאר את המצוות ואת המנהגים מתוך ידיעותיו העמוקות בהלכה, שכן הוא גם תרגם ללאדינו את שולחן ערוך מאת ר' יוסף קארו עוד בימיו של המחבר.1070 הדמיון בלשון התפילות נובע מהסתמכות על הטקסט העברי ומן התרגום לאותה לשון, לאדינו, ולא מהעתקה.

			שני הסידורים האלה לנשים לא זכו להמשך במסורת ספרד. מוסכמות החברה ונסיבות החיים גרמו להתמעטות השימוש בסידור בידי נשים. לו הייתה דרישה לכך מן המתפללות ולו היו הגברים רואים נחיצות בדבר, קרוב לוודאי שהיו מתפרסמות עוד מהדורות של סידור הנשים מסלוניקי או שהיו קמים עוד רבנים וטורחים להפיץ סידורים שכמותם בקרב קהילות היהודים הספרדים. וכך קרה שהסידורים הם עתה בחזקת נושא למחקר בלבד ולא ספר תפילות שימושי.

			

			
				
					1020	ראו למשל מה שכתב הרא"ש, ר' אשר בן יחיאל: 'תפלה ומזוזה וברכת המזון דהויא ליה מצות עשה שלא הזמן גרמא נשים חייבות. אע"ג דבתפלה כתיב ערב ובוקר וצהרים. כיון דרחמי נינהו חייבינהו' (מסכת ברכות פרק ג סימן יג). וראו גם שולחן ערוך, אורח חיים, סימנים ע, קפו, קצט, רסג, רעא, רצא, רצו, רצט ועוד.

				

				
					1021	ראו למשל מה שכתב הרב עובדיה יוסף בשו"ת יביע אומר, חלק ו, סימן יז, ד"ה (ו) מסקנא. 

				

				
					1022	הציטוט הזה והקודמים לקוחים מתוך פרויקט השו"ת, גרסה 15, אוניברסיטת בר־אילן תשס"ז.

				

				
					1023	ראו ח' פרי, 'התפילה והפיוט בלשון לעז בימי הביניים', תרביץ, 2 (1955), עמ' 440-426.

				

				
					1024	לזר מעיר שהוא מכין מהדורה של סידור שנכתב לנשים בפרובאנסאלית־יהודית, וייתכן שהיא תהיה המקבילה היחידה למה שנמצא כאן בסידורי הנשים בלאדינו. ראו: M. Lazar (ed.), Siddur Tefillot: A Woman’s Ladino Prayer Book, Labyrinthos, Culver City 1995, p. ix.

				

				
					1025	ספרים אחדים ראו אור ובהם דיונים על תפילות מיוחדות של נשים, למשל: T. Guren Klirs, The Merits of Our Mothers, Cincinnati 1992. הספר הכולל אוסף תפילות ותחינות של נשים ביידיש בלוויית הדינים שהן חייבות בהם, בתוספת תרגומם לאנגלית; N. B. Cardin, Tears of Sorrow, Seeds of Hope: A Jewish Spiritual Companion for Infertility and Pregnancy, Woodstock, Vermont, 1999, ובו אוסף תפילות להזדמנויות שונות. ספר נוסף של קרדין מביא את נוסח התפילות שכתב באיטליה ד"ר ג'וזפה כהן לאשתו בשנת 1786, השמור בספריית הסמינר התיאולוגי היהודי בניו יורק: Out of the Depth I call to You: A Book of Prayers for the Married Jewish Woman, Northvale, NJ & London 1992. הספר כולל מבחר תפילות לאישה ומנהגים שעליה לקיים, הכול באותיות עבריות מנוקדות. רבים מן הטקסטים בו מיוחדים ואינם מקבילים לתפילות הרגילות שבסידורי התפילה. C. Weissler, Voices of the Matriarchs: Listening to the Prayers of Early Modern Jewish Women, Boston 1998 כולל תחינות נשים ביידיש שנכתבו במרוצת הדורות בתרגומן לאנגלית. אוספים של שירים, תחינות, יומנים ותפילות של נשים יחידות מ־1560 עד 1990 אפשר למצוא בספר: E. Umansky & D. Ashton (eds.), Four Centuries of Jewish Women’s Spirituality, Boston 1992. תודתי נתונה לפרופ' משה רוסמן, שהפנה אותי למקורות הנ"ל. מאמרו של נחם אילן, 'קָאנוּן אלנִסָא (חוק הנשים): חיבורו היחיד של הרב יוסף חיים לנשים בערבית־יהודית', פעמים, 109 (תשס"ז), עמ' 57-33, מתאר את הספר שנכתב עבור נשים, אבל התפילות בו מעטות ועיקרו ענייני הלכה ומנהג. לאחרונה נדפס גם בישראל אוסף של תפילות שחיברו נשים ביוזמתן: ע' לביא, תפילת נשים: פסיפס נשי של תפילות וסיפורים, תל אביב 2005. וראו התייחסותו של חננאל מאק לאוסף הזה בספרו: תפילה ותפילות, ירושלים תשס"ו, עמ' 209-208. בכולם אין מדובר בסידורים סדורים. 

				

				
					1026	ראו לזר (לעיל הערה 5), ומינרוויני: L. Minervini, ‘Review of Moshe Lazar’s Edition of Siddur Tefillot: A Woman's Ladino Prayer Book’, Romance Philology, 31(3) (1998), pp. 404-419.

				

				
					1027	ראו א' (רודריג) שורצולד, 'מסורות הכתיב וההגייה בשני סידורי נשים בלאדינו', מסורות, טו (תש"ע), עמ' 203-173; וכן O. Schwarzwald (Rodrigue), ‘Lexical Variations in Two Ladino Prayer Books for Women’, W. Busse & M. Studemund-Halévy (eds.), Lexicología y lexicografía judeoespañolas (Sephardica, 5), Bern 2011, pp. 53-86. מאמר אחר על הסידור הזה יראה אור בקרוב.

				

				
					1028	הדיון כאן יתבסס על מהדורת לזר, לעיל הערה 5. 

				

				
					1029	מספרו של הספר בבית הספרים הלאומי והאוניברסיטאי בירושלים הוא: R099A681. צילום הספר נמצא עתה באתר בית הספרים הלאומי והאוניברסיטאי: https://www.nli.org.il/he/books/NNL_ALEPH990018080890205171/NLI. ספרי סדר נשים: סידור תפילות בלאדינו, סלוניקי, המאה השש עשרה (ירושלים תשע"ב) הוא מהדורה שלמה מוערת, מתועתקת ומתורגמת של הסידור. 

				

				
					1030	האלף־בית האמור לא נראה בספר, כיוון שחסרים בו העמודים האחרונים. 

				

				
					1031	ראו ד' הכהן, 'לזהותו של מחבר הספר שלחן הפנים בלאדינו, שאלוניקי שכ"ח 1568' מחבר הספר האנונימי 'שֻלחן הפנים' בלדינו, שאלוניקי שכ"ח 1568', היספניה יודאיקה, 11(ב) (תשע"ה), עמ' לג-סא.

				

				
					1032	הסידור הנדיר הזה יצא לאור בהעתקתו בידי לזר. ראו: M. Lazar (ed.), Libro de Oracyones: Ferrara Ladino Siddur, Labyrinthos, Lancaster, CA 1995. הסידור מפורט מאוד וכולל את תפילות היומיום, השבת והחגים, את ההגדה של פסח בשלמותה, את פרקי אבות הנאמרים בין פסח לשבועות, את חמש המגילות הנאמרות במועדן ובסוף, אחרי ברכות הנהנים, פדיון הבן, תעניות ועוד, מופיעות גם הפרשות המיוחדות וההפטרות המיוחדות לחגים, כולל תשעה באב.

				

				
					1033	שלוש נקודות מציינות פסיחה מכוונת שלי. שלוש נקודות מוקפות בסוגריים מרובעים מציינות אי־בהירות בטקסט.

				

				
					1034	מספרי העמודים הנזכרים בטקסט בסוגריים עגולים הם עמודי כתב היד; העמודים במהדורת לזר (הערה 5 לעיל) רשומים בצדם בסוגריים מרובעים.

				

				
					1035	וזה מה שהנשים אומרות כאן בתרגומו לעברית: 'ריבונו של עולם, אני שלך וחלומותי שלך, חלום חלמתי ואיני יודעת מה הוא. בין שחלמתי אני לעצמי, ובין שחלמו לי אחרים; אם טובים הם, חזקם ואמצם כחלומותיו של יוסף הצדיק, ואם צריכים רפואה רפאם כמי מרה על ידי משה רבנו עליו השלום'. 

				

				
					1036	רק אם הסידור הועתק מסידור גברים באופן מכני (ועדות לכך: 'ייו טויו' [אני שלך לזכר] ולא 'ייו טויה' [לנקבה]), אפשר יהיה לפקפק בהנחה זו בדבר השימוש בסידור בציבור. תודתי לדב הכהן על הערה זו.

				

				
					1037	וכך הוא אומר בהקדמה העברית: 'וכמו שכתב הרמב"ם בסוף הלכות סוטה זה לשונו וכל שאינו מקפיד על אשתו ובניו ומזהירן ופוקד דרכיהן תמיד עד שידע שהם שלמים מכל חטא נקרא חוטא שנאמ' ופקדת נוך ולא תחטא ע"כ. וכל בנות ישראל חייבות הן בתפלה ובברכת הנהנין...' דברי הרמב"ם באים בהלכות סוטה, פרק ד, הלכה יט.

				

				
					1038	מלשון ההנחיות ברור שמדובר בסדר שעושות נשים ללא נוכחות גברים, למשל: 'אי דארה אה קאדה אונה' ['ותיתן לכל אחת']; 'אי ביבירה קאדה אונה' ['ותשתה כל אחת'] — אונה, ולא אונו לזכר. הסדר מתנהל כהלכתו, אבל חלק המגיד מקוצר בו: לא נכללו בים דרשות חכמים או סיפורי התנ"ך שאינם שייכים ישירות לתיאור נס יציאת מצרים. ההלל מובא בשלמותו, ואין בו פזמונים ומזמורים, כי אלה נוספו להגדות הספרדים רק בתקופה מאוחרת יותר. ראו מאמרי: 'היבטים אחדים "בהגדת פסח" שבסידור נשים בלדינו מן המאה השש־עשרה', א' חזן וז' לבנת (עורכים), לשון חכמים והתחומים הנושקים לה: מבחר מאמרים לכבוד שמעון שרביט, רמת גן תש"ע, עמ' 350-335.

				

				
					1039	לא הובאו כאן הדברים הנאמרים בשלמותם. 

				

				
					1040	כל ההנחיות האלו רומזות על כך שאולי הן מכוונות לאישה שאין גבר לצדה, רווקה, אלמנה או גרושה.

				

				
					1041	ראו דיון בסעיף 'ייחודי לשון בסידורים'.

				

				
					1042	הכוונה ככל הנראה ל'ויהי נועם', מתהלים צ 17: 'וִיהִי נֹעַם אֲדֹנָי אֱלֹהֵינוּ עָלֵינוּ וּמַעֲשֵׂה יָדֵינוּ כּוֹנְנָה עָלֵינוּ וּמַעֲשֵׂה יָדֵינוּ כּוֹנְנֵהוּ', ואולי גם הפסוק שאחריו. הפסוק מקובל בסידורים ספרדיים בסדר הטבת חלום, וכן בקריאת שמע שעל המיטה ובמקומות רבים אחרים. תודתי לפרופ' חננאל מאק שהאיר את עיני בסוגיה זו. גם לזר התלבט במילה 'וינועם' וכתב שאולי זו תפילה מיוחדת לסידורים ספרדיים. ראו לזר (לעיל הערה 5), עמ' 238.

				

				
					1043	הדפים נכרכו שלא כהלכה, ולזר העתיקם כסדרם. ראו שם, עמ' xxiv-xxii.

				

				
					1044	ואין לדעת אם הנאמר נובע מהכרה באנוסות שחזרו ליהדותן או מקיומן של גרות בישראל.

				

				
					1045	האמירה מבוססת על 'שעשאני ישראל', בבלי, מסכת מנחות, מג ע"ב. ראו י"מ אלבוגן, התפילה בישראל בהתפתחותה ההיסטורית, תל אביב תשל"ב, עמ' 70; ד' גולדשמידט, מחקרי תפילה ופיוט, ירושלים תשל"ט, עמ' 154; י' היינימן, עיוני תפילה, ירושלים תשמ"א, עמ' 190.

				

				
					1046	בסידור פרארה 1552 (לעיל הערה 13), 'מלביש ערומים' בא אחרי 'פוקח עיוורים', ואין 'הנותן ליעף כוח'. 

				

				
					1047	וראו אלבוגן (לעיל הערה 26), עמ' 70-68; י' היינימן, התפילה בתקופת התנאים והאמוראים: טיבה ודפוסיה, ירושלים תשכ"ד, עמ' 40-41; גולדשמידט (לעיל הערה 26), במיוחד עמ' 154-155; ח' מאק, מבוא לתפילות ישראל, ירושלים תשס"ב, עמ' 144-148.

				

				
					1048	ראו מה שכתבו על קריאת שמע אלבוגן (לעיל הערה 26), עמ' 20-12; מאק (לעיל הערה 6), עמ' 102-106. 

				

				
					1049	אחרי 'ראה נא בעוניינו' (סוף עמ' 26) נמשכת התפילה בעמ' 27 ותרגומה: 'תבואתה לטובה ותן טל ומטר לברכה על פני האדמה ורווה פני העולם ושבע את העולם כולו מטובך ומלא ידינו מברכותיך ומעושר מתנות ידיך. שמרה והצילה שנה זו מכל דבר רע ומכל מיני משחית ומכל מיני פורענויות. ועשה לה ועשה לה תקווה ואחרית שלום. חוס ורחם עליה ועל כל תבואתה ופירותיה [ובעמ' 28] ובָרכהּ בגשמי רצון, ברכה ונדבה, ותהי אחריתה חיים ושבע ושלום כשנים הטובות לברכה, כי אל טוב ומטיב אתה ומברך השנים. ברוך אתה ה' מברך השנים'. כנראה נתלש כאן עמוד, ולכן יש דילוג על סוף ברכת הגאולה, על ברכת הרפואה ועל התחלת ברכת השנים. 

				

				
					1050	כאן ולעיל ננקטת לשון יידוע ב'מושיעים' — 'לוש שאלבאנטיש'.

				

				
					1051	אמנם אין הנחת תפילין, אבל יש אזכור של פרשת ציצית.

				

				
					1052	ראו הערה 17 לעיל.

				

				
					1053	והשוו למשל תעתיקי אלמושנינו מסלוניקי במאה הט"ז. לדוגמה: J. Zemke, Moshe ben Bariķ Almosnino's Regimiento de la vida and Tratado de los sueños, Tempe, Arizona 2004 וראו גם דיון בהתפתחות הכתיב בלאדינו במהלך הדורות: ד' בוניס, 'על התפתחות כתיבת הג'ודזמו: כתב כסמל זהות דתית־לאומית', פעמים, 102-101 (תשס"ה), עמ' 168-107; א' (רודריג) שורצולד, 'מסורות הכתב והכתיב בתרגומי הלדינו מן המאה הט"ז ואילך', פעמים, 102-101 (תשס"ה), עמ' 192-169.

				

				
					1054	הצורה הספרדית המודרנית היא bendito, אבל בעבר הצורה היהודית הסטנדרטית הייתה bendicho.

				

				
					1055	ראו דיון על הצורה הזאת בספרי תרגומי הלאדינו לפרקי אבות (עדה ולשון 13), ירושלים תשמ"ט, עמ' 86, בהסתמך על מחקרי האחרים.

				

				
					1056	במקומות אחרים בסידור נמצא גם הכינוי נואישו לנטיותיו (נואישה, נואישוש), אבל גם שם הוא מנוקד בחולם ולא בשורוק. לכאורה, הכותב ממיר כל שורוק בחולם, אבל ניקודים כגון 'טוּ' (אתה) או 'מוּנְדוֹ' (עולם) מעידים שיש הבדל בהגייתו בין התנועות. עדות להגייה זו מצאתי גם בהגדה של פסח מאיסטנבול משנת 1946 הכתובה לאדינו באותיות לטיניות, וככל הנראה זו עדות להגייה המונית.

				

				
					1057	ראו הערה 26 לעיל. 

				

				
					1058	וזה תרגום הטקסט לעברית: 'שים שלום טובה וברכה ורחמים עלינו ועל כל ישראל עמך; וברכנו אבינו כולנו כאחד באור פניך כי באור פניך נתת לנו ה' אלוהינו תורה וְחיים, אהבה וחסד, צדקה ורחמים, ברכה ושלום, וטוב בעיניך לברך את כל עמך ישראל ברוב עז ושׁלום. ברוך אתה ה', המברך את עמו ישראל בשלום. אמן. אלוהַי נצור לשוני מרע, ושפתותי מדבר מרמה, ולמקללי נפשׁי תידום, ונפשׁי כעפר לכל תהיה. פתח לבי בתורתך ואחרי מצוותיך תרדוף נפשׁי וכל הקמים עלי לרעה מהרה הפר עצתם וקלקל מחשבותם. יהיו לרצון אמרי פי והגיון לבי לפניך ה' צורי וגאלי. עושה שלום במרומיו הוא ברחמיו יעשה שלום עלינו, ועל כל ישראל. אמן'.

				

				
					1059	וזה תרגום הטקסט לעברית: 'שים שלום טובה וברכה חיים חן וחסד ורחמים עלינו ועל כל ישראל עמך וברכנו אבינו כולנו כאחד באור רחמיך, כי באור רחמיך נתת לנו ה' אלוהינו תורה וחיים אהבה וחסד, צדקה ורחמים, ברכה ושלום, וטוב בעיניך לברכנו ולברך את כל עמך ישראל ברוב עוז ושלום. ברוך אתה ה' המברך את עמו ישראל בשלום אמן. יהיו לרצון אמרי פי והגיון לבי לפניך ה' צורי וגואלי. עושה שלום במרומיו הוא ברחמיו יעשה שלום עלינו ועל כל עמו ישראל אמן'.

				

				
					1060	למשל: 'ייאמו' (10ב, 11ב, 40ב), 'ג'אמו' (11ב, 69ב×2) (קרא); 'ג'ווארדה' (61ב), 'ווארדה' (79ב), 'גוארדה' (20ב) (שמר); 'דיאה' (2ב), 'דילייא' (4ב×2), 'דייא' (42א) (יום); ועוד הרבה.

				

				
					1061	למשל: 'ג'ושטידד' (29, 30), 'ג'ושטידאד' (147) ועוד.

				

				
					1062	וייתכן שפורטינזה היא צורה עממית שלא תועדה במילונים.

				

				
					1063	הצורה delante היא המשרתת את הספרדית הסטנדרטית. לעומתה, delantre נחשבת לצורה ההמונית, והיא הרווחת בקרב דוברי הספרדית היהודית ברחבי האימפריה העות'מאנית. ראו א' (רודריג) שורצולד, 'עיוני מילון בתרגומי הלאדינו להגדות של פסח', א' ממן, ש' פסברג וי' ברויאר (עורכים), שערי לשון, ג, ירושלים תשס"ח, עמ' 396-368, ובמיוחד סעיף 3: הבדלים דיאלקטיים בין התרגומים. המתרגם מסלוניקי נוקט את הצורה הספרדית הסטנדרטית כאן ובצורות אחרות שיוזכרו להלן.

				

				
					1064	מלשון צי"ר או יצ"ר.

				

				
					1065	מלשון צור, סלע, חוזק.

				

				
					1066	וראו דוגמת 'קרא' בהערה 41 לעיל. ייתכן שיש בצורות אלו בג' השפעה פורטוגלית. 

				

				
					1067	אמנם גם בסידור מספרד לפעמים נקוט כתיב זה, אבל החילופים בו רבים יותר מאשר בסידור מסלוניקי.

				

				
					1068	ראו דיון על הגיית c או z בספרד: J. J. Cheskis, ‘On the Pronunciation of Old Spanish c and Final z’, The Romance Review, 7 (1916), pp. 229-234; E. Alarcos Llorach, Fonología Española, Gredos 1983, pp. 162-178.

				

				
					1069	ראו לעיל הערה 5, עמ' ix, xxvii-xx.

				

				
					1070	א' לוי, 'התרגום הראשון של שולחן ערוך ללדינו', ת' אלכסנדר, א' חזן, ג' חזן־רוקם וא' חיים (עורכים), יצירה ותולדות בקהילות ישראל בספרד והמזרח, ירושלים תשנ"ד, עמ' 71-55.

				

			

		
	
			אמנון שילוח ז"ל

			המוזיקה בתרבותם של יהודי ספרד

			מבט חטוף אחורה, אל הימים שבהם התגבשה התרבות האנדלוסית, מפגיש אותנו עם מקרים חשובים של השתתפות מוזיקאים יהודים בתהליך עיצובה של הסימביוזה בין יסודות ערביים ולוקליים שציינה את המסורת הקלאסית האנדלוסית. באותן שנים של שידוד מערכות היה חצי האי האיברי בימה לאחד המקרים המרשימים ביותר של מגעים בין־תרבותיים בין מגוון קבוצות של אנשים שונים בגזעם, בדתם וברקעם החברתי. כל אלה הולידו בהתמזגן טיפוס חדש של תרבות אנדלוסית. מן המידע המקוטע והדליל שברשותנו ניתן להפיק מידע מסוים על המוזיקה בתרבותם של יהודי ספרד ועל מוזיקאים יהודים כמבצעים וכיוצרים הן באזורים שבשליטה מוסלמית, הן באלה שבשליטה נוצרית. 

			מן הראוי להזכיר תחילה שחוקר המוזיקה במקרה זה נתקל בקושי גדול בבואו לחקור היבט כלשהו במורשתם של אבותינו מלפני יותר מ־1,000 שנה: עליו לאתר או לשחזר את הצלילים שנשמעו באותם ימים בחצרות הגבירים היהודים או בין כותלי בתי הכנסת של קורדובה, לוסינה, טולדו, גרנדה, סרגוסה ומקומות נוספים. הווה אומר, כל ניסיון להעלות הדים מנבכי העבר הרחוק הוא בבחינת גישוש באפלה שאין שום אור בקצותיה. דבר זה נכון לא רק בנוגע למורשת המוזיקלית שהתגבשה על אדמת ספרד, אלא חל לעתים להערכתי גם על המנגינות ששרו היהודים בבתי הכנסת ובמעונותיהם אחרי הגירוש. זהו גורלה של כל מסורת מוזיקלית העוברת מפה לאוזן וממשיכה לחיות בזיכרון, בלי להשאיר עקבות בתעודות מוזיקליות כתובות שעליהן ניתן להישען במחקר. עם זאת, אין ספק שהמסורת ששגשגה על אדמת ספרד לא אבדה. היא המשיכה להתקיים בצורה זו או אחרת ב־500 השנים הבאות במקומות גלותם של המגורשים במסירה מפה לאוזן. אבל העדויות הצליליות המשמשות אותנו להתבוננות ולניתוח הן בראש ובראשונה עדויות בנות זמננו. אפשר שחלו בהן שינויים עקב ההתנקות מהשורשים שינקו מהן ועקב החשיפה הממושכת לסגנונות שונים במקומות שבהם התיישבו היהודים אחרי הגירוש. 

			מקורות ספרותיים

			לעומת היעדרן של תעודות מוזיקליות ממשיות, ניתן לדלות מידע מגוון מן המקורות הספרותיים שברשותנו. אלה מספרים לנו על המוזיקה ועל תפקידיה בחיי היהודים בספרד. 

			לראשונה מספרים לנו המקורות על מוזיקאי יהודי במוזיקה האנדלוסית בהקשר של אירוע שחולל מפנה באסכולה מוזיקלית זו. מדובר בגיבור סיפור צבעוני של הסופר והביוגרף המוגרבי אל־מקרי (1632-1591), הכלול בספרו הערבי נפח של־טיב. סיפור זה שימש שנים רבות בסיס ונקודת מוצא למחברים, שתיארו בעזרתו את יסודותיה ואת תהילתה של המוזיקה האנדלוסית. מפנה משמעותי ביחס לסיפור זה ולפרטיו אירע עם גילוי כתב יד של יצירה חשובה מאת הסופר התוניסאי אחמד אל־תיפאשי (1253-1184). פרק חשוב ביצירה עוסק במוזיקה באל־אנדלוס ומביאו תמונת מצב שונה מן התיאור של אל־מקרי.1071 אני מוצא בכל זאת לנכון לצטט את פרטי הסיפור של אל־מקרי בגלל התפקיד החשוב שייעד בו למוזיקאי החצר אל־מנצור אל־יהודי. אנו קוראים בו על בואו לקורדובה מן המזרח של אחד המוזיקאים המהוללים אשר פעלו בחצרו של הח'ליף הארון אל־רשיד, הלא הוא המוזיקאי שחום העור אבו אל־חסן אבן נאפיע, המכונה זריאב, שפירושו הציפור השחורה. אותו זריאב נאלץ לעזוב את בגדד עקב קנאתו של מי שנחשב באותו זמן לגדול המוזיקאים של התקופה העבאסית, אסחאק אל־מוצילי, ולהשתקע בקירואן. אל־חכם, השליט האומיי בקורדובה, שיגר אליו לא אחר מאשר מוזיקאי החצר היהודי שלו, אל־מנצור אל־יהודי, כדי לעמוד על טיבו ולהזמינו ברוב כבוד לקורדובה. אל־מנצור יצא לדרכו, פגש את זריאב וקיבל את הסכמתו להתלוות אליו לקורדובה. אך בדיוק כשהתכוננו לצאת לדרך הגיעה הידיעה הדרמטית על מותו של אל־חכם, שהיה אמור להיות פטרונו, וזריאב מחליט על ביטול נסיעתו לקורדובה. בסופו של דבר, עקב השתדלותו של אל־מנצור, אשר כתב המלצה חמה לשליט החדש עבד אל־רחמאן השני ובה האדיר את כישרונו של זריאב, ניאות השליט החדש לשלוח הזמנה חדשה. זריאב הגיע לקורדובה בשנת 822 והנהיג חידושים שלא נשמעו במקום. לפי סיפורו של אל־מקרי, עד מהרה היה לאיש שעל פיו יישק דבר בענייני מוזיקה, לבוש, אוכל ובשמים. הוא שכלל את העוד ואת הנגינה בו, פיתח עקרונות חדשים בתחום החינוך המוזיקלי ויצר צורות מוזיקליות חדשות, בעיקר אלו הקשורות בצורה הרב־חלקית של הנובה.1072 

			מן הסיפור הזה אנו יכולים ללמוד כמה דברים, בהם על המעמד המיוחד שזכה לו היהודי אל־מנצור כמוזיקאי מוכשר, בעל טעם מעודן ושיקול דעת משובח, ועל תרומתו העקיפה לתהליך גיבושו של הסגנון האנדלוסי, כתוצאה של המלצתו לחדש את הזמנתו של זריאב. 

			בקורדובה, שהייתה בירתם המשגשגת של הח'ליפים בני אומיה, פעל בתקופה מאוחרת יותר מוזיקאי יהודי נוסף שזכה לפרסום רב, יצחק בן שמעון היהודי הקורדובי שמו. הוא נזכר בחיבור אל־מוגריב של הסופר אבן סעיד אל־מגרבי, בפרק המוקדש לגדולי המוזיקאים של קורדובה והמלומדים שבהם. אל־מגרבי מתאר אותו כ'אחד מפלאי הזמן בכישרונו המוזיקלי יוצא הדופן' וכמי שמצטיין 'בלשונו ובידיו', היינו בשירה ובנגינה.1073 עוד הוסיף כי היה מן הנוהים אחר הפילוסוף והמוזיקאי אבן באג'ה.1074 מוזיקאי יהודי אחר מטולדו, המכונה דאני (?) הישראלי, נזכר על ידי אבן בסאם בספרו אל־ד'כירה כמי שעלה בכישרונו על אבראהים אל־מוצילי, אחד מגדולי המוזיקאים של התקופה העבאסית.1075 מלבד הסופרים הערבים שנזכרו, במאמר שפרסם על המוזיקה היהודית בספרד הביניימית, מנה המוזיקולוג הספרדי מונסיניור היגיניו אנגלס (1969-1888) 16 שמות של מוזיקאים יהודים, אשר מרביתם פעלו בחצרות של שליטים נוצרים.1076 בין יתר העדויות המעניינות שמצטט אנגלס על השתתפות מוזיקאים יהודים בפעילות המוזיקלית בסביבתם הוא מביא עדות של כרוניקאי מן המאה הט"ו על מקוננות יהודיות שקוננו בכיכר העיר סרורה (Cervera) שבקטלוניה על מותו של אלפונסו הגדול, מלך אראגון ונאפולי, אשר נטה חסד ליהודים והלך לעולמו בשנת 1458.1077 

			הריב"ש (1408-1326) שחי ופעל באותו חבל ארץ, היה דיין בברצלונה ושימש ברבנות בסרגוסה, מספר דברים מעניינים על מקוננות יהודיות ועל מנהג יוצא דופן. לפיו, אנשי המקום נהגו ללכת בשבעת ימי האבל, כולל שבת ראשונה, לבית החיים שחרית וערבית. כשחזרו האבלים הביתה יחד עם מלוויהם, בכניסת החצר הייתה מקוננת מתופפת בתוף שבידה והנשים ספדו והכו כף אל כף. אף שהשואל אסר, הריב"ש בתשובתו כתב כי כיוון שעושים זאת לכבוד המת, אין לבטל מנהגם... ואם מפני שעושים כן הישמעאלים אין זו חוקה שיהא אסור משום ובחוקותיהם לא תלכו.1078 הריב"ש שהה גם בפאלמה ובהמשך (אחרי 1391) בצפון אפריקה. 

			שירה וזמרה

			שני חידושים חשובים נכנסו בשירה העברית של יהודי ספרד והיו גורם רב־השפעה בהעשרת הרכיב המוזיקלי ושגשוגו. הראשון קשור בשמו של המשורר דונש בן לברט, אשר בא מבבל לספרד בשנת 950 בקירוב וזכה שם לחסותו של הנשיא והמדינאי חסדאי אבן שפרוט בקורדובה. בזכות תמיכתו הנדיבה של חסדאי יכול היה דונש להפיץ את חידושו המהפכני: התאמת המשקל הכמותי שעמד בבסיס השירה הערבית הקלאסית לשירה העברית. חידוש זה, המכונה 'משקל היתדות והתנועות', אומץ בשירה הספרדית והביא למפנה חשוב בשירה העברית. דונש היה חזן נודע ובעל כישרון מוזיקלי ואף התפרנס מן החזנות. כישרון זה צוין בהדגשה מיוחדת בשיר תהילה שכתב אחד מתלמידיו. באופן זה גילם דונש את הדמות האידיאלית של יוצר שחל בו שילוב של משורר, מוזיקאי ומבצע. אין ספק אפוא שבשילוב שעשה בשיריו בין המשקלים החדשים לבין הלחנים שהתאים או יצר, תרם דונש להעצמת האפשרויות המוזיקליות. 

			כידוע, חצרו של חסדאי שימשה בית ועד לחכמים ויוצרים יהודים ולאנשי הלכה אשר נהנו מעידודו ומתמיכתו הנדיבה. הם תרמו לשאיפתו העמוקה לטפח תרבות יהודית ולהרים את קרנה. בנייתה של תרבות יהודית ראויה לשמה והמגמה לחזק את תחושת הזהות חייבו עיצוב דמות של משכיל יהודי, שגובשה על פי אידיאל הלמדנות המקובל אצל הערבים. אלה ראו בידיעת השפה הערבית וצחות הלשון אבן פינה בחינוכו של המשכיל. על פי דגם זה היו טיפוח העברית והיצירה בלשון זו והפיכת הידע הלשוני־ספרותי לקו חשוב בחינוכו של המשכיל.1079 אידיאל הלמדנות כלל בין מרכיביו גם את המוזיקה הן כתחום ידע שיש בו כדי להרחיב את דעתו של המשכיל, הן כמכשיר יצירה אשר תכליתו להאדיר את דברי הפיוטים, ששילובם עם הצלילים עשוי לרומם את נפש המאזין. 

			החידוש השני, שהשלכתו על פיתוח המוזיקה הייתה אף רבה ומרחיקת לכת יותר, קשור בצורות הסטרופיות החדשות שנכנסו לשירה הערבית בספרד תחת השמות מושח (שיר אזור בעברית) וזג'ל, שנכתב בשפה עממית. שיטת השקילה הכמותית נשארת, אך מעתה רשאי המשורר להשתחרר מן המשקלים הקבועים וליצור לעצמו דפוסים כאוות נפשו. שיר האזור מחולק מחרוזות־מחרוזות שבהן מתחלף החרוז; המחרוזת מתחלקת לגוף המחרוזת ולאזור שהוא לעולם קצר ממנו וחרוזו נשאר זהה בכל השיר. האזור יכול להופיע גם בראש השיר ולחזור פעמים רבות כרפרין, כמו בפיוטים 'כי אשמרה שבת', 'דרור יקרא', 'צור משלו אכלנו' ועוד. כינויו הערבי של הפזמון, רפרין, הוא מטלע (מוצא המושח),1080 ובעברית 'מדריך'. יש להוסיף על כך את המנהג המעניין של משוררי ערב והמשוררים העברים לחתום באזור שקראו לו ח'רג'ה (יציאה), אשר אפשר כי נלקח משירי עם נפוצים. בשנת 1948 גילה החוקר הדגול שמואל מ' שטרן ז"ל את דבר קיומה של הח'רג'ה בשפה הספרדית הוורנקולרית.1081 גילוי זה הביא בעקבותיו לחשיפה של תופעה דומה בשירה הערבית. מאותו זמן והלאה הפך העניין למוקד דיונים ופלוגתא בין החוקרים השונים, ערבים והיספניסטים כאחד. התוצאה הייתה הופעת ספרות עשירה המציגה מגוון גישות ופתרונות. לענייננו חשוב לזכור מה שכתב עזרא פליישר בנושא: 'המשוררים העבריים קפצו על המושח כמוצאי שלל רב... אך הומצאה הסוגה אצל הערבים וכבר מופיעה גם בשירת החול העברית... יש קצת פליאה בדבר ששירת הקודש הספרדית נטלה לעצמה את הצורה הזאת מוקדם למדי ובלא היסוס. כי בודאי לא נעלם מעיני הפייטנים הספרדיים יחס הזלזול של משוררים וחובבי שירה אל המושח, ואי אפשר שלא היו מודעים גם למוצאו העממי ההמוני'.1082 

			נוסף על כך, המושח ובייחוד הזג'ל1083 יועדו לביצוע מוזיקלי, וכך נשמרו עד היום הזה. הפופולריות שלהם כסוגים מושרים התפשטה מוקדם מאוד גם מחוץ לספרד הן בקרב הערבים, הן בקרב היהודים.1084 במצרים, למשל, כאשר שהה שם המשורר יהודה הלוי, יצרו משוררים מקומיים לכבודו חיקויים אחדים לשירי האזור שלו. המחבר הדגול בן המקום תנחום הירושלמי (נפטר 1291) הקדיש בספרו בשם המדריך המספיק ערך מיוחד למונח 'פזמון', ובו הגדיר את דרך ביצועו המוזיקלי של המושח. בלשונו: 'ובעת קריאת שיר האזור, כשהקורא מסיים בית מן הבתים, עונים לו הנוכחים בפתיחה והוא הבית הראשון של השיר... והפתיחה הזו נקראת פזמון'. הפתיחה היא המטלע (המדריך המופיע בראש השיר ומשמש בהמשך בתפקיד רפרין).1085 

			עדויות מספרות השו"ת 

			כאמור לעיל, החוקר העוסק בעברה של מוזיקה שנמסרה מפה לאוזן בלי להשאיר לנו תעודות מוזיקליות קונקרטיות נתקל בקושי בניסיונו להבין כיצד נשמעה. לעומת זאת, הוא יכול להיעזר בעדויות ספרותיות המצויות בכתביהם של סופרי הדור, חכמיו ומשורריו. לרוב היו בהם תיאורים כלליים על ביצועים ועל מבצעים, על שירים ועל כלי זמר, תיאורי יסודות תיאורטיים או דברי הגות על המוזיקה, על מעלותיה, על סגולותיה ועל תכונותיה השליליות, כמו השפעתה המזיקה על מאזיניה. מנגד, המידע שבספרות השו"ת מספק למעיין מעין מפגש וירטואלי עם המציאות לאשורה. הדברים בה נותנים לנו תחושה שאנו עדים במישרין לבעיות השעה שהעסיקו בצורה זו או אחרת את בני התקופה, שהייתה מהתקופות המרתקות בתולדות עם ישראל בגולה. נכון, תיעוד זה עוסק בעיקרו בשירת בית הכנסת ובהווי שלו, אך אין לשכוח שהחזן או הש"ץ עמדו במרכזה של העשייה המוזיקלית בקהילות היהודיות. הם היו אמורים להיות בעלי קול ערב ומיומנות מוזיקלית לשם ביצוע תפקידם. אם נוסיף לכך את התלונות על פלישת החול ואמנות המוזיקה לשירת בית הכנסת, נקבל בסיס להנחה שניתן למצוא מידע בעל אופי כללי הנוגע לחיי הקהילה שבה פעלו החזן או הש"ץ. חשובות לעניין זה תשובותיהם ודעותיהם של גדולי ההלכה באותם ימים, שעמם נמנים בין היתר הרי"ף, יוסף אבן מיגאש, הרמב"ם, הרשב"א, הרא"ש והריב"ש. על אחדות מתשובותיהם נתעכב להלן. 

			על הצורות הסטרופיות בספרות השו"ת

			על דרך ההכללה ניתן לקבוע שההתרחשות הבולטת הקשורה בחדירת יסודותיה של אמנות המוזיקה לשירת בית הכנסת או בטשטוש הגבולות בין קודש לחול באה כתוצאה מהאימוץ האינטנסיבי של הצורות החדשות על ידי היוצרים (הפייטנים־חזנים) וקבלתן האוהדת על ידי רוב הקהל בבתי הכנסת, הספרדיים ואחרים. יש לציין שהצורות החדשות היו בעלות פוטנציאל שירתי, ולכן הגדילו את אפשרויות ההשתתפות של קהל המתפללים במענים שונים ובביצוע הפזמונים. יש להניח שברקע התפתחות זו עמדה גם הרגישות האסתטית המתגברת אצל קהל המתפללים, שהובילה להארכתן הרבה של תפילות שבת ומועדים, כתוצאה משילוב של הרחבות פואטיות במסגרתן. נפגוש דיונים על נקודות אלו ואחרות בשאלות והתשובות שנביא להלן.

			נושא שיר האזור והפופולריות שלו מופיע בספרות השו"ת באופנים שונים. דברי הסתייגות בקשר לשירי האזור במסגרת התפילה נמצא למשל אצל שני גדולי הלכה. הרב יהודה בר ברזילי הברצלוני (סוף המאה הי"א וראשית המאה הי"ב) כתב בספר העתים: 'יש למעט במנהג הפיוט ולא לומר אותו בשום ברכה בעולם'. עם זאת, בהמשך הוא מכנה 'מנהג מעולה' את הנוהג בעיירות ובכפרים להשכים בשבת לומר דברי שירה שלא במסגרת התפילה.1086 הדבר מזכיר את שירת הבקשות שהתפתחה 400 שנה מאוחר יותר בהשפעת המקובלים בצפת. הסתייגותו של הברצלוני מבוססת על מסורת גאוני בבל, ששללו כל שינוי או תוספת לנוסח של גופי התפילה מטעמים הלכתיים טהורים, ואין זה קשור בשירי האזור או בז'אנר אחר כלשהו.

			אחת השאלות שהופנו אל הרמב"ם הייתה: 'בדבר מה שנהגו החזנים לומר דברי שיר וזולתם מן הפיוטים ממה שהוא שיר חזנות ושבח לבורא או שמחה לחתן או בעל מילה באמצע הברכות אשר קודם קריאת שמע ולאחריה בשחרית ובערבית או בלילות המועדים... וכן בדבר הברכה הנקראת "ברכת בתולים", והיא "אשר צג אגוז בגן עדן", וזה בעת שבא הקהל בבית החתן ביום השבת להתפלל או לברכ(ו), נוטל המברך בידו כוס ומברך על הגפן ו(על) הבשמים ומברך זאת הברכה "אשר צג"... היש לזאת הברכה עיקר או היא מנהג?'

			בתשובתו כתב הרמב"ם: 'הראוי שלא לומר דבר מדברי השיר האלה בתפלה. ואם אין ההמון רוצה אלא לאומרם ויד הבערות על העליונה, יהא זה קודם קריאת שמע ולא יוסיפו דבר בשום פנים בעצם הברכות ולא יפסיקו ביניהן ובין קריאת שמע'.1087 כלומר, גם כאן הטעם הוא הלכתי ולא אמנותי. 

			בפירושו לפרקי אבות מתנגד הרמב"ם לשירת מוושחאת אפילו מחוץ לתפילה, לאמור במסיבות שמחה. הוא מתייחס לכך שגדולים וחסידים מאומתנו לא התירו שירה זו בערבית, אפילו אם הנושא מכובד, אך לא מחו כשהושמעו בשפה העברית. הרמב"ם גורס כי לא השפה היא העיקר אלא העניין ומוסיף: 'אם היו שני מושחאת שיש בהם עניין אחד לעורר את התאוותנות ולהללה ולמשוך את הנפש אליה שזו מגרעת... והיה אחד עברי והשני ערבי או פרסי, הרי שמיעת העברי והדבור בו יותר מרוחק לדעת התורה מחמת קדושת השפה. לפי שאין ראוי להשתמש בה אלא בעניינים נעלים'.1088 כאן ההתנגדות היא אכן ערכית ורעיונית ולא הלכתית, אבל היא קשורה לתוכן ולא לטעם המוזיקלי.

			טקסט מפורסם אחר בעניין שירת המוושחאת בערבית כלול בתשובתו ליהודי ארם צובא.1089 גם במקרה זה מובעת בצורה חד־משמעית עמדתו השוללת של הרמב"ם. לעומתו, הרב יוסף אבן מיגאש, רבו של אביו של הרמב"ם, החזיק בדעה חיובית יותר בעניין ההרחבות הפיוטיות, וכך גרס: 'אם החזיר החזן עניין הברכה קודם החתימה כדי שהחתימה תבוא עליה, ואין אצלנו מי שימחה בזה ובפרט והוא מנהג פשוט לכל העולם'.1090

			לעניין ההרחבות הפיוטיות כותב פליישר שיצירות של פייטנים רבים נועדו במקרים רבים לשמש מילואי שירה בלבד לנוסחאות קבע שונות ונוצרו מלכתחילה במצב של ניתוק גמור מן הברכות ומן הפסוקים הליטורגיים של התפילה. הרחבות אלו בלטו במיוחד בקדושתאות וביוצר.1091 

			על הקול הערב, השירה וכוונת הלב 

			אחריותו של החזן בהכנסת ההרחבות הפיוטיות וההארכה הניכרת בתפילה היא נושא דיון בולט בשו"ת, המקושר לרוב עם הנטייה של חזנים להפגין את אמנותם ואת כישרונם המוזיקלי במטרה להרשים את המתפללים, או כפי שכותב הרשב"א באחת מתשובותיו: להתנאות. מעניינת התייחסותו של אבן מיגאש לנושא ההארכה בתפילה תוך התעלמות מהיבט ההפגנה האמנותית, וכך הוא כותב: 

			אם היה בציבור מי שמאריך כמוהו מאותם שיש הכרח לציבור להמתין להם אין עליו בזה עוון אבל אם אין בציבור מאחר ומאריך בתפילתו זולתו, ראוי לו להחוות לו דרך ארץ עם הציבור ולא יאריך בתפילתו להטריח על הציבור.1092 

			לעומת זאת, דברים מפורשים הקושרים את ההארכה בפרמטרים מוזיקליים ושוללים אותה משום כך אפשר לקרוא באחת מתשובותיו של הרמב"ם. לדבריו, 'הפיוטים הם הוספה על העניין והסדרת דברים רבים שאינם מעניינה של התפלה. נוסף על זה שהמבוקש בהם המשקל והניגון ובזה תצא התפלה מכוונתה'.1093 בהמשך מציין הרמב"ם את פניית העם לשיחה בטלה בזמן שירת הפיוטים ואת איכותם של הפיוטים הנהוגים, שאינם ראויים להתחנן במאמריהם. הנקודה שיש בה כדי למשוך את תשומת לבנו בתשובה זו היא הטענה שבשירת הפיוטים ניתנת העדפה למרכיבים המוזיקליים, היינו משקל וניגון. זוהי טענה כבדת משקל משום שהדבר מביא לדעתו לסטייה מהריכוז הנדרש לכוונת התפילה. זהו אחד הנימוקים הנפוצים בוויכוחים על השאלה אם המוזיקה מותרת או אסורה במסגרת הפולחן והתפילה. 

			עמדה נוספת מבליטה במיוחד את ההיבט הפסיכולוגי בשירתו של החזן ואת השפעת שירתו על המתפללים. היבט זה מופיע באחת מתשובותיו של הרשב"א, שזו לשונה: 'שאלת עוד בשליח צבור שקולו ערב ונאה לשומעים ומאריך בתפלתו כדי שישמעו העם קולו ערב ומתנאה בזה ושמח בקולו ודעתו בכך שהוא מתפלל ואומר שהוא ראוי בכך ושיהא שמח בלבו, אם ראוי למחות בו שראוי לעשות תפלתו תחנונים והיאך יהיה זה מתחנן מתוך שמחה'. תשובתו של הרשב"א: 

			דברים אלו אחר כוונת הלב הם אמורים. אם שליח צבור זה שמח בו על שנותן השבח וההודאה לשם בקול ערב ובנעימה ושמח מתוך יראה, תבוא עליו ברכה, שאחד מן הדברים המחוייבין למי שמורידין לפני התיבה הוא שיש לו נעימה וקולו ערב (ברכות דף ל"ב)... [אחרי שורה של סימוכין הוא ממשיך ומסכם] לפיכך שליח צבור זה אם שמח ועומד ביראה כדכתיב: 'עבדו את ה' ביראה וגילו ברעדה' [תהלים ב] הרי זה משובח. אבל אם התכוון להשמיע קולו ושמח לקולו שישמעו העם וישבחוהו הרי זה מגונה, ועליו ועל כיוצא בו נאמר נתנה עלי בקולה על כן שנאתיה (ירמיה יב, ח).1094 

			לפי פירושו של רד"ק לפסוק זה, 'נתנה עלי בקולה היא צעקת העשוקים מפני החמס, או נתינת קול עובדי עכו"ם בבתי האלילים'.1095 יש לנו כאן דעה חיובית מותנית על המוזיקה בשירות התפילה, והתנאי הוא כוונת הלב, שאותה קשה יותר להוכיח מההיבט השלילי של ההתנאות. 

			מעניין שאותו פסוק מירמיה מופיע בסיומו של דיון דומה באותו עניין בתשובתו הישירה והבוטה בהרבה של הרא"ש (1327-1250), שהגיע בשנת 1304 לברצלונה ונתקבל בכבוד גדול על ידי רב העיר, הרשב"א. תשובתו של הרא"ש בעצם מאשרת את הקונפליקט שבין קונצרט לתפילה, בין אמנות לתחינה, שהוזכר לעיל ומוסיפה נקודה בעלת אופי חברתי. וכך כתב לשואל שהתלונן כי החזנים במקומות אלה באים מבזויות המשפחות, ויש בכך משום ביזוי המצווה: 'כאילו אינה ראויה למיוחסים בישראל אלא כשאר אומנויות בעלמא'. הרא"ש מודה שלא נתן לבו להיבט החברתי הנזכר בשאלה, אבל חשוב יותר בעיניו ש'חלילה להיות מלאכת השם אומנות אלא עטרה לראש'. והוא מוסיף: 

			גם אני התרעמתי מיום בואי הנה על חזני הארץ הזאת. אבל לא נתרעמתי על שלך שתלית הדבר ביחס המשפחה ואינו כן בעיני המקום, אם הוא מיוחס ורשע מה תועלת לפני המקום ביחס [בייחוס] שלו ואם הוא ממשפחה נוכריה והוא צדיק שלום שלום לקרוב מזרע רחוקים, אבל נתרעמתי כי חזני הארץ הזאת הם להנאתם לשמוע קול ערב ואפילו הוא רשע גמור, אינם חוששים רק שיהיה נעים זמירות והקב"ה אומר נתנה עלי בקולה על־כן שנאתיה.1096 

			הרא"ש נאלץ להימלט מאשכנז לספרד ולחיות בה אבל ראה את עצמו כאשכנזי שגלה ממקומו והיה מלא ביקורת על 'הארץ הזאת', ספרד, ועל מנהגיה.

			ברור שהפסוק מירמיה המופיע בחתימת שתיים מהתשובות של שניים מגדולי ההלכה בדורם חריף למדי, אך ההשוואה למוזיקת פולחן, שהייתה נהוגה אצל עכו"ם, אינה מצביעה על שלילת עיטורה של התפילה בסממני יופי ובערכים אסתטיים, אלא מביעה הסתייגות מוחלטת מפני כוונות זרות ולא רצויות מצד החזנים ואפילו מצד קהליהם או רוב קהליהם. כך אני מבין את תשובתו של הרשב"א, שממנה ניתן להסיק כי שירה יפה בבית הכנסת, המבוססת על נורמות של אמנות מוזיקלית, אינה פסולה מעיקרה, בתנאי שהיא משרתת את התפילה ולא את החזן. 

			זהו גם המסר המופיע בדברי תשובתו המנומקים של הרב עובדיה יוסף בדורנו על שאלה כפולה שנשאל, אם מותר לשליח ציבור להרכיב מנגינה חילונית של שירי עגבים על קדיש או קדושה, ואם מותר להתאים את משקל הנגינה על ידי כפילת תיבות בדברי קדושה. אני מוצא לנכון להזכיר פה את תשובתו, המופיעה בספרו יביע אומר, משום שהרב השתמש בהנמקתו בדברי הרשב"א. וכך כתב הרב יוסף: '...בהעברת המנגינה בלבד לדברי קדושה, פנים חדשות באו לכאן ואין שום איסור בדבר, כשהש"ץ עושה זאת מתוך כוונה טהורה, לשבח ולומר להשי"ת הבוחר בשירי זמרה, וכמו שאמר הרשב"א בתשובה...'1097 כאן בא החלק המהותי של התשובה כפי שהוצג לעיל. 

			התנהגותם החזנים וההתקשרות עמם

			שאלות לא מעטות נשאלו חכמי ההלכה בדבר מה עדיף, 'חזן שכור או נדבן', לאמור חזן בשכירות או מתנדב, והתשובות כולן חד־משמעיות: שכור עדיף. הקהילות השונות חתמו בדרך כלל עם חזן על חוזה כתוב, שפירט את חובותיו ואת זכויותיו בתקופת שירותו בהן. באחד השו"תים הארוכים של הרשב"א ישנה דוגמה מעניינת לשאלה בעניין זה, שהופנתה אליו מקבוצת מתפללים בבית כנסת בקהילת ווסקה (Huesca). נושא השאלה הוא חזן מזדקן, שלאחר 38 שנים בתפקיד בוחר בבנו כממלא מקום חלקי. מקצת המתפללים, כעשרה במספר לעומת 120 אחרים, מביעים אי־הסכמה לקבל את הבן שכן אין לו קול ערב ומבקשים למנות מישהו ראוי ממנו. בדברי השתדלותו למען הבן טוען הש"ץ שדעתם דעת מיעוט היא ומבקש לנהוג בו כפי שנהגו באביו ובסבו, ששימשו ש"צים כל ימי חייהם. הוא אף מצטט את דברי ההסכמה, היינו החוזה שלפיו התמנה לכל החיים ושום חזן אחר לא יוכל להתמנות במקומו אלא בעצתו וברצונו. 

			מתוך השאלה אנו למדים על קיום התקשרות בין חזן לקהילתו לכל החיים, וכן שהיו משפחות של חזנים ושהמשרה עברה בירושה מאב לבן. גם הרשב"א בדברי תשובתו מזכיר את שני העניינים בין הנימוקים שעליהם מתבסס הפסק שלו לטובת החזן. וכך הוא מנסח את הטעם הראשון: 'מי שמתנה עם הציבור לשמש בדבר מן הדברים אינו מתנה בדווקא שיהא הוא משמש בעצמו לעולם באותו שימוש בלי שיסייענו אחר לפרקים'. אכן, לפי החוזה בין החזן לקהל נקבע מפורשות שאין הקהל יכול למנות לו עוזר אלא בעצתו וברצונו. לאחר שהראה כי לפי התקנה ביניהם צודק החזן במעשיו, מוסיף הרשב"א שאפילו אם היה ספק, כיוון שיש חרם הקהל צריך להחמיר ולא להקל. לבסוף הוא מזכיר את המנהג באותם מקומות, 'שהבנים מתמנים מדעת הציבור חזנים תחת האבות', ויש לכבדו כי 'כלל גדול אמרו ז"ל בכל ענייני המינוין שאם היה הבן ראוי הוא קודם לכל אדם'.1098

			נראה שהרשב"א חייב ככלל את מיסוד משרת החזן על ההיבט המקצועי שבה ופרנסתו ממנה. בשלוש תשובות זהות על אותה שאלה: 'איזה עדיף שליח צבור שכור [מקבל שכר] או בנדבה', גורס הרשב"א כי ראוי יותר להיות חזן מקבל שכר. זאת, כדי למנוע מכל דכפין לחזן, גם כאשר אינו מתאים, מה שעלול להביא למריבות וסכסוכים בקהל.1099 

			הנושא האחרון שאני מבקש להעלות בקצרה קשור בהתנהגותם המוסרית של חזנים. להלן אביא כדוגמה את דעותיהם של שלושה עמודי תווך הלכתיים מן העיר לוסינה, אשר כל אחד מהם היה רבו של מי שבא אחריו. הראשון הוא הרי"ף, שנשאל 'על חזן הכנסת ששמעו עליו שלא כהוגן כגון שישורר בשיר ישמעאל וכיוצא בו, אם מסלקין אותו או לא'. הרי"ף השיב חד־משמעית: 'ש"ץ שמוציא מפיו דבר נבלה ומרנן בשירי ישמעאל מסלקין אותו'.1100 מעניין כי כרך בתשובתו דבר נבלה והשמעת שירים ערביים, לאמור שירי ישמעאל. האם ניתן להסיק מכך שביצוע שירים ערביים נחשב לדעת הרי"ף לניבול פה? תלמידו של הרי"ף, הרב אבן מיגאש, נשאל אף הוא על חזן שיצא לו שם רע בצעירותו, ובתשובתו, שיש בה מידה מסוימת של סובלנות, כתב כי אם הרינון היה על העבר ואינו קיים עוד, אין ראוי לסלקו.1101

			הרמב"ם נזקק אף הוא להתנהגותו של החזן. באחת השאלות מדובר ברינון שיצא על חזן מפורסם, שהוא גם תלמיד חכם, שלא קמה בו עדות בשני עדים כשרים ושהיו לו אויבים, ונשאל אם להסיר אותו. תשובתו של הרמב"ם חדה וברורה: 'מה שצריך לידע כל משכיל וחכם שאין ראוי להסיר בעל משרה ממשרתו בגלל שמועה בלבד, אפילו אין לו אויבים, ומכל שכן אם יש ב[זאת] העיר בני אדם השונאים אותו...'1102 מנגד, הוא ענה בחריפות לשאלות בדבר חזנים שבאו שיכורים לבית הכנסת. במקרה אחד נשאל על חזן שהשתכר ובשכרותו נשא ספר תורה והפיל אותו. וכך כתב: 'אין ראוי לאיש כזה להתמנות ש"ץ בשום פנים ולא לשאת ספר תורה. וכל מח שיתפלל אחריו או מי שיסייע אותו על ככה, או מי שלא ישתדל על ביטולו הוא עובר על התורה ונמנה מכלל מי שיבזה את התורה ויחלליה'.1103 שאלה נוספת באותו עניין מעידה כי התופעה הייתה כנראה נפוצה. מדובר בה על שליחי ציבור הנכנסים לעתים לבית הכנסת בשבתות ומועדים בעת התפילה והקריאה בספר התורה כשהם שיכורים, פוצחים בשירה, מתלוצצים אחרי שהבר־מצווה גומר את קריאת ההפטרה וממשיכים כך עד שהקהל צועק עליהם. בתשובתו מציע הרמב"ם להשביע אותם, 'שלא ייכנסו לבית־הכנסת שיכורים עד עבור שכרותם וכל מי שיעבור על השבועה ייפסל מן המינוי הקהילתי'.1104 ייתכן שההבדל במידת החריפות בין שתי התשובות נובע מן העובדה שבמקרה הראשון מדובר בשיכור רגיל ומושבע, בעוד במקרה השני השכרות מזדמנת.

			לסיכום, הייתי רוצה לחזור בקצרה על דבר הקושי שבו נתקל חוקר עברה של מוזיקה שנמסרה מפה לאוזן ולא השאירה לנו תעודות מוזיקליות קונקרטיות. כפי שכתבתי, אם חוקר זה היה רוצה לבדוק כיצד נשמעה אותה מוזיקה, כל מאמציו היו עולים בתוהו, אך הוספתי שביכולתו להיעזר בעדויות הספרותיות המצויות בכתביהם של סופרי הדור, חכמיו ומשורריו. בייחוד חשוב בנדון סוג המידע שאנו מוצאים בספרות השו"ת, המספק לנו מעין מפגש וירטואלי עם המציאות ללא כחל ושרק. בעיון בספרות אנו מרגישים כעדים לבעיות השעה שהעסיקו את בני התקופה. פרק זה מביא דוגמאות למידע כזה ואת השימוש בו. הבאתי כאן מקצת התחושות וההתבוננות שלי מן המפגש עם מה שכתבו חכמי התקופה המרתקת של יישובי היהודים בספרד, שנמשכה עד לגירוש בשנת 1492.

					1084	ראו I. Benabu, ‘Rivers of Oil Inundates the Valley of Stones: Towards a Methodology for Reading the Hispano-Romance kharjahs In Hebrew Characters’, A. Jones & R. Hitchcock (eds.), Studies in the Muwashshah and the kharja, Oxford 1991, pp. 16-28.

				

				
					1085	תנחום הירושלמי, אל־מורשד אל־כאפי, מהדירה הדסה שי, ירושלים 2005.

				

				
					1086	יהודה הברצלוני, ספר העתים, ברלין 1902, סימן קע"ב.

				

				
					1087	תשובות הרמב"ם בשלושה כרכים, מהדיר יהושע י' בלאו, ירושלים תש"ך, סימן רז.

				

				
					1088	ראו: פירוש הרמב"ם לפרקי אבות, מהדיר יוסף קאפח, ירושלים 1976, עמ' 419.

				

				
					1089	תשובות הרמב"ם, סימן רס"ט.

				

				
					1090	שאלות ותשובות רבנו יוסף הלוי אבן מיגאש, הכנה, עיבוד ועריכה שמחה חסידה, ירושלים תשנ"א. סימן פ"ז. 

				

				
					1091	פליישר, שירת הקודש (לעיל הערה 12), עמ' 370.

				

				
					1092	שאלות ותשובות אבן מיגאש, סימן קפ.

				

				
					1093	תשובות הרמב"ם, סימן ש"ס.

				

				
					1094	שאלות ותשובות, הרשב"א (רבי שלמה ב{ר אברהם בן אדרת), יו"ל על־פי דפוסים ראשונים וכתבי־יד, ירושלים תשנ"ז, סימן רטו.

				

				
					1095	פירוש רד"ק לספר ירמיהו במקראות גדולות. 

				

				
					1096	שאלות ותשובות לרבינו אשר בן יחיאל (הרא"ש), בעריכת יצחק שלמה יודלוב ירושלים תשנ"ד, כלל ד, כב.

				

				
					1097	הרב עובדיה יוסף, יביע אומר, ספר שאלות ותשובות, ירושלים תשל"ו, כרך ו, סימן ז.

				

				
					1098	הרשב"א, שאלות ותשובות, סימן ש.

				

				
					1099	שם, סימן תנ.

				

				
					1100	הרי"ף, שאלות ותשובות, וורשה, תרמ"ד, סימן רפא.

				

				
					1101	שאלות ותשובות אבן מיגאש, סימן צה.

				

				
					1102	הרמב"ם, שאלות ותשובות, קיא.

				

				
					1103	שם, קסה.

				

				
					1104	שם, קסז.

